
TRcNT  UN1VERSIT? 

PEtSWOROUGH,  ONTARIO 


L’ Antore  si  riserva  il  diritto  di  propriet^  per  la  ripro- 
duzione  e  traduzione  di  questa  sua  opera  sotto  qualsiasi 
forma,  avendo  previamente  adempito  a  tutte  le  formalitd 


prescritte  dalla  legge. 

VK 

LIBER  TERTIUS 

DECRETALIUM  GREGORII  II 


PARS  PRIMA 


Expositis  iis,  quae  a  B.  Raymundo  recen¬ 
sentur,  in  Decretalibus  Gregorii  IX  Libro  Primo, 
gradum  facimus  ad  explanationem  tradendam  Libri 
tertii,  quarti,  et  quinti;  et  nonnisi  ultimo  loco  ex¬ 
pendemus,  quae  libro  secundo  traduntur.  Si  ali¬ 
quantulum  nos  recedimus  ab  ordine  servato  a 
Sancto  et  Docto  Viro,  ignoscent  Discipuli  et  Le¬ 
ctores:  neque  enim  nobis  visum  est  apte  posse 
loqui  de  forma  judiciorum  ecclesiasticorum,  nisi 
prius  objectum  judiciorum  eorumdem  recte  digno¬ 
scatur,  nempe  res  Ecclesiae.  Accedit  optime  nos 
facturos,  si  uno  eodemque  tractatu,  diversis  licet 
partibus,  tradamus  methodum  in  foro  ecclesiastico 
usitatam  circa  judicia  tum  civilia  tum  criminalia, 
atque  ita  in  ea  tractatione  includamus  nonnullos 
titulos,  qui  inveniuntur  in  Libro  Quinto  Decreta¬ 
lium.  Queis  praenotatis  ad  Libri  Tertii  exposi¬ 
tionem  accedimus. 

TITULUS  I. 


De  eita  et  honestate  Clericorum. 


l.°  In  hoc  libro  antequam  B.  Raymundus 
agat  de  rebus  Ecclesiae,  nonnulla  praemittit  de 
obligationibus  Cleri,  et  hoc  praestat  primis  quatuor 
titulis.  Clerici  autem  nomine,  proprio  sensu  venit 
«  persona  specialiter  Deo  ejusque  cultui  mancipata 
per  susceptionem  ordinis  ecclesiastici,  vel  saltem 
per  primam  tonsuram.  »  Sed  in  materia  favorabili 
atque  respiciente  honorem  personarum,  quae  Deo 
dicatae  specialiter  sunt,  hic  veniunt  omnes  per¬ 
sonae  religiosae  utriusque  sexus,  quae  sub  regula 
a  S.  Sede  approbata  Deo  deserviunt;  quin  imo 
ex  communi  calculo  Doctorum  eremitae  quoque, 
saltem  illi,  qui  habitum  de  manu  Episcopi,  vel 
Praelati  Regularis  susceperunt  deputati  servitio 
Ecclesiae  alicujus  vel  Oratorii,  in  iis,  quae  spe- 

ctant  ad  vitae  honestatem,  et  privilegia,  de  quibus 
omnibus  nunc  sermo  erit. 

2.°  Honestas  haec  vitae,  si  omnium  hominum, 
et  maxime  Christianorum  propria  esse  debet,  quippe 
quae  ab  ipsa  rationali  natura  exigitur,  peculiari 
tamen  ratione  elucere  debet  in  Clero,  et  Canones 
potiori  jure  requirunt,  ut  Clericorum  vita  prae 
laicis  omnibus  emicet.  Cum  autem  honestas  haec 
sit  et  interna  et  externa ,  vix  est  quod  Canones 
de  interna  loquantur,  eam  reservantes  disciplinae 
morali,  proinde  toti  sunt  in  praescribenda  hone¬ 
state  externa.  Et  quod  de  interna  vix  loquantur, 
ratio  in  promptu  est,  cum  judicio  Ecclesiae  externo 
ista  generaliter  non  subjiciantur,  etsi  non  inter¬ 
mittant  Canones  illam  inculcare.  Sic  de  rectitu¬ 
dine  intentionis  in  suscipiendo  statu  ecclesiastico 
loquitur  Concilium  Tridentinum  sess.  23  cap.  4 
de  reform.,  de  sacris  muneribus  pariter  susci¬ 
piendis  loquitur  cap.  14  de  elect.  in  VI per  verba 
«  quod  si  intra  idem  tempus  ete.  »  et  cap.  35  de 
elect.  in  VI  §  Caeterum,  quae  tamen  praescriptio 
procedit  in  beneficiis  curatis  tantum,  non  vero  in 
aliis  inferioribus,  ut  dictum  est  Libro  I  Titulo 
XIV.  Honestas  haec  interna  pariter  exigit  in  Cle¬ 
ricis  puritatem  conscientiae  et  exercitium  virtutum 
omnium,  ac  sui  ministerii  adimplementum,  quo 
ut  fungantur  pleniori  attentione  statuta  sunt  De¬ 
creta  can.  29  et  30  De  Consecrat.  Dist.  2,  cap. 
1  h.  t.  et  a  Benedicto  XIII  in  Concilio  Romano 
TU.  28  de  Immunitate  Cap.  4 ,  quae  omnia  re- 

feruntur  a  Giraldi  Expositio  Juris  Pontificii  Par. 
l.a  sect.  310.  Circa  quae  Decreta  notandum  est 
ea  generaliter  esse  servanda,  sed  poenam  interdicti 
propositam  a  Benedicto  XIII  cessasse  utpote  non 
relatam  in  Constitutione  «  Apostolicae  Sedis  »  die 
quarto  Idus  Octobris  anni  1869 . 

3.°  Fusior  est  Canonum  stylus  quoad  hone¬ 
statem  vitae  externam  Clericorum.  Ea  omnia  com¬ 
plete,  et  generali  ratione  indicuntur  a  Concilio 
Tridentino  Sess.  22  cap.  1  de  reform.,  in  quo 
omnes  veteres  canones  statutos  de  vita  et  hone¬ 
state  Clericorum  innovat,  et  si  qui  in  desuetu¬ 
dinem  abierunt,  eos  quamprimum  in  usum  revo¬ 
cari,  et  ab  omnibus  accurate  custodiri,  ut  Episcopi 
studeant,  inculcat.  Rationes  omnium  istarum  con¬ 
stitutionum  juxta  Concilium  Tridentinum  in  cit. 
cap.  aliisque  locis  sunt  istae,  nempe  —  l.a  Ec¬ 
clesia  a  Clericis  potest  exigere,  ut  eorum  honestas 
vitae  emicet  prae  caeteris,  cum  ipsi  a  rebus  sae¬ 
culi  in  altiorem  sublati  sint  locum,  et  prae  laicis 
multis  privilegiis  condecorati.  Quod  revera  sint 
Clerici  multis  privilegiis  ornati,  id  in  hoc  loco  vix 
indicatur,  cum  fuse  in  aliis  titulis  demostrari  et 
exponi  debeat.  Praeter  beneficiorum  et  munerum 
ecclesiasticorum  investituram  ac  possessionem, 
quae  exclusive  pertinet  ad  Clericos,  isti  fruuntur 
privilegiis  fori,  canonis,  competentiae,  et  immuni¬ 
tatis,  prout  ex  Legislatione  ecclesiastica  plane  di¬ 
gnoscitur,  et  de  quibus  in  praenotatis  titulis  lo- 
quemur.  Pariter —  23  maxime  utile  est,  ut  Cie- 

rici  hanc  perspicuam  vitae  honestatem  servent, 
cum  laici  in  eos  tamquam  in  speculum  oculos 
conjiciant,  ex  iisque  sumant  quod  imitentur.  Ex 
quibus  concludit  Concilium  Tridentinum;  «  Cum 
»  igitur,  quo  majore  in  Ecclesia  Dei  et  utilitate 
»  et  ornamento  haec  sunt,  ita  etiam  diligentius 
»  sint  observanda;  statuit  S.  Synodus,  ut  quae 
»  alias  a  Summis  Pontificibus,  et  a  Sacris  Con- 
»  ciliis  de  Clericorum  vita,  honestate,  cultu,  do- 
»  ctrinaque  retinenda,  ac  simul  de  luxu,  comes- 

»  sationibus _ fugiendis  copiose  et  salubriter  san- 

>  cita  fuerunt,  eadem  in  posterum...  observentur.  » 
4.°  Quae  vero  a  Canonibus  circa  honestatem 
vitae  Clericorum  decreta  sunt,  reducuntur  ad  haec 
sequentia.  Juxta  Canones  externa  honestas  Cleri¬ 
corum  consistit  —  1.  in  vitae  probitate:  — -  2.  in 
decentia  habitas:  3.  in  abstinentia  ab  aliquibus 
officiis.  —  Vitae  probitas  importat  —  (a)  caste  et 
caute  vivere  ex  cap.  13  h.  t.:  hinc  vetatur  Cle¬ 
ricis  conversatio  cum  suspectis  mulieribus,  ut  ti¬ 
tulo  sequenti  explicabitur;  interdicitur  pariter  fre¬ 
quens  accessus  ad  monasteria  Sanctimonialium 
sine  manifesta  et  rationabili  causa  ex  cap.  8  h.  t. 
Ad  cujus  capitis  intellectum  tenendum  est,  Epi¬ 
scopum  contra  aliter  facientes  posse  procedere 
etiam  interminatis  censuris,  ut  habetur  ex  plu¬ 
ribus  decisionibus  S.  Congregationis  Concilii  prae¬ 
sertim  in  Viterbiens.  diei  26  Junii  1627 .  Item 
Episcopum  posse  id  interdicere  personis  in  digni¬ 
tate  ecclesiastica  constitutis,  alienis  quoque  Epi- 

scopis,  Vice-Legatis  etc.,  prout  praecipit  Bene¬ 
dictus  XIV  in  Epistola  Decretali  quae  incipit 
«  Gravissimo  »  diei  31  Octobris  1749 .  —  Regula¬ 
ribus  autem  quemcumque  accessum  etiam  non 
frequentem  interdici  cum  Monialibus  absque  li¬ 
centia  Episcopi  sub  poena  excommunicationis  a- 
liisque  ab  Episcopo  infligendis  ex  Decreto  S.  Con¬ 
gregationis  Concilii  diei  11  Maii  1669  approbato 
a  Clemente  IX.  A  qua  excommunicatione  nequeunt 
Regulares  absolvi  a  suis  superioribus ;  sicuti  nec 
ipsae  Moniales,  si  Episcopus  in  decreto  de  ipsis 
fecerit  mentionem,  ut  pluribus  demonstrat  Giraldi 
op.  et  part.  cit.  sect.  317 .  —  (b)  Abstinere  a 
crapula ,  ut  inhibetur  cap.  14  h.  t.:  hinc  ipsis 
prohibetur  adire  hospitia,  nisi  in  itinere  cap .  15 
h.  t .,  et  vetantur  interesse  choreis  aliisque  spe¬ 
ctaculis  mimorum  joculatorum  etc.  Inhibentur  pa¬ 
riter  ludi  alearum,  taxillorum  et  aliorum  merae 
sortis,  nisi  fiant  moderate  et  privatim.  Hic  autem 
animadvertendum  est,  quod  habet  Benedictus  XIV 
in  Opere  De  Synodo  Dioecesana  Libro  X  Cap.  2 
num.  2}  nempe  a  S.  Congregatione  Concilii  sub 
die  20  Deeembr.  1687  fuisse  correctum  decretum 
synodale  Episcopi  Vasionensis,  quo  sub  poena 
excommunicationis  latae  sententiae  prohibebantur 
Sacerdotes  ludere  aleis  et  taxillis  quocumque  modo 
et  cum  quibuscumque  personis,  cum  haec  poena 
nimis  rigorosa  videretur.  —  (c)  Abstinere  ab  ava¬ 
ritia;  hinc  ex  cap.  10  h.  t .,  aliisque  juris  dispo¬ 
sitionibus  sententiae  venales  quaecumque  quoad 

Ecclesiasticos  prohibentur,  et  si  aliis  judicibus.,  a 
fortiori  Clericis  inhibetur  quod  damnatum  est  ab 
Alexandro  VII  in  propositione  26  sub  die  24  Se¬ 
ptembris  1665  hujus  tenoris:  «  quando  litigantes 
»  habent  pro  se  opiniones  aeque  probabiles,  potest 
» judex  pecuniam  accipere  pro  ferenda  sententia 
»  favore  unius  prae  alio.  »  Cetera  jam  fuerunt  ex¬ 
posita  in  Titulo  XXXII  Libri  I. 

5.°  Nunc  de  habitus  decentia  loquendum  est. 
Clerici  in  sacris  constituti,  et  beneficiati  etiamsi 
minoribus  tantum  ordinibus  initiati  existant,  vestem 
ordini  suo  congruentem  et  tonsuram  seu  coronam 
deferre  debent  ex  cap.  15  h.  t.,  Clementia,  ex- 
travag.  2  h.  t.  et  Concilio  Tridentino  sess.  14 
cap.  6  de  reform.  Sub  nomine  autem  beneficii, 
venit  quodcumque  etsi  tenuissimum  illud  sit,  non 
vero  pensio,  nisi  haec  superet  proventum  sexaginta 
scutatorum  aureorum  de  camera,  ut  ex  Constit. 
Sixti  V  quae  incipit  «  Pastoralis  »  diei  31  Ja¬ 
nuarii  1589  et  declaratione  S.  Congregationis  Con¬ 
cilii  diei  4  Septem.br.  1677 .  Ratio  clarissima  da¬ 
tur  a  Concilio  Tridentino  loe.  eit.,  nempe:  «Etsi 
»  habitus  non  faciat  monachum,  oportet  tamen 
»  Clericos  vestes  proprio  congruentes  ordini  semper 
»  deferre,  ut  per  decentiam  habitus  extrinseci  mo- 
»  rum  honestatem  intrinsecam  ostendant.  >  Poenae 
in  contrafacientes  sunt:  si  sint  Clerici  majores  non 
beneficiati,  postea  quam  ab  Episcopo  suo,  etiam 
per  edictum  publicum  moniti,  non  pareant,  per 
suspensionem  ab  ordinibus  coerceri  possunt.  Pro 

Clericis  vero  beneficiatis  sive  majoribus  sive  mi¬ 
noribus  juxta  Constitui.  Sixti  V  «Cum  Sacrosan¬ 
ctum  »  diei  9  Januar.  1589  esset  privatio  benefi¬ 
ciorum,  vel  extinctio  pensionum  ipso  facto.  Sed 
postConstitut.  BenedictiXIII  «  Catholicae  Ecclesiae» 
diei  2  Maiil  725  hanc  incurrunt  post  sententiam 
declaratoriam  juris  ordine  servato;  interim  tamen 
sic  incedentes  fructus  et  proventus  non  faciunt 
suos,  quamvis  nulla  praecesserit  Ordinariorum  ci¬ 
tatio,  monitio  vel  actus  judicialis,  sed  omnes  in 
commodum  fabricae  Ecclesiae,  in  qua  erecta  sunt 
beneficia,  sub  poena  lethalis  culpae  restituere  te¬ 
nentur,  sublata  etiam  Majori  Poenitentiario  fa¬ 
cultate  eos  condonandi.  Quam  tamen  facultatem  in 
casibus  occultis  eidem  Majori  Poenitentiario  con¬ 
cessit  Benedictus  XIV  Constitui.  «  Pastor  Bonus  » 
§  24  diei  13  Aprilis  1744.  —  Clerici  minores  quam¬ 
vis  non  habeant  beneficium,  si  tamen  volunt  pri¬ 
vilegio  fori  gaudere,  debent  ex  Concilio  Tridentino 
sess.  23  cap.  6  de  reform.  habitum  et  tonsuram 
gestare  praeter  servitium  impendendum  alicui  Ec¬ 
clesiae,  juxta  modum,  quem  exposuit  idem  Bene¬ 
dictus  XIV.  De  Syn.  lib.  12  cap.  6  num.  5  et  6 ; 
secus  etiam  nulla  praecedente  monitione  remanent 
fori  privilegio  spoliati,  ut  S.  Congregatio  Concilii 
censuit  in  Mediolanen.  diei  11  Augusti  1595  Lib.  8 
Deeretor.  pag.  41.  Haec  vero  locum  non  haben  t 
si  habitus  et  tonsura  ad  breve  tempus  deponatu  r, 
ut  tenuit  S.  Congregatio  Concilii  die  6  Octobri  s 
et  1  Decembris  1612 ,  et  Innocentius  XIII  Con- 

stitut.  «  Apostolici  Ministerii  »  diei  13  Maii  17 23, 
quemadmodum  si  ex  aliqua  legitima  impendente 
causa  id  fiat.  Licet  autem  Clerici  minores  non  be- 
neficiati  si  habitum  et  tonsuram  non  gestent,  amit¬ 
tant  fori  privilegium,  reliqua  tamen  privilegia  ser¬ 
vant,  dummodo  caelibes,  ut  habetur  ex  responso 
S.  Congregationis  Concilii  diei  3  Decembris  1622 
Lib.  12  Decretor.  pag.  115.  Hoc  tamen  fori  pri¬ 
vilegium  recuperat  Clericus,  si  postea  quam  cle¬ 
ricatui  omnino  renuntiaverit  animo  v.  gr.  con¬ 
trahendi  matrimonium,  vel  dando  nomen  militiae, 
deinde,  mutato  consilio,  habitum  clericalem  reas- 
sumat,  ut  tenuit  S.  Congregatio  Concilii  in  \Nea- 
polit.  mense  Junio  1587 ,  et  Melitens.  diei  7  Maii 
1672  ex  Lib.  27  Decretor.  pag.  379 ,  dummodo 
in  fraudem  id  non  faciat,  ut  limitaverat  S.  Con¬ 
gregatio  Concilii  in  Nuscana  diei  19  Decembris 
1584.  Quando  vero  sit  reassumere  in  fraudem , 
exponit  Benedictus  XIV  cit.  op.  Lib.  12  cap.  3 
num.  1,  ubi  sub  nam.  4  monet  qua  ratione 
Episcopi  eas  fraudes  valeant  impedire  per  edictum, 
subsequentes  trinas  monitiones,  et  sententiam  de¬ 
finitivam. 

6.°  Praecitati  canones  nihil  determinant  de 
forma  vestis  clericalis.  Talarem  vestem  a  Clericis 
esse  deferendam  praecipit  Sixtus  V  dicta  Constitu¬ 
tione  «  Cum  Sacrosanctam  »  sub  poenis  contra  eos 
Clericos  statutis,  qui  vestem  clericalem  non  de¬ 
ferrent.  At  licet  haec  Sixtina  Constitutio  correcta 
aut  temperata  expresse  non  sit,  sequentes  tamen 

Romanorum  Pontificum  Constitutiones  non  insti¬ 
terunt  in  veste  talari,  at  tantummodo  poenas  com¬ 
minatae  sunt  contra  Clericos  deferentes  vestes  lai- 
cales,  ut  patet  ex  Constitutione  Benedicti  XIII  «  Ca¬ 
tholicae  Ecclesiae  »  jam  citata.  Moderationi  huic 
accessit  usus  et  praxis  timoratorum,  et  tolerantia 
Pontificum  ac  Praesulum,  ut  constat  ex  Benedicto 
XIV  Instit.  eccles.  21,  34.  et  71,  in  quibus  obli¬ 
gavit  Clerum  Bononiensem  ad  deferendam  vestem 
talarem  tantum  cum  Missam  essent  Sacerdotes 
celebraturi,  et  in  divinis  officiis.  At  si  Episcopus 
exigeret  sub  certis  poenis  talaris  vestis  delationem, 
nullatenus  possent  Clerici  contravenire,  cum  Con¬ 
cilium  Tridentinum  cit.  cap.  remittat  judicio  Epi¬ 
scoporum  statuere  quaenam  vestis  ordini  et  digni¬ 
tati  Clericorum  conveniat,  ut  demonstrat  Bene¬ 
dictus  XIV  De  Sytiod.  Lib.  XI  cap.  8. 

7.°  Decentia  habitus  deinde  importat,  ut  Cle¬ 
rici  comam  et  barbam  non  nutriant  ex  cap.  4 , 
5  et  7  h.  t.  Qui  tamen  canones  sic  explicantur, 
ut  Clerici  non  debeant  barbam  et  comam  nutrire 
more  profano.  Quod  si  fiat,  etiam  inviti,  olim  ab 
Archidiacono,  hodie  ab  Episcopo  vel  Vicario  Ge¬ 
nerali  tonderi  jubeantur;  et  nisi  id  patiantur,  ob 
contumaciam  demum  excommunicari  possunt  ex 
cap.  4  h.  t.  Id  tamen  non  importat,  ut  interdi¬ 
cenda  sit  quaecumque  barbae  et  comae  cura,  prout 
juxta  diversas  consuetudines  locorum  fieri  assolet; 
nec  punitioni  erit  locus,  nisi  habeatur  notabilis 
excessus.  Huc  refertur  vetita  delatio  comae  adsci- 

titiae,  vulgo  Perucca.  Haec  interdicta  est  Clericis 
et  Sacerdotibus  a  Benedicto  XIII  in  Concilio  Ro¬ 
mano  Titulo  XVI  cap.  3 ,  nec  hodie  ea  uti  pos¬ 
sunt  Clerici  et  Sacerdotes  extra  Missarum  celebra¬ 
tionem  absque  licentia  Episcopi,  ita  ostendente 
Benedicto  XIV  Instit.  eccles.  34  §  4  et  96  num. 
5:  delatio  vero  ejus  in  actu  celebrationis  Missae 
adeo  vetita  est,  ut  nec  Episcopus  nec  Legatus  Apo- 
stolicus  facultatem  possit  impertiri,  sed  tantum 
Romanus  Pontifex,  ut  constat  ex  declaratione  In- 
nocentii  XII  relata  in  citata  Institut.  Eccles.  34 
Benedicti  XIV,  et  hanc  facultatem  hodie  largitur 
Summus  Pontifex  per  Secretarium  Brevium.  Huc 
pariter  refertur  vetita  anuli  delatio,  de  qua  loquitur 
cap.  15  h.  t.  et  Benedictus  XIII  in  Concilio  Ro¬ 
mano  Tit.  XVI  cap.  3.  Advertit  autem  Giraldi 
op.  cit.  part.  I  sect.  324  hanc  anuli  delationem 
esse  interdictam  Sacerdotibus  et  Abbatibus  non 
benedictis  in  celebratione  Missae,  sicuti  et  Proto- 
notariis  Apostolicis  non  participantibus,  Doctoribus 
et  Canonicis  Ecclesiarum  Cathedralium  ex  decreto 
S.  Rituum  Congregationis  diei  13  Februarii  1625 ; 
Canonicos  autem  alio  decreto  diei  4  Augusti  1663 
posse  uti  anulo  aureo  sine  gemmaaut  effigie.  — Arma 
pariter  gestare  Clericis  esse  interdictum  constat  ex 
Cap.  2  h.  t.  et  Clementin.  exlrav.  l.a  h.  t.,  sub 
poena  excommunicationis  ferendae  sententiae,  nisi 
id  fiat  ad  propriam  securitatem  in  periculoso  iti¬ 
nere,  vel  ex  alia  gravi  ratione  Pirhing  hic  num. 
22.  Religiosi  vero  arma  retinentes  intra  septa  mo- 

nasterii  absque  licentia  superioris,  ipso  facto  sunt 
excommunicati  ex  extravag.  Clementia.  l.a  De 
Stata  Monacho r . 

8.°  Demum  agendum  est  de  abstinentia  ab 
aliquibus  officiis.  Clerici  nonnulla  officia  vel  artes 
nequeunt  exercere,  sive  —  l.°quia  nimis  animum 
a  rebus  sacris  distrahunt;  vel  —  2.°  quia  offendunt 
lenitatem;  vel  —  3.°  propter  earumdem  vilitatem, 
qua  honorem  Clericatus  offendunt.  Ad  primam 
speciem  reducitur  negotiatio,  de  qua  tamen  spe¬ 
cialissime  agetur  Tit.  L  istius  Libri.  —  Ad  alteram 
speciem  pertinet  militia;  et  Clericis  eam  esse  in¬ 
terdictam  arguunt  Doctores  ex  Can.  55  Distinet. 
50  et  can.  1  Distinet.  51  in  Decreto;  in  quibus 
Canonibus  praecipitur,  ut  in  Clerum  non  admit¬ 
tatur  qui  post  receptum  baptisma  cingulum  mili¬ 
tiae  saecularis  habuerit,  unde  militiam  saecularem 
habent  canones  adversam  seu  oppositam  militiae 
ecclesiasticae  propter  saevitiam  istius  artis;  ac 
proinde  Clericum  militiam  saecularem  exercentem 
retinent  eo  ipso  clericalia  privilegia  amisisse,  et 
beneficia  ipsius  vacare  saltem  post  sententiam  de- 
claratoriam  Episcopi,  ut  benignior  tenet  sententia 
Doctorum  apud  Card.  De  Luca  Adnotat.  ad  Con¬ 
cilium  Tridentinum  Discurs.  24  num.  38.  Haec 
tamen  non  verificantur,  quando  Clerici  per  jussum 
potestatis  civilis  coguntur  militare;  quod  jure  ne 
an  injuria  fiat,  expendemus  Titulo  XLIX  hujus 
Libri.  —  Prohibetur  pariter  Clericis,  ut  nec  coope¬ 
ratores  sint  neque  adsistentes  spectaculis  sangui- 

nolentis,  de  qua  re  tamen  agitur  in  expositione 
Tituli  XIII  De  Torneamentis  Libri  Quinti.  Sicut 
prohibetur  Clericis  carnificem  vel  lanionem  agere 
ex  Clement.  extrav.  1  h.  t.  — Ad  tertiam  speciem 
referuntur  omnes  viles  artes,  quae  Clericis  inter¬ 
dicuntur,  sive  quae  etiam  honeste,  sed  non  sine 
sorde  valeant  exerceri,  sive  quae  vix  sine  peccato 
frequentari  et  agi  possint;  ut  esset  agere  cauponam, 
de  qua  loquitur  extravag.  Clement.  1  h.  t.  et 
Clemens  XIII  in  Epistola  Encijeliea  diei  17  Se¬ 
ptembris  1759,  in  qua  Ordinariis  locorum  aucto¬ 
ritate  quoque  delegata  concedit  «  in  hoc  rerum 
»  genere  inordinata  quaeque  corrigere  et  refor- 
>  mare.  »  Sic  pariter  esset  officium  joculatoris  et 
histrionis,  de  quo  cap.  15  h.  t.,  et  cap.  unie.  h. 
t.  in  VI:  quam  artem  si  Clericus  per  annum  in¬ 
tegrum  exercuerit,  ipso  jure  privatur  cunctis  pri¬ 
vilegiis  clericalibus;  si  tempore  breviore,  tunc  post 
trinam  monitionem  non  resipiscentes  pariter  iisdem 
privilegiis  exuentur.  - —  In  cap.  12  h.  t.  et  extrav. 
comm.  unie.  h.  t.  prohibetur  ne  in  Ecclesia  fiant 
ludi  theatrales  praesertim  a  Clericis  cum  monstris 
larvarum,  et  extrav.  comm.  unie.  h.  t.  prohi¬ 
bentur  musicae  in  officiis  divinis.  Sed  quoad  has 
duas  res  sicut  consulendum  est  honestati  et  decori 
Ecclesiarum,  sic  pariter  nimius  rigor  cavendus 
est.  Enimvero  quod  pertinet  ad  musicam,  prohi¬ 
bentur  vanae  et  lascivae  in  Ecclesiis,  non  autem 
quae  melode  sua  et  harmonia  fidelium  devotionem 
juvant:  et  quoad  hoc  probe  legenda  est  Epistola 

Encyclica  Benedicti  XIV  quae  incipit:  «  annus ,  qui 
hunc  vertentem  »  §  3  et  seqc/.  diei  21  Februarii 
1749.  Circa  alterum  autem  attendendum  est  quod 
ait  hic  Schmalzgrueber  num.  46:  «Ludi  honesti, 
»  et  maxime  pii,  qui  ad  devotionem  excitant  hoc 
»  textu  non  prohibentur  etiam  in  templis  exhiberi, 
>  ut  notat  glossa  in  cap.  12  v.  monstra  larvarum.  » 
Et  ut  subsurnit  Reiffenstuel  hic  num  141  »  non 
»  prohibentur  in  Templo  fieri  repraesentationes 
»  rerum  piarum,  ac  mysteriorum  fidei  catholicae; 
»  ut  puta  repraesentando  Praesepe  Domini,  Se- 
»  pulchrum  Christi,  vel  Ascensionem  Ipsius,  aut 
»  hujusmodi,  quae  sunt  idonea  ad  excitandam  in 
»  hominibus  devotionem,  ad  recolenda  mysteria 
»  fidei,  non  ad  provocandam  lasciviam,  voluptates, 
»  aut  risus.  » 


TITULUS  II. 


De  coliabitatione  Clericorum,  et  Mulierum. 

l.°  Appendix  hic  est  Tituli  praecedentis,  ut 
jam  supra  innuimus,  et  in  hoc  pertractatur  quae¬ 
stio  de  vetita  vel  non  cohabitatione  Clericorum  et 
mulierum.  Regula  canonica  hac  super  re  tradita 
est  a  Concilio  Nicaeno  cap.  3  relato  a  Gratiano 
cari.  16  Distinet.  32  in  Decreto  his  verbis:  «  In- 
»  terdixit  per  omnia  Synodus,  non  Episcopo,  non 
»  Presbytero,  non  Diacono,  vel  alicui  omnino,  qui 
»  in  Clero  est,  licere  subintroductam  habere  mu- 
»  lierem,  nisi  forte,  aut  matrem,  aut  sororem,  aut 
»  amitam,  aut  etiam  eas  idoneas  personas,  quae 
»  fugiant  suspiciones.  »  Quam  conciliarem  consti¬ 
tutionem  retinuit  quoque  Innocentius  III  cap.  9  h.  t. 
Unde  potest  haec  conclusio  erui,  nempe  Clericis 
esse  interdictam  cohabitationem  cum  mulieribus 

suspectis,  quales  non  sunt  generaliter  loquendo 
consanguineae  vel  affines  in  primis  saltem  gra¬ 
dibus,  et  etiam  aliae  extraneae,  quae  et  ratione 
aetatis  jam  provectae  et  ratione  laudabilis  vitae 
quasque  fugiant  suspiciones.  Neque  obstat  caput  I 
h.  t.  in  quo  interdicitur  cohabitatio  Cdericorum 
cum  quacumque  muliere  etiam  cum  ipso  conjuncta 
in  primis  gradibus  consanguinitatis;  nam  optime 
fit  conciliatio  istius  cap.  1  cum  cap.  9  h.  t.  a 
Benedicto  XIV  De  Syn.  Lib.  XI  cap.  4  num.  7 , 
cum  ait  regulam  generalem  ab  Episcopo  in  suae 
dioecesis  administratione  observandam  tradi  in 
cap.  9,  exceptionem  vero  pro  quibusdam  casibus 
extraordinariis  et  omnino  peculiaribus  haberi  in 
cap.  1,  et  deinde  pergit:  «  Quamobrem,  licet  in 
»  Dioecesi  contingat  turpe  incestus  flagitium  semel, 

»  aut  iterum  ab  uno  aut  altero  Clerico  perpetrari, 

»  non  idcirco  fas  erit  Episcopo  a  communi  regula 
»  recedere,  et  non  sine  populi  admiratione  ac 
»  scandalo,  quasi  omnes  haberentur  ejusdem  enor- 
»  mis  criminis  aut  rei,  aut  suspecti,  statim  edi- 
»  cere,  ne  ullus  in  posterum  Clericorum  cum  nepte, 

»  amita,  sorore,  aut  matre  cohabitet:  sed  si  quem- 
»  quam  reperiat  dubiae  famae,  cujus  cum  consan- 
»  guinea  contubernium  etiam  apud  probos  et 
*  prudentes  viros  male  oleat,  illi,  cui  certe  con- 
»  gruit  regulae  limitatio,  separationem  injungat, 

»  ea  tamen  adhibita  circumspectione,  et  cautela, 

»  quam  rerum  circumstantiae  exposcunt,  ne  de- 
»  lictum,  quod  latet,  patefiat.  Non  propterea  illam 

»  constitutionem  improbamus,  qua  Episcopus  om- 
»  nem  cum  mulieribus  cohabitationem  Clericis  in- 
»  terdicat,  nisi  ipse  prius  earumdem  qualitatibus 
»  examinatis,  illas  prava  suspicione  vacare  com- 
»  pererit:  hoc  quippe  aliud  non  esset,  quam  sibi 
»  decernendum  reservare,  num  haec  vel  illa  foe- 
»  mina  cadat  in  censuram,  an  potius  in  Iimita- 
»  tionem  regulae  Nicaenae  ab  Innocentio  III  inno- 
»  vatae.  »  Practicum  demum  modum  agendi  a  se 
servatum  cum  esset  Archiepiscopus  Bononiensis 
exponit,  quem  sequendum  esse  ab  universis  Epi¬ 
scopis  optandum  esset,  et  est  his  verbis  declaratus : 
«  Ejusmodi  S.  Caroli  edictum,  plurimum  tamen 
»  mitigatum.  Nos  servari  praecipimus  a  Parochis 
»  Nostrae  Bononiensis  Dioecesis,  quibus  convivere 
»  permisimus  cum  foeminis  usque  ad  tertium  con- 
>  sanguinitatis  et  primum,  ac  interdum  secundum 
»  affinitatis  gradum  sibi  conjunctis;  caeterarum 
»  vero  nomina  ad  Nos  deferri  jussimus,  ut  earum 
»  conditione  inspecta,  deliberaremus,  an  sine  ullius 
»  offensione  possent  Parochorum  aedes  incolere.  » 
2.°  Regula  ista  canonica  ideo  praecipit  Cle¬ 
ricis  non  esse  habitandum  cum  suspectis  mulie¬ 
ribus,  tum  propter  scandalum,  tum  propter  pro¬ 
ximam  peccati  occasionem,  et  qui  contra  agunt 
Clerici,  vocantur  et  habentur  ut  concubinarii,  quo¬ 
rum  poenae  mox  indicabuntur.  Concubinarii  pro¬ 
inde  Clerici  sunt  vocati  non  modo  illi  qui  turpiter 
cum  aliqua  foemina  viverent,  sed  et  qui  suspectae 
mulieris  cohabitationem  servarent;  imo  et  qui  cum 

suspecta  muliere  consuetudinem  et  familiaritatem 
servarent,  quamvis  eam  domi  non  haberent,  sed 
ad  eam  accedere  consuevissent  ex  cap.  2  h.  t. 
Et  etiamsi  hanc  consuetudinem  aut  cohabitationis, 
aut  frequentis  accessus  cum  diversis  mulieribus 
suspectis  servassent,  semper  tamen  habentur  ut  con- 
cubinarii  seu  fornicarii  ex  cap.  3  h.  t.,  et  melius 
patebit  ex  afferendis  textibus  Concilii  Tridentini: 
ex  quibus  constat  Clericos  retinentes  concubinas 
sive  continuo,  seu  vage  etiam  extra  proprias  do¬ 
mos,  vocari  concubinarios  aut  fornicarios,  quid¬ 
quid  in  contrarium  senserit  Garzias  De  Beneficiis 
part.  II  cap.  10  nurn.  186 ,  ut  optime  notat 
Giraldi  op.  eit.  part.  1  sect.  332  Nota  I.  Nec 
canones  absque  poenarum  animadversione  id  prae¬ 
scripserunt;  hae  tamen  poenae  non  eaedem  fuerunt 
quovis  tempore,  sed  omnino  diversae.  Jure  enim 
antiquo  ecclesiastico  usque  ad  saeculum  XII,  nempe 
usque  ad  tempora  Alexandri  III,  contra  Clericos 
concubinarios  seu  fornicarios  contumaces  poena 
erat  perpetua  depositio,  seu  a  Clero  dejectio,  uti 
constat  ex  utroque  jure,  civili  et  canonico,  nempe 
Leg.  45  Codic.  De  Episcop.  et  Cleric.,  et  ex 
Epistola  26,  Gregorii  Magni  ad  Januarium  Epi¬ 
scopum  Calaritanum,  quidquid  dicat  Canon  5  Di¬ 
stinet.  82  in  Decreto ,  qui  est  imperiti  Auctoris, 
ut  probat  Berardi  ad  Canones  Gratiani  genuinos 
Tom.  1  part .  I  Cap.  21  de  Concilio  Hibernensi. 
Saeculo  vero  XII  sub  Alexandro  III  quoad  poenas 
hic  ordo  servari  coepit,  ut  concubinarii  Clerici 

suspenderentur  ad  certum  tempus  ab  officio  et 
beneficio ;  crescente  vero  deinde  contumacia  post 
trinam  monitionem  a  communione  quoque  fidelium 
arcerentur,  ut  statuitur  capp.  3,  4,  5,  et  6  h.  t. 
Et  praesertim  cap.  3  h.  t.  praecipitur  hos  Cle¬ 
ricos  non  esse  cogendos  ad  abjurandas  concubinas, 
ne  committant  quoque  crimen  perjurii.  Nunc  vero 
praxis  alia  post  Concilium  Tridentinum  invaluit, 
et  est  sequens  diversa  pro  diversitate  personarum. 
Quatuor  enim  casus  dari  possunt:  —  1 .°  de  Clericis 
majoribus  vel  minoribus  non  habentibus  benefi¬ 
cium:  —  2.°  de  iisdem  Clericis  majoribus  vel  mi¬ 
noribus  habentibus  beneficium  non-curatum :  — 
3.°  aut  de  Clericis  habentibus  beneficium  cura¬ 
tum:  —  4.°  aut  demum  de  Praelatis  et  Episcopis. 
Pro  primo  casu  Concilium  Tridentinum  sess.  25 
cap.  14  de  reform.  haec  habet:  «  Clerici  vero  be- 
»  neficia  ecclesiastica  non  habentes  juxta  delicti 
>  et  contumaciae  perseverantiam  et  qualitatem  ab 
»  ipso  Episcopo  carceris  poena,  suspensione  ab 
»  ordine,  ac  inhabil itatis  ad  beneficia  obtinenda, 
»  aliisque  modis  juxta  sacros  Canones  puniantur.  » 
Quod  importat,  ut  pro  prudentia  Episcopi  istae 
poenae  eis  applicentur,  attenta  qualitate  delicti,  et 
contumaciae  in  eo.  Pro  secundo  casu  Concilium 
Tridentinum  procedendum  esse  ita  proponit,  ut 
post  primam  admonitionem  nisi  se  Clerici  absti¬ 
neant,  tertia  parte  fructuum,  obventionum,  vel  pen¬ 
sionum  omnium  sint  ipso  facto  privati,  piis  locis 
arbitrio  Episcopi  applicanda;  quae  tamen  poena 

privationis  fructuum  non  obligat  in  conscientia 
ante  declarationem,  licet  sit  latae  sententiae,  ut 
docet  P.  Thesaurus  de  poenis  ecclesiast.  cap.  4.° 
v.  Concubinatus.  Quod  si  secunda  monitio  inanis 
sit,  omnes  fructus  amittunt  Clerici,  et  suspen¬ 
duntur  ab  administratione eorumdem beneficiorum. 
Si  vero  post  tertiam  monitionem  contumaces  per¬ 
severant,  privantur  iisdem  beneficiis,  et  inhabiles 
redduntur  ad  alia  quaecumque  habenda.  Demum 
contumacia  stante  excommunicantur.  Hae  autem 
poenae,  ut  dictum  est,  dantur  non  solum  Clericis, 
qui  concubinas  seu  fornicarias  mulieres  secum 
retinent,  sed  iis  quoque,  qui  simpliciter  sunt  in¬ 
continentes,  dummodo  tales  cum  contumacia  sint 
cum  diversis  quoque  mulieribus,  ut  docent  verba 
Concilii  «  in  domo,  vel  extra  detinere ,  aut  cum 
»  Hs  ullam  consuetudinem  habere  audeant.  »  Nec 
necesse  est  notorium  esse  concubinatum  vel  in¬ 
continentiam,  dummodo  probari  possit  suspicio 
notoria  incontinentiae  vel  concubinatus,  deferente 
fama:  ita  ut  Episcopus  sine  strepitu  et  figura  ju¬ 
dicii,  sed  sola  facti  veritate  inspecta  procedere 
possit  post  monitiones.  A  Concilio  Tridentino  autem 
jubetur,  ut  istae  causae  non  videantur  ab  Archi- 
diaconis,  seu  Decanis  aut  ab  aliis  inferioribus  ju¬ 
dicibus,  sed  ab  Episcopis,  et  isti  procedant  etiam  uti 
Apostolicae  Sedis  delegati.  —  Advertendum  ultimo 
est  has  monitiones  debere  esse  personales,  et  hunc 
ordinem  servari  inviolabiliter  debere*  secus  Clerici 
non  privantur  sed  spoliantur,  et  possunt  petere 

restitutionem;  hunc  enim  ordinem  sequi  Concilium 
decrevit.—  Quoad  tertium  casum  diversimode  man¬ 
dat  procedi  Concilium  Tridentinum  sess.  21  cap.  6 
§  Eos  vero,  qui  turpiter  etc.,  ut  postquam  isti 
Parochi  praemoniti  fuerint  coerceantur  et  casti¬ 
gentur;  si  vero  adhuc  incorregibiles  in  sua  ne¬ 
quitia  perseverent,  Episcopi  eos  beneficiis  juxta 
sacrorum  canonum  constitutiones,  exemptione,  et 
appellatione  quacumque  remota,  privandi  faculta¬ 
tem  habeant.  —  Quoad  quartum  tandem  casum 
Concilium  Tridentinum  sess.  25  cap.  14  cit.  jubet, 
ui  si  Episcopi,  quod  absit,  ab  hujusmodi  crimine 
se  non  abstinuerint,  et  a  Synodo  Provinciali  ad¬ 
moniti  se  non  emendaverint  (supplente  Metropo¬ 
litano  admonitionem,  si  Synodus  Provincialis  non 
fuerit  celebrata,  aut  antiquiore  Suffraganeo  contra 
Metropolitanum  in  eadem  hypothesi)  ipso  facto 
sint  suspensi,  et  si  perseverent,  etiam  ad  Roma¬ 
num  Pontificem  ad  eadem  Synodo  deferantur  (aut 
in  alio  casu  a  Metropolitano,  vel  antiquiore  ex 
Suffraganeis),  qui  pro  culpae  qualitate,  etiam  per 
privationem,  si  opus  erit,  in  eos  animadvertet. 

3.°  Quisque  videt  hic  nos  non  fuisse  locutos 
de  simplici  fornicatione  semel  vel  bis  admissa, 
quae  habitum  redolere  non  videatur;  haec  enim 
potest  aliis  poenis  mulctari  ab  Episcopo,  sed  hunc 
processum  secum  non  fert,  nec  involvit  contuma¬ 
ciam.  —  At  quaeritur  nunc,  utrum  suspensus  sit 
Clericus  concubinarius  ipso  jure,  ita  ut  celebrando 
fiat  irregularis?  Hanc  vero  poenam  non  incurri 

constat  ex  jam  citatis  textibus  Concilii  Tridentini, 
et  probat  Fagnanus  ad  cap.  7  li.  t.,  sed  tantum 
id  verificatur  de  Episcopis,  qui  ex  cap.  14  sess. 
25  Concilii  Tridentini  suspenduntur  ipso  facto,  si 
post  monitionem  a  suspecto  mulierum  consortio 
non  destiterint.  Unde  probe  intelligenda  sunt  verba 
cap .  10  h.  t.:  scilicet  Presbyterum  non  posse  li¬ 
cite  cum  peccato  mortali  celebrare  conscientia  re- 
fragante,  non  vero  quod  suspensus  sit  vera  su¬ 
spensionis  poena  ecclesiastica,  quae  audentem  ce¬ 
lebrare  faciat  irregularem,  antequam  a  suspensione 
liberetur. 

4.°  Quaeritur  ultimo,  num  hodie  vitandus  sit 
Sacerdos  concubinarius  quoad  Missae  celebratio¬ 
nem,  quando  est  notorius,  quemadmodum  vete¬ 
ribus  canonibus  erat  praescriptum?  Et  dicendum 
est  hac  poena  mulctatos  esse  Presbyteros  concu- 
binarios  notorios  notorietate  facti  a  Nicolao  II  in 
Synodo  Romana  celebrata  anno  863  per  verba 
relata  a  Gratiano  can.  5.  Distinet.  33:  «  Nullus 
»  Missam  audiat  Presbyteri,  quem  scit  concubinam 
»  indubitanter  habere,  aut  subintroductam  mulie- 
»  rem,  »  et  ab  Alexandro  II  anno  1063,  ut  refertur 
Can.  6  Distinet.  33,  nec  non  ab  Innocentio  II 
Can.  5  Concilii  Rhemensis  ab  eo  celebrati  anno 
1131,  nec  non  in  Concilio  Lateranensi  II  ab  eodem 
Innocentio  II  celebrato  anno  1139  Can.  7.  Haec 
autem  omnia  cessaverunt  per  Costitutionem  Mar- 
tini  V  «  Adeoitanda:  »  unde  hodie,  quemadmodum 
loquitur  Fagnanus  ad  cap.  7  h.  t.,  Clericus  con- 

cubinarius  notorietate  facti  seu  per  operis  eviden¬ 
tiam  dicitur  toleratus,  nec  ante  denuntiationem 
est  suspensus  quoad  alios,  ut  non  liceat  cum  eo 
communicare  in  divinis  et  in  perceptione  Sacra¬ 
mentorum.  Imo  hodie  post  Constitutionem  «  Apo- 
stolicae  Sedis  »  haec  suspensio  ipso  facto  amplius 
non  est;  quapropter  nulla  est  ratio  vitationis. 
At  ex  constitutione  Capitis  2  h.  t.  foeminae  cum 
Clerico  delinquentes  subjiciuntur  jurisdictioni  ju¬ 
dicis  ecclesiastici  ob  sacrilegium,  quod  cum  Cle¬ 
rico  commiserunt;  quamvis  in  praxi  hoc  non  ob¬ 
servetur,  et  ipsae  plectantur  a  judicibus  saecula¬ 
ribus. 


TITULUS  III. 


De  Clericis  Conjugatis. 

].°  Bipartita  erit  pertractatio  brevis  istius 
tituli  ut  claritati  consulamus;  et  loquemur  primo 
de  tonsuratis  et  Clericis  in  minoribus  ordinibus 
constitutis,  deinde  vero  de  Clericis  majoribus. 
Quoad  tonsuratos  et  minoristas  statuendum  est, 
eos  posse  etiam  licite  matrimonium  contrahere, 
nulla  enim  ecclesiastica  lege  prohibentur  ex  cap. 
1  et  7  h.  t.  At  per  matrimonium  valide  con¬ 
tractum  ipsi  privantur  beneficiis  omnibus,  quae 
possidebant  ante  matrimonium,  prout  constat  ex 
cap.  1,  3,  et  5  h.  t.}  neque  eos  Clericos  juvat 
regula  de  triennali  possessore ,  cum  haec  inhabi¬ 
li  tas  ad  dicta  beneficia  retinenda  superveniat  ex 
matrimonio  contracto,  prout  inferius  patebit;  quem¬ 
admodum  ex  hac  superveniente  inhabilitate  pri- 

vantur  quibuscumque  gratiis  expectativis ,  Re¬ 
scriptis  sic  dictis  beneficialibus,  pensionibus  ec¬ 
clesiasticis,  nisi  quae  eis  dentur  ex  ministerio 
mere  temporali.  Servandum  tamen  est,  quod  sta¬ 
tuitur  cap.  3  h.  t.,  nempe  «  si  Ecclesiis,  quibus 
>  intitulati  fuerant,  de  possessionibus  aut  aliis 
»  bonis  suis  aliqua  contulisse  noscuntur;  cum  ab 
»  earumdem  Ecclesiarum  ministerio  fuerint  et  be- 
»  neficio  sequestrati,  ad  ipsos  recta  via  debent 
»  absque  contradictione  redire;  »  cum  istae  dona¬ 
tiones  censeantur  ex  favore  conditionatae,  ne  vi¬ 
deantur  Ecclesiae  ditescere  alienis  bonis. 

2.°  Quaestio  porro  est:  an  per  matrimonium 
validum  amittantur  beneficia  ecclesiastica  ipso  jure, 
vel  per  sententiam  judicis?  Licet  vero  ex  cap.  1 
et  3  h.  t.  videatur  posse  haberi  argumentum 
pro  posteriori  sententia;  prima  tamen  praevaluit 
ex  communi  Canonistarum  interpretatione  fundata 
in  auctoritate  glossae  in  cap.  1  h.  t.  v.  relin¬ 
quenda.  Quin  imo  P.  Thesaurus  De  Poenis  ec¬ 
clesiasticis  cap.  4  verb.  Apostasia  num.  5  docet 
non  solum  ipso  facto  minoristam  privari  beneficiis 
et  pensionibus  ecclesiasticis,  si  matrimonium  va¬ 
lide  contraxerit,  sed  teneri  ea  dimittere  ante  omnem 
declarationem,  et  fructus  postea  perceptos  resti¬ 
tuere.  Et  jure  quidem;  cum  enim  status  matri¬ 
monialis  secundum  canones  cap.  5  h.  t.  cen¬ 
seatur  esse  incompatibilis  cum  statu  clericali  in 
Ecclesia  latina;  hinc  secundum  eosdem  canones 
Clericus  minorista  uxorem  ducens  consideratur 

tacite  et  ipso  facto  renuntiasse  eidem  beneficio, 
quae  renuntiatio  ex  irretractabilitate  casus  ab  Ec¬ 
clesia  statim  acceptatur;  imo  juxta  locutionem 
dictorum  canonum  jam  acceptata  est;  proinde 
fructus  postea  perceptos  Clericus  nullo  titulo  pos¬ 
sidet,  et  permutatio  seu  resignatio  alteri  facta 
post  initum  matrimonium  non  valet.  Hoc  verifi- 
catur  quoque  in  casu  matrimonii  simpliciter  rati, 
nam  hoc  quamdiu  non  dissolvitur,  inducitur  status 
incompatibilis  cum  retentione  beneficii.  Consulto 
autem  diximus  matrimonium  contractum  debere 
esse  validum,  nam  per  sponsalia  de  futuro  non 
amittuntur  ipso  jure  beneficia.  Non  desunt  Do- 
ctores,  ut  notat  Giraldi  oper.  et  part.  cit.  sect. 
336 ,  asserentes  hanc  beneficii  privationem  induci 
ipso  jure  per  matrimonium  quoque  nulliter  con¬ 
tractum.  Sed  haec  sententia  non  videtur  praefe¬ 
renda,  quia  id  non  inductum  est  in  poenam,  ut 
habeatur  ratio  intentionis  Clericorum,  et  Clerici 
minores  licite  hunc  statum  matrimonialem  possint 
amplecti,  sed  tantummodo  ex  incompatibilitate 
status:  unde  cap.  1  h.  t.  dicitur,  ut  Clerici  mi¬ 
nores,  si  uxores  acceperint,  ad  relinquenda  bene¬ 
ficia  ecclesiastica,  et  ad  retinendas  uxores  distri¬ 
ctione  ecclesiastica  compellantur;  quod  non  veri- 
ficatur  in  iis,  qui  invalide  contraxere,  cum  ad  eas 
mulieres  relinquendas  sub  poenis  concubinariorum 
sint  adigendi.  Neque  Episcopus  valet  in  hac  re 
dispensare,  scilicet,  aut  indulgere,  ut  Clericus 
uxoratus  retineat  beneficia  jam  possessa,  aut  alia 

deinde  possideat,  cum  hoc  lege  generali  sit  inter¬ 
dictum,  sed  solummodo  Romanus  Pontifex,  de 
cujus  concessione  debet  intelligi  cap.  7  h.  t. 
Quin  imo  aequi  valenter  haec  auctoritas  Episcopis 
interdicitur  in  ultimo  paragrafo  cap.  5,  ubi 
Clericus  uxoratus  decernitur  spoliandus  beneficiis 
ecclesiasticis,  quae  ei  scienter  ab  Episcopo  collata 
fuerint. 

3. °  Praeterea  Clericus  uxoratus  omnia  amittit 
privilegia  ecclesiastica,  et  tantum  ei  remanent  duo 
privilegia  canonis  et  fori  sub  conditionibus  tamen 
assignatis  in  cap.  an.  h.  t.  in  VI  et  a  Concilio 
Tridentino  sess.  23  cap.  6  de  reform.,  nempe 
gaudet  privilegio  canonis  juxta  cap.  unie.  h.  t. 
in  VI  si  contraxit  cum  unica  et  virgine ,  ac  si 
tonsuram  et  vestes  deferat  clericales:  gaudet  vero 
privilegio  fori,  si  praeter  supradictas  conditiones 
ex  Concilio  Tridentino  sess.  23  cap.  6  inserviat 
alicui  Ecclesiae  de  mandato  Episcopi,  id  est  Ec¬ 
clesiae  ministrare  pergat,  ut  explicat  Benedictus 
XIV  De  Synod.  Lib.  12  cap.  4  num.  3.  Praeter 
haec  duo  privilegia  etiam  adimplens  dictas  con¬ 
ditiones  Clericus  uxoratus  alia  non  servat,  ut 
optime  exponit  Fagnanus  citatus  a  Giraldi  op.  et 
part.  cit.  sect.  342. 

4. °  Quae  diximus  valent  de  Clericis  mino¬ 
ribus:  quid  vero  dicendum  de  Clericis  majoribus? 
Et  quidem  loquemur  de  matrimonio  contracto  vel 
contrahendo,  sicut  de  Ecclesia  Latina  et  de  Graeca. 
Quoad  matrimonium  contractum  dicendum  est  La- 

tinam  Ecclesiam  non  promovere  uxoratos  neque 
ad  sacros  ordines,  neque  ad  beneficia  ecclesiastica, 
aut  ecclesiasticas  administrationes,  nisi  forte  vo¬ 
veant  castitatem,  et  qui  unicam  et  virginem  ha¬ 
beant  aut  habuerint  uxorem  ex  cap.  2  h.  t. 
Quod  votum  de  consensu  uxorum  debere  emitti, 
docebimus  in  expositione  Tit.  XXXII  hujus  Libri , 
sicut  indicabimus  conditiones,  quae  a  canonibus 
requiruntur.  Neque  pariter  eos  promovet  ad  or¬ 
dines  minores  et  tonsuram,  ut  probat  ejusdem 
Ecclesiae  Latinae  praxis  et  unanimiter  docent  Do- 
ctores.  Quae  praxis  cohaerens  est  dicti  Cap.  2 
h.  t.  dispositioni,  cum  ordines  minores  sint  gradus 
ad  majores,  et  omnes  sint  gradus  quidam,  quibus 
tenditur  ad  Sacerdotium,  quemadmodum  loquitur 
Concilium  Tridentinum  sess.  2 3  can.  2,  et  prima 
tonsura  sit  dispositio  ad  ordines.  In  Ecclesia  Graeca 
autem  matrimonium  contractum  non  obstat,  quo¬ 
minus  Clerici  promoveri  possint  ad  alios  cum  mi¬ 
nores,  tum  majores  ordines,  possuntque  uti  ma¬ 
trimonio  antea  contracto  etiam. existentes  in  sacro 
ordine,  Episcopatu  excepto,  ita  tamen  ut  tempore, 
quo  secundum  vices  in  Ecclesiae  ministerio  fungi 
debent,  ab  uxoribus  abstineant.  Quae  minus  lau¬ 
dabilis  consuetudo  a  celebri  canone  13  Concilii 
Trullani  numquam  a  S.  Sede  confirmato  incepit : 
quam  tamen  toleratam  confitetur  Innocentius  III 
cap.  6  h.  t.  per  verba  «  Nos  attendentes,  quod 
»  Orientalis  Ecclesia  votum  continentiae  non  ad- 
»  misit,  quoniam  orientales  in  minoribus  ordinibus 

»  contrahunt,  et  in  superioribus  utuntur  matri- 
»  monio  jam  contracto.  »  Quod  pertinet  autem  ad 
matrimonium  contrahendum,  Ecclesia  Graeca  cum 
Latina  concordat  in  canonibus  Concilii  Trullam, 
nempe  utraque  edicens  Episcopis,  Presbyteris, 
Diaconis  et  Subdiaconis  non  licere  amplius  uxo¬ 
rem  assumere,  quod  in  Ecclesia  Latina  evidens 
est  ex  cap.  1  h.  t.  aliisque  textibus  pro  Ecclesia 
autem  Graeca  patet  ex  can.  6  Concilii  Trullani. 
Et  in  hoc  recens  Ecclesia  Graeca  magis  se  re¬ 
prehensibilem  ostendit:  nam  hodie  magis  abusiva 
consuetudo  eis  permittit  in  Subdiaconatu  consti¬ 
tutis  uxorem  assumere,  quod  antiquitus  non  per¬ 
mittebatur  ex  citato  canone:  contra  praesumentes 
id  facere  antiquitus  plures  constitutae  sunt  poenae. 
Concilium  Toletanum  VIII  can .  6  statuebat  foe- 
minas  retrudi  in  monasteriis  usque  ad  exitum 
vitae,  et  similiter  Clericos  in  virorum  coenobiis. 
Concilium  Neocaesareense  can .  1  statuebat  Pre¬ 
sbyterum  deponi,  et  inter  laicos  redigi  ad  poeni¬ 
tentiam.  Nunc  vero  poenae  sunt  ex  cap.  1  h.  t. 
suspensionis  et  excommunicationis,  quibus  com¬ 
pelluntur  uxores  dirqittere  et  poenitentiam  agere 
de  commisso.  Quae  quidem  poenae  secundum  te¬ 
norem  cit.  cap.  1  h.  t.  sunt  ferendae  sententiae, 
sed  Clemens  V  excommunicationem  voluit  esse 
latae  sententiae,  extensam  quoque  ad  Religiosos 
et  Moniales  post  editum  solemne  castitatis  votum, 
et  ad  eos,  qui  cum  talibus  scienter  contraxissent, 
et  quidem  nemini  reservatam  ante  denuntiationem 

factam  ab  Episcopo,  sed  post  denuntiationem  ipsi 
Episcopo  reservatam  Extravag.  Clementia,  unie. 
De  consanguinitate  et  affinitate.  Hodie  autem  haec 
distinctio  amplius  non  est,  cum  excommunicatio 

sit  semper  Episcopo  reservata;  nam  in  Constitu¬ 
tione  «  Apostolicae  Sedis  »  inter  excommunica¬ 
tiones  latae  sententiae  Episcopis  seu  Ordinariis 
reservatas,  haec  legitur  num.  1 :  «  Clericos  in 
»  sacris  constitutos,  vel  Regulares  aut  Moniales 
»  post  votum  solemne  castitatis  matrimonium  con- 
»  trahere  praesumentes;  nec  non  omnes  cum  aliqua 
»  ex  praedictis  personis  matrimonium  contrahere 
»  praesumentes.  »  Quae  poena,  ut  patet,  incurritur 
per  simplicem  actum  contrahendi  matrimonium, 
etiamsi  non  fuerit  consummatum,  licet  ad  incur¬ 
rendam  irregularitatem  ex  bigamia  similitudinaria 
requiratur  consummatio,  ut  dictum  est  Titulo  XXI 
Libri  I.  Incurritur  autem  ab  iis  quoque,  qui 
matrimonium  quod  cidile  vocant,  contrahere  prae¬ 
sumpserint  in  locis,  in  quibus  Tridentini  Concilii 
Decretum  cap.  1  de  reform.  matrim.  publicatum 
est,  ut  pariter  eo  loci  est  animadversum.  Addit 
P.  Thesaurus  De  poenis  ecclesiasticis  cap.  4  cerb. 
Matrimonium  num.  4  propter  Tridentini  consti¬ 
tutionem  mox  citandam,  eos  tamquam  de  haeresi 
suspectos,  esse  Sacrae  Inquisitioni  denuntiandos, 
proinde  non  videtur,  ut  advertit  Giraldi  op.  et  part. 
cit.  sect.  339,  esse  amplius  in  potestate  Episcopi 
eos  suo  officio  restituere,  et  ut  in  ipso  ministrent 
dispensare  post  longam  poenitentiam  et  vitam  lau- 

dabilem,  prout  indulserat  Alexander  III  cap.  4 
h.  t. ,  quamvis  possint  eos  ab  excommunicatione 
absolvere.  Quod  si  isti  contraxerint  cum  errore 
intellectus,  nempe  putantes  id  sibi  licitum  esse, 
tunc  sunt  haeretici,  sentientes  nimirum  contra 
canonem  9  sess.  23  Concilii  Tridentini.  Non  tamen 
privantur  ipso  jure  beneficiis,  quia  de  hoc  canones 
silent;  qui  potius  de  suspensione  loquuntur;  quam¬ 
vis  propter  insordescentiam  eis  possint  privari. 
Idem  statuit  de  matrimoniis  a  Subdiacono,  Dia¬ 
cono,  vel  Presbytero  Italo-Graecis  contractis  Be¬ 
nedictus  XIV  Constitut.  «  Etsi  Pastoralis  »  §  VII 
num.  27.  edita  die  26  Maii  1742 ,  ibi:  «  Praeterea 
»  si  quis  Subdiaconus,  Diaconus,  vel  Presbyter 
»  post  sacram  ordinationem,  uxore  mortua,  aliam 
»  duxerit,  vel  si  uxorem  non  habebat,  ducere 
»  praesumpserit,  nedum  excommunicationis  latae 
»  sententiae  poena,  aliisque  nostro,  et  Successorum 
»  nostrorum  Romanorum  Pontificum  arbitrio  in- 
»  fligendis  severissime  punietur;  verum  etiam  sta- 
»  tim  ab  ordine  erit  deponendus,  et  ab  illegitima 
»  uxore  separandus.  Matrimonium  enim  post  re- 
»  censitos  ordines  contractum  nullum  irritumque 
»  declaramus.  »  Quando  vero  ordo  major  penes 
Latinos  inter  impedimenta  matrimonium  dirimentia 
sit  relatus,  et  an  hoc  vigeat  etiam  in  Ecclesia 
Graeca,  id  videbitur  Titulo  VI  Libri  Quarti. 

5.°  Licet  vero  majores  Clerici  matrimonium 
attentent,  non  deperdunt  tamen  privilegia  cleri¬ 
calia,  quin  imo,  dimissa  uxore,  ad  clericatum  re- 

dire  coguntur.  Si  vero  a  Summo  Pontifice  cum 
eis  est  dispensatum,  ut  uxores  ducant  (facere 
enim  potest  id  Pontifex  ex  absoluta  potestate, 
cum  lex  caelibatus  non  sit  divini,  sed  ecclesiastici 
juris,  et  quando  id  faciat  eit.  Tit.  VT  Lib.  IV 
indicabimus),  tunc  utique  illa  privilegia  deperdunt, 
cum  amplius  inter  Clericos  non  computentur. 


TITULUS  IV. 


De  Clericis  non  residentibus 
in  Ecclesia  rei  Praebenda. 

l.°  Residentia  secundum  Doctorum  commu¬ 
nem  acceptionem  est  «  commoratio  assidua  in  Ec- 
»  clesia  seu  loco  beneficii,  causa  servitii  ecclesiastici 
»  personaliter  praestandi.  »  Quae  definitio  duo  in¬ 
cludit,  nempe  ut  mansio  seu  commoratio  sit  morali- 
ter  continua  seu  assidua  in  loco,  ubi  est  beneficium; 
et  secundo,  ut  haec  commoratio  sit  laboriosa,  seu 
causa  praestandi  personaliter  servitii  ecclesiastici ; 
quandoquidem  si  actus  beneficio  adnexos  quis 
non  exerceat,  incassum  resideret,  nec  censeretur 
residere.  —  Porro  residentia  est  vel  rera,  vel  ficta. 
Vera  dicitur  cum  beneficiatus  realiter  residet; 
ficta ,  cum  beneficiatus  ex  justo  motivo  absens, 
fictione  tamen  juris  censetur  residere  quoad  effectus. 

2. °  Ab  omnibus  autem  Doctoribus  primum  hic 
quaeritur,  quinam  ad  residentiam  obligentur?  Et 
quidem,  spectato  jure  antiquo,  omnes  Clerici  haben¬ 
tes  beneficium  quodcumque  ad  residentiam  tene¬ 
bantur,  cum  pro  omnibus  vigeret  generalis  ratio, 
quod  beneficium  daretur  propter  officium:  quam 
rationem  exprimit  eap.  13  de  praebendis  his  ver¬ 
bis:  «  cum  singula  officia  in  Ecclesiis  assiduitatem 
»  exigant  personarum.  »  Hinc  antiquitus  distinctio 
illa  non  inveniebatur  inter  beneficia  residentialia 
et  non-residentialia ;  at  hodie  haec  distinctio  inve¬ 
nitur  recognita  a  jure  canonico,  vetere  rigore  re¬ 
cedente,  ut  beneficia  non-residentialia  dicantur  ea 
beneficia  quae  simplicia  appellantur,  aut  nonnulli 
canonicatus,  qui  non  obligant  ad  residentiam, 
prout  ex  sequentibus  melius  patebit. 

3. °  Si  autem  quaeres  quo  jure  beneficiati  ad 
residentiam  teneantur?  responsio  in  promptu  est 
sequens:  Episcopi  et  omnes  habentes  in  titulum 
beneficium  cum  cura  animarum  obligantur  ad 
residentiam  praecepto  divino  et  naturali  sive  per 
se,  sive  per  alios;  ecclesiastico  vero  praecepto  obli¬ 
gantur  per  se,  non  per  alios.  Revera  Concilium 
Tridentinum  in  sess.  23  eap.  1  de  reform. 
docet  pastoralibus  muneribus  praecepto  divino 
mandatis  ab  iis  non  posse  satisfieri,  qui  gregi  suo 
non  invigilant,  neque  adsistunt,  sed  mercenariorum 
more  deserunt:  quod  tamen  impleri  potest  sive 
per  se  sive  per  alios  a  pastoribus,  et  rigorose 
loquendo  assiduam,  seu  continuam  residentiam 

non  postularet.  Ecclesiasticum  vero  praeceptum  de 
residentia  personali  pastorum  proponitur  in  eapp. 
2,  3,  4,  9 ,  etc.  h.  t.  et  a  Concilio  Tridentino 
sess.  6  cap.  1,  ac  sess.  23  cap.  1  de  reform. 
Canonici  vero  et  caeteri  beneficiati,  quibus  non 
est  adnexa  cura  animarum  ad  residentiam  tenen¬ 
tur  jure  tantum  ecclesiastico  ex  cap.  16  h.  t. 
et  ex  Concilio  Tridentino  sess.  24  cap.  12  de 
reform.-,  quippe  quae  officia  sunt  ex  positione  Ec¬ 
clesiae.  Neque  ex  dictis  inferas  constitutionem 
Parochorum  aliorumque  inferiorum  pastorum  in¬ 
fra  Episcopatum  esse  de  divina  positione,  prout 
presbyterianae  sectae  asseclis  placuit,  et  nonnullis 
jansenianismi  labe  plus  minus  infectis  Theologis. 
Munus  enim  pastorale  est  ex  divina  positione, 
atque  Episcopis  sub  Primatu  Romani  Pontificis 
concreditum:  quod  si  Ecclesia  deinde  Episcopis 
in  cura  animarum  constituit  adjutores,  eos  omnes 
in  hac  hypothesi  praeceptum  divinum  percellit  et 
respicit  non  minus  ac  Episcopos;  atque  hoc  modo 
explicatur  primus  paragraphus  cap.  1  sess.  33 
Concilii  Tridentini. 

4.°  Ex  iis,  quae  diximus,  consectaria  eruun¬ 
tur,  nempe  —  (a)  ne  consuetudine  quidem  im- 
memoriali  induci  posse,  ut  Episcopi,  Parochi, 
aliique  curam  animarum  habentes  non  resideant 
neque  per  se,  neque  per  Vicarium  idoneum;  hoc 
enim  esset  contra  jus  divinum  antea  exposi¬ 
tum,  neque  id  alicujus  venia  indulgeri  valeret.  — 
(b)  Similiter  non  posse  consuetudine  introduci,  quod 

Episcopi,  Parochi,  aliique  curam  animarum  ha¬ 
bentes  deobligentur  a  residentia  personali,  quia 
in  hoc  satis  institit  jus  ecclesiasticum,  praesertim 
Concilium  Tridentinum  sess.  6  cap.  I  de  reform. 
innovans  veteres  canones,  et  quasvis  consuetudi¬ 
nes  habens  potius  ut  corruptelas,  cum  illa  Conci¬ 
lii  dispositio  sit  de  residentia  personali,  a  qua 
non  eximuntur,  nisi  interveniente  legitimo  impe¬ 
dimento,  seu  justis  et  rationabilibus  causis,  quas 
deinde  assignat  in  cap.  i  sess.  23.  Hoc  autem 
praeceptum  ecclesiasticum  potest  cessare  ex  di¬ 
spensatione  Summi  Pontificis,  prout  infra  expone¬ 
mus.  Dicimus  consulto  ex  consuetudine  id  fieri 
non  posse;  nam  si  justa  causa  sit,  ut  Cura  exer¬ 
ceatur  per  Vicarios  sive  perpetuos  sive  tempora¬ 
neos,  haec  utique  admittitur,  prout  expositum  est 
in  Titulo  XXVIII  Libri  primi.  —  (c)  Item  non 
admitti  consuetudinem  immemorialem  quoad  non- 
residentiam  in  Cathedralibus  et  Collegiatis  insi¬ 
gnibus  quoad  Dignitates  et  Canonicos,  admitti  au¬ 
tem  posse  in  aliis  Collegiatis  non-insignibus,  et 
etiam  id  praestare  posse  consuetudinem,  quae 
non  sit  immemorialis,  sed  tantum  communis,  si 
redditus  sint  valde  tenues  et  Canonici  aliunde  su¬ 
stentari  nequeant;  prout  constat  ex  Declaratione 
Pontificia  data  anno  1573  per  organum  S.  Con¬ 
gregationis  Concilii,  prout  legitur  in  Lib.  1  De- 
cretor.  pag.  33  a  tergo  his  verbis:  «  SS.  D.  No- 
»  ster  (Gregorius  XIII),  etiam  ex  sententia  Sacrae 
«  Congregationis  Concilii  declaravit  immemorialem 

»  consuetudinem  non  excusare  a  residentia  in  Ec- 
»  clesiis  cathedralibus  et  Collegiatis  insignibus; 
»  in  Collegiatis  autem  non-insignibus  posse  excu- 
»  sare,  dum  tamen  sint  rurales  prorsus  destitu  - 
»  tae,  et  in  quibus  numquam  antea  supra  homi- 
»  num  memoriam  solitum  esset  residere;  aut  quae 
»  adeo  tenuis  redditus  essent,  ut  Canonicos  aliun- 
»  de  non  habentes  unde  vivant  alere  non  possint:  » 
quae  declaratio  attingit  statum  illarum  Ecclesia¬ 
rum,  seu  universum  collegium,  quod  non-residens 
declaratur,  non  tantum  unum  aut  alterum  ex  Ca¬ 
nonicis,  de  quo  ultimo  casu  nunc  non  loquimur.  — • 
(d)  Praeceptum  demum  ecclesiasticum  de  non- 
residentia  non  respicere  beneficia  simplicia,  quippe 
quae  assiduitatem  non  exigunt  personarum  ex  hoc 
quod  officii  divini  recitatio,  quod  est  unicum 
opus,  etiam  non  residendo  in  loco  beneficii  com¬ 
pleri  valet. 

5.°  Queis  in  antecessum  animadversis  sermo 
nobis  erit  de  residentia  Episcoporum  et  Praelato¬ 
rum  prius,  deinde  de  eodem  Parochorum  onere,  et 
demum  de  Canonicis  quoad  eamdem  obligationem 
verba  faciemus.  Omnes  patriarchalibus,  primatia- 
libus,  metropolitanis  ac  cathedralibus  Ecclesiis 
quibuscumque,  quocumque  nomine  et  titulo  prae¬ 
fecti,  etiamsi  sanctae  Romanae  Ecclesiae  Cardi¬ 
nales  sint,  obligantur  ad  personalem  in  sua  Ec¬ 
clesia  vel  Dioecesi  residentiam,  ubi  injuncto  sibi 
officio  defungi  tenentur,  nec  abesse  possunt  nisi 
ex  causis  et  modis  a  Concilio  Tridentino  notatis 

sess.  23  cap.  1  de  reform.  —  Causae  autem  sunt 
quatuor,  nempe  christiana  charitas ,  urgens  neces¬ 
sitas,  debita  obedientia,  et  evidens  Ecclesiae  vel 
Reipublicae  utilitas.  —  Christianae  charitatis  no¬ 
mine  in  casu  nostro  significatur  gravis  proximo¬ 
rum  calamitas,  cui  sublevandae  vel  auferendae 
aut  aliud  medium  non  est,  nisi  opera  ab  Episcopo 
exhibenda,  aut  prae  omnibus  ejus  labor  praevi¬ 
detur  proficuus.  —  Urgens  necessitas  est  ex  afflicta¬ 
tione  morbi  Episcopum  attingentis,  qui  nonnisi 
in  alia  regione  curari  possit,  vel  quando  infide¬ 
lium  persecutio  contra  Episcopum  specialiter  su¬ 
scitata,  aut  populi  furor ,  vel  Principis  insidiae 
praecavendae  sunt,  quae  omnia  et  singula  exigant 
temporalem  ejus  discessum  et  alia  similia.  —  Debita 
obedientia  locum  habet  in  accessu  ad  Synodum 
provincialem,  vocante  Metropolitano,  vel  in  pro¬ 
fectione  ad  visitanda  limina  SS.  Apostolorum 
Petri  et  Pauli,  juxta  ea  quae  dicta  sunt  in  Ti¬ 
tulo  XXXI  Libri  Primi ,  aliisque  mandatis  su¬ 
scipiendis,  quae  Episcopo  imponere  velit  Roma¬ 
nus  Pontifex,  praesertim  in  accessu  ad  Synodum 
generalem  jussu  ejusdem  Pontificis  congregatam.  — 
Evidens  Ecclesiae  utilitas  verificatur  praecipue  in 
defensione  jurium  suae  Ecclesiae. — Evidens  demum 
Reipubliccte  utilitas  verificatur  praesertim  in  aliquo 
expediendo  munere  et  Reipublicae  officio  Episco¬ 
patibus  adjuncto,  ut  notat  idem  Concilium  Tri- 
dentinum  loc.  cit.  Fuse  et  praecise  has  causas 
exponit  Reiffenstuel  hic  num.  42  et  seqq sed 

praeter  causam  legitimam,  necessaria  est  appro¬ 
batio  Superioris.  Et  quidem  Concilium  Tridentinum 
loc.  cit.  statuerat  «  has  legitimas  absentiae  cau- 
»  sas  a  Beatissimo  Romano  Pontifice,  aut  a  Me- 
»  tropolitano,  vel,  eo  absente,  a  Suffraganeo  Epi- 
»  scopo  antiquiori  residente. ...»  in  scriptis  esse 
approbandas;  sed  hodie  post  Constitutionem  Ur¬ 
bani  VIII,  quae  incipit  «  Sancta  Synodus  »  diei 
12  Decembris  1634,  et  Constitutionem  Bene¬ 
dicti  XIV,  quae  incipit  «  Ad  universae  »  diei 
3  Septembris  1746;  quibus  instituta  et  instau¬ 
rata  est  Congregatio  super  Residentia  Episcopo¬ 
rum,  de  licentiis  absentiae  concedendis  ipsa  exclu- 
sive  videt,  et  concedit,  annuente  Pontifice;  sicut 
ipsa  est,  quae  instat  pro  adimplemento  legis  et 
punitione  eorum,  qui  non  resident,  prout  constat 
excit.  Constitutione  Benedicti  XIV  num.  14.  Huic 
autem  Congregationi  non  est  petenda  licentia 
absentiae,  ut  notat  in  cit.  Constitutione  Urba¬ 
nus  VIII,  in  casu  «  personalis  interessentiae  in 
»  Synodis  provincialibus,  vel  congregationibus, 
»  seu  assembleis  generalibus,  in  quibus  Ecclesia- 
»  stici  intervenire  solent,  vel  ratione  muneris  aut 
» reipublicae  officii  Episcopatibus  vel  Ecclesiis 
»  majoribus  adjuncti,  cujus  ratione  ad  certum 
»  tempus  occupari  solent,  »  quod  jam  adverterat 
Concilium  Tridentinum  cit.  cap.  per  verba  «  nisi 
»  cum  absentia  inciderit  propter  aliquod  munus 
»  et  Reipublicae  officium  Episcopatibus  adjun- 
»  ctum.  »  Hic  autem  casus,  ut  fuerat  a  Concilio 

Tridentino  et  ab  Urbano  VIII  expensus,  non  ve- 
rificatur;  analogus,  vel  similis  potius  frequen¬ 
ter  accidit  in  diversis  Rebuspublicis  et  regnis,  ut 
Episcopi  aliqui  a  Principe  vel  a  populo  legitime 
eligantur,  ut  sedeant  vel  in  Aula  Senatorum,  vel 
in  Camera  Deputatorum,  et  de  iis  quaeritur,  an 
indigeant  Pontificia  licentia,  ut  relicta  propria 
Dioecesi  valeant  interesse  istis  publicis  comitiis, 
quae  absentiam  a  Dioecesi  pro  longa  anni  parte 
requirunt?  Et  quidem,  ut  advertit  Lucidi  De  visita¬ 
tione  Sacrorum  liminum  Part.  Prim.  Volum.  Prim. 
pag.  120,  121,  inspiciendum  est,  an  hoc  jus  adjun¬ 
ctum  sit  certo  episcopatui,  vel  potius  personae 
Episcopi:  si  enim  primum  contingit,  tunc  hic  casus 
ex  verbis  Constitutionis  Urbani  VIII  censetur  esse 
praevisus,  ut  non  indigeat  Episcopus  venia  Pontifi¬ 
cis,  et  identicus  videtur  cum  illo  a  Tridentino  Con¬ 
cilio  notatus:  quod  si  alter  casus  verificatur,  tunc 
tutius  est  a  Pontifice  veniam  absentiae  petere,  quia 
casus  hic  nondum  expensus  est  et  a  canone  de¬ 
terminatus. 

6.°  Quae  residenti ae  lex  Episcopos  omnes 
urget  jam  ab  initio  promotionis.  Urbanus  VIII 
autem  Episcopis  in  Curia  promotis,  prout  advertit 
Benedictus  XIV  cit.  Constitutione,  unum  conces¬ 
sit  mensem  (quem  postea  declaratum  fuit  a  die 
ipsorum  propositionis  in  consistorio  computandum 
esse);  quo  mense  elapso,  singuli  ad  proprias  Ec¬ 
clesias  se  conferre  deberent;  Benedictus  XIII  vero 
facultatem  dedit  Cardinali  in  Urbe  Vicario,  ut 

praefatum  unius  mensis  terminum  juxta  casuum 
contingentiam  et  causa  cognita  ad  alios  quadra¬ 
ginta  dies,  et  non  ultra  prorogare  posset.  Quae 
pariter  lex  obligat,  etiamsi  Episcopus  habeat 
coadjutorem  ex  statuto  S.  Congregationis  Episco¬ 
porum  et  Regularium  in  Neapolitana  diei  4  Mar¬ 
tii  1597  et  Nicoterens.  diei  7  Septembris  1619: 
atque  etiam  tempore  pestis,  licet  possit  Episco¬ 
pus  adire  tutiorem  suae  Dioecesis  locum  ex  decla¬ 
ratione  Gregorii  XIII  diei  18  Decembris  1576  re¬ 
lata  a  Fagnano  in  cap.  17  h.  t.  nam.  46  et  47 . 
Qui  Episcopus  residens  in  sua  Dioecesi  eximitur  a 
residentia  aliorum  beneficiorum,  si  quae  habet, 
nec  aliud  amittit,  nisi  quotidianas  distributiones, 
et  alia  quibus  privantur  illi,  qui  rationabilibus  de 
causis  absunt,  ut  probat  Ferraris  Bibliotheca  Ca¬ 
nonica  e.  Episcopus  art.  3.  Etsi  vero  Episcopus 
extra  civitatem,  ubi  Cathedralis  sita  est,  sedem 
suam  statuat,  dummodo  in  aliquo  suae  Dioecesis 
oppido  resideat,  violatae  residentiae  reus  haben¬ 
dus  non  est,  cum  Tridentinum  Concilium  et  Pon- 
tifices  loquantur  de  residentia  Episcopi  in  Dioe¬ 
cesi,  prout  habetur  in  pluribus  Decisionibus 
S.  Congregationis  Concilii,  praesertim  in  Civit. 
Castellan.  et  Hortati,  diei  18  Junii  1624  apud 
Lucidi  op.  et  part.  cit.  Additum  tamen  est  in 
decisione,  quod  Episcopus  in  Cathedrali  resideat 
temporibus  a  Concilio  praescriptis  cap.  1.  sess.  23 
ver.  eosdem  interim  admonet.  At  si  iis  tempori¬ 
bus  in  Cathedrali  non  resideat,  sed  semper  ma- 

neat  in  sua  Dioecesi,  ut  supra,  non  videtur 
incurrere  poenas  non-residentium,  ut  eo  loci  pluri¬ 
bus  argumentis  et  decisionibus  dictus  Auctor  pro¬ 
bat.  Eas  autem  poenas  eidem  Auctori  non  vi¬ 
detur  posse  declinare  Episcopus ,  qui  in  op¬ 
pido  suae  Dioecesi  contermino  moratur,  quod 
ostendit  gravibus  rationibus  contra  opinionem  ,Gi- 
raldi,  qui  in  op.  eit.  part.  £a  sect.  86  §  Quod 
etiam  in  appositam  sententiam  inclinat  ex  aucto¬ 
ritate  P.  Thesauri  De  poenis  cap.  1  verb .  Resi¬ 
dentia.  Quando  vero  Episcopus  pluribus  Dioece¬ 
sibus  conjunctis  praesidet,  tunc  in  ea  residere 
debet,  quae  in  Bulla  provisionis  sibi  a  Summo 
Pontifice  praescripta  est,  et  si  nihil  ibidem  expres¬ 
sum  fuerit,  servari  id  debet,  quod  ex  consuetu¬ 
dine  praescripta  obtinet.  At  si  nulla  sit  ratio 
consuetudinis,  curare  debet  Episcopus,  ut  ad  ci¬ 
vitatem,  ubi  habitualiter  sedem  non  habet,  solem- 
nioribus  diebus  se  conferat,  prout  Lucidi  loe. 
eit.  ostendit. 

7.°  Caeterum  Concilium  Tridentinum  Episco¬ 
pis  quovis  anno  concessit,  ut  a  sua  Dioecesi  abesse 
possent  aliquo  tempore,  quod  tamen  non  deberet 
excedere  duos  aut  ad  summum  tres  menses.,  sed 
absque  ullo  gregis  detrimento,  et  aequa  ex  causa, 
quam  pensandam  reliquit  abscedentium  con¬ 
scientiae.  Hac  autem  super  re  puto  allegandam 
esse  Constitutionem  Benedicti  XIV  jam  citatam 
«  Ad  Universae  »  num.  6 ,  ibi:  «  Cum  vero  idem 
«  Urbanus  declarasset,  se  per  ea  quae  in  suis  prae- 

»  fatis  litteris  constituerat,  minime  sublatam  vo- 
»  luisse  dictam  trium  mensium  licentiam  a  Con- 
»  cilio  indultam,  hinc  plures  ortae  quaestiones, 
»  et  varia  condita  sunt  decreta  ab  eodem  Urbano 
>  ejusque  Successoribus  approbata:  cujusmodi 
»  sunt,  non  licere  trimestrem  absentiam  praedi- 
»  ctam  conjungere,  sive  cum  eo  tempore,  quo  per- 
»  mittitur  Episcopis  post  suam  promotionem  in 
»  Urbe  commorari,  sive  cum  eo,  quod  ad  pera- 
»  gendam  sacrorum  Liminum  visitationem  eidem 
»  concessum  fuit:  neque  fas  esse  absentiae  tem- 
»  pora  ita  disponere,  ut  tres  postremi  menses 
»  unius  anni  continuentur  cum  tribus  prioribus 
»  mensibus  anni  subsequentis.  Sicut  etiam  vetitum 
»  est  praedictos  menses  conjungere  cum  eo  anni 
»  tempore,  quo  propter  aeris  insalubritatem  ali- 
»  cui  Episcopo  permittitur  extra  Dioecesim  degere, 
»  ne  scilicet  continuatis  absentiae  temporibus  ver- 
»  nos  simul  et  aestivos  menses,  sive  aestivos  una 
»  cum  autumnalibus  extra  Dioecesim  duci  contin- 
»  gat.  Denique  ne  quis  indulgentia  sacri  Concilii 
»  per  fraudem  abuti  posset,  declaratum  fuit j  prae- 
»  dictam  trium  mensium  vacationem  intra  cujus- 
»  que  anni  limites  coerceri,  ut  qui  uno  anno  usus 
»  ea  non  fuerit,  non  ideo  sequenti  anno  diutius 
»  ab  Ecclesia  sua  abesse  valeat.  » 

8.°  Haec  autem  residentiae  obligatio  sub  gra¬ 
vissimis  poenis  a  canonibus  indicta  est.  Et  primo 
quidem  Concilium  Tridentinum  sess.  23  cap.  1 
de  reform .  absque  legitima  causa  non-residentes 

decrevit  «  praeter  mortalis  peccati  reatum,  quem 

>  incurrunt,  eos  pro  rata  temporis  absentiae  fru- 

>  ctus  suos  non  facere,  nec  [tuta  conscientia,  alia 
»  etiam  declaratione  non  secuta,  illos  sibi  retinere 
»  posse,  sed  teneri,  aut  ipsis  cessantibus  per  su- 
»  periores  ecclesiasticos  illos  fabricae  Ecclesiae 
»  aut  pauperibus  loci  erogare,  prohibita  quacum- 
»  que  conventione ,  vel  compositione ,  quae  pro 
»  fructibus  male  perceptis  appellatur,  ex  qua  etiam 
»  praedicti  fructus  in  totum  vel  pro  parte  eis 
»  remitterentur  non  obstantibus  quibuscumque  pri- 
»  vilegiis  cuicumque  Collegio  aut  fabricae  conces- 
»  sis.  »  Qua  sanctione  sessionis  XXIII  Concilium 
Tridentinum  ampliavit,  seu  exasperavit  dispositio¬ 
nem  cap.  1  sess.  6,  ut  tenet  Reiffenstuel  hic 
num.  24  et  Schmalzgrueber  hic  num.  35  post  Les- 
sium  contra  Pirhing  num.  74 ,  Engel,  aliosque.  Cui 
exasperationi  non  defuit  causa,  nempe  interpreta¬ 
tiones  a  mente  Concilii  alienae,  prout  edocet  ipsum 
Concilium  eadem  sess.  23  cap.  1.  At  advertit 
Giraldi  op.  et  part.  cit.  sect.  86  nota  IV  post 
Thesaurum  De  Poenis  cap.  1  verb.  Residentia 
absentem  Episcopum  non  teneri  in  foro  conscien¬ 
tiae  restituere  integros  fructus  pro  rata  temporis 
absentiae  nisi  adigatur  per  poenam  a  superiore, 
sed  posse  retinere  partem  ob  alia  munera,  puta 
recitationem  horarum  et  alia,  quae  absens  pro 
grege  suo  obivit  —  Praeter  has  memorat  et  con¬ 
firmat  alias  poenas  Benedictus  XIV  in  cit.  Con¬ 
stitutione  «  Ad  universae  »  num.  13;  nempe 

poenam  a  Pio  IV  impositam  amissionis  faculta¬ 
tum  testandi  et  disponendi,  si  quae  transgres¬ 
soribus  hujusmodi  competere  dignoscuntur,  nec 
non  inhabilitatis  ad  majores  dignitates  et  Ecclesias 
obtinendas,  quam  Clemens  VIII  indixit;  sicut  non 
lucrantur  emolumentum  Regulae  IX  Cancellariae 
Apostolicae  super  provisione  Beneficiorum'  in  al- 
ternativis  mensibus  vacantium.  His  autem  poenis 
superaddit,  «  ut  iidem  transgressores  omnibus  et 
»  singulis  induitis  et  privilegiis,  quae  forsan  ipsis 
»  tamquam  Pontificio  solio  adsistentibus  concessa 
»  fuerint,  ipso  facto  privati  esse  censeantur.  » 
Decernit  deinde  iisdem  poenis  etiam  illos  subia- 
cere,  qui  licentiam  abeundi  falsis  simulatisve  cau¬ 
sis  dolose  extorquere  non  dubitaverint,  vel  ea 
semel  rite  recteque  obtenta  praescriptos  in  eadem 
limites,  ac  praefinitum  tempus  praetergressi  fue¬ 
rint.  Concludit  tandem,  quod  si  his  poenis  non 
cesserint ,  habeat  contra  eos  locum  dispositio 
eap.  1  sess.  6  Concilii  Tridentini,  et  Romanum 
Pontificem  pro  tempore  existentem  hortatur,  ut 
suae  supremae  Sedis  Auctoritate  in  eos  ani¬ 
madvertat,  atque  eas  Ecclesias  de  utiliori  Pastore 
provideat  sicut  in  Domino  noverit  salubriter  expe¬ 
dire.  Quae  denuntiatio  ad  Romanum  Pontificem  a 
Metropolitano,  si  est  Suffraganeus  absens,  a  suf- 
fraganeo  Episcopo  antiquiore  residente,  si  absens 
est  Metropolitanus,  fieri  debet,  sub  poena  interdicti 
ingressus  Ecclesiae  eo  ipso  incurrenda,  infra  tres 

menses  per  litteras  seu  nuntium  ex  dispositione 
ejusdem  cap.  1  sess.  6. 

9.°  Lex  residentiae  proposita  a  Concilio  Tri- 
dentino  sess.  6  cap.  1,  et  sess.  23  cap.  1  respicit 
quoque  Cardinales  Episcopos;  at  de  ipsis  sin¬ 
gulariter  est  sermo  habendus,  sicut  de  residen¬ 
tia  aliorum  Cardinalium  Ordinis  Presbyteralis 
vel  Diaconalis,  quos  respicit  dispositio  cap.  2  h.  t. 
Cardinales  Episcopatum  gerunt  vel  ut  titulum 
Cardinaiitiae  dignitatis,  vel  alium  sibi  attributum 
habent.  Si  Episcopatum  habent  ut  titulum  Car¬ 
dinaiitiae  dignitatis ,  quemadmodum  sunt  sex 
Cardinales  ex  ordine  Episcoporum ,  qui  regunt 
sex  Episcopatus  dictos  suburbicarios,  non  tenen¬ 
tur  ad  residendum  in  istis,  sed  eorum  residentia 
est  Romae,  ut  summo  Pontifici  adsistant,  et  Apo- 
stolicae  Sedis  servitiis  sint  addicti,  ut  pluribus 
probat  Benedictus  XIV  in  Synocl.  Dioeces.  Lib.  7 
cap.  1  nam.  7.  Tenentur  nihilominus  ad  visi¬ 
tationem  Dioecesis  et  Ecclesiarum,  sive  per  se 
sive  per  idoneos  viros  ecclesiasticos  ex  §  9  Con¬ 
stitutionis  «  Pastorale  officiam  »  Clementis  XII 
ac  ad  visitationem  liminum  SS.  Apostolorum,  et 
ad  relationem  exhibendam  status  suae  Ecclesiae 
ex  praedicta  Constitutione.  Aliquando  vero  inter¬ 
venit,  imo  hodie  pluries,  quod  Episcopi  aliqua¬ 
rum  Sedum  praeter  Suburbicarias  creantur  Car¬ 
dinales,  et  Episcopatum  retineant,  et  tunc  tenentur 
ad  residentiam  in  eorum  Episcopatibus,  et  de 
istis  loquitur  Concilium  Tridentinum  jam  cit. 


52 


PRAELECTIONES  JURIS  CANONICI 


cctp.  1  sess.  23,  et  Constitutio  Benedicti  XIV  «  Ad 
universae  »  num.  26;  pro  istis  est  eadem  lex 
imposita  de  residentia  ac  pro  reliquis  Episcopis, 
et  eaedem  causae  absentiae,  nisi  quod  ratione 
Cardinalatus  debent  venire  ad  Conclave  pro  ele¬ 
ctione  summi  Pontificis,  et  in  eo  casu  ex  Constitu¬ 
tione  jam  citata  Urbani  VIII  «  Sancta  Synodus  » 
possunt  Romae  manere  duobus  mensibus  post 
coronationem  electi  Pontificis,  et  deinde  migrare 
debent  ad  Dioecesim.  Fit  tandem  aliquando  ut 
Cardinales  ex  ordine  Presbyterali  habentes  seu 
retinentes  aliquam  Dioecesim  optent  unum  ex  Epi¬ 
scopatibus  suburbicariis  antiquo  retento  Episco¬ 
patu.  Et  tunc,  ut  advertit  Benedictus  XIV  De 
Synod.  Dioeees.  lib.  13  cap.  8  num.  4  a  Con¬ 
gregatione  particulari  habita  jussu  Alexandri  VII 
die  30  Junii  1666  decretum  fuit  «  Ecclesiam  Or- 
»  dinis  Cardinalitii  habendam  esse  in  titulum, 
»  cum  haec  adhaereat  essentialiter  dignitati  Car- 
»  dinalatus,  alteram  vero  Ecclesiam  in  commen- 
»  dam ;  praeterea  transituros  ad  Episcopatum 
»  Cardinalitium  absolvi  potius  debere  a  vinculo 
»  Ecclesiae,  cui  jam  praesunt,  eamque  in  admi- 
»  nistrationem  accipere.  »  At  quod  spectat  ad 
residentiam  Urbanus  VIII  in  Decreto  diei  28  No- 
vembr.  1633  ita  censuit:  «  Insuper  Sanctitas  Sua 
»  declaravit,  dubium  hactenus  nullo  modo  fuisse 
»  nec  esse  debere,  residentiam  Cardinalium  Ar- 
»  chiepiscoporum  et  Episcoporum  extitisse  et  esse 
»  apud  alias  Ecclesias  Metropolitanas  seu  Cathe- 

»  drales  sibi  commissas,  non  autem  apud  sex 
>  Ecclesias  Cathedrales  titulares  eorumdem  Cardi- 
»  nalium,  in  quibus  Cardinales  ordine  priores 
»  praeesse  solent;  et  propterea  eos,  qui  aliis  Ec- 
»  clesiis  supradictis  praesunt,  et  apud  eas  non 
»  resederunt,  nec  resident,  non  fecisse  nec  facere 
»  illarum  fructus  suos,  etiam  sub  praetextu  quod 
»  alicui  ex  dictis  sex  Ecclesiis  praesideant,  et  in 
»  Urbe  commorentur.  »  Quod  a  Benedicto  XIV 
cit.  Constitutione  fuit  confirmatum  num.  7.  His 
exceptis  Cardinalibus,  qui  Episcopatum  non  su¬ 
burbicarium  retinent,  de  quibus  nunc  egimus,  alii 
Cardinales  (praecisione  facta  a  debito  obedientiae 
praestandae  Summo  Pontifici,  qui  eos  ut  Legatos 
a  Latere  alio  mittat)  tenentur  residere  Romae  in 
suis  titulis,  et  si  absint,  ac  canonice  moniti  non 
redeant  ac  resideant,  possunt  etiam  deponi,  seu 
privari  dignitate  Cardinalitia.  Celebre  est  exem¬ 
plum  Anastasii  Cardinalis  privati  hac  dignitate  a 
Leone  IV  in  Concilio  Romano,  quod  decretum 
relatum  est  in  cap.  2  h.  t.  Quam  tamen  depo¬ 
sitionem  aut  privationem  esse  praecedendam  a 
monitione  canonica,  edocet  ipse  Leo  IV  in  actis 
ejusdem  Synodi ;  Ipse  enim  refert  se  per  Aposto- 
licas  Litteras  per  tertiam  et  quartam  vicem  illum 
Cardinalem  revocasse,  post  quae  monita  venit  re¬ 
motio,  «  ita  ut  locum  restitutioni  nequaquam  in- 
»  veniat  »,  ut  concludit  praedictum  decretum. 
Neque  tamen  est  necessaria  convocatio  Synodi, 
ut  eos  removeat  Pontifex,  sed  extra  Synodum  po- 


54  PRAELECTIONES  JURIS  CANONICI 

test  removere,  prout  patet  ex  depositione  Cardi¬ 
nalium  Columnensium  facta  a  Bonifacio  VIII  ex¬ 
tra  Synodum  ex  cap.  unie,  de  schismatie.  in  VI. 
Quin  imo  nec  necessarium  est  habere  consensum 
aut  consilium  exquirere  aliorum  Cardinalium, 
prout  ex  expressa  dictione  patet  Constitutionis 
Innocentii  X  mox  citandae,  quamvis  de  ordinario 
casu  tutius  sit  hoc  consilium  saltem  expetere,  et 
consensum  quoque  habere  in  tam  gravi  negotio. 
Cardinales  vero,  extra  casum  jam  contemplatum 
retentionis  alicujus  Episcopatus  non  suburbicarii 
tenentur  in  Romana  Curia  commorari,  nec  pos¬ 
sunt  ab  ea  recedere  absque  licentia  Romani  Pon¬ 
tificis.  Diversae  autem  sanctiones  contra  alibi 
commorantes,  aut  a  Romana  Curia  absque  prae¬ 
dicta  venia  recedentes  Cardinales  a  Summis  Pon¬ 
tificibus  latae  sunt,  inter  quas  citantur  sequentes: 
nempe  Constitutio  Leonis  X  incipiens  «  Sub 
poena  depositionis  »  edita  in  Concilio  Latera¬ 
nensi  V;  Decretum  Consistoriale  Pauli  III;  et  Con¬ 
stitutio  Innocentii  X  quae  incipit  «  Cum  juxta  » 
diei  19  Februarii  1646.  Istarum  sanctionum  com¬ 
pendium  tradit  Fagnanus  in  cap.  2  h.  t.  nutn.  19 
et  seqq.  usque  ad  jineni.  Modus  autem  proce¬ 
dendi  contra  ipsos  contumaces  Cardinales  datur  a 
supradicta  Constitutione  Innocentii  X,  ut  rece¬ 
dentes  post  editam  Constitutionem  a  Curia  ex¬ 
tra  statum  Ecclesiasticum  privilegiis,  et  induitis 
omnibus  etiam  beneficia  conferendi,  pensiones  et 
fructus  ecclesiasticos  transferendi,  et  facultate  te- 

standi  priventur,  et  ab  ingressu  Ecclesiae  inter¬ 
dicantur  ultra  alias  poenas  arbitrio  Papae  infli¬ 
gendas:  et  mandatur  deveniri  ad  sequestrum  fru¬ 
ctuum  officiorum  et  beneficiorum  omnium,  nec 
non  pensionum  ac  fructuum  reservatorum.  Alias 
graviores  poenas  incurrunt  non  redeuntes  intra 
semestre,  et  contumaces  post  aliud  semestre  item 
graviores,  donec  absentes  per  quindecim  menses 
(cum  ultimi  tres  menses  pro  tribus  canonicis 
monitionibus  ac  peremptoriis  terminis  assignentur) 
possint  plecti  aliis  poenis  per  Papam  declarandis 
etiam  usque  ad  privationem  dignitatis  Cardina- 
latus  inclusi  ve. 

10.°  Quae  circa  Episcoporum  residentiam  a 
Concilio  Tridentino  fuerunt  statuta,  ea  aptantur 
Parochis  seu  Curatis  inferioribus,  aliisque  qui¬ 
buscumque,  qui  beneficium  aliquod  ecclesiasticum 
curam  animarum  habens  obtinent,  nempe  quoad 
culpam,  amissionem  fructuum  et  poenas  ex  cit. 
cap.  1  sess.  23  Concilii  Tridentini,  ibi:  «  ita  tamen 
»  ut  quandocumque  eos,  causa  prius  per  Episco- 
»  pum  cognita  et  probata,  abesse  contigerit,  Vi- 
»  carium  idoneum  ab  ipso  Ordinario  approbandum 
»  cum  debita  mercedis  assignatione  relinquant. 
»  Discedendi  autem  licentiam  in  scriptis,  gratisque 
» concedendam,  ultra  bimestre  tempus,  nisi  ex 
»  gravi  causa,  non  obtineant.  »  Cui  decreto  ac¬ 
cessit  Constitutio  Pii  IV  «  De  salute  animarum  »  diei 
4  Septembr.  1560,  et  Constit.  «  In  Suprema  » 
diei  25  Novembr.  1564,  nec  non  Constit.  Pii  V 

«  Cupientes,  »  diei  11  Julii  1568.  Ex  quibus  se¬ 
quentes  eruuntur  conclusiones:  —  (a)  Si  Parochus 
ex  causa  legitima  a  parochia  discedat,  tenetur 
alium  deputare,  qui  suas  vices  obeat;  ejus  autem 
deputandi  potestas  Parocho  competit,  jus  vero 
confirmandi  seu  approbandi  Episcopo;  haec  enim 
traduntur  in  Zamorensi  diei  29  Septembr.  1691, 
et  fusius  in  Constitutione  Innocentii  XIII,  quae 
incipit  «  Apostolici  Ministerii  »  diei  13  Modi  1723 
edita  super  ecclesiastica  disciplina  in  Regnis  Hispa- 
niarum,  confirmata  et  extensa  ad  quoscumque 
locorum  Ordinarios  a  Benedicto  XIII  Constitutione 
«  In  Supremo  militantis  »  diei  23  Septembr.  1724.  — 
(b)  Praeter  justam  causam  requiritur  venia  Or¬ 
dinarii,  seu  causa  debet  esse  ab  Ordinario  pro¬ 
bata.  Decisio  formalis  S.  Congregationis  Concilii 
id  edocet.  Nam  anno  1572  interrogata  S.  Con¬ 
gregatio,  ut  refert  Benedictus  XIV  Institui,  eccle- 
siastie.  17  numer.  10:  «  Sunt  multi  Rectores  in 
»  Dioecesi,  qui  praetendunt  juxta  formam  Concilii 
»  Tridentini  sess.  23  cap.  1  posse  per  aliquod 
»  tempus  singulis  annis  a  suis  parochiis  abesse 
»  absque  suorum  Superiorum  licentia,  dummodo 
»  legitimae  absentiae  causae  rationem  proponant, 
>  et  ita,  quia  quamplurimi  doctores  tam  Theologi 
»  quam  Canonistae  sentiunt,  aliqui  ex  praedictis 
»  Rectoribus  ausi  sunt  absque  Superiorum  licentia 
»  pro  suis  negotiis  gerendis  per  aliquod  tempus, 
*  non  tamen  ultra  duos  menses  suas  parochias 
»  relinquere,  tradita  tamen  quoque  prius  alicui 

»  Sacerdoti  cara  animaram  et  administrationis  Sa- 
»  cramentorum,  quibus  non  obstantibus  praedicti 
»  Rectores,  quoties  id  faciant,  a  Vicariis  severe 
»  puniuntur.  Quapropter,  ne  aliqua  injusta  con- 
»  suetudo  introducatur,  supplicant  humiliter  prae- 
»  fati  Rectores,  quatenus  praedictum  dubium  in 
»  S.  Congr.  Concil.  proponere  dignentur,  ut  quod 
»  in  praemissis  tenendum  sit,  patefiat.  S.  Congre- 
»  gatio  censuit  non  potuisse,  nisi  causa  cognita 
»  et  probata  ab  Ordinario,  et  ab  eodem  in  scriptis 
»  obtenta  licentia.  »  Lib.  2  Deeretor.  pag.  202.  — 
(c)  Jure  diximus  causam  absentiae  debere  ab  Epi¬ 
scopo  cognosci  et  probari ;  nam  id  constat  ex  re¬ 
sponso  S.  Congregat.  Concilii  diei  7  Octobris  1604, 
in  quo  declaratum  est  «  nec  Parochum  habentem 
» justam  causam  abeundi  extra  parochiam  per 
»  duos  menses  aut  tres,  satisfacere  suae  conscien- 
»  tiae,  si  petat  licentiam,  jurans  gravem  se  habere 
»  causam,  quam  non  expediat  manifestare,  et  sic 
»  petita  licentia,  abesse  possit,  licet  Episcopus  non 
»  concedat.  Similiter  abesse  non  posse  in  casu, 
»  quo  causam  rationabiliter  expressit,  quam  vir 
»  probus  et  aequus  rationabilem  judicaret,  licet 
»  rigidus  Praelatus  minus  aequam  judicat,  et  li- 
»  centiam  denegat,  vel  quia  movetur  suspicione, 
»  quod  ficta  sit,  cum  tamen  sit  vera,  sed  habere 
»  posse  recursum  ad  Superiorem :  »  Benedictus 
XIV  Instit.  ecclesiast.  17  nam.  11.  Nec  sufficit 
etiam  pro  absentia  per  hebdomadam  licentia  ta¬ 
cita,  sed  oportet  esse  expressam,  ut  tenuit  eadem 

S.  Congregatio  die  7a  Octobris  1604  Lib.  10  De - 
cretor.  pag.  100,  «  nisi  talis  necessitas  repente  se 
»  offerat,  qaae  non  patiatur  dilationem  hujusmodi 
>  licentiam  petendi;  quo  casu  quamprimum  de 
»  discessu  et  de  necessitate  Ordinarium  certiorem 
»  faciendum  esse,  ut  de  causa  cognoscere  possit,  » 
prout  in  dicta  decisione  cavetur.  Quae  facultas 
cognoscendi  et  approbandi  causas  absentiae  com¬ 
petit  quoque  Praelatis  inferioribus  nullius  Dioecesis 
proprium  territorium  et  jurisdictionem  Episcopa¬ 
lem  habentibus  ex  declaratione  S.  Congregationis 
Concilii  in  Nullius ,  diei  26  Januarii  1625.  Si 
autem  agatur  de  absentia  modici  temporis  refert 
Fagnanus  in  Cap.  Relatum  h.  t.  num.  32  non 
semel  S.  Congregationem  permisisse,  ut  in  casibus 
repentinis  pro  absentia  modici  temporis  sufficeret 
licentia  Vicarii  foranei.  Exceptis  tamen  repentinis 
casibus  non  licere  Parocho  abesse  absque  licentia 
ultra  biduum  declaravit  pro  Dioecesibus  Synodo 
Romano  subjectis  Benedictus  XIII  in  Concilio  Ro¬ 
mano  Tit.  17  cap.  6:  pro  aliis  autem  Dioecesibus 
esse  definiendum  biduum  vel  triduum  ex  peculia¬ 
ribus  cujuscumque  Dioecesis  institutis,  aliquo  sem- 
per  in  sui  vicem  Sacerdote  deputato,  definit  Be¬ 
nedictus  XIV  Instit.  Ecdesiast.  cit.  num.  12.  — 
(d)  Non  licet  vero  Parocho  moram  trahere  in  ci¬ 
vitate  aut  oppido,  quamvis  non  longe  distet  a 
parochia  extra  illud  sita,  etiamsi  alium  Sacerdotem 
subroget,  qui  si  forte  aliquid  contingeret,  praesto 
esset  ad  operam  suam  impendendam,  ut  declaravit 

S.  Congregatio  in  responsis  ad  dubia  proposita 
sub  die  10  Maii  1687  ab  Episcopo  Fulginatensi 
relata  ab  eodem  Benedicto  XIV  Instit.  eccles.  cit. 
num.  18:  in  quibus  dubiis  etiam  negative  resol¬ 
vitur  interrogatio  de  Parochis,  vel  qui  nocturno 
tempore  solent  abesse,  cum  diurno  tempore  ma¬ 
neant  in  paraecia,  aut  qui  diurno  tempore  absunt 
manentes  in  nocte,  etsi  Vicarium  idoneum  relin¬ 
quant.  —  (e)  Ex  aliis  decisionibus  S.  Congrega¬ 
tionis  Concilii  probatur,  praesertim  ex  Faveniina 
diei  10  Februar.  et  15  Martii  1618  Parochos 
teneri  residere  nedum  in  parochia,  sed  et  in  domo 
parochiali,  si  quam  habent,  sin  secus  in  domo 
propinquiori  intra  limites  parochiae.  At  si  non 
habitant  in  domo  parochiali,  vel  intra  limites  pa¬ 
rochiae,  dummodo  in  civitate  vel  loco  suae  pa- 
raeciae  existant,  non  tenentur  ad  fructuum  resti¬ 
tutionem,  ut  censuit  S.  Congregatio  Concilii  sub 
diei  8  Julii  1624,  licet,  si  Parochus  ab  Episcopo 
admonitus  domum  parochialem  non  inhabitet, 
possit  ab  eodem  puniri  juris  remediis,  atque  etiam 
mulctari  privatione  fructuum,  ut  contendit  allatis 
argumentis  Lucidi  op .  cit.  part.  1  num.  221. — 
(f)  Parochi  ad  nutum  amovibilis  eadem  lege  re- 
sidehtiae  tenentur  ac  perpetui,  ut  declaravit  S. 
Congregatio  Concilii  in  Elboren  diei  26  Maii  1612, 
et  quoad  coadjutores  declaravit  in  Brixien  diei 
6  Noeemhr.  1620  apud  Giraldi  op.  cit.  part.  2 
sed.  87  §  Parochi.  Sicut  cogendi  sunt  Rectores 
parochiarum  ad  subeunda  per  seipsos  et  non  per 

substitutos  omnia  munia.,  ad  quae  Parochi  te¬ 
nentur,  iis  exceptis,  quae  a  Tridentino  per  sub¬ 
stitutos  praestari  posse  permittitur,  quae  idem 
Giraldi  op.  part.  et  sect.  cit.  enumerat. 

11.°  Plures  afferuntur  causae,  propter  quas 
Parochi  aliique  Rectores  animarum  a  residentia 
sese  excusare  contendunt,  et  de  his  breviter  agen¬ 
dum  est.  - —  1°  Affertur  infirmitas ,  et  de  hac  S. 
Congregatio  Lib.  1  Decrelor.  pag.  51  sic  decidit: 
«  Si  tamen  Rector  infirmus  esset,  et  in  loco  pa- 
»  rochiali  curari  non  posset  defectu  medicorum 
»  vel  medicinarum,  hinc  posse  ab  Ordinario  dari 
»  dilationem  trium  vel  quatuor  mensium,  ut  in 
»  locis  vicinioribus  maneat  recuperandae  sanitatis 
»  causa,  posito  interea  ab  Ordinario  in  parochiali 
»  idoneo  Vicario  cum  congrua  portione  ex  reddi- 
»  tibus  ejusdem  paroeciae.  »  —  II0  Affertur  se¬ 
nectus  ejusque  incommoda,  sed  de  ea  S.  Congre¬ 
gatio  sentiit  non  esse  causam  absentiae,  hinc  die 
6  Aprilis  1647  respondit:  «  Nec  aetatem  senilem, 
»  nec  malam  valetudinem  excusare  Parochum  a 
»  personali  residentia,  »  Lib.  18  Decretor.  pag. 
329.  —  IIP  Affertur  aeris  intemperies  et  coeli  in- 
salubritas.  Sed  hanc  generaliter  loquendo  non  re¬ 
cognovit  S.  Congregatio  ut  causam  absentiae  suffi¬ 
cientem,  ut  patet  ex  duobus  ejus  responsis  relatis  a 
Giraldi  op.  par.  et  sect.  cit.  §  Quoad  primum ,  ibi : 
«  Aeris  intemperiem  non  excusare  Parochum  a 
»  residentia,  etiamsi  parochia  sub  tanta  coeli  in- 
»  clementia  constituta  sit,  ut  nemo  nisi  indigena 

»  ibidem  absque  periculo  immorari  possit.  »  Nihi¬ 
lominus  S.  Congregatio  aliquando  pro  gratia  id 
concessit,  licet  aliquando  negaverit,  ut  constat  ex 
pluribus  responsis  relatis  a  Lucidi  oper.  et  part. 
cit.  nam.  330,  et  331.  Atque  id  habemus  in¬ 
dultum  esse  Parochis  Suburbanis  Romae,  sup¬ 
pleta  absentia  Parochi  per  Cappellanos  idoneos.  — 
IV0  Affertur  pro  causa  absentiae  parmis  numerus 
parochianorum.  Sed  hanc  non  esse  legitimam  ab¬ 
sentiae  causam  S.  Congregatio  pluries  respondit, 
et  Fagnanus  in  cap.  Extirpandae  §  Qui  vero 
de  Praebend.  num.  11  refert  his  verbis:  «  S.  Con- 
»  gregatio  consulta,  an  Parochus  teneatur  residere, 
»  etiamsi  essent  in  illa  parochia  tres  tantum,  vel 
»  quatuor  incolae,  respondit  teneri.  »  — V°  Affertur 
ingruentia  pestilentiae;  sed  S.  Congregatio  Concilii 
apud  Fagnanum  in  Cap.  17  h.  t.  num.  36,  38, 
et  40  tenuit  constanter  non  esse  rationalem  ab¬ 
sentiae  causam,  imo  censuit  obligari  Parochos  ad 
residentiam,  et  administrandum  personaliter  peste 
infectis,  etsi  Gregorius  XIII  die  12  Octobris  1576 
audita  Congregationis  sententia  decreverit  posse 
Parochos  eo  tempore  per  alios  peste  infectis  mi¬ 
nistrare  ea  ratione,  ne  sani  timentes  contrahere 
pestem,  confiteri  recusarent,  et  ut  aliis  etiam  sui 
officii  muneribus  satisfacere  possint.  —  VI0  Af¬ 
fertur  ratio  inimicitiae ,  atque  haec  causa  admit¬ 
ti  tur  a  S.  Congregatione,  si  inimicitiae  sint  ca¬ 
pitales,  ut  refert  Fagnanus  in  Cap.  17  h.  t. 
num.  22  et  seq.,  quae  consuevit  in  his  casibus 

dare  litteras  ad  Episcopos,  ut  si  verae  sint  et 
graves  inimicitiae,  et  absque  Parochi  culpa,  et 
antequam  Ecclesiam  obtinuit  exortae,  dilationem 
dare  et  indulgere,  ut  in  alio  tutiori  ac  viciniori 
loco  manere  possit,  iis  durantibus,  ad  sex  menses. 
Vicario  idoneo  per  Episcopum  in  illa  Ecclesia 
constituto;  et  iis  nondum  cessantibus  per  alios 
sex  menses  sine  spe  ulterioris  prorogationis.  Pro¬ 
gressu  tamen  temporis  hic  rigor  temperatus  est, 
et  ex  Tiburtina  Indulti  diei  7  Septembris  1757 
S.  Congregatio  absentiae  indultum  ad  annum  con¬ 
cessum,  Parocho  prorogatum  pluries  fuisse  constat; 
prout  aliud  exemplum  prostat  ex  decisione  S. 
Congregat.  Episcoporum  et  Regulariam  in  Mas- 
sens.  diei  4  Aprilis  1851.  —  VII0  Olim  erat  pro 
Parochis  causa  absentiae  ratio  stadiorum  ad  sep¬ 
tennium  ex  cap.  35  de  election.  in  VI0:  sed  hodie 
haec  causa  allegari  nequit  ex  Rescripto  S.  Con¬ 
gregationis  diei  1  Decembris  1594,  in  quo  dicitur: 
«  S.  Congregatio  censuit  nec  etiam  causa  studio- 
»  rum  licere  post  Concilium  Parochis  abesse  ab 
»  eorum  curis,  et  quoad  hoc  revocata  esse  omnia 
»  privilegia  tum  a  jure,  tum  etiam  specialiter 
»  concessa,  ideo  Episcopum  posse  contra  absentes 
»  procedere  juxta  formam  traditam  »  Cone.  Trid. 
s&ss.  23  cap.  l.° 

12.°  Eadem  quoad  culpam,  amissionem  fru¬ 
ctuum  et  poenas  de  Curatis  inferioribus,  et  aliis 
quibuscumque,  qui  beneficium  aliquod  ecclesia¬ 
sticum  curam  animarum  habens  obtinent,  Synodus 

Tridentina  decernit;  ita  tamen,  ut  quoad  priva¬ 
tionem  possit  duplici  modo  procedi.  Primus  modus 
est  ex  cap.  XI  h.  t.,  nempe:  si  Parochus  non 
residens  dignoscitur  ubi  habitet,  tunc  personaliter 
citandus  est,  ut  infra  competentem  terminum  ad 
suam  Ecclesiam  redeat;  quo  elapso,  adhuc  per 
sex  menses  expectandus  est,  et  his  elapsis  paro- 
ehiali  Ecclesia  privandus  est.  At  si  ignoratur  quo 
loco  maneat  Parochus  non  residens,  tunc  per  tria 
edicta  publica  citandus  est,  deinde  ab  ultimo  edicto 
expectandus  est  per  sex  menses,  quibus  transactis 
ad  privationem  procedendum  est.  Hac  forma  posse 
uti  Episcopos  etiam  post  Concilium  Tridentinum 
patet  ex  duabus  decisionibus  S.  Congregationis 
Concilii  editis,  prima  sub  die  2 6  Aprilis  1621, 
altera  sub  die  8  Junii  1624  relatis  a  Giraldi  op. 
cit.  part.  2  sect.  88  §  Et  cpiod.  Ratio  propter 
quam  si  scitur  locus,  ubi  moretur  Parochus  re- 
sidentiam  non  servans,  debeat  dari  citatio  una 
personalis,  e  contra  quando  ignoratur,  ubi  sit, 
necessaria  sint  tria  edicta  citationum,  datur  ab 
Auctoribus  apud  Lucidi  oper.  et  part.  cit.  nam. 
235 ,  quia  absens  potest  habere  justam  excusationis 
causam;  ille  vero  ad  quem  citatio  pervenit,  si  non 
accurrit  ad  residendum,  suae  contumaciae  excu¬ 
sationem  non  habet.  Concilium  vero  Tridentinum 
cit.  cap.  1  sess.  23  alium  modum  procedendi 
contra  Parochos  absentes  invexit  his  verbis  ex¬ 
pressum:  «  Quod  si  per  edictum  citati,  etiam  non 
»  personaliter,  contumaces  fuerint,  liberum  esse 

»  vult  Ordinariis  per  censuras  ecclesiasticas,  et 
»  sequestrationem,  et  subtractionem  fructuum, 

»  aliaque  juris  remedia,  etiam  usque  ad  priva- 
»  tionem  compellere.  »  Et  quoad  hanc  dispositio¬ 
nem  Concilii  sequentia  sunt  advertenda:  —  (a)  Ante 
omnia  praemittendam  esse  citationem  saltem  per 
edictum  etiam  non  personaliter,  secus  nequit  fieri 
sequestratio  vel  subtractio  fructuum,  et  si  fiat 
nulla  est,  prout  declaravit  S.  Congregatio  in  Sa- 
binensi  diei  2  Septembris  1581:  «  S.  Congregatio 
»  censuit  sequestrationem  ac  subtractionem  fru- 
»  ctuum  ex  Concilio  non  potuisse  fieri  Rectore 
»  non  citato  ad  residendum,  ideo  fructus  esse  re- 
»  laxandos  et  restituendos.  »  —  (b)  Praemissa 
autem  hac  citatione,  quaenam  regula  in  dicta  sub¬ 
tractione  servanda  sit  ab  Episcopo,  palam  facit 
sequens  ejusdem  Congregationis  decretum  sub  die 
9  Augusti  1602:  «  S.  Congregatio  censuit,  Epi- 
»  scopum,  quoties  in  poenam  omissae  residentiae 
»  vult  Parochis  subtrahere  partes,  quas  residendo 
»  suas  fecerunt,  debere  servare  quoad  intervalla 
»  et  quoad  quotas  praescriptum  Concilii  sess.  6 
»  cap.  1.  In  executione  autem  facienda  super  illis 
»  fructibus,  quos  quidem  Parochi  pro  rata  tem- 
»  poris  absentiae  suos  non  fecerunt,  nec  tuta  con- 
»  scientia  retinere  possent,  ex  Decreto  eap.  1  sess. 
»  23  §  Si  quis  autem  Episcopum  non  debere  sequi 
»  intervalla,  de  quibus  in  cap.  1  sess.  6.  »  Qui 
fructus  subtracti  debent  applicari  fabricae  Eccle¬ 
siae,  aut  pauperibus  loci,  non  in  alios  usus  pios, 

ut  eadem  S.  Congregatio  censuit  sub  die  8  Junii 
1624  relata  a  Giraldi  loc.  cit.  —  (c)  Post  cen¬ 
suras  vero  ecclesiasticas,  sequestrationem  et  sub¬ 
tractionem  fructuum  aliis  juris  remediis  uti  potest 
Ordinarius  contra  contumaces  etiam  usque  ad  pri¬ 
vationem  inclusive,  dummodo  ab  ultimo  edicto 
Parochi  absentes  adhuc  per  sex  menses  expecten- 
tur  juxta  declarationem  S.  Congregationis,  de  qua 
testatur  Rota  Decis.  131  in  Jin.,  Decis.  163  in 
prine,  part.  4  tom.  2  Recent.  Notat  autem  Lucidi 
loe.  cit.  num.  237  cum  Doctoribus  ex  Tridentino 
unum  edictum  sufficere ;  quia  si  ultra  edictum  ad¬ 
jiciantur  censurae  ecclesiasticae  cum  sequestratione 
et  subtractione  fructuum,  hae  sunt  loco  trium 
edictorum,  quae  de  jure  necessaria  sunt,  ut  Pa¬ 
rochi  absentes  parochiis  priventur.  —  (d)  Hae 
vero,  quae  spectant  ad  solemnitates  juris  circa 
privationem  adimplendas,  respiciunt  eos  qui  pa- 
rochiale  beneficium  in  titulum  habent,  aut  Vica¬ 
riam  perpetuam  obtinent,  qui  in  hac  re  aequipa- 
rantur  Parochis  titulari bus,  non  autem  referuntur 
ad  Vicarios  temporaneos,  quorum  absentia  ipsa 
ex  non  legitima  causa  potest  esse  ratio  dimis¬ 
sionis,  ut  colligitur  ex  iis,  quae  dicta  sunt  Titulo 
XXVIII  Libri  Primi. 

13.°  De  Canonicorum  muneribus  et  praeci¬ 
pue  de  residentia  ipsorum  loquitur  Concilium 
Tridentinum  sess.  24  cap.  12  de  rejorm.  in  eo 
veterum  canonum  doctrinam  confirmans,  atque 
poenas  contra  non-residentes  constituens,  et  mo- 

dum  determinans,  quo  eae  debeant  applicari  -  quae 
omnia  debent  per  partes  explicari.  Canones  et 
praecipue  Concilium  Tridentinum  exigunt  a  Ca¬ 
nonicis  non  modo  ut  resideant  in  loco  beneficii, 
sed  etiam  ut  obligationi  adsistentiae  chori  statis 
horis  et  functionibus  satisfaciant  voce  et  cantu 
psallentes,  quod  importat  residentiam  debere  esse 
non  modo  materialem ,  sed  et  formalem,  quamvis 
ad  diversitatem  residentiae  Parochorum,  haec  pos¬ 
sit  esse  discontinua,  nempe  pro  diebus  et  horis 
servitii  choralis.  Quae  nisi  praestetur,  praeter 
fructuum  amissionem,  de  qua  inferius  sermo  erit, 
Canonicus  si  notabiliter  deficiat,  non  excusatur  a 
peccato  mortali,  cum  contraveniat  gravissimo  Con¬ 
cilii  praecepto,  nec  satisfaciat  suae  obligationi, 
prout  clare  proposuit  S.  Congregatio  Concilii  in 
Lucens.  Capellaniae  diei  i  Februarii  1766,  pro¬ 
inde  talis  residentia  est  praecisa ,  non  causatica , 
ut  optime  explicat  Lucidi  oper.  citat,  part.  prim . 
coi.  1  pag.  247.  Revera,  quod  formalis  sit  haec 
residentia,  id  importat,  nempe  Canonicum  debere 
interesse  choro  assignatis  diebus  et  horis,  ibique 
debere  voce  et  cantu  psallere.  —  Tum  enim  a 
tempore  Benedicti  XIV  in  Institut.  ecclesiast.  107 
num.  17.  fuerunt  nonnulli  Doctores,  qui  retine¬ 
rent  Canonicos,  et  alios  choro  addictos  suo  mu¬ 
neri  satisfacere,  si  praesentes  choro  se  sisterent, 
quin  voce  et  cantu  alios  subsequerentur;  sed  ab 
ipso  plures  decisiones  S.  Congregationis  conge¬ 
stae  sunt,  queis  haec  sententia  fuit  rejecta;  et  in 

Constitut,  «  Cum  semper  oblatas  »  diei  19  Au¬ 
gusti  1744  §  24  idem  Pontifex  declaravit,  et 
hanc  doctrinam  uti  falsam  esse  rejiciendam,  et 
ad  eam  sustinendam  neque  inveteratam  consue¬ 
tudinem,  neque  statuta  peculiaria,  neque  etiam 
praetensa  Ecclesiarum  privilegia  ullam  habere  vim, 
sed  tantum  suffragari  «  Apostolicum ,  non  praesum¬ 
ptum  vel  abrogatum ,  sed  legitimum  ac  rigens  pri¬ 
vilegium  sive  Indultum ,  quod  nisi  praesto  sit,  jure 
ac  merito  verendum  esse,  ne  isti,  qui  ita  se 
gerunt,  praebendarum  ac  'distributionum  fructus 
minime  suos  faciant,  et  consequenter,  ne  ad  isto¬ 
rum  restitutionem  teneantur  »  Quod  iterum  ab  eo¬ 
dem  Pontifice  inculcatur  in  Constitut.  «  Praeclara 
decora  »  diei  19 Ianuar.  1 7 48 §  6.  — -Quod demum 
cliscontinua  residentia  sufficiat,  id  habetur  in  de¬ 
cisione  S.  Congregationis  diei  4  Februarii  1843 
§  Quoad  tertiam  partem,  ubi  dicitur  a  canonibus 
Beneficiatum  obligari  ad  residentium  certis  diebus 
et  horis,  proinde,  si  choro  adesse  non  cogitur, 
potest  et  alibi  manere,  et  alia  munera  perferre,  et 
etiam  alia  beneficia  possidere,  ut  decisum  fuit  in 
Tolentina  Servii.  Chori  diei  26  Maii  1739  ad 
dub.  12,  «  dummodo  satisfaciat  servitio  chorali,  et 
oneribus  canonicatus.  » 

14.°  Concilium  autem  Tridentinum  in  citato 
cap.  12  sess.  24  loquitur  de  tempore  residentiae 
a  Canonicis  exhibendo,  et  de  servitio  ab  iis  per¬ 
sonaliter  praestando,  de  quo  nunc  est  agendum. 
Equidem  Concilium  Tridentinum  loquens  de  tem- 

pore  servitii  a  Canonicis  praestandi  constituit  «  non 
»  licere  vigore  cujuslibet  statuti,  aut  consuetudi- 
»  nis  ultra  tres  menses  ab  iisdem  Ecclesiis  quo- 
»  libet  anno  abesse,  salvis  nihilominus  earum 
»  constitutionibus,  quae  longius  servitii  tempus 
»  requirunt.  »  Quae  dictio  Concilii  dum  sub  uno 
respectu  omnes  consuetudines  et  statuta  abolet, 
quae  longius  absentiae  tempus  concedunt,  ex  al¬ 
tera  nullo  modo  corrigit,  imo  salvas  remanere 
facit  eas  consuetudines  et  statuta,  quae  longius 
servitii  tempus  requirunt.  - —  Dicimus  eas  abolitas 
esse  consuetudines  et  statuta,  quae  indulgent  lon¬ 
gius  absentiae  tempus:  nam  si  accedat  S.  Sedis 
Auctoritas  in  longioribus  induitis  concedendis, 
tunc  est  respicienda,  neque  censetur  esse  sublata 
a  Concilio  Tridentino,  si  prius  fuit  a  S.  Sede  con¬ 
cessa,  ut  in  Miranden.  1585  lib.  4  decretor. pag.  88 
a  tergo  apud  Benedictum  XIV  in  cit.  Institut.  Ee- 
elesiast.  107.  —  Hoc  autem  indultum  conciliare  ex 
S.  Congregatione  Concilii  in  causa  Castrimaris 
diei  30  Iui  ii  1735  non  respicit  illa  Capitula,  ubi 
viget  mediaria  vel  tertiaria,  quam  ex  pluribus 
causis  concedi  a  Sede  Apostolica  testis  est  Lu¬ 
cidi  op.  et  vol .  cit.  pag.  253.  A  quo  etiam  no¬ 
tatur  S.  Congregationem  aliquando  ex  causa  in- 
dulgere  vacationes  bimestrales  vel  trimestrales  illis 
Capitulis,  quorum  statuta  exigunt  longius  servi¬ 
tium.  Bimestre  vero,  vel  trimestre  vacationum 
potest  haberi  per  tempus  vel  continuum  vel 
discontinuum,  computatione  facta  dierum,  non  ho- 

rarum,  ut  patet  ex  decreto  S.  Congregationis 
Concilii  diei  19  Iuli  i  1594  in  Aquilana,  ibi: 
«  S.  Congregatio  censuit  ad  constituendum  servi- 
»  tium  novem  mensium  non  esse  colligendas  pun- 
»  ctaturas ,  quas  ii,  qui  novem  partes  punctatu- 
»  rarum  ex  duodecim,  quae  ex  servitio  totius 
»  anni  conflantur,  deserviendo  tulerint,  servitio 
»  novem  mensium  debito  satisfecerint,  sed  ipsos 
»  dies  residentiae  vel  servitii,  sive  continui  fue- 
»  rint,  sive  interpolati  numerandos  esse,  ut  nu- 
»  merum  compleant  dictorum  novem  mensium.  » 
Proinde,  ut  liceat  computare  horas  et  non  dies,  ne¬ 
cessaria  est  apostolica  venia.  Quoad  usum  vero 
istarum  vacationum  attendendae  sunt  duae  de¬ 
cisiones  ejusdem  S.  Congregationis  relatae  a  Lu¬ 
cidi  loe.  cit.  pctgg.  251-252,  ex  quibus  arguitur 
Dignitates,  Canonicos  et  portionarios  non  egere  li¬ 
centia  Episcopi,  si  abesse  volunt  tempore  ipsis  a 
Concilio  permisso:  non  tamen  omnes  simul  abesse 
posse,  ne  Ecclesia  suo  debito  servitio  destituatur. 
Quota  autem  pars  simul  possit  abesse,  relinqui 
arbitrio  Episcopi  et  Capituli:  si  autem  Canonici  ex¬ 
tra  Dioecesim  velint  abesse,  esse  necessariam  Epi¬ 
scopi  licentiam,  quam  ipse  absque  causa  ratio¬ 
nabili  negare  nequit. 

15.°  Ex  dictis  Concilium  Tridentinum  sta¬ 
tuisse  comperimus  Canonicos  compelli  divina  offi¬ 
cia  per  se  et  non  per  substitutos  obire.  Hoc 
tamen  decretum  non  ita  est  stricte  intelligendum, 
ut  inde  sublata  sit  Capitularibus  facultas  sese 

invicem  substituendi  (sed  per  extraneos),  dum¬ 
modo  in  haec  mutua  substitutione  nonnullae  leges 
observentur.  Rem  fuse  pertractat  Benedictus  XIV 
in  Institutione  ecelesiast.  107  §  3.  In  ea  lauda¬ 
tus  Pontifex  refert  primo  decisionem  S.  Congre¬ 
gationis  diei  15  Octobris  1605;  «  Sacra  Congregatio 
»  saepius  declaravit  decreto  eap.  XII  sess.  24 
»  Cone.  Trid.  non  esse  sublatam  facultatem  sese 
»  invicem  substituendi,  dummodo  eodem  tempore 
»  substituens  et  substitutus  eidem  servitio  ad- 
»  stricti  non  sint.  »  Refert  deinde  alias  decisio¬ 
nes  S.  Congregationis,  queis  istae  substitutiones 
diriguntur,  et  cavetur  —  1°  ne,  ut  dictum  est,  sub¬ 
stitutus  ipse  ad  chorum  venire  debeat  illis  diebus 
quibus  in  locum  alterius  sufficitur:  —  II0  ne  id  fre¬ 
quenter  contingat,  quod  Episcopi  arbitrio  relin¬ 
quitur  ordinandum:  — -  III0  ut  subrogentur  Canonici 
solum  et  Mansionarii  praesentes  in  civitate,  non 
vero  qui  extra  illam  vel  extra  suburbia  aut  ter¬ 
ritorium  versantur :  - —  IV0  ne  hanc  facultatem  alte¬ 
rius  substituendi  obtineant,  nisi  Canonici  vel  Man¬ 
sionarii,  non  autem  ipsorum  Coadjutores,  qui  nec 
reipsa  Canonici,  nec  Mansionarii  nuncupari  pos¬ 
sunt.  Addendum  deinde  est  ex  aliis  responsis 
S.  Congregationis  relatis  a  Lucidi  l.  eit.  pagg.  256 , 
257  Canonicos  coadjutores  citra  indultum  non 
posse  nec  substitui,  nec  substituere:  Canonicos 
autem  honorarios  non  posse  substitui  praebenda- 
tis,  bene  vero  Canonicos  jubilatos. 

16.°  Qui  choro  intersunt  Canonici  statis  ho- 


LIBEB  III.  —  TITULUS  IV.  71 

ris,  ut  habet  Concilium  Tridentinum,  distributio¬ 
nes  recipient,  reliqui,  quavis  collusione  aut  re¬ 
missione  exclusa,  his  carebunt  juxta  decretum 
Bonifacii  VIII,  quod  incipit  Consuetudinem ,  quod 
S.  Synodus  in  usum  revocavit.  Porro  ad  istius 
conciliaris  constitutionis  sensum  recte  percipien¬ 
dum,  advertendum  est:  —  (a)  hanc  esse  primam 
velut  poenam  eorum,  qui  ex  non-legitima  causa  ab¬ 
sunt  a  choro.  Equidem  sunt  et  plures,  qui  a  choro 
absentes  ex  legitima  quoque  causa  non  lucrantur 
distributiones,  sed  id  certum  est  atque  per  ca¬ 
nones  decisum,  neminem  ex  non-justa  causa  a 
choro  absentem  eas  lucrari.  —  (b)  Porro  distribu¬ 
tiones  communiter  definiuntur  «  portiones  eccle- 
stiasticorum  reddituum  quotidie  distribui  solitae  iis 
Clericis,  qui  statutis  horis  intersunt  divinis  officiis, 
discretae  a  praebendarum  fructibus.  »  Quae  in¬ 
stitutae  ab  Ivone  Episcopo  Carnotensi,  ut  notat 
Benedictus  XIV  Instit.  Ecclesiast.  107  §  8,  fue¬ 
runt  in  Ecclesia  universa  receptae  a  Jure  Pon¬ 
tificio  eap.  Licet  de  praebend.;  cap.  Olim  de 
verbor.  significat,  et  cap.  unie,  de  Cleric.  non  resi¬ 
dent.  in  VI0:  confirmatae  a  Concilio  Tridentino 
sess.  21  cap.  3,  et  sess.  22  cap.  3.  Quae  di¬ 
stributiones,  si  tertia  parte  fructuum  totius  bene¬ 
ficii  uberiores  sunt,  relinquuntur  tales  nec  mi¬ 
nuuntur;  separandae  autem,  vel  augendae  sunt 
ab  Episcopis  etiam  tamquam  Apostolicae  Sedis 
delegatis,  si  nullae,  vel  ita  tenues  existant,  ut 
verosimiliter  negligantur.  Quin  imo  si  ita  ube- 

res  sunt  distributiones,  ut  nulla,  vel  fere  nulla 
praebenda  existat,  ita  ut  non  residentes,  seu  non 
servientes  nihil,  vel  minus  tertia  parte  percipiant, 
eae  consuetudines  Ecclesiarum  servandae  sunt, 
prout  constituitur  in  Concilio  Tridentino  sess.  21 
cap.  3  de  reform.  —  (c)  At  tunc  distinguendum 
est,  an  quis  a  choro  absit  statis  horis  ex  legitima 
causa,  vel  potius  absque  ratione  a  canonibus  re¬ 
cognita.  Si  enim  cum  legitima  causa  absit,  tunc 
locum  habet  dispositio  S.  Congregationis  Concilii 
in  Valvens.  Servit.  Chori  diei  24  Novembris  1838, 
ad  dubium  primum ,  nempe  faciendum  esse  cumu¬ 
lum  inter  fructus  minimae  praebendae  et  uberum 
distributionum,  et  duas  partes  ex  tribus  ab  iis 
lucrari,  qui  fructus  praebendae  faciunt  suos,  amis¬ 
sis  distributionibus;  integre  vero  recipi  ab  iis, 
qui  ex  juris  fictione  habentur  ut  praesentes  ad 
lucrandas  quoque  distributiones.  Hinc  est,  quod 
in  induitis  absentiae,  quae  a  S.  Congregatione 
Concilii  conceduntur  cum  clausula  «  amissis  di¬ 
stributionibus ,  »  semper  praevidetur  casus,  quo 
si  omnes  fructus  vel  major  pars  in  distributioni¬ 
bus  consistat,  omnium  fructuum  fiat  cumulus,  et 
duae  partes  computentur  pro  praebenda,  tertia 
pars  pro  distributionibus  relinquatur  ab  absentibus 
non  lucranda.  Si  vero  quis  absque  legitima  causa 
absit,  tunc  talis  computatio  non  fit,  et  distribu¬ 
tiones  relinquuntur  sicut  sunt,  omnes  amittendae 
ab  absente,  etsi  vel  fere  omnes,  vel  quoque  omnes 
constituant  fructus  beneficii.  Et  quod  ita  sit  in 

hoc  ultimo  casuj  id  ex  communi  calculo  Docto¬ 
rum  eruitur,  quos  recenset  Fagnanus,  atque  ex 
responsis  S.  Congregationis  probat  in  eap.  32  de 
praebendis  nuni.  126,  ibi:  «  Propterea  S.  Congre- 
»  gatio  postea  semper  dixit,  in  illis  Ecclesiis,  ubi 
»  redditus  omnes  distributionibus  constant,  ter- 
»  tiam  partem  retinere  naturam  distributionum, 
»  ita  ut  non  interessentes,  illam  non  percipiant: 
»  reliquas  duas  partes  succedere  in  locum  prae- 
»  bendae,  et  deberi  absentibus  ex  legitima  causa.  » 
Ergo  pro  istis  tantum  haec  S.  Congregationis 
interpretatio  facta  est.  Quam  doctrinam  tenet 
foluim  Secretarii  in  causa  Castrimaris  Priv. 
Canon,  diei  14  Januarii  1741 :  ubi  refertur  Re¬ 
scriptum  S.  Congregationis  datum  Archiepiscopo 
Tarentino  sic  conceptum:  «  Quod  etiamsi  omnes 
»  redditus  in  quotidianis  distributionibus  consi- 
»  stant,  pro  primo  et  secundo  anno  privatio  indici 
»  non  debet,  quia  cum  sint  quotidianae,  et  non 
»  percipiat  Canonicus  non  residendo,  satis  est 
»  privatus  pro  primo  et  pro  secundo.  »  Quae  in 
eodem  folio  plura  hac  de  re  adduntur,  referun¬ 
tur  a  Lucidi  part.  cit.  pag.  296.  Atque  id  con¬ 
gruit  cum  doctrina  Concilii  Tridentini  sess.  21 
eap.  3.  —  (d)  In  hac  re  Concilium  Tridentinum 
quamvis  collusionem ,  vel  remissionem  interdicit. 
Collusio  autem  evenit,  prout  dicit  Benedictus  XIV 
eit.  Instit.  eccles.  107  num.  42,  quando  choro 
«  addicti  invicem  conveniunt  de  non  notandis 
>  absentiis,  quamvis  absentes  revera  fuerint.  Re- 

>  missio  tunc  habetur,  cum  pars  una  sponte,  ac 
»  sine  ulla  conventione  distributiones  quotidianas 
»  alteri  parti  remittit ,  et  relinquit.  Utrumque 
»  S.  Concilium  gravissime  improbat,  atque  inter- 
»  dicit.  »  — (e)  De  his  autem  distributionibus  ab  ab¬ 
sentibus  deperditis  duae  sunt  dispositiones  Con¬ 
cilii  Tridentini,  quae  oppositae  esse  videntur; 
dum  enim  in  cap.  3  sess.  21  dicitur,  quod  in¬ 
tegrae  inter  praesentes  Dignitates  ac  ceteros 
divinis  interessentes  proportionaliter  dividendae 
sint,  e  contra  in  cap.  3.  sess.  22  asseritur  eas 
fabricae  Ecclesiae,  quatenus  indigeat,  aut  alteri 
pio  loco  arbitrio  Ordinarii  applicari.  Verum,  ut 
advertit  Benedictus  XIV  Instit.  eccles.  cit.  107 
num.  41,  «  omnis  repugnantiae  species  tollitur, 

>  si  discrimen  statuatur  inter  Dignitates,  quae 
»  proventus  suos  ex  mensa  Capitulari  percipiunt, 
»  et  inter  Dignitates,  quae  secretos  ab  eadem 
»  mensa  proventus  obtinent.  Itaque  juxta  Conci- 
»  lium  distributiones  primarum  Dignitatum  inter 
»  praesentes  dividendae  sunt,  distributiones  au- 
»  tem  aliarum  Dignitatum,  fabricae  Ecclesiae,  seu 
»  alteri  loco  pio  conferendae.  »  Hoc  est  quod 
communi  verbo  asseritur  participare  de  fallentiis , 
quae  scilicet  inter  praesentes  dividuntur  secun¬ 
dum  eorumdem  ordinem,  si  de  massa  omnibus 
communi^distributiones  sunt  receptae,  cum  nulla 
videatur  esse  difficultas  in  repartitione  earum,  si 
diversorum  ordinum  diversae  sint  massae  com¬ 
munes.  —  AI  quando  distributionum  loco  insti- 

tuuntur  punctaturae  in  illis  praesertim  Capitulis, 
penes  quae  praebendae  canonicales  non  in  com¬ 
muni,  sed  separatim  administrantur,  et  tunc 
nomine  punctaturae  venit  pecunia  mulctatitia  ab 
absentibus  persolvenda,  quae  correspondet  distri¬ 
butionibus  ab  iisdem  absentibus  amittendis.  Et 
ipsae  eaedem  leges,  quae  vigere  dictae  sunt  de 
distributionibus,  censentur  vigere  quoad  puncta- 
turas,  utS.  Congregatio  pluries  declaravit,  praeser¬ 
tim  in  Farfensi  Distribui,  diei  20  Decembr.  1738, 
et  in  Eugubina  Pandaturarum  diei  5  Aprilis  1783 . 
—  Et  hic  est  modus  practitus  diebus  nostris  pro 
executione  constitutionis  Concilii  Tridentini  quoad 
distributiones  determinandas  praesertim  in  illis 
regionibus,  in  quibus  Canonici  habent  redditus 
sibi  a  Gubernio  assignatos.  Etenim  ex  una  parte 
Concilium  Tridentinum  vult  saltem  tertiam  par¬ 
tem  reddituum  Canonicatuum  deputari  in  distri¬ 
butiones  seu  victualia,  quae  ab  interessentibus 
singulis  horis  acquirantur,  et  quibus  absentes 
careant;  cumque  ex  altera  parte  Canonici  non 
habeant  massam  communem ,  sed  unusquisque 
suam  singulam  a  Gubernio  recipiat;  hinc  nullus 
alius  modus  aptior  videtur,  quam  ut  constituan¬ 
tur  punctaturae  ex  cujusque  Canonici  praebenda 
seu  assignatione  detrahendae,  quas  lucrentur  prae¬ 
sentes,  et  amittant  absentes.  —  Duae  difficultates 
a  nonnullis  proponebantur,  quibus  in  aliquibus 
locis  diceretur  hanc  distributionum  proponenda¬ 
rum  legem  non  urgere.  Prima  erat,  quia  stipen- 

dium  datum  a  Gubernio  efficeret  quod  illi  Cano- 
nicatus  non  possent  inter  beneficia  computari. 
Sed  haec  difficultas  hodie  non  potest  afferri  post 
Rescriptum  S.  Poenitentiariae  diei  19  Janua¬ 
rii  1819  relative  ad  Belgium;  proinde  ea  stipendia 
habere  veram  rationem  praebendae.  —  Altera  diffi¬ 
cultas  erat  in  hoc,  quod  consuetudo  esset  in  iis 
locis  ut  non  habeatur  pars  praebendae  in  distri¬ 
butiones  impensa.  Sed  hanc  non  esse  attenden¬ 
dam  consuetudinem  et  Episcopos  teneri  statuere 
has  distributiones  ostendit  S.  Congregatio  Conci¬ 
lii  in  Tergestina  diei  23  Novembris  1850.  Ratio 
autem  quod  non  sit  attendenda  haec  consuetudo, 
non  est  quod  contra  Tridentinum  consuetudines 
nequeant  inolescere,  ut  Auctores  nonnulli  putant, 
sed  ex  eo  quia  ista  consuetudo  esset  irrationa¬ 
bilis,  seu  dans  occasionem  negligendi  servitium 
chori,  propter  quem  finem  fuit  inculcata  a  Con¬ 
cilio  Tridentino  distributionum  lex. 

17.°  Qui  ex  legitima  causa  absunt  a  choro 
statis  horis,  nihilominus  aliquando  et  distributio¬ 
nes  lucrantur,  vel  punctaturas.  Celebris  est  in 
hac  re  dispositio  Bonifacii  VIII  a  Concilio  Triden¬ 
tino  innovata;  in  ea  enim  (et  est  Caput  unicum 
h.  t.  in  VI)  asseritur  absentes  a  choro  carere 
distributionibus,  «  exceptis  illis,  quos  infirmitas, 

>  seu  justa  et  rationabilis  et  corporalis  necessitas, 

»  aut  evidens  Ecclesiae  utilitas  excusaret.  >  Do- 
ctores  exemplificant  omnes  casus  comprehensos 
in  hac  generali  expressione  Bonifacii  VIII,  prae- 

sertim  Giraldi  op.  cit.  parte  prima  sect.  358,  359, 
Benedictus  XIV  List  it.  eceles.  107,  et  Lucidi  op. 
cit.  part.  prima  pagg.  373  et  seqq.;  sicut  distin¬ 
guunt  distributiones  ordinarias,  et  extraordinarias, 
aut  inter  praesentes.  Reliqui  indultarii  in  genere 
non  faciunt  suas  distributiones,  ut  notatur  ab 
iisdem  Auctoribus;  sed  aliquando  accidit  contra¬ 
rium,  ex  rescribentis  Pontificis  intentione,  prae¬ 
sertim  in  induito  jubilationis ,  de  quo  fuse  agit 
Secretarius  in  Lucana  exempl.  et  emolum.  diei  30 
Jan.  1858  relata  a  Lucidi  op.  cit.  part.  2a  pagg. 
162  et  seqq.,  et  Giraldi  op.  cit.  part.  2a  sect.  437. 
Et  quandoquidem  de  hoc  induito  verba  fecimus, 
juverit  paulisper  in  eo  exponendo  immorari  — Nul¬ 
lum  habemus  textum  juris  canonici  loquentem  de 
hoc  induito,  sed,  ut  advertitur  in  Folio  Causae 
S.  Congregationis  Concilii  <  Dubia  Jubilationum  » 
diei  24  Septembr.  et  17  Decembr.  1718,  Grego- 
rius  XIII  probavit  resolutionem  S.  Congregationis, 
in  qua  fuerunt  tolerata  statuta  Ecclesiarum  colle- 
giatarum  et  cathedralium,  quae  Canonicis  et  Be- 
neficiatis  post  servitium  quadraginta  annorum  ju¬ 
bilationem  concedebant  cum  participatione  fru¬ 
ctuum  et  distributionum.  Imo,  ut  refert  idem 
Secretarius,  praxis  inolevit  ut  ab  eadem  S,  Congre¬ 
gatione  concederentur  indulta  jubilationis  Canoni¬ 
cis  et  Beneficiatis  post  servitium  quadraginta  an¬ 
norum  ad  lucrandas  praebendas  et  distributiones, 
ne  coelestis  militiae  sectatores  deterioris  essent 
conditionis  ac  veterani  in  militia  saeculari ;  dum- 

modo  demonstraretur  hoc  servitium  quadraginta 
annorum  fuisse  continuam  et  laudabile.  Tunc  in 
ea  causa  proposita  fuerunt  sequentia  dubia:  — 

I.  «  An  indulgenda  sit  jubilatio  Canonicis  et 
»  Beneficiatis,  qui  spatio  annorum  XL  Ecclesiae 
»  inservierunt,  licet  dicto  tempore  et  spatio  cum 
»  debitis  licentiis  et  induitis  abfuerint  ab  Eccle- 
»  siis  vel  ex  causa  infirmitatis,  vel  ex  causa  stu- 
»  diorum,  vel  pro  suae  Ecclesiae  servitio,  vel  ra- 
» tione  munerum,  pro  quibus  obtinuerunt  indulta 
»  abessendi  pro  diebus  et  horis,  vel  indulta  sim- 
»  pliciter  et  absolute  abessendi  ab  Ecclesia  durante 
»  oflicio  ipsis  commisso  ?  » 

II.  «  An  indulgenda  sit  jubilatio  illis,  qui  in- 
»  servierunt  spatio  annorum  XL,  sed  partito  in 
»  una  Ecclesia,  partim  in  alia,  aut  tamquam  Ca- 
»  nonici  in  ambabus,  aut  tamquam  Beneficiati  in 
»  una  et  Canonici  in  alia,  nec  non  illis,  qui  in 
»  una  et  eadem  Ecclesia  per  totum  tempus  inser- 
>  vierunt,  sed  partim  tamquam  Clerici  Beneficiati, 
»  partim  tamquam  Beneficiati,  et  aliquando  par- 
»  tim  tamquam  Beneficiati,  partim  tamquam  Ca- 
»  nonici,  vel  partim  tamquam  coadiutores,  et  par- 
»  tim  tamquam  principales  et  titulares?  » 

III.  «  An  indulgenda  sit  jubilatio  illis,  qui  in- 
»  servierunt  spatio  annorum  XL,  non  obstante 
»  parvo  numero  aliorum,  qui  remanent  addicti  Ec- 
»  clesiae  servitio,  et  quis  sit  parvus  numerus  inser- 
»  vientium  in  casu  et  ad  effectum,  de  quo  agitur?  » 

IV.  «  An,  non  obstante  jubilationis  induito,  ju- 

>  bilatus  cogi  possit  ad  inserviendum,  si  divinus 

>  cultus  detrimentum  patiatur  ?  » 

V.  «  An,  non  obstante  iubilationis  induito,  jubi- 
»  latus  teneatur  ad  residendum,  licet  non  teneatur 
»  ad  interessendum  ?  » 

Ad  quae  S.  Congregatio  respondit:  —  «  Ad  I af- 
» firmative  quoad  absentes  ex  causa  infirmitatis 
»  cum  debitis  licentiis  et  induitis,  ubi  pro  suae 
»  Ecclesiae  servitio  vel  cum  induitis  abessendi  pro 
»  diebus  et  horis;  negative  autem  quoad  absentes 
»  ex  causa  studiorum  et  quoad  habentes  indulta 
»  abessendi  absolute,  durante  officio.  — Ad  II  nega- 
»  tive  ad  primam  partem,  affirmative  ad  secun- 
»  dam.  —  Ad  III  dabitur  resolutio  in  casibus  parti- 
»  cularibus.  —  Ad  IV  affirmative.  —  Ad  V  negative 
»  iuxta  decreta.  »  Et  decreta  sunt  in  Causa  S.  An¬ 
geli  in  Yaclo  15  Aprilis  1690  libr.  4  Deeretor. 
pag.  256,  et  in  Patavin.  jubilat,  diei  9  Jun.  17 14 
lib.  64  Deeretor.  pag.  217 .  —  Hodie  consuevit 
S.  Congregatio  concedere  indultum  jubilationis 
etsi  quis  servitium  in  diversis  Ecclesiis  praestite¬ 
rit,  dummodo  sit  quadraginta  annorum  et  lauda¬ 
bile.. —  Canonico  autem  ad  jubilationem  obtinendam 
obstare,  quod  jam  habeat  coadjutorem  cum  futura 
successione  responsum  est  a  S.  Congregatione  in 
Calaguritana  diei  2  Maii  17 33 .  —  Quod  pertinet 
ad  distributiones  praeter  lucrum  distributionum 
ordinariarum,  respiciendae  sunt  resolutiones  trium 
dubiorum  in  causa  Lunen.  Sarzanen.  diei  30  Se- 
ptembr.  1684.  —  I.  «  An  Capitularibus  jubilatis, 

»  quamvis  non  intersint,  vigore  indulti  emolumenta 
»  anniversariorum  debeantur?  Et  quatenus  nega- 
»  tive;  —  II.  An  indultum  praedictum  veniat  am- 

>  pliandum  etiam  ad  emolumenta  anniversario- 
»  rum  ?  Responsum  fuit  negative  ad  utrumque,  ut 
»  in  lib.  XXX  Decret.pcig.  359  in  Limen.  Sarzanen. 

»  iubilat.  — Discussa  fuerunt  die  30  Sept.  1684 

>  haec  dubia;  - —  I  An  vigore  indulti  jubilationis  de- 
»  beatur  Canonico,  licet  non  inservienti,  portio 
»  emolumentorum  provenientium  ex  anniversariis 
»  fixis? — II  An  debeatur  portio  emolumentorum 
»  provenientium  ex  funeralibus  et  anniversariis 
»  incertis  et  extraordinariis?  —  III  An  etiam  in  ca- 
»  su,  quo  a  testatore  dispositum  reperiatur,  nihil 
»  lucrari  debere  eos,  qui  non  sint  praesentes?  Et 
»  rescriptum  fuit :  — adi.  affirmative:  —  ad II,  et III 
»  negative ,  ut  in  lib.  XXXIV  Decret.  pag.  346.  » 
Demum  in  Causa  Aquipendien.  1  April.  1719  re¬ 
sponsum  fuit  «  Canonicum  jubilatum  vigore  indulti, 

>  si  choro  non  intersit,  participare  debere  de  pun- 
»  ctaturis  seu  fallenti  is,  dummodo  non  obstent  con- 
»  stitutiones  particulares  et  consuetudo  Ecclesiae.  » 
De  induito  ratione  studiorum  aliisque  loquemur 
Lib.  V  Tit.  De  Magistris. 

18.°  Praeter  peccatum  mortale  quod  Canonici 
ex  longa  irrationabili  absentia  incurrunt,  et  poe¬ 
nam  amissionis  distributionum,  ut  dictum  est, 
constans  Ecclesiae  fuit  vigilantia  in  eorumdem 
longiore  punienda  absentia  cum  privatione  bene¬ 
ficii.  Sed  non  idem  ordo  semper  servatus  est  in 

ea  privatione  executioni  demandanda.  Alexan¬ 
der  III  enim  capp.  3,  4,  et  6  h.  t.  eos  recta  via 
esse  beneficio  privandos  rescripserat;  Coelesti- 
nus  III  in  eap.  8  h.  t.  statuerat  ad  privationem 
esse  procedendum  postquam  in  non-residendo  fuis¬ 
sent  contumaces  facta  monitione:  Innocentius  III 
cap.  11  h.  t.  privandos  esse  edixerat  Canonicos 
beneficio.,  prout  exposuimus  pro  Parochis  nam.  12, 
nihil  inter  eos  aliosque  beneficiatos  discriminans : 
Gregorius  IX  pariter  in  cap.  17  h.  t.  Clericos 
contumaciter  non  residentes  post  monitionem  non 
obsequentes,  beneficiis  privandos  esse  jubet.  Exce¬ 
ptio  datur  in  cap.  16  h.  t.  de  Canonicis  et  as- 
sisiis,  qui  ex  induito  apostolico  vel  episcopali 
non  residebant,  revocati  quippe  ad  residendum 
propter  diminutionem  cultus  divini,  si  non  venis¬ 
sent,  erant  omnino  privandi  fructibus  beneficio¬ 
rum,  et  ipsi  fructus  ita  applicandi  erant,  ut  pars 
deputaretur  pro  substitutis  in  servitio  Ecclesiae, 
altera  pars,  quae  superfuisset,  in  utilitatem  ejus¬ 
dem  Ecclesiae  esset  impendenda.  —  Hodie  vero  in 
privatione  beneficii  quoad  obtinentes  Dignitates, 
Canonicatus,  vel  portiones  in  Cathedralibus  vel 
Collegiatis  servandus  est  ordo  in  Concilio  Triden¬ 
ti  no  statutus  sess.  24  cap.  12,  ut  ultra  tres  men¬ 
ses  absens  «  primo  anno  privetur  unusquisque 
»  dimidia  parte  fructuum,  quos  ratione  etiam  prae- 
»  bendae  ac  residentiae  fecit  suos.  Quod  si  iterum 
>  eadem  fuerit  usus  negligentia,  privetur  omnibus 
»  fructibus,  quos  eodem  anno  lucratus  fuerit. 

»  Crescente  vero  contumacia,  contra  eos  juxta  sa- 
»  erorum  canonum  constitutiones  procedatur.  > 
Modus  autem  procedendi  hic  est:  —  1°  Si  qui  ultra 
tres  menses  primo  anno  contumaciter  abest,  cita¬ 
tur,  ad  dicendam  causam  cur  propter  absentiam 
puniendus  non  sit.  Aliquando  potest  praetermitti 
haec  citatio,  si  ejus  loco  intimetur  Canonicus  pro 
sequestratione  fructuum,  seu  subtractione;  quia,  ut 
advertit  S.  Congregatio  in  Verulana  Residendae 
et  Privat,  fruct.  diei  6  Junii  1863,  ipsa  citatio 
ad  amittendam  medietatem  fructuum  est  interpel¬ 
latio  ad  dicendam  causam,  propter  quam  non  de¬ 
beat  bis  privari,  apud  Lucidi  op.  et  part.  cit. 
pag.  295 ;  et  sic  prima  fructuum  subtractio  lo¬ 
cum  habet.  —  2°  Secundo  anno  privatur  non-resi- 
dens  omnibus  fructibus  illius  anni.  Atque  hae 
duae  poenae  praemittendae  sunt  privationi,  quae 
nisi  antecedenter  locum  habeant,  non  potest  de¬ 
veniri  ad  privationem,  etiamsi  Canonicus  per  tres, 
imo  per  plures  etiam  annos  residentiam  neglexe¬ 
rit,  ut  tradit  Fagnanus  in  cap.  Licet  h.  t.  num.  25 
et  26,  et  S.  Congregatio  in  Lancianen.  Resid. 
diei  13  Januar.  1703,  aliisque.  Unus  est  casus 
jam  in  superioribus  notatus,  in  quo  non  est  ne- 
cesse  praemittere  lias  subtractiones  fructuum , 
nempe  quando  omnes  fructus  consistunt  in  distri¬ 
butionibus  quotidianis,  ut  in  memorata  causa  Ca- 
strimaris  Privat.  Canonie.  diei  14  Januar.  1741; 
et  ratio  est,  quia  istae  subtractiones  fructuum 
sunt  impossibiles,  cum  omnes  fructus  in  distri- 

butionibus  quotidianis  consistant  —  3.°  Sed  ad  hoc 
ut  deveniri  valeat  ad  privationem,  necessaria  est 
absentia  tertii  anni,  ut  admonet  Foliam  cit.  cau¬ 
sae  Castrimariis:  indicatur  enim  rescriptum  fuisse 
a  Tribunali  Rotae  in  causa  simili  Cathacens.  ad 
dubiam  3  «  in  casa  proposito  posse  omitti  seque¬ 
strationes  fructuum,  non  autem  dilationes  tempo¬ 
rum.  »  Quin  imo ,  ut  advertit  Benedictus  XIV 
Instit.  eccles.  107  nam.  37,  post  absentiam 
trium  annorum  ter  Canonicus  monendus  est,  et 
per  alios  sex  menses  expectandus ;  deinde  ad  pri¬ 
vationem,  licet  ipse  non  compareat,  devenitur. 

19.°  Notandum  ultimo  est  quod  refert  Be¬ 
nedictus  XIV  cit.  Instit.  eccles.  nam.  38:  «  insu- 
»  per  Episcopus  aliam  quoque  viam  inire  potest 
»  ad  comprimendos  ejusmodi  contumaces.  Quippe 
»  S.  Concilium  nequaquam  abrogavit  ea,  quae 
»  sancita  sunt  in  cap.  Ex  tuae  de  Cleric .  non  re- 
»  sid.  Quapropter  illo  triennali  spatio  permittitur 
»  Episcopo  eosdem  pervicaces  a  dio  inis  suspendere, 
»  quamvis  viam  insistere  coeperit,  quam  Triden- 

>  tina  Synodus  indicavit.  Attamen,  si  id  faciat,  ad 
»  privationis  sententiam  ferendam  devenire  nequit. 
» Celeberrimum  est  decretum  die  18  Novembris 
»  editum  anno  1673  in  Causa  Parentina.  Ut  con- 
»  sidatur  Ecclesiis,  quarum  servitium  detrimentum 
»  patitur  propter  absentiam  Canonicorum,  et  Be- 
»  nef  datorum,  equi  propter  reddituum  tenuitatem 

>  residendae  leges  contemnunt ,  quaeritur:  —  1°  cui 
»  durante  triennio  praescripto  a  S.  Concilio  cap.  12 

»  sess.  24  de  reform.  possit  adversus  obtinentes  in 
»  Cathedralibus  aut  Collegiatis  Dignitates,  Cano- 
»  nicatus,  praebendas ,  aut  portiones ,  eosque  non 

>  residentes  procedi  ad  suspensionem  ex  cap .  Ex 
»  tuae  de  Cleric.  non  resident.;  et  quatenus  affr- 
»  mative :  —  2°  An  id  possit  etiam  post  inchoa - 
»  tam  viam  procedendi  a  Concilio  praescriptam? 
»  S.  Congregatio  ad  primum  respondit:  affirma- 
»  Uve:  ad  secundum  pariter  affirmative  respondit, 
»  exclusa  privatione .  Cum  de  eodem  argumen- 

>  to  disceptatio  eret  fidie  3  Februar.  anno  1680, 
»  S.  Congregatio  respondit,  servari  decretum  in 
»  causa  Parentina  editum.  » 


TITULUS  V. 


* 

De  Praebendis  et  Dignitatibus. 


l.°  Antequam  de  beneficiis  tractemus,  de 
quibus  hoc  titulo  et  sequentibus  sermo  est,  non¬ 
nulla  proponenda  sunt  de  jure  possidendi  Ec¬ 
clesiae;  quod  a  modernis  juris  publici  Docto- 
ribus  Ecclesiae  infensis  aut  denegatur,  vel  plus 
aequo  attenuatur.  Et  in  hac  re  factum  expone¬ 
mus  cum  jure  conjunctum.  Ecclesia  Christi  vix 
ac  coaluit  in  societatem,  conversis  ad  fidem  Ju¬ 
daeis  opera  Apostolorum,  exemplo  Christi  Domini, 
loculos  seu  peculia  possidebat  redacta  ac  collecta 
ex  piorum  fidelium  oblationibus,  et  quidem  libe¬ 
ralibus  ac  largis  ad  alimenta  sacrorum  Ministro¬ 
rum,  item  pauperum,  eorumque  omnium,  quos 
christiana  charitas  sancta  communione  donabat, 
ut  testatur  S.  Lucas  in  Actib.  Apostolor.  cap.  2, 

4  et  5.  Ex  citatis  capitibus  Actuum  Apostolo¬ 
rum  liquet,  ut  concludit  Charolus  Sebastianus 
Berardi  in  Commentariis  ad  jus  ecclesiasticum  uni¬ 
versum  Dissertatione  Prima  De  Benejiciorum  ori¬ 
gine,  natura  et  qualitatibus  cap.  1,  primos  Chri¬ 
stianos  praedia  vendidisse  ac  venditorum  pretia 
coram  Apostolis  attulisse  in  pios  usus  eroganda: 
non  esse  tamen  inverosimile  paulo  postea,  aut 
viris  apostolicis,  aut  successoribus  Episcopis  ipsa 
praedia  fuisse  largitate  fidelium  oblata  vel  a  Dia¬ 
conis  ex  mandato  Antistitum  vendenda,  et  ero¬ 
ganda  in  pios  usus,  vel  etiam  retinenda  eo  usque 
donec  praediorum  possessio  utilis  aut  opportuna 
videri  Ecclesiae  posset.  Etsi  enim  can.  5  cau¬ 
sae  12  quaest.  2 a  et  can.  12  causae  17  quaest.  4 a 
in  Decreto  demonstretur  Ecclesiam  jam  a  tempo¬ 
ribus  Pii  I  Pontificis,  seu  a  medietate  saeculi  se¬ 
cundi  Christi  jam  possedisse  fundos  seu  immobi¬ 
lia;  tamen  cum  isti  canones  sint  conficti  ab  Isi- 
doro  Mercatore  merito  spernuntur.  Non  desunt 
tamen  argumenta  ad  id  arguendum,  inter  quae 
est  Edictum  Constantini  Magni  latum  Mediolani, 
quo  Ecclesiis  jubentur  restitui  omnia  bona,  quae 
fuerant  in  persecutione  ablata,  quaeque  esse  ne¬ 
quibant  nisi  fundi  ad  hanc  communitatem  perti¬ 
nentes.  Sed  splendidiores  fuerunt  largitates  fide¬ 
lium  erga  Ecclesiam  de  quibuscumque  bonis,  et 
praesertim  immobilibus  tempore  memorati  Con¬ 
stantini  Magni,  cujus  lex  refertur  in  Codice  Ju¬ 
stiniani  Lib.  1  Tit.  4  De  Sacrosanctis  Ecclesiis 

Leg.  1 *;  cujus  tenor  est:  Constantinus  Augustus  ad 
populum.  «  Habeat  unusquisque  licentiam  San- 
»  ctissimo  catholico  venerabilique  Concilio  dece- 
»  dens  bonorum,  quod  optaverit,  relinquere,  et 
»  non  sint  cassa  judicia.  »  Qua  lege  unicuique 
Clericorum  collegio  haereditates  aut  legata  relin¬ 
quere  permittebatur.  Fuit  hoc  non  privilegium  li¬ 
bere  concessum,  sed  reddita  justitia  licet  sera, 
nempe  post  tercentos  et  amplius  annos  persecu¬ 
tionis  ac  flagrantis  injustitiae.  Etenim  si  Imperium 
Romanum  recognoscebat  ut  Collegia  licita  quas¬ 
cumque  religiones  falsas,  profecto  tenebatur  re¬ 
cognoscere  ut  licitum  collegium  veram  Christi 
religionem,  eique  proinde  concedere,  seu  ipsi  re¬ 
cognoscere  jus  possidendi  quaecumque  bona  etiam 
immobilia,  quae  ex  justo  titulo  acquisivisset,  ut 
erat  ex  testamentis  et  legatis  aliisque  donatis  a 
quocumque  fideli  religionis  causa.  Ex  his  factum 
est,  ut  progressu  temporum  Ecclesia  magnas  ac¬ 
quireret  divitias,  non  tam  ex  contributo  Gubernio¬ 
rum,  quam  ex  spontaneis  elargitionibus  privato¬ 
rum  praesertim  in  bonis  immobilibus,  quorum 
redditus  expendebantur  non  modo  in  aedificandis 
ac  reparandis  templis  et  cultu  divino  in  eis  exer¬ 
cendo,  ac  pro  sustentatione  Clericorum,  sed  ma¬ 
xima  pars  expensa  fuit  in  explendis  christianae 
charitatis  officiis.  Ex  iis  enim  temporibus  instituta 
noscuntur  Brephotrophia,  Orphanotrophia,  Noso¬ 
comia,  Xenodochia,  Gerontocomia,  et  Ptochotro¬ 
phia,  atque  ii  redditus  pro  tradenda  etiam  in- 

structione  fuerunt  distincti.  Et  licet  in  iis  expen¬ 
dendis  aliquando  irrepserint  abusus,  isti  tamen 
fuere  personales,  proinde  temporanei,  et  non  tam 
frequentes,  prout  ab  adversariis  contenditur. 

2.°  Hanc  recensionem  Christianae  Religionis 
inter  Collegia  licita,  et  recognitionem  omnium 
jurium  religiosae  associationis  usque  fere  ad  no¬ 
stra  tempora  retentum  est  a  Juristis  fuisse  non 
merum  privilegium  liberae  concessionis,  prout 
indicavimus,  sed  debitam  justitiam,  licet  nonnulli 
Imperatores  ex  aemulatione  aulicorum  minus  li¬ 
berales  se  in  Ecclesias  ostenderent,  vel  etiam 
aliquando  per  summam  injustitiam  obtentis  ex 
liberalitate  fidelium  divitiis  eas  spoliarent.  Hodie 
tamen  Juristae  ex  schola  sic  dicta  liberalium  ali¬ 
ter  tenent,  licet  non  unius  sint  opinionis.  Sunt 
siquidem  audaciores,  qui  putant  ex  libera  Status 
voluntate  pendere  concedere  enti  morali  seu  col¬ 
lectivo  personalitatem  civilem ,  ut  utar  verbis  ho¬ 
die  in  usu :  ex  qua  concessione  fit,  ut  ens  mo¬ 
rale  seu  collectivum  habeat  jus  possidendi,  ad¬ 
ministrandi  sua  bona  etc.;  hinc  in  Status  potestate 
esse  eam  concessionem  negare,  vel  semel  con¬ 
cessam  eripere  aut  tollere.  Sed  haec  opinio  adeo 
falsa  visa  est,  ut  alii  Juristae  ex  dicta  schola 
quoque  liberalium  ipsam  traduxerint  ut  summe 
exageratam,  nec  fundatam  in  rerum  veritate.  Quid 
enim?  Au  non  licet  homini  in  societate  civili  con¬ 
stituto  cooptari  inter  membra  alicujus  associatio¬ 
nis  religiosae,  et  in  casu  nostro  Religionis  Catlio- 

licae?  Et  cum  quaevis  associatio  etiam  eminenter 
spiritualis  indigeat  pro  sui  propagatione  atque 
cxistentia  inter  homines  mediis  materialibus,  an 
non  licebit  istis  sociis  sibi  haec  media  procurare, 
et  praesto  habere  pro  quibusvis  circumstantiis 
ex  possessione  etiam  fundorum,  ut  non  teneantur 
dietim  vel  annuatim  opem  quaerere  pro  emer¬ 
gentibus  necessitatibus?  Si  quis  id  neget,  miserri¬ 
mam  profecto  et  vere  servilem  constituet  civium 
conditionem  sub  Statu.  Et  tamen  hanc  civibus 
asperrimam  legem  imponunt  isti  neotherici  Juri- 
stae,  maximam  nihilominus  libertatem  verbis  por¬ 
tendentes!  Qui  etiam  se  vere  impios  exhibent, 
dum  Guberniis  suadent,  ut  associationibus  reli¬ 
giosis,  et  praecipue  Ecclesiae  Catholicae  denegent 
jura  civilia,  quae  libenter  concedunt  aliis  asso  datio¬ 
nibus  industrialibus,  commercialibus,  caeterisque 
omnibus.  Dico  maxime  impios  se  ostendere,  quia 
detrahunt  juribus  ingenitis  Ecclesiae  Catholicae, 
quam  Status  deberet  recognoscere  omnino  liberam 
in  exercitio  dictorum  jurium.  Leges  civiles  proin¬ 
de,  ut  dictum  est,  non  ex  largitate,  sed  ex  justi¬ 
tia  recognoverunt  omnia  jura  Catholicae  Religionis. 

3.°  Alii  moderatiores  dum  ex  una  parte  re¬ 
fellunt  abnormitates  explicatae  sententiae,  nihilo¬ 
minus  associationes  religiosas  et  praesertim  Eccle¬ 
siam  Catholicam  subdunt  legislationi  Status  hoc 
temperantiori  modo.  Dum  enim  ipsi  contendunt 
associationes  religiosas  et  praesertim  Ecclesiam  Ca¬ 
tholicam  esse  a  Statu  respiciendam  ut  juridicam 

societatem,  ex  altera  parte  volunt  eam  esse  obno¬ 
xiam  omnibus  limitationibus,  quas  Status  putet 
in  ea  esse  inducendas.  Istorum  theoriam  et  ad- 
spirationes  nemo  alius  forma  elegantiori  et  ma¬ 
jori  robore  argumentorum  exposuit,  quam  moder¬ 
nus  Auctor  Minghetti  in  Opere  «  Stato  e  Chtesa  » 
Ulrico  Hoepli  Editore  Milano  1878.  Auctor  hic 
transacti  temporis  conditiones  non  expendens,  sed 
simpliciter  evolvens  aut  exponens  de  unione  inter 
Ecclesiam  et  Statum  civilem ,  nullam  videtur 
movere  quaestionem  de  rationabilitate  exigentiae 
Ecclesiae,  ut  sua  jura  omnia  a  Statu  civili 
recognoscerentur,  quamvis  acerbis  verbis  utatur 
contra  Ecclesiam,  et  Guberniorum  civilium  com¬ 
mendet  oppositionem  alias  exercitam.  Movet  au¬ 
tem  ab  hoc  asserto  pag.  190 ,  unionem  Ec¬ 
clesiae  cum  Statu  evenisse  non  in  sequelam 
alicujus  theoriae ,  sed '  esse  simpliciter  factum 
historicum,  cui  aliud  factum  historicum  debet  suc¬ 
cedere  ,  nempe  separationis  Status  ab  Ecclesia.  Sco¬ 
pus  proinde  hujus  libri  est  determinare  quaenam 
sint  Ecclesiae  jura  in  ea  conditione,  qua  Status 
sit  ab  ea  separatus,  quam  conditionem  unice  possi¬ 
bilem  et  utilem  utrique  nititur  demonstrare.  Verba 
de  hoc  libro  eo  libentius  facimus,  quia  ex  eo  nobis 
demonstratur  quae  sit  praesens  Ecclesiae  con¬ 
ditio  in  Italia,  et  quibus  informatae  principiis  le¬ 
ges  edantur.  Non  omnes  ejus  opiniones  hic 
expendimus,  sed  eas,  quae  ad  nostrum  titulum 
referuntur,  in  aliis  quoque  titulis  alias  exposituri, 

Censet  Auctor  Statum  solummodo  habere  in  so¬ 
cietate  potestatem  et  imperium ;  proinde  ipsi  soli 
competere  potestatem  legum  condendarum  cum 
sanctione  coercitiva ,  nempe  obligandi  cives  ad 
earum  legum  observationem  etiam  adhibita  vi. 
Ex  quo  potestate  juxta  ipsum  sequitur,  ut  Status 
vigilet  super  cives  et  associationes,  ut  ipsi  ipsae- 
que  non  egrediantur  fines  suorum  jurium  pag.  77. 
Associationes  religiosae ,  comprehensa  inter  eas 
Catholica  Ecclesia,  recognoscuntur  a  Statu,  erunt- 
que  authonomae  et  independentes,  si  tamen  obser¬ 
vent  normas  aStatu  determinatas  pag.  81,  quam¬ 
vis  Status  ex  causa  sibi  benevisa  vel  denegare 
recognitionem,  vel  semel  datam  valeat  auferre 
paq.  129.  Inter  quas  normas  a  Statu  ponendas 
potest  esse  quoque  hanc,  ut  determinetur  forma 
possessionis  bonorum,  puta  quod  non  eis  liceat 
possidere  in  fundis  urbanis  vel  rusticis,  excepta 
Ecclesia,  presbyterio,  hospitalibus,  scholis,  conne- 
xisque  viridariis  pag.  126;  sicut  pariter  deter¬ 
minare  valet  Status  quantitatem  reddituum  pro 
quavis  associatione:  ita  quoque  constituere  quae¬ 
nam  forma  sit  administrationis  istorum  bonorum. 
Ad  normam  horum  principiorum  editae  sunt  in 
Italia  leges  diei  7  Julii  1866  «  Sullabolizione 
degli  Ordini  Religiosi,  e  la  conversione  dell  asse 
ecclesiastico,  >  et  diei  15  Augusti  1867  «  Sulla 
liquidazione  delhasse  ecclesiastico.  » 

4.°  Quibus  tamen  assertionibus  possunt  op¬ 
poni  sequentia  argumenta.  Miramur  imprimis  Au- 

ctorem  putare  unionem  Ecclesiae  cum  Statu 
fuisse  simpliciter  factum  historicum:  est  siqui¬ 
dem  factum  cum  jure  conjunctum.  Profecto  nisi 
societas  facta  esset  christiana,  quod  est  factum 
historicum,  numquam  habuissemus  Ecclesiae  Ca¬ 
tholicae  cum  Statu  unionem:  at  posito  illo  facto, 
jure  Ecclesia  poterat  exigere  subordinationem  Sta¬ 
tus,  eo  tamen  sensu,  quem  explicavimus  Tit.  II 
Libri  I.  Quod  si  deinde  superveniat  factum  aliud, 
quod  societates  sint  mixtae  religionis,  ex  hoc  ad 
summum  sequetur,  quod  Status  nequeat  illam 
Ecclesiae  exclusivam  dare  protectionem,  quam  ante 
illud  factum  concedebat.  Sed,  quod  capitale  est, 
nequit  Ecclesiae  juribus  praejudicare,  nisi  de  con¬ 
sensu  per  concordata  ejusdem  Ecclesiae.  Hoc 
adeo  verum  est,  ut  plures  quoque  de  schola  li¬ 
beralium,  quos  citat  idem  Auctor  pag.  212 ,  inter 
alios  Laterent  «  EEglise  et  VEtat  clepais  la  re¬ 
colat  ion,  »  et  Jales  Simon  «  Liberte  de  eonseience,  » 
et  Ferranti  «  Sulla  pena  di  morte ,  »  quem  citat 
pag.  79,  putent  hodie  inter  Ecclesiam  et  Status 
deveniendum  esse  ad  concordata.  Sed  adversus 
Auctorem  dimicabimus  ipsis  admissis  principiis 
modernae  civilitatis.  Juxta  placita  scholae  libera¬ 
lium,  Ecclesiae  nullum  privilegium  est  conceden¬ 
dum,  sed  pro  ea  erit  omnimoda  libertas  sub  enun- 
ciatione  generali  libertatis  conscientiae  et  cultas. 
Porro  quaecumque  sit  auctoritas  suprema  Status, 
certum  est,  et  ab  ipsis  adsertoribus  hujus  syste¬ 
matis  admittitur,  illum  non  creare,  sed  tantum 

recognoscere  jura  ordinis  moralis  et  materialis, 
neque  entibus  quibuscumque  ipsum  largiri  jus 
proprietatis,  sed  tantum  recognoscere.  Quae  re¬ 
cognitio  entium  et  juris  proprietatis  non  est  li¬ 
bera,  sed  necessaria,  ne  in  merum  labamur  di- 
spotismum,  cujus  limites  nulli  erunt:  Parlamento 
Italiano  Camera  dei  Deputati ,  Discussioni,  Sessione 
dei  1867 ,  Tornata  dei  5  Luglio  1867 ,  Diseorso 
dell’  Onorevole  Conti  pag.  1893.  Neque  est  dif¬ 
ferentia  in  utroque  sive  quoad  personas  singula¬ 
res,  sive  quoad  entia  collectiva,  quia,  ut  dictum 
est,  habetur  libertas  associationis.  Unus  casus 
est,  in  quo  Status  potest  recognitionem  hanc  de¬ 
negare,  nempe  quando  ens  collectivum  opponitur 
aperte  et  directe  fini  ejusdem  Status,  quemad¬ 
modum  personis  singularibus  tunc  potest  et  jura 
civilia  denegare  aut  tollere ;  quin  imo  et  ipsam 
vitam  auferre,  si  sint  in  aperta  oppositione  con¬ 
tra  ipsum  Statum  jure  defensionis.  Atqui  postre¬ 
mum  hoc  de  associatione  Catholicae  Religionis  dici 
non  potest,  cum  non  valeat  ab  ullo  negari  eam 
esse  veram  religionem,  ejusque  instituta  cunctis 
sint  cognita.  Quin  imo,  si  Status  aliquis  putaret 
sibi  esse  haec  instituta  hostilia,  profecto  retinen¬ 
dum  esset  eum  esse  in  errore,  eumque  potius 
removendum,  quam  institutum  hoc  religiosum 
(cum  Status  sit  diversa  res  a  societate,  et  ejus 
vel  ut  Auctoritas).  Religioni  Catholicae  proinde  nec 
recognitio  denegari  potest,  neque  jura  possessio¬ 
nis  aut  administrationis.  Et  post  ea,  quae  hic 

advertimus,  nonnisi  per  meram  injustitiam  aut 
denegationem  principiorum  a  schola  liberalium 
admissorum  valet  denegari  possessio  quarum¬ 
cumque  divitiarum  etiam  in  bonis  immobilibus 
urbanis  ac  rusticis.  Sicut  enim  nefas  esset  cui¬ 
cumque  civi  id  denegare,  sic  pariter  citra  inju¬ 
stitiam  ei  denegari  nequit:  quemadmodum  omnino 
arbitrarium  est  illi  assignare  taxam  seu  redditum 
bonorum  possidendorum,  ultra  quem  ei  non  liceat 
amplius  possidere.  Cum  enim  Status  non  creet 
pro  illis,  quos  respicit,  proprietatem,  neque  jus 
eis  det  possidendi,  sed  tantum  recognoscat  haec 
jura  naturalia;  hinc  si  pro  personis  singularibus 
Status  nequit  assignare  certum  redditum,  ultra 
quem  non  liceat  eis  amplius  possidere,  aut  eis 
prohibere  ne  possideant  in  fundis  rusticis  vel  ur¬ 
banis;  sic  neque  hoc  poterit  impedire  entibus 
quibuscumque  collectivis  et  Religioni  Catholicae 
quoad  formam  et  limites  possessionis.  —  Objectio 
hic  locum  habet  satis  celebris  et  pluries  repetita 
de  possessione  di  mano  morta:  at  haec  difficultas 
potius  ad  aemulationem  quam  pro  veritate  fit.  Ad 
quid  enim  haec  fit  difficultas?  Vel  ratione  tribu¬ 
torum,  aut  ratione  culturae  agrorum  et  majoris 
redditus.  Si  fieret  ratione  tributorum  etiam  indi¬ 
rectorum,  haec  facile  dissolveretur,  cum  majores 
quoque  nostri  sciverint  aliquid  determinare  pro  tri¬ 
butis  exigendis  in  possessionibus  entium  moralium. 
Ad  instar  quindenniorum  pro  emphyteusi  possessa 
a  persona  morali,  possent  institui  taxae  extraor- 

dinariae  pro  quibuscumque  possessionibus  earum- 
dem  personarum  moralium;  et  hodie  invectae 
sunt  et  taxae  speciales  pro  sic  dicta  mano  morta. 
Et  suprema  Auctoritas  Ecclesiastica  facile  hoc 
consentiret.  Nulla  igitur  pro  aerario  pertimescenda 
est  reddituum  minoratio. — Si  vero  pro  cultura  agro¬ 
rum  haec  movetur  difficultas,  et  tunc  eadem  exur- 
git  pro  quocumque  possessore,  qui  scilicet  bona 
acquirat  ultra  id  quod  ipse  excolere  possit  suis 
viribus.  An  putamus  magnos  proprietarios  fundo-  ' 
rum,  quemadmodum  nos  plures  habemus,  fundos 
excolere  meliori  modo,  ac  colantur  illi,  qui  ad 
Ecclesias  pertinent?  In  agro  romano  non  minus 
inculti  remanent  fundi  pertinentes  ad  Ecclesias, 
quam  qui  ad  Magnates  pertinent.  Imo  major  ra¬ 
tio  culturae  aliquando  in  fundis  ab  Ecclesia  pos¬ 
sessis  reperitur,  quam  in  fundis  ab  istis  privatis 
possessis.  Revera,  qui  fundi  possidentur  a  Trap- 
pistis,  maximam  culturam  suscipiunt.  Et  si  in  An- 
glia,  vel  in  aliis  nationibus  aliquis  ditissimus  pri¬ 
vatus  culturae  se  dedicat,  potest  ne  Status  aliis 
omnibus  divitibus  eamdem  culturae  legem  impo¬ 
nere?  Et  tamen  pro  fundis  ab  Ecclesia  possessis 
Statistae  isti  neotherici  proponunt  hanc  difficul¬ 
tatem,  pro  privatis  non  ponunt.  Sed  populus  ab 
istis  pseudo-doctis  instructus  nullam  facit  inter 
utrosque  distinctionem;  et  dum  videt  legislatores 
attendere  ad  conversionem  patrimonii  ecclesiastici, 
ipse  per  theoriam  communismi  intendit  dividere 
divitum  patrimonium. 

5.°  Quae  diximus  de  jure  possidendi  et  forma 
possessionis,  haec  etiam  aptantur  ad  jus  admini- 
strationis,  sicut  quae  diximus  de  associatione  ca¬ 
tholica  in  genere,  ea  aptantur  aliis  entibus  pecu¬ 
liaribus  sub  associatione  catholica  comprehensis, 
puta  monasteriis  aliisque  religiosis  coetibus.  De 
hisce  ultimis  eorumque  suppressione  tamen  loque- 
mur  fuse  in  Tit.  XXXI  hujus  libri;  modo  haec 
subjungimus.  Nemo  non  videt  Statum  praeter¬ 
gredi  fines  sibi  impositos,  admissis  quoque  prin¬ 
cipiis  liberalium,  quando,  ut  contendit  Auctor 
pag.  120 ,  beneficium  ecclesiasticum  dicitur  esse 
abolendum,  ex  eo  quod  ejus  forma  possessionis 
non  sit  conformis  indoli  hodiernae  civilitatis.  Si¬ 
cut  praetergreditur  fines  potestatis  Status,  ut  re¬ 
rum  ad  Ecclesias  pertinentium  constituatur  forma 
administrationis,  quae  conditioni  temporum  ma¬ 
gis  consentanea  sit,  ut  indicare  videtur  Auctor 
pag.  122,  et  126,  de  quibus  inferius  loquemur. 
Isti  moderni  Status ,  sive  se  dicant  Ecclesiae 
protectores,  ut  Joseph  II  Austriae,  sive  se  cen¬ 
seant  omnino  ab  Ecclesia  separatos,  semper  vo¬ 
lunt  ingredi  in  Ecclesiam,  et  in  utraque  hypothesi 
revinci  semper  possunt  de  usurpatione.  Inverecun¬ 
dior  autem  est  Statuum  positio.,  si  id  attentent  se¬ 
cundum  moderni  juris  publici  principia,  utpote 
quae  ab  ipsis  tamquam  complementum  civilitatis 
extolluntur.  Haec  enim  exhibent  cujuscumque 
religiosae  associationis  conditionem  eamdem  esse 
ac  singularum  personarum  et  familiarum,  admissa 

limitatione  jam  superius  exposita.  Proinde  sicut 
Status  nequit  denegare  jura  civilia  personis,  sic 
nec  associationibus ;  et  prout  non  valet  limites 
imponere  divitiis  acquisitis  a  privatis,  non  distin¬ 
guendo  inter  divitias  mobiles  et  immobiliares,  a 
pari  nec  pro  associationibus  religiosis  id  potest: 
et  demum  quemadmodum  non  potest  privatis,  im¬ 
ponere,  ut  rerum  suarum  administrationem  habeant 
juxta  modernum  ordinem  vel  antiquum;  sic  nec 
potest  id  exigere  a  personis  moralibus,  seu  asso¬ 
ciationibus  religiosis. 

6.°  Sed  istae,  prout  supra  innuimus,  sunt 
responsiones  ad  hominem,  nempe  ex  principiis 
ipsis  a  schola  liberali  admissis.  Ceterum  pro  no¬ 
bis,  qui  jure  tenemus  Ecclesiam  esse  societatem 
omnino  independentem  a  societate  civili,  (quae 
dirigentes  eumdem  hominem  debent  amico  foedere 
inter  se  convenire)  nulla  ratione  est  loquendum 
de  hac  recognitione  Status  cum  appositis  limita¬ 
tionibus,  sed  recognoscimus  antiquam  regulam 
propositam  a  Constantino  in  jam  cit.  lege  E  de 
sacrosanctis  Ecclesiis ,  quae  veterem  abstulit  in¬ 
justitiam  Romani  Imperii.  Et  hanc  duplicem  so¬ 
cietatis  humanae  directionem,  unam  quoad  reli¬ 
gionem,  alteram  quoad  civilem  conviventiam  con¬ 
corditer  procedentem  idem  Auctor  visus  est  licet 
subobscure  admittere  pag.  78:  «  Lo  Stato  e  un 
»  organo  naturale,  necessario,  nobilissimo  della 
»  societa,  ne  menoma  la  grandezza,  la  dignita  de- 
»  gli  altri  organi  di  essa.  Finalmente  nulla  vieta 

»  e  tutto  consiglia,  che  lo  Stato  e  le  altre  isti- 

>  tuzioni,  che  si  formano  nella  societa  procedano 
»  concordi  nel  promuovere  il  bene,  e  la  perfezione 

>  degli  nomini.  »  En  conceptas  societatis  huma¬ 
nae  subjectae  duplici  Auctoritati,  uni  quoad  reli¬ 
gionem,  alteri  quoad  civilia.  Quae  non  consti¬ 
tuunt  Statum  in  Statu,  quia  diversi  ordinis  sunt, 
ut  lib.  I  tit.  II  dictum  est.  Quinimo  ipsa  in¬ 
doles  Ecclesiae  Catholicae  praetergredientis  limi¬ 
tes  cujuscumque  Status,  imo  nescientis  limites 
neque  temporum  nec  locorum,  eam  omnino  exi¬ 
mit  ex  sui  natura  a  jurisdictione  Status,  ut  con¬ 
fitetur  Auctor  pag.  108 .  Ex  quo  satis  intelligitur 
quaenam  sit  conditio  Ecclesiae  Catholicae  omnino 
singularis  quoad  alias  falsas  religiones,  quae  sunt 
territoriales,  unde  vel  Catholicae  Religioni  facienda 
est  in  omni  Statu  conditio  vere  peculiaris,  aut  per 
summam  injuriam  rejicienda  est,  et  non  compu¬ 
tanda  inter  religiones  Status,  quod  attenta  ejus 
nobilitate  nemo  Jurista  ex  schola  quoque  liberali 
ex  verecundia  sustinere  audet,  et  nequidem  hy¬ 
pocrite  exposcere. 

7.°  His  animadversis,  redeamus  ad  nostrum 
institutum.  Ecclesia  suas  divitias  sive  mobiles  sive 
immobiles  administravit  per  Episcopos  opera  et 
labore  Diaconorum,  ut  unicuique  Clerico  daretur 
sua  reddituum  pars,  sicut  assignata  erat  symbola 
pro  Ecclesiis,  et  pro  aliis  locis  piis;  unde  Cypria¬ 
nus  Clericos  appellabat  fratres  sportulantcs,  pro- 
pterea  quod  unusquisque  eorum  in  sportulis  tri- 

butum  peculium  et  victualia  referebat.  Euse- 
bius  Vercellensis  Clericos  ad  vitam  communem 
traduxit  cum  Episcopo  ad  instar  Monachorum,  et 
Augustinus  eamdem  oeconomiam  Mediolani  edo¬ 
ctus,  in  Hipponensi  Ecclesia  instauravit.  «  Post  fa- 
»  ctum  vero  Augustini,  ut  docet  Berardus  op.  et 
»  loc.  eit.  et  praesertim  post  regulam  scripto  edi- 
»  tam,  ac  de  manu  in  manum  traductam,  Epi- 
»  scopi  numero  plurimi  eadem  vestigia  presserunt, 
»  unde  passim  in  unaquaque  fere  Cathedrali  Cle- 
»  rici  communem  vitam  amplexi  sunt,  sub  regi- 
»  mine  praesidentis  Episcopi,  et  sub  conditione 
»  oeconomorum,  ut  plurimum,  ex  Diaconis  electo¬ 
rum.  Videantur  in  hanc  rem  canon .  10,  11,  et 
»  18  caas.  12  qaaest.  l.a  Itaque  hucusque  tan- 
>  tum  in  eo  disciplina  vetus  immutata  apparuit, 
»  quod  Clerici  olim  sejuncti  in  quoddam  velut  col- 
»  legium  coaluerint;  caeterum  adhuc  Episcopi  ge- 
»  neralem  curam  bonorum  ecclesiasticorum  gere- 
»  bant,  quam  oeconomis,  sive  Diaconis  demanda- 
»  bant,  a  quibus  etiam  reddendas  rationes  exige- 
»  bant.  »  At  ex  eo  jam  tempore  taeduit  Clericos 
vitae  communis,  unde  cogitatum  est  eis  assi» 
gnare  partem  bonorum  ad  Ecclesiam  pertinentium, 
qua  sustentarentur,  relicta  quoque  eis  administra- 
tione  sub  beneficii  nomine  mutuato  a  jure  feudali 
quoad  milites.  De  qua  re  ita  loquitur  Berardus 
loc.  cit.  «  Asserere  possum  nomen  beneficii  re- 
»  centius  esse  Gregorio  Magno,  antiquius  Magun- 
»  tino  et  Francofordiensi  concilio  prodire  coepisse 

»  sub  finem  saeculi  sexti,  vel  saeculo  septimo, 
»  vel  etiam  saeculo  octavo  jam  fluente,  quin  certo 
»  definiri  possit,  quo  primum  tempore  invaluerit. 

»  Verosimile  est  nomen  illud  Clericorum  juribus, 
»  vel  oneribus  tunc  fuisse  accommodatum,  cum 
»  obtinuit,  ut  feudorum  jura  beneficiorum  etiam 
»  nomine  nuncupata  reciperentur.  Tunc  enim 
»  quemadmodum  milites,  qui  certam  rem  fruen- 
»  dam,  vel  utendam  acceperant  ab  Imperatoribus 
»  ducibusve.,  beneficia  accepisse  dicebantur  lib.  1 
»  Feudorum  tit.  1,  et  passim,  ita  beneficium 
»  quoque  accepisse  dixerunt  Clericum,  qui  eccle- 
»  stiasticum  pro  virili  parte  administrandum  pecu- 
»  lium  obtinuisset.  »  Atque  ex  eo  tempore  illa 
divisio  bonorum  Ecclesiae  facta  est  in  quatuor 
partes;  et  prima  pro  cultu  divino,  alia  pro  ope¬ 
ribus  charitatis  christianae  impensa  est,  tertia  pro 
mensa  Episcopi ;  et  demum  quarta  pro  sustenta¬ 
tione  Cleri,  in  totidem  subdivisa  partibus  vel  be¬ 
neficiis.  Sicut  vero  diversae  partes,  sic  diversae 
administrationes.  Episcopus  enim  mensae  suae 
bona  administravit:  fuerunt  pro  operibus  chari¬ 
tatis  christianae,  puta  pro  hospitalibus  etc.  diversi 
administratores  sub  vigilantia  Episcoporum  Dioe- 
cesanorum;  quisque  beneficiatus  sicut  vivebat  de 
redditibus  assignatorum  pro  suo  officio  bonorum, 
sic  quoque  ea  administrabat;  bona  demum  pro  Ec¬ 
clesiis  et  cultu  divino  vel  administranda  relicta 
sunt  collegiis  Canonicorum  in  iisdem  Ecclesiis 
existentibus,  sive  ea  bona  discreta  essent  a  massa 

capitulari,  sive  non;  vel  administranda  Parochis 
aut  Beneficiatis  pariter  in  iisdem  Ecclesiis  existen- 
tibus;  aut  demum  ex  jure  consuetudinario  fue¬ 
runt  administrata  a  sic  dictis  Fabrieeriis . 

8.°  Fabriceriae  nomine  venit  Collegium  ele¬ 
ctivum  laicorum  determinati  loci,  quod  admini¬ 
strat  bona  ecclesiastica  deputata  ad  manutentionem 
Ecclesiae,  aediumque  cultui  divino  addictarum,  et 
ad  praebendas  expensas  pro  cultu.  Et  jam  ab 
initio  saeculi  decimi  tertii  haec  laicorum  collegia 
instituta  videmus.  Odo  enim  Episcopus  Parisiensis 
anno  1204  quatuor  constituit  Fabricerios,  seu 
matricularios,  seu  provisores  laicos  pro  sua  Ec¬ 
clesia  parisiensi,  et  Concilia  habita  in  Galliis 
saeculo  eodem  decimo  tertio  supponunt  Fabrice- 
rias  a  laicis  esse  administratas.  Constitutio  haec 
facta  censebatur  in  adjutorium  Cleri;  id  autem 
nulla  ratione  opponebatur  supremae  administra- 
tioni  Episcoporum;  nam  ex  una  parte  isti  admi¬ 
nistratores  constituebantur  ab  Episcopis,  et  ex 
altera  eis  debebant  exercitae  administrationis  red¬ 
dere  rationem,  quemadmodum  expresse  inculcat 
quoque  Concilium  Tridentinum  sess.  22  cap.  9 
de  reform.  Equidem  potestas  laica  jam  sae¬ 
culo  XIV  suam  auctoritatem  in  his  administra- 
tionibus  interponere  coepit  jubens,  ut  isti  admi¬ 
nistratores  rationem  redderent  judicibus  saecula¬ 
ribus  a  se  statutis,  quemadmodum  ex  ordinatione 
Caroli  V  Regis  Francorum  de  anno  1385;  sed 
plurium  Conciliorum  peculiarium  animadversione 

usurpatio  haec  compescita  fuit,  et  praecipue  ex 
citato  canone  Concilii  Tridentini.  Et  revera  Ca- 
rolus  IX  Francorum  Rex  suis  litteris  de  die  3 
Octobris  1571  confirmavit  decreta  Concilii  Tri¬ 
dentini,  et  abolevit  dictam  ordinationem  Caroli  V. 
Post  id  temporis  in  pluribus  catholicis  regionibus 
istae  administrationes  laicorum  viguerunt,  et  adhuc 
vigent,  modi  eligendorum  sociorum  satis  diversi 
sunt  pro  diversis  consuetudinibus  locorum.  Gubernia 
civilia  in  iis  recognoscendis  sese  immiscent  cum  ap¬ 
probatione  tacita  vel  expressa  Auctoritatis  supremae 
ecclesiasticae,  et  in  hoc  nihil  reprehendendum  vide¬ 
mus,  si  salva  semper  sunt  haec  duo  principia, 
nempe  primo  bona  haec  administrata  remanere  ex- 
clusive  in  peculio  Ecclesiae,  et  secundo  hanc  admi- 
nistrationemsubesse  vigilantiae  Episcoporum,  atque 
nonnisi  ex  assensu  auctoritatis  Ecclesiae  ipsis 
laicis  demandari.  Non  tacemus  tamen  aliquando 
potestatem  civilem  plus  aequo  se  immiscuisse  in 
ipsis  gerendis  negotiis,  et  ab  Auctoritate  eccle¬ 
siastica  non  semel  fuisse  hac  do  re  redargutam, 
quemadmodum  in  articulis  concordatorum  ista 
negotia  plerumque  ordinata  sunt. 

9.°  Ecce  autem  nunc  Juristae  ex  schola  li¬ 
beralium  instaurare  nituntur,  quod  ex  Caroli  V 
Regis  Francorum  ordinatione  fuerat  constitutum, 
licet,  ut  diximus,  procedant  ex  alio  principio,  sepa¬ 
rationis  nempe  Ecclesiae  a  Statu.  Revera  Auctor 
Minghetti  opere  eit.  pcig.  215  contendit  conce¬ 
ptum  beneficii  non  esse  amplius  compatibilem 

cum  regimine  generali  proprietatis,  et  cum  rela¬ 
tionibus  civilibus  nostri  temporis,  proinde  sepa¬ 
randum  esse  officium  a  beneficio,  et  instituendas 
esse  congregationes  electivas  et  responsabiles, 
quae  bona  ecclesiastica  administrent,  ut  provi¬ 
deant  necessaria  pro  ministris  cultus,  pro  aedi¬ 
ficiorum  sacrorum  reparatione  et  constructione,  ac 
pro  cultu  divino:  quae  congregationes  subsint  et 
publicae  redditioni  rationum,  et  tutelae  Tribuna¬ 
lium  civilium,  coram  quibus  suas  rationes  expo¬ 
nere  valeant  et  ministri  cultus ,  et  omnes  illi , 
qui  interesse  habent  pro  conservando  patrimonio 
Ecclesiae,  et  pro  aequa  erogatione  dictorum  red¬ 
dituum.  Et  sic  contra  omnia  principia  tum  vete¬ 
ris  juris,  independentiae  nempe  Ecclesiae  a  Statu, 
tum  novi  juris,  omnimodae  videlicet  libertatis  Ec¬ 
clesiae  ab  istis  Doctoribus  adsertae,  Status  se 
ingerit  in  destructione  et  instauratione  entium 
ecclesiasticorum,  et  in  administratione  bonorum 
ad  Ecclesiam  pertinentium.  Quin  imo  longe  ma¬ 
jor  est  usurpatio  istorum,  quam  fuerit  veterum 
Guberniorum;  scopus  enim  ipsorum  est  procedere 
hoc  modo  ad  perturbandam  Ecclesiae  ordinationem 
quoque  in  spiritualibus;  quod  idem  Auctor  reve¬ 
lat  pag.  216  his  verbis:  «  Ma  egli  e  evidente, 

»  che  introdotto  il  principio  elettivo  nelle  con- 
»  gregazioni  (Fabriceriis),  dove  i  laici  avrebbero 
»  la  massima  parte,  e  affidata  loro  ramministra- 
»  zione  e  la  responsabilita,  il  germe  della  riforma 
»  e  gittato,  e  aperta  cioe  la  via  al  laicato  catto- 

»  lico,  ed  al  Clero  minore  di  conseguire  non  solo 
»  nelTordine  temporale  della  Chiesa,  ma  altresi 
»  nelTordine  spirituale  quelle  mutazioni,  che  rispon- 
»  dano  al  bisogno  della  coscienza  loro,  e  alia  neces- 
»  sita  dei  tempi.  »  Seu  ut  dicitur pag.  217 ,  «  questo 
»  puo  essere  scala  a  maggiori  franchigie,  e  con- 
»  durre  alia  elezione  stessa  dei  Parroco  e  dei  Ve- 
»  scovo,  dalla  quale  v’ha  chi  trae  ogni  ulteriore 
»  riforma.  »  Merito  proinde  hic  liber  fuit  a  S.  Con¬ 
gregatione  Indicis  damnatus  Decreto  9  Aprilis  1878. 

10.°  Hic  coronidis  loco  illa  quaestio  est  eno¬ 
danda:  ad  quem  pertineat  proprietas  rerum  ec¬ 
clesiasticarum?  Hanc  non  esse  hodie  quaestionem 
inutilem  demonstrant  ea,  quae  a  Juristis  scholae 
liberalis,  et  a  fautoribus  separationis  Status  ab 
Ecclesia  statuuntur;  isti  enim  aperte  fatentur  se 
non  posse  Ecclesiam  universalem  recensere  inter 
entia  juridica ,  sed  tantummodo  associationes 
partiales,  ut  parochiae  sunt,  vel  dioeceses,  vel 
fundationes,  aut  corporationes  (Minghetti  op.  cit. 
pag.  108)\  unde  concludunt  Ecclesiam  universa¬ 
lem  quoad  Statum  considerari  posse  ut  associa¬ 
tionem,  sed  non  ut  ens  juridicum.  At  ex  principiis 
ab  ipsis  adversariis  admissis,  prout  idem  Auctor 
innuere  videtur  in  d.  oper.  pag.  108 ,  et  109, 
et  ex  juris  canonici  dictionibus  clarum  est  pro¬ 
prietatem  istorum  bonorum  pertinere  ad  ipsam 
associationem,  seu  Ecclesiam  Catholicam  univer¬ 
salem.  Equidem  secundum  jus  romanum  quod  re¬ 
ligio  occupavit,  desinit  esse  sub  potestate  omnium, 

et  evenit  nullius;  seu  melius  Dei  et  religionis 
sub  potestate  tantummodo  est :  in  casu  autem 
nostro  relate  ad  Statum  admittentem  plures  re¬ 
ligiones,  haec  bona  sunt  associationis  religiosae, 
et,  in  hypothesi,  Catholicae  Ecclesiae.  Ipse  Sum¬ 
mus  Pontifex  hac  in  re  non  sese  gerit  ut  pro¬ 
prietarium,  sed  simpliciter  ut  supremum  admini¬ 
stratorem,  prout  aperte  edicitur  in  eap.  2  h.  t. 
in  VI;  nempe  «  Ecclesiarum,  personatuum,  di- 
»  gnitatum,  aliorumque  beneficiorum  ecclesiasti - 
»  eorum  plenaria  dispositio  ad  Romanum  noscitur 
»  Pontificem  pertinere,  »  licet  fateamur  usumfru- 
ctum  illorum  bonorum  respective  pertinere  regu¬ 
lariter  ad  illas  speciales  associationes,  quibus 
eadem  bona  a  fidelibus  relicta  sunt.  Dico  regula¬ 
riter quia  ex  jam  asserta  plenaria  dispositione 
Summi  Pontificis,  posset  ab  eo  ratio  usus  fructus 
mutari,  sicut  potest  intervenire  condonatio  fru¬ 
ctuum,  usque  dum  ad  privatas  personas  non  per¬ 
venerunt,  prout  constat  ex  pluribus  Rescriptis  S. 
Poenitentiariae  Apostolicae  ex  facultatibus  con¬ 
cessis  in  Bulla  Benedicti  XIV  «  Pastor  Bonus.  » 
11.°  Praeter  bona  temporalia  tum  in  divitiis 
et  bonis  mobilibus,  tum  in  bonis  immobilibus, 
Ecclesia  habuit  quoque  sic  dictas  jurisdictiones, 
nempe  dominia  temporalia  regionum.  Haec  in 
aliquibus  Ecclesiis  venerunt  ratione  feudi;  unde 
Episcopi  dicebantur  Barones  vel  feudatarii;  circa 
quod  jus  habuit  locum  quaestio  de  investituris 
terminata  sub  Callisto  II  anno  1124.  —  Alii  Epi- 

scopi  temporale  dominium  habuerunt,  ut  Electores 
S.  Imperii;  prout  erant  Archiepiscopus  Magun- 
tinus,  Coloniensis,  Trevirensis  et  Salisburgensis. 
Inter  hos  habentes  temporale  gubernium  eminet 
Romanus  Pontifex,  qui  in  Romanis  Statibus  ha¬ 
bebat  jurisdictionem  temporalem  vel  civilem.  Ju¬ 
risdictiones  istae  vocatae  sunt  quoque  beneficia , 
etsi  nomen  non  sit  admodum  proprium,  praeser¬ 
tim  ratione  habita  ad  praesens  tempus,  quo  istud 
nomen  improperatum  est,  quasi  dominium  tempo¬ 
rale  esset  ad  exclusivam  utilitatem  possessorum, 
cum  princeps  sit  pro  populo  sibi  commisso.  Sed 
in  locutione  ecclesiastica  semper  veniunt  sub  no¬ 
mine  jurisdictionum ,  prout  ex  Concilio  Tridentino 
sess.  22  cap.  XI  de  reform.  Quoniam  has  juris¬ 
dictiones  legitime  habuerunt  Ecclesiae,  sic  de 
earum  privatione  injusta  conquestus  est  Pontifex, 
et  tota  associatio  catholica,  prout  historia  recen- 
tiorum  temporum  refert.  Quia  vero  non  omnium 
istorum  jurium  aequalis  ratio  erat,  sed  inter 
omnia  eminebat  principatus  civilis  Romanae  Sedis; 
hinc  est,  quod  pro  ejus  amissione  graviores  fiant 
questus.  Et  merito  quidem,  cum  hoc  jus  et  ad 
potiorem  Cathedram  pertineat,  et  afficiat  univer¬ 
sam  catholicam  societatem.  Nos  de  hoc  uno  age¬ 
mus  principatu,  simul  enunciantes  ejus  potiorita- 
tem,  et  respectum  ad  universam  Ecclesiam. 

12.°  Initia  istius  principatus  civilis  ad  Ro¬ 
manam  Sedem  pertinentis  antiquissima  sunt,  et 
pertingunt  ad  saeculum  septimum  Ecclesiae.  Quin 

enim  insistamus  in  divino  afflata,  quo  juxta  Eu- 
sebium  Constantinus  Magnus  Romam  deseruit, 
et  Bizantium  petiit,  Constantinopolim  Novam-Ro- 
mam  conditurus,  certum  est  sub  initio  saeculi 
septimi  Romam  ejusque  limitrofas  provincias  vi 
grassantium  in  Oriente  hacresum,  incursibus  bar¬ 
barorum  patuisse,  et  ignavia  Constantinopolitani 
imperii  derelictas,  ac  voluti  vacante  domino  tempo¬ 
rali,  adeo  adhaesisse  Summis  Pontificibus,  quorum 
opera  et  labore  pluries  ab  incursu  barbarorum 
salvae  factae  erant,  ut  eis  se  dedissent  regen¬ 
das  et  gubernandas.  Quae  proinde  dominatio, 
ut  decens  erat,  initium  omnino  impollutum  ac  ju¬ 
stum  habuit.  Errant  proinde  contra  historicam 
veritatem,  qui  hujus  temporalis  dominii  initia  re¬ 
petunt  a  Pipini,  et  Caroli  Magni  donationibus. 
Isti  siquidem,  ut  refert  historia,  et  justitias  S.  Pe¬ 
tri  violatas,  et  a  Longobardis  usurpatam  jurisdi¬ 
ctionem  provinciarum  magnis  animis  restituerunt, 
ac  nova  concessione  provincias;  utpote  justo  bello 
redemptas,  reddiderunt,  non  primitus  donarunt. 
Quod  vero  Carolus  Magnus  nomen  Romani  Pa- 
tritii,  aut  Senatoris  sibi  vindicaverit,  vel  melius 
assumpserit,  hoc  nihil  detrahit  Summorum  Pon¬ 
tificum  dominationi;  nam  exploratum  hodie  est 
hanc  dignitatem  Patritii  non  esse  aliud,  nisi  as¬ 
sumptum  sibi  munus  defensoris  auctoritatis  papalis 
super  dominio  romanae  civitatis  asserto  et  vin¬ 
dicato  Summis  Pontificibus,  quemadmodum  no¬ 
men  Imperatoris  pro  primo  munere  importabat 

defensionem  fidei  catholicae.  Hinc  decipere  con¬ 
vincitur  aperte  Minghetti  in  cit.  opere  pag.  65, 
cum  ait:  v’ha  taluni,  che  immaginano  ed  effi- 
»  giano  il  potere  temporale  dei  Pontefici  come 
»  sempre  identico  a  se  stesso  dalla  sua  origine: 
»  costoro  dicono,  che  da  Pipino  e  da  Carlo  Magno 
>>  fino  ad  oggi  per  mille  anni,  fu  il  suo  possesso 
»  riconosciuto  ed  esercitato  liberamente :  questo 
»  giudizio  e  dei  tutto  fallace.  Il  potere  temporale 
»  dei  Papi  ha  avuto  forma  ed  indole  diversa  se- 
»  condo  i  tempi ,  e  piglio  1’cssere  suo  proprio 
»  soltanto  dal  secolo  XVI.  Tanto  era  Iungi  Carlo 
»  Magno  dal  credere,  che  Roma  fosse  necessaria 
»  al  Papa,  che  nelhatto  stesso,  a  cui  si  fa  risalirc 
»  il  titolo  di  questa  sovranita,  esso  si  riserva  i 
»  suoi  diritti  e  sui  Papa,  e  su  Roma.  Non  e 
»  veramente,  che  da  Sisto  IV,  Alessandro  VI  e 
»  Giulio  II,  che  il  potere  temporale  comincia  a 
»  formarsi  secondo  che  lo  si  concepisce  oggi,  seb- 
»  bene  ancora  per  lungo  tempo  e  sino  alia  fine 
»  dei  secolo  seorso  si  conservi  no  sotto  di  esso 
»  molte  franchigie  municipali.  »  Si  valeret  argu¬ 
mentum  ab  Auctore  propositum,  tunc  dicendum 
esset  neque  hodierna  imperia  fuisse  satis  antiqua, 
cum  ablatio  libertatum  municipalium  sit  satis  re¬ 
cens.  —  Saeculo  undecimo  successit  donatio  Ma- 
thildis  Comitissae,  quae  auxit  provincias  subjectas 
civili  dominationi  Sanctae  Sedis  Apostolicae. 

13.°  Inspiciendum  nunc  est  quo  in  pretio  ha¬ 
bitus  sit  hic  civilis  principatus  S.  Sedis.  De  le- 

gitimitate  ejusdem  nemo,  ne  hostes  quidem  hodie 
diffitentur,  cum  evidentissimis  argumentis  ea  de¬ 
monstrata  sit.  At  longe  alia  ratio  aestimationis 
est  quoad  Catholicos,  et  dissidentes.  Catholici  enim 
magnis  efferunt  laudibus  istas  donationes  vel  re¬ 
stitutiones  a  summis  Principibus  factas,  eosque 
erga  universalem  Ecclesiam  benemeritos  concla¬ 
mant.  Plures  Pontifices,  nempe  a  saeculo  septimo 
ad  nostram  aetatem  omnes,  et  inter  eos  praecipui 
doctrina  ac  sanctitate  spectabiles,  illud  dominium 
retinent  ac  vindicant  contra  eos,  qui  invadunt, 
aut  turbant  ejus  pacificam  possessionem.  Nec 
satis;  nam  Concilia  omnia  generalia,  quae  per  id 
temporis  acta  sunt,  et  sunt  nocem,  non  solum 
nihil  super  hoc  temporali  dominio  reprehendendum 
inveniunt;  sed  plura  ex  iis  specialia  nonnulla  con¬ 
stituunt  ad  has  possessiones  defendendas.  Nam 
Concilium  Lateranense  IV,  et  Concilium  Tridenti- 
num  contra  violatores  temporalis  dominii  Eccle¬ 
siarum  anathemata  interminant,  ut  spectare  licet 
in  sess.  22  eap.  XI  Cone.  Trid.  Quinimo  ipsum 
Constantiense  Concilium,  quamvis  vellet  reformare 
Ecclesiam  in  capite  et  in  membris,  nihilominus 
non  modo  non  putat  hunc  Romanorum  Pontifi¬ 
cum  civilem  principatum  illegitimum;  sed  quoque 
decretum  edit  pro  ejusdem  administratione  per  suos 
delegatos.  —  Ista  vero  dominia  ad  Sanctam  Roma¬ 
nam  Ecclesiam  pertinent,  et  Pontifices  pro  tem¬ 
pore  existentis  non  sunt  nisi  administratores  su¬ 
premi.  Haec  omnia  ex  Bullis  Pontificiis  referun- 

tur  apud  Ferraris  ( Bibliotheca  Canon.  Verb . 
Feudnm  Art.  2  nam.  6  et  seqq.  ibi)  :  «  Papa 
»  noviter  assumptus  in  summum  Pontificem  debet 
» promittere,  et  iurare  de  non  infeudandis  Civi- 
»  tatibus,  Oppidis,  et  locis  Sanctae  Rom.  Eccle- 
»  siae,  et  post  Coronationem  debet  suis  literis 
»  confirmare.  Sic  statuit  S.  Pius  V  in  Constit. 
»  Admonet.  Quam  Constitutionem  confirmarunt 
»  Pontifices  successores,  Greg.  XIII  Const.  Inter 
»  cetera ,  Sixtus  V  Constit.  Quanta ,  Gregor.  XIV 
»  Constit.  Quae  ab  hac  Sancta  Sede.  Hujusmodi 
»  infeudationes  consulentes,  casque  Summo  Pon- 
»  tifici  per  se,  vel  per  alium  insinuantes,  vel  sua- 
»  dentes  excommunicationis  poenam,  ac  laesae 
»  Majestatis  etiam  in  primo  capite,  et  confisca- 
»  tionis  bonorum  privationisque  Dignitatum,  ac 
»  beneficiorum  eo  ipso  incurrunt:  S.  Pius  V  in 
»  citat.  Constitutione  incipiente  Admonet  §  3.  Car- 
>  dinales  in  assumptione  pilei,  et,  Sede  vacante, 
»  in  Conclave  jurare  debent  praedictam  Constitu- 
»  tionem  observare,  eique  non  contravenire,  nec 
»  Pontificibus  contrafacientibus  consentire ,  nec 
»  absolutionem  a  juramento  petere,  nec  oblatam 
»  aut  concessam  acceptare:  S.  Pius  V  in  cit. 
»  Constit.  Admonet  §  9.  Civitates,  Oppida,  et 
»  Loca  S.  Romanae  Ecclesiae,  etiam  infeudari, 
»  seu  alienari  solita,  ad  Sedem  Apostolicam  quo- 
»  modolibet  devoluta,  et  tempore  devolvenda,  eo 
»  ipso  Camerae  Apostolicae  absque  alia  declara- 
»  tione  incorporata  censentur:  S.  Pius  V  in  cit. 

»  Constit.  Admonet.  §  2.  »  —  Clementis  VIII,  et 
Urbani  VIII  Constitutiones  videantur  citatae  apud 
eumdem  A  uctorem . 

14.°  Ex  altera  vero  parte,  cum  ab  adversa¬ 
riis  plures  spargerentur  errores,  isti  damnati  sunt 
ab  Apostolica  Sede.  Primus  error  jam  reprehen¬ 
sus  in  Synodo  Constantiensi  contra  Wicleffitas  da¬ 
mnatus  est  in  litteris  Apostolicis  «  Ad  Apostoli- 
cae  »  die  22  Augusti  1851:  «  De  temporalis 
»  regni  cum  spirituali  compatibilitate  disputant 
>  inter  se  christianae  et  catholicae  Ecclesiae  filii;  » 
Syllabo  errore  LXXV.  Post  quem  errorem  alius 
non  minus  perniciosus  venit  damnatus  in  Allocu¬ 
tione  «  Quibus  quantisque  »  diei  20  Aprilis  1849 : 
«  Abrogatio  civilis  imperii,  quo  Apostolica  Sedes 
»  potitur,  ad  Ecclesiae  libertatem  felicitatemque  vel 
»  maxime  conduceret:  »  Syllabo  errore LXXVI.  Hi¬ 
sce  autem  erroribus  profligatis,  proposita  est  quoque 
doctrina  positiva,  nempe:  —  1°  «  Singulari  divinae 
»  Providentiae  consilio  factum  esse,  ut  Romanus 
»  Pontifex,  quem  Christus  Ecclesiae  suae  Caput 
»  centrumque  constituit  civilem  assequeretur  prin- 
»  cipatum,  »  ut  asseritur  a  Summo  Pontifice  in 
Litteris  Apostolicis  diei  26  Martii  1860 ,  et  Litteris 
Encyclicis  diei  19  Junii  1860 ,  aliisque  documentis. 
—  2°  In  Allocutione  «  Maxima  quidem  »  diei  9 
Junii  1862  Summus  Pontifex  haec  verba  propo¬ 
suerat:  «  Nil  dicimus  de  impia  conspiratione,  et 
»  pravis  cujusque  generis  molitionibus  ac  fallaciis, 

»  quibus  civilem  hujus  Apostolicae  Sedis  princi- 

»  patum  omnino  evertere,,  ac  destruere  volunt. 

»  Juvat  potius  hac  de  re  commemorare  miram 
»  prorsus  consensionem,  qua  vos  ipsi  una  cum 
»  aliis  venerabilibus  Fratribus  universi  catholici 
»  orbis  Sacrorum  Antistitibus  numquam  intermis- 
»  sis  et  Epistolis  ad  Nos  datis,  et  pastoralibus 
»  litteris  ad  fideles  scriptis  hujusmodi  fallacias  de- 
»  tegere,  refutare,  ac  simul  docere  hunc  civilem 
»  Sanctae  Sedis  principatum  Romani  Pontificis 
»  fuisse  singulari  divinae  Providentiae  consilio  da- 
>  tum,  illumque  necessarium  esse,  ut  idem  Ro- 
»  manus  Pontifex  nulli  umquam  Principi,  aut  ci- 
»  vili  potestati  subjectus  supremam  dominici  gre- 
»  gis  universi  pascendi,  regendique  potestatem, 
»  auctoritatemque  ab  ipso  Christo  Domino  di  vi— 
»  nitus  acceptam  per  universam  Ecclesiam  ple- 
»  nissima  libertate  exercere,  ac  majori  ejusdem 
»  Ecclesiae  et  fidelium  tum  utilitati  ac  indigentiis 
»  occurrere  possit.  »  Episcopi  vero  Romae  eo  die 
praesentes  antiqua  vota  iterarunt,  et  in  Declara¬ 
tione  «  Pontifici  oblata  confessi  sunt  civilem  San- 
»  ctae  Sedis  principatum  ceu  quiddam  necessarium, 
»  ac,  providente  Deo,  manifeste  institutum  agno- 
»  scendum  esse,  et  declarandum  in  praesenti  re- 
»  rum  humanarum  statu,  ipsum  hunc  principa- 
»  tum  civilem  pro  bono  ac  libero  Ecclesiae  ani- 
»  marumque  regimine  omnino  requiri.  > 

15.°  Contra  istas  auctorabiles  assertiones  mi- 

/ 

rum  est  quot  proposuerint  difficultates  illi  omnes, 
qui  infensi  erant  civili  dominationi  S.  Sedis,  et 

in  genere  omnes  sic  dicti  liberales.  Dicebant  e- 
nim:  —  (a)  Ecclesiam  ad  id  tandem  devenisse,  ut 
civilem  S.  Sedis  principatum  inter  dogmata  accen- 
seret.  Ast  facilis  flet  ad  hanc  propulsandam  ca¬ 
lumniam  responsio;  hanc  scilicet  Ecclesiae  defini¬ 
tionem  non  fuisse  dogmaticam,  quia  non  fuit  for- 
mulata  in  articulum:  sed  tamen  haec  veritas  de 
compatibilitate  civilis  Gubernii  cum  potestate  spi¬ 
rituali,  pariter  haec  maxima  convenientia,  quod 
S.  Sedes  habuerit  civilem  hanc  dominationem,  et 
haec  relativa  necessitas,  attentis  praesentibus  so¬ 
cialibus  conditionibus,  constituunt  totidem  veritates 
morales  nec  simplices,  sed  ab  Ecclesia  assertae. 
Et  Ecclesia  non  solum  est  infallibilis  in  defi¬ 
niendis  veritatibus  dogmaticis,  sed  et  in  defi¬ 
niendis  veritatibus  ordinis  moralis;  proinde  qui 
tales  veritates  negaret,  non  modo  dicendus  esset 
a  veritate  aberrare,  sed  quoque  vocandus  est  te¬ 
merarius  et  impius,  qui  his  veritatibus  assertis  ab 
Ecclesia  contradicit.  Ecclesia  vero  de  iis  veritatibus 
judicare  potest  prout  de  factis  dogmaticis;  ipsi 
enim  competit  judicare  de  eo,  quod  sibi  bonum, 
conveniens,  utile  aut  necessarium  est,  sive  potius 
perniciosum.  Cui  Ecclesiae  definitioni  captivandus 
est  quoque  internus  mentis  assensus,  ut  non  liceat 
neque  verbis  neque  factis  contradicere,  vel  interno 
animi  sensu  aliter  putare.  Civilis  proinde  princi¬ 
patus  S.  Sedis  de  se  non  est  materia  dogmatica, 
sed  ejus  compatibilitas  cum  regimine  spirituali, 

ejus  convenientia  et  magna  utilitas,  imo  et  neces- 

sitas  in  praesenti  rerum  ordine  sunt  veritates,  quae 
judicio  Ecclesiae  subsunt,  atque  sunt  ab  ipsa  de¬ 
cisae,  et  ideo  retinendae  propter  infallibile  Eccle¬ 
siae  magisterium.  Quod  si  contradictor  non  faciat 
in  fide  naufragium,  hoc  est  ex  eo,  quod  Ecclesia 
non  processit  ad  statuendum  articulum;  non  vero 
quia  judicio  Ecclesiae  non  subjacent.  Hinc  est, 
quod  perturbatores  et  usurpatores  temporalis  do¬ 
minii  Sanctae  Sedis  non  solum  laesae  justitiae  rei 
retenti  sunt,  sed  etiam  habiti  ut  sacrilegi,  atque 
censuris  ecclesiasticis  subjecti.  Hac  refertur  art. 
XIII  Excommunicationum  latae  sententia  Pontifici 
reservatarum  in  Bulla  «  Apostolicae  Seclis  »  ibi 
«  Omnes  qui  excommunicatione  mulctantur  in 
»  Constitutionibus  S.  Pii  V,  Admonet  nos ,  quarto 
»  Kalendas  Aprilis  1567,  Innocentii  IX,  Quae  ab 
»  hac  Sede ,  pridienonas  Novembris  1591,  Cie- 
»  mentis  VIII,  Ad  Romani  Pontijieis  curam ,  26 
»  Junii  1592,  et  Alexandri  VII,  Inter  ceteras ,  nono 
»  Kalendas  Novembris  1660  alienationem  et  in- 
»  feudationem  Civitatum  et  Locorum  S.  Romanae 
»  Ecclesiae  respicientibus.  »  Ex  iis  vero,  quae  re¬ 
tulimus  satis  patet,  quam  falso  ut  vir  religiosus 
et  doctus  a  Minghetti  traducatur  Bertini  sequentis 
propositionis  assertor  op.  cit.  pag.  210 ,  211,  ibi: 

«  Bisogna  finirla  e  ottenere  a  qualunque  costo  dal 
>  Papa  futuro  la  condanna  esplicita  di  una  teorica 
»  evidentemente  falsa  e  immorale,  quale  e  quella, 

»  cho  pone  il  dominio  temporale  come  condizione 
»  della  indipendenza  spirituale  dei  Pontefice.  »  In 

iis  clamoribus  agnoscimus  vocem  sectae  veterum 
catholicorum.  Erunt  ne  enim  isti  filii  obsequentes 
Ecclesiae,  qui  eam  insimulant  docere  doctrinam 
/alsam  et  immoralem?  Sed  non  tam  cum  istis  ser¬ 
monem  habemus,  quam  cum  secta  liberalium,  qui 
se  moderatos  dictitant,  inter  quos  Minghetti ;  qui 
etsi  supradictam  propositionem  Bertini  in  totum 
non  videatur  admittere,  nihilominus  in  eo  loco 
confitetur  «  che  codesta  teorica  e  divenuta  assurda, 
»  e  noi  abbiamo  in  fatti  dimostrato  di  riguardarla 
»  come  tale.  »  Et  sic  ingredimur  ad  diluendam 
alteram  difficultatem.  Dicitur  enim  —  (b)  hoc  ci¬ 
vili  principatu  destituta  fuisse  Ecclesia  per  octo 
prima  saecula;  posse  proinde  et  isto  admini¬ 
culo  carere  etiam  posthac;  praesertim  cum  opus 
hoc  divinum,  quod  est  Ecclesia,  non  possit  dici 
pendere  a  conditione  hac  politica  et  accidentali. 
Cui  tamen  difficultati  contraitur  sequenti  argu¬ 
mento.  Christus  voluit  Ecclesiam  suam  initio  de¬ 
stitutam  esse  omni  humano  auxilio,  imo  propagari 
obnitentibus  cunctis  humanis  potestatibus,  ut  ejus 
origo  prorsus  divina  monstraretur.  Tria  saecula 
persecutionis  in  initio  ab  Ecclesia  tolerata  irrefra¬ 
gabile  constituunt  argumentum  ejusdem  divinitatis. 
At  chordatus  quisque  vir  non  putabit  Ecclesiae 
statum  semper  eumdem  futurum  in  hoc  mundo, 
et  non  potius  divinae  Providentiae  singulari  ope 
Ecclesiam  adjutum  iri  illis  humanis  mediis,  quibus 
indigeret,  ut  sua  missio  ab  omnibus  recognosce¬ 
retur,  et  suum  ministerium  valeret  cum  utilitate 

et  honore  exibere.  Et  inter  haec  media  potissimum 
locum  habet  principatus  temporalis  S.  Sedi  sin¬ 
gulari  divinae  Providentiae  consilio  tributus,  ut 
eadem  Ecclesia  pronuntiavit,  eumque  in  praesen¬ 
tibus  humanae  societatis  conditionibus  necessarium 
ad  illum  finem  consequendum  recenset.  Profecto 
etsi  Ecclesia  hoc  quoque  medio  privaretur,  non 
periret,  quia  a  Christo  dictum  est:  «  ecce  ego  vo- 
»  biscum  sum  usque  ad  consummationem  saeculi .  » 
Sicut  Deus  Ecclesiae  adstitit  primis  tribus  perse¬ 
cutionis  saeculis;  sic  hodie  adesset;  et  facta  de¬ 
monstrant  Ecclesiam  stetisse,  quamvis  Alexander 
III  debuisset  vagus  existere,  hospitium  quaerens 
de  monasterio  in  monasterium,  quamvis  Joannes  I 
et  Pius  VI  in  vinculis  demortui  sint,  quamvis 
Pius  VII  sub  arcta  custodia  teneretur,  aliique 
Pontifices  exulare  coacti  sint.  Nec  Deum  percon¬ 
tamur,  quomodo  Ecclesiae  et  Pontifici  succur¬ 
reret,  cum  ipse  universum  mundum  in  manu  te¬ 
neat.  Sed  hoc  non  esset  «  pro  bono  et  libero  Ec- 
»  clesiae  animarumque  regimine,  »  prout  fert  de¬ 
claratio  Episcoporum  jam  memorata;  et  ingens 
animarum  pernicies  ingrueret,  prout  experientia 
luctuosa  docuit.  Neque  dicant  —  (c)  medium  hoc 
non  esse  amplius  necessarium  praesertim  ex  mu¬ 
tatis  socialibus  conditionibus  in  hac  civilitatis  luce, 
et  in  liberis  hominum  guberniis,  respondetur  enim : 
si  quando  pro  dicto  fine  Pontificibus  Romaniis  fuit 
civilis  principatus  necessarius,  hic  profecto  talis 
est  in  praesenti  ex  systemate  dominationis  socialis 

nunc  vigentis.  Hodie  enim  haec  dominatio  Status 
super  individua  talis  est,  ut  valeat  horum  liber¬ 
tatem  undequaque  coercere  et  extinguere.  Omnia 
sunt  sub  dominatione  Status,  omnemque  peculia¬ 
rium  personarum  potest  activitatem  impedire,  quod 
anteactis  temporibus  ne  cogitari  quidem  poterat. 
Jure  proinde  necessarium  creditur,  quod  saltem 
supremus  ebristianae  Religionis  moderator  occupet 
locum,  in  quo  tutus  sit  ab  hoc  immenso  Status 
civilis  pondere  gravante  Ecclesiam,  et  queat  hanc 
spiritualem  societatem  regere,  cum  ipse  sit  quoque 
civilis  hujus  loci  rector.  Persentiit  Minghetti  no¬ 
strae  responsionis  vim;  proinde  hanc  difficultatem 
alio  modo  proponit  op.  cit.  pag.  65  et  seqq.  Ait 
siquidem  Pontifices  pro  bono  regimine  Ecclesiae 
eguisse  civili  principatu  usquedum  potestas  civilis 
in  aliis  regionibus  poterat  impedire  liberum  reli¬ 
gionis  exercitium  pag.  66 :  «  finche  lo  Stato  poteva 
»  abusare  della  sua  forza,  e  impedire  talora  il  li- 
»  bero  esercizio  deffiautorita  spirituale  della  Chiesa, 
»  era  conveniente,  che  la  Chiesa  stessa  avesse  un 
»  territorio  suo  proprio,  nel  quale  tutte  le  sue  or- 
»  dinanze,  tutti  i  suoi  atti,  tutte  le  sue  provvisioni 
»  potessero  essere  eseguite  senza  contrasto.  Di  qui 
»  la  necessita  dei  potere  temporale.  »  Sed  quando, 
ut  ipse  prosequitur,  Ecclesia  ubique  terrarum  re- 
liquintur  libera,  tunc  non  est  amplius  ratio  hujus 
dominii  temporalis;  quod  fuit  objectum  et  scopus 
modernae  revolutionis  italicae,  duce  Cavour;  cujus 
conceptum  Auctor  evolvit  pag.  66,  67  et  68.  Acu- 

tiori  autem  huic  objectioni  respondetur — primo  hanc 
a  se  propositam  Ecclesiae  libertatem  nihil  aliud 
esse.,  nisi  durissimam  servitutem,  sicut  ex  dictis 
in  antecessum  patet,  quando  Ecclesia  eget  reco¬ 
gnitione  Status,  prout  est  ens  juridicum,  et  sub  con¬ 
ditionibus  a  Statu  determinandis.  Daretur  Eccle¬ 
siae  libertas  verbo  tenus,  sed  vere  esset  sub  hostili 
dominatione  Status.  Et  data  responsio  est  perem¬ 
ptoria;  sed  habetur  et  alia  secando  loco  ad  hominem 
contra  praedictum  Auctorem,  nempe  sequens.  — 
Haec  separatio  Ecclesiae  a  Statu  licet  sit  in  votis 
liberalium,  et  praecipue  pro  liberalismo  in  Italia  sit 
capitale  negotium,  quemadmodum  ipse  Auctor  nimis 
candide  confitetur  pag.  69,  adhuc  tamen  completa 
non  est;  nec  dici  potest  esse  factum  consummatum , 
pro  quo  isti  liberales  habent  verum  cultum,  quando 
eis  est  favorabile.  Quinimo  in  castris  liberalium 
in  hoc  est  dissidium,  et  dum  plures  duces  cum 
gregariis  et  opinione  publica  instant  pro  separa¬ 
tione,  non  desunt  et  alii  duces,  qui  pro  concordia 
decertant  determinanda  per  concordata:  ipseque 
Auctor  eorum  ponderosa  argumenta  refert  pag. 
66  et  212.  Si  vero  antiqua  rerum  conditio  adhuc 
perseverat,  dicendum  est  ex  confessione  Auctoris 
adime  practicam  esse  declarationem  Episcoporum, 
scilicet  «  in  praesenti  rerum  humanarum  Statu 
ipsum  hunc  principatum  civilem  pro  bono  ac  li¬ 
bero  Ecclesiae,  animarumque  regimine  omnino  re¬ 
quiri.  »  —  (d)  Nisi  quod  diebus  istis  apparuit 
aliud  opusculum  notissimi  Auctoris  sub  titolo  «  II 

moderno  dissidio  tra  la  Chiesa  e  Vitalia ,  »  in  quo 
singularia  nimis  hoc  sub  capite  notantur;  ita  ut 
ejus  eteroclytum  argumentandi  modum  nequeamus 
praeterire..  Auctor  recognoscit  in  principio  hanc 
declarationem  emissam  a  Pontifice  et  universo 
Episcopatu  de  necessitate  dominii  temporalis  S. 
Sedis  in  praesenti  rerum  ordine  pro  bono  et  libero 
regimine  Ecclesiae.  Et  in  hoc  cum  omnibus  ca¬ 
tholicis  convenit;  imo  hanc  doctrinam  catholicam 
sive  Ecclesiae  declarat  pag.  57 .  Quid  est  autem 
quod  post  haec  proponat  tria  quaesita,  seu  melius 
restrictiones,  nempe  —  1°  Quid  si  Deus  nollet 
Ecclesiam  hac  libertate  gaudere  per  octo,  per  octo¬ 
ginta ,  vel  per  octigentos  annos?  pag.  61,  et  pag. 
65.  —  2°  Quid  si  verba  definitionis  possent  in- 
telligi  de  principatu  civili  non  eo  modo  constituto, 
ut  erat,  quando  ablatus  fuit,  ut  dicitur  pag.  61, 
sed  alio  modo,  quem  Deus  servare  posset  in  suis 
consiliis?  —  3°  Quid  si  Ecclesia  etiam  destituta 
hoc  temporali  dominio  posset  juxta  modum  alium 
a  divina  providentia  et  sapientia  constitutum  satis 
libere,  imo  utiliori  ratione  vacare  sanctificationi 
et  saluti  animarum,  prout  dicitur  pag.  63? — 
Atqui  tres  istae  interrogationes,  seu  restrictiones 
praedictae  declarationi  quemcumque  valorem  tol- 
tunt.  Et  quoad  primam,  dicendum  est  eam  esse 
inconcludentem,  cum  in  casu  alia  sit  omnino  quae¬ 
stio.  Nos  quippe  non  investigamus  quid  possit 
Deus  permittere,  sed  quaenam  sint  Ecclesiae  jura. 
Permisit  Deus  ut  Ecclesia  a  sui  exordio  per  tre- 

centos  annos  non  solum  non  recognosceretur  a 
Caesaribus,  sed  quoque  experiretur  eorum  gladium 
in  capite  et  in  membris,  unde  sanguine  martyrum 
purpurata  resplendet.  Sed  quid  aliud  hoc  fuit, 
nisi  longa  injustitia,  contra  quam  Ecclesia  falsis 
quoque  criminibus  accusata  reclamabat  per  suos 
apologistas?  Atque  id  dicatur  de  omnibus  inju¬ 
stitiis,  quas  Ecclesia  ab  hominibus  passa  est  in¬ 
cipiendo  a  persecutione  sui  Magistri  et  Institutoris 
Christi,  usque  ad  sanguinem  ultimi  justi,  qui  ab 
hominibus  pro  veritate  occidetur.  Ast  haec  per¬ 
missio  divina  neque  minuit  jura  Ecclesiae,  nec 
improbitatem  relevat  injustorum.  Ecclesia  habet 
jus  et  potest  suam  libertatem  plenissimam  recla¬ 
mare:  et  id  ab  omnibus  admittitur  etiam  qui  hostes 
Ecclesiae  sunt;  sed  ex  praecitata  auctorabili  asser¬ 
tione  Pontificis  et  declaratione  Episcoporum  con¬ 
stat  Ecclesiam  non  posse  consequi  hanc  plenam 
libertatem,  in  praesenti  rerum  Statu,  nisi  S.  Sedes 
habeat  temporale  dominium;  ergo  hoc  dominium 
ex  maxima  injustitia  et  impietate  sublatum,  ei 
debet,  justitia  et  pietate  exigente,  restitui.  Nos  nunc 
non  loquimur  de  modo  tenendi  Ecclesiae  durante 
ista  spoliatione  brevi  vel  diuturna  secundum  di¬ 
vinum  beneplacitum;  Ecclesia  enim  determinabit 
quid  agere  debeat,  et  quomodo  ejus  filii  teneantur 
procedere;  et  quando  nihil  Ecclesia  determinavit, 
unusquisque  abundabit  in  sensu  suo,  rationis  ab 
experientia  edoctae  praelucente  lumine.  —  Altera 
pariter  restrictio  non  sustinetur,  imo  ex  parte  vi- 

detur  principalem  quaestionem  eludere,  et  pugnare 
aequivocationibus.  Porro  quid  est  dicere  pag.  42 
suos  adversarios  exigere  «  una  restaurazione  piu 
>  o  meno  prossima  dei  Potere  temporale,  quabera 
»  prima  dei  20  Settembre  1870?»  At  non  sunt 
copulandi  illi  pauci  et  non  acutate  mentis  catholici, 
qui  restaurationem  meditabantur  dominii  tempo¬ 
ralis  eodem  prorsus  modo,  ac  erat  ante  amissio¬ 
nem,  nempe  nullis  inductis  innovationibus  seu 
variationibus,  cum  illis,  qui  rationabiliores  admit¬ 
tunt  mutationes  in  modo  regiminis,  quae  videntur 
requisitae  a  modernis  temporum  exigentiis.  Ast 
tandem  aliquando  erit  'semper  potestas  suprema 
et  independens,  et  hoc  sufficit.  Ut  quid  proinde 
excogitare  aliam  potestatem  speciei  prorsus  igno¬ 
tae,  quam  fingere  videtur  Auctor  pag.  61,  quae 
potius  ad  eludendum  conceptum  declarationis  Epi¬ 
scoporum  videtur  efficta,  praesertim  cum  Episcopi 
in  dicta  declaratione  tam  accurate  eam  definiverint? 
Ipsi  enimvero  in  ea  subjungunt :  «  Oportebat  sane 
»  totius  Ecclesiae  Caput,  Romanum  Pontificem, 
»  nulli  Principi  esse  subjectum,  imo  nullius  hospi- 
»  tem,  sed  in  proprio  dominio  ac  regno  sedentem, 
»  suimet  juris  esse,  et  in  nobili,  tranquilla  et  alma 
»  libertate  catholicam  fidem  tueri  ac  propugnare, 
»  totamque  regere  ac  gubernare  christianam  Rem- 
»  publicam.  »  Nonne  illa  verba  «  imo  nullius  ho- 
»  spitem  »  videntur  conterere  hanc  Auctoris  re¬ 
strictionem?  Nisi  forte  respexerit  Auctor  ad  an¬ 
tiquam  ideam,  seu  propositum  Vieariatus ,  quem 

super  Statibus  Ecclesiae  volebat  sibi  assumere 
tempore  Bonifacii  VIII  Philippus  Galliae  Rex, 
quamque  propositionem  instauravit  nostris  tempo¬ 
ribus  Napoleon  III  Galliae  Imperator  in  opusculo 
a  La  Guerroniere  anno  1859  inscripto  «  Napoleon 
III  et  ritalie  »  pro  provinciis  Aemiliae  reservata 
Romano  Pontifici  aliqua  pecuniae  pensione,  et 
nescio  qua  suprema  potestate  habituali,  alteri 
tradito  super  illas  provincias  vero  dominio,  et 
actuali  suprema  potestate  tamquam  in  Vica¬ 
rium  translata.  Quod  tamen  utrique  parti  et  in- 
congruum  et  inacceptabile  visum  est.  —  Majora 
demum  dicenda  sunt  contra  tertiam  limitationem. 
Haec  praeprimis,  prout  ab  Auctore  proponitur 
pag.  62,  63,  est  maxime  injuriosa  Pontifici  et 
Ecclesiae,  quos  velut  obcaecatos  terrena  utilitate 
istius  dominationis  traducit,  id  unice  curantes 
ut  ea  restituatur,  cum  potius  quam  prodesse  ipsa 
noceat  utilitati  spirituali  missionis  Ecclesiae.  Sed 
quod  maximum  est,  juverit  hic  ad  demonstrandam 
indolem  istius  limitationis  contraponere  quae  as¬ 
seruntur  a  Pontifice  et  Ecclesia  iis,  quae  ab  Au¬ 
ctore  exprimuntur.  Pontificis  et  Ecclesiae  haec 
est  enunciatio:  «  civilis  principatus  S.  Sedis  agno- 
»  scendus  est  ut  necessarius,  ac  providente  Deo 
»  manifeste  institutus,  et  in  praesenti  rerum  hu- 
»  manarum  Statu  ipse  hic  principatus  civilis  pro 
»  bono  ac  libero  Ecclesiae,  animarumque  regimine 
»  omnino  requiritur.  »  Cui  contraponuntur  duae 
Auctoris  propositiones  expressae  in  pag .  63.  _ 

Ia  Restauratio  civilis  principatus  S.  Seclis  a  divina 
Providentia  fortasse  non  fiet,  attento  quod  homines 
eo  possint  non  recte  uti,  et  quod  dependens  pro 
sui  conservatione  a  potestatibus  civilibus  Eccle¬ 
siae  infensis,  huic  potius  noceat,  quam  prosit.  — ■ 
IIa  Forte  divina  Providentia  in  novis  conditionibus, 
in  quas  ingreditur  humana  societas  alio  potius 
medio,  quam  sit  civilis  principatus,  pro  sua  Ec¬ 
clesia  utetur  satis  expedito  et  magis  apto  ad  san¬ 
ctificationem  animarum,  qui  est  unicus  Ecclesiae 
finis.  En  ergo,  dum  Pontifex  cum  Ecclesia  instat 
proclamans  jura  sua  super  civili  hoc  principatu, 
et  de  eo  asserit  esse  sibi  necessarium  in  praesenti 
rerum  statu  pro  bono  et  expedito  spirituali  regi¬ 
mine,  Auctor  non  solum  dubitat  de  ejus  necessi¬ 
tate,  iisdem  circumstantiis  spectatis,  sed  dubitat, 
an  sit  hoc  medium  potius  noxium  quam  utile, 
certe  non  aptissimum  ad  sanctificationem  anima¬ 
rum,  qui  est  unicus  Ecclesiae  finis.  Si  saecula 
intercessissent  inter  hanc  definitionem  Ecclesiae 
et  Auctoris  animadversiones,  et  nova  conditio  so¬ 
cietatis  humanae  intervenisset ;  tunc  profecto  non 
viderentur  absonae;  sed  cum  societatis  humanae 
idem  perseveret  status  (plus  enim  et  minus ,  ut 
habet  philosophus,  non  variant  speciem),  et  ho¬ 
dierna  sit  Ecclesiae  decisio,  nemo  non  videt  Au¬ 
ctoris  animadversiones  licet  dubitative  expositas 
esse  temerarias,  et  sensui  Ecclesiae  oppositas.  Et 
quoniam  non  nunc  primum  humana  societas  in 
novas  ingressa  est  conditiones,  quas  Auctor  ad- 

vertit,  sed  jam  a  saeculo  id  factum  sit,  dominium 
istud  temporale  proinde  ab  illo  aevo  juxta  Auctoris 
sensum  caepit  forte  esse  Ecclesiae  potius  noxium 
quam  utile,  certe  non  aptissimum  ad  sanctifica¬ 
tionem  animarum.  Et  tamen  Pontifex  atque  Epi¬ 
scopi  anno  1862  illud  reputabant  medium  neces¬ 
sarium  in  eo  rerum  statu  pro  bono  et  libero 
Ecclesiae  regimine.  Imo  cum  Pontifex  in  Eticy- 
clicis  Litteris  diei  19  Januar,  1860  «  Se  civilem 
»  Romanae  Ecclesiae  principatum,  ejusque  tempo- 
»  rales  possessiones  et  jura.,  integra  et  inviolata 
»  constanter  tueri  ac  servare  velle,  et  paratum 
»  esse,  animam  potius  ponere,  quam  hanc  Dei, 
»  Ecclesiae  et  justitiae  causam  deserere  diceret;  » 
Episcopi  in  cit.  Declaratione  acclamantes  et  plau¬ 
dentes  respondebat,  se  cum  Pontifice  ad  carcerem 
et  ad  mortem  ire  paratos  esse,  Iliumque  humiliter 
rogabant,  ut  in  ea  constantia  ac  firmissimo  pro¬ 
posito  maneret  immobilis,  an  nos  debeamus  ad¬ 
mittere  Auctoris  animadversiones,  vel  potius  ora¬ 
cula  Ecclesiae  revereri,  quisque  catholicus  judi¬ 
cabit.  —  (e)  Ultimo  dicitur:  exposcere  hodie  re¬ 
staurationem  dominii  temporalis  Pontificis  idem 
esse,  ac  attentare  destructionem  unitatis  italicae, 
antiquum  et  legitimum  potioris  ac  nobilioris  partis 
Italicorum  votum ;  ad  quod  obtinendum  invocandum 
esset  auxilium  exterarum  nationum,  quod  et  ar¬ 
duum  esset,  et  quocumque  in  casu  maxime  Italis 
odiosum,  qui  Ecclesiae  evaderent  infensi,  dum 
putarent  esse  oppositionem  inter  reverentiam  Re- 

ligioni  exhibendam,  et  amorem  patriae.  Conclu¬ 
ditur  proinde,  visa  re  vel  prorsus  impossibili,  vel 
Religioni  maxime  adversa,  tutius  esse  hanc  non 
expetitam,  sed  necessariam  conditionem  subire, 
eamque  ut  factum  completum  recognoscere.  Cui 
tamen  difficultati  respondetur  imprimis  Ecclesiam 
non  recognoscere  theoriam  factorum  completorum, 
neque  eis  frontem  inclinare,  quippe  quae  tantum 
jus  respicit.  De  caetero  hanc  difficultatem  effugere 
plenissime  possemus,  cum  nos  non  agamus  de 
modis,  quibus  hoc  dominium  Ecclesia  recuperare 
valeat,  sed  tantummodo  ejus  jura  defendamus: 
proinde  haec  difficultas  est  pro  nobis  adiaphora. 
At  si  velimus  aliquid  in  hac  re  promere,  dicemus 
falsum  omnino  esse,  quod  restitutio  dominii  S. 
Sedis  importet  destructionem  unitatis  italicae , 
prout  in  follis  publicis  ab  Auctoribus  utriusque 
partis  nostris  diebus  animadversum  et  retentum 
est.  Et  pro  hoc  scopo  assequendo  non  est  necesse 
externum  invocare  auxilium,  cum  Itali  satis  suis 
rebus  consulerent,  si  vellent  et  Religionis  et  pa¬ 
triae  suae  emolumentis  prospicere.  Ad  creandam 
proinde  aemulationem  videtur  omnino  hoc  propo¬ 
situm  argumentum,  quod  de  caetero  nullam  vim 
habet.  Maximo  gaudio  legimus  in  publicis  foliis 
Auctorem  die  29  Aprilis  1878  retractasse  quid¬ 
quid  minus  recte  de  dominio  temporali  S.  Sedis 
in  eo  opuscolo  docuisset. 

16.°  Hisce  praemissis  ad  exponendum  titulum 
praesentem  accedimus.  Beneficium,  de  quo  sub  no- 

mine  praebendae  et  dignitatis  in  hoc  titulo  sermo 
est,  communitor  definitur:  «jus  perpetuum  perci- 
»  piendi  redditus  ex  bonis  ecclesiasticis  competens 
»  Clerico  propter  officium  sacrum  auctoritate  Ec- 
»  clesiae  constitutum.  »  —  Hanc  Canonistarum  defi¬ 
nitionem  blandam  nimis  Berardus  traducit  Com¬ 
mentar.  in  jus  ecclesiast.  univers.  tom.  1  De  Be¬ 
neficiis  Dissert.  1  cap.  i,  cum  beneficia  non  tam 
in  jure  Clericis  competente  consistant,  quam  in 
onere  gravissimo,  quod  beneficiatis  imminet  fa¬ 
ciendi  satis  officio,  quod  semper  beneficiis  inest; 
unde  ipse  definit  beneficium:  «militia  quaedam 
»  ecclesiastica,  cujus  onere  suscepto  Clericus  certis 
»  ecclesiasticis  officiis  adstringatur,  cujus  jure 
»  quaesito  ecclesiastica  stipendia  mereat.  »  Verum 
Berardum  cum  suis  asseclis  in  hac  re  esse  de¬ 
ceptum  facile  convinci  potest.  Siquidem  definitio 
tradita  non  omittit  illud  officium  sacrum,  de  quo 
ipse  sermonem  habet.  Ex  alia  vero  parte  natura 
beneficii  de  se  temporalis  est,  prout  ipsum  nomen 
et  origo  demonstrant  lib.  1  f eudor.  tit.  1  ab 
eodem  Berardo  citato,  et  solummodo  officium  sa¬ 
crum  illud  est,  quod  beneficium  facit  spirituale. 
Hinc  est  quod  in  veteribus  commentatoribus  juris 
prima  partitio  beneficiorum  est,  ut  aliud  sit  bene¬ 
ficium  imperiale,  aliud  ecclesiasticum,  prout  ejus 
indoles  est  mere  civilis  aut  feudalis,  vel  potius 
ex  imperio  translatum  est  hoc  nomen  ad  Ecclesiam. 
Utraque  opinio  proinde  eadem  in  definitione  ad¬ 
mittit  elementa  duo,  nempe  — -  1°  jus  perpetuum 

percipiendi  redditus:  - —  2°  officium  sacrum;  diffe¬ 
rentia  autem  in  hoc  est,  quod  nostra  definitio  di¬ 
recte  loquatur  de  jure  perpetuo  percipiendi  red¬ 
ditus  ,  et  indirecte  de  muneribus  obeundis,  cum 
alia  de  istis  muneribus  primo  loquatur,  et  copulet 
secundo  loco  stipendia.  At  si  juxta  locutionem 
canonum,  et  rei  conceptum  procedere  velimus, 
nostra  definitio  eis  est  omnino  conformis,  et  ori¬ 
gini  beneficiorum,  unde  habet  veritatem  histo¬ 
ricam,  et  canonicis  locutionibus  maxime  cohaeret, 
juxta  ccip.  Jinal.  de  Rescriptis  in  VI,  in  quo  di¬ 
citur:  «  beneficium  datur  propter  officium.  »  Hinc 
est  quod  Canonistae,  teste  Schmalzgrueber  h.  t. 
num.  3,  dicant  merito  solum  jus  percipiendi  red¬ 
ditus  «  constituere  formaliter  beneficium,  non 
» prius  officiam,  quippe  quod  est  fundamentum 
»  illius  et  causa.  » 

1  7. 0  Enucleando  autem  supra  dictam  defini¬ 
tionem  advertimus  —  (a)  dici  beneficium  jus,  et 
hoc  sive  consideretur  ratione  officii,  quod  est  spi¬ 
rituale,  sive  consideretur  ratione  reddituum,  qui 
beneficiato  competunt,  ad  quos  redditus  perci¬ 
piendos  datur  potestas.  Hoc  autem  jus  appellatur 
perpetuum.  Est  autem  haec  perpetuitas  duplex, 
una  essentialis ,  altera  ratione  henefciati,  vel  me¬ 
lius  alia  objectiva,  alia  subjectiva.  Essentialis  vel 
objectiva  perqietuitas  ea  est,  qua  beneficium  semel 
constitutum  semper  permaneat,  et  licet  ab  uno 
deperdatur,  vel  is  cesset  eo  frui,  non  disparet 
tamen,  sed  perseverat  alteri  conferendum.  Dicitur 

hacc  ingenita  perpetuitas  a  Berardo,  qui  oper.  et 
loc.  cit.  sic  loquitur:  «Tria  sunt  beneficiorum 
»  genera;  prima  antiquissima,  quae,  dissociata  in- 
»  ter  Clericos  vitae  communione,  erecta  sunt  au- 
»  ctoritae  Episcoporum  ad  distinguenda  officia, 
»  et  singulis  administris  singularia  bona  adsi- 
»  gnanda;  altera  recentiora  sunt,  aut  ad  similitu- 
»  dinem  praecedentium  erecta  ab  Episcopis,  aut 
»  ad  liberam  Episcoporum  dispositionem  post  ere- 
»  ctionem  devoluta,  ex  largitatibus,  quae  Ecclesiae 
»  post  factam  inter  Clericos  bonorum  divisionem 
»  acceperunt;  postrema  sunt,  quae  petentibus  fun- 
»  datoribus  erecta  fuerunt,  reservato  jurepatrona- 
»  tus;  in  omnibus  autem  perpetuitas  facile  de- 
»  prehenditur  ex  erigentium  voluntate.  Perpetua 
»  sunt  beneficia  primi  generis;  cum  enim  Clerici 
»  a  communi  vita  recesserunt,  et  praestituto  Ec- 
»  clesiae  servientium  numero  discreta  fuerunt  mu- 
»  nera,  et  singula  in  singulos  distributa  peculia 
»  pro  qualitate  officii,  et  gradus,  ea  ratione,  ut 
»  unusquisque  suo  contentus’,  alienis  nunquam 
»  inhiaret,  eodem  jure,  quo  perpetuitati  utilitatis 
»  Ecclesiae  studuerunt  Antistites,  in  perpetuitatem 
»  quoque  beneficiorum  intenderunt,  cap.  12,  de 
»  constit.  cap.  5  de  praebend.  et  dignit.  Perpetua 
»  sunt  beneficia  secundi  generis,  propterea  quod 
»  cum  haec  instar  priorum  erecta  fuerint,  priorum 
»  eorumdem  naturam,  atque  indolem  sortiuntur. 
»  Perpetua  sunt  beneficia  tertii  generis,  non  solum 
»  ex  eo,  quod  ad  ceterorum  similitudinem  erecta 

»  fuerint,  sed  etiam  quod  fundatores  bona,  quae 
»  contulerunt,  et  officium  sacrum,  quod  implendum 
»  mandarunt,  perpetuo  perdurare  voluerint,  et 
»  Episcopus  fundationem  acceptam  ratam  hanc 
»  fundatorum  voluntatem  habuerit.  Quidquod  enim 
»  statutum  est,  ut  de  bonis  beneficii  fundatoribus 
»  indigentibus  ab  Ecclesia  succurratur,  cati.  29 
»  et  30,  eau.  16  qu.  7,  nisi  ecclesiasticis  viris 
»  prohiberetur,  ne  beneficia  extinguerent?  Quid- 
»  quod  statutum  est,  ne  fundatores,  eove  minus 
»  a  fundatoribus  causam  habentes,  Clericos  a  rebus 
»  donatis  expellerent,  nisi  fundatoribus,  ceteri- 
»  sque  ab  iis  causam  habentibus  praeciperetur,  ut 
»  quod  constituerunt,  revocare  non  possent?  can. 
»  2 9,  cau.  16,  qu.  7  cap.  4,  de  jurepatron.  » 
Exceptio  est  in  praebendis,  vel  Canonicatibus  Ec¬ 
clesiae  non-numeratae,  vel  receptitiae,  argurn.  cap. 
25  de  praebend.,  cap.  9  de  constitui.,  et  cap.  ult. 
de  concess.  praebend.  in  VI.  «  Cum  enim  in  istis 
»  Ecclesiis,  ut  subjungit  ibi  Berardus,  tot  reci- 
»  piantur  Clerici  quot  ali  possunt  jutxa  adauctas, 
»  vel  imminutas  obventiones  ex  prudenti  Episcopi 
»  vel  Capituli  arbitrio,  censentur  beneficia  non- 
»  universa  quidem,  sed  singula  adeo  personae  Cle- 
»  rici  adhaerentia,  ut  cum  ipsa  beneficiarii  persona 
»  quodammodo  intereant;  unde  mortuo  Clerico  be- 
»  neficiario  non  proprie  vacare,  sed  cessare  bene- 
»  ficium  dicitur.  »  Ex  quo  patet,  quam  falsa  sit 
assertio  proposita  a  Minghetti  op.  cit.  pag.  118 : 

«  Una  condizione  dei  beneficio  e  la  esistenza  di 

9 


LIB.  III. 


130  PRAELECTIONES  juris  canonici 

»  un  patrono,  il  quale  e  il  fondatore,  o  un  di- 
»  scendente  di  esso,  e  a  lui  spetta  la  nomina 
»  presentazione  dei  rispettivo  titolare.  »  Quod  ex 
relatis,  inquam,  est  falsum,  cum  non  competat  jus 
patronatus,  nisi  in  beneficiis  tertii  generis.,  et  sit  ex 
Ecclesiae  speciali  concessione  praescindente  omnino 
a  natura  beneficiorum .  —  Perpetuitas  alia  est  ratione 
beneficiati  vel  subjectiva,  quae  importat,  ut  be¬ 
neficium  detur  ad  vitam  beneficiati.  Revera  hic 
modus  est  consuetus  conferendi  ecclesiastica  be¬ 
neficia,  ut  pluribus  tradit  Pyrrhus  Corradus  Praxis 
benejiciar.  lib.  1  cap.  6  num.  261  et  seqq.;  et 
Fagnanus  cap.  Quanto  num.  5  et  6  De  Tran¬ 
slatione  Episcoporum ;  et  ita  conferenda  sunt  ec¬ 
clesiastica  beneficia  a  collatoribus  ordinariis.  Unus 
Romanus  Pontifex  est,  qui  ex  plenissima  admi- 
nistratione  bonorum  Ecclesiae  valet  ad  tempus 
concedere  beneficia,  prout  habetur  ex  cap.  2  h. 
t.  in  VI  et  Clementin.  I  §  Jin.  Ut  lite  pendente 
etc.  Quid  ergo  dicendum  est  de  beneficiis  manua¬ 
libus?  Haec  profecto  ea  sunt,  quae  conferuntur 
in  titulum,  sed  revocabiliter,  nempe  ad  conferentis 
libitum  auferri,  vel  a  patrono  revocari  possunt. 
Quoniam  autem  haec  beneficia  etsi  manualia  ha¬ 
bent  perpetuitatem  objectivam,  sunt  vera  beneficia  ; 
sed  quia  eis  deest  perpetuitas  subjectiva,  investitus 
non  reputatur  ut  verus  beneficiatus,  nisi  in  favo¬ 
rabilibus,  prout  probant  Doctores  apud  Reiffenstuel 
h.  t.  num.  52  et  seqq.  —  (b)  Redditus  autem 
sunt  ex  re  ecclesiastica ;  seu  ex  bonis  Ecclesiae,. 


LIBER  III.  —  TITULUS  V.  131 

nempe  ex  bonis  Deo  dicatis  et  Ecclesiae  donatis. 
Quae  donationes  sunt  prorsus  irrevocabiles,  adeo 
ut  nec  dominium,  nec  a  fortiori  libera  eorum  bo¬ 
norum  dispositio  apud  fundatorem  seu  donatorem 
existat,  ut  communiter  cum  Canonistis  ostendit 
Berardus  op.  et  part.  cit.  eap.  III.  Fundatori 
enim  super  his  bonis  nullum  aliud  jus  competit, 
nisi  exactio  census,  si  qui  in  principio  appositus 
est,  nec  valet  in  progressu  augeri,  prout  in  se¬ 
quentibus  exponetur,  et  jus  praesentandi  Clericum. 
Hinc  maxime  detrahens  Ecclesiae,  et  patronis  nimis 
indulgens  est  lex  lata  a  potestate  italica  sub  die 
15  Augusti  1867 ,  qua  dotatio  beneficiorum  juris 
patronatus  conceditur  patronis  in  recognitionem 
suorum  jurium,  soluta  Gubernio  summa  viginti 
quatuor,  vel  triginta  pro  quolibet  centenario.  Ab¬ 
stulit  enim  haec  lex  injuste  patrimonium  Ecclesiae, 
et  partem  non  modicam  donavit  patronis,  qui 
nullum  habebant  in  iis  bonis  proprie  dictum  jus.  — * 
Haec  vero  bona  possunt  esse  immobilia,  mobilia, 
puta  numerata  pecunia,  census,  et  quoque  jura 
quaecumque,  sive  assignationes  ab  uno  vel  ab 
altero  debitae,  etiam  a  personis  moralibus  et  Gu¬ 
berniis,  cum  in  iis  exigendis  Ecclesia  habeat  in- 
controversum  jus.  Dotem  beneficiorum  constitutam 
esse  non  solum  in  bonis  immobilibus,  sed  et  in 
mobilibus,  numerata  pecunia,  censibus  et  in  as¬ 
signationibus  seu  redditibus  certis  antiqua  me¬ 
thodus  et  praxis  est,  licet  non  diffiteamur  ple¬ 
rumque  esse  beneficiorum  dotem  in  bonis  immo- 

bilibus.  Quae  omnia  sunt  bona  ecclesiastica,  quia 
talia  bona  vel  immobilia,  vel  mobilia,  vel  jura  per¬ 
tinent  semper  ad  patrimonium  Ecclesiae,  quamvis 
a  piis  personis  donata.  Ex  quo  duo  consectaria 
eruuntur,  nempe  primo  facile  resolvi  quaestionem : 
an  hodie  in  Gallia  aliisque  regionibus,  in  quibus 
antiquae  possessioni  Ecclesiae  successit  pro  Cano- 
nicatibus;  et  Parochiis  assignatio  facta  a  Gubernio 
censeantur  adhuc  subsistere  haec  beneficia?  Sub¬ 
sistunt  etenim,  et  una  dotatio  alteri  substituta  est, 
atque  successit.  Et  in  hoc  porro  sensu  pluries  re¬ 
quisita  S.  Poenitentiaria  rescripsit  praesertim  in 
sequenti  responso  ab  Auctoribus  communiter  re¬ 
lato:  «  Die  19  Januarii  1819  a  S.  Poenitentiaria 
»  quaesitum  fuit  an  salaria,  quae  in  Belgio  sol- 
»  vuntur  Pastoribus  et  Canonicis,  induant  naturam 
»  beneficiorum,  seu  bonorum  ecclesiasticorum,  et 
»  adnexam  habeant  obligationem  expendendi  su- 
»  perflua  pauperibus  seu  piis  causis,  et  residendi 
»  sub  poena  non  faciendi  fructus  suos?  S.  Poe- 
»  nitentiaria  rescripsit  jam  alias  a  S.  Sede  re- 
»  scriptum  fuisse  affirmative.  » — Alterum  consecta¬ 
rium  est,  falsum  omnino  esse,  quod  asserit  Min- 
ghetti  op.  cit.  pag.  118 ,  beneficia  disparuisse 
in  Gallia,  in  Belgio,  in  Hispania  et  Lusitania, 
perseverare  vero  adhuc  in  aliis  regionibus  catho¬ 
licis  Germaniae,  in  Austria,  Ungaria,  Helvetia  et 
Italia;  nisi  forte  intelligat  in  illis  Statibus  dari 
has  retributiones  propter  labores,  qui  impendun¬ 
tur,  ita  ut  istae  dotationes  non  sint  jura  Ecclesiae, 

quae  a  Statu  debent  conservari  tamquam  patri¬ 
monium  ejusdem,  et  non  habeantur  tamquam  re¬ 
stitutio  in  minima  parte  eorum  bonorum,  quae 
Ecclesia  antiquitus  possidebat  distributa  in  to¬ 
tidem  beneficia;  quod  tamen  falsum  est,  —  (c)  Be¬ 
neficium  porro  confertur  Clerico  saltem  prima  ton¬ 
sura  initiato,  et  collatio  facta  laico,  nisi  ex  pon¬ 
tificia  dispensatione,  est  ipso  jure  nulla  et  invalida, 
cum  sit  laicus  incapax  cujuscumque  juris  spiri¬ 
tualis  ex  cap.  7  de  praescription.  et  cap.  2  de 
institut.  —  (d)  Datur  autem  propter  aliquod  of¬ 
ficium  sacrum  saltem  recitandi  quotidie  horas  ca¬ 
nonicas;  nam  si  exhibentur  redditus  ecclesiastici 
propter  ministerium  mere  temporale,  nempe  can¬ 
toris,  aeditui,  alteriusque  laboris  laicalis,  benefi¬ 
cium  non  est,  quia  deest  haec  spiritualis  causa 
ex  jam  eit.  cap.  fin.  de  Rescriptis  in  VI.  — 
(e)  Debet  esse  fundatum  seu  constitutum  ab  Au¬ 
ctoritate  ecclesiastica,  et  conferri  ab  ecclesiastica 
persona.  Quod  pertinet  ad  fundationem  ab  Aucto¬ 
ritate  ecclesiastica  faciendam,  statim  intelligitur 
eam  esse  necessariam  ad  conceptum  beneficii,  tum 
ex  eo  quod  nullus  privatus  sine  Episcopi  vel  al¬ 
terius  Praelati  hanc  potestatem  habentis  auctori¬ 
tate  potest  locum  sacrum,  vel  munus  spirituale 
constituere  cirg.  cap.  4  de  religios.  domib.,  et 
notant  Auctores  apud  Gonzalez  ad  regul.  8  Can- 
cellar.  gloss.  5  num.  7 ;  tum  ex  eo,  quod  jus 
positivum  id  expresse  edicat  ex  consensu  Doctorum 
juxta  Glossam  in  Clementin.  II  v.  si  benefieium 

in  jin.  de  Decimis ,  prout  fuse  tradit  Phyrrus 
Conradus  op.  cit.  lib.  I  cap.  2  num.  1  et  seqq. 
Atque  hoc  adeo  verum  est,  ut  juxta  notata  a 
Schmalzgrueber  h.  t.  num.  5  «  tametsi  aliquis 
»  sive  laicus  sive  Clericus  privatus  certas  missas, 
»  vel  anniversarium  etiam  in  perpetuum  funda- 
»  verit,  eique  stabiles  assignaverit  redditus,  nisi 

>  tamen  Episcopi,  vel  alterius  Ordinarii  Auctoritas 
»  intercedat,  ea  fundatio  non  beneficium  ecclesia- 
»  sticum,  sed  pia  solummodo  donatio,  aut  legatum 
»  erit,  nec  beneficii  nomine  comprehendetur,  quo- 
»  ties  in  jure,  vel  litteris  papalibus  de  beneficio 

>  mentio  fit;  »  ex  Van-Espen  jur.  eccles.  part.  2 
tit.  18  cap.  1  num.  22,  Engel  hic  num.  i 
vers.  dic.  4 ,  aliisque.  —  Confertur  demum  a  persona 
ecclesiastica,  puta  a  Papa,  vel  Episcopo,  vel  alio 
Praelato  ecclesiastico,  aut  Clerico,  numquam  a 
laico,  etsi  hic  possit  habere  jus  patronatus  et 
nominare  ex  cap.  3  de  institui.  y  aliisque  textibus. 
Haec  omnia  adeo  necessaria  sunt,  ut,  quemad¬ 
modum  advertit  Reiffenstuel  hic  num.  18,  si  unum 
praemissorum  requisitorum  deficiat,  beneficium 
ecclesiasticum  dici  non  possit;  nam  haec  omnia 
sunt  substantialia  in  beneficio,  prout  docet  Pyr¬ 
rhus  Corradus  loc.  cit.,  aliique.  At  si  haec  omnia 
habeantur,  non  est  curandum  quo  nomine  bene¬ 
ficium,  appelletur,  sive  dicatur  beneficium,  vel 
officium,  vel  praestimonium,  quia  non  est  vis  in 
nomine,  sed  potius  debet  attendi  natura  rei.  Et 
de  his  veris  beneficiis  agit  praesens  titulus,  quam- 

vis  inscribatur  de  praebendis  et  dignitatibus  —  Prae¬ 
bendae  porro  nomen  multipliciter  in  jure  assu¬ 
mitur;  nam  aliquando  praebenda  assumitur  prout 
est  separata  a  jure  spirituali,  et  tunc  consistit  in 
mera  temporalitate  fructuum,  qui  debentur  bene- 
ficiato,  juxta  quem  sensum  in  tit.  VIII  hujus  libri 
dicitur:  <  qui  habet  Canoniam,  debet  habere  et 
praebendam  » :  nonnumquam  praebenda  contradi- 
stinguitur  a  distributionibus,  et  venit  sub  nomine 
fructuum  majorum ,  prout  dicitur  tit.  IV Canonicum 
ex  induito  absentem  lucrari  praebendam,  non  au¬ 
tem  distributiones:  demum  accipitur,  prout  in  hoc 
titulo,  pro  beneficio  inferiore,  ut  distinguatur  a 
dignitatibus  tamquam  ens  minus-nobile  a  nobiliori. 

18.°  Ex  his,  quae  exposuimus,  facile  resolvitur 
quaestio;  an  scilicet  Ccinonia,  Vicariatus ,  Capel- 
lania,  Commenda,  pr aestimo nium  et  pensio  sint  vera 
beneficia?  —  Canonia  profecto  est  «  jus  spirituale, 
quod  provenit  ex  electione,  vel  receptione  alicujus 
in  Fratrem  vel  Canonicum ;  »  cujus  habemus  exem¬ 
plum  in  cap.  9  h.  t.°  Canonia  cum  per  se  non 
includat  ullam  participationem  fructuum,  ut  fusius 
dicemus  in  dicto  titulo  VIII  non  est  verum  bene¬ 
ficium.  —  Vicariatus  vel  Vicaria ,  ut  ipsum  nomen 
indicat  non  est  de  se  beneficium,  nam  non  habetur 
titulus  beneficii  in  Vicario,  sed  iste  vices  gerit  ben$- 
ficiati :  at  quoad  ejus  conditionem  distinguendum 
est  inter  Vicarium  temporaneum  et  perpetuum. 
Vicarius  perpetuus  si  non  habet  titulum  beneficii, 
tamen  habet  titulum,  seu  jus  in  benefcio  ex  cap. 

27°  de  Rescript.  et  ex  extravag.  Clementia,  unie, 
de  officio  Vicarii :  Vicariatus  autem  temporaneus 
nec  habet  perpetuitatem  objectivam,  nec  subje¬ 
ctivam.  —  Capellania  si  sit  fundata  auctoritate  Epi¬ 
scopi  ex  dictis  est  beneficium;  at  Capellanus  si 
est  ad  nutum  amovibilis  non  recensetur  inter  be- 
neficiatos  propter  defectum  perpetuitatis  subjecti¬ 
vae  —  Commenda,  ut  notat  Berardi  op.  etpart.  cit. 
Dissertat.  2  Obseroatione  III  definiri  valet :  «  de- 
»  positum  rerum  ecclesiasticarum  vel  monastica- 
»  rum,  ubi  istae  aut  ordinariis  ministris  desti- 
»  tuantur,  aut  publice  interest,  ne  ab  iisdem  or- 
»  dinariis  ministris  dirigantur  aut  curentur.  » 
Antiquitus  porro  Commendae  institutae  sunt  pro 
utilitate  beneficii  exclusive,  prout  ipsa  definitio 
indicat;  est  enim  depositum.  Et  sub  hoc  respectu 
considerata  Commenda  non  est  beneficium,  tum 
quia  Commendatarius  nullam  persentit  ex  beneficio 
commendato  utilitatem,  sed  tantum  onus,  depu¬ 
tatis  redditibus  in  emolumentum  ejusdem  beneficii; 
tum  quia  onera  ab  aliis  explentur.  Hinc  receptum 
est,  ut  ait  Berardi  loc.  cit.  Commendatarios  ne 
in  minima  quidem  parte,  ne  praemii  quidem  aut 
laboris  praetextu,  posse  jure  ordinario  fructus  fa¬ 
cere  suos:  id  enim  postulabat  natura  depositi  et 
custodiae,  quae  commendis  inerat.  Hinc  pariter 
est  quod  nulla  lex  ecclesiastica  impediebat  aliquem 
habere  plura  beneficia  commendata,  neque  enim 
in  hoc  erat  incompatibilitas ;  sicut  nulla  lex;  eccle¬ 
siastica  vetabat,  quod  tales  Commendae  concede- 


LIBER  III.  -  TITULUS  V.  137 

rentur  quoque  laicis  praesertim  patronis,  licet 
fatendum  sit  saeculis  recentioribus  receptum  esse, 
ut  Ecclesiae  et  Monasteria  Clericis  tantum,  vel  re¬ 
ligiosis  viris  commendarentur.  Imo  beneficia  com¬ 
mendabantur  personis  nobilitate  praeclaris,  quo 
validius  bona  vacantia  tuerentur,  et  personis  di¬ 
vitibus,  quo  tutius  quidquid  ex  bonis  Ecclesiae 
redigeretur,  totum  in  Ecclesiae  ejusdem  utilitatem 
converteretur.  Ex  quo  praeterea  eruitur  Commen¬ 
daram  istarum  eam  fuisse  indolem,  ut  essent, 
temporaneae,  nempe  usque  dum  beneficii  primae¬ 
vus  status,  reparatis  damnis  instauraretur.  At 
deinde  alia  Commendaram  species  intervenit.  Cum 
enim  istae  Commendae  fierent  favore  personarum, 
constitutum  est  in  cap.  15  de  eleet.  in  VI,  ut 
Commenda  non  fieret  nisi  personis  idoneis,  non 
daretur  nisi  una  cuique,  et  demum  ut  sex  menses 
non  excederet;  quod  si  secus  factum  esset,  Com¬ 
menda  ipso  jure  irrita  esset.  Supervenere  in  hac 
parte  constitutiones  Concilii  Tridentini  sess.  7  cap. 
4  et  sess.  24  cap.  17,  quibus  cavetur,  ut  qui 
beneficium  unum  obtinuisset,  ad  vitae,  sustenta¬ 
tionem  sufficiens,  alterum  simul  praesertim  paro- 
chiale  non  obtineret,  ne  sub  specioso  quidem  Com¬ 
mendae  praetextu;  plura  deinde  statuit  Concilium 
Tridentinum  de  monasteriis  commendatis  sess.  25 
cap.  21  de  regularibus ,  Queis  animadversis  con¬ 
cluditur,  quod  Commendae  hoc  ultimo  sensu  ac¬ 
ceptae,  si  sint  ad  vitam  concessae,  sunt  vere  be¬ 
neficia,  seu  melius  commendatarii  habentur  ut 

veri  beneficiati.  Si  autem  Commenda  perpetua  est, 
quia  non  expedit  amplius  conferri  titulum,  qui  in 
hoc  casu  dicitur  quiescere,  et  bona  Ecclesiae  sub 
titulo  Commendae  perpetuo  conceduntur;  tunc  illae 
Commendae  sunt  vera  beneficia.  —  Vix  est  quod 
hic  loquamur  de  Commendis,  quae  a  privatis  ere¬ 
ctae  sunt  causa  religionis  militaris  profitendae, 
retento  a  fundatoribus  jure  patronatus  favore  ali¬ 
quorum,  vel  quae  ex  largitione  S.  Sedis  donatae 
sunt  ordinibus  militaribus  ex  beneficiis  simplicibus 
subjectis  juri-patronatus;  primae  enim  Commendae 
sunt  velut  fideicommissa,  quae  extinctis  personis 
a  fundatore  vocatis  recensentur  inter  bona  propria 
militiae;  alia  vero  computantur  inter  emolumenta 
ordinis  ad  dispositionem  et  collationem  Magistri 
ordinis,  unde  habentur  inter  beneficia  manualia, 
de  quibus  plura  vide  apud  Berardi  loc.  cit.,  alios- 
que  Auctores.  —  Praestimonium  communiter  de¬ 
finitur,  quod  sit  «  stipendium  quod  ab  Ecclesiae 
redditibus  abstractum  dari  solet  Canonicis,  aut 
Clericis  in  vitae  subsidium.  »  Porro  si  haec  assi¬ 
gnatio  sit  temporanea,  id  est  favore  personae, 
quantumcumque  sit  ad  vitam  ejusdem,  non  est 
beneficium;  deficit  enim  perpetuitas  objeetiva , 
quamvis  si  est  ad  vitam  Clerici,  hic  aequiparetur 
beneficiatis,  et  habeat  onus  recitandi  saltem  horas 
canonicas.  At  si  haec  assignatio  sit  perpetua, 
nempe,  ut  obitu  ejus,  qui  accepit,  vacet,  prout  in 
Hispaniis  dari  talia  praestimonia  testis  fuit  Fa- 
gnanus  in  cap.  ad  Audientiam  num.  62  de  Re- 

seript tunc  praestimonium  est  verum  beneficium; 
et  sub  hoc  respectu  videtur  assumptum  hoc  nomen 
in  cap.  ult.  de  concess.  praeter,  in  VI.  —  Pensio 
demum  est  «  certa  portio  fructuum  ex  aliquo  be¬ 
neficio,  vel  mensa  ex  causa  ad  tempus,  non  vero 
in  perpetuum  separata.  »  Haec  profecto  ex  ipsa 
definitione  nomen  beneficii  non  meretur,  cum  de¬ 
tractio  fructuum  sit  ex  alieno  beneficio,  carentia 
proinde  habetur  tituli  et  perpetuitatis  objectivae. 
At  pensioriatus  in  favorabilibus  aequiparatur  be- 
neficiato,  prout  pluribus  probat  Fagnanus  in  cap. 
ad  Audientiam  2  de  Rescript.  num.  131  et  seqq. 
citatus  a  Reiffenstuel  hic,  num.  97. 

19.°  Divisiones  porro  plures  sunt  beneficio¬ 
rum,  quarum  praecipuas  et  maxime  practicas  re¬ 
feremus.  Beneficia  sunt  —  1°  saecularia  et  regu¬ 
laria.  Saecularia  sunt,  quae  Clericis  nullam  ali- 
cujus  ordinis  regulam  professis  conferri  debent,  et 
solent;  regularia  vero,  quae  religiosis  tantum  con¬ 
ferri  debent,  et  solent  ex  cap.  5  et  cap.  32  h.  t. 
in  VI.  Ipsa  indoles  beneficii  aliquando  dignoscere 
facit,  ea  esse  regularia,  ut  abbatiae,  prioratus, 
canonicatus  regulares  etc.;  nam  quomodo  concipi 
potest  abbatia  sine  Monachis  Abbati  subjectis, 
prioratus  sine  regularibus  Priori  subditis,  vel  ca¬ 
nonicatus  regularis  sine  communitate  Canonicorum 
regularium  ?  Et  ea  beneficia  sunt  ex  sui  natura 
regularia.  Relate  vero  ad  alia  beneficia,  haec  sive 
ex  aliquo  facto  puta  concessione,  vel  unione,  aut 
consuetudine  et  praescriptione  possunt  esse  regu- 

laria,  prout  antiquitus  nonnulli  Episcopatus,  et 
hodie  quoque  sunt  nonnullae  paraeciae  vel  in  mo¬ 
nasteriis  existentes,  aut  illis  pleno  jure  unitae.  Istis 
beneficiis  applicantur  illa  duo  principia  a  Docto- 
ribus  apud  Schmalzgrueber  h.  t.  num.  14  sta¬ 
tuta:  —  i°  In  dubio  censetur  beneficium  esse 
potius  saeculare,  quam  regulare,  et  hinc  —  2°  Qui 
asserit  beneficium  aliquod  esse  regulare,  in  dubio 
illud  probare  debet.  Quae  duo  principia  aptari 
non  possunt  beneficiis  de  sui  natura  regularibus. 
Canonica  autem  regula  est  beneficia  saecularia 
Clericis  saecularibus,  et  regularia  regularibus  esse 
conferenda,  nisi  aliter  Papae  placuerit.  Olim  quoad 
regulares  duae  erant  exceptiones,  nempe  eos  posse 
promoveri  ad  dignitatem  episcopalem  sive  in  sae¬ 
culari,  sive  in  regulari  Ecclesia  ex  cap.  28  de 
elect.  in  VI  et  extrav.  Clement.  1  eod.  tit.,  et 
posse  eos  praefici  parochiis  saecularibus  ex  can. 
31  et  34  ccius.  16  quaest .  1 ,  exclusis  aliis  qui¬ 
buscumque  beneficiis  saecularibus  ex  cap.  9  de 
regular.  At  hodie  prima  exceptio  durat  quoad 
Ecclesias  Cathedrales,  non  autem  altera  ex  extrav . 
unie,  de  postulat,  intr.  comm.  et  ex  Decreto  S. 
Congreg.  Episcop.  et  Regul.  diei  17  Mart.  1671 
apud  Monacel.  Append.  decis.  S.  Rot.  decis.  27 .  — 
2°  Beneficia  sunt  simplicia  et  duplicia.  Simplex 
beneficium  est,  quod  habet  unam  obligationem 
omnibus  beneficiatis  communem,  quae  hodie  re¬ 
citatio  est  horarum  canonicarum  absque  ulla  ju¬ 
risdictione,  administratione  et  praeeminentia.  Hinc 

hodie  beneficia  simplicia  generaliter  loquendo  di¬ 
cuntur  etiam  non-residentialia .  -Duplex  beneficium 
est,  quod  praeter  obligationem,  seu  officium  sacrum 
omnibus  beneficiatis  commune,  consequitur  quo¬ 
que  vel  jurisdictionem,  vel  administrationem,  aut 
saltem  praeeminentiam.  — Inter  beneficia  duplicia 
emicant  dignitates ,  quae  sunt  vel  majores  vel  mi¬ 
nores.  Majores  proprium  habent  nomen,  ut  Epi¬ 
scopatus,  Archiepiscopatus,  Primatia,  Patriarcha- 
tus,  Cardinalatus  et  super  omnes  Pontificatus. 
Minores  sunt  Archidiaconatus  etc.  Nomine  autem 
Dignitatum  generaliter  assumpto  in  Rescriptis 
Apostolicis  veniunt  Dignitates  minores.  Reliqua 
beneficia  duplicia  sunt,  quae  vel  jurisdictionem 
parochialem  habent  adnexam,  vel  administratio¬ 
nem,  vel  saltem  praeeminentiam  secumferunt.  De 
canonicatibus  disputatur  an  computari  debeant 
inter  beneficia  simplicia  vel  duplicia?  Et  puto 
posse  accenseri  inter  beneficia  duplicia,  cum  exi¬ 
gant  assiduitatem  personarum,  et  aliquam  praee¬ 
minentiam  importent  saltem  quoad  reliquum  Cle¬ 
rum.  Quin  imo  canonicatus  Ecclesiae  cathedralis 
accedunt  ad  dignitates  propter  dispositionem  cap. 
XI  de  Rescript.  in  VI,  qua  in  executione  Re¬ 
scriptorum  Apostolicorum  comparantur  cum  Di¬ 
gnitatibus.  —  3°  Beneficia  alia  sunt  electiva ,  alia 
collativa ,  alia  patronata ,  prout  habentur  per  suf¬ 
fragia  Capitularium,  accedente  Praelati  vel  supe¬ 
rioris  ecclesiastici  confirmatione  aut  admissione; 
sive  conceduntur  a  Praelato,  seu  alio  collatore  (et 

potest  esse  quoque  persona  moralis  puta  Capitulum 
per  suffragia),  quin  praecedat  praesentatio  alterius; 
aut  demum  acquiruntur  per  institutionem  Praelati 
praevia  patronorum  nominatione.  —  4°  Benejicia 
sunt  vel  perpetua  vel  manualia,  prout  revoca- 
biliter,  vel  irrevocabiliter  conceduntur.  Porro  be¬ 
neficia  regularia,  nisi  per  electionem  acquirantur, 
censenda  sunt  manualia  ratione  voti  obedientiae, 
et  proinde  ad  superioris  nutum  revocabilia;  quod 
non  est  in  electivis,  quae  a  Capitulo  dantur.  Contra 
beneficia  saecularia  censenda  sunt  non-manualia, 
quia  ex  ean.  12  Distinet.  55,  can.  7  Distinet.  56 
et  can.  fin.  Distinet.  70,  perpetua  est  concessio 
beneficiorum,  ut  semel  legitime  collatum  benefi¬ 
cium  nisi  ex  justa  et  in  jure  expressa  causa  nequeat 
auferri,  et  post  regularem  processum.  A  quo  modo 
concessionis  recedere  nefas  est,  nisi  revocabilitas 
fuerit  statuta  ex  fundatoris  ordinatione  ab  Ordi¬ 
nario  probata,  vel  ex  privilegio  Pontificis  beneficii 
indoles  mutata  sit,  aut  ex  consuetudine  immemo- 
riali.  —  5°  Beneficia  sunt  patrimonialia,  vel  non- 
patrimonialia;  prout  aliquis  ad  illud  beneficium 
obtinendum  habet  praelationem  ratione  familiae, 
patriae,  parochiae,  civitatis  etc.  si  est  idoneus, 
quod  lamen  probari  debet,  vel  potius  hanc  ex 
dicta  ratione  praelationem  non  habet,  sed  unicuique 
idoneo  potest  concedi.  Demum — 6°  Beneficia  alia 
sunt  compatibilia,  alia  non-compatibilia ,  prout  si¬ 
mul  retineri  ab  eadem  persona  juxta  canones  va¬ 
lent,  aut  non. 

20.°  Sequitur  sermo  de  modis,  quibus  bene¬ 
ficia  acquiruntur.  Isti  sunt,  prout  alias  dictum 
est,  plures,  nempe  electio  confirmata  cum  subsi¬ 
diaria  postulatione  admissa,  collatio  et  institutio. 
Et  quoniam  de  electione  et  postulatione  actum  est 
libro  I  titulis  V  et  VI,  et  de  institutione  agetur 
tit.  VII  hujus  libri;  hinc  nunc  tantum  de  colla¬ 
tione  loquemur.  —  Collatio  communiter  definitur: 
«  assignatio  libera  seu  concessio  beneficii  vacantis 
facta  legitime  Clerico  idoneo  ab  ecclesiastica  per¬ 
sona  habente  potestatem.'»  Libera  porro  dicitur 
haec  concessio,  ut  collatio  distinguatur  ab  insti¬ 
tutione,  quae  est  hypothetice  necessaria,  posita 
nempe  praesentati  idoneitate.  Subjungitur  quod 
sit  facta  legitime;  sunt  enim  nonnullae  regulae  a 
collatoribus  Papa  inferioribus  observandae.  Ad¬ 
ditur  quod  fiat  Clerico  idoneo,  namque  beneficia 
obtinere  nequeunt  nisi  Clerici,  atque  isti  debent 
esse  idonei  juxta  ea,  quae  fuerunt  exposita  tit. 
XIV  libri  I.  Concluditur  quod  collator  sit  persona 
ecclesiastica,  cum  laici  nequeant  hoc  jus  nancisci 
neque  in  vim  consuetudinis,  aut  praescriptionis, 
argum.  eap.  51  de  eleet.  et  eap.  5  de  jur.  pci- 
tronat.,  sed  solum  id  consequi  valent  ex  pontificio 
privilegio.  —  Plures  porro  sunt  personae  ecclesia¬ 
sticae,  quae  habent  potestatem  conferendi  bene¬ 
ficia,  de  quibus  singillatim  agendum  est.  Potestas 
haec,  eaque  amplissima  respectu  omnium  Eccle¬ 
siarum  et  beneficiorum  totius  orbis  competit  Sum¬ 
mo  Romano  Pontifici  ratione  primatus,  ut  ex  eap . 

2  h.  t.  in  VI.  Solet  autem  Pontifex  uti  hac 
potestate  quatuor  modis,  nempe  praeveniendo ,  con¬ 
currendo,  supplendo,  vel  reservando;  quae  expo¬ 
nenda  sunt.  Utitur  Pontifex  jure  praecentionis  in 
collatione  beneficiorum,  quando  de  iis  disponit  an¬ 
tequam  vacent,  dando  alicui  Clerico  sive  litteras 
expeetativas  seu  mandatum  de  providendo,  vel 
aliquem  constituendo  coadjutorem  cum  jure,  vel 
spe  successionis.  Cumque  debeamus  nos  tractare 
de  istis  Coadjutoribus  tit.  VI  hujus  libri;  hic 
tantum  de  expectativis ,  et  mandatis  de  providendo 
pauca  disseremus.  —  Litterae  expectativae,  vel 
mandata  de  providendo  erant  Rescripta  Pontificis, 
quibus  ordinabatur,  ut  designato  Clerico  confer¬ 
retur  primum  beneficium  proxime  vacaturum  in 
determinata  Ecclesia,  et  hoc  mandatum  dirige¬ 
batur  ad  determinatam  personam,  puta  Episcopum. 
Litterae  istae,  vel  mandata  coeperunt  expediri,  ut 
notant  Doctores,  ab  Alexandro  III,  et  Decretalis 
ab  eo  Pontifice  scripta  Episcopo  Tornacensi  relata 
in  cap.  7  de  Rescriptis  dicitur  esse  primus  textus, 
qui  occurrit  in  Jure  Pontificio,  in  quo  mentio  fit 
de  expectativis,  et  mandatis  hujusmodi.  Exemplum 
hoc  secuti  sunt  Innocentius  III,  Honorius  III,  Gre- 
gorius  IX,  Bonifacius  VIII,  aliique  Pontifices.  Et 
quod  id  valerent  summo  jure  praestare  nemo  est 
qui  denegare  valeat  ex  supradicta  ratione  supremae 
auctoritatis  in  administrationes  rerum  ecclesiasti¬ 
carum,  cui  accessit  et  aliud  motivum,  ut  nempe 
redderent  Clericos  magis  Romanae  Sedi  obsequen- 

tes  et  addictos.  Verum  experientia  ostendit  hunc 
modum  providendi  de  beneficiis,  pluribus  dare  oc¬ 
casionem  abusibus;  namque  praeter  votum  captan¬ 
dae  mortis,  quod  istae  expectativae  inducebant; 
inferebatur  gravissimum  praejudicium  ordinariis 
collatoribus  et  Praelatis  ecclesiasticis,  cum,  post¬ 
positis  dignioribus,  minus  dignis  beneficia  confer¬ 
rentur,  qui  plerumque  per  importunitatem  extor¬ 
quebant  hujusmodi  expectativas;  et  deinde  prae¬ 
bebatur  occasio  indigno  commercio,  quo  istae 
litterae  venderentur,  scilicet  earum  utilitati  renun¬ 
tiaretur,  recepta  determinata  pecuniae  summa.  Ex 
quibus  rationibus  factum  est,  ut  Concilium  Tri- 
dentinum  sess.  24  cap.  19  de  reform.  haec  man¬ 
data  atque  alias  quascumque  gratias  ad  vacatura 
beneficia  concessas  abrogaverit,  et  in  futurum 
prohibuerit  concedi  etiam  S.  Romanae  Ecclesiae 
Cardinalibus;  quod  deinde  confirmavit  Pius  V 
Constit.  «  Sacrosanctum  »  diei  9  Septembris  1568. 
Advertit  ^utem  optime  hic  Giraldi  «  Expositio 
Juris  Puntificii  »  part.  1  sect.  417  per  hoc  de¬ 
cretum  Concilii  Tridentini  non  ita  manus  Ponti¬ 
ficis  ligari,  quin  ex  gravi  causa  expectativam  con¬ 
cedere  ipse  possip  cum  ejus  auctoritatem  idem 
Concilium  cap.  2 1  sess.  25  de  reform.  in  om¬ 
nibus  salvam  esse  voluerit;  verum  tamen  esse, 
post  Concilium  Tridentinum  Pontifices  nulli  am¬ 
plius  expectativas  concedere  solere.  Et  revera  hac 
nostra  aetate  vix  unum  aliudve  rarissimum  exem¬ 
plum  adinvenimus,  quamvis  valde  usitatus  sit  mo- 

das  praeveniendi  per  concessionem  coadjutoris 
cum  futura  successione.  —  Alter  modus,  quo  Pon¬ 
tifex  solet  beneficia  conferre,  est  per  concursum. 
Sicut  enim  in  jurisdictione,  ita  in  conferendis  be¬ 
neficiis  quibuscumque  Pontifex  cum  Episcopis  et 
cunctis  inferioribus  collatoribus  concurrere  valet; 
quamvis,  ut  notat  Leuren.  For.  benejic.  part.  2 
sect.  3  cap.  2  quaest.  514.  Pontifex  potestate 
ista  raro  utatur,  et  nonnisi  ex  magna  causa.  In 
casu  autem  concursus  inter  diversos  Clericos  pro¬ 
visos  quis  praeferendus  sit,  est  locus  praeventioni 
juxta  regulam  54  juris  in  VI,  ut  ille  obtineat  qui 
prior  provisus  est:  quod  si  de  prioritate  provi¬ 
sionis  non  constet,  tunc  alia  regula  applicatur, 
nempe  reg.  65  jur.  in  VI  de  praelatione  posses¬ 
soris;  et  demum  si  nemo  possideat,  ceteris  paribus 
ille  praefertur,  cui  Pontifex  concessit  ex  cap.  31 
h.  t.  in  VI  propter  onorem  Sedis  Apostolicae.  — 
De  tertio  modo  devolutionis  ad  supplendam  negli- 
gentiam  Praelatorum  actum  est  tit.  X  libri  primi. — 
Quartus  demum  modus  conferendi  beneficia,  quo 
utitur  Romanus  Pontifex  est  ex  jure  reseroationis . 
Reservatio  communiter  definitur  in  casu:  «  Eccle¬ 
siastici  beneficii  vacaturi,  cujus  provisio  ad  infe¬ 
riorem  collatorem  spectat,  per  Romanum  Ponti¬ 
ficem  ad  se  facta  avocatio.  ».Hanc  quoque  facul¬ 
tatem,  sed  cum  multis  limitationibus  spectare  ad 
Legatum  a  latere  edocet  cap.  3  %  1  De  ojjicio 
Legati  in  VI.  Usum  istarum  reservationum  esse 
antiquissimum  pluribus  probat  Zaccaria  in  Anti- 

febronio  p.  2  l.  5  cap.  6  t.  4 ,  et  hujus  in¬ 
ducendi  sequentes  rationes  redduntur  ab  Aucto- 
ribus :  —  1°  ut  constaret  Pontificem  habere  om¬ 
nium  beneficiorum  liberam  dispositionem  ex  cap. 
14  uers.  Nos  igitur  h.  t.  in  VI,  ex  cap.  2  h. 
t.  in  VI,  et  Clement.  I  in  jin.  Ut  lite  pendente:  — 
2°  ut  Pontifex  haberet  unde  remuneraretur  Cle¬ 
ricos  S.  Sedi  obsequentes  ex  Gloss.  v.  reservamus 
extrav.  ume.  Joann.  XXII  h.  t.:  —  3°  ut  cum 
Romana  Ecclesia  major  esset  communicatio  ex 
liberalitate,  quam  haec  posset  exercere  ex  can.  21 
caus.  9  quaest.  3:  —  4°  ut  vitarentur  incom¬ 
moda  ex  turbis,  quae  oriri  poterant  in  provisione 
praesertim  potiorum  dignitatum.  —  Istae  porro  re- 
servationes  multiplices  factae  sunt,  et  Ferraris  in 
Bibliotheca  v.  Beneficium  art.  VIII  Editionis 
Casinensis  enumerat  viginti  sex  species  benefi¬ 
ciorum  reservatorum.  Quae  reservationes  factae 
sunt  sive  per  Pontificias  Constitutiones,  sive  per 
Regulas  Cancellariae.  Multum  vero  interest  atten¬ 
dere  quo  modo  inductae  sint  reservationes,  cum 
Constitutiones  Pontificiae  sint  perpetuae,  Regulae 
autem  Cancellariae  morte  Pontificis  cessent,  nec  re¬ 
viviscant  nisi  per  Successoris  subscriptionem .  Plura 
hic  a  Doctoribus  disseruntur,  ut  dignoscatur  quan¬ 
do  beneficium  sit  necne  reservatum,  attento  tenore 
Constitutionum  Apostolicarum,  vel  Regularum  Can¬ 
cellariae  Apostolicae;  atque  ea  pro  casu  emergente 
apud  commendatos  Doctores  videri  possunt.  Ad¬ 
vertendum  tamen  est,  hodie  ex  pactionibus  con- 

cordatis  a  S.  Sede  cum  pluribus  civilibus  Guber¬ 
niis  aliter  circa  materiam  beneficialem  conventum 
esse,  et  derogationes  plures  advenisse  juri  com¬ 
muni,  ita  ut  potius  ad  tenorem  uniuscujusque  Con¬ 
cordati  sit  respiciendum,  quam  ad  notatas  regulas 
generales,  queis  ut  plurimum  est  derogatum.  * — Af¬ 
finis  reservationi  est  affectio ,  quamvis  aliquantum 
diversa,  prout  ex  definitione  clarum  fit.  Affectio 
est  «  quaedam  tacita  reservatio  facta  per  apposi¬ 
tionem  manus  Papae  super  dispositione  alicujus 
beneficii,  ratione  cujus  impeditur  ordinarius  col¬ 
lator,  ne  pro  ea  vice  tale  beneficium  conferre 
possit.  »  Inducitur  proinde  affectio  facto,  cum  re¬ 
servatio  veniat  ex  decreto:  affectio  ordinarii  col¬ 
latoris  potestatem  pro  ea  tantum  vice  cohibet;  re¬ 
servatio  habet  quoque  tractum  successivum,  nempe 
usque  dum  durat  lex  reservationis.  Doctores  re¬ 
censent  modos,  quibus  beneficia  redduntur  affecta. 
Haec  autem  appositio  manus  Pontificis,  ut  effectum 
operetur  impediendi  pro  ea  vice  provisionem  or¬ 
dinarii  collatoris,  debet  Pontifex  procedere  sciens 
et  prudens,  non  autem  ex  falsa  causa ,  puta  si 
Pontifici  dictum  sit  hoc  beneficium  esse  reserva¬ 
tum,  et  ideo  manus  apposuit  ad  illud  conferen¬ 
dum,  ut  tenuit  Rota  part.  2  Decis.  187  nutu.  5. 
Sic  pariter  nulla  affectio  exurgit,  cum  Pontifex 
apposuit  manum  ad  alium  omnino  finem,  quam 
conferendi  beneficium,  ut  tenuit  Rota  part.  2 
recent.  Decis.  190  num.  7,  puta  reservando  in 
eo  pensionem. 

21.°  Post  Pontificem  Romanum  in  quavis 
Dioecesi  ordinarius  collator  beneficiorum  est  Epi¬ 
scopus,  aliique  superiores,  Archiepiscopi  etc.  unus¬ 
quisque  in  sua  Dioecesi  ex  cap.  1  de  Capellis 
Monach.  et  cap.  12  de  haeret.;  et  hac  potestate 
uti  possunt  Episcopi  postquam  litterae  Apostolicae 
confirmationem  continentes  ostensae  fuerint  Capi¬ 
tulo,  quamvis  nondum  consecrati  sint.  Cum  iis 
concurrit  in  provincia  legationis  Legatus  a  latere 
ex  cap.  fin.  de  o£ic.  Legati  in  VI;  quamvis,  ut 
dictum  est,  ejus  auctoritas  hac  super  re  hodie  ex 
textu  Concordatorum  sit  dimetienda.  Ex  hac  or¬ 
dinaria  potestate  conferendi  beneficia  in  Dioecesi 
Episcopi  omnes  alios  singulares  collatores  exclu¬ 
dunt,  nisi  isti  jus  suum  concludenter  probent,  cum 
Episcopi  habeant  suam  intentionem  in  jure  fun¬ 
datam.  Quae  potestas  competit  quoque  Praelatis 
pleno  jure  exemptis  habentibus  territorium,  Clerum 
et  Populum  suum  cum  jurisdictione  quasi-Episco- 
pali.  Haec  pariter  potestas  competit  ex  privilegio 
S.  R.  E.  Cardinalibus  in  suis  titulis,  aut  com- 
mendis  titulorum.  —  Quaestio  est  ad  quem  spectet 
de  jure  communi  provisio  canonicatuum  et  prae¬ 
bendarum  tum  Ecclesiae  Cathedralis,  tum  Eccle¬ 
siarum  Collegiatarum.  Dixi  de  jure  communi;  nam 
in  his  attendenda  sunt,  ut  notant  Auctores,  spe¬ 
cialia  certarum  Ecclesiarum,  vel  personarum  privi¬ 
legia,  statuta,  consuetudines,  fundationes  etc.,  et 
hodie  textus  Concordatorum.  At  praecisione  facta 
ab  his  omnibus,  ut  cum  communi  Canonistarum 

retinet  Schmalzgrueber  hic.  num.  50,  retinendum 
est  collationem  Canonicatuum,  dignitatum  et  prae¬ 
bendarum  Ecclesiae  Cathedralis  pertinere  ad  Epi¬ 
scopum  et  Capitulum  simul,  ita  ut  Episcopus 
aequalem  vocem  cum  Capitulo  habeat,  quamvis 
indifferens  sit,  ut  a  Capitulo  et  Episcopo  alternative 
conferantur,  ut  notat  Garcias  part.  5  de  beneficiis 
cap.  4  num.  72.  Idem  dicendum  est  de  reliquis 
beneficiis  inferioribus  in  Ecclesiis  Cathedralibus 
existentibus,  quae  si  sunt  de  gremio  Capituli  saltem 
quoad  mensae  communis  participationem,  pertinent 
ad  simultaneam  Episcopi  et  Capituli  provisionem  : 
at  si  sunt  Capitulo  extranea,  conferuntur  exclusio  e 
ab  Episcopo.  De  Collegiatis  Ecclesiis  placet  referre, 
quae  a  Pitoni  discept.  eeeles.  cap.  159  num.  3 
et  seqq.  notantur:  «  De  jure,  an  in  Collegiatis 
»  Ecclesiis  Episcopus,  vel  Capitulum  habeat  jus 
»  conferendi,  fuit  acerrima  quaestio  inter  antiquos 
»  Canonistas,  quorum  aliqui  tenebant  solidam  col- 
»  lationem  spectare  ad  Episcopum,  alii  vero  con- 
»  trarium  sustinebant,  nempe,  eamdem  collationem 
»  spectare  ad  Praelatum  et  Capitulum  Collegiatae, 

>  sine  aliqua  Episcopi  participatione:  alii  quod 
»  spectat  ad  Episcopum,  adhibito  solum  consilio 
»  Capituli.  In  quo  conflictu  praevaluit  distinctio 

>  communiter  recepta,  cum  qua  hodie  proceditur 
»  in  praxi ,  quod  nempe,  aut  constat  Canonicatus 
»  fuisse  erectos  de  bonis  communibus  ipsius  Ec- 
»  clesiae,  vel  dubium  est  ex  quibus  bonis  illi  erecti 
»  fuerint ;  et  tunc  quia  praesumitur  in  dubio  facta 

»  erectio  de  bonis,  et  reditibus  ipsius  Ecclesiae  Coi- 
»  legiatae,  propterea  ad  Capitulum  et  Praelatum 

>  Collegiatae  spectat  solum  jus  eligendi,  seu  prae- 
»  sentandi  ad  Canonicatus  vacantes;  institutio  au- 

>  tem,  seu  jus  instituendi  omnino  spectat  ad  Epi- 
»  scopum  juxta  sententiam  Joannis  de  Lignano, 
»  quae  fuit  recepta  tam  in  consulendo ,  quam  in 

>  judicando,  ut  communiter  censuerunt  Panormit. 
»  etc.  Aut  cero  constat  Canonicatus,  seu  praebendas 
»  fuisse  erectas  de  bonis  Mensae  Episcopalis,  aut 
»  de  reditibus  beneficiorum  liberae  collationis,  et 
»  tali  casu  tota  Collatio  libera  et  absoluta  pertinet 
»  ad  Episcopum  absque  electione  aut  consilio  Ca- 

>  pituli  Collegiatae,  quemadmodum  animadvertunt 

>  etc.  Quae  opinio  justis  rationibus  fundatur.  Ete- 

>  nim  Episcopis  data  fuit  ab  initio  potestas  dispo- 
»  nendi  de  beneficiis,  seu  ea  libere  conferendi  cum 
»  sit  actus  jurisdictionis  episcopalis.  Quae  regula 
»  licet  limitetur  quantum  ad  jus  eligendi  competens 
»  Capitulis  ex  praesumpta  dotatione  praebendarum 
»  de  bonis  Ecclesiae  Collegiatae ,  ad  instar  patroni 

>  ecclesiastici,  qui  habet  jus  eligendi  seu  praesen- 
»  tandi  ratione  dotationis,  attamen  cessat  hujus- 
»  modi  limitatio  quoties  probatur  Canonicatus,  seu 
»  praebendas  non  fuisse  institutas  de  bonis  Eccle- 
»  siae.  »  Neque  aliter  tradunt  De-Luca  de  benef. 
disc.  17  n.  5.  Gaud.  de  cisit.  praelat.  dub.  9 
sect.  3  n.  31,  aliisque  passim.  Idem  tenet  Garcia 
de  beneficiis  part.  5  cap.  4  num.  58,  et  seqq. 
quod  pariter  judicavit  Rota  in  Decis.  226  num.  2 

et  seqq.  Collatores  autem  Pontifice  inferiores  in 
provisionibus  faciendis  tenentur  nonnullas  servare 
conditiones,  seu  regulas  a  canonibus  praescriptas, 
quae  ab  Auctoribus  exponuntur,  et  sunt —  1°  ut 
istae  concessiones  gratis  fiant;  —  2°  ut  liberae 
sint,  nulla  interveniente  vi,  aut  metu  ex  cap.  2 
et  3  De  his  quae  vi,  metusve  causa  Jiunt:  —  3°  ut 
fiant  in  scriptura  saltem  ad  fidem  faciendam;  for¬ 
matae  enim  litterae  de  essentia,  aut  validitate  tan¬ 
tum  requiruntur  in  provisionibus  Apostolicis,  et 
Legatorum  S.  Sedis:  — ~  4°  ut  fiant  in  perpetuum, 
vel  simpliciter:  —  5°  nec  conditionate  ex  reg.  50 
juris  in  VI,  loquendo  de  conditione  extranea:  — 
6°  nec  alternative  duobus:  —  7°  nec  copulative 
duobus:  —  8°  et  intra  tempus  a  jure  statutum, 
nempe  intra  semestre  a  die  cognitae  vacationis 
ex  cap.  41  de  elect. 

22.°  Aliquando  in  beneficiis  conferendis  ser¬ 
vari  debet  forma  concursus,  de  qua  nunc  saltem 
substantialia  a  nobis  exponenda  sunt.  Concilium 
Tridentinum  considerans  maxime  expedire  saluti 
animarum  a  dignis  atque  idoneis  Parochis  populos 
gubernari,  non  solum  ad  indignos  arcendos,  sed 
ad  digniores  eligendos  statuit  in  iis  conferendis 
parochialibus  beneficiis  adhibendam  esse  formam 
concursus  in  cap.  18  sess.  24,  de  reformatione.  At¬ 
que  adeo  insistendum  esse  censuit  in  hac  forma 
concursus,  ut  decreverit,  sicut  in  eodem  textu 
subjungit,  «  ut  alias  provisiones  omnes,  seu  insti- 
>  tutiones,  praeter  supradictam  formam  factae 

»  subreptitiae  esse  censeantur,  non  obstantibus 
»  huic  decreto  exemptionibus,  induitis,  privilegiis, 
»  praeventionibus,  affectionibus,  novis  provisio- 
»  nibus,  induitis  concessis  quibuscumque  univer- 
»  sitatibus,  etiam  ad  certam  summam,  et  aliis 
»  impedimentis  quibuscumque.  »  Quin  imo  Pius  V 
in  Constitutione  «  In  conferendis  »  diei  18  Martii 
1567  praeter  dictam  collationis  nullitatem,  conces¬ 
sionem  hanc  statuit  devolutam  esse  ad  Sedem  Apo- 
stolicam,  seu  ad  eos,  quibus  jus  competit  conferendi 
paroeciam.  Circa  has  constitutiones  videbimus  de 
forma  concursus  et  provisionis,  inde  de  exceptio¬ 
nibus,  et  demum  de  hodierna  praxi  nonnullarum 
nationum  catholicarum.  —  (a)  Et  prius  de  forma 
concursus  et  provisionis.  Concilium  Tridentinum 
nullam  certam  ac  peculiarem  formam,  seu  me¬ 
thodum  servandam  proposuit  pro  examine  in  con¬ 
cursu  promovendorum  ad  Ecclesias  parochiales; 
haec  tamen  statuta  est  in  Litteris  encyclicis  S. 
Congregationis  Concilii  editis  jussu  Clementis  XI 
die  10  Januarii  anni  1721.  Quas  litteras  cum 
referret  Benedictus  XIV  in  Constitutione  <  Cum 
illud  »  diei  14  Decembr.  anni  1742 ,  deinde  sta¬ 
tuit  quid  in  hac  re  sit  observandum  tum  in  indi¬ 
cendo  concursu,  tum  in  eo  gerendo,  in  relatione 
Examinatorum,  in  judicio  Episcopi,  et  in  appella¬ 
tione,  cujus  effectus  est  tantum  in  devolutivo,  non 
in  suspensivo :  quia  vero  in  ea  Constitutione  omnia 
clare  statuta  inveniuntur,  nec  summari  potest 

commode,  pro  legentium  utilitate  puto  esse  tran¬ 
scribendam.  Ea  est  ut  sequitur: 

BENEDICTUS  PAPA  XIV. 

Venerabiles  Fratres,  salutem,  et  Apostolicam  benedictionem. 

>  Cum  illud  semper  plurimum  formidaverit 
Ecclesia  catholica,  ne  indignis  quibusque,  et  extra 
sacerdotale  meritum  constituti  cura  animarum,  et 
dominici  gregis  custodia  crederetur;  quia  totius 
familiae  status,  et  ordo  nutat,  si  quod  requiritur 
ui  corpore,  non  invenitur  in  capite  :  hinc  cano¬ 
nicis  sanctionibus,  ac  praesertim  Sanctae  Triden- 
tinae  Synodi  decretis  provide  consultum  est,  re¬ 
gimen  Ecclesiarum  parochialium  iis  esse  commit¬ 
tendum,  quorum  omnis  actus  a  puerilibus  exordiis 
ad  perfectiores  annos  per  disciplinae  ecclesiasticae 
stipendia  ita  cucurrisset,  ut  de  illorum  supra  alios 
provectione,  ac  potiori  doctrinae,  morum,  ac  diu¬ 
turni  laboris  suffragio  nefas  esset  dubitare.  Quia 
vero  perniciosa  apud  plurimos  opinio  sensim  in¬ 
valuit,  Tridentini  decretis  non  praescriptam  esse 
dignioris  electionem ;  sed  caveri  tantummodo,  ne 
indignis  Ecclesiae  parochiales,  aliaque  beneficia, 
quibus  cura  imminet  animarum,  conferrentur; 
s.  m.  Innocentius  XI  praedecessor  noster  erro¬ 
neam  doctrinam  a  vera  et  sincera  Patrum  mente 
longius  deflectentem  damnavit,  et  edocuit,  quam 
prudens,  ac  diligens  esse  debeat  pastoralis  officii 
dispensatio. 

>  Ad  tramites  idcirco  ejusdem  Sanctae  Synodi 
usu  receptum  est,  occurrente  parochialis  Ecclesiae 
vacatione,  quae  libere  ab  Ordinario  conferenda  sit, 
concursum  institui,  ut  habita  in  eo  de  cujuslibet 
aetate,  moribus,  doctrina,  et  sufficientia,  solerti 
inquisitione,  Episcopus  eligat  quem  caeteris  magis 
idoneum  judicaverit. 

>  At  quia  contingere  quandoque  potest,  quod 
favore,  vel  gratia,  vel  minus  aequo  judicio  minus 
digni  dignioribus  praeponantur,  sanctae  memoriae 
Pius  V.  noster  praedecessor,  ne  quid  in  hujusmodi 
electione  esset  inordinatum,  atque  praeposterum, 
edita  saluberrima  constitutione,  licere  voluit  injuste 
in  concursu  rejectis,  interposita  ad  Metropolita¬ 
num,  vel  Episcopum  viciniorem,  vel  Sedem  quan¬ 
doque  Apostolicam  appellatione,  praeelectum  ad 
novum  examen  provocare,  et  Ecclesiam  alteri  non 
rite  collatam,  novo  facto  meritorum  periculo,  si 
ita  jus  esset,  vindicare.  Et  ne  frivolae  appellationis 
diffugio  locus  esset,  provide  ibidem  cautum  est, 
dictae  appellationi  in  devolutivo  tantum  deferri 
oportere,  non  suspensa,  aut  quoquo  modo  retar¬ 
data  praeelecto  ab  Ordinario  parochialis  Ecclesiae 
possessione. 

»  Consultissimae  hujusmodi  leges  eum  in  fi¬ 
nem  institutae,  ne  in  tanti  momenti  re  imperiti 
magistris,  novi  antiquis,  rudes  praeferantur  eme¬ 
ritis,  violatae  sunt  hominum  fraude,  et  malitia, 
ipsa  medela  vulnus  exasperantium.  Saepissime 
enim  rejecti  ab  Ordinario  dictae  constitutionis  ob- 

tentu  in  vocem  appellationis  facile  prorumpere,  et 
minus  legitima  concurrente  causa  electos  ab  Epi¬ 
scopo  ad  novum  examen  provocare  consueverant; 
illosque  praeterea  relicta  gregis,  et  Ecclesiae  cu¬ 
stodia  longum  iter  arripere,  et  diuturni  laboris, 
temporis,  et  pecuniae  impensa  exhaustos,  litem  in 
secunda,  tertia,  et  ulteriori  quandoque  instantia 
sustinere  cogebant. 

»  Quin  etiam  experientia  compertum  est , 
magno  justitiae  detrimento  litem  ipsam  absolvi. 
Quandoquidem  ii,  qui  examini  se  subjecerant, 
atque  in  primaevo  concursu  utpote  legitimarum 
institutionum  nescii  rejecti  fuerant,  longa  post- 
modum  decurrente  lite,  sedulam  literis  ex  indu¬ 
stria  navantes  operam,  praeferri  aliis  merebantur, 
et  acerbe  succensebant  Episcopo,  judici  quidem 
adeptae,  non  autem  adipiscendae  peritiae,  per  in¬ 
juriam  se  fuisse  rejectos. 

»  Hinc  apud  bene  moratos  homines,  et  justi¬ 
tiae  vindices,  frequens  querelarum  occasio,  quibus 
sedandis  cum  Congregatio  Concilii  Tridentini  in¬ 
terpres  omne  studium,  diligentiamque  conferret : 
nobis,  qui  secretarii  munere  fungebamur,  man¬ 
datum  est  ut  sermone,  typis  postea  vulgato,  rem 
sedulo  expendere,  ingruentis  mali  originem,  et 
apta  eidem  avertendo  remedia  investigare  pro  vi¬ 
ribus  niteremus.  Sensus  hac  de  re  nostros  expli¬ 
cantes,  vitio  potissimum  laborare  comperuimus 
praxim  examinis  oretenus  habiti,  nec  scriptis  con¬ 
signati:  electi  siquidem  ad  curam  animarum  ab 

ordinario  collatore,  et  ad  iteratum  examen  coram 
alio  judice  provocati,  jus  legitimae  collationis  tueri 
non  poterant  certo,  ac  permanenti  testimonio  jam 
probatae  idoneitatis;  sed  a  novi  examinis  alea 
subeunda  coram  judice  appellationis  gestarum  re¬ 
rum  prorsus  ignaro,  tota  res  pendere  videbatur. 
Quocirca  gravi  justitiae  detrimento  recepta  in  foro 
erat  opinio,  provocari  posse  ad  alium  judicem, 
nullo  exhibito  indebitae  rejectionis  documento. 
Quod  quidem  cum  a  sacrorum  canonum  censura 
longius  aberraret,  facile  huic  corruptelae  occurri 
posse  censuimus,  si  certa  primum,  et  apte  dispo¬ 
sita  habendi  examinis  forma  praescriberetur;  si 
quaestiones  examinatis  propositae,  et  consentaneae 
illorum  responsiones,  totaque  rei  gestae  series  in 
scripsit  redigeretur ;  ut  si  acta  demum  totius  concur¬ 
sus  adjudicem  appellationis  integra  asportarentur. 

»  Inita  a  nobis  consilii  ratio  non  solum  ar¬ 
risit  Congregationi,  illam  die  16  Novembris  1720 
ratam  habenti;  sed  etiam  Pontificii  judicii  acces¬ 
sione  roborata  fuit  a  Clemente  XI  ecclesiasticae 
disciplinae  vindice,  et  assertore  eximio.  Utique 
locorum  Ordinarii  ea  omnia  filiali,  quo  par  erat, 
obsequio,  et  diligentia  exequerentur;  iis  datae  sunt 
die  10  Januarii  1721  opportunae  literae  nostro 
calamo  exaratae,  ejusdemque  Pontificis  sensu,  et 
oraculo  comprobatae,  quarum  tenorem  etsi  alias 
praelo  commissum,  et  insertum  in  bullario  dicti 
Clementis  praedecessoris  nostri,  congrue  hic  du¬ 
ximus  referendum. 

Reverendissime  Domine  uti  f  rater . 

>  Quo  parochiales  Ecclesia  dignioribus  per 
sonis  gubernandae  traderentur ,  stutuit,  ut  notum 
est,  Sacrosancta  Tridentina  Synodus  sess.  24  cap. 
18  ut,  vacante  Ecclesia  parochiali ,  indiceretur, 
et  Jieret  concursus;  ac,  postquam  concurrentes  ab 
Episcopo,  vel  ejus  Vicario  generali,  atque  ab  Exa¬ 
minatoribus  synodalibus  saltem  tribus,  examinati, 
et  approbati  essent.  Episcopus  eum  eligeret,  quem 
aetate,  moribus,  doctrina,  prudentia,  aliisque  rebus 
ad  vacantem  Ecclesiam  gubernandam  necessariis , 
et  opportunis,  digniorem  caeleris,  magisque  ido¬ 
neum  judicaret.  Adiecitque  ad  hanc  Concilii  san¬ 
ctionem  validius  con firmandam,  re,  et  nomine  San¬ 
ctissimus  Pontifex  Pius  V,  quod,  si  unquam  Epi¬ 
scopus  minus  habilem,  postpositis  magis  idoneis, 
elegisset,  possent  ii,  qui  rejecti  essent,  a  mala 
ejusdem  electione  ad  Metropolitanum,  vel,  si  ipse 
eligens  Metropolitanus,  aut  exemptus  foret,  ad  vi¬ 
ciniorem  Ordinarium,  ut  Sedis  Apostolicae  dele¬ 
gatum,  vel  alias  ad  ipsam  Sedem  Apostolicam  ap¬ 
pellare,  ac  praeelectum  ad  novum  examen  coram 
ipso  appellationis  judice,  et  ejus  Examinatoribus 
provocare;  ea  tamen  cautione,  ut  appellatio  non 
in  suspensivo ,  sed  in  devolutivo  esse  deberet:  que¬ 
madmodum  in  ejus  Constitutione,  quae  trigesima 
tertia  est,  latius  cavetur',  concludendo,  quod,  constito 
de  prioris  eligentis  irrationabili  judicio,  eoque  revo¬ 
cato,  parochialis  Ecclesia  magis  idoneo  conferatur. 

>  Cumautem  neque  Concilii  decreto, neque  Pon- 
tijicis  bulla  examinis  in  concursu  peragendi  forma, 
seu  methodus  ulla  certa,  ac  peculiaris  serranda 
proponatur ;  difficile  dictu  est,  quanta  examinum, 
aliorum  alibi,  diversitas  extiterit ,  atque  hinc  oc¬ 
casio  querelarum .  Nam  alicubi,  cum  non  eaedem 
omnibus  quaestiones,  non  Udem  casus  propositi 
fuissent,  erant  identidem,  qui,  vel  in  judicio,  vel 
extra  conquererentur,  sibi  quidem  postpositis  dif¬ 
ficiliores,  praeelecto  autem  faciliores  ad  solvendum 
quaestiones  obtigisse.  Alibi  vero  eaedem  qnidem 
omnibus  quaestiones  propositae  fuerunt ,  sed  neque 
hac,  neque  datae  a  concurrentibus  responsiones 
scripto,  seu  literis  eons i g nabantur.  Cumque  post- 
modum,  nec  raro  contingeret,  ut  e  postpositis  quis¬ 
piam  jure  bullae  supradictae,  novum  ad  examen 
coram  judice  appellationis,  ej usque  Examinatoribus 
electum  provocaret:  Sacra  Congregatio  usque  ab 
anno  1603  considerans  gravamen  non  alia  ra¬ 
tione,  equam  novo  examine  probari  posse;  provoca¬ 
tionem  ad  novum  examen  censuit  admittendam, 
gravamine  nec  dum  probato,  et  requisitis  tantum¬ 
modo  probationibus  in  subsequenti  judicio,  in  equo, 
qjrobato  per  novum  examen  appellantis  gravamine 
quoad  doctrinam,  probanda  superest  ejusdem  prae 
jam  electo  in  reliquis  ad  regendam  Ecclesiam  re¬ 
quisitis  praestantia,  ut  de  majori  alterutrius  ad 
parochialis  Ecclesiae  gubernium  idoneitate  sententia 
ferri  possit;  cum  non  continuo,  si  equis  est  doctior, 
is  etiam  aptior,  seu  magis  idoneus  ad  id  regimen 

habeatur,  vel  etiam  habendus  sit.  Quam  S.  Con¬ 
gregationis  sententiam  scriptores ,  et  tribunalia  lau¬ 
darunt.  Aliis  demum  in  dioecesibus  laudabilis  in¬ 
valuit  consuetudo,  ut  eaedem  omnibus  quaestiones , 
iidemque  casus  proponantur;  ac  (ne  qua  detur 
ansa  Cancellario  quidquam  suo  marte  addendi , 
minuendi ,  mutandi)  ut  ipsimet  concurrentes ,  quae 
interrogati  fuerint,  quaeque  responderint,  sua 
manu  perscribant.  Atque  Ordinarii,  qui  morem 
hunc  longe  optimum  in  examinando  tenuere.  Sacrae 
deinde  Congregationi  etiam,  atque  etiam  conside¬ 
randum  reliquerunt,  his,  qui  sic  examinati  essent, 
atque  postpositi,  in  posterum,  ut  solent,  appellan¬ 
tibus,  indulgenda  nec  ne  statim  electi  novum  ad 
examen  provocatio,  nulla  gravaminis  pr aer equisita 
probatione,  videretur ;  cum  isti  ex  actis  primi  exa¬ 
minis  gravamen  doctrinae  facile  alio  quin  probare 
possent;  quod  alii  aliter  nimirum  examinati  pro¬ 
bare,  nisi  secundo,  seu  novo  examine  non  poterant. 
Nec  defuere  alii  probitatis,  ac  peritiae  in  admi¬ 
nistrandis  diu  Ecclesiis  laude  praestantes ,  qui  mo¬ 
nerent,  frenum  aliquod  hujusmodi  appellantium 
licentiae  tandem  injiciendum,  eorumuqe  jam  nimis 
crebras  novum  ad  examen  provocationes  esse  re¬ 
primendas ;  quippe  equae  vix  unquam  sine  magno 
Ecclesiarum  damno  contingunt.  Nam  cum  novum 
examen  coram  judice  appellationis  longe  procul  a 
parochia,  peragendum  sit;  electus  ab  Episcopo,  qui 
provocatur,  parochiam,  equam  possidet,  cogitur  in¬ 
terea  temporis  deserere,  eamque  oeconomo,  vel  vi- 

cario  cuipiam ,  veluti  sponsam  ignotis  custodibus , 
relinquere,  sponso  non  parumper ,  sed  diu  sane 
abfuturo;  dum  nempe ,  implicita ,  ut  fit ,  lite ,  terna 
etiam,  vel  quaterna,  alia  ex  aliis,  examina  super 
praestantia  primum  doctrinae,  tum  deinde  aliorum , 
quae  ad  integrandam  idoneitatem  opportuna  sunt, 
contentiose  multiplicentur ,  et  commode,  ne  dicam 
otiose,  transigantur,  antequam  deliberari  possit 
utri  concurrentium  parochia  sit  adjudicanda. 

»Ad  tollendam  ejusmodi  non  minus  querelarum, 
quam  incommodorum  occasionem.  Sacra  Congre¬ 
gatio  Concilii  Tridentini  interpres,  postquam  rem 
omnem  a  capite  repetitam  in  gemina  sessione  1. 
Oet.,  et  16  Novemb.  1720  summo  studio  reco¬ 
gnovit,  tandem ,  Sanctissimo  etiam  annuente,  sta¬ 
tuit  ( 'quod  per  praesentes  literas  encyclicas  exe- 
quitur)  omnes,  et  singulos  Episcopos,  aliosque  prae¬ 
latos,  penes  equos  sit  jus,  et  auctoritas  faciendi 
concursum,  hortari,  ut  examen  ejusmodi  instituere 
non  graventur,  cquale  jam  et  multae  dioeceses,  et 
Urbs  ipsa  observat,  atque  Apostolica  etiam  Dataria 
postulat,  sive,  cum.  Sede  vacante,  vacat  Ecclesia 
aliqua  parochialis,  cujus  collatio  ad  Sedem  Apo- 
stolicam  pertineat,  sive  cum  vacat  parochialis  ali¬ 
qua,  ut  dicitur,  juxta  decretum,  sive  demum,  cum, 
vacante  in  collegiatis,  aut  cathedralibus  Ecclesiis 
dignitate  alicqua  maiori,  annexam  habente  curam 
animarum,  faciendus  est  concursus,  ateque  ad  Aqjo- 
stoliccim  Datariam  transmittendus,  ut  notum  est. 

atque  in  literis ,  quae  cie  ordine  Sanctissimi,  tunc 
e  JDcdaria  prodeunt,  clare  praescribitur. 

»Vacante  itaque  Ecclesia  parochiali,  equae  con¬ 
ferenda  sit  per  concursum,  atque  hoc  solitis  for¬ 
mulis  indicto ,  haec,  quae  sequuntur ,  ex  Sacrue 
Congregationis  sententia,  consilio,  suasione  ser¬ 
vanda  proponuntur . 

» Primum  nempe ,  ut  assignentur  eaedem  omnibus 
concurrentibus  cquaestiones.  Udem  casus,  idemque 
textus  Ecangelii,  super  equo  sermonis  aliquid  per¬ 
scribant,  ad  probandam  dicendi  pro  concione  fa¬ 
cultatem. 

>  Alterum,  ut  casus,  et  quaestiones  resolvendae 
dictentur  omnibus  eodem  tempore ,  atque  omnibus 
pariter  eodem  tempore  textus  Ecangelii  tradatur. 

»  Tertium ,  ut  certum,  idemque  omnibus  spatium 
temporis  constituatur,  intra  quod  casus  resolvant, 
quaestionibus  respondeant,  conciunculam  compo¬ 
nant. 

»  Quartum,  ut  eodem  concurrentes  omnes  in  con¬ 
clavi  clauduntur,  unde ,  quandiu  scribent  ( dabitur 
enim  omnibus  scribendi  copia )  nemo  eorum  egredi, 
neque  alius  quispiam  eo  ingredi  qjossit,  nisi  post¬ 
quam  scripta  confecerint,  et  exhibuerint. 

»  Quintum,  ut  omnes  sua  quisque  manu  tum  re¬ 
sponsa,  tum  sermonem  scribant,  subscribantcque. 

»  Sextum,  ut  responsa  quidem  latine,  sermo 
autem  ea,  qua  ad  populum  haberi  solet,  lingua 
scribatur. 

»  Postremum,  ut  unumquodque  responsum,  et 

unusquisque  sermo ,  cum  ab  unoquoque  concurren¬ 
tium  exhibebitur ,  non  solum  ab  eo ,  qui  scripsit , 
atque  a  Cancellario  concursus,  verum  etiam  ab 
Examinatoribus ,  et  ab  Ordinario ,  vel  ejus  Vicario, 
qui  concursui  interfuerint,  subscribatur . 

»  Peracto  secundum  hanc  formulam  concursu, 
collataque  ei,  qui  magis  idoneus,  ac  dignior  judi¬ 
catus  fuerit.  Ecclesia  parochiali,  non  admittatur 
appellatio  aut  a  mala  relatione  Examinatorum, 
aut  ab  irrationabili  judicio  Episcopi,  nisi  intra 
decem  dies  a  die  -collationis  interponatur. 

»  Si  quis  autem  hoc  intra  spatium  appellaverit, 
actaque  concursus  petat  ad  judicem  appellationis 
transferenda ;  mittantur  vel  acta  ipsa  originalia 
concursus  clausa,  et  obsignata,  vel  certe  unum 
cdiquod  authenticum  eorum  exemplum,  a  Cancel¬ 
lario  concursus,  atque  altero  Notario  collatum,  et 
auscultatum  cor amV 'icar io,  vel  cdio  in  Ecclesiastica 
dignitate  constituto,  quem  eligat  Ordinarius,  ad 
quem  etiam  Notarii  Cancellario  adiugendi  electio 
pertinebit,  nec  non  ab  Examinatoribus  synodalibus, 
qui  concursui  interfuerunt,  subscriptum. 

»Ex  quibus  actis,  vel  authentico  eorum  exemplo 
nisi  gravamen  quoad,  doctrinam  probet  is,  qui  sic, 
ut  praemittitur,  examinatus,  aut  a  mala  relatione 
Examinatorum,  aut  ab  irrationabili  judicio  Epi¬ 
scopi  appellaverit ,  novum  ad  examen  provocandi 
facultatem  a  Sacra  Congregatione  frustra  po¬ 
stulabit. 

»  Quemadmodum  et  in  judicio  appellationis  per - 

sequi  jus  suum  frustra  tentabit  is,  qui  forte  se 
gravatum  doleat  quoad  reliqua,  nisi,  interposita 
mature,  ut  dictum  est,  appellatione  ab  irrationabili 
judicio  Episcopi,  gravamen  quoad  illa  ostenderit 
vel  ex  actis  primi  concursus,  vel  saltem  ex  at¬ 
testationibus,  et  documentis  extrajudicialibus  etiam, 
sed  non  levibus. 

»  Atque  ita  quidem  sensit  Sacra  Congregatio,  et 
Sanctissimus  assensit.  At  si  quis  tamen  Ordina¬ 
riorum  aliter,  ac  supra  descriptum  est,  concur¬ 
rentium  examina  instituere  perrexerit,  perget  et 
Sacra  ipsa  Congregatio  more  pristino  appellan¬ 
tibus,  qui  se  gravatos  dixerint,  provocationem  ad 
novum  examen,  nulla  gravaminis  praevia  proba¬ 
tione,  indulgere.  Interim  tamen,  ne  harum  Hie¬ 
rarum  memoria  dilabatur,  vult  eadem  Sacra  Con¬ 
gregatio,  eas  in  uniuscujusque  Ordinarii  concel¬ 
laria  perpetuo  vonservari .  Cujus  interea  consilium, 
tum  voluntatem  dum  ego  omnibus  significo.  Am¬ 
plitudini  Tuae  fausta  omnia  a  coelo  precor.  Romae 
hac  die  10  Januarii  17 21.  Amplitudinis  Tuae  - 
Uti  frater  -  P.  M.  Cardinal.  Corradinus  Prae- 
'  fectus.  -  P.  Lambertinus  Secretarius. 

»  Quantum  recte  dispensandis  ecclesiasticis 
muneribus,  administrandae  justitiae,  componendis 
dissidiis,  continendisque  in  officio  Clericis  profi¬ 
ceret  saluberrima  praemissarum  legum  institutio, 
satis  superque  experientia  comperuimus,  cum  An- 
conitanam  primum  Ecclesiam,  ac  deinde  Bono¬ 
niensem  sponsam  nostram  paterna  charitate  co- 

minus  amplecteremur ;  freti  siquidem  dictarum 
legum  praesidio  digniores  parochiis,  et  curae  ani¬ 
marum  praefecimus :  tantaque,  benedicente  Do¬ 
mino,  id  accidit  animorum  consensione,  ut  nemo 
questus  sit,  traditum  minus  digno  celsioris  loci 
praemium,  vel  minus  juste  alteri  credita  vacantis 
Ecclesiae  gubernacula. 

»  At  quia  certis  admonemur  indiciis,  non  ita 
id  aliis  Episcopis  contigisse,  imo  non  deesse,  qui 
privatis  abrepti  studiis,  saepe  declinare,  ac  redar¬ 
guere  judicium  episcopale  praesumant:  Nos  pro- 
pterea  solliciti  de  implendis,  prout  decet,  muneris 
nostri  partibus,  nonnulla  praefatis  literis  addenda, 
nonnulla  vero  tacite,  breviterque  ibidem  tradita, 
clarius  explicanda  censui  mus,  ut  recte  omnia, 
atque  ex  ordine  peragantur. 

»  Moerentes  igitur  audivimus,  quod  in  ple- 
risque  dioecesibus  etsi  recepta  sit  laudabilis , 
firmiterque  custodienda  consuetudo  in  scriptis  re¬ 
digendi  examen  concurrentium  :  nihilominus  exa¬ 
minatorum  suffragia  in  sola  literarum  peritia  ver¬ 
santur,  nec  illorum  exquiritur  sententia  de  Cleri¬ 
corum  aetate,  institutione,  gravitate,  et  honestate 
morum,  prudentia,  muniis  antea  exercitis,  et  an 
tales  demum  sint,  qui  oves  suas  verbo  et  exemplo 
juvare  possint.  Quam  devia  sit  hujusmodi  praxis 
a  Tridentini  semita,  is  plane  intelliget,  qui  ex¬ 
pendet  verba  relata  Cap.  18.  sess.  24.  de  Reform. 
Peracto  deinde  examine  renuntientur  quotcumque 
ab  his  idonei  judicati  fuerint  moribus ,  doctrina , 

-prudentia,  et  aliis  rebus  ad  vacantem  Ecclesiam 
gubernandam  opportunis.  Idque  probe  noscens 
Congregatio  ejusdem  Concilii  interpres  pluries 
edixit^  examinatores  suo  deesse  muneri,  si  doctri¬ 
nae  tantum  judices  essent,  nec  inquirerent  qui 
prae  aliis  probitate  morum,  laboribus,  praestito 
antea  Ecclesiae  obsequio,  caeterisque  dotibus  ad 
officium  Parochi  cumulate  obeundum  necessariis, 
essent  idonei,  et  commendabiles. 

»  Absoluto  examine,  ut  cuique  satis  com¬ 
pertum  est,  sit  tantummodo  potestas  Examinato¬ 
ribus  renuntiandi  quotquot  regendae  Ecclesiae  ido¬ 
neos  judicaverint,  reservata  uni  Episcopo  electione 
dignioris,  quemadmodum  sancitum  est  a  Triden- 
tino  illis  verbis:  «  Ex  hisque  Episcopus  eligat,  quem 
caeteris  magis  idoneum  judicaverit.  »  At  si  quem 
Clericorum  forte  contigerit  appellare  a  mala  rela¬ 
tione  Examinatorum,  quorum  cura  unice  versata 
fuerit  in  exquirenda  doctrina,  non  facta  uno  eo- 
demque  tempore  solerti  etiam  investigatione  alia¬ 
rum  qualitatum,  quae  pastoris  congruant  officio : 
ordo  judicii  secumferet,  ut  etiam  judex,  ad  quem 
provocatum  fuit,  in  sola  doctrinae  indagine  immo- 
retur ;  nec  sine  gravi  animarum  detrimento,  et 
disciplinae  injuria  praeficiatur  Ecclesiae  qui  literis 
magis  pollet,  licet  caetera  minus  aptus,  et  quan¬ 
doque  indignus ;  contra  vero  arceatur  ille,  qui  licet 
impar  doctrinae  merito,  attamen  moribus,  gravi¬ 
tate,  prudentia,  probato  nomine,  diuturno  Ecclesiae 
famulatu,  ac  multiplici  virtutum  laude  praecellit. 

»  Factam  praeterea  satis  extirpandis  abu¬ 
sibus  non  videtur,  si  tam  Episcopus,  quam  Exa¬ 
minatores  conjunctis  studiis,  industriae  nervos 
omnes  intenderint  in  conferenda  concordi  judicio 
Ecclesia  personae,  quae  licet  scientia,  et  literis  al¬ 
teri  concedat,  majori  tamen  caeterarum  qualitatum 
eminet  ornamento;  siquidem  postpositus,  suae  ni¬ 
mium  fidens  doctrinae,  ab  irrationabili  judicio  Epi¬ 
scopi  non  raro  appellat;  causaque  adjudicem  ap¬ 
pellationis  delata,  idem  totus  est  in  perquirenda 
majori  doctrina,  ac  reparando  gravamine  literato 
homini  irrogato,  nusquam  librato  aliarum  vir¬ 
tutum  pondere,  quae  in  appellante  desiderantur: 
lugentque  ut  plurimum  vigiles  Ecclesiarum  Antis¬ 
tites  exitum  hujusmodi  appellationis,  intimeque 
dolent,  parochias  doctis,  non  aptis  pastoribus,  ut 
dictum  est,  regendas  committi. 

»  At  si  judex  etiam  appellationis  (quod  raro 
evenit)  tantum  tribuens  scientiae,  quantum  satis, 
majori,  et  accuratiori  examine  inquirat,  qui  mores 
hominum  sint,  quae  gravitas,  prudentia,  qui  su¬ 
scepti  antea  labores,  quae  virtutum  specimina, 
quae  demum  totius  anteactae  vitae  ratio,  pascendo 
gregi  consentanea;  tot  judici  exhibentur  attesta¬ 
tiones  ab  appellante  ex  industria  collectae,  ut,  re¬ 
vocato  episcopali  judicio  tamquam  irrationabili, 
non  vereatur  judex  succurrere  eidem  appellanti, 
quem  tam  copiosa,  tamque  conspicua  probitatis 
adjuvant  documenta. 

»  Demum  cum  praecipue  Episcopis,  tamquam 

in  specula  constitutis,  pateant  subditorum  exces¬ 
sus,  contingere  solet,  ut  in  concursu  tam  inspecta 
scientia,  quam  moribus  ille  idoneus  ab  examina¬ 
toribus  renuntietur,  cui  foeda  aliqua  vitii  labes, 
ac  criminis  macula  inusta  sit,  omnibus,  praeter¬ 
quam  Episcopo,  occulta.  Si  Episcopus,  justa  sua¬ 
dente  causa  crimine  non  revelato,  eumdem  crimi¬ 
nosum  tacitus  praeterierit,  aliumque  immunem  a 
sorde  praeelegerit:  illico  postpositus,  simulato  gra¬ 
vamine,  provocat  ad  superiorem  judicem  criminis 

* 

ignarum,  et  consueto  diffugio  appellationis  evehitur 
ad  pastorale  fastigium  qui  non  potest  consulere 
populo,  sed  nocere,  nec  praestare  regimen,  sed 
augere  discrimen. 

»  Ne  igitur  improbi  ingenii  homines  reme¬ 
dium  appellationis  ad  justitiae  praesidium  institu¬ 
tum,  callide  traducant  ab  iniquitatis  defensionem: 
optimum  factu  aliquibus  fortasse  videretur,  si  ap¬ 
pellatione  quavis  sublata,  cura  praeficiendi  rectores 
animarum  prorsus  relinqueretur  Episcopis,  ratio¬ 
nem  villicationis  suae  Christo  judici  tantum  red¬ 
dituris.  Verum  nullo  pacto  probare  id  possumus, 
quod  adversaretur  menti  Concilii  Tridentini,  tacite 
permittentis  appellationem  in  devolutivo  a  mala 
relatione  Examinatorum,  quemadmodum  innuere 
videntur  verba  illa  «  Nec  praedicatorum  Examina¬ 
torum  relationem,  quominus  exeeutionem  habeat , 
ulla  devolutio ,  et  appellatio ,  etiam  ad  Sedem  Apo- 
stohcam,  sive  ejusdem  Sedis  Legatos,  aut  Viee- 
legatos ,  aut  Nuncios,  seu  Episcopos ,  aut  Metropo- 


LIBER  III. 


TITULUS  V. 


169 


litanos ,  Primates ,  vel  Patriarchas  interposita  im¬ 
pediat,  aut  suspendat.  »  Cui  sanctioni  respondet 
etiam  Constitutio  Piana,  admittens  appellationem 
in  devolutivo  ab  irrationabili  judicio  Episcopi. 

»  Qua  de  re,  ut  in  hufusmodi  negocio  apte 
omnia,  atque  composite  peragantur,  officii  nostri 
esse  duximus,  eum  vobis, Ven.  Fratres,  gerendarum 
rerum  ordinem  praescribere,  quem  longo  usu  uti¬ 
lem  agnovimus  instituendis  animarum  rectoribus, 
qui  creditsiobi  greci  praeesse,  et  prodesse  possint. 

»  I.  Episcopus,  habita  notitia  vacationis  Eccle- 
siao,  statim,  ad  praescriptum  Tridentini,  idoneum 
in  ea  deputet  Vicarium,  cum  congrua  ejus  arbitrio 
fructuum  portionis  assignatione,  qui  onera  ipsius 
Ecclesiae  sustineat,  donec  ei  de  rectore  provideatur, 

»  II.  Publico  evulgetur  edicto  notitia  concursus, 
congruo,  et  ab  Episcopo  praefinito  tempore  cele¬ 
brandi:  eodemque  edicto  omnes  clare,  et  aperte 
moneantur,  ut  interim  decurrente  termino  assi¬ 
gnato,  coram  Cancellario  episcopali,  vel  altero  ab 
Episcopo  deputando,  suarum  qualitatum,  meri¬ 
torum,  et  munerum  probationes,  attestationes  tam 
judiciales,  quam  extrajudiciales,  aliaque  id  genus 
documenta,  quae  fraude  vacent,  exhibeant :  alio- 
quin,  dicto  termino  elapso,  documenta  hujusmodi 
quaecumque,  et  qualiacumque  ea  sint,  nullatenus 
recipientur. 

»  III.  Eveniente  die  concursus,  a  Cancellario  epi¬ 
scopali  singulorum  merita,  qualitates,  et  requisita 
(ut  vocant)  incorrupta  fide  depropmta  a  juribus 


PRAELECTIONES  JURIS  CANONICI 


170 

tempore  habili  exhibitis,  in  scriptis  summatim  re¬ 
digantur;  porro  copia  Epitomes  tradetur  non  solum 
Episcopo,  vel  Vicario  generali  vices  illius  obeunti, 
sed  singillatim  omnibus  Examinatoribus  ad  con¬ 
cursum  adscitis,  ut  cum  de  scientia,  tum  de  vita, 
moribus,  aliisque  regendae  Ecclesiae  necessariis 
dotibus  ferant  judicium. 

»  IV.  Die  praestituta  ab  Episcopo  habeatur  con¬ 
cursus,  servata  accurate  in  omnibus  forma  tradita 
in  supra  relatis  literis  anno  1721  editis,  totaque 
rerum  in  eo  gestarum  series  scriptis  diligenter 
enucleetur.  Porro  Examinatores  ad  assequendam 
certam,  et  indubiam  conjecturam  scientiae,  post¬ 
quam  diligenter  expenderint  singulorum  peritiam 
in  evolvendo,  explicandoque  oretenus  aliquo  eccle¬ 
siasticae  doctrinae  capite,  vel  a  SS.  Patribus,  vel 
a  Sacro  Concilio  Tridentino,  vel  a  catechismo  ro- 
mano  excerpto,  ac  pari  diligentia  libraverint  a 
quolibet  scripto  datas  responsiones  quaestionibus 
propositis ;  et  postquam  demum  deprehenderint 
qua  quisque  polleat  gravitate  sententiarum,  et  ele¬ 
gantia  sermonis  in  conciuncula  scripto  pariter  exa¬ 
rata,  et  textui  evangelico,  vel  alteri  dato  themati 
accommodata:  parem,  ni  forte  majorem  solertiam 
Examinatores  adhibeant  in  perscrutandis  aliis  qua¬ 
litatibus,  regimini  animarum  consentaneis  ;  morum 
honestatem  inquirant,  gravitatem ,  prudentiam, 
praestita  hactenus  Ecclesiae  obsequia,  acquisitam 
in  aliis  muneribus  laudem,  aliaque  spectabilium 
virtutum  ornamenta,  doctrinae  arcto  foedere  con- 

socianda ;  hisque  omnibus  conjunctim  expensis, 
inhabiles  per  sua  suffragia  rejiciant,  et  idoneos 
Episcopo  renuntient. 

»  V.  Absoluto  concursu  ab  Episcopo,  vel,  eo  im¬ 
pedito,  a  Vicario  generali  una  cum  Examinatoribus 
synodalibus  non  paucioribus  quam  tribus,  notula 
compendiaria  requisitorum  antea  distributa  tra¬ 
datur  Cancellario,  qui  illam  comburat,  vel  penes 
acta  secreto  custodiat,  et  nemini  ostendat,  nisi  de 
mandato  Episcopi,  vel  ejus  Vicarii  generalis.  Su¬ 
binde  vero  Ordinarius,  cum  primum  ei  libuerit, 
eligat  ex  approbatis  digniorem,  nec  illi  possessio 
ullo  appellationis,  vel  inhibitionis  obtentu  retar¬ 
detur. 

»  VI.  Si  quem  clericorum  appellare  contigerit  a 
mala  relatione  Examinatorum,  vel  ab  irrationabili 
judicio  Episcopi:  coram  judice  appellationis  acta 
concursus  integra  omnino  producat ;  et  judex  nisi 
illis  visis,  et  gravamine  comperto,  sententiam  non 
pronunciet.  Praeterea  in  ferenda  sententia,  ac  re¬ 
parando  gravamine  idem  judex  innitatur  solum¬ 
modo  probationibus  ab  actis  elicitis  tam  respectu 
doctrinae,  quam  aliorum  meritorum.  Quia  vero  a 
publica  indictione  usque  ad  diem  habiti  concursus 
tantum  temporis  intercessit,  quantum  satis  fuit 
commode  exhibendis  necessariis  juribus,  attesta¬ 
tionibus,  requisitis,  aliisque  meritorum  documen¬ 
tis;  idcirco,  ut  quaevis  via  fraudibus  praecidatur, 
volumus,  ac  districte  mandamus,  ne  dd.  attesta¬ 
tiones,  fides  tam  judiciales,  quam  extrajudiciales, 

et  documenta  quaecumque  studiose  conquisita,  et 
post  concursum,  ut  ajunt,  expiscata  ullo  modo 
recipiantur:  non  obstantibus  supra  memoratis  li¬ 
teris,  a  Congregatione  Concilii  Tridentini  inter¬ 
prete  anno  1721  editis,  quibus  ad  praemissorum 
effectum  in  hac  parte  derogamus,  illis  tamen  in 
reliquis,  una  cum  omnibus  in  eis  contentis,  fir¬ 
miter  in  suo  robore  permansuris. 

»  VII.  Ubi  vero  Episcopus,  posthabito  uno,  vel 
altero  ex  approbatis,  Ecclesiam  contulerit  magis 
idoneo  ob  aliquam  sibi  ipsi  tantum  notam  causam, 
quam  censeat  significari  oportere  judici  appella¬ 
tionis,  ad  detergendam  injustae  fortasse  praeele- 
ctionis  notam :  familiaribus  literis  judicem  certio¬ 
rem  efficiat,  inviolabilis  secreti  lege  adjecta.  Nemo 
sit,  qui  hanc  praxim  nostrae  tribuat  solertiae,  cum 
illa  profluat  a  Tridentini  decretis.  Sessione  etenim 
24  eap.  20  de  Reform.  ita  disponitur :  «  Praeterea 
si  quis  in  casibus  a  jure  permissis  appellaverit , 
aut  de  cdiquo  gravamine  conquestus  fuerit ,  seu 
alias  ob  lapsum  biennii ,  de  quo  supra ,  ad  alium 
judicem  recurrerit;  teneatur  acta  omnia  coram 
Episcopo  gesta  ad  judicem  appellationis  expensis 
suis  transferre,  eodem  tamen  Episcopo  prius  ad¬ 
monito,  ut  si  quid  ei  pro  causae  instructione  vi¬ 
debitur,  possit  judici  appellationis  significare. 

»  Et  quamvis  jure  nobis  timendum  sit,  ne  dicta 
praxis  monendi  judicem,  a  quo  appellatum  est, 
in  more  olim  posita,  hac  tempestate  obsolverit, 
et  a  foro  recesserit;  attamen  Episcopus  (ut  dictum 

est)  si  ex  causa  sibi  tantum,  et  non  aliis  nota, 
quae  tamen  approbari  digna  sit,  Ecclesiam  contu¬ 
lerit;  illam  judici  appellationis,  datis  secreto  literis, 
denunciet,  et  aperiat.  Sciant  porro  judices,  delatas 
ab  Episcopo  causas,  et  rationqs  inviolabilis  secreti 
fide  esse  custodiendas;  nec  parvi  pendendum  esse 
testimonium  illius  pastoris,  cui  divino  mandatur 
eloquio,  oves  suas  agnoscere.  Facile  enim  credi 
non  potest,  Episcopos  suae  non  minus,  quam 
alienae  salutis  adeo  immemores,  ut  non  deterriti 
divini  interminatione  judicii,  odio,  vel  favore  mo¬ 
veantur;  et  in  sacrorum  canonum  singularem  in¬ 
juriam,  dicant  malum  bonum ,  bonum  malum,  po¬ 
nentes,  tenebras  lucem,  et  lucem  tenebras. 

»  Sivero  Episcopo  fuerit  suspecta  fides  judicis, 
ad  quem  appellatum  est,  nec  eidem  revelanda  cen- 
suerit  hujusmodi  occulta  rationum  momenta;  illa 
significet  secretis  literis  S.  R.  E.  Card.  Praefecto 
pro  tempore  Congregationis  Concilii,  qui  nec  con¬ 
silio,  nec  auctoritate  deerit,  quo  minus  a  judice 
appellationis  debitus  justitiae  locus  tribuatur. 

»  Praeterea  quia  aequitati  etiam  convenit, 
causas  appellationum,  quae  magno  litigantium 
dispendio,  et  Ecclesiae  pernicie  immortales  quan¬ 
doque  existunt,  quanta  fieri  potest  brevitate  ter¬ 
minari:  idcirco  ubi  a  judice  appellationis  lata  sit 
sententia,  quae  praeelectioni  factae  ab  Episcopo 
omnino  sit  conformis,  nullus  pateat  novae  appel¬ 
lationi  aditus,  sed  auctoritate  rei  judicatae  contro¬ 
versiae  finis  imponatur.  Sin  vero  judex  appella- 

tionis  aliter,  quam  Ordinarius  pronunciaverit;  li¬ 
ceat  praeelecto  ab  Episcopo,  qui  causa  cecidit,  ad 
alium  judicem  appellare,  firmiter  interim  retenta 
parochialis  Ecclesiae  possessione.  Tandem  post¬ 
quam  tertius  quoque  judex  sententiam  dixerit,  ne 
partes  ultra  modum  graventur  laboribus,  et  ex¬ 
pensis,  praesertim,  quia  agitur  de  cura  animarum, 
cui  damnosum  est  certi  pastoris  destitui  solatio; 
is  legitimum  regendae  Ecclesiae  jus  obtineat,  cui 
duae  conformes  assistunt  sententiae,  nec  ullum 
novae  appellationis  remedium  succumbenti  suf¬ 
fragetur. 

»  His  sane  regulis,  quamvis  appellatio  sublata 
non  sit,  satis  tamen  praesidii  comparatum  esse 
arbitramur  ecclesiasticae  disciplinae,  ac  recto  ge¬ 
rendarum  rerum  ordini.  Unum  superest,  ut  pro¬ 
posita  hactenus  media  debitae  executioni  man¬ 
dentur;  eumque  in  scopum  locorum  Ordinarii 
vigilantiam  suam  desiderari  non  patiantur.  Fe¬ 
rendum  quippe  non  esset,  ad  nostri  Apostolatus 
auditum  novas  in  diem  deferri  querelas,  ac  sum- 
movendis  abusibus  novas  implorari  leges  ab  iis, 
qui  jam  praestitutas  negligunt,  et  contemnunt. 

>  Demum  cum  non  raro  contingat,  Ecclesias 
parochiales,  dignitates,  canonicatus,  aliaque  bene¬ 
ficia,  curam  animarum  habentia,  a  Sede  Aposto- 
lica  esse  conferenda;  vel  quia  vacaverint  in  men¬ 
sibus  reservatis,  vel  quia  ex  alio  capite  dictae 
Sedi  reservata  sint:  nos  Praedecessorum  nostrorum 
vestigiis  inhaerentes  praecipimus,  et  mandamus, 

ut  uno  vel  altero  eveniente  casu,  concursus  ab 
Episcopo  sine  ullo  discrimine  indicatur,  nulla  ad 
hunc  actum  petita  venia,  vel  licentia,  quam  nostris 
hisce  literis  sibi  tributam  Episcopi  intelligant. 

»  Absoluto  concursu,  si  res  sit  de  beneficiis 
curatis,  quae  tantam  ratione  mensium  reservata 
sint.  Episcopus  inter  approbatos  eligat  magis  ido¬ 
neum,  et  Datariae  significet,  nec  acta  concursus 
transmittat,  nisi  a  Dataria,  cum  id  opportunum 
duxerit,  requirantur.  Sin  vero  dicta  beneficia, 
quibus  cura  imminet  animarum,  ex  alio  quovis 
capite,  quam  mensium  Apostolieorum,  S.  Sedi  re¬ 
servata  sint ;  eo  sane  casu,  veteri  non  immutato 
more,  abstineat  Episcopus  a  ferendo  dignioris  ju¬ 
dicio,  et  acta  concursus  ultro  Datariae  exhibeat. 

»  Licebit  tamen  Ordinariis,  pro  suo  arbitrio -f 
familiaribus  literis  Datario  scriptis,  eidem  denun- 
ciare  personam,  quam  censent  regendae  Ecclesiae 
magis  idoneam,  eumdemque  commonere,  an  oc¬ 
culta  aliqua,  et  in  actis  juste  reticita  subsit  causa, 
quae  cuipiam  obstet  ad  beneficium  curatum  obti¬ 
nendum.  Nos  ipsi  postmodum  ab  hac  Sede  omnium 
Principe,  et  magistra,  luculento  edocebimus  exem¬ 
plo  quanti  faciendum  sit  episcopale  judicium,  quan¬ 
toque  vos  honore  prosequamur,  Ven.  Fratres,  in 
partem  nostrae  sollicitudinis  evocatos,  quibus  in- 
terim  Apostolicam  benedictionem  peramanter  im¬ 
pertimur..  Datum  Romae  apud  Sanctam  Mariam 
Majorem  die  XIV  Decemb.  MDCCXLII  Pontifi¬ 
catus  nostri  anno  tertio.  » 

Ad  interpretationem  constitutionis  Tridentinae 
quod  attinet  ad  primam  a  nobis  propositam  quae¬ 
stionem  adjungendum  est  quod  traditur  a  Bene¬ 
dicto  XIV  De  Synod.  lib.  IV  cap.  7,  de  Exami¬ 
natoribus,  eos  scilicet  adhiberi  ad  hoc  examen, 
qui  in  Synodo  ab  Episcopo,  vel  Vicario  propositi, 
sunt  a  Synodo  probati.  Quod  si  intra  annum  sex 
non  superfuerint,  poterunt  ab  Episcopo  et  Capitulo 
surrogari  in  eo  numero,  ut  cum  superstitibus  non 
excedant  sex,  duraturi  usque  ad  futuram  Synodum 
elapso  anno  cogendam.  At  si  elapso  anno  Synodus 
non  cogatur,  tunc  subrogatorum  officium  expirat, 
non  autem  eorum,  qui  in  Synodo  fuerunt  constituti, 
dummodo  sex  perseverent;  at  si  unus  ex  eis  de¬ 
cesserit,  omnium  expirat  munus,  et  petenda  est 
facultas  a  S.  Congregatione  Concilii  ad  subro¬ 
gandum  alios,  et  facultas  datur  ad  annum.  Ad¬ 
dendum  pariter  est  eos  ad  minus  tres  esse  adhi¬ 
bendos,  et  non  posse  ad  idoneitatem  concurrentium 
stabiliendam  suffragari  Episcopum,  vel  Vicarium, 
nisi  vota  Examinatorum  paria,  vel  singularia  sint. 
Quod  intelligetur,  si  cum  Gallemart  in  commen¬ 
tariis  ad  hoc  caput  Concilii  Tridentini  num.  17 
notetur  «  satisfieri  decreto  Concilii,  si  tertius  Exa¬ 
minator  examinaverit,  et  sit  praesens  in  approba¬ 
tione,  licet  votum  suum  non  applicaverit.  »  Exa¬ 
minatores  autem  sub  poena  nullitatis  teneri  ferre 
judicium  non  modo  scientiae,  sed  et  ceterarum 
qualitatum  concurrentium,  quod  jam  statuerat  S. 
Congregatio  Concilii  die  2  Augusti  1607:  «  S.  Con- 

»  gregatio  censuit,  si  Examinatores  non  retulerint 
»  idoneos  quoad  omnes  qualitates,  prout  Concilium 
»  requirit,  nullum  esse  concursum.  »  At  ad  Exa¬ 
minatores  non  spectare  eligere  magis  idoneum  ex 
illis,  qui  fuerint  approbati  ad  parochiales  Ecclesias, 
sed  ad  Episcopum  post  clara  verba  Concilii  decisit 
S.  Congregatio,  ut  refertur  in  lib.  1  Decretor. 
pag.  110. —  (b)  An  vero  pro  omnibus  parochia- 
libus  beneficiis  adhibenda  sit  forma  concursus, 
in  indiget  explicatione.  Ex  Concilio  enim  Triden- 
tino,  et  ex  citata  Constitutione  Benedicti  XIV  satis 
aperte  eruitur  id  exigi  pro  quavis  Parochia,  quae 
sit  liberae  collationis  etiamsi  sit  Pontifici  reservata, 
dummodo  non  vacet  ex  permutatione,  quo  casu 
non  adhibetur  concursus,  sed  simplex  examen, 
cum  debeat  Paroecia  illi  conferri,  cum  quo  per¬ 
mutatur.  Imo  si  sunt  permutantes  ambo  Parochi, 
et  per  concursum  acquisiverunt,  vel  per  examen 
Paroecias,  ne  examen  quidem  locum  habet,  ut 
tenet  Garcias  decisum  a  S.  Congregatione,  De 
Beneficiis  pag.  9  cap.  2  numer.  165.  Concilium 
autem  Tridentinum  proponit  quoad  ista  beneficia 
sequentes  exceptiones :  «  Si  tamen  adeo  exigui  red- 
»  ditus  dictae  parochialis  fuerint,  ut  totius  hujus 
»  examinationis  operam  non  ferant,  aut  nemo  sit, 
»  qui  se  examini  quaerat  subjicere,  aut  ob  apertas 
»  factiones  seu  dissidia,  quae  in  aliquibus  locis 
»  reperiuntur  facile  graviores  rixae,  ac  tumultus 
»  possint  excitari:  poterit  Ordinarius,  si  pro  sua 

»  conscientia  cum  deputatorum  consilio  ita  expe- 

»  dire  arbitrabitur,  hac  forma  omissa,  privatum 
»  aliud  examen,  ceteris  tamen,  ut  supra,  servatis, 
»  adhibere.  »  Concursus  pariter  habet  locum  in 
beneficiis  curatis  juris  patronatus  ecclesiastici,  et 
quoad  praesentatos  a  patronis  ecclesiasticis  faciunt 
responsa  Benedicti  XIV  in  Epistola  Decretali 
«  Redditae  nobis  »  diei  9  Aprilis  1746.  Postulata 
erant : 

»  I.°  An  patronus  ecclesiasticus  teneatur  in  foro 
externo  praesentare  ad  beneficium  curatum  eum, 
qui  inter  approbatos  ab  Examinatoribus  magis 
dignus  est  ? 

»  II.0  An  Episcopus,  ad  quem  spectat  dare  insti¬ 
tutionem  debeat  sequi  judicium  patroni  de  magis 
idoneo  magisque  digno,  an  potius  inquirere  rectum 
ne  sit  judicium  patroni,  an  secus? 

»  III.0  Si  appellaverit  qui  se  digniorem  esse  putat 
et  posthabitus  est,  an  suspendi  debeat  institutio 
praesentali,  an  vero  haec  debeat  suum  effectum 
sortiri,  seu,  an  appellatio  interposita  locum  habeat 
in  devolutivo  tantum,  an  potius  etiam  in  su- 
spensivo  ? 

Ad  quae  responsum  est :  —  «ad  primum 
»  affirmative.  —  Ad  secundum  affirmative  ad 
»  primam  partem ,  si  nemo  queratur  inter  exami- 
»  natos.  Sed  si  sit  querela,  teneri  Episcopum  in 
»  dictum  judicium  inquirere.  —  Ad  tertium  ap- 
»  pellationem  locum  habere  tantum  in  devolutivo, 
»  si  patroni  et  Episcopi  judicium  de  magis  digno 
>  conveniunt ;  in  dissensu  autem  appellationem 

>  esse  quoque  in  suspensi  vo,  »  —  Quod  si  insti¬ 
tutio  ab  alio  facienda  est  quam  ab  Episcopo,  tunc 
Episcopus  solus  ex  dignis  eliget  digniorem,  quem 
patronus  ei  praesentabit,  ad  quem  spectat  insti¬ 
tutio  ;  et  ita  esse  observandum,  etiamsi  a  Pontifice 
esset  facienda  institutio,  vel  ab  inferioribus  Prae¬ 
latis  etiam  exemptis  S.  Congregatio  censuit  et  Pon¬ 
tifex  voluit,  ut  refert  Gallemart  cit.  cap.  nuru.  33. 
—  Beneficia  vero  curata  juris  patronatus  laicorum 
non  sunt  subjecta  concursui  ex  cit.  capite  Concilii 
Tridentini.  Quin  imo  si  a  patrono  laico  plures 
simul  praesentati  sunt  ad  idem  beneficium  cu¬ 
ratum,  neque  in  hoc  casu  proprie  loquendo  habet 
locum  concursus,  ut  refert  Fagnanus  in  Commen¬ 
tariis  ad  caput  24  de  jure  patronat.  num.  31 
esse  decisum  a  S.  Congregatione  Concilii,  ut  non 
debeant  proponi  edicta  ad  vocandos  quoscumque 
etiam  non  praesentatos.  Sed  deinde  subjungit  num. 
33  ex  mente  Concilii  Tridentini,  et  Constitutionis 
Pii  V  omnes  praesentatos  esse  examinandos,  eum- 
que  esse  instituendum,  quem  ex  ceteris  approbatis 
magis  idoneum  ad  Ecclesiam  gubernandam  Epi¬ 
scopus  judicaverit;  ex  quo  derogatum  est  praedicto 
capiti  24  de  jurepatron.  Idem  Fagnanus  in  cap.  27 
h.  t.  num.  80  probat  ex  declaratione  S.  Congre¬ 
gationis  Concilii  non  requiri  concursum,  quando 
jus-patronatus  est  mixtum;  sed  in  duobus  hisce 
ultimis  casibus  nempe  juris  patronatus-laicorum 
et  mixti,  praesentatus  a  patronis  ab  iisdem  Exa¬ 
minatoribus  debet  probari,  et  nonnisi  idoneus  re- 

pertus  fuerit,  poterit  admitti  —  (c)  Aliqua  nunc 
dicenda  sunt  de  hodierna  praxi  nonnullarum  na¬ 
tionum  catholicarum.  Haec  lex  concursu  a  Con¬ 
cilio  Tridentino  imposita  non  solum  dicenda  est 
numquam  fuisse  revocata,  sed  in  viridi  observantia 
existit,  quamvis  non  eodem  modo  penes  diversas 
nationes,  et  quamvis  alicubi  sive  indirecte,  sive 
directe  de  facto  ei  fuerit  derogatum.  Mitto  loqui  de 
nonnullis  regionibus,  in  quibus  lex  concursus, 
licet  non  applicetur  qualibet  vice,  qua  beneficium 
parochiale  est  vacans,  ei  tamen  obtemperatur  per 
concursus  generales,  semestrales  et  annuales,  in 
quibus  renuntiantur  quotquot  idonei  sunt  ad  curam 
animarum,  ut  fit  in  Germania;  quae  idoneitas  in 
vim  supradicti  concursus  per  determinatum  tem¬ 
pus  durat,  lucranda  iterum  per  alium  concursum, 
qui  exitum  felicem  pro  quovis  candidato  habeat. 
Hic  modus  obtemperandi  legi  concursus  praeter¬ 
quam  quod  satis  antiquus  est,  et  fortasse  exactus 
a  multiplicitate  beneficiorum  parochialium,  quae 
in  unaquaque  Dioecesi  existunt;  ex  altera  parte 
fundamentum  habet  in  ultimis  verbis  cap.  18 
sess.  24  Concilii  Tridentini  per  haec  verba:  «  Li- 
»  cebit  etiam  Synodo  provinciali,  si  qua  in  supra- 
»  dictis  circa  examinationis  formam  addenda  re- 
»  mittendave  esse  censuerit,  providere.  »  Mitto 
pariter  loqui  de  Parochiis  institutis  in  America 
Septemtrionali,  Anglia,  aliisque  regionibus,  in 
quibus  haec  collatio,  seu  provisio  fit  ad  tempus 
et  non  in  perpetuum,  nec  titulus  conceditur,  sed 

tantum  Vicaria  temporalis,  prout  etiam  factitatur 
in  aliis  regionibus  subjectis  S.  Congregationi  de 
Propaganda  Fide.  Quando  nam  tempus  venturum 
sit,  quo  sub  juris  communis  regimine  etiam  hac 
super  re  istae  provinciae  ponendae  sint  ad  laudatam 
S.  Congregationem  pertinet  determinandum. —  Lo¬ 
quimur  nunc  de  Gallia,  Belgio  et  Sabaudia.  In 
istis  regionibus  duplex  species  Parochiarum  di¬ 
stingui  potest,  nempe  earum,  quae  irrevocabiliter, 
seu  in  perpetuum  conceduntur,  prout  sunt  Paro¬ 
chiae  Cantonales,  Decaniae,  aliaeque  majores,  licet 
numero  paucae  sint,  et  aliae  numerosiores,  quae 
dantur  ad  nutum,  et  minores  appellantur.  Circa 
istas,  ut  exposuit  Leodiensis  Episcopus  (et  con¬ 
sultationem  ac  responsum  retulimns  lib.  I  tit. 
XXVIII  num.  3),  disciplina  inducta  post  Concor¬ 
datum  anni  1801  importat,  ut  Episcopi  eas  con¬ 
ferant  revocabiliter ,  seu  ad  nutum;  et  haec  disci¬ 
plina  debet  servari,  donec  aliter  a  Sancta  Sede 
Apostolica  statutum  fuerit,  advertendo  tamen, 
prout  de  praxi  exponebat  Leodiensis  Episcopus, 

«  quod  Episcopi  hac  Rectores  revocandi,  vel  trans- 
»  ferendi  auctoritate  haud  frequenter  et  nonnisi 
»  prudenter  utantur,  adeo  ut  sacri  ministerii  sta- 
»  bilitati,  quantum  fieri  potest,  satis  consultum 
»  videatur.  »  Porro  pro  istis  non  est  applicabilis 
lex  concursus,  cum  non  sit  vera  illa  et  canonica 
positio,  de  qua  loquitur  in  eit.  capite  Concilium 
Tridentinum. — Quid  vero  dicendum  est  de  Parochis 
inamovibilibus  ?  Hodie,  et  jam  a  tempore  Concor- 

dati  jam  dicti  istae  Parochiae  non  providentur 
observata  lege  concursus ;  sed  non  est  putandum 
tales  provisiones  esse  subreptitias,  prout  sta¬ 
tuebat  Concilium  Tridentinum,  easque  ut  nullas 
devolvi  ad  Sedem  Apostolicam,  prout  statuit  in 
cit.  Constitutione  Pius  V.  Haec  sanctio  videtur 
omnino  sublata  saltem  pro  hac  generalitate  casuum 
in  Gallia,  praesertim  cum  S.  Sedes  praxim  hanc 
non  ignoraverit,  eamque  sanctionem  numquam 
inculcaverit.  Et  ipsi  retinentiores  Gallici  Auctores 
non  putant,  aut  saltem  expresse  non  audent  dicere 
tales  provisiones  esse  nullas.  Ego  putarem  forte 
advenisse  tempus,  in  quo  Episcopi  adniti  deberent, 
ut  hanc  legem  concursus  iterum  instaurarent  pro 
his  Parochiis,  cujus  legis  observantiam  S.  Sedes 
non  desinit  inculcare,  eam  quoque  in  Concordatis 
exigens,  quaecumque  tandem  videatur  expeditior, 
et  magis  accomodata  esse  forma  concursus  adhi¬ 
benda.  Atque  hanc  restituendam  esse  regulam  ipsi 
Episcopi  dignoscere  coeperunt,  instaurantes  in  Sy¬ 
nodis  Dioecesanis  Examinatorum  Synodalium  no¬ 
minationem,  et  examinis  per  modum  concursus 
diversas  formas  excitantes. 

23.°  Locus  hic  est  loquendi  de  pluralitate  bene¬ 
ficiorum.  Vetustissimo  jam  a  tempore  in  Ecclesia 
per  sacros  canones  fuerat  vetitum  propositum,  ne 
quis  Clericus  in  duabus  Ecclesiis  conscriberetur, 
neve  unus  in  eadem  quoque  Ecclesia  plurium  of¬ 
ficia  occuparet  Clericorum  ;  hinc  quando  beneficia 
distributa  sunt,  eadem  applicatio  facta  est,  et  vetita 

pluralitas  beneficiorum,  ut  constat  ex  cap.  3  de 
elerie.  residentib . ,  aliisque  juribus  in  tit.  III  alle¬ 
gatis.  Ast  deinceps  alia  divisio  beneficiorum  adhuc 
non  recensita  invecta  est,  nempe  ut  beneficia  alia 
dicerentur,  seu  manerent  ineompatibilia,  alia  vero 
essent  compatibilia ,  prout  ab  eodem  Clerico  simul 
retineri  non  poterant,  vel  potius  id  erat  a  cano¬ 
nibus  permissum.  Haec,  inquam,  distinctio  locum 
habuit  tum  ex  eo,  quod  in  pluribus  beneficiis 
cessavit  obligatio  exhibendae  praesentiae  perso¬ 
nalis,  et  praestandorum  munerum,  remanente  tan¬ 
tum  officio  recitandarum  horarum  canonicarum, 
tum  ex  eo,  quod  imminuti  sunt  redditus  benefi¬ 
ciorum,  qui  non  erant  sufficientes  ad  sustenta¬ 
tionem  Clericorum,  qui  eis  erant  provisi.  Hinc 
est  quod  Canones  designare  coeperunt  quaenam 
beneficia  essent  compatibilia,  et  quae  talia  non 
essent.  Hodie  post  Concilium  Tridentinum  sess.  24 
ean.  17  de  reform.  beneficia  compatibilia  de  re¬ 
gula  generali  pro  unoquoque  Clerico  non  sunt 
nisi  duo,  quorum  utrumque  est  simplex,  aut  saltem 
unum  tale  est,  et  quorum  prius  ad  vitam  ejus, 
cui  confertur,  honeste  sustentandam  non  suffi¬ 
ciat.  Quod  sequentibus  verbis  Concilium  indicavit: 
«  Sancta  Synodus  statuit,  ut  in  posterum  unum 
»  tantum  beneficium  ecclesiasticum  singulis  Cle- 
»  ricis  conferatur;  quod  quidem,  si  ad  vitam  ejus, 
»  cui  confertur,  honeste  sustentandam  non  suffi- 
»  ciat,  liceat  nihilominus  aliud  simplex  sufficiens, 
»  dummodo  utrumque  personalem  residentiam  non 

»  requirat,  eidem  conferri. » — Apposite  diximus  duo 
tantum  beneficia  esse  compatibilia;  licet  enim  an¬ 
tiquitus,  ut  tenent  Doctores,  Episcopus  posset  plura 
beneficia  alicui  Clerico  conferre,  si  duo  prius  ob¬ 
tenta  simul  sumpta  non  praeberent  honestam  su¬ 
stentationem  Clerico;  hodie  tamen  id  fieri  nequit, 
prout  fuisse  decisum  a  S.  Congregatione  Concilii 
refert  Gallemart  in  notis  ad  Tridentinum  sess.  24 
cap.  17  de  reform.  num.  3.  — -  Pariter  notandum 
est  quod  primum  beneficium  debet  esse  insuffi¬ 
ciens,  ut  sit  venia  accipiendi  secundum,  prout 
expresse  asserit  hoc  loco  Coneilium  Tridentinum, 
et  ex  modo  loquendi  S.  Congregationis  clarius 
intelligitur.  Indifferens  autem  est  quod  ista  bene¬ 
ficia  sint  de  jure-patronatus,  vel  liberae  collationis, 
dummodo  sint  vera  beneficia,  non  vero  legata  pia, 
vel  Cappellaniae  de  jure  patronatus  laicorum.  Ad 
quod  probandum  praeter  alias  auctoritates  ab  Au¬ 
ctoribus  allatas,  indicamus  responsa  S.  Congrega¬ 
tionis  Concilii  in  causa  Bitecten,  ut  in  Thesauro 
Resolutionum  tom.  II  pcig.  107 .  —  «  1°  An  ob- 
»  tinens  primum  beneficium  sive  liberae  collationis, 
»  sive  de  jure  patronatus  laicorum  ad  sui  susten- 
»  tationem  sufficiens,  possit  absque  dispensatione 
»  apostolica  retinere  secundum  de  jure  patronatus 
»  laicorum  in  casu?  — 11°  An  obtinens  duo  bene- 
»  ficia  sive  liberae  collationis,  sive  de  jure  patro- 
»  natus  laicorum  minime  sufficientia  ad  congruam 
»  sustentationem,  possit  retinere  tertium  et  quar- 
»  tum  de  jure  patronatus  laicorum  absque  dispen- 

»  satione  apostolica  in  casu  ?  —  III0  An  id  quod 
»  procedit  in  retentione  beneficiorum,  procedere 
»  etiam  debeat  in  legatis  piis,  et  Capellaniis  de 
» jure  patronatus  laicorum  in  casu?  —  S.  Con- 
»  gregatio  respondit:  —  Ad  I  negative.  —  AdTI 
»  negative.  —  Ad  III  negative.  »  —  Ex  quibus 
omnibus  erui  possunt  principia  in  hac  materia 
retinenda.  Ad  quod  faciunt  quoque  sequentia  verba 
Concilii  Tridenti  ni  in  eit.  capite:  «  Haec  non  modo 
»  ad  cathedrales  Ecclesias,  sed  etiam  ad  alia  omnia 
»  beneficia  tam  saecularia  quam  regularia  quae- 
»  cumque,  etiam  commendata  pertineant,  cujus- 
»  cumque  tituli,  ac  qualitatis  existant.  >  —  At  quid 
a  canonibus  statutum  est  ad  impediendam  hanc 
beneficiorum  cumulationem  ?  Diversa  porro  fuit 
sanctio  canonum  pro  diversis  temporibus.  Porro 
tempore  Alexandri  III,  sed  ante  Concilium  Latera¬ 
nense  III  ex  cap.  7  et  14  h.  t.  retinenti  duas 
Parochias,  dignitates,  vel  beneficia  incompatibilia 
dabatur  optio,  ut  unam  retineret,  et  alteram  di¬ 
mittere,  quam  mallet.  In  Concilio  Lateranensi  III 
vero,  ut  constat  ex  cap.  3  de  Cleric.  non  resident., 
statutum  est,  ut  ille  qui  recepisset,  quod  contra 
canones  accepit,  amitteret,  et  qui  dedit,  largiendi 
potestate  privaretur:  scilicet  privaretur  recipiens 
secunda  dignitate,  vel  Paroecia,  ut  explicat  Fa- 
gnanus  in  Commentariis  ad  dictum  caput  3  de 
cleric.  non  resident,  num.  8 ,  atque  hanc  priva¬ 
tionem  esse  ipso  jure  inductam  per  verba  canonis 
idem  Auctor  asserit.  Quam  tamen  sanctionem  re- 

formavit  Innocentius  III  in  Concilio  Lateranensis  IV 
per  canonem  relatum  in  cap.  28  h.  t.,  in  quo 
constitutum  est,  ut  quicumque  recepisset  paro- 
chialem  Ecclesiam,  aut  personatum,  si  prius  tale 
beneficium  habebat,  eo  esset  ipso  jure  privatus, 
et  si  forte  illud  retinere  contenderet,  etiam  alio 
spoliaretur.  Is  quoque,  ad  quem  prioris  spectabat 
donatio,  illud  post  receptionem  alterius,  libere 
conferret,  cui  merito  videret  conferendum;  et  si 
ultra  sex  menses  conferre  distulisset,  non  solum 
ad  alios  ejus  collatio  devolveretur,  verum  etiam 
tantum  de  suis  cogeretur  proventibus  in  utilitatem 
Ecclesiae,  cujus  erat  illud  beneficium,  assignare, 
quantum  a  tempore  vacationis  illius  constitisset 
esse  perceptum.  Joannes  XXII  in  extrav.  Execra- 
bilis  h.  t.  exasperavit  poenam  contra  eos,  qui 
utrumque  beneficium  vellent  retinere,  ut  ipso  jure 
privati  essent  quoque  secundo  beneficio,  et  non 
solum  ad  ordines  sacros  suscipiendos,  sed  etiam 
ad  obtinendum  quodcumque  beneficium  inhabiles 
essent,  eaque  beneficia  reservarentur  Papae.  Hodie 
viget  dispositio  cap.  28  h.  t .,  sed  extensa  est  a  Con¬ 
cilio  Tridentino  ad  omnia  beneficia  incompatibilia 
cap.  4  sess.  7 ,  et  ad  beneficia  quoque  simplicia, 
quando  primum  est  sufficiens  ex  cap.  17  sess.  24, 
nempe,  ut  ipso  jure  primum  vacet,  et  in  casu  inter¬ 
dictae  retentionis  etiam  alio  sic  retinens  spolietur. — 
Vacare  autem  dicitur  ipso  jure  beneficium  per  ade¬ 
ptionem  alterius  incompatibilis,  quando  hoc  alterum 
est  collatum,  acceptatum,  et  pacifice  possessum,  vel 

saltem  penes  beneficiarium  stetit,  quominus  paci¬ 
fice  illud  possederit,  prout  post  Glossam  in  cap.  35 
v.  pacificam  de  electiori,  in  VI  tenent  communiter 
Doctores.  Huc  refertur  decretum  S.  Congrega¬ 
tionis  Concilii  pro  Episcopis  Poloniae  diei  23  De- 
cembr.  1624  confirmatum  ab  Urbano  VIII  Aposto- 
licis  Litteris  diei  20  Martii  16 25 ,  relatum  a  Richter 
Canones  et  Decreta  Concilii  Tridentini  in  sess.  VII 
cap.  2. 

24.°  At  jam  a  Concilio  Lateranensi  IV  cap.  28 
h.  t.  fuerat  huic  decreto  exceptio  proposita  his 
verbis:  «  Circa  sublimes  tamen,  et  litteratas  per- 
»  sonas,  quae  majoribus  beneficiis  sunt  honoran- 
»  dae,  quum  ratio  postulaverit,  per  Sedem  Apo- 
»  stolicam  poterit  dispensari.  »  Quam  exceptionem 
nec  potuit,  nec  voluit  abolere  Concilium  Triden- 
tinum.  Porro  nonnulli  putaverunt  psaesumptam 
haberi  S.  Sedis  dispensationem  ex  Regula  XXXVI 
Cancellariae  Apostolicae,  ut  qui  beneficia  incom- 
patibilia  per  triennium  pacifice  possedisset,  illius 
Regulae  privilegio  defenderetur;  sed  cum  S.  Con¬ 
gregatio  Concilii  hac  super  quaestione  fuisset  re¬ 
quisita  in  Aquilana  diei  14  Augusti  1632  respondit 
«  praesumptam  dispensationem,  quae  nititur  in 
»  Regula  Cancellariae  Apostolicae  de  triennali  pos- 
»  sessore,  contra  decreta  Concilii  Tridentini  cap.  4 
»  sess.  7,  cap.  17  sess.  24  et  cap.  15  sess.  25 
>  locum  non  habere:  itaque  possidentes  beneficia 
»  contra  dispositiones  dictorum  decretorum  ex  tali 
»  praesumpta  dispensatione  suam  possessionem 

»  tueri  non  posse,  »  prout  jam  eadem  S.  Congre¬ 
gatio  responderat  in  una  Leodiensi.  Est  proinde 
necessaria  Sedis  Apostolicae  expressa  dispensatio. 
Hanc  vero  dispensationem  consuevit  concedere  S. 
Sedes —  (a)  ratione  necessitatis,  si  desint  idonei 
ministri  in  locis,  in  quibus  haeretici  se  beneficiis 
intrudere  conantur,  prout  in  locis  haeresi  infectis 
anteactis  temporibus  verificatum  est:  —  (b)  ratione 
utilitatis  Ecclesiae;  et  quidem  id  verificatum  est 
quoque  in  Episcopatibus  praesertim  in  Germania 
et  Polonia;  quem  tamen  usum  prudenter  com¬ 
pescuit  Clemens  XII  duobus  decretis,  primo  pro 
Congregatione  Consistoriali,  altero  pro  Secretaria 
Brevium,  relatis  a  Benedicto  XIV  De  Synod. 
Dioeces.  lib.  13  cctp.  8  nam.  8  et  9:  —  (c)  ra¬ 
tione  praerogativae  meritorum,  de  qua  loquitur 
cit.  cap.  28  h.  t.,  et  extracag.  Execrabilis  Joan- 
nis  XXII,  h.  t.  Et  quidem  veniunt  sub  hac  ex¬ 
pressione  Cardinales  S.  R.  Ecclesiae  ratione  di¬ 
gnitatis,  de  quibus  quoque  loquitur  cit.  Extra- 
vagans,  et  a  nobis  dictum  est  in  lib.  1  tit.  XXXI, 
quae  pariter  excipit  regum  filios  Clericos.  Veniunt 
deinde  aliae  personae  sublimes  et  litteratae.  Et 
quamvis  Pontifex  in  hoc  habeat  omnimodam  au¬ 
ctoritatem;  quoad  ejus  rescripta  tamen  sunt  se¬ 
quentia  attendenda;  nempe  —  (a)  has  dispensa¬ 
tiones  esse  odiosas,  quippe  contra  jus  commune 
editas,  proinde  strictissime  interpretandas:  —  ([^pe¬ 
tentem  debere  facere  mentionem  de  beneficio  prius 
obtento,  secus  rescriptum  erit  nullum  ex  cap.  21 

in  principio  h.  t.  in  VI:  —  (y)  Induito  Aposto- 
lico  obtento,  si  quis  dimittit  unum  beneficium,  vi 
ejusdem  rescripti  nequit  illud  recuperare,  quia 
indultum  non  operatur  bis  ex  Glossa  de  cap.  21 
in  VI  h.  t.  v.  illud  autem. 

25.°  Ultimo  in  hoc  titulo  agendum  est  de 
unione,  et  divisione,  de  dismembratione  ac  sup¬ 
pressione  beneficiorum.  Unio  definitur  communiter 
a  Juristis  «  duorum  vel  plurium  beneficiorum,  aut 
»  Ecclesiarum  a  Superiore  ecclesiastico  legitime 
»  facta  adnexio.  »  Unio  haec  vel  est  perpetua ,  vel 
temporanea,  prout  dicta  adnexio  semper  durat, 
vel  tantum  ad  vitam  ejus,  in  cujus  favorem  fit, 
et,  eo  mortuo,  expirat.  At  haec  posterior  non  est 
unio  proprie  dicta,  sed  potius  dispensatio,  vel  re- 
servatio,  per  quam  ei  beneficium  traditur,  in  cujus 
favorem  fit  unio.  Porro  cum  unio  temporanea  im¬ 
portet  merum  favorem,  qui  non  est  praesumendus 
contra  canonicas  sanctiones  antea  relatas ,  nisi 
expresse  probetur,  in  dubio  retinendum*  est  unio¬ 
nem  beneficiorum  esse  perpetuam,  non  tempo¬ 
raneam  ,  ut  communiter  tenent  Doctores  apud 
Schmalzgrueber  hic  num.  151;  praesertim  cum 
unio  haec  temporanea  a  Praelatis  ecclesiasticis 
Pontifice  inferioribus  fieri  nequeat  ex  vetita  plura¬ 
litate  beneficiorum. — Unio  autem  perpetua  tribus 
modis  potest  contingere;  nempe  per  extinctionem 
titulorum,  aut  minus  principaliter ,  vel  demum 
aeque-princip aliter .  Per  extinctionem  titulorum  fit, 
cum  extinctis  entibus  beneficialibus,  quae  antea 

erant  distincta,  tertium  ens  incipit  ex  unione  exi- 
stere,  quod  non  est  nec  primum  nec  alterum,  sed 
aliquod  tertium  ex  his  duobus  confusis  enatum. 
Huic  porro  tertio  beneficio  competunt  omnia  jura, 
et  privilegia  priorum,  ita  ut  in  privilegiis,  si  paria 
non  erant,  serventur  meliora  et  favorabiliora,  re¬ 
liquis  cessantibus.  Advertit  autem  Pirhing  hic 
num.  20  cum  communi  Doctorum  hunc  modum 
unionis  non  esse  frequentem .  —  Alter  modus  unionis 
fit  minus-principaliter ,  cum  in  unione  beneficium, 
una  Ecclesia  alteri  subjicitur,  eique  adhaeret.  Ex 
hoc  modo  sequitur,  quod  beneficium  sic  unitum 
quasi  extinguatur,  quia  assumit  naturam,  quali¬ 
tates  et  privilegia  beneficii  principalis,  cui  adhaeret. 
Hic  profecto  est  modus  unionis  valde  usitatus  et 
frequens  inter  beneficia,  quorum  unum  est  altero 
dignius.  Quoad  uniones  Parochiarum  factas  alicui 
Monasterio,  vel  praelaturae  notandum  est,  eas  posse 
fieri  quoad  temporalia  tantum,  vel  etiam  quoad 
spiritualia,  idque  pleno,  aut  plenissimo  jure.  Si 
quoad  temporalia  tantum  facta  est  unio  (prout 
praesumendum  est  in  dubio,  quia  minus  praeju¬ 
dicat),  tunc  Monasterium,  vel  Praelatus  lucrabitur 
jus  praesentandi  personam  Parochi  Episcopo,  ut 
eum  instituat,  prout  statuitur  in  cap,  31  h.  t., 
sed  nihil  immutatur  tum  circa  rationem  Eccle¬ 
siae,  quae  ab  Episcopo  sicut  antea  dependet,  tum 
circa  Parochi  personam,  quae  pariter  sub  potestate 
Episcopi  manet;  et  istae  Ecclesiae  dicuntur  unitae 
non-pleno  jure;  deque  istis  Parochis,  seu  Vicariis 

locuti  sumus  lib.  i  tit.  XXVIII  num.  3  pag.  38. 
Quod  si  unio  beneficiorum  facta  sit  in  spiritualibus 
quoque,  tunc  interest  videre  an  ea  facta  sit  pleno 
jure,  vel  plenissimo ;  si  enim  pleno  jure  facta  est, 
tunc  Monasterium  valet  deputare  ut  Vicarium  talis 
Paroeciae  quoque  Regularem,  qui  tamen  quoad  ea, 
quae  respiciunt  curam  animarum,  et  Sacramen¬ 
torum  administrationem,  est  subjectus  jurisdictioni 
Episcopi  dioecesani,  quamvis  de  cetero  hic  Regu¬ 
laris  quoad  suam  personam  sit  exemptus  utpote 
religiosus;  atque  debet  obtinere  approbationem  ab 
Episcopo :  et  quamvis  possit  removeri  a  cura  ani¬ 
marum  ab  Abbate,  tamen  id  fieri  debet  certiorato 
Episcopo.  Haec  probantur  ex  prima  parte  cap.  XI 
sess.  25  de  Regular.  Concilii  Tridentini,  et  ex 
pluribus  decisionibus  S.  Congregationis  Concilii, 
inter  quas  citamus  Passaviensem  diei  28  Julii 
1731.  —  Quod  si  demum  plenissimo  jure  unita  est 
Monasterio  Paroecia,  tunc  particeps  fit  exemptionis 
Monasterii,  et  ejus  ordinatio  dependet  unice  a  Mo¬ 
nasterio,  vel  Praelato,  cui  unita  est;  quia  tunc 
etiam  populus  exemptus  est,  et  esse  incipit  ex- 
clusive  sub  jurisdictione  istius  Praelati,  qui  consi¬ 
deratur  illius  Paroeciae  Ordinarius,  prout  constat 
ex  cap.  21  de  privilegiis.  De  iis  loquitur  Concilium 
Tridentinum  in  secunda  parte  cap.  XI  de  Regula¬ 
ribus.  —  Tertia  species  unionis  est,  quae  fit  aeque- 
principaliter ;  et  tunc  ista  beneficia,  vel  Ecclesiae 
propriam  naturam,  qualitates  et  privilegia  reti¬ 
nent;  utraque  proprium  titulum  retinet,  et  dotem; 

atque  tantum  in  hoc  est  facta  variatio,  quod  una 
eademque  persona  constanter  utraque  Ecclesia,  vel 
beneficio  donatur.  Unio  haec  locum  habet  in  be¬ 
neficiis  paribus,  prout  sunt  Episcopatus,  et  plura 
habemus  exempla;  atque  est  minus  odiosa,  quia 
non  tangit  statum  beneficiorum,  vel  Ecclesiarum. 

26.°  Quibus  praenotatis  quaerendum  est  a 
quo  fieri  valeant  istae  uniones,  quae  causae  requi¬ 
rantur,  quaeque  solemnitates  a  jure  sint  in  iis 
complendis  statutae.  Porro  hanc  uniendi  potestatem 
competere  Summo  Pontifici,  et  quidem  quoad  om¬ 
nia  beneficia,  et  omnes  Ecclesias  nemo  poterit  in- 
ficiari  ex  plenaria  et  amplissima  potestate,  quam 
habet  in  administratione  rerum  ad  Ecclesiam  uni¬ 
versam  pertinentium,  et  Ecclesiae  ejusdem  ordina¬ 
tionem.  Atque  in  usu  hujus  potestatis  nos  nihil 
aliud  respicere  debemus  nisi  ejus  voluntatem,  cum 
nulla  possit  haberi  ratio  sive  causae,  sive  solemni- 
tatis.  Episcopi  quoque,  ceteri  que  Praelati  jurisdi¬ 
ctione  quasi-episcopali  gaudentes  possunt  ex  jure 
communi  procedere  ad  unionem  beneficiorum, 
prout  constare  demonstrant  Doctores  ex  cap.  8 
de  excessib.  praelator.  At  potestas  haec  coercetur 
istis  limitibus,  ut  nempe  valeant  ista  unire  bene¬ 
ficia,  quae  in  eorum  Dioecesi  sunt,  dummodo  non 
sint  ab  eorum  jurisdictione  exempta,  eamque  unio¬ 
nem  facere  possint  perpetuam  et  citra  praejudicium 
sive  auctoritatis  papalis,  sive  eorum  vel  qui  eo 
beneficio  aut  Paroecia  investiti  sunt,  vel  ad  illa 
quomodocumque  jus  habent.  Quae  limitationes  ra- 

tionabiles  omnino  sunt;  primo  enim  excipiuntur 
beneficia  exempta,  cum  Episcopi  ordinationi  non 
subsint,  quae  alterius  potestati  regenda  reservan¬ 
tur,  prout  Doctores  unanimiter  sentiunt.  Citra 
praejudicium  vero  auctoritatis  papalis  et  eorum, 
qui  ad  talia  beneficia  vel  jus  actu  habent,  vel  habi¬ 
turi  sunt,  debet  fieri  unio;  nam  neque  possessores 
actuales  turbandi  sunt  de  possessione,  vel  praeju¬ 
dicandum  est  juri  reservationis  pontificiae;  aut 
demum  illis,  qui  Rescripta  Apostolica  obtinuere, 
ut  aliquando  haec  beneficia  habituri  sint,  tum  per 
gratias  expectativas,  tum  per  concessionem  coad- 
jutoriae.  Quod  importat  has  uniones  locum  habere, 
postquam  illae  gratiae  pontificiae  verificatae  sunt, 
et  affectio  expleta;  unde  beneficium  perpetuo  re¬ 
servatum  Papae  alteri  uniri  per  Episcopum  nequit. 
Et  denique  haec  unio  debet  fieri  in  perpetuum, 
cum  hic  non  sit  favor  personae,  sed  causae;  et,  ut 
dictum  est,  uniones  temporaneae  obstant  regulae 
de  vetita  beneficiorum  pluralitate.  A  canonibus 
tamen  aliae  limitationes  propositae  sunt:  namque — 
(a)  nequeunt  Episcopi  unire  beneficia  unius  Dioe¬ 
cesis  cum  beneficiis  alterius  Dioecesis  ex  Concilio 
Tridentino  cap.  3  sess.  14.  —  (b)  Nec  possunt 
unire  beneficia  liberae  collationis  cum  beneficiis 
juris-patronatus,  ut  illa  istis  accedant,  atque  sub 
jure  patronatus  constituantur,  ex  Concilio  Triden¬ 
tino  scss.  25  cap.  9  §  Insuper  de  Reform.  Per¬ 
mittitur  autem  ex  sensu  contrario  unio,  si  bene¬ 
ficium  juris  patronatus  evadat  liberae  collationis. 

(c)  Beneficia  curata  nequeunt  uniri  Monasteriis 
quibuscumque,  abbatiis,  dignitatibus,  praebendis 
alicujus  Ecclesiae  Cathedralis,  vel  Collegiatae,  sive 
aliis  beneficiis  simplicibus,  aut  hospitalibus  et  mi¬ 
litiis  ex  Concilio  Tridentino  sess.  2 4  cap.  13  de 
reform.:  quinimo  nec  converti  possunt  in  simplicia, 
etiam  assignata  Vicario  perpetuo  congrua  fructuum 
portione,  prout  edicitur  a  Concilio  Tridentino  sess. 
25  cap.  16  de  reform.  —  (d)  Nec  valent  Episcopi 
beneficia  unire  mensae  suae  etiam  de  Capituli  con¬ 
sensu,  aut  mensae  Capituli,  prout  ex  Clementin. 
2,  et  ex  Glossa  ibi  c.  capitulo  de  rebus  Ecclesiae 
alienand.  vel  non ;  secus  si  unio  fiat  Canonicorum 
praebendis  distributive  sumptis,  ut  esse  decisum 
a  S.  Congregatione  docet  Pignatelli  tom.  1  cons. 
108  num.  2.  Praeter  potestatem  vero  Episcopis 
concessam  a  Concilio  Tridentino  sess.  7  cap.  6  de 
reform. ,  quae  temporanea  fuit,  alia  quoque  eis 
tributa  est  permanens  ex  cap.  7  sess.  7 ,  nempe 
ut  beneficia  curata  unita  Cathedralibus,  Collegiatis, 
seu  aliis  Ecclesiis,  vel  Monasteriis,  beneficiis,  seu 
collegiis,  aut  locis  piis  quibuscumque  singulis  annis 
visitent.  Datur  deinde  licentia  Episcopis  tamquam 
Apostolicae  Sedis  delegatis  a  Concilio  Tridentino 
sess.  21  cap.  5,  ut  in  casibus  a  jure  permissis 
possint  unire  beneficia  quoque  curata,  etsi  ea  re¬ 
servata  sint,  vel  aliter  affecta  quomodocumque. 
Demum  ex  Concilio  Tridentino  sess.  23  cap.  18 
Episcopis  conceditur,  ut  Seminariis  possint  unire 
beneficia  simplicia  etiam  antequam  vacent,  dum- 

modo  id  fiat  absque  praejudicio  cultus  divini,  vel 
eorum,  qui  ea  obtinent.  At  advertenta  sunt  verba 
Benedicti  XIII  in  Constitutione  «  Creditae  nobis  » 
relata  in  Appendice  ad  Concilium  Romanum  or¬ 
dine  27 ,  nempe  ista  beneficia  tunc  posse  uniri 
cum  per  taxam  illam,  de  qua  loquitur  Concilium, 
non  potest  necessitatibus  sufficienter  provideri  per 
verba  «  tunc ,  et  in  eo  casu,  ac  in  subsidium  tan¬ 
tum.  »  Videatur  de  hac  re  Benedictus  XIV  in 
Sin.  Dioeces.  lib .  9  cap.  7  per  totam,  ubi  ad¬ 
vertitur  quoque  num.  2,  ut  istae  uniones  fiant 
cum  consilio  quatuor  Seminarii  Deputatorum,  quod 
requiritur  pro  forma  substantiali,  sine  qua  est 
unio  invalida,  et  probatur  resolutione  S.  Congre¬ 
gationis  Concilii  ab  eodem  allegata.  Ad  Capitulum 
cathedralis  Ecclesiae  transire  hanc  uniendi  facul¬ 
tatem  sede  vacante  arguunt  Doctores  ex  eo,  quod 
talis  potestas  sit  jurisdictionis  necessariae,  non 
autem  voluntariae.  Ad  quam  porro  unionem  fa¬ 
ciendam  plura  requiruntur,  nempe  —  (a)  justa 
causa,  sine  qua  erit  unio  ipso  jure  nulla,  quia 
deficit  potestas.  Justa  vero  causa  est  vel  necessitas, 
aut  utilitas  Ecclesiae  ex  cap.  33  h.  t.  —  ((3)  Ut 
praecedat  aliqua  causae  cognitio  ex  Clementin.  2 
de  rebus  Eccles.  alienand,  vel  non,  secus  erit  su- 
breptitia :  —  (y)  ut  ii  vocentur,  quorum  interest, 
et  in  quorum  praejudicium  vergere  unio  potest  ex 
reg.  juris  29  in  VI,  et  si  beneficium  est  sub¬ 
jectum  juripatronatus,  requiritur  consensus  patroni 
ex  Concilio  Tridentino  sess.  24  cap.  15 :  —  (8)  de- 

mum  ut  habeatur  consensus  Capituli  cathedralis 
Ecclesiae  ex  Clementin.  2  de  rebus  E  celes,  alie - 
nand.  vel  non;  secus  est  nulla,  prout  firmatur 
decretis  S.  Congregat.  Concilii  in  Causa  Civitatis 
Castelli  diei  8  Augusti  1615 ,  et  Aqudana  diei  14 
Octobris  1594.  Qui  consensus  si  irrationabiliter 
non  praestatur  a  Capitulo,  poterit  per  Romanum 
Pontificem  aut  urgeri,  aut  suppleri.  Eaedem  causae 
ac  solemnitates  juris  requiruntur  ad  dissolvendam 
unionem  factam,  quemadmodum  iidem  Superiores 
ecclesiastici  sunt,  qui  dissolvunt. 

27.°  Divisio  tunc  dicitur  fieri,  cum  ex  uno 
beneficio,  vel  parochia,  aut  superiori  cathedrali  Ec¬ 
clesia,  duae,  vel  plures  constituuntur.  Ex  hac  di¬ 
visione  sequitur,  quod  ea  completa,  cum  tituli  du¬ 
plicentur,  haberi  quoque  debent  diversi  Rectores, 
vel  Beneficiati,  aut  Parochi,  sive  Episcopi.  Unica 
porro  causa  justa  divisionis  est,  quod,  nisi  illa 
interveniat,  obligationibus  beneficio  adnexis  sa¬ 
tisfieri  nequit.  Ex  qua  ratione  hodie  in  pluribus 
regionibus  catholicis,  in  quibus  hyerarchia  eccle¬ 
siastica  constituta  est,  dividuntur  Episcopatus  a 
Summo  Pontifice,  et  novae  Provinciae  ecclesia¬ 
sticae  instituuntur  erectione  Sedum  Episcopalium 
ad  honorem,  et  dignitatem  Metropoleos.  Haec  di¬ 
visio  fieri  a  jure  permittitur  Episcopis  in  beneficiis 
quoque  parochialibus,  juxta  cap.  3  de  Ecclesiis 
aedificandis  innovatum  a  Concilio  Tridentino  sess. 
21  cap.  4  de  reform.,  dummodo  praeter  causam 
adhibeantur  quoque  solemnitates  a  jure  requisitae 

pro  alienationibus.  Qua  .super  re  videatur  Fagna- 
nus  in  Commentariis  ad  cap.  3  de  Ecclesiis  aedi/. 
Quia  vero  plures  quaestiones  obveniunt  etiam  in 
foro  ecclesiastico  circa  interpretationem  et  appli¬ 
cationem  praedictae  Constitutionis  Concilii  Triden- 
tini;  hinc  non  abs  re  erit  nonnulla  de  ejus  sensu 
ac  recepto  modo  a  S.  Congregatione  Concilii  no¬ 
tare. — Considerat  Concilium  Tridentinum  in  eo  ca¬ 
pite  duos  casus,  nempe  numerositatem  populi,  ut 
unus  Rector  non  possit  sufficere  ecclesiasticis  Sa¬ 
cramentis  ministrandis,  et  cultui  divino  peragendo; 
deinde  locorum  distantiam,  seu  difficultatem,  ob 
quam  parochiani  sine  magno  incommodo  ad  per¬ 
cipienda  Sacramenta,  et  divina  officia  audienda  ac¬ 
cedere  non  possunt.  In  primo  casu  Episcopis  etiam 
tamquam  Apostolicae  Sedis  Delegatis  facultatem 
dat  cogendi  Rectores,  vel  alios,  ad  quos  pertinet, 
sibi  tot  Sacerdotes  ad  hoc  munus  adjungere,  quot 
sufficiant  ad  Sacramenta  exhibenda,  et  cultum  di¬ 
vinum  celebrandum.  De  hac  Coadjutorum  Consti¬ 
tutione  sic  loquitur  Innocentius  XIII  in  Bulla  «  Apo- 
stolici  ministerii  »  quam  Benedictus  XIII  obser¬ 
vandam  edixit  in  Concilio  Romano  anni  1725, 
prout  notatum  est  lib.  1  tit.  XXVIII.  «  Quoties 
»  itaque  in  aliis  parochialibus  Ecclesiis,  quae,  ut 
»  praefertur,  unitae  non  sint,  oportuerit  ex  aliqua 
»  justa  causa  provideri  per  Coadjutores  Parocho- 
»  rum,  aut  per  Vicarios  temporarios ;  curae  erit 
»  Episcopis,  pro  data  sibi  a  Trident.  Synodo  po- 
»  testate  partem  fructuum,  praedictis  Coadjuto- 

>  ribus,  aut  Vicariis  assignandam,  determinare  in 
»  ea  quantitate,  quae  pro  suo  prudenti  arbitrio, 
»  et  conscientia  conveniens  videbitur,  ratione  vi- 
»  delicet  habita  reddituum,  et  emolumentorum 

>  Ecclesiae  parochialis,  in  qua  deputati  fuerint, 
»  nec  non  inspectis  conditionibus  loci,  numero 

>  animarum,  qualitate  laboris,  et  quantitate  im- 
»  pensarum,  quas  commissi  officii  necessitas  postu- 
»  laverit.  Quod  si  Parochi  ab  Episcopi  moniti, 
»  congruo  iisdem  termino  praefixo,  Coadjutores, 
»  sive  Vicarios  temporarios,  quoties  opus  fuerit, 
»  assumere  neglexerint,  poterunt  ipsi  Episcopi  eos, 
»  quos  huic  muneri  idoneos  censuerint,  auctoritate 
»  propria  deputare  cum  assignatione  antedictae 
»  portionis  fructuum.  Et  nihilominus,  ubi  etiam 
»  praedicti  Coadjutores,  aut  Vicarii  temporarii  a 
»  Parochis  nominati,  vel  assumpti  fuerint,  eorum 
»  de  idoneitate  Episcopis  constare  per  examen  de- 
»  beat,  antequam  ad  exercitium  admittantur;  nec 
»  satis  sit,  quod  ad  confessiones  audiendas  antea 
»  fuerint  approbati,  nisi  aliis  etiam  qualitatibus 
»  ad  curam  animarum  recte  exercendam  oppor- 
»  tunis  praediti  noscantur.  Quibus  si  careant,  nec 
»  Parochi  deinde  intra  alium  similem  terminum, 
»  ab  Episcopis  praefigendum,  alios  vere  idoneos 
»  nominaverint;  tunc  pariter  ad  ipsos  Episcopos 
»  libere  spectet  deputatio  cum  dicta  congruae  as- 
»  signatione;  nec  ulla  Parochorum  contradictio, 
»  aut  exemptio,  aut  appellatio,  aut  cujuscumque 
»  judicis  inhibitio  executionem  deputationis,  et  as- 

»  signationis  certae  partis  fructuum  in  casibus 
»  praemissis  suspendere  possit,  itemque  non  ob- 
»  stante  qualibet  contraria  consuetudine  etiam  im- 
.  »  memorabili.  »  Ex  quo  textu  sequentia  arguun¬ 
tur,  nempe  hos  Coadjutores  poni  debere,  vel  as¬ 
sumi  a  Parochis,  ad  quos  proinde  spectat  eorum 
designatio.  Hoc  autem  intelligitur  tantum  si  Coad¬ 
jutores,  seu  Vicarii  ponantur  in  simili  casu;  nam 
si  Vicarius  ponitur  Parocho  ob  suam  culpam, 
nempe  quia  suspensus  est  ex  informata  conscientia, 
tunc  Vicarii  nominatio  spectat  ad  Episcopum, 
prout  ex  responso  S.  Congregationis  Concilii  in 
causa  Burgi  S.  Domnini  diei  4  Mo.ii  1737  constat. 
Ab  hac  antiqua  observantia  recessum  est  in  Gallia, 
aliisque  finitimis  regionibus,  in  quibus  Coadju¬ 
tores  Parochorum  directe  nominantur,  et  remo¬ 
ventur  ab  Episcopis  etiam  inauditis  Parochis.  Sed 
hoc  dependet  a  speciali  modo  administrationis  il¬ 
larum  Dioecesum,  et  ex  conditione  Ministrorum 
sacrorum  a  temporibus  imposita,  nempe  quod 
Episcopi  habeant  exclusivum  onus  providendi  Clero 
titulum  ordinationis,  et  propriis  expensis  eos  alendi 
donec  ordinatos  provideant  de  aliquo  munere.  Sed 
quod  ex  longa  consuetudine  alicubi  licet,  tacente 
S.  Sede,  hoc  non  est  in  aliis  locis  noviter  contra 
canones  inducendum.  Quae  tamen  designatio  debet 
notificari  Episcopo,  et  de  eorum  idoneitate  Epi¬ 
scopis  per  examen  constare  debet,  antequam  ad 
exercitium  admittantur.  Neque  ab  hoc  examine 
valent  se  dispensare,  si  jam  ad  confessiones  au- 

diendas  fuerint  approbati,  nisi  censeantur  praediti 
aliis  qualitatibus  ad  curam  animarum  necessariis, 
et  hoc  Episcopis  constare  debet.  Et  si  ab  Episcopo 
approbati  non  fuerint,  tunc  alii  debent  a  Parochis 
nominari  etiam  intra  terminum  ab  Episcopis  prae¬ 
figendum;  quo  elapso,  si  idoneos  non  deputaverint, 
tunc  ad  Episcopos  libere  spectabit  eorum  depu- 
tatio.  Ex  quibus  pone  sequitur  Episcopum  non 
posse  absque  rationabili  causa  denegare  Coadiutori 
approbationem.  Ad  Episcopum  pariter  spectat  de¬ 
terminare  numerum  Coadjutorum,  quot  sifficiant 
ad  Sacramenta  ministranda,  et  cultum  divinum  cele¬ 
brandum,  qui  a  Parochis  proponantur.  Potest  au¬ 
tem  esse,  imo  quandoque  requiritur,  quod  isti 
Coadjutores  suum  ministerium  exerceant  in  alia 
Capella,  quam  sit  Ecclesia  parochialis,  et  tunc  ista 
Capella  erit  vere  succursalu.  Coadjutorum  autem 
istorum  munus,  et  potestas  est  administratio  om¬ 
nium  Sacramentorum;  et  ex  ipsa  generali  deputa- 
tione  hanc  facultatem  sortiuntur,  nisi  aliqua  re¬ 
strictio  expresse  facta  sit  a  Parocho,  qui  utique 
valet  sui  delegati  coercere  facultatem.  Imo,  quo¬ 
niam  haec  deputatio  est  ad  universitatem  causarum 
potest  Coadjutor  quoque  subdelegare  quoad  ali¬ 
quem  actum,  puta  adsistentiam  matrimonio.  Epi¬ 
scopi  pariter  curabunt,  determinare  istis  Coadjuto- 
ribus  partem  fructuum  assignandam,  omnibus  su¬ 
pra  dictis  inspectis.  Cum  vero  istorum  Coadjutorum 
positio  eadem  sit  ac  aliorum  Vicariorum  tempora¬ 
neorum,  de  quibus  egimus  lib.  1  tit.  XXVIII 

hinc  ex  iisdem  juridicis  rationibus  teneo  absque 
justa  causa  non  posse  hos  removeri  neque  ab 
Episcopo,  neque  a  Parocho,  et  sic  remotos  posse 
recursum  facere  ad  S.  Congregationem,  quae  saepe 
eos  audivit  cum  effectu. 

28.°  Quoad  alterum  casum,  nempe  ob  locorum 
distantiam,  vel  difficultatem,  clara  videntur  esse 
verba  Concilii  Tridentini,  scilicet  quod  novae  Pa¬ 
roeciae  etiam  invitis  Rectoribus  ab  Episcopis  con¬ 
stitui  possint,  provisis  Sacerdotibus,  qui  Ecclesiis 
noviter  erectis  erunt  praeficiendi,  de  congrua  por¬ 
tione.  Equidem,  ut  advertit  Secretarius  S.  Congre¬ 
gationis  Concilii  in  Folio  causae  Massanen.  etPopuL 
Dismembrat.  diei  9  Maii  1840 ,  juxta  communem 
calculum  Doctorum  ex  solo  parochianorum  nu¬ 
mero,  etsi  exorbitanter  sit  auctus  in  eodem  loco 
Ecclesiae  parochialis,  ad  subsidiarium  dismembra- 
tionis  remedium  non  deveniri,  cum  succurri  possit 
semper  per  unius,  vel  plurium  Coadjutorum  depu- 
tationem,  idque  ex  mente  Tridentini  Concilii  cit. 
sess.  Sed  hoc  ad  summum  demonstrat  id  in  casu 
non  licere  Episcopis; S. Congregatio  enim  non  semel 
ex  sola  numerositate  populi  plenam  dismembra- 
tionem,  attendendo  ad  alias  facti  circumstantias, 
permisit;  sicut  contigit  in  Verulana  diei  22  Maii 
1784 ,  cum  in  Civitate  Frusinonis  duae  essent  Pa¬ 
roeciae,  et  septem  millia  parochianorum,  novam 
in  commodiori  urbis  loco  erigendi  licentiam  con¬ 
cessit.  At  distantia,  sive  difficultas  locorum  non 
ambigitur,  quod  possit  esse  causa  dismembrationis; 

quae  quaenam  esse  debeat,  cum  in  jure  statutum 
non  sit,  judicis  arbitrio  relinquitur,  ut  tenuit  Rota 
Decis.  484  num.  2  %  1  Reeentior.,  et  proinde 
Episcopi  hac  super  re  procedere  valent,  etiam  in¬ 
vitis  Rectoribus,  vel  patronis  quando  Parochia  juri- 
patronatus  subjicitur.  Qui  etsi  debeant  rogari  et 
audiri,  ut  par  est,  attamen  si  eorum  dissensus 
minime  justus  et  rationabilis  deprehenditur,  non 
idcirco  eorum  oppositio  animarum  bono,  divinoque 
cultui  praehabenda  est,  prout  pluries  S.  Congre¬ 
gatio  Concilii  demonstravit  suis  decisionibus,  qui¬ 
bus  decreta  episcopalia  hac  super  re  edita  firma¬ 
vit.  Aliquando  tamen  istae  causae  in  prima  instantia 
proponuntur  apud  S.  Congregationem  Concilii,  a 
qua  exposcitur  decisio  faciendae  divisionis  parochia- 
lium  Ecclesiarum,  et  tunc  nonnumquam  judicavit, 
antequam  ad  Paroeciae  dismembrationem,  novae- 
que  Paroeciae  erectionem  procederet,  explorari  de¬ 
bere,  an  recte  suppleri  possit  per  Vicarium  per¬ 
petuum  in  Ecclesia  aliqua  particulari  instituendum, 
sicut  in  Lunen.  Sarzarxen.  Dismembr .  Paroec.  diei 
27  Septembr.  1732 ,  cum  de  venia  quamdam  dis- 
membrandi  Paroeciam,  novamque  erigendi  rogare¬ 
tur,  in  antecessum  inquiri  jussit,  an  vicaria  per¬ 
petua  constitui  posset;  et  quamvis  populus  villae 
Meridii  pro  Paroecia  dismembranda  enixius  insta¬ 
ret,  et  dotem,  aliaque  necessaria  se  suppeditaturum 
spopondisset,  S.  Congregatio  petitam  dismembra¬ 
tionem  denegavit,  et  constituit  erigendam  esse  per¬ 
petuam  vicariam  cum  assignatione  congruae  a  com- 


LIBER  III. 


TITULUS  IV. 


203 


munitate  Meridii  solvenda.  Et  acriter  postea  Me- 
ridiensibus  contendentibus,  reintegrata  quaestione 
de  plena  veteris  Parochiae  sectione,  S.  Congregatio 
decisionem  confirmavit  juxta  modum,  nempe  ut 
Vicarius  perpetuus  eligeretur  per  concursum,  et 
Episcopus  ei  assignaret  emolumenta  stolae,  reliquis 
redditibus  Parocho  reservatis,  die  21  Januar.  1733 . 
Quae  declaratio  S.  Congregationis  Concilii  fortasse 
movit  S.  Congregationem  Episc.  et  Regular.  in 
Carpen.  Dismembr .  Paroee.  diei 22 Septembr.  1855 , 
ut  in  simillimo  casu  cum  in  consultatione  exem¬ 
plum  memoratae  causae  Lunensis  Sarzanensis  al¬ 
legatum  fuisset,  eamdem  declarationem  ederet; 
etenim  decrevit  loco  Paroeciae  independentis  ac 
liberae  esse  locum  erectioni  vicariae  perpetuae, 
postquam  Ordinarius  docuisset  de  congrua  dota- 
tione.  —  At  plerumque  decisiones  dedit  S.  Congre¬ 
gatio  pro  divisione  plena  Paroeciae.  In  hoc  autem 
casu,  ut  omni  ex  parte  universae  rei  consultum 
sit,  illud  ab  Episcopis  est  efficiendum,  ut  congrua 
dos  tam  pro  Parochis,  quam  Ecclesiae  parochialis 
tuitione  sit  in  promptu,  ac  praesertim  pro  sacris 
supellectilibus,  et  lampadis  alimento  ante  SS.  Eu¬ 
charistiae  Sacramentum,  prout  S.  Congregatio  Con¬ 
cilii  expresse  requisivit  in  Milevitancc  Dismembr . 
diei  4  Febr.  1843 ,  et  Camerinensi  diei  2  Decembr. 
ejusdem  anni.  —  Quod  attinet  vero  ad  hanc  provisio¬ 
nem,  hic  est  modus  providendi;  nempe  ut  com¬ 
petens  portio  assignetur  arbitrio  Episcopi  ex  fru¬ 
ctibus  ad  Ecclesiam  Matricem  quomodocumque 

pertinentibus,  ut  habebatur  in  cap.  3  de  aedifieand. 
Ecclesiis ,  et  ex  cii.  cap.  Concilii  Tridentini.  At  si 
non  sint  isti  fructus  exuberantes  ex  primaevo  be¬ 
neficio,  tunc  idem  Concilium  Tridentinum  eo  loco 
statuit,  ut  Episcopus  possit  compellere  populum 
ad  ea  subministranda,  quae  sufficiant  ad  vitam 
Parochi  de  novo  deputandi  substentandam.  «  Sin 
»  autem,  ut  docet  Fagnanus  in  commentariis  ad 
»  hoc  caput  tertium  num.  6 ,  paupertas  parochia- 
»  nos  excuset,  cogat  Episcopus  Abbatem,  vel  Prae- 
»  positum,  cui  Parochia  illa  in  temporalibus  subest, 
»  ad  suppeditanda  vitae  necessaria  Sacerdoti  insti- 
>  tuendo.  Quod  si  et  illos  excuset  inopia,  provi- 
»  deat  Episcopus  ex  mensa  sua.  »  Et  hoc  com¬ 
probat  quoque  ex  declaratione  S.  Congregationis 
Concilii  lata  sub  iis  terminis:  «  Censuit  S.  Con- 
»  gregatio  in  terminis  Concilii  assignationem  esse 
»  faciendam  ex  fructibus  ad  Ecclesiam  matricem 
»  pertinentibus;  et  si  hi  non  sufficiant,  tunc  demum 
»  populum  compellendum  esse;  quod  si  nec  ipse 
»  ob  paupertatem  compelli  possit,  Episcopum  de 
»  suo  dare  debere.  »  —  Praecitatum  caput  3  de  aedi - 
Jican.  Eccles.  Rectori  Ecclesiae  matricis  reservat 
jus  praesentandi  Sacerdotem  in  nova  Ecclesia  in¬ 
stituendum,  et  dictae  Ecclesiae  matricis  competen¬ 
tem  honorem  in  nova  Ecclesia  pro  facultate  loci. 
Et  quidem,  quod  pertinet  ad  jus  hoc  patronatus, 
dicendum  est,  hoc  matrici  Ecclesiae  competere,  si 
haec  aliquid  de  suo  contulerit  in  novae  Ecclesiae 
dotatione  prout  erat  in  casu  contemplato  in  d. 

cap.  3;  secus  si  nihil  contulerit,  ut  esse  decisum 
a  S.  Congregatione  Concilii  refert  Fagnanus  in 
Comment.  ad  d.  cap.  3  de  aedif.  Eceles.  nutu.  39: 
nempe  «  S.  Congregationem  declarasse,  matricem 
>  Ecclesiam  non  acquirere  jus  patronatus  in  Ec- 
»  clesia  fundata  intra  suos  limites,  nisi  de  suo 
»  aliquid  contulerit,  non  obstante  quod  oblationes 
»  futurae  dicantur  esse  loco  dotis.  »  Quod  autem 
respicit  competentem  honorem,  explicatur  id  ab 
eodem  Fagnano  nam.  8,  ut  sit  vel  reseroatio  cen¬ 
sas  in  signum  veteris  subjectionis  (unde  est  quod 
Ecclesia  prima  dicitur  matrix,  et  noviter  constru¬ 
cta  filialis );  vel  quod  illi  reservetur  fons  baptis- 
malis,  vel  hujusmodi.  Unde  est  quod  ex  talibus 
signis  optime  et  plene  probatur  aliquam  Ecclesiam 
esse  matricem,  prout  in  causa  Ariminensi  diei  28 
Julii  1731.  «  Quum  inter  duas  Ecclesias  haec 
»  esset  ratio,  ut  in  altera  esset  fons  baptismalis, 
»  et  infantes  suos  suscipiendi  baptismi  gratia  ad 
»  eam  deferre  parochiani  consuevissent;  alterius 
»  vero  Parochus  ab  illius  Archipresbytero  Oleum 
»  Sacrum,  quo  aegrotantes  in  extremo  inunguntur, 
»  petere  solitus  esset,  de  illius  matricitate  constare 
»  S.  Congregatio  respondit.  » — 'De  dismembratione 
et  suppressione  beneficiorum  nunc  loquendum  est. 
Dismembratio  beneficii  est  quando  aliqua  pars 
reddituum,  vel  aliqua  jura  ei  tolluntur,  et  alii  be¬ 
neficio,  vel  ministerio  applicantur,  remanente  be¬ 
neficio  penes  suum  ordinarium  Rectorem.  Hinc 
dismembratio  nec  multiplicat,  nec  extinguit  titulos 

beneficiorum.  Haec  est  generaliter  a  jure  prohi¬ 
bita,  quia  procedit  contra  regulam  canonicam,  quae 
est  rubrica  tit.  XII:  «  Ut  beneficia  ecclesiastica 
sine  diminutione  conferantur.  »  Ex  justa  tamen 
causa  hanc  fieri  jura  permittunt,  ut  communiter 
censent  Doctores,  Pirhing  hic  num.  222;  Reif- 
fenstuel  tit.  XII  nam.  26,  Schmalzgrueber  hic 
num.  201 ,  aliique:  et  justa  causa  est  moralis 
necessitas,  et  evidens  Ecclesiae  utilitas,  cum  alias 
opportune  provideri  nequit.  —  Et  solemnitates  quo¬ 
que  debent  intervenire,  inter  quas  est  vocatio,  et 
consensus  Rectoris  beneficii  dismembrandi,  patro¬ 
norum,  si  patronatum,  et  parochianorum,  si  be¬ 
neficium  est  parochiale,  et  consentire  quoque  debet 
Capitulum  cathedrale,  ut  iidem  Doctores  notant. 
Non  potest  autem  ab  Episcopis  fieri  dismembratio 
fructuum  beneficii  parochialis,  ut  uniantur  isti 
beneficio  simplici,  prout  pluries  decisit  S.  Congre¬ 
gatio  Concilii,  et  refertur  a  Garcia  de  Beneficiis 
part.  12  cap.  2  num.  88,  et  memorat  Reiffen- 
stuel  loc.  cit.  num.  31.  —  Contingere  haec  dismem¬ 
bratio  potest  in  Paroeciis  alio  modo,  ut  nempe  pars 
territorii,  quae  ad  unam  pertinebat  Paroeciam,  al¬ 
teri  tribuatur:  cumque  haec  non  minus  sit  dismem¬ 
bratio,  etsi  in  jure  odiosa,  tamen  ex  justa  causa 
ab  Episcopis  fieri  posse  nemo  ambigit.  Justa  vero 
causa  in  facto  esse  debet  spiritualis  cura,  quae  illius 
partis  meliori  et  utiliori  modo  haberi  potest,  si  fiat 
dismembratio,  quae  neglecta  maneret,  si  ita  non 
provideretur.  Quin  imo  ex  superius  relato  cap.  4 

sess.  21  Concilii  Tridentini,  hac  existente  causa, 
puto  clismembrationem  fieri  posse,  sit  post  inter¬ 
pellationem  Rectores  quoque  essent  inviti  ;  quia 
interest,  quod  illius  partis  gregis  suprema  cura 
habeatur.  * — Suppressio  demum  est  totalis  beneficii 
extinctio.  Haec  suppressio  locum  habet  praecipue 
in  beneficiis  collegiatis,  et  est  injure  odiosa  ac  pro¬ 
hibita  argum.  cap.  12  de  Constitution quia  de  se 
minuit  divinum  cultum.  At  ex  causa  fieri  posse 
auctor  est  Concilium  Tridentinum  sess.  24  cap.  15 
de  reform.  Atqui  has  ex  gravi  causa  factas  sup¬ 
pressiones  ab  Episcopis,  nempe  pro  decenti  Ca¬ 
nonicorum  gradu,  pro  loci,  et  personarum  qualitate 
S.  Congregatio  Concilii  pluries  probavit.  Vera  au¬ 
tem  suppressio  in  indicato  casu  est,  quando  Ec¬ 
clesiae  sunt  numeratae .  Si  enim  Ecclesia  non  est 
numerata ,  tunc,,  ut  indicatum  est  initio  istius  ti¬ 
tuli,  non  verificatur  suppressio;  sed  tot  nominantur 
Canonici,  modo  majores  numero,  modo  minores, 
prout  abundant  redditus,  vel  diminuuntur.  - — Ali¬ 
quando  suppressio  petitur  a  patronis  beneficiorum, 
sed  Congregatio  Concilii  consuevit  respondere,  prout 
respondit  in  Lauretana  diei  28  Julii  1838:  «  Pa- 
»  tronis  cujusdam  beneficii  petentibus,  ut  nomi- 
»  natio  suspenderetur,  et  pecunia  pro  Missarum 
»  onere  ferendo  necessaria  ad  augendam  Parochi 
»  congruam  applicaretur,  quod  vero  superesset, 
»  sibi  ipsis  utpote  indigentibus  daretur,  S.  Con- 
>  gregatio  non  esse  annuendum  precibus,  sed  no- 
»  minandum  Capellanum,  reservata  annua  praesta- 

»  tione  in  favorem  patronorum  censuit.  »  Quod  in 
casu  suspensionis  nominationis  beneficii  definivit, 
id  in  casu  petitae  suppressionis  consuevit  S.  Con¬ 
gregatio  respondere.  At  hodiernis  temporibus  oc¬ 
casione  legis  a  Gubernio  italico  latae  die  15  Au¬ 
gusti  anni  1867  «  Delia  liqui dazione  delibasse  ec¬ 
clesiastico  »  S.  Poenitentiaria  in  pluribus  casibus 
non  modo  suspensionem  nominationis,  sed  in  aliqui¬ 
bus  etiam  suppressionem  beneficiorum  indulsit,  re¬ 
quirens,  ut  detur  Ordinario  summa,  ex  cujus  fru¬ 
ctibus  annuis  habeantur  necessaria  ad  onera  ad¬ 
nexa  beneficio  explenda.  Hoc  autem  conceditur, 
quando  moraliter  impossibile  est,  ut  reintegretur 
dos  illius  beneficii.  At  si  haec  reintegratio  est  pos¬ 
sibilis,  tunc  providendo  necessitatibus  patronorum 
aliqua  elargita  summa,  et  expetita  renuntiatione 
juris  patronatus,  fit  locus  suspensioni  provisionis 
beneficii  etiam  reductis  temporanee  oneribus,  usque 
dum  antiqua  dos  reintegretur. 


TITULUS  VI. 

De  Clerico  aegrotante ,  vel  debilitato. 


l.°  In  jure  distinguitur  Clericus  aegrotus  a 
Clerico  aegrotante;  nam  Clericus  aegrotus  dicitur 
ille,  qui  acuta  infirmitate  affligitur,  tamen  sanabili: 
e  contra  Clericus  aegrotans  ille  est,  qui  patitur  in¬ 
firmitatem  cronicam  et  insanabilem.  In  hoc  titulo 
non  est  sermo  de  Clerico  infirmo  seu  aegroto,  sed 
de  Clerico  aegrotante.  De  Clerico  enim  infirmo 
actum  est  tit.  IV,  nempe  cum  sermo  esset  de 
adsistentia  non  praestita  choro  ex  infirmitate:  atque 
de  hoc  Clerico  dictum  est,  eum,  si  choro  solitus 
erat  interesse,  lucrari  non  modo  praebendam,  sed 
etiam  distributiones,  quin  teneatur  per  substitu¬ 
tum  deservire  ex  cap.  unie,  de  Clerie.  non  re¬ 
sident.  in  VI,  et  tradit  Fagnanus  in  Commentariis 
ad  cap.  2  de  concess.  praebend.  num.  73  fuisse 

pluries  decisum  a  S.  Congregatione  Concilii.  Quin 
imo  idem  Fagnanus  in  cap.  1  t.  1  nam.  28 ,  et 
segq.  refert  fuisse  decisum  a  S.  Congregatione, 
quod  hic  Clericus  participat  de  fallentiis  aliorum, 
quod  tamen,  ut  advertimus  tit.  IV ,  verum  est, 
si  statuta  Capituli  sinant.  Quod  verificatur  etiam 
in  Capellaniis  circa  onera  Missarum  ex  constitu¬ 
tione  cap.  XV  de  praebend.  Ad  cujus  intelligen- 
tiam  sciendum  est  hic  agi  de  Sacerdote,  qui  ex 
obligatione  Capellaniae  tenetur  quotidie  celebrare, 
et  Missam  applicare.  Quaeritur  ergo  de  isto  — 
1°  an  teneatur  Missam  applicare  per  alium,  si  in¬ 
firmitate  temporanea  praeventus  nequeat  celebrare 
per  se?  —  2°  An  eadem  obligatio  sit,  si  ob  aliquam 
infirmitatem  cronicam  factus  esset  omnino  impo¬ 
tens  ad  celebrandum  ?  —  3°  Quid  censendum  sit 
si  Missam  ipse  non  celebret  ex  causa  honestatis 
et  debitae  devotionis,  et  quomodo  haec  causa  de¬ 
votionis  interpretanda  sit?  —  Ad  quae  sic  ex  alle¬ 
gandis  juribus  respondetur.  Et  imprimis  adver¬ 
tendum  hic  agi  de  Capellano,  qui  tenetur  per 
seipsum  celebrare ;  nam  si  non  tenetur  ex  textu 
fundationis  celebrare  per  se  ipsum,  et  ex  eodem 
textu  potest  supplere  per  alium,  tunc  quando  ipse 
nequit  per  se  id  praestare,  per  alium  satisfacere 
tenetur,  ut  declaravit  S.  Congregatio  Concilii  die 
18  Septembris  1683 ,  quam  mox  referemus.  Quo 
posito  ad  primum  inter  severiores,  vel  mitiores 
Auctorum  sententias  retinenda  est  aequior,  quam 
amplexa  est  S.  Congregatio  Concilii  in  Romana 

celebrat.  Missarum  diei  4  Junii  1689  et  diei  17 
Novembr.  1695;  nempe  si  infirmitas  perduret  quin¬ 
decim  tantum  dierum  spatio;  nam  hoc  tempore 
non  tenetur  per  alium  supplere  omissas  Missarum 
celebrationes.  —  Ad  secundum  dicendum  est  cum 
Giraldi  in  Commentariis  ad  d.  cap.  XI  De  Prae¬ 
bendis  oper.  cit.  part.  1  sect.  366:  «  Si  Capellanus 

>  ob  aliquam  infirmitatem  redditus  esset  omnino 
»  impotens,  et  aliunde  non  haberet  unde  viveret, 
»  ac  ordinatus  fuisset  ad  titulum  Capellaniae,  tunc, 
»  durante  impotentia,  neque  per  alium  teneri  sa- 
»  tis  facere  declaravit  S.  Congregatio  in  Pistor  iens. 
»  diei  5  Februarii  1650,  ut  in  lib.  Deeretor.  19, 
»  pag.  24;  quemadmodum  ex  iisdem  circumstan- 
»  tiis  exemit  similem  Capellanum  in  Patavinia  diei 
»  24  April.  annil655,  dicto  lib.  19, pag.  453.  »  — 
Quod  demum  attinet  ad  tertium,  haec  quaestio  ter¬ 
minata  est  decisione  S.  Congregationis  Concilii  in 
causa  Collensi  decisa  die  18  Septembr.  1683 , 
cujus  textus  legitur  apud  Benedictum  XIV  De 
sacrijic.  Missae  lib.  3  cap.  3  num.  7 ,  ibi*.  «Mo- 
»  demus  Episcopus  Collem,  Dioecesim  visitando, 
»  comperiit  non  sine  maximo  conscientiarum  pe- 
»  riculo  plures  irrepsisse  abusus  in  adimplendo 
»  mentem  eorum,  qui  Missas  celebrari  mandarunt. 
»  Ad  eos  ergo  tollendos  discutiendum  ac  resolven- 
»  dum  videtur :  —  Primo,  an  Sacerdotes  obligati 
»  ratione  beneficii,  capellaniae,  legati,  aut  stipendii 

>  celebrare  quotidie  Missam  per  se  ipsos,  possint 

>  aliquando  a  celebratione  vacare ;  et  quatenus  af- 

»  firmati  ve  i  —  Secundo,  quando  et  quoties  a  dicta 
»  celebratione  vacare  possint.  —  Tertio,  an  diebus 

>  licitae  vacationis  possint  Missam  pro  se  ipsis, 

>  vel  aliis,  praeterquam  pro  Fundatoribus  cele- 
»  brare,  et  quatenus  affirmative:  —  Quarto,  an  pro 
»  aliis  celebrando  possint  stipendium  pro  hujusmodi 
»  celebratione  recipere.  — -  Quinto,  an  illis  diebus, 

»  quibus  licite  vacant  a  celebratione,  teneantur 
»  Missam  ab  aliis  celebrari  facere  juxta  intentio- 
»  nem  Fundatorum.  —  Sexto,  an  Sacerdotes  ut 
»  supra  obligati  celebrare  Missam  quotidie,  absque 
»  tamen  onere  celebrandi  per  se  ipsos,  possint  ali- 
»  quando  a  celebratione  vacare.  —  Ad  superiora 
»  dubia  ita  responsum  est:  —  Ad  primum  affirma- 
»  tive,  concurrente  aliqua  legittima  causa.  —  Ad 
»  secundum,  ut  ad  proximum.  —  Ad  tertium,  ne- 
»  gative.  —  Ad  quartum,  negative.  ■ —  Ad  quintum, 

»  distulit  resolutionem.  — Ad  sextum,  negative .» — 
Ex  quo  pariter  intelligitur  quid  veniat  nomine 
honestatis  et  debitae  devotionis,  nempe,  quod  Ca~ 
pellanus  Missae  celebrationem  aliquibus  diebus  in¬ 
termittat,  sive  quia  conscium  se  noscens  peccati 
mortalis  reum  copiam  confessarii  non  habet,  aut 
quia  spiritus  fervore  deficit;  quae  raro  contingere 
possunt,  quin  imputentur  malitiae  et  habitui  malo 
Capellani,  et  proinde  non  constituant  causam  ra¬ 
tionabilem,  de  qua  in  dicto  decreto  S.  Congrega¬ 
tionis.  In  beneficiis  autem  parochialibus,  etiamsi 
morbus  sit  temporaneus.  Parochi  tenentur  sibi 
eligere  Coadjutorem,  ab  Ordinario  tamen  loci  pro- 

bandum,  prout  eruitur  ex  cap.  1  sess.  24  Con¬ 
cilii  Tridentini;  vel  si  ipsi  cessent,  Ordinarius  ipse 
loci  constituet,  cui  dabitur  emolumentum  pro  la¬ 
bore,  reliquis  fructibus  Parocho  reservatis  :  et  jure 
quidem,  cum  cura  spiritualis  populi  intermitti  non 
valeat. 

2.°  Quod  si  morbus  sit  perpetuus,  vel  natu¬ 
raliter  incurabilis,  tunc  Beneficiatis,  Parochis,  ali¬ 
isque  majoribus  Praelatis  non  praescribitur  ut 
cedant  beneficio,  ut  cavetur  cap.  5  h.  t.,  sed 
providetur  per  Coadjutorem  cum  assignatione  con¬ 
gruae,  prout  pro  Beneficiatis  quoque  minoribus 
constituitur  capp.  3,  4  et  ult.  h.  t.  Causa  autem 
est  semper  haec,  quod  titularis  nequit  perpetuo 
suis  obligationibus  beneficialibus  vel  in  totum,  vel 
pro  parte  satisfacere.  —  Coadjutoriae  autem  sunt 
aliae  temporaneae,  aliae  perpetuae ;  seu  aliae  revo¬ 
cabiles ,  aliae  irrevocabiles.  Coadjutores  perpetui  vel 
irrevocabiles  habent  spem  vel  jus  successionis  in 
beneficio,  quo  jure  carent  revocabiles:  proinde  illi 
dicuntur  intitulati ,  non  vero  alteri.  Cum  porro 
constitutio  Coadjutoris  perpetui  aequi  valeat  con¬ 
cessioni  beneficii;  hinc  patet  hanc  gratiam  non 
posse  concedi,  nisi  a  Romano  Pontifice,  ut  notat 
Benedictus  XIV  deSijnocl.  diaeces.  lib.  13  cap.  10, 
cum  quibuscumque  aliis  Praelatis  a  jure  inhibitum 
sit  disponere  de  beneficiis  nondum  vacantibus  ex 
cap.  7  sess.  25  Concilii  Tridentini  coadjutorias 
has  interdicente.  Quod  spectat  vero  ad  Coadjutores 
temporaneos  seu  revocabiles,  eos  Episcopis,  aliisque 

Praelatis  superioribus  dat  solummodo  Pontifex  ; 
sunt  enim  causae  majores,  ut  notatur  in  cap.  unie, 
h.  t.  in  VI.  Imo,  ut  advertit  Giraldi  op.  eit. 
part.  i  sect.  413 ,  hodie  non  admittuntur  neque 
illae  exceptiones,  quae  eo  in  capite  referuntur, 
sed  constanter  et  absolute  Sedes  Apostolica  ex  se 
sola  providet  de  Coadjutore  etiam  sine  consilio  et 
assensu  Capituli.  In  caeteris  autem  beneficiis  mi¬ 
noribus  illi  dant,  qui  in  iisdem  habent  jus  insti¬ 
tuendi  et  destituendi,  prout  sunt  Episcopi,  vel 
Praelati  exempti,  quemadmodum  Doctores  una¬ 
nimiter  docent. 

3.°  Coadjutor  porro  dari  potest  vel  Beneficiato 
prorsus  inhabili,  et  tunc  omnia  officia  exercere 
valet,  quae  ipsi  Beneficiato  explenda  incumbebant ; 
aut  datur  Beneficiato  seni,  vel  debilitato,  sed  non 
prorsus  inhabili,  et  tunc  Coadjutor  ea  tantum 
agere  valet,  quae  Coadjutus  vel  non  potest,  vel 
non  vult  ipse  complere.  In  genere  autem  omnes 
obligationes,  quae  impositae  sunt  Beneficiato,  gra¬ 
vant  quoque  Coadjutorem.  Cui  congrua  datur  etiam 
de  fructibus  beneficii,  ex  cap.  3  h.  t.,  et  cap.  unie. 
§  Praesenti  eod.  in  VI,  caeteris  relictis  Benefi¬ 
ciato.  At  quandoque  evenit,  ut  fructus  beneficii 
sufficientes  non  sint  ad  utriusque  sustentationem; 
et  tunc  contra  Glossam  Jinalem  cap.  3  h.  t.  cen¬ 
sent  communiter  Doctores  apud  Reiffenstuel  num. 
57  et  58  h.  t.  praeferendum  esse  Beneflciatum, 
et  Coadjutori  providendum  esse  ab  Episcopo  alio 
modo,  prout  indicatur  diversis  textibus  Concilii 

Tridenti  ni  praesertim  cap.  4,  et  cap.  6  sess.  21 
de  reform. — Circa  praerogativas  autem,  et  honores 
Coadjutoris  hoc  principium  tenendam  est,  quod 
passim  tradunt  Doctores  apud  Schmalzgrueber 
h.  t.  nam.  32,  nempe  Coadjutorem,  eo  quod  re¬ 
praesentat  personam  principalis,  praecedere  om¬ 
nes,  qui  respectu  ejus  sunt  inferioris  ordinis:  ul¬ 
timum  tamen  locum  habere  inter  pares,  etsi  Coad- 
jutus,  si  praesens  esset,  primum  locum  occuparet, 
cum  ceteris  paribus  in  eodem  gradu  dignitatis 
semper  clarior  sit,  qui  propriis  radiis  fulget,  quam 
qui  alienis.  Haec  est  vero  diversitas  inter  Coad¬ 
jutorem  temporaneum  et  perpetuum,  quod  tempo¬ 
raneus  cessat,  quando  Coadjutus  quacumque  ra¬ 
tione  amittit  titulum  beneficii ;  perpetuus  autem 
numquam  amittit,  sed  potius  si  Coadjutus  deperdit 
quacumque  ratione  titulum  beneficii,  hunc  ipse 
consequitur  vi  antiquae  concessionis,  et  incipit 
esse  beneficii  proprietarius,  qui  antea  habebat 
spem,  seu  jus  ad  illud  beneficium  possidendum. 


TITULUS  VII. 

De  Institutionibus. 


1. °  Institutio  late  sumpta  et  concessio  cano¬ 
nica  beneficii,  qua  scilicet  alicui  datur  jus  in  re,  et 
proprietatis  in  beneficio  ipso ;  atque  sic  accepta 
duplex  est,  nempe  libera,  et  necessaria.  De  libera 
jam  egimus  in  titulo  V,  et  vocatur  collatio.  Agi¬ 
mus  hic  de  institutione  necessaria,  quae  definitur 
«  concessio  Ecclesiae,  vel  beneficii  vacantis  facta  ex 
auctoritate  Episcopi,  vel  alterius  personae  ecclesia¬ 
sticae  cuipiam  Clerico  ad  nominationem,  vel  prae¬ 
sentationem  patroni.  >  Institutio  demum  alia  est 
tituli  collativa,  alia  authorizabilis,  alia  est  realis 
et  actualis,  quae  vocatur  investitura,  prout  habet 
Glossa  in  C.  Benejicium  de  Regul.  Jur.  in  VI, 
et  de  his  tribus  hoc  titulo  agendum  est. 

2. °  Institutio  haec  tituli  collativa,  cujus  dedi,- 

mus  definitionem,  post  Pontificem  spectat  ad  Epi¬ 
scopum,  in  cujus  Dioecesi  Ecclesia,  vel  beneficium 
situm  est  ex  cap.  9  h.  t.  Et  hanc  concedere  potest 
Episcopus  etsi  nondum  consecratus,  dummodo  ad- 
ministrationem  suae  Dioecesis  legitime  ceperit. 
Imo  instituere  potest  quoque  Vicarius  generalis  ex 
mandato  generali  ex  sensu  contrario  cap.  jin.  de 
officio  Vicarii  in  VI,  quia  est  actus  necessarius. 
Ob  eamdem  rationem  transit  haec  potestas  in  Ca¬ 
pitulum,  sede  vacante,  et  ex  hoc  ad  Vicarium  ca- 
pitularem  ex  cap.  1  h.  t.  in  VI.  Praelatis  quo¬ 
que  inferioribus  in  Ecclesiis,  et  beneficiis  plenissimo 
jure  sibi  subjectis  competit  institutio,  cum  sint 
vere  Ordinarii.  Caeteris  autem  Clericis  id  compe¬ 
tere  potest  ex  privilegio,  praescriptione,  vel  ex 
lege  fundationis  ex  cap.  6  h.  t.  Maxima  autem 
est  differentia  inter  Ordinarios  locorum  instituen¬ 
tes,  et  alios  Clericos;  quia  Ordinarii  non  debent  de¬ 
monstrare  titulum,  unde  hoc  habeant,  cum  habere 
dicantur  intentionem  in  jure  fundatam;  sed  alii 
Clerici  debent  edocere  titulum,  vi  cujus  haec  po¬ 
testas  illis  competat.  Iterum  si  institutio  perti¬ 
net  ad  alium  praeter  Ordinarium,  Clericus  tamen 
instituendus  Ordinario  debet  praesentari  ex  allega¬ 
tis  juribus,  ut  probet  ejus  idoneitatem.  Controver- 
titur  a  Doctoribus,  an  venia  concessa  a  d.  cap.  6 
h.  t.  fuerit  adempta  a  Concilio  Tridentino  ex 
cap.  12  sess.  14  de  refortn.,  ubi  dicitur:  «  in  casu 
»  autem  fundationis,  aut  dotationis,  hujusmodi  in- 
»  stitutio  Episcopo,  et  non  alteri  inferiori  reserve- 

»  tur.  >  Et  mihi  apparet  verior  sententia  Pirhing 
tit.  1  num.  6,  nempe  quod  advenerit  derogatio, 
ac  proinde  post  Concilium  Tridentinum  non  posse 
in  fundatione  alteri  inferiori  reservari  potestas  in¬ 
stituendi  quam  Episcopo ;  quia  in  eo  cap.  12 
sess.  14  non  est  sermo  de  institutione  auctorita- 
bili,  quamvis  nonnulli  alterius  sententiae  Doctores 
id  retineant,  sed  de  collativa  tituli,  prout  fert  con¬ 
textus ;  nec  de  dignoscenda  idoneitate  simpliciter, 
de  his  enim  loquitur  Concilium  Tridentinum  sess.  7 
cap.  13,  et  sess.  14  cap.  13.  Imo  Fagnanus  in 
cap.  31  de  elect.  num.  31  fuisse  decisum  a  S.  Con¬ 
gregatione  Concilii  refert,  ut  non  alteri  reservetur 
collatio,  nisi  Episcopo.  Hoc  vero  intelligitur  de  fun¬ 
dationibus  post  Concilium  faciendis,  cum  antece¬ 
dentium  fundationum  leges  fuerint  a  Concilio  con¬ 
servatae;  quod  manifeste  apparet  ex  sess.  25  cap.  9 
§  Quod  si.  Laici  autem  et  mulieres,  etsi  religionem 
professae,  nequeunt  potestatem  nancisci  institutio¬ 
nis,  nisi  ex  privilegio  apostolico,  quemadmodum 
unanimiter  probant  Doctores,  attenta  incapacitate 
eorum  quasi-possidendi  spiritualia  jura. 

3.°  At  nonnulla  advertenda  sunt  tum  circa 
personas  instituendas,  tum  circa  modum  donandae 
institutionis.  Et  quod  attinet  ad  personas,  Episcopi 
nequeunt  laicis  concedere  institutionem  beneficio¬ 
rum,  cum  sint  inhabiles,  bene  vero  Clericis,  et 
nonnisi  dignis  ac  idoneis  ex  cap.  2  h.  t.  Digni¬ 
tas  porro  haec,  et  idoneitas,  ut  expositum  est  tit.  XIV 
libri  primi  desumitur  ex  requisitis  qualitatibus 

tum  a  jure  communi,  tum  a  lege  fundatorum.  Sed 
Episcopus  instituens  in  praesentatis  non  requiret 
nisi  qualitates  a  jure  communi  requisitas,  quando 
aliae  qualitates  non  exiguntur  ex  titulo  fundatio¬ 
nis,  neque  hac  super  re  conventiones  peculiares  at¬ 
tendendae  sunt,  prout  deciditur  cap.  5  h.  t.}  et  cap. 
37  de  praebend.  —  Quoad  numerum  personarum 
instituendarum  ab  Episcopo  pariter  canones  aliquid 
observandum  constituunt.  Circa  Ecclesias  nume¬ 
ratas  non  est  verendum  quod  plures  instituantur, 
cum  hic  numerus  dependeat  a  Statutis  Ecclesia¬ 
rum,  et  postquam  est  completus,  alii  non  habent 
titulum,  quem  assequantur.  Ast  in  Ecclesiis  non 
numeratis,  seu  receptitiis  Episcopus  posset  in  in¬ 
stitutione  excedere;  et  hinc  cap.  4  h.  t.  regula 
constituta  est:  «  Statuimus,  ut  in  Ecclesiis  vestris, 
»  ultra  quam  facultates  earum  Ecclesiarum  susti- 
»  neant,  vobis  non  instituantur  invitis.  »  Et  jure 
quidem  id  a  Canonicis,  vel  Collegio  dependet,  non 
simpliciter  ab  arbitrio  Episcopi,  quia  Canonici  in 
talibus  Ecclesiis  deservientes  jus  habent  ad  hone¬ 
stam  sustentationem,  quae  non  haberetur,  si  plu¬ 
res  Canonici  ab  Episcopo  instituerentur,  quam  qui 
earum  facultatibus  ali  possunt;  ad  quod  faciendum, 
praeter  Episcopi  -voluntatem,  requiritur  quoque  con¬ 
sensus  Canonicorum:  et  quidem  omnes  et  singuli 
consentire  debent  juxta  notam  regulam  juris  «  quod 
»  omnes  tangit,  ab  omnibus  et  singulis  probari 
>  debet.  »  Praecisius  tamen  vetitum  editum  conti¬ 
netur  hac  super  re  in  cap.  1  h.  t.,  nempe  «  Non 

»  amplius  suscipiantur  in  Monasterio  Monachorum, 

»  aut  Clericorum,  seu  etiam  puellarum,  quam  quot 
»  se  regere  de  bonis  Ecclesiae  absque  penuria  pos- 
»  sint.» Hoc  decretum  praecisius  vocatum  est,  quia, 
et  ex  textu  apparet,  non  permittit  neque  renun¬ 
tiationem  ex  parte  Monachorum,  vel  puellarum.  Cui 
accessit  decretum  Concilii  Tridentini  sess.  25  cap.  3 
de  Regular.:  «  In  Monasteriis  et  domibus  tam  viro- 
»  rum,  quam  mulierum  bona  immobilia  possidenti- 
»  bus  vel  non  possidentibus,  is  tantum  numerus  con- 
»  stituatur,  ac  in  posterum  conservetur,  qui  vel  ex 
»  redditibus  propriis  Monasterii,  vel  ex  consuetis 
»  eleemosinis  commode  possit  sustentari.  »  Accessit 
quoad  Monasteria  virorum  decretum  aS.  Congrega¬ 
tione  Concilii  editum  jussu  Urbani  VIII  relatum  in 
Constitutione  ejusdem  «  Cum  saepe  contingat  »  diei 
21  Jun.  1625;  in  quo  prohibitum  est  Superioribus 
Regularibus  augere  Religiosorum  numerum  semel 
taxatum,  et  a  S.  Congregatione  approbatum,  nisi 
cum  ejus  licentia,  etiam  praetextu  augmenti  red¬ 
dituum  sub  poenis  ipso  facto  incurrendis  priva¬ 
tionis  vocis  activae  et  passivae  etiam  habilitatis; 
quod  decretum  est  pro  Italia,  et  insulis  adjacenti¬ 
bus.  Decreta  haec  sub  iisdem  poenis  confirmata 
fuerunt  ab  Innocentio  XII  Constitutione  «  Nuper  » 
diei  23  Novembr.  1697 ,  ab  Innocentio  XIII  Con¬ 
stitutione  «  Apostolici  Ministerii  »  diei  13  Martii 
1723  pro  Regnis  Hispaniae,  et  a  Benedicto  XIII 
Constitutione  «  In  supremo  »  diei  23  Septembr. 
1724.  Constitutio  vero  Pii  V  «  Circa  »  diei  29 

Maii  1566,  idem  servandum  esse  decrevit  respecta 
Monialium  etiam  Regularibus  subjectarum.  Illarum 
autem  numerus  ex  Constitutione  Gregorii  XIII 
«  Deo  sacris  »  diei  30  December.  1572 ,  taxari  de¬ 
debat  ab  Episcopo  una  cum  Superiore  Regulari.— 
Quoad  modum  vero  institutionis  concedendae  est 
retinendum,  quod,  praevia  praesentatione  patroni, 
Ordinarius,  sive  alius  instituens  non  potest  id  com¬ 
plere,  nisi,  recognita  quoque  idoneitate  praesentati, 
edictum  proponatur  publicum,  in  quo  intra  compe¬ 
tentem  et  in  eo  expressum  terminum  peremptorium 
citentur  omnes,  quorum  interest,  ad  comparendum, 
et  deducendum  ea,  quae  institutioni  faciendae  op¬ 
ponenda  censuerint,  prout  ex  argum.  cap.  jin.  d& 
elect.  in  VI  Doctores  communiter  exigunt:  cujus 
edicti  necessitatem  et  effectus  iidem  Doctores  in¬ 
culcant  et  enumerant  apud  Schmalzgrueber /zwm.  35 
et  seqq.  —  Circa  tempus  autem  notandum  est  non 
esse  hoc  a  jure  statutum,  prout  id  factum  est  in 
collatione;  sed  si  nimis  differatur,  tunc  praefigi 
potest  a  Superiore  tempus,  ut  institutio  donetur; 
quo  tempore  praeterlapso  ex  negligentia,  Superior 
instituit.  Imo  posita  praesentatione  valet  institutio 
concedi,  etiamsi  non  sit  elapsum  tempus  quatuor, 
vel  sex  mensium  constitutum  pro  praesentatione 
patroni  laici,  vel  ecclesiastici;  succurrit  enim  ratio 
publicae  utilitatis,  ne  beneficia  longo  tempore  va¬ 
cent,  et  ex  altera  parte  post  praesentationem  fa¬ 
ctam,  et  constito  quod  ea  proveniat  a  patrono  pro¬ 
babiliter  tali,  vix  est,  quod  ejusdem,  aut  alterius 

patroni  praejudicetur  exigentiis  et  juribus,  quem¬ 
admodum  Doctores  plures  contra  alios  contendunt. 
Hoc  autem  ita  intelligitur,  ut  si  alius  patronus 
reclamet,  provisio  censeatur  nulla  ab  initio,  eo  vero 
non  reclamante  intra  tempus  utile,  pro  valida  a 
principio  habeatur,  prout  arguitur  ex  responso 
S.  Congregationis  Concilii  in  causa  Capellaniae 
diei  22  Septembr,  1877 ,  et  26  Januarii  1878.  — 
Datae  autem  institutionis  litterae  expediuntur  ad 
legitimam  probationem  quovis  tempore  habendam. 

4.°  Institutio  authorizabilis  est  «  participatio 
» jurisdictionis  parochialis  ad  Sacramenta  populo 
»  administranda,  ejusque  curam  agendam  pasto- 
»  ralem,  et  praecipue  in  foro  conscientiae.  »  Unde 
statim  intelligitur  eam  habere  locum  in  beneficiis 
curatis.  Haec  institutio,  quando  alia  quoque  tituli 
collativa  reservatur  Episcopo,  fit  uno  eodemque 
actu.  Sed  cum  haec  conceditur  Clericis  Episcopo 
inferioribus,  tunc  reservatur  Ordinario  loci;  atque 
est  necessaria,  cum  nemo  possit  participationem 
concedere  pastoralis  auctoritatis,  nisi  Ordinarius. 
Haec  proinde  institutio  competit  non  modo  Epi¬ 
scopo,  sed  et  Vicario  generali,  imo  Capitulo,  Sede 
vacante,  et  Praelatis  inferioribus  jurisdictionem 
quasi-episcopalem  obtinentibus.  Et  post  Concilium 
Tridentinum  ex  jam  dicto  cap.  13  sess.  7  non 
habetur  praetextus  cujusvis  privilegii,  seu  consue¬ 
tudinis  etiam  ab  immemorabili  tempore  praescri¬ 
ptae,  quae  valeat  hanc  tollere  Ordinariis  institu¬ 
tionem.  Imo,  ut  Doctores  docent,  haec  praescriptio 

non  modo  consuetudines  existentes  tollit,  sed  et 
in  futurum  quascumque  consuetudines  introdu¬ 
cendas  impedit  velut  irrationabiles. 

5.°  Institutio  demum  realis,  vel  missio  in  pos¬ 
sessionem  venit.  Unumquemque  de  beneficio,  aut 
Ecclesia  quomodocumque  provisum  canones  jusse- 
runt,  ut  ad  beneficii  ejusdem  possessionem  manu 
duceretur  ab  Auctoritate  ecclesiastica  ;  et  haec  ma- 
nuductioest  missio  in  possessionem.  Haec,  inquam, 
a  laicis  concedi  non  potest,  saltem  nomine  proprio, 
quia  hoc  jus  inter  spiritualia  recensetur  ex  cap.  9 
de  offc.  Archidiacon.  Insuper,  etsi  quis  titulum 
habeat,  non  tamen  per  se  capere  potest  beneficii 
possessionem,  et  haec  a  canonibus  vocatur  teme¬ 
ritas;  atque  si  cum  violentia  fiat,  in  poenam  istius 
temeritatis  hic  se  intrudens  in  possessionem  amittit 
ipso  jure  et  facto  titulum  beneficii,  et  omne  jus, 
quod  ei  in  illo  competebat  ex  cap.  18  de  praebend. 
in  VI.  Quod  si  violentia  non  intervenerit  applicari 
nequit  haec  poenalis  dispositio,  sed  erit  locus  poe¬ 
nae  arbitrariae.  Haec  autem  possessio  datur  ab 
Episcopo,  vel  ejus  Officiali,  Decanis,  vel  aliis  Com- 
missariis  in  beneficiis  parochialibus,  vel  inferio¬ 
ribus;  in  beneficiis  vero  collegiatis  plerumque  Col¬ 
legae  in  possessionem  mittunt.  Actus  vero  adhiberi 
soliti  in  talibus  possessionibus  diversi  prorsus 
sunt,  ut  consuetudo  docet,  ac  antiqua  praxis.  Sicut 
certum  est  posse  possessionem  apprehendi  per 
procuratorem  habentem  speciale  mandatum,  ut 
eadem  praxis  servat.  Solummodo  advertendum 

est,  quod  si  alius  retineat  possessionem  beneficii, 
tunc  ante  alterius  immissionem  in  possessionem 
ille  debet  citari  ex  cap.  28  de  praebend.  in  VI, 
et  cognitio  summaria  fit  de  collatione  ei  facta,  qui 
in  possessionem  beneficii  mittendus  est,  atque  sen¬ 
tentia  definitiva  illum  expellit,  et  hunc  intrare  per¬ 
mittit.  Effectus  demum  istius  possessionis  multi¬ 
plex  est;  namque  primo  fructuum  perceptionem 
lucrari  facit,  et  dat  fundamentum,  ac  initium  prae¬ 
scriptionis.  Singularia  autem  emolumenta,  seu  pri¬ 
vilegia  praescriptionis  habentur  in  Regulis  XXXV 
et  XXXVI  Cancellariae  Apostolicae.  —  Regula 
XXXV  porro  iis  verbis  exprimitur;  «  Item  S.  D.  N. 
»  ut  improbabilis  exquirentium  motus  reprima- 
»  tur,  voluit,  statuit,  et  ordinavit,  quod  quicumque 
»  beneficium  ecclesiasticum  tunc  per  annum  im- 
»  mediate  praecedentem  pacifice  possessum,  et  quod 
»  certo  modo  vacare  praetenditur,  deinceps  impe- 
»  traverit,  nomen,  gradum,  et  nobilitatem  posses- 
»  soris  ejusdem,  et  quot  annis  ipse  illud  possederit, 
»  ac  specificam,  et  determinatam,  ex  qua  clare 
»  poterit  constare,  quod  nullum  ipsi  possessori  in 
»  dicto  beneficio  jus  competat,  causam  in  hujus- 
»  modi  impetratione  exprimere,  et  infra  sex  menses 
»  ipsum  possessorem  ad  judicium  evocari  facere, 
»  causamque  ex  tunc  desuper  infra  annum  usque 
»  ad  sententiam  definitivam  inclusive  prosequi  de- 
»  beat,  et  teneatur.  Alioquin  impetratio  praedicta, 
»  et  quaecumque  inde  sequuta  nullius  existant  fir- 
»  mitatis.  Et  idem  impetrans  de  damnis,  et  inte- 

»  resse  possessorem  praedictum  contingentibus  ei 
»  satisfacere,  et  si  possessorem  ipsum  injuste,  fri- 
»  vole,  et  indebite  molestare  repertus  extiterit 
»  quinquaginta  florenos  auri  persolvere  Camerae 
»  Apostolicae  sit  adstrictus,  nec  alius  quam  prae- 
»  missae  vacationis  modus  etiam  per  literas  si 
»  neutri,  aut  subrogationis  alias  sibi  quoad  hoc, 

»  ut  beneficium  hujusmodi  ea  vice  consequi,  aut 
»  obtinere  valeat,  quomodolibet  suffragetur,  illud- 
»  que  in  antea  litigiosum  propterea  censeatur. 

»  Quod  etiam  extendi  voluit  ad  impetrantes  bene- 
»  ficia  ecclesiastica  cujuscumque  qualitates  per 
»  privationem,  et  amotionem,  vel  alias  propter  » 
»  commissa  excessus,  et  crimine  vacantia,  vel  va- 
»  catura,  et  similiter  ad  impetrantes  beneficia  tam- 
»  quam  vacantia  per  devolutionem.  »  —  Regula 
XXXVI  autem  sic  sonat:  «  Item  statuit,  et  ordi- 
»  navit  idem  D.  N.  quod  si  quis  quaecumque  be- 
»  neficia  ecclesiastica,  qualiacumque  sint,  absque 
»  simoniaco  ingressu,  ex  quovis  titulo  Apostolica, 

»  vel  ordinaria  collatione,  aut  electionis  hujusmodi 
»  confirmatione,  seu  praesentatione,  et  institutione 
»  illorum,  ad  quos  beneficiorum  hujusmodi  col- 
»  latio,  provisio,  electio,  et  praesentatio,  seu  quae- 
»  vis  alia  dispositio  pertinet,  per  triennium  pacifice 
»  possederit  (dummodo  in  beneficiis  hujusmodi,  si 
»  dispositioni  Apostolicae  ex  reservatione  generali 
»  in  corpore  juris  clausa  reservata  fuerint,  se  non 
»  intruserit)  super  eisdem  beneficiis  taliter  pos- 
»  sessis  molestari  nequeat,  nec  non  impetrationes 

»  quasilibet  de  beneficiis  ipsis  sic  possessis  factas, 
»  irritas,  et  inanes  censeri  debere  decrevit,  antiquas 
»  lites  super  illis  motas  penitus  extinguendo.  »  — 
Ex  quibus  colligitur,  quod  qui  per  triennium  bona 
fide,  et  cum  titulo  colorato  sine  simoniaco  ingressu 
beneficium  possedit,  non  tantum  in  foro  externo 
tutus  est,  et  molestari  nequit,  sed  etiam  praescribat 
vere,  et  titulum  acquirat  in  conscientia,  ut,  paucis 
exclusis,  communiter  tenent  Juristae  apud  Pirhing 
de  praescription.  num.  115.  Extensionem  vero 
istius  Regulae  XXXVI  optime  determinat  Riganti 
in  Commentar,  ad  d.  Regulam  num.  127 ,  ibi  : 
«  Indubium  est  principium,  quod  collatio  expleta 
»  ab  eo  qui  originaria  gaudet  facultate  beneficia 
»  conferendi,  titulum  coloratum  tribuat.  Duos  vero 
»  casus  tantummodo  excipit  regula,  qui  titulum 
»  discolorant,  ingressum  nempe  simoniacum,  et  in- 
»  trusionem  in  beneficio,  quod  sit  reservatum  re~ 
»  servatione  clausa  in  corpore  juris;  adeo  ut,  cum 
»  isti  duo  casus  excipiantur,  firma  remaneat  dispo- 
»  sitio  regulae  quoad  alios  casus  non  exceptos.  » 


TITULUS  VIII. 

De  Concessione  praebendae,  et  Ecclesiae 
non  cacantis. 


l.°  In  hoc  titulo  antiqua  illa  controversia  pro¬ 
ponitur:  an  possit  concedi  praebenda,  et  Ecclesia 
nondum  vacans?  Porro  antequam  interrogationi 
huic  respondeatur,  necesse  est  dignoscere  quando 
nam  praebenda,  vel  Ecclesia  vacans  dicatur.  Et 
vacua  beneficia  dicuntur  cum  proprietario,  et  pos¬ 
sessore  vacant;  unde  ea  vacua  dicuntur  vel  de 
jure  tantum ,  vel  de  facto  tantum ,  vel  demum  de 
jure  et  de  facto  simul.  De  jure  siquidem  vacua 
dicuntur,  cum  nemo  habuit  titulum  beneficii,  aut 
semel  habitum  amisit,  et  de  facto  possessionem 
nactus  est  ex  intrusione,  vel  semel  susceptam  re¬ 
tinet.  De  facto,  cum  proprietas,  aut  titulus  apud 
aliquem  est,  sed  hic  nondum  possedit,  et  benefi¬ 
cium  caret  possessore,  sive  quia,  ut  diximus,  titu- 

laris  nondum  possessionem  nactus  est,  sive  quia 
ex  ea  dejectus  est  atque  exturbatus,  nemine  sur- 
rogante.  De  jure  simul  et  de  facto  vacuum  est 
demum  beneficium,  cum  nemo  proprietatem,  aut 
titulum  obtinet,  et  nemo  de  facto  possidet. 

2.°  Queis  adnotatis,  regula  generalis  propo¬ 
nenda  est  sequens:  beneficia  non  posse  conferri, 
antequam  vacent,  prout  constituitur  cap.  2  h.  t., 
et  collatio  sic  facta  est  ipso  jure  irrita,  et  qui  in 
talibus  beneficiis  se  institui  passi  sunt,  debent  et 
repelli  a  beneficiis,  et  excommunicari,  prout  aperte 
statuitur  cap.  1  h.  t.  Imo  si  illud  beneficium 
postea  vacet,  non  potest  ab  eodem  Clerico  obtineri, 
nisi  Apostolica  dispensatione  interveniente  ex  cap. 
7  h.  t.:  quae  tamen  poenae  supponunt  scientiam , 
et  institutionem  acceptatam. —  Notamus  hic  per  ana¬ 
logiam  quod  statuitur  in  Regula  XXI  Cancellariae 
Apostolicae,  ibi:  «Item  si  quis  supplicaverit  sibi 
»  de  beneficio  quocumque  tamquam  per  obitum 
»  ali  cujus  vacante  provideri,  et  postea  per  obitum 
»  ejus  vacet,  provisio,  et  quaevis  dispositio  etiam 
»  vigore  alterius  novae  supplicationis,  vel  gratiae 
»  dicto  supplicanti  per  obitum  hujusmodi  denuo 
»  faciendae,  nullius  sint  roboris,  vel  momenti.  » 
Ex  qua  scilicet  praescriptiope  non  solum  est  obre- 
ptitium,  et  subrepti.tium  impetratum  rescriptum, 
sed  in  poenam  fraudis  quaecumque  aliae  suppli¬ 
cationes,  et  gratiae  istius  quoque  vacantis  beneficii 
quoad  eumdem  supplicantem  sunt  irritae. — Sed  nec 
promissio  de  conferendis  iis  beneficiis,  cum  vaca- 

verint,  valet  ex  cap.  2  h.  t.  Quae  inhibitio  prius 
respexit  certas  praebendas  ex  cap.  2  h.  t .,  et 
proinde  tunc  valuit  promissio  non  certae  prae¬ 
bendae  cap.  3  de  praebend.  Deinde  fuit  interdicta 
promissio  cujuscumque  praebendae  etiam  non-cer- 
tae,  dummodo  determinata  cap.  19  de  praebend. 
Demum  improbata  fuit  promissio  quaevis  etiam 
indeterminata,  prout  constituitur  cap.  2  h.  t. 
in  VI quo  correcta  est  dispositio  cap.  14  h.  t. 
permittentis  has  indeterminatas  promissiones.  Et 
si  istae  promissiones  fuissent  in  scripturam  re¬ 
dactae,  nec  tamen  valebant  ex  cap.  13  h.  t.,  sed 
aliis  donari  potuerunt  beneficia  ex  cap.  3  h .  t., 
quacumque  appellatione  remota,  quo  jure  nos  in 
praesens  utimur.  Unde  nec  Episcopus,  vel  alius 
Pontifice  inferior  valet  delegare  alteri  potestatem 
conferendi  beneficium  proxime  vacaturum  ex  ccip. 
11  h.  t.  Si  excipias  potestatem  in  genere  datam 
Vicario  de  iis  conferendis  beneficiis,  quae  vacabunt 
non  respectu  certae  personae,  vel  certi  beneficii  : 
sic  neque  valet  promissio  patronorum,  neque  de¬ 
legata  ab  eis  facultas  aliquem  praesentandi,  vel 
nominandi  ad  tale  beneficium  ex  cap.  16  h.  t. 
Ex  his,  quae  diximus,  facile  concluditur  beneficia 
non  posse  conferri,  nisi  vere  vacent:  quod  imprimis 
verificatur,  cum  ea  vacant  de  jure  et  de  facto  ex 
cap.  2  h.  t.  At  quando  ea  vacant  solum  de  facto, 
nequeunt  concedi,  cum  non  careant  proprietario. 
Tantummodo  quaestio  oriri  potest,  cum  bene¬ 
ficia  vacant  solum  de  jure;  sed  si  possessio  sit 

coloratu ,  tunc  necesse  est  quod  exprimatur  ad 
impetrandum  ex  cap.  6  h.  t et  antequam  con¬ 
feratur,  necesse  est  quod  citetur  pars  possidens, 
et  cassetur  possessionis  color;  si  tamen  potest 
cassari,  et  non  potius  habeat  locum  jam  citata  in 
iit.  VII  Regula  XXXVI  Cancellariae  Apostoli  - 
cae:  verum  si  possessio  sit  absque  titulo  colorato, 
sed  tantum  ex  intrusione,  tunc  non  est  necessaria 
oitatio  in  collatione,  vel  institutione  tituli  collativa, 
sed  solum  in  institutione  reali,  prout  in  dicto 
Ut.  VII  enunciatum  est. 

3.°  Ex  dictis  facile  intelligitur  quidnam  cen¬ 
sendum  sit  de  receptione  Canonicorum  supra-nu- 
merariorum.  Isti  siquidem  juxta  constitutionem 
cap.  19  de  praebencl.  in  Canonicos  nominari  pos¬ 
sunt,  et  recipi;  sed  vacaturam  expectare  praeben¬ 
dam  nequeunt  ex  vi  promissionis,  quae  nulla  est, 
sed  ex  vi  receptionis,  ut  habet  Fagnanus  in  Com- 
ment.  ad  d.  cap.  19  de  praebend.  nam.  7.  Quae 
proinde  praebenda  futura  nec  promitti  potest,  nec 
per  pactum  excludi,  prout  probat  Fagnanus  ibi 
nam.  10.  Et  clarius  eadem  proponit  idem  Fagna¬ 
nus  in  Commentariis  ad  cap.  9  de  Constitat.  nam.  65 
et  66,  ibi:  —  «  Nec  adversatur  declaratio  S.  Con- 
*  gregationis  Concilii,  dum  censuit  posse  ab  Epi- 
»  scopo  Canonicos  supra-numerarios  creari,  ea  ta- 
»  men  conditione,  ut  nullum  jus  ad  praebendam 
»  vacaturam  habeant,  vel  vindicent  sibi  ex  tali  ere- 
»  ctione.  Haec  enim  declaratio  non  ita  intelligi  de- 
»  bet,  ut  Canonici  supra-numerarii  non  debeant 

»  habere  jus  ad  praebendam  postquam  vacaverit, 
»  idque  in  pactum  deduci  debeat.  Hoc  enim  esset 
»  contra  jura,  quia  eo  ipso  quod  quis  recipitur 
»  ultra  numerum,  habet  jus  ad  vacaturam  prae- 
»  bendam,  ut  C.  Cum  super ,  de  Concess.  praeb. 
»  C.  relatum,  et  C.  Dilectus  iit.  de  praeb.  Nec 
»  potest  in  receptione  apponi  contraria  conditio,  ut 
»  patet  ex  dictis  sup.  num.  17,  et  in  6,  et  8  not.  ab., 
»  sed  declaratio  in  hunc  sensum  videtur  accipienda, 
»  ut  Canonici  supra-numerarii  non  possint  praeben- 
»  dam  postea  vacantem  propria  auctoritate  ap- 
»  prehendere,  ut  innuunt  illa  verba  nullum  jus 
»  sibi  cendicent  etc.  Per  receptionem  namque  ul- 
»  tra  numerum  non  censetur  collata  praebenda;  et 
»  ideo  vacante  praebenda,  non  potest  illam  jure  pro- 
»  prio  sibi  vindicare,  quia  antequam  sit  ei  col- 
»  lata,  etiam  si  petierit  illam  sibi  conferri,  habet 
»  jus  ad  rem,  sed  non  in  re,  ut  est  textus  in 
»  C.  si  postquam,  et  in  C.penult.  de  concess.  praeb. 
»  lib.  6,  et  declarat  hic  Felin.  num.  16  vers.  Sed. 

»  haec  opinio.  Caveant  igitur  Episcopus,  vel  Ca- 
»  pitulum,  ne  in  creandis,  vel  recipiendis  Canoni- 
»  cis  supra- numerariis  paciscantur  ut  praebendam 
»  vacaturam  habeant,  vel  non  habeant:  utrumque 
»  enim  pactum  est  illicitum ;  et  a  jure  improba- 
»  tum,  ut  ex  dictis  constat,  sed  hoc  relinquant  in 
»  dispositione  juris  communis,  vel  certe  apponant 
»  conditionem,  ut  sic  recepti  non  possint  absque 
»  nova  collatione  praebendam  postea  vacantem  pro- 
»  pna  auctoritate  sibi  vindicare  juxta  declaiatio- 

»  nem  S.  Congregationis.  » — Hodie  nominantur 
Canonici  honorarii  potius  quam  supra-numerarii. 
Eos  posse  nominari  et  tradunt  Doctores  prae¬ 
sertim  post  Fagnanum  Riganti  ad  regul.  52  Can¬ 
cellor.  Apostol.  nam.  30,  et  S.  Congregatio  Con¬ 
cilii  praesertim  in  Fulginat.  diei  26  Februar.  1639, 
et  in  alia  Fulginat.  diei  6  Augusti  1808.  Institutio 
hujusmodi  ad  augendum  Ecclesiae  cultum,  et  ad 
honorem  pro  meritis  peculiaribus  alicui  repen¬ 
dendum  invecta  est,  prout  cum  Doctoribus  adver¬ 
tebat  Secretarius  S.  Congregationis  Concilii  in 
Terracinensi,  seu  Setina  diei  16  Februar.  1788, 
et  idem  Secretarius  in  Januensi  diei  28  Januar. 
1837;  proinde  quoad  numerum  eorum  attenden¬ 
dum  est,  ne  adeo  excrescat,  ut  vilescat,  et  nimia 
Canonicorum  multitudo  in  Ecclesiae  dedecus  ten¬ 
dat.  Unde  nihil  est  a  jure  determinatum.  Sed  ali¬ 
quando  S.  Congregatio,  attento  numero  Canoni¬ 
corum  titularium,  non  permisit,  ut  ne  unus  quidem 
Canonicus  honorarius  crearetur,  ut  in  Terracin. 
eit.  Cum  autem  hoc  sit  negotium  concernens  in- 
teresse  commune  Capituli,  et  Ecclesiae,  ceu  tradunt 
communiter  canonistae;  hinc  istorum  Canonico¬ 
rum  nominatio  fieri  nequit  ab  Episcopo  sine 
Capituli  consensu,  prout  in  generali  decisit  S.  Con¬ 
gregatio  Concilii  in  dicta  Fulginat.  diei  26  Fe¬ 
bruarii  1639,  super  dubio,  «An  Episcopus  aucto¬ 
ritate  ordinaria  possit  in  sua  Ecclesia  creare  Ca¬ 
nonicos  super-numerarios  absque  Capituli  consensu 
et  Canonicorum? »  Responsum  est  «  Non  posse,  » 

prout  legitur  in  lib.  14  Decretor.  pag.  160.  Idem 
quoque  esse  tralatitii  juris  monet  Secretarius  S. 
Congregationis  Concilii  in  Ventimiliens.  anni  1836. 
Ilanc  nominationem  esse  ab  Episcopis  aliquibus 
praescriptam ,  et  proinde,  irrequisito  Capitulo,  il¬ 
lam  ab  eis  posse  compleri  plures  tenent  Aucto¬ 
res,  et  praxis  nonnullarum  Dioecesum  probat.  — 
Est  nihilominus  attendenda  decisio  nuperrima  S. 
Congregationis  Concilii  diei  6  Julii  1867  in 
causa  per  summaria  precum  acta,  in  qua  propositis 
dubiis:  —  «1°  An  Archiepiscopus  privative  a 
»  seipso  Canonicos  ad  honorem  nominare,  etiamque 
»  hunc  honorem  quibusdam  officiis,  veluti  Doctori- 
»  bus  Seminarii,  Parochis  civitatum  etc.  assignare 
»  valeat,  vel  potius  hoc  agere  de  consensu,  vel  con- 
»  silio  Capituli.  —  2°  An  Canonici  ad  honorem  se- 
»  dere  valeant  in  choro  ante,  vel  post  Portionarios 
»  et  Semiportionarios  titulares,  qui  licet  ministrare 
»  debeant  uti  Diaconi,  ac  Subdiaconi,  sunt  tamen 
»  de  Corpore  Capituli.  • —  3°  An  paramenta  sacra 
»  in  functionibus  pontificalibus  accipere  debeant 
»  Canonici  ad  honorem,  Planeta,  vel  potius  Dal- 
»  matica,  seu  Tunicella  parari  teneantur.  »  - — Re¬ 
scriptum. —  Die  6  Julii  1867  S.  Congregatio  juxta 
resolutiones  alias  in  similibus  editas,  propositis 
quaestionibus  pariter  respondendum  censet,  nimi¬ 
rum:  —  Ad  I  Negative  ad  primam  partem,  affir¬ 
mative  ad  secundam.  —  Ad  II  affirmative  post 
omnes  Portionarios  et  Semiportionarios,  quatenus 
et  ii  inter  Canonicos  recenseantur,  et  eodem  gradu 

ac  caeteri  Canonici  in  Choro  sedeant.  —  Ad  III  si 
Capitulares  sint  distincti  per  ordines,  nimirum 
presbyteralem,  diaconalem  et  subdiaconalem,  Ca¬ 
nonicos  honorarios  induere  debere  Tunicellam;  se¬ 
cus  eamdem  vestem  communem  Canonicis  titula- 
ribus  cujuscumque  ordinis  sint.  —  Hinc  argui 
potest  quaenam  jura  hisce  Canonicis  honorariis 
competant;  nempe  eos  nequire  Capitularibus  adesse 
comitiis,  cum  praebendam  non  habeant,  neque 
adeam  ullum  jus  habeant:  solum  proinde  honorem, 
ac  stallum  in  choro  acquirunt,  ac  vestibus  cano- 
nicahbus  utuntur.  —  Et  quod  pertinet  ad  vestes  ca- 
nonicales,  eas  gestare  valent  tantum  in  propria 
Ecclesia,  cum  hodie  talis  sit  regula  quoad  alios 
etiam  Canonicos  praebendatos  ex  decisione  S.  Ri¬ 
tuum  Congregationis  diei  20  Januarii  1852  sub 
hoc  dubio:  «  An  Parochus  permittere,  aut  saltem 
»  tolerare  possit,  ut  canonicus,  qui  in  sua  paro- 
»  chiali  Ecclesia  sacram  concionem  habet,  vel 
>  cuidam  ceremoniae  interest,  insignia  sua  gestet?» 
Respondit  «  Canonicum  non  posse  uti  insigniis 
»  canonicalibus  nisi  in  propria  Ecclesia,  vel  col- 
»  legialiter  cum  aliis  Canonicis  incedat.»  —  Istorum 
vero  Canonicorum  positio  quamdam  habet  inamo- 
vibilitatem,  nempe,  ut  sine  gravi  causa  honor  semel 
collatus  eis  auferri  nequeat.  Et  revera  S.  Congre¬ 
gatio  Rituum  anno  1847  ad  Episcopi  alicujus  in¬ 
terrogationem  sic  respondit:  «  Quamvis  nulli  du- 
»  bium  sit,  atque  in  ipso  jure  fundatum  Episcopos 
»  ex  se  indignos  posse  ab  honoribus,  quos  contu- 

»  Ierint,  repellere;  quum  tamen  expoliatio  hujus- 
»  mocli  quasi  mortem  civilem  importet,  et  quam- 
»  dam  infamiae  notam  Sacerdoti  inurat  cum  non 
»  minori  certe  populi  scandalo :  propterea  Ampli- 
»  tudo  tua  curet  ad  haec  non  devenire,  nisi  quando 
»  Sacerdotis  indigna  conversatio  exigat,  ut  contra 
»  illum  de  more  procedere  necesse  sit  ad  majora 
»  scandala  praecavenda.  » 

4.°  Circa  tempus  a  jure  statutum  in  benefi¬ 
ciorum  provisione  quamvis  plures  sint  textus  in 
hoc  titulo,  recoli  tamen  debent  quae  dicta  sunt  in 
lib.  I  tit.  X.  «  De  supplenda  negligentia  Praela¬ 
torum.  »  Solummodo  hic  est  advertendum  ex  cap.  10 
h.  t.  pro  beneficiis  Ecclesiae  non  numeratae  non 
esse  a  jure  statutum  tempus  collationis  determi¬ 
natum,  sed  ea  posse  conferri  quoties  libuerit;  et 
ratio  est,  prout  supra  expositum  est,  quia  illa  be¬ 
neficia  non  vacant  per  mortem,  aut  renuntiationem 
possessoris,  sed  iterum  excitantur  quoties  provi¬ 
dentur. 


TITULUS  IX. 


Ne  Sede  eacctnie  aliquid  innovetur. 


l.°  Rubrica  haec  determinatum  sensum  in¬ 
cludens  est  vera  lex  ecclesiastica.  Ut  autem  ejus 
vis  dignoscatur,  necesse  est  verborum  sensum  com¬ 
prehendere.  Quamvis  nomine  Sedis  praecise  veniat 
Ecclesia  cathedralis,  vel  metropolitana,  aliaque  ma¬ 
jor;  haec  tamen  regula  juxta  unanimem  consen¬ 
sum  Doctorum  apud  Reiffenstuel  h.  i.  num.  3, 
comprehendit  omnia  beneficia  etiam  minora  propter 
paritatem  rationis,  nempe  probabilis  praejudicii. 
Vacare  autem  dicuntur  haec  beneficia,  et  Sedes, 
cum  titularem  amplius  non  habent,  et  proinde,  ut 
docet  cap.  1  h.  t.  non  est  qui  jus  episcopale,  vel 
beneficiale  tueatur.  Si  quis  autem  quaerat  quam- 
diu  duret  haec  vacatio,  responsio  circa  Episcopa¬ 
tus,  Archiepiscopatus  etc.  jam  data  est  per  inter- 

pretationem  Extravagcint.  Injunctae  de  elect.  inter 
communes ,  nempe  durare  usque  dum  litterae  apo- 
stolicae  expeditae  sint,  et  praesentatae  Capitulo; 
beneficia  alia  electiva  vacare  usque  dum  electio  con¬ 
firmata  sit;  et  demum  alia  beneficia  minora  cum 
successit  collatio,  vel  institutio. 

2.°  Hic  vero  Doctores  fuse  docent  quamnam 
auctoritatem  habeat  Sede  vacante  Capitulum,  et 
nomine  ejus  Vicarius  Capitularis  ;  sed  hoc  a  nobis 
expositum  est  in  tit.  XXVIII  libri  /;  in  quo  de 
eo  Vicario  locuti  sumus.  Proinde  regula  a  nobis 
nunc  exponenda  est  negativa,  prout  sonat,  de  in¬ 
terdicendis  scilicet  innovationibus.  Porro  innova¬ 
tiones  vetitae  eae  sunt,  quae  vergunt  in  praejudi¬ 
cium  Ecclesiae,  et  beneficii  vacantis,  vel  Praelati 
et  beneficiarii  successoris.  Hinc  omnes  quaestio¬ 
nes,  quae  respiciunt  statum  earumdem  Ecclesiarum, 
vel  beneficiorum  tempore  vacationis  non  possunt 
pertractari  propter  probabile  praejudicium,  ut  ad¬ 
vertit  cap.  Novit,  h.  t.,  et  Fagnanus  cum  Do- 
ctoribus  ibi.  Item  contractus  Sede  vacante  initi,  si 
sunt  in  damnum  Ecclesiae,  non  valent;  at  si  sunt 
in  bonum  ejusdem,  est  in  libertate  Episcopi,  vel 
beneficiarii  successoris  eos  ratos  habere,  vel  rescin¬ 
dere  ex  can.  si  qua  caus.  12  cquaest.  2.  Judicium 
demum  intentatum  Sede  vacante,  vel  continuatum 
quoad  actus  deinde  positos  non  tenet,  prout  edi¬ 
citur  cap.  3  h.  t.  Unde  est,  quod  in  istis  casibus 
deputandus  est  a  Pontifice  specialis  defensor  be¬ 
neficii,  vel  Sedis,  qui  ista  negotia  gerat,  si  necesse 

est  in  eis  procedere.  Fluit  sua  sponte  alienationes 
in  detrimentum  beneficii  vacantis,  et  successoris 
beneficiati  esse  a  jure  consideratas  prout  invalidas. 
Sicut  ex  ista  regula  deducitur,  prout  pluries  no¬ 
tatum  est,  et  in  progressu  operis  notabitur,  tem¬ 
pore  Sedis  vacantis  quascumque  praescriptiones  non 
currere,  seu  conquiescere,  cum  non  habeatur  qui 
valeat  jura  beneficii  defendere.  Unde  tempus  Sedis 
vacantis  non  computatur  in  praescriptione. 


TITULUS  X. 


De  iis,  quae  Jiunt  a  Praelatis, 
sine  consensa  Capituli. 


l.°  Nemo  est  qui  ambigere  valeat  admini- 
strationem  Dioecesis  pertinere  ad  Episcopos,  qui 
positi  sunt  a  Spiritu  Sancto  regere  Ecclesiam  Dei, 
Ab  antiquissimo  tamen  tempore,  imo  ab  exordio 
Ecclesiae  eam  administrationem  ut  principalem  ge¬ 
rebant  auxiliante  Clero.  Ex  quo  contigit  canones 
fuisse  confectos,  quibus  Episcopi  in  rebus  gra¬ 
vioris  momenti,  priusquam  quidquam  decernerent 
Presbyterorum  inferiorum  consilium,  et  sententiam 
exquirere  tenerentur,  ut  pluribus  allatis  ex  anti¬ 
quitate  exemplis  probat  Benedictus  XIV  De  Stjnod. 
lib.  13  cctp.  1  num.  4.  Aucto  deinde  in  quavis 
Dioecesi  Sacerdotum  numero  eathedralis  Ecclesiae, 
Canonici  effecti  sunt  Consiliarii  Episcopi,  ejusque 
Senatus,  prout  eruitur  ex  eap.  4  h.  t.  In  gra- 

vioribus  hisce  negotiis  pertractandis  aliquando  Epi¬ 
scopus  debet  agere  de  consensu,  quandoque  de 
consilio  Capituli  sui.  Optime  autem  hic  advertit 
Fagnanus  in  cap.  Ad  audientiam  de  Ecclesiis 
aedijlc.  num.  53,  et  54,  quod  in  actibus  illis,  in 
quibus  procedit  Episcopus  auctoritate  delegata, 
non  requiritur  Capituli  neque  consensus,  neque 
consilium,  cum  tunc  agat  commissione  Papae,  ejus- 
que  vices  gerat.  Id  ergo  solum  habet  locum  cum 
procedit  auctoritate  ordinaria.  Si  consensus  requi¬ 
ritur,  tunc  convenire  debet  cum  Episcopo  major 
Capituli  pars,  secus  Episcopus  non  potest  proce¬ 
dere  ex  cap.  1  h.  t.,  nisi  recursu  facto  ad  Pon¬ 
tificem,  et  constito  de  irrationabili  dissensu  Capi¬ 
tuli,  Pontifex  vel  jubeat  Capitulum  consentire,  aut 
suppleat  ejusdem  consensum.  Quod  si  exigitur 
consilium, tunc  debet  quidem  Episcopus  illud  a 
Capitulo  exquirere  ad  actus  validitatem,  licet 
deinde  sequi  non  teneatur  ex  cap.  7  de  arbitr., 
et  cap.  1  De  Capell.  Monachor. ,  atque  tradit  cum 
communi  Gonzalez  in  cap.  52  de  elect.  num.  4. 
Doctores  in  expositione  istius  tituli  fuse  explicant 
quaenam  sint  negotia,  de  quibus  Episcopus  deli¬ 
berare  nequit  sine  consensu  Capituli,  et  quaenam 
illa,  quae  decernere  valet,  audito  dumtaxat  Capi¬ 
tulo.  Ea  nos  in  diversis  titulis  afferemus,  ne  hic 
conglobatim  enumeremus.  Criterium  tantummodo 
generale  heic  proponemus  cum  Benedicto  XIV 
op.  et  libr.  cit.  num.  8  et  9,  nempe  «  multum 
>  hac  in  re  deferendum  esse  locorum  consuetudini, 

»  qua  induci  potest  ut  Episcopus  solutus  sit  ab 
»  obligatione,  qua  ceteroquin,  spectato  jure  com- 
»  muni,  teneretur  requirendi  sui  Capituli  consen- 
»  sum,  aut  etiam  consilium  :  quod  aperte  colligitur 
»  ex  cap.  «  Ea  noscitur  »  de  his  quae  Jiunt  a 
»  Praelatis ,  et  ex  cap.  Non  est  de  consuetudine 
»  in  VI,  docentque  Stephanus  Gratianus  discept. 

» for  ens.  cap.  100  num.  ult.,  Zerola  in  prax. 

»  Episcop.  part.  1  cerb.  Capitulum  num.  8,  Bar- 
»  bosa  De  Canonicis  cap.  42  num.  19,  Formo- 
>  sinus  de  potest.  Capituli  sed.  cac.  tract.  2 
»  quaest.  1  num.  4.  »  Et  sequenti  numero  sub¬ 
jungit:  «  Et  siquidem  contrariorum  eadem  est  di- 
»  sciplina,  obstringeretur  Episcopus  non  solum- 
»  consilium,  sed  etiam  sui  Capituli  consensum 
»  expetere,  ubi  idem  Capitulum  id  juris  ex  antiqua 
»  consuetudine  sibi  vindicasset.  »  Id  deinde  probat 
Benedictus  XIV  exemplo  novarum  constitutionum 
ab  Episcopo  in  Synodo  promulgandarum  circa  ex¬ 
petendum  Capituli  consilium,  et  habet  rationem 
hujus  consuetudinis  afferendo  plures  decisiones  S. 
Congregationis  Concilii  in  diversas  partes,  prout 
diversa  erat  consuetudo.  Putarem  proinde  hodie 
in  hac  re  nos  non  vivere  jure  scripto,  sed  jure 
consuetudinario.  Imo  Lambertinus  de  jur.  patro- 
nat.  part.  3  libr.  2  quaest.  1  art,  4  apud  Gi- 
raldi  op.  cit.  p.  1  sed.  432  sentit  hodie  dici 
posse,  praesentem  titulum  recessisse  ab  aula,  cum 
Episcopi  fere  omnia  expediant  sine  consensu  Ca¬ 
pituli. 


LIB.  III. 


16 


TITULUS  XI. 


De  his,  quae  Jiunt  a  majori  parte  Capituli. 


l.°  Licet  unica  quaestio  in  hoc  titulo  propo¬ 
natur,  scilicet  de  valore  decisionis,  quam  tulit 
major  Capituli  pars;  nonnulla  tamen  dicenda  vi¬ 
dentur  in  genere  de  Capitulis  Canonicorum,  quae 
aliis  in  locis  recensere  nequimus;  etsi  de  multipli¬ 
cibus  obligationibus  Canonicorum  ac  de  juribus 
jam  in  antecessum  locuti  simus,  et  in  sequentibus 
pluries  sermo  fiat.  Initio  Ecclesiae  in  quavis  Dioe¬ 
cesi  administrationem  ecclesiasticam  videmus  fuisse 
concreditam  Episcopo  cum  suo  Presbyterio,  quod 
dicebatur  quoque  constituere  Senatum  Episcopi. 
Multiplicatis  praeter  cathedralem  Ecclesiis  seu  ti¬ 
tulis  in  ipsa  Civitate,  et  in  aliis  locis  Dioecesis, 
quaelibet  Ecclesia  habuit  suos  Clericos,  et  sic 
plures  eorum  universitates  seu  Collegia  fundata 

sunt,  et  exorta,  quae  hodie  dicuntur  Collegia  Ca¬ 
nonicorum.  Maximum  porro  ex  tunc  factum  est 
discrimen  inter  Capitulum  cathedralis  Ecclesiae,  et 
alia  quaecumque  Capitula  minorum  Ecclesiarum. 
Nam  sicut  cathedralis  Ecclesia  omnibus  aliis  prae¬ 
stitit  in  Dioecesi,  sic  pariter  ejus  Capitulum  in¬ 
signius  fuit  omnibus  aliis.  Sed  quod  constituit 
ejus  potioritatem  prae  aliis  illud  est,  quod  Capi¬ 
tulum  Cathedralis  fuit  retentum  ut  Senatus  Epi¬ 
scopi  in  locum  antiqui  Presbyterii,  cum  alia  Ca¬ 
pitula  minorum  Ecclesiarum  hanc  non  valeant  sibi 
arrogare  praerogativam.  Unde  quod  in  titulo  an¬ 
tecedente  dicitur,  Praelatum,  aliqua  debere  facere 
cum  consilio,  vel  consensu  Capituli  sui,  haec  in- 
telliguntur  de  Capitulis  cathedralium  Ecclesiarum 
relate  ad  Dioecesis  gubernationem.  Hinc  princeps 
illa  distinctio  Capitulorum  in  Cathedralia  et  Colle- 
giata.  Sunt  quidem  et  aliae  divisiones,  quae  tamen 
alios  respectus  considerant;  sunt  etenim  alia  col- 
legialia  insignia ,  alia  non-insignia ;  et  haec  di¬ 
stinctio  respicit  patiorem  unius  prae  alio  excel¬ 
lentiam:  alia  sunt  numerata ,  alia  non- numerata, 
prout  numerus  Canonicorum  est  determinatus,  vel 
non  determinatus:  Capitula  non-numerata  vocantur 
quoque  receptitia.  Alia  demum  sunt  Capitula  re¬ 
gularium  Canonicorum,  alia  saecularium,  prout 
vitam  communem  sectantur,  vel  non;  de  quibus 
Capitulis  regularibus  loquemur  tit .  XXXV  hujus 
libri. 

2.°  Non  totus  autem  Clerus  alicujus  Ecclesiae 

dicitur  ad  Capitulum  pertinere.  Namque  etsi  di¬ 
gnitates  ad  ipsum  summo  jure  non  pertineant, 
nisi  sint  Canonici,  tamen  communiter  in  ipsum 
cooptantur;  at  Beneficiati,  Portionarii,  Capellani, 
aliique  Clerici,  etsi  choro  adsistant,  non  sunt  tamen 
ad  Capitulum  pertinentes,  nisi  statuto,  aut  consue¬ 
tudine  aliud  caveatur,  prout  communi  calculo  te¬ 
nent  Doctores,  et  suprema  Tribunalia  ecclesiastica 
probarunt;  nam,  ut  ait  Cardin.  Petra  in  Consi  it.  1 
S.  Leonis  Magni  lect.  2  num.  11  toni.  1  «  Be- 
»  neficiati  debent  obsequi  Canonicis,  nec  eis  pari- 
»  ficari.  »  Unde  est  quod  in  conventibus  Canoni¬ 
corum  isti  non  habent  vocem.  Et  quoniam  Ec¬ 
clesia  regitur  Canonicorum  consilio  et  decisionibus, 
hinc  beneficiarii,  aliique  sub  eorum  dispositione 
debent  manere,  easque  decisiones  observare  a  Ca¬ 
pitulo  factas  pro  bono  regimine  Ecclesiae,  et  divini 
servitii  adimplemento.  Hoc  tamen  non  impedit, 
quominus  aliquando  Beneficiarii  quoque  habeant 
votum  in  conventu  Canonicorum,  nempe  cum 
massa  bonorum  ipsis  est  cum  Canonicis  com¬ 
munis;  tunc  enim  et  ipsi  interloqui,  et  adsistere 
redditioni  rationis  factae  coram  Episcopo,  et  petere 
ostensionem  computorum  valent,  prout  a  S.  Con¬ 
gregatione  Concilii  decisum  est  in  Astensi  diei  12 
Julii  1682.  Quando  vero  Beneficiati  habent  mas¬ 
sam  separatam  ab  illa  Canonicorum,  tunc  illam 
ipsi  administrant,  sub  tutoria  tamen  auctoritate 
Capituli.  Haec  auctoritas  tutoria  ex  eo  necessaria 
dicitur,  quia  interest  Capitulo,  quod  haec  inferiora 

Collegia  recte  sint,  ut  valeant  munus  exercere 
servitii  Ecclesiae  in  Capituli  adjutorium. 

3.°  Quod  autem  Ecclesia  regatur  Canonicorum 
consilio  et  decisionibus,  hoc  ita  est  intelligendum, 
ut  «  ex  juris  dispositione,  et  receptissima  Doctorum 
»  sententia  regimen  et  administratio  Ecclesiae  per- 
»  tineat  ad  Capitulum  cumulatim  cum  Episcopo,  > 
ut  asseruit  Rota  coram  Caprara  in  Gerundinensi 
diei  15  Decembris  1702,  et  circa  respicientia  or¬ 
dinationem  chori  Capitulum  valeat  leges  et  statuta 
condere  «  etiam  absque  ulla  participatione  Benefi- 
ciatorum  et  Capellanorum,  »  ut  pariter  tenuit  Rota 
coram  Caprara  in  Illerdensi  9  Junii  1704.  Quae 
statuta  a  Capitulo  condita  cum  approbatione  Epi¬ 
scopi  obligant  usque  dum  legitime  non  revocentur, 
vel  corrigantur. — In  Capitulis  plerisque  est  jus  optio¬ 
nis,  et  aliquando  in  Statutis  capitularibus  hoc  jus 
recensetur.  Id  competit  Canonicis,  qui  praeter  alias 
qualitates  sunt  antiquiores,  et  praecise  respicit  me¬ 
liores  praebendas,  quarum  unam  vacantem  quis 
optat,  sua  inferiori  dimissa;  proinde  nova  provisio  fit 
semper  de  ultima,  et  inferiore.  In  hac  optione,  ut 
advertit  Moneta  de  option.  canon,  cap.  2  quaest.  2 
num.  16 ,  et  Gonzalez  ad  regul.  8  Cancell .  Gloss.  34 
cap.  11,  distinguendum  est,  an  praebenda  sit  titulo 
Beneficii  perpetuo  et  inseparabiliter  unita,  vel  re- 
vocabiliter;  si  enim  primum  sit,  tunc  in  optione 
dimittitur  praebenda  et  titulus;  si  alterum,  tunc 
potest  consequi  diversa  et  melior  praebenda,  ma¬ 
nente  eodem  titulo.  Et  quoniam  pensiones,  uti  vi- 

debimus,  inhaerent  titulo;  hinc,  ut  cum  communi 
tenet  Pitonius  discept.  Eceles.  10  num.  9,  «  onus 
»  pensionis  non  transit  in  praebendam  optatam, 
»  ubi  mutatur  titulus,  quidquid  secus  ubi  titulus 
»  non  mutatur.  »  Hoc  intervenit  praecipue  in  illis 
Collegii  Canonicorum,  in  quibus  sunt  tres  ordines, 
et  cuique  ordini  correspondent  praebendae  plus 
vel  minus  pingues,  et  exemplum  habemus  in  eap.  13 
de  constituta  sicut  in  illis  Capitulis,  in  quibus 
juxta  veterem  disciplinam  duplex  series  Canonico¬ 
rum  est,  una  residentium,  altera  domicellariorum. 
In  illis  Capitulis,  in  quibus  praebendae  sunt  ae¬ 
quales,  esse  tamen  potest  optio,  ut  quis  ascendat 
ad  altiorem  ordinem  Canonicorum,  nec  requiritur 
nova  institutio;  semel  ac  enim  quis  est  cooptatus 
in  istis  Capitulis,  censetur  quoque  consequi  jus 
optionis. 

4.°  Capitulum  autem  vocem  suam  nonnisi 
per  coadunationes  et  comitia,  seu  capitulariter 
pandit,  hinc  non  baberet  consensum  Capituli,  qui 
Capitulares  etiam  omnes  singulariter  percontatus 
haberet  conniventes,  qui  collegialiter  adunati  non 
forent.  Convocatio*  fit  a  praeside,  et  aliquando  ab 
Episcopo,  de  qua  re  videatur  Fagnanus  in  eap. 
Ut  Abbates  de  aetat.  et  quatit,  num.  27 ,  et  Leu- 
renius  For.  Eccles.  lib.  3  tit.  XI  quaesi.  126. 
Et  omnes  debent  vocari,  qui  volunt,  possunt  et 
debent  interesse,  ut  dictum  est  in  tit.  VI  lib.  1. 
Hic  nunc  sufficiat  notasse  non  in  omnibus  capi¬ 
tulis  esse  vocandos  longe  absentes;  quin  imo  in 

capitulis  ordinariis  neque  esse  necessariam  voca¬ 
tionem:  secus  in  extraordinariis. 

5.°  Quibus  positis  ad  unicam  quaestionem  in 
hoc  titulo  propositam  resolvendam  accedimus. 
Quaestio  est:  an  quod  decisum  est  a  majori  parte 
Capituli  obliget  universum  Capitulum,  dissidentibus 
et  absentibus  quoque  comprehensis?  Cui  antequam 
cathegorica  detur  responsio,  praemittendum  est 
majorem  partem  Capituli  dici  majorem  partem, 
seu  majorem  absolute  numerum  eorum  Capitula¬ 
rium,  qui  ex  omnibus  vocandis  et  vocatis  conve¬ 
nerunt,  et  in  eamdem  sententiam  iverunt.  Dicitur 
de  iis,  qui  convenerunt:  nam  cum  omnes  vocati 
sunt,  si  aliqui  non  compareant,  ceteri  possunt  in 
negotio  procedere,  et  sibi  imputent  absentes  quod 
non  comparuerint,  et  sic  juri  suo  pro  illa  vice 
renuntiaverint,  ut  tenet  Glossa  in  cap.  42  v.  qui 
volunt  de  elect.:  sufficit  autem  numerus  trium,  ut 
Capitulum  habeatur,  ut  cum  communi  Doctorum 
tradit  Ceccoperius  lib.  4  tit.  2.  Dicitur  pariter, 
quod  numerus  hic  debeat  esse  praesentium  abso¬ 
lute  major,  quia  non  habetur  respectus  ad  alias 
partes  in  diversa  abeuntes,  sed  ad  omnes  congre¬ 
gatos,  et  omnium  congregatorum  assumitur  majo- 
ritas,  seu  major  pars,  quae  in  unum  conveniat, 
prout  communiter  censent  Doctores.  Profecto  non 
est  putandum,  quod  communiter  Capitula  suam 
vocem,  aut  opinionem  pandant  per  unanimitatem 
(quae  est  res  insolita),  sed  tenendum  est  vocem, 
seu  opinionem  Capituli  revelari  per  majoritatem 

absolutam  votorum.  Juxta  cap.  1  h.  t.  attendi 
debet  quoque  ad  saniorem  partem;  sed  hodie  non 
amplius  ad  id  attenditur,  posito  quod  habeatur 
major  pars,  ut  demonstrant  Doctores  in  cap.  42 
de  elect.  Haec  autem  absoluta  majoritas  votorum 
cum  repraesentet  opinionem  personae  moralis,  jure 
dicitur  Capituli  votum.  Id  vero  juxta  cap.  1  h.  t. 
debet  ab  omnibus  incunctanter  observari;  nempe, 

«  ut  nisi  a  paucioribus  ex  inferioribus  aliquid  ra- 
»  tionabiliter  objectum  fuerit  et  ostensum,  appel- 
»  latione  remota  praevaleat  semper,  et  suum  con- 
>  sequatur  effectum.  »  Haec  autem  theoria  non 
impedit  quominus  aliquando  in  Collegiis  ad  ha¬ 
bendum  cum  effectu  votum  communitatis  requi¬ 
ratur  major  concordia,  quam  sit  majoritas,  seu 
votum  majoris  partis;  velut  ex.  gr.  in  Collegio 
Cardinalium  S.  R.  E.  requiruntur  pro  electione 
Summi  Pontificis  duae  tertiae  partes  votorum;  et 
sic  de  aliis  nonnullis  casibus. 

6.°  Ast  quaeritur,  an  haec  major  pars  Capi¬ 
tuli  possit  quoque  aliquid  decernere  in  praejudi¬ 
cium  partis  minoris,  et  singulorum  ?  Et  quidem 
videndum  est,  an  id,  de  quo  consultatur,  sit  in  bonis 
ipsius  Collegii  seu  universitatis,  vel  e  contra  in 
bonis  singulorum.  Si  primum,  valet  decretum  ma¬ 
joris  partis,  contradicente  etiam  parte  minore,  quia 
universitas  per  medium  majoritatis  censetur  di¬ 
sponere  de  bonis  suis.  At  si  consultatio  est  de 
bonis  singulorum,  vel  de  singulorum  juribus,  tunc 
majoritas  ininoritati,  et  singulis  de  minoritate  prae- 

judicium  generare  nequit;  et  ubi  est  interesse  sin¬ 
gulorum,  debet  esse  singulorum  placitum,  juxta 
regulam  juris  26  in  VI  «  quod  omnes  tangit,  ab 
omnibus  probari  debet.  >  Cuius  rei  plura  palmaria 
exempla  traduntur  ab  Auctoribus ;  sic  omnes  et 
singuli  electores  debent  probare  formam  compro¬ 
missi,  et  alia  hujusmodi.  Excipe,  si  quae  ab  uno¬ 
quoque  Canonico  praestari  debent,  ea  tamen  ex¬ 
pendenda  sunt  pro  opere,  quod  ab  ipsis  Canonicis 
est  de  obligatione  praestandum;  tunc  enim  pars 
major  contra  minorem,  et  in  hujus  quoque  praeju¬ 
dicium  potest  decernere,  ut  portio  aliqua  reddituum 
singulis  detracta  ad  usum  hujusmodi  applicetur, 
et  exemplum  est  in  eap.  ult.  h.  t. 


TITULUS  XII. 


Ut  beneficia  ecclesiastica  sine  eliminatione 
conferantur . 


l.°  Rubrica  pariter  haec  habens  sensum  de¬ 
terminatum  est  vera  regula  ecclesiastica,  quae 
quascumque  diminutiones  in  collatione  Beneficio¬ 
rum  ecclesiasticorum  a  personis  Papa  inferioribus 
faciendas  interdicit.  Haec  porro  diminutio  triplici 
modo  potest  contingere:  —  1°  adigendo  eum,  cui 
confertur  Beneficium,  ad  graviora  munera  sube¬ 
unda,  quam  quae  adnexa  erant  Beneficio,  puta  ad 
celebrationem  majoris  numeri  Missarum,  vel  ad 
adsistentiam  Choro  etc. :  —  2°  cogendo  eum  ad 
aliquas  solutiones  semel  faciendas  occasione  re¬ 
ceptionis  Beneficii:  —  3°  demum  reservando  partem 
fructuum,  aut  pensionem  constituendo  de  parte  eo- 
rumdem  fructuum:  quid  vero  in  hoc  praecise  ca¬ 
nones  vetent  singillatim  aperiemus. 

2. °  Concilium  Tridentinum  sess.  25  cap.  5 
de  reform.  aperte  interdicit,  ut  contrariis  ordina¬ 
tionibus  non  detrahatur  iis,  quae  bene  constituta 
sunt  in  Beneficiorum  erectione  seu  fundatione,  vel 
imponendo  nova  onera,  vel  impositis  derogando. 
Et  praebendis  jam  erectis  nova  onera  auctoritate 
Ordinarii  imponi  non  posse  saepius  declaravit  S. 
Congregatio  Concilii,  prout  refert  Fagnanus  in 
cap.  Significatum  de  praebend.  num.  3  et  sec/q. 
Neque  aliud  probat  summatio  et  Glossa  in  cit. 
capite;  ut  enim  in  ipso  capite  concluditur,  istae 
novae  impositiones  non  valent,  nisi  accesserit  Apo- 
stolicae  Sedis  venia;  proinde  sola  Auctoritate  Or¬ 
dinarii  istae  non  constitissent.  Excipe,  nisi  neces¬ 
sitas  Ecclesiae  urgeret  pro  servitio  Ecclesiae,  prout 
notandum  est  tit.  XIV  lib.  1 ,  nam  Beneficia  in¬ 
stituta  sunt  pro  servitio  Ecclesiae. 

3. °  Nec  minus  a  sacris  canonibus  interdictae 
sunt  quaecumque  solutiones  aut  praestationes, 
quae  semel  fiant  occasione  provisionis  Beneficio¬ 
rum,  quae  in  usus  pios  non  convertantur,  sed  si- 
moniacae  labis,  aut  sordidae  avaritiae  suspicionem 
habeant.  Has  omnes  etsi  ex  veteri  consuetudine 
receptas,  tamen  abolendas  esse  statutum  est  a 
Concilio  Tridentino  sess.  24  cap.  14  de  reform., 
antiquos  quoque  canones  et  Constitutiones  Ponti¬ 
ficias  innovando,  prout  deinde  confirmatum  est  a 
Pio  V  Constitui.  «  Durum  nimis  »  diei  31  Maii 
1570,  et  ab  Innocentio  XII  Constit.  «  Ecclesiae  » 
diei  22  Septembr.  1695.  Ad  quarum  Constitu- 

tionum  observantiam  plures  decisiones  datae  sunt 
a  S.  Congregatione  Concilii,  quarum  nonnullae 
referuntur  a  Richter  «  Canones  et  Decreta  Concilii 
Tridentini «  in  cap.  14  sess.  24.  Ex  quibus  ista 
principia  erui  possunt  .  —  (a)  Esse  abolendas  quas¬ 
cumque  consuetudines  vigentes,  et  in  futurum  non 
debere  inolescere,  quibus  ratione,  vel  occasione 
provisionis  fiant  praestationes,  quae  in  usum  vel 
confratrum,  aut  collatoris,  aut  patroni  cedant;  et 
si  istae  minimae  sint  praestationes,  eas  ex  antiqua 
consuetudine  posse  a  noviter  admissis,  si  velint, 
servari,  sed  non  esse  cogendos.  — -  (p)  Antiquas 
vero  consuetudines  servari  debere,  et  in  futurum 
eas  posse  inolescere,  ut  noviter  admissi  aliquid 
solvant  pro  fabrica  Ecclesiae,  pro  sacristia,  aut 
alio  usu  pio,  dummodo  haec  solutio  non  sit  ma¬ 
xime  gravans,  quo  casu  erit  onus  reducendum.  — 
(y)  Consuetudines  pariter  esse  servandas,  quibus 
aliqui  non  admittuntur  ad  massae  participationem, 
nisi  expleto  aliquo  tempore  servitii  in  tali  Ecclesia 
gratuito  impensi,  sicut  consuetudinem,  quae  dat 
fructus  Capitulo,  donec  novus  Beneficiatus  fiat 
Presbyter,  quia  intentio  Concilii  dicto  cap.  14 
fuit  ne  ratione  collationis  aliquid  perciperetur,  ut 
censuit  S.  Congregatio  in  Asten  diei  6  Maii  1617 .  — 
Hic  loquendi  locus  est  de  annatis,  de  quibus  fusius 
pertractarunt  Ferraris  in  Bibliotheca  o.  Annatae, 
et  Natalis  Alexander  histor.  Eccles.  tom.  18  Dis¬ 
seri.  IX,  aliique.  —  Annatae  definiri  generaliter 
possunt  «  certa  pars  fructuum,  vel  illorum  valoris 

»  juxta  canones  et  pacta  concordata  ex  Beneficiis 
»  Romano  Pontifici,  illi  usque  Curiae  in  eorum  col- 
»  latione  solvenda.  »  Ista  dicuntur  in  dicta  colla¬ 
tione  Beneficiorum  jura  Datariae  Apostolicae,  et 
pro  reductione  summae,  quae  spectat  ad  Summum 
Pontificem,  stat  ille  Officialis  Datariae,  qui  dicitur 
Officialis  Componendarum.  Pensionem  istarum  an- 
natarum  modo  generali  primus  induxit  licet  tem¬ 
poranee  Clemens  V,  sibi  riservando  primos  fructus 
de  omnibus  Beneficiis  vacantibus  in  Anglia  per 
biennium  ;  Joannes  YXII  vero  Extravag.  comm. 
Cum  nonnullae  de  praebend.  omnium  Beneficiorum 
non  electivorum,  quae  per  triennium  vacassent, 
primos  pariter  fructus  reservavit:  Bonifacius  IX 
demum  annatas  pro  omnibus  Beneficiis  fecit  per¬ 
petuas.  Per  pacta  concordata  deinceps  cum  di¬ 
versis  nationibus  haec  pensio  annatarum  fuit  di¬ 
versimode  regulata.  Mirum  profecto  est  quot  fue¬ 
rint  ab  adversariis  Romanae  Sedis  congestae 
calumniae,  et  difficultates  contra  annatarum  pen¬ 
sionem,  adeo  ut  de  iis  agi  debuerit  in  Synodo 
quoque  Constantiensi,  et  in  conventu  Basileensi. 
Licet  autem  in  iis  magnis  animis  fuerit  quaestio 
agitata,  nihilominus  nihil  fuit  definitum,  et  ab 
omni  simoniae  specie  earumdem  exactio  fuit  pur¬ 
gata.  — -  Causae  autem,  propter  quas  statuta  est  an¬ 
natarum  exactio,  fuerunt:  —  1°  pro  partiali  susten¬ 
tatione  Pontificis,  Cardinalium,  et  Curiae:  —  2°  pro 
Legatis  missis,  aliisque  sustinendis  Ministris  S. 
Sedis:  —  3°  pro  bellis  cruciatis :  —  4°  pro  fidei 

propagatione,  et  emergentibus  circumstantiis.  — - 
Principio  quidem  illae  solvebantur  post  acceptas 
bullas  beneficiorum,  cum  Beneficiati  jam  fructus 
percipere  incepissent,  et  non  in  totum  una  vice; 
sed  deinde,  cum  debitores  Clerici  earum  solutionem 
negli gerent,  statutum  est,  ut  in  ipsa  bullarum  re¬ 
ceptione  solverentur ;  et  quam  rationabilis  fuerit 
haec  praepropera  exactio  patet  ex  Epistola  Aeneae 
Sylvii  Cardinalis  Senensis  deinde  Pii  II  Summi 
Pontificis  ad  Martinum  Mayerum  Moguntmi  Ar- 
chiepiscopi  Cancellarium. 

4.°  Reservatio  quoque  partis  fructuum  in 
bonum  conferentis,  aut  quomodocumque  conce¬ 
dentis  beneficium  a  canonibus  interdicta  est, 
cum  in  cap.  an.  h.  t.  §  Omnibus  expresse  di¬ 
catur  «  in  Concilio  Lateranensi  prohibitum  esse, 
»  ne  quis  conferendo  ecclesiasticum  beneficium, 
»  partem  proventuum  suis  usibus  retinere  prae- 
»  sumat.  »  Et  hoc  vetitum  percellit  quoscumque 
collatores  etiam  Ordinarios,  Patronos  etc.  At  in 
cit.  cap.  un.  §  ult.  h.  t.  excipitur  justa  et  ne¬ 
cessaria  causa,  propter  quam  istae  reservationes 
fieri  possunt;  et  hae  causae  plures  ab  Auctoribus 
enunciantur.  Sic  ad  augendas  Parochorum  con¬ 
gruas  posse  etiam  uniri,  dismemhrari,  aut  annua 
pensione  gravari  (quae  in  casu  esset  reservatio 
partis  fructuum)  Capellanias,  vel  beneficia  quae¬ 
cumque,  regularibus  tantummodo  exceptis,  censuit 
S.  Congregatio  in  Nullius  Foripompilii  cliei  23 
Augusti  1834 ,  et  in  Asculan.  diei  25  Junii  1836 . 

At  notandum  est  hanc  reservationem  debere  fieri 
ante,  vel  in  ipsa  collatione  beneficii;  nam  si  postea 
fieret,  non  reste  procederet  sine  consensu  beneficia- 
ti,  cujus  jus  quaesitum  laederetur.  —  Fusior  sermo 
de  pensionibus  hic  faciendus  est.  Pensio  commu¬ 
niter  definitur  «  jus  percipiendi  partem  fructuum 
»  ex  alieno  beneficio  auctoritate  Superioris  eccle- 
»  siastici  Clerico  justa  de  causa  constitutum.  » 
Haec  est  pensio  ecclesiastica ,  quia  alia,  quae  datur 
in  retributionem  laboris,  vel  officii  simpliciter  ma¬ 
terialis,  vel  profani,  quaeque  dari  potest  etiam 
laicis,  dicitur  pensio  laica.  Additur  in  definitione 
quod  detur  ex  causa;  eaque  esse  potest  aut  mini¬ 
sterium  spirituale,  cui  non  est  adnexa  praebenda, 
puta  officium  Vicarii,  concionatoris  etc.,  vel  ratio 
servitii  spiritualis  jam  praestiti,  aut  alia  quaevis 
sufficiens,  puta  studiorum  etc.  Ecclesiastica  autem 
pensio,  de  qua  loquimur,  dicitur  alia  esse  ad 
vitam  Benejiciati;  alia  ad  citam  Pensionati;  prima 
appellatur  onus  personae ,  eam  enim  tantum  at¬ 
tingit;  e  contra  altera  vocatur  onus  beneficii,  cum 
quascumque  personas,  seu  Beneficiatos  percellat 
usque  dum  vivit  Pensionatus. — Queis  positis  quae¬ 
ritur:  quinam  valeat  pensionem  imponere?  Et  di¬ 
cendum  est  de  pensionibus  vigentibus  ad  vitam 
Pensionati  Docto  res  convenire,  quod  eas  non  valeat 
imponere  nisi  Pontifex;  si  enim  regula  generalis 
vetat,  ut  beneficia  ecclesiastica  sine  diminutione 
conferantur;  haec  saltem  valebit  in  graviore  casu, 
qui  est  de  pensione,  quae  constituit  onus  ipsius 

beneficii.  Hinc  est  quod  non  valeat  admitti  ab 
Ordinario  resignatio  facta  a  possessore  beneficii, 
reservata  sibi  pensione.  —  Quod  spectat  vero  ad 
pensiones  ad  vitam  Beneficiati,  dicendum  est  cum 
Fagnano  ad  cap.  21  nam.  28  de  Praebend.  com¬ 
muniorem  inter  Doctores  esse  sententiam,  quae 
Episcopis  id  concedit,  quia  id  non  constituit  onus 
beneficii,  sed  potius  personae.  Quod  et  praxim 
probare  nos  addimus,  cum  passim  Episcopi  in 
beneficiorum  concessione  has  pensiones  assignent. 
Sed  quid  est,  quod  dicit  Fagnanus  in  d.  capite 
usum  Datariae  esse  contrarium?  En  in  quo  con¬ 
sistit  usus  Datariae.  Aliquando  post  assignatam 
ab  Episcopo  pensionem,  fiunt  a  Pensi onato  preces 
ad  Datariam,  ut  illa  pensio,  quae  constituta  est 
ad  vitam  Beneficiati,  protrahatur  ad  vitam  Pen- 
sionati.  Cui  supplicationi  rescribens  Dataria  Apo- 
stolica  non  habet  rationem  concessionis  factae  ab 
Episcopo,  sed  de  novo  concedit  illam  pensionem 
ad  vitam  Pensionati.  At  meo  judicio  id  non  reddit 
irritam  primam  gratiam,  sed  ejus  tantum  non 
habet  rationem,  concedendo  gratiam  utiliorem.  Ex 
altera  vero  parte  stat  factum  istius  concessionis 
episcopalis,  quae  viget,  et  nemo  contra  istud  re¬ 
clamavit,  etiam  S.  Sede  sciente.  Imo  etiam  hic 
Romae  quando  a  Cardinalibus  conferuntur  bene¬ 
ficia  dantur  cum  pensione;  et  in  Patriarchalibus 
cum  collatio  spectat  vel  ad  Cardinalem  Archi- 
presbyterum  vel  ad  Canonicos  in  respectiva  heb¬ 
domada  pariter  in  collatione  plerumque  consti- 

tuitur  pensio;  et  in  istis  quoque  casibus  pluries 
fit  recursus  ad  Datariam,  ut  protrahantur  prae¬ 
dictae  pensiones  ad  vitam  Pensionati.  Si  autem 
istae  petitiones  non  fierent,  profecto  valerent  et 
valent  tales  concessiones  ad  vitam  Beneficiati. 

5.°  Pensiones  neque  temporaneae  possunt  im¬ 
poni  ex  jure  communi  illis  beneficiis,  quae  red¬ 
ditus  non  habent  ad  alendos  suos  Rectores,  et 
in  aliis  ita  moderatae  imponi  possunt,  ut  detracta 
pensione  debeant  semper  pro  Rectore  sufficientes 
remanere  fructus;  et,  ut  notat  Fagnanus  cap.  21 
de  praebend.  num.  26,  ultra  medietatem  fructuum 
assignari  pensio  nequit,  cum  nec  Pontifex  ultra 
tertiam,  vel  ultra  dimidiam  fructuum  partem  im¬ 
ponere  soleat,  ut  idem  Auctor  docet;  et  inter 
fructus  taxandos  non  computantur  distributiones, 
si  constituunt  tertiam  partem  fructuum.  Concilium 
autem  Tridentinum  sess.  24  cap.  13  de  reform. 
sanxit,  ut  cathedrales  Ecclesiae,  quarum  redditus 
summam  ducatorum  mille,  et  parochiales,  quae 
summam  ducatorum  centum  secundum  verum  an¬ 
nuum  valorem  non  excedunt,  nullis  pensionibus 
aut  reservationibus  fructuum  in  posterum  gra¬ 
ventur.  Quod  decretum  ampliatum  est  a  Benedicto 
XIII  Constitui.  «  Quanta  »  diei  15  Septembr.  1724 
prohibente  juxta  edictum  Innocentii  XII  diei  11 
Novembr.  1692  per  organum  Datariae  publicatum, 
quod  in  omnibus  confirmat,  ne  locorum  Ordinarii, 
aut  quicumque  alii  Parochialium  Collatores  etiam 

pensionibus  gravent,  neque  earumdem  resigna- 
tiones,  aut  permutationes  admittant  cum  pen¬ 
sione  favore  cujuscumque,  et  sub  quocumque  ti¬ 
tulo  etiam  alimentorum  praestationis;  et  multo 
minus  beneficio  pleno  de  possessorum  consensu 
ex  quacumque  causa  seu  titulo,  reservata  Papae 
facultate  easdem  pensiones  imponendi  in  favorem 
dumtaxat  et  commodum  fabricae,  ac  ornamentorum 
ipsarum  Parochialium.  Quae  exceptio  ex  justissima 
ratione  fuit  inducta,  cum  nulla  videatur  esse  pro 
Episcopo  mensa,  aut  congrua  pro  Parocho  portio 
satis  ampla,  qui  sui  populi  necessitatibus  providere 
tenentur,  eique  in  multis  casibus  auxiliari. 

6.°  Pensiones  autem  de  sui  natura  sunt  li¬ 
berae,  immunes  et  exemptae  a  quibuscumque  taxis 
et  oneribus,  quod  solet  etiam  exprimi  in  bullis  pro 
earum  concessione  expeditis,  ut  integre  pendantur. 
Apposite  id  notat  Pyrrh.  Corradas  in  Praxis  be¬ 
neficiaria  lib.  5  ccip.  7  num.  22,  ibi:  «  Haec  dictio 
»  integre  refertur  ad  exemptionem  pensionis:  quia 
»  non  diceretur  integre  solvere,  si  ex  ipsa  pensione 
»  deducerentur  decimae  et  alia  onera;  quoniam 
»  Pensionarius  habet  actionem  personalem  adver- 
»  sus  possessorem  beneficii,  et  consequenter  onera 
»  etiam  necessaria  pro  re  non  sunt  deducenda, 
»  cum  spectent  ad  ipsum  possessorem,  l. patrimonii, 
»  et  i.  defuncto  jf.  de  usufruct.;  quae  ratio  con- 
»  eludit,  sive  dicatur  integre,  sive  non:  tanto  magis 
»  quando  exprimitur  quod  integre,  cum  sit  de  na- 
»  tura  pensionis,  quod  sit  sine  onere.  »  Ut  autem 

Pontifex  tamquam  dispensator  fidelis  et  prudens 
Ecclesiae  redditus  distribuat  juxta  personarum  me¬ 
rita  et  qualitates,  et  proportionales  faciat  pensiones 
redditibus  beneficiorum,  hinc  in  Regula  55  Can- 
eellariad  Apostolicae  praestitutum  est  sub  poena 
nullitatis  gratiae,  ut  in  quavis  concessione  benefi¬ 
ciorum  exprimatur  verus  valor  reddituum  beneficii; 
sicut  si  illud  obtinens  alia  jam  retineat.  Unde  se¬ 
quitur  ad  sustinendam,  annullandam,  vel  dimi¬ 
nuendam  aliquam  pensionem  causa  reddituum  be¬ 
neficii,  habendam  esse  rationem  reddituum  expo¬ 
sitorum  ;  si  enim  expositio  facta  vera  est,  tunc, 
subsistente  fundamento  gratiae,  ipsa  pensio  sub¬ 
sistit. — At  hic  Doctores  distinguunt  inter  pensionem 
simpliciter  concessam,  et  eam,  quae  conceditur  sub 
conditione  «  dummodo  remaneant  centum  pro  Re¬ 
ctore mille  pro  Episcopo.  »  Nam  omnes  conve¬ 
niunt  in  primo  casu  sufficere,  quod  assertio  red¬ 
dituum  verificetur  tempore,  quo  imposita  est  pen¬ 
sio,  cum  subsequentes  diminutiones  non  percellant 
Pensionarium  ;  sicut  augmenta  ejus  statum  me¬ 
liorem  non  faciunt.  In  secundo  autem  casu  opor¬ 
tere  valorem  esse  verum  quoad  conditionem  non 
solum  tempore  appositionis  pensionis,  sed  etiam 
in  futurum,  ut  habet  Rosa  De  Executor.  Litter. 
Apost.  cap.  7  n.  201;  ita  ut  quandocumque  tem¬ 
pore  subsequente  non  verificantur  centum  pro  Re¬ 
ctore,  vel  mille  pro  Episcopo,  tunc  pensio,  quae 
prius  sustinebatur,  dispareat;  et  jure  quidem,  quia 
pensio  non  potest  imponi  nisi  super  redditibus  su- 

perioribus  hac  summa;  unde  si  aliquando  isti  red¬ 
ditus  superiores  non  sunt;  juxta  satis  notum  prin¬ 
cipium  juris,  res  incipit  esse  in  eo  casu,  a  quo 
incipere  non  poterat.  —  Diximus  autem  in  aliis  pen¬ 
sionibus  attendi  ad  veritatem  expositionis  reddi¬ 
tuum  in  pensionis  impositione;  quae  si  tunc  ve- 
rificantur,  quaecumque  deinde  variatio  superveniat 
sive  in  majus,  sive  in  minus,  non  variat  pensio ; 
et  jure  quidem,  ut  dictum  est;  quia  Pensionarius 
non  est  neque  in  parte  bonorum  beneficii  possessor, 
unde  debeat  fructus  suos  facere,  et  persentire  onera 
et  taxas  ipsius  bonis  impositas,  vel  imponendas, 
sed  habet  actionem  personalem  erga  beneficii  pos¬ 
sessorem. — Ab  hac  norma,  aequitate  suadente,  re¬ 
cessum  est  ex  decreto  S.  Congregationis  Episco¬ 
porum  et  Regularium  lato  ex  Audientia  SS.  diei 
20  Januarii  1871  et  vulgato  sub  die  28  ejusdem 
mensis  et  anni,  De  pensionibus  ecclesiasticis  pro 
rata  portione  imminuendis  ob  usurpationes  et  grava¬ 
mina  bonorum  Ecclesiae  in  Italia  existentium,  quod 
est  tenoris  sequentis:  «  Cum  nuperrimis  hisce  tem- 
»  poribus  redditus  ecclesiasticorum  Beneficiorum 
»  in  Italia  existentium  ob  rerum  vicissitudines  non 
»  modicam  passi  fuerint  diminutionem,  beneficiarii 
»  illos  haud  amplius  oneribus  ab  se  ferendis  pares 
»  esse  existimarunt.  Hujusmodi  in  angustiis  con- 
»  stitutis  illud  vel  maxime  grave  ipsis  visum  est, 
»  quod  ad  pensionum  solutionem  ab  iis  urgerentur, 
»  quorum  favore  in  actu  collationis  legitime  sunt 
»  impositae,  aut  reservatae.  Quare  cumulatis  un- 

»  dique  petitionibus  ad  hanc  S.  Congregationem 
»  negotiis  et  consultationibus  Episcoporum  et  Re- 
»  gularium  praepositam  recursum  habuerunt,  ut 
»  a  pensionum  solvendarum  onere.,  inspecta  uni- 
»  versa  rei  ratione,  vel  omnino,  vel  partim  decla- 
»  rarentur  im munes.  E  contra  Pensioriariis  con- 
»  tendentibus  nihil  esse  de  pensionibus  sibi  debitis 
»  imminuendum,  SSmus  D.  N.  Pius  PP.  IX  cui 
»  sub  die  11  Julii  1869  relatae  fuerunt  petitiones 
»  utrinque  porrectae,  mandavit,  ut  quaestio  exa- 
»  mini  Eminentissimorum  ac  Reverendissimorum 
»  Patrum  hujus  S.  Congregationis  in  plenario  con- 
»  sessu  subjiceretur  pro  norma  generali  statuenda, 
»  qua  rationibus  hujusmodi  contendentium  de  bono 
»  et  aequo  prospici  valeret.  Hinc  semel  iterumque 
»  in  generalibus  comitiis  re  mature  discussa,  Emi- 
»  nentissimi  Patres,  collatis  simul  consiliis  tandem 
»  demandarunt,  ut  eorum  sententiae  Summo  Pon- 
»  tifici  referrentur,  qui  sapientissimo  ac  supremo 
»  suo  judicio  quidquid  aequius  et  opportunius  hac 
»  desuper  re  existimaret,  de  plenitudine  potestatis 
»  decerneret.  Quod  cum  reapse  peractum  fuisset 
»  ab  infrascripto  D.  Sub-Secretario  hujus  S.  Con- 
»  gregationis  in  audientia  habita  sub  die  20  Ja- 
»  nuarii  1871,  Sanctissimus  Dominus  Noster, 
»  omnibus  undequaque  perpensis,  hanc  normam 
»  generalem  statuendam  ac  tenendam  esse  dijudi- 
»  cavit:  nempe  ut  amissio  vel  diminutio  redituum 
»  beneficiorum  in  communi  Beneficiarios  ac  Pen- 
»  sionarios  afficiat,  nullo  facto  inter  ipsamet  bene- 

»  ficia,  ipsasque  pensiones  discrimine,  ita  ut  prae- 
»  fatis  reditibus  imminutis,  vel  amissis,  habita 
>  proportione  imminui  etiam  pro  rata  debeant,,  aut 
»  cessare  pensiones.  Pro  Ecclesiis  tamen  cathedra- 
»  libus  (seu  episcopalibus  mensis),  et  parochi  a- 
»  libus  pensionum  oneri  subjectis,  illud  insuper 
»  constitutum  expresse  voluit,  atque  praescripsit, 
»  ut  earum  favore  in  pensionibus  ab  se  persol- 
»  vendis  integra  semper  servari  debeat,  et  incolumis 
»  esse  congrua  ad  formam  Concilii  Tridentini. 
»  Quibus  ita  praestitutis,  Sanctitas  Sua  praeterea 
»  declaravit  atque  mandavit:  —  primo,  ut  quod- 
»  cumque  dubium,  aut  quaestio  inter  praefatos  Be- 
»  neficiarios  ac  Pensionarios  suboriatur,  ab  hac 
»  S.  Congregatione  EE.  et  RR.  unice  ac  privative 
»  cognoscenda  sit,  ac  de  bono  et  aequo,  excluso 
»  foro  contentioso,  dirimenda  :  —  secundo,  ut  si 
»  Clericus  aliquis  pensionis  titulo  ordinatus,  ob 
»  hujus  normae  exequutionem  sacro  patrimonio 
»  privatus  parti m,  vel  omnino  remaneat,  nullam 
»  ob  id  suspensionem  incurrat,  nec  ecclesiasticis 
»  obnoxius  poenis  evadat:  —  tertio  tandem,  ut  si 
»  ante  hujus  decreti  emanationem  aliquae  pen- 
»  siones  in  toto,  vel  in  parte  solutae  fuerint  in 
»  majori  quantitate,  quam  ea  quae  in  hac  generali 
»  norma  constituitur,  nullum  ex  hac  ipsa  norma 
» jus  oriatur  ad  eas  veluti  indebitas  repetendas, 
»  aut  in  ratas  futuras  supputandas.  —  Haec  omnia 
»  Sanctitas  Sua  voluit,  statuit,  atque  decrevit, 
»  Contrariis  quibuscumque  etiam  speciali  ac  indi- 

»  vidua  mentione  dignis  non  obstantibus.  » — In 
hoc  decreto  ratio  aequissima  dispositionis  desu¬ 
mitur  ex  hoc,  quod  Beneficiarii  hisce  temporibus 
passi  sint  non  modicam  reddituum  diminutionem, 
eamque  jugem,  ita  ut  haud  amphus  oneribus  fe¬ 
rendis  pares  se  esse  existimaverint,  et  illud  vel 
maxime  grave  eis  in  talibus  angustiis  positis  visum 
sit,  ut  ad  pensionum  solutionem  urgerentur ;  quae 
pensiones  in  actu  collationis  legitime  eis  impositae 
sunt.  Istorum  autem  reddituum  diminutionem  ob  re¬ 
rum  vicissitudines  bona  beneficiorum  in  Italia  passa 
sunt.  Ergo  —  1°  ratio  decreti  est  diminutio  non 
modica  reddituum :  —  2"  et  quoniam  legitimae  et 
portabiles  erant  pensiones  in  actu  collationis  im¬ 
positae,  quae  hodie  ex  aequitate  illegitimae  et  im¬ 
portabiles  sunt,  debent  intelligi  illae  reddituum 
diminutiones,  quae  respiciant  redditus  existentes, 
seu  computati  tempore  collationis  beneficiorum:  — 
3°  unde  si  ex  talibus  redditibus  habetur  diminutio, 
tunc  locum  habet  decretum ;  secus  non  habet  ap¬ 
plicationem:  —  4°  decretum  autem  hoc  principium 
statuit,  ut  amissio,  vel  diminutio  reddituum  bene¬ 
ficiorum  in  communi  Beneficiarios  ac  Pensionarios 
afficiat,  nullo  facto  inter  ipsamet  beneficia  et  pen¬ 
siones  discrimine;  ita  ut  praefatis  redditibus  immi¬ 
nutis,  vel  amissis,  habita  proportione  imminui  etiam 
pro  rata  debeant  aut  cessare  pensiones :  —  5°  de¬ 
mum  pro  Ecclesiis  parochialibus  et  episcopalibus, 
nempe  pro  beneficiis  curatis  et  pro  episcopalibus 
mensis  antiquum  privilegium  Concilii  Tridentini 

confirmatur.  —  Unde  ut  dignoscatur,  an  hoc  de¬ 
cretum  habeat,  vel  non,  applicationem  non  est  vi¬ 
dendum,  an  super  bonis  beneficialibus  habuerint 
locum  graviores  taxae  nec  ne,  vel  lex  conversionis 
ab  italico  Gubernio  statuta  praejudicium  intulerit; 
sed  si  redditus  beneficii  iidem  moraliter  perseverent 
ac  erant  tempore  collationis,  vel  potius  non  modice 
diminuti  fuerint;  si  enim  ex  hominum  pessima 
voluntate  taxis  gravati  isti  redditus  fuerint,  sed 
ex  altera  parte  ex  temporum  adjunctis  et  condi¬ 
tione  ea  augmenta  persenserint,  ut  utrinque  com¬ 
putatis  diminutionibus  et  augmentis,  pares  mora¬ 
liter  perseveraverint  redditus,  ac  erant  tempore 
impositae  pensionis;  nulla  ratio  est  diminuendi 
pensiones,  quae  legitime  perseverant,  sicut  a  prin¬ 
cipio  legitime  sunt  impositae. 

7.°  Pensionis  autem  capax  est  quisque  Cle¬ 
ricus,  dummodo  non  sit  conjugatus,  aut  excommu- 
nicatus,  vel  suspensus;  sufficit  vero  aetas  septennio 
major,  ut  relata  quoque  decisione  S.  Congregationis 
probat  Fagnanus  in  cap.  7  num.  102  de  eleet.:  in 
privilegiis  quoque  pensionarius  comparatur  Benefi- 
ciatis,  prout  idem  Fagnanus  docet  loc.  cit.  num. 
103. . —  Quoad  obligationes  vero  dicendum  est  Pen- 
sionarios  teneri  ad  recitationem  officii  parvi  B.  Ma¬ 
riae  Virginis  ex  Constitut.  Pii  V  «  Ex  proximo.  » 
Tenentur  pariter  incedere  in  habitu  et  tonsura  si 
pensio,  vel  pensiones  simul  sumptae  excedunt  va- 
lorem  sexaginta  ducatorum  auri  de  Camera  ex  Con¬ 
stitutione  Sixti  V  «  Cum  sacrosanctum  »  diei  9  Ja- 

nuarii  1 589,  et  altera  «  Pastoralis  »  diei  31  Januarii 
ejusdem  anni ;  ita  ut  si  monitus  Clericus  ab  Epi¬ 
scopo,  ut  habitum  et  tonsuram  gerat,  non  obe- 
dierit,  pensionem  amittat.  —  Plura  advertenda  sunt 
circa  cessationem  pensionis  praeter  ea,  quae  supe¬ 
rius  diximus  de  ejus  reductione,  et  etiam  extin- 
ctione  ex  non  modica  diminutione  reddituum  be¬ 
neficii.  Pensio  enim  cessat — 1°  si  Pensionarius 
in  minoribus  existens  matrimonium  contrahat; 
namque  hic  privatur  quibuscumque  emolumentis 
clericatus  cum  limitatione  apposita  in  tit.  III  hujus 
libri  quoad  privilegium  canonis  et  fori,  servatis 
conditionibus.  —  2°  Per  crimen  haeresis,  laesae 
Majestatis,  vel  Apostolicae  Sedis,  per  percussionem 
Cardinalis,  aut  Episcopi,  in  cujus  Dioecesi  pensio 
est  ex  cap.  9  de  haeret.,  cap.  5  de  poen.  in  VI 
et  Clement.  1  de  poen.  — •  3°  Per  remissionem 
perpetuam  pensionis,  quae  aequivalet  renuntiationi 
beneficii;  at  non  est  necessaria  venia  Episcopi  vel 
Pontificis  concedentis  pensionem,  ut  est  necessaria 
acceptatio  in  renuntiatione  beneficii;  quia  benefi¬ 
cium  importat  sacrum  officium,  a  quo  non  rece¬ 
dimus  sine  Superioris  licentia.  — 4°  Cessat  pensio, 
si  Pensionarius  illud  beneficium,  super  quo  est 
imposita,  de  jure  consequitur;  sicut  cessat  usus¬ 
fructus  acquisita  rei  proprietate.  —  5°  Per  pro¬ 
motionem  pariter  ad  Episcopatum  residentialem, 
post  possessionem  adeptam,  exceptis  Episcopa¬ 
tibus  suburbicariis,  ut  fuit  decisum  a  Congrega¬ 
tione  deputata  sub  Alexandro  VII.  —  6°  Per  pro- 

fessionem  religiosam,  ut  tenent  communiter  Au¬ 
ctores.  —  7°  Per  ingressum  in  militiam,  postquam 
quis  monitus  eam  nondereliquerit,  cum  talis  om¬ 
nibus  privetur  clericalibus  privilegiis.  —  8°  Per 
mortem,  nisi  possit  resignare  in  favorem  alterius. — 
Quod  pertinet  ad  translationem,  seu  resignationem 
pensionis  in  alterius  favorem,  advertendum  est, 
eam  fieri  posse  induito  solius  Papae :  et  hoc  indul¬ 
tum  conceditur  omnibus  S.  R.  E.  Cardinalibus, 
ut  pro  medietate  pensionem  transferre  possint,  et 
aliis  quibus  peculiare  indultum  conceditur  ex  Con- 
stit.  Innocentii  XI  «  Circumspecta  »  diei  7  Februarii 
1677 .  Notat  vero  Card.  De  Luca  De  Pensionibus 
discur.  66,  quod  si  Indultarius  ultra  medietatem 
transferret,  vel  summam  permissam,  translatio 
non  esset  nulla;  sed  solum  maneret  vitiata  in  ex¬ 
cessu,  sicut  per  translationem  invalidam  non  rema¬ 
neret  consumpta  facultas  transferendi,  Monaeell. 
tom.  2  tit.  14  form.  7 .  —  Fit  translatio  coram 
quibuscumque  in  ecclesiastica  dignitate  constitutis 
etiam  Canonicis Cathedralium, exhibendo  indultum. 
At  Cardinales  id  faciunt  induito  non  exhibito,  et 
coram  Notario  et  testibus,  ut  habet  De  Luca  loc. 
cit.  sicut  fit  quoque  in  mortis  articulo  et  per  Pro¬ 
curatorem,  dummodo  persona,  in  quam  est  pen¬ 
sio  transferenda,  sit  certa  et  nominata  ablndultario, 
atque  fiat  translatio  in  Clericum,  qui  unice  est 
capax  recipiendi  pensionem.  —  9°  Deperditur  pen¬ 
sio  si  ante  expeditionem  litterarum  Apostolicarum 
fuerit  exacta,  stante  decreto  in  concessione  pen- 

sionis  apponi  solito,  ut  ea  exigatur  «  vigore  Lit- 
»  terarum  Apostolicarum  desuper  conficiendarum, 
»  nec  ante ;  alias  praesens  reservatio  sit  nulla.  »  — 
10°  Vendi  non  posse  pensionem  absque  crimine 
simoniae  receptum  pariter  est  apud  Auctores,  quia 
haec  venditio  tituli  alienationem  includeret;  sicut 
pariter  non  posse  ad  longum  tempus  ejus  exactio¬ 
nem  locari,  obstante  Extravagante Ambitiosae  inter 
commun.  de  rebus  Ecclesiae  alienandis,  vel  non,  — 
11°  At  vicissim  potest  redimi  pensio  anticipatis 
solutionibus  tantum  cum  venia  Summi  Pontificis, 
ut  apud  omnes  Doctores  est  exploratum.  Qua  de 
re  tamen  hodie  attendenda  est  dispositio  Constitu¬ 
tionis  Benedicti  XIV,  quae  incipit  «In  Sublimi»  diei 
29  Augusti  1741;  in  qua  animadvertens  Summus 
Pontifex  plerumque  pacta  simoniaca  in  permuta¬ 
tione  beneficiorum  per  repraehesentatam  pecuniam 
latere  sub  constitutione  pensionis,  quae  deinceps 
anticipatis  solutionibus  esset  redimenda,  statuit 
»  omnia  hujusmodi  pacta,  et  conventiones  pro  ces- 
»  satione,  seu  abolitione  pensionum  per  anticipatas, 
»  vel  anticipandas  solutiones  contemporanee  ad 
»  resignationes  beneficiorum,  cum  reservatione 
»  pensionis,  per  quascumque  personas,  quavis  di- 
»  gnitate,  honore,  ac  praeeminentia  insignitas  inita, 
»  tanquam  a  sacris  canonibus,  et  Apostolicis  Con- 
»  stitutionibus  improbata,  et  simoniacam  labem  re- 
»  dolentia,  nulla,  cassa  ac  irrita  esse;  et  omnes 
»  cassationes,  abolitiones,  et  extinctiones  pensio- 
»  num  hujusmodi,  quas  in  posterum  intra  sex 

»  menses,  a  die  captae  possessionis  beneficii  per 
»  Resignatarium  computandos,  fieri  contigerit, 
»  etiam  si  nullum  praecedens  pactum  intervenisse 
»  inter  partes  probari  possit,  et  cassatio  praedicta 
»  secuta  sit  vigore  supplicationis  manu  nostra, 
»  vel  Romani  Pontificis  pro  tempore  signatae, 
»  quam  nullatenus,  tamquam  per  subreptionem, 

>  et  fraudes  obtentam,  neque  in  judicio,  neque 
»  extra,  ad  ullum  effectum  eis  suffragari  volumus, 
»  irritas,  nullas,  et  inanes  esse,  ac  omnibus  vi- 
»  ribus,  ac  effectu  vacuas,  et  quatenus  opus  sit, 
»  motu,  scientia,  et  deliberatione  simili,  deque  Apo- 
»  stolicae  Potestatis  plenitudine,  tenore  praesen- 
»  tium  damnamus,  revocamus,  annullamus,  cas- 
»  samus,  et  abolemus,  et  insuper  tam  Resignantem, 
»  quam  Resignatarium  ab  omni  jure  beneficii  de- 
»  cidisse,  eosque  ipso  facto,  absque  alia  declara- 
»  tione,  vel  judicis  sententia,  privatos,  et  ad  alia 
»  obtinenda  inhabiles  esse,  ac  fore,  et  a  quocumque 
»  beneficium  hujusmodi,  tamquam  de  jure,  et  de 
»  facto  vacans,  impetrari  posse;  et  praterea  Resi- 
»  gnantem  ad  restituendas  pecunias  pro  cassatione 
»  pensionis  hujusmodi  indebite,  et  simoniace  per- 
»  ceptas,  quae  arbitrio  Ordinarii  erunt  piis  locis 
»  applicandae,  vel  pauperibus  personis  distribuen- 
»  dae,  sub  peccato  gravi  teneri,  et  ecclesiasticis 
»  remediis,  ac  poenis,  si  renuat,  ipso  jure,  absque 

>  alia  scientia,  et  declaratione,  cogi  posse,  motu, 
»  scientia,  et  potestate  pari  decernimus,  et  decla- 
»  ramus.  » 


TITULUS  XIII. 


De  Rebus  Ecclesiae  alienandis ,  vel  non. 


1  0  Antequam  ad  quaestiones,  quae  in  hoc 
titulo  proponuntur  resolvendae,  accedamus,  non¬ 
nulla  praemittenda  sunt  ad  habendum  verum  rubri¬ 
cae  intellectum.  —  Rerum  nomine  hic  non  veniunt 
nisi  illae,  quae  valoris  et  pretii  capaces  sunt, 
quippe  quae  possunt  esse  materia  alienationis,  et 
contractuum.  Istae  autem  in  plures  dispescuntur 
species.  Sunt  enim  —  1°  aliae  incorporales ,  aliae 
corporales,  prout  sunt  jura,  servitutes,  obligatio¬ 
nes,  etc.  quae  aestimationis  capaces  sunt,  quamvis 
in  se  ipsis  spectatae  sensibus  subjectae  non  sint; 
vel  potius  sub  sensibus  cadunt,  ut  aedes,  fundi, 
pecunia  etc.  Res  vero  corporales  —  2°  aliae  sunt 
immobiles,  aliae  sunt  mobiles ,  aut  semoventes.  Im¬ 
mobiles  sunt  omnes  fundi  urbani  et  rustici :  se- 

moventes  sunt  animantia  omnia,  quae  Ecclesiae  aut 
personarum  ecclesiasticarum  usui  sunt  destinata; 
mobiles  demum,  quae  de  loco  ad  locum  transferri 
possunt,  salva  earum  substantia.  — 3°  Istae  autem 
res  mobiles,  aliae  sunt,  quae  servando  servari  non 
possunt ,  vel  quae  servando  servari  possunt ,  prout 
brevi  tempore  corrumpuntur,  aut  longo  tempore 
in  sua  bonitate  et  usu  subsistunt;  et  primi  generis 
sunt  fruges,  vinum,  omnesque  terrae  et  arborum 
fructus;  alterius  vero  generis  omnia  alia  mobilia.  — • 
4°  Omnes  porro  istae  res  corporales  aliae  sunt 
pretiosae ,  aliae  non-pretiosae.  —  In  rebus  corpo¬ 
ralibus  immobilibus  eae  non-pretiosae  censentur, 
ac  proinde  absque  beneplacito  Apostolico  possunt 
alienari,  quae  non  superant  valorem  viginti  quinque 
ducatorum  aureorum  de  Camera,  quae  aequivalent 
scutis  romanis  quadraginta  uno  et  obulis  25,  prout 
S.  Congregatio  Episcoporum  et  Regularium  re¬ 
spondit  Episcopo  Terracinensi  die  1  Maii  1840 , 
protocollo  nam.  7523 ,  ibi :  «  Servanda  esse  decreta 
»  S. Congregationis EE.  etRR .diei 22 Martii  1611 , 
»  et  S.  Congregationis  Concilii  in  Baren.  diei  12 
»  Aprilis  1698,  nempe ;  non  posse  Episcopum 
»  concedere  facultatem  ultra  viginti  quinque  scu- 
»  tata  aurea  de  Camera :  ac  propterea  S.  Congre- 
»  gatio  facultates  concedit  Episcopo  oratori  sa- 
»  nandi  ac  revalidandi  contractus,  quos  ultra  enun- 
»  ciatam  summam  juxta  preces  permiserit.  »  Si 
autem  in  aliqua  Dioecesi  ex  centenaria,  vel  saltem 
quadragenaria  consuetudine  considerata  sint  im- 

mobilia  non-pretiosa,  quae  non  excedunt  pretium 
quinquaginta  scutatorum  romanorum,  et  actuum 
frequentia  fuerit  comprobatum,  quod  pro  aliena¬ 
tione  talium  bonorum  non  est  requisitum  benepla¬ 
citum  Apostolicum,  sed  sufficiens  fuit  venia  epi¬ 
scopalis,  S.  Congregatio  Concilii  hanc  consuetu¬ 
dinem  admisit;  nam  in  Forosemproniensi  visita¬ 
tionis  SS.  Liminum  die  21  Julii  1827  interrogata: 
«  An  sit  probanda  consuetudo  centenaria,  aut  qua- 
»  dragenaria,  qua  Episcopi  veniam  tribuere  con- 
»  sueverunt  alienandi  bona  ecclesiastica  romano- 
»  rum  scutatorum  quinquaginta  non  excedentia 
»  aestimationem  in  casu,  »  respondit:  «  affirma- 
»  tive.» — Bona  vero  mobilia  pretiosa  illa  censentur, 
»  quae  vel  in  Thesauro  Ecclesiae  continentur,  ut 
»  ait  Ferraris  in  Bibliotheca  v.  Alienare,  Alie- 
»  natio ,  vel  quae  propter  artem.,  raritatem  et  an- 
»  tiquitatem  conferunt  Ecclesiae  specialem  splen- 
»  dorem,  ut  sunt  vasa  aurea,  argentea,  vestes 
»  pretiosae,  gemmae,  ornamenta  pretiosa,  copiosa 
»  Bibliotheca  librorum,  et  similia  excedentia  valo- 
»  rem  vigintiquinque  aureorum ,  ut  declarasse  S, 

»  Congregationem  referunt  Valdes,  et  alii  apud 
»  Donatum  tom.  1  tract.  14  quaest.  48,  nec 
»  non  insignes  reliquiae  Sanctorum,  quia  etsi  pre- 
»  tio  non  aequentur,  sunt  tamen  supra  omne  pre- 
»  tium.  Item  illa  mobilia  (aut  se  moventia)  ex 
»  quorum  fructibus  annui  redditus  solent  percipi 
»  ab  Ecclesia,  seu  Monasterio,  ut  grex  ovium, 

»  armentum  boum,  praesepium  equorum,  non 

»  autem  eorum  fructus,  cum  licitum  sit  vendere, 

»  et  alienare  arietes,  haedos,  vitulos,  equos,  et 
»  hujusmodi.  Item  arbores  frugiferae  etc.  »  —  Ad 
res  mobiles  pretiosas  refertur  numerata  pecunia, 
quae  vel  specialiter  deputata  est  ad  emenda  bona 
immobilia,  vel  ad  Ecclesiam  aedificandam,  aut 
pro  gravissimis  futuris  necessitatibus  reservata  est 
ex  arg.  leg.  3  §  quid  ergo  Digestor.  de  contrar. 
etutil.  aetion.  tutelae ,  non  vero  illa  pecunia,  quae 
pro  quotidianis  usibus  destinatur,  aut  quae  pro¬ 
venit  ex  fructibus  fundorum. 

2.°  Sub  nomine  Ecclesiae  in  hac  materia  fa¬ 
vorabili,  quae  ejus  indemnitatem  respicit,  veniunt 
non  modo  loca  ad  Dei  cultum  destinata,  sed  etiam 
quaecumque  loca  pia,  aut  destinata  ad  opera  exhi¬ 
benda  caritatis  christianae  ex  Episcoporum  au¬ 
ctoritate  aliorumque  Praelatorum:  seu  melius  ve¬ 
niunt  omnia  bona,  quae  dicuntur  spectare  ad  pa¬ 
trimonium  Ecclesiae,  prout  cum  communi  Do¬ 
ctorum  tenet  hic  Pirhing  num.  4.  Ita  intelligendi 
sunt  omnes  canones  loquentes  de  vetita,  vel  per¬ 
missa  alienatione  rerum  ad  Ecclesiam  pertinen¬ 
tium,  ut  comprehendant  omnia  bona  ecclesiastica. — 
Alienationis  pariter  nomen  hic  latissime  sumitur, 
ut  comprehendat  quoscumque  contractus,  quibus 
vel  dominium  directum,  vel  etiam  utile  tantum, 
aut  aliud  jus  in  re  transfertur,  prout  habetur  ex 
cap.  5  h.  t.  ex  Clementia,  extravag.  1  h.  t.,  et 
extravag.  unie,  inter  commun.  h.  t .,  cum  ex  ta¬ 
libus  contractibus  laedatur  jus  ad  Ecclesias  per- 

tinens.  Hinc  constitutio  servitutis  praesertim  realis 
fieri  non  potest  in  re  ad  Ecclesiam  pertinente, 
prout  cum  communi  Doctorum  tenet  Pirhing  h.  t. 
nam.  10 .  Inter  quas  servitutes  est  etiam  interdicta 
hypotheca  specialis  ex  cap.  5  h.  t .,  quae  plus 
gravat  quam  hypotheca  generalis.  Quia  tamen  haec 
regula  est  de  damno  vitando,  non  autem  de  lucro 
captando,  ita  ut  eos  percellat,  qui  patrimonium 
Ecclesiae  depauperant,  non  vero  eos,  qui  illud  non 
augent;  hinc  statim  intelligitur  huic  regulae  eos 
non  contravenire,  qui  haereditatem,  vel  legatum 
rejiciunt,  quo  res  immobilis,  vel  mobilis  pretiosa 
Ecclesiae,  aut  Monasterio  relicta  est.  Etsi  enim 
talis  repudiatio  possit  esse  irrationabilis,  et  Prae¬ 
latus  possit  etiam  teneri  ad  id  supplendum,  de 
quo  Ecclesiam  defraudavit,  imo  et  in  hoc  Ecclesia 
habeat  restitutionem  in  integrum,  prout  commu¬ 
niter  docetur  ex  cap.  1  de  ia  integr.  rest.:.  nihi¬ 
lominus  reus  non  est  alienationis  factae  in  prae¬ 
judicium  ejusdem  Ecclesiae,  nec  poenas  incurrit  a 
canonibus  contra  hos  comminatas,  cum  non  di¬ 
minuerit  patrimonium  Ecclesiae. 

3.°  Quibus  animadversis,  dicendum  est:  — 
primo  ses  Ecclesiae  mobiles,  quae  servando  ser¬ 
vari  non  possunt,  posse  libere  alienari,  cum  ipsa 
alienatio  Ecclesiae  sit  utilis,  secus  istae  res  cor¬ 
rumperentur,  et  pretium  amplius  non  haberent.  Imo 
alienatio  earum  videtur  necessaria,  ne  Ecclesiam 
ex  earum  corruptione  detrimentum  pati  contingat. 

Quod  idem  advenit  in  rebus  praesertim  se-moven- 

tibus,  puta  ovibus,  bobus,  equis  etc,  quae  licet 
cum  armentum  vel  gregem  efficiant  alienari  cumu- 
lative  non  valeant,  possunt  tamen  et  debent  distri- 
butive,  ne  propter  senium  pereant,  et  habeatur 
detrimentum,  si  mori  contingat,  prout  post  con¬ 
suetam  aetatem  fieri  censendum  est;  et  in  locum 
venditorum,  alia  animantia  sunt  proponenda.  Quem¬ 
admodum  id  intelligendum  est  de  arboribus  cum 
ad  maturitatem  pervenerint,  quod  possint  caedi, 
aliis  in  earum  loco  insertis.  —  Secundo,  quod 
spectat  ad  alias  res  Ecclesiae,  dicendum  est  eas 
non  posse  in  universum  alienari,  nisi  propter  ju¬ 
stam  causam,  et  haec  est  vel  necessitas  ex  Cle- 
mentin.  1  h.  t.,  vel  utilitas  manifesta  ex  Gap.  8 
§  jin.  h.  t.,  aut  demum  pietas  ex  can.  Aurum 
caus.  12  quaest.  2  iri  decreto.  A  nonnullis  Au¬ 
ctoribus  quarta  causa  recensetur  esse  incommo¬ 
ditas,  seu  inutilitas  rei,  ut  habetur  can.  20, 
can.  52,  et  can.  53  caus.  12  quaest.  2  in  decreto. 
Sed  haec  causa  recidit  in  secundam,  seu  in  evi¬ 
dentem  utilitatem;  nam  haec  alienatio  id  importat, 
ut  loco  rei,  quae  nullum,  aut  fere  nullum  fructum 
affert,  aut  quae  exigit  plures  expensas  pro  fru¬ 
ctuum  collectione,  habeatur  pretium,  quod  utiliter 
impensum  valet  Ecclesiae  esse  maxime  et  evidenter 
utile.  —  Praeter  causam  justam,  ad  alienationem 
rite  faciendam  requiruntur  solemnitates  juris.  Anti¬ 
quitus  solemnitates  juris  in  hoc  consistebant,  quod 
Episcopus  teneretur  exquirere,  et  obtinere  Cleri,  vel 
Capituli  consensum,  et  eorum,  qui  interesse  babe- 

rent  in  ea  re  alienanda,  vel  non,  prout  eruitur  ex 
sensu  contrario  can.  53  caus.  12  quaest.  2  in 
decreto ,  et  ex  Clementia.  2  h.  t.  At  hodie  post 
textum  Extravagantis  Ambitiosae ,  unie,  inter  com¬ 
munes  h.  t.  solemnitas  est  beneplacitum  Aposto- 
licum.  Quaesitum  est,  an  haec  solemnitas  antiquis 
solemnitatibus  sit  superadj uncta,  vel  potius  loco 
earum  inducta?  Et  dicendum  est  in  praxi  eam 
potius  habendam  esse  ut  adjunctam ;  nam  solet 
S.  Sede,  quoties  ejus  beneplacitum  pro  alienatione 
requiritur,  praevium  Rescriptum  concedere,  ut 
audiatur  Capitulum  ad  ejus  consensum  reportan¬ 
dum,  et  audiantur  omnes  interesse  habentes.  At 
si  irrationabilis  sit  Capituli  dissensus,  ut  pariter  si 
interesse  habentium  votum  sit  contrarium,  sed  ir¬ 
rationabiliter,  tunc  S.  Sedes  plerumque  suum  be¬ 
neplacitum  impertitur,  supplendo  istas  antiquas 
solemnitates,  seu  non-obstante  hoc  dissensu.  At 
antequam  concedatur  hoc  beneplacitum  Aposto- 
licum,  quod  spectat  ad  S.  Congregationem  Epi¬ 
scoporum  et  Regularium,  in  praxi  convenit,  ut 
praemittatur  ex  jussu  ejusdem  Congregationis  ae¬ 
stimatio  rei  alienandae  a  viro  perito,  et  edicta  li¬ 
citationis  ad  oblationes  recipiendas  in  tribus  ex¬ 
perimentis,  nempe  primae  oblationis ,  deinde  expe¬ 
rimentum  appositionis  vigesimae ,  et  demum  ex¬ 
perimentum  sextae;  post  quae,  constito  de  utilitate 
alienationis,  datur  beneplacitum  Apostolicum  in 
forma  commissaria  Ordinario  loci  pro  ea  aliena¬ 
tione.  Haec  omnia  clarissime  et  fusissime  expo- 

nuntur  in  Libello  «  Praxeos  Regulae  circa  con¬ 
tractus  rerum  ecclesiasticarum  rite  ineundos,  Ro¬ 
mae  1865.  »  Servatur  autem  haec  regula  in 
alienatione  rerum  immobilium  et  mobilium  pretio¬ 
sarum,  excepta  supellectili  sacra,  in  cujus  alie¬ 
natione  non  praescribitur  publica  licitatio,  sed  be¬ 
neplacitum  Apostolicum  venit  sub  clausula  « pro 
alienatione ,  majori  quo  Jieri  poterit  pretio ,  non 
tamen  minori  a  peritis  taxato,  vel  taxando.  »  Quae 
solemnitates  locum  habent  etiam  quando  alienatio 
fit  favore  alterius  Ecclesiae,  seu  causae  piae,  ut 
tenet  praxis  Romanae  Curiae  argumento  satis  va¬ 
lido  juris  suffulta.  — Quod  in  Rescriptis  beneplaciti 
Apostolici  communiter  praecipitur  illud  est,  ut 
pretium  alienatae  rei  investiatur ;  et  jure  quidem, 
ne  patrimonium  Ecclesiae  imminuatur.  —  Investi- 
mentum  autem  definiri  potest:  «  Legitima  pecuniae 
»  collocatio  in  praediorum  emptione,  vel  in  juris 
»  percipiendi  fructus  comparatione.  »  Ex  qua  defi¬ 
nitione  praelaudatus  Auctor  haec  deducit,  et  probat 
consectaria,  nempe:  —  (a)  Investimentum  dici  non 
posse,  ubi  non  acquiratur  novum  praedium,  vel 
jus  aliquod  ad  fructus  percipiendos.  Unde  proprie 
non  est  investimentum  fundos  ecclesiasticos  refi¬ 
cere  ac  meliorare,  sed  tantum  jam  possessos  con¬ 
servare  et  augere,  quod  pertinere  ad  Beneficiatos 
ex  liberis  redditibus  nemo  est,  qui  denegare  va¬ 
leat;  et  si  non  sufficiunt,  recurrendum  erit  ad  S. 
Sedem  pro  debiti  contrahendi  facultate,  quod  an¬ 
nuis  ratis  deinde  extinguatur.  Quapropter  si  ali- 

quando  pretium  retractum  ex  induito  pro  tali  opere 
impendi  potest,  annuis  ratis  pariter  debet  sic  ex¬ 
pensa  summa  reintegrari:  —  (P)  Investimentum 
fieri  mediante  contractu,  in  quo  pecunia  solvitur 
pro  praediorum,  vel  juris  alicujus  comparatione, 
et  non  pecuniae  distractu  sine  hujusmodi  acquisi¬ 
tione.  Hinc  pretium  hoc  dispendere  in  debitorum, 
vel  censuum  extinctionem,  non  est  investimentum, 
cum  debitorum  cessatio,  et  redemptio  vel  extinctio 
censuum  fieri  debeat  fructibus  beneficiorum  et  Ec¬ 
clesiarum.  Et  si  quandoque  S.  Congregatio  EE. 
et  RR.  in  actuali  defectu  reddituum  pecuniaria 
capita  in  urgentem  extinctionem  debitorum  erogari 
permittat,  expressam  legem  imponit,  summas  ita 
erogandas,  depositis  annuis  ratis  pariter  esse  in 
posterum  reintegrandas  cum  redditibus  sufficien¬ 
tium  fundorum,  ut  deinde  in  tuto  et  fructifero  in- 
vestimento  iterum  collocentur;  ut  de  hac  praxi 
jam  suo  tempore  vigente  loquitur  Cardinalis  Petra 
in  Comment.  ad  Constitut.  Apost.  tom.  5  seet.  5 
num.  19.  —  (y)  Investimentum  proprie  dictum 
primario  fieri  et  communiter  in  stabilibus  tutis  et 
fructiferis,  secundario  dumtaxat  et  in  subsidium 
in  censu.  Stabilia  vero  tuta  sunt  praedia  rustica 
pleni  ac  liberi  dominii;  minus  idonei  fundi  repu¬ 
tantur  emphyteutici,  censuales,  fidei  commissarii, 
molendina,  vel  domus,  quia  sunt  in  continuo  pe¬ 
riculo;  et  inter  fundos  rusticos  praelationem  habent 
prati  vi  et  sativi.  In  defectum  autem  fundorum  ru¬ 
sticorum  indicantur  urbani.  Investimentum  in  cen- 

sibus  a  S.  Congregatione  generice  non  probatur, 
ut  ex  Responso  ad  Episcopum  Clusinum  anni  1815, 
et  alio  ad  Vicarium  Capitularem  Anconitanum 
ejusdem  anni.  In  censa  directe  et  primario  permit¬ 
titur  investiri  summa,  quae  retrahitur  ab  ex  tin¬ 
ctione  alterius  census,  quia  conditionem  suam 
Ecclesia  deteriorem  non  facit.  Quin  imo  summa 
retracta  ex  venditione  mobilium,  vel  immobilium, 
si  adnexum  habeat  onus  perpetuum  Missarum,  ex 
decreto  S.  Congregationis  Concilii  auctoritate  Ur¬ 
bani  VIII  edito  sub  die  27  Junii  1625  debet  de¬ 
poni  apud  Aedem  Sacram,  vel  personam  fide  et 
facultatibus  idoneam  ad  effectum  illam  quampri¬ 
mum  investiendi  in  bonis  immobilibus  fructiferis 
cum  expressa  et  individua  oneris  adnexi  mentione: 
a  qua  decisione  seu  decreto  non  recedit  S.  Con¬ 
gregatio  Concilii,  teste  Cardinali  Petra  opere  et 
loco  citato ,  «  nisi  in  casu  aliquo  speciali  pro  inve- 
»  stimento  ad  censum,  si  stabilia  non  reperiantur 
»  post  adhibitas  diligentias.  »  Ex  quibus  arguitur 
non  esse  nec  juxta  canones,  nec  juxta  praxim 
Congregationum  quod  talia  pretia  investiantur  in 
emptione  reddituum  ab  aerario  publico  constitu¬ 
torum,  vel  in  publicis  mensis  nummulariis,  aut  in 
capsis  publicis,  etsi  permissum  fuerit  hisce  ultimis 
annis,  ut  investirentur  in  schedis  debiti  publici 
pontificii  nominalibus  ex  facultate  in  casibus  par¬ 
ticularibus  obtenta.  Hodie  vero  ex  relata  lege 
italica  etiam  in  hoc  gravatur  Ecclesia,  ut  quas¬ 
cumque  pecunias  investire  non  valeat  nisi  in 

censibus,  vel  in  comparatione  reddituum  aerarii 
publici. 

4.°  Extravagans  autem  citata  contrafacientes 
multipliciter  plectit.  Primo  enim  contractus  hujus¬ 
modi  nullius  omnino  sunt  roboris  vel  momenti  juxta 
textum  ejusdem.  Neque  dicendum  est  illum  con¬ 
tractum  saltem  valere  in  foro  interno,  si  Ecclesia 
in  pretio  laesa  non  est,  ut  tenent  Reiffenstuel  hic 
num.  53,  Schmalzgrueber  hic  num.  173,  aliique; 
nam  adhibitio  solemnitatum  est  constituta  ut  forma 
substantialis  contractus.  Neque  instent  eam  esse 
inductam  ad  fraudes  cavendas,  quae  in  casu  non 
veriflcarentur ;  nam  lex  hic  procedit  ex  praesum¬ 
ptione  generali;  quae  etiamsi  in  casu  non  verifi- 
catur,  tenet  tamen  lex  etiam  pro  illo  casu,  ut 
leges  de  vetita  lectione  librorum  pravorum,  quae 
obligant  in  conscientia  eos  quoque,  qui  ex  tali 
lectione  non  depravantur;  sicut  etiam  lex  de  abo¬ 
litis  matrimoniis  clandestinis,  aliaeque  plures. 
Quod  confirmatur  ex  natura  sanctionis,  nempe 
censurarum,  quas  incurrunt  alienans  et  emens,  a 
quibus  ex  cap.  2  h.  t.  in  VI,  et  cap.  6  li.  t. 
non  possunt  absolvi,  nisi  postquam  .reddita  res 
Ecclesiae  sit.  —  Alienatio  haec  potest  et  debet  etiam 
per  successorem  in  beneficio,  vel  administratione 
revocari  ex  cap.  2  de  precar.;  imo  et  per  Prae¬ 
latum  alienantem  effici  id  valet  ex  Glossa  v.  alie¬ 
nator  in  cap.  6  h.  t.,  in  quorum  defectum  ve¬ 
niunt  Clerici  quilibet  Ecclesiae  detrimentum  passae 
ex  cap.  6  h.  t.  Imo  si  dicti  Clerici  id  scientes 

non  renuntiant,  puniuntur  ex  cap.  2  h.  t.  in  VI. 
Actio  quoque  competit  Ecclesiae  laesae  contra 
Praelatum  male  alienantem,  ut  damnum  reficiat  ex 
can.  Monemus  caus.  12  quaest.  2,  et  ex  Glossa 
in  cap.  6  h.  t.  v.  alienata.  Habet  quoque  actio¬ 
nem  in  rem  contra  possessorem  quemcumque,  ut 
restituat  rem  cum  fructibus  ex  d.  cap.  6  §  fin. 
h.  t.  —  Altera  animadversio  est  Extravagantis,  ut 
«  tam  qui  alienat ,  quam  is ,  qui  alienatas  res  et 
bona  praedicta  receperit ,  sententiam  excommunica¬ 
tionis  incurrat.  »  Si  autem  alienans  Episcopali, 
vel  Abbatiali  dignitate  praefulgeat,  ipso  jure  in¬ 
terdicti  sint  ab  ingressu  Ecclesiae;  et  si  in  inter¬ 
dicto  per  sex  menses  maneant,  ab  administratione, 
et  regimine  Ecclesiarum,  et  Monasteriorum  sint 
ipso  jure  suspensi.  Quae  censurae  non  incurruntur, 
si  actus  est  imperfectus ,  seu  non-completus,  aut 
si  bona  fides  sit,  sive  ignorantia  probabilis.  Verum 
quod  pertinet  ad  has  censuras  attendendus  est  ar¬ 
ticulus  III  Excommunicationum  latae  sententiae 
nemini  reservatarum  in  Constitut.  «  Apostolicae 
Sedis ,  »  qui  sic  se  habet;  «  Alienantes  et  recipere 
»  praesumentes  bona  ecclesiastica  absque  bene- 
»  placito  Apostolico  ad  formam  extravagantis  am- 
»  bitiosae  de  rebus  Ecclesiae  non  alienandis:  »  per 
quem  textum  maxime  comprobantur  ea,  quae  di¬ 
ximus  de  consummatione  actus  alienationis  ad 
censuram  incurrendam,  et  de  excusante  bona  fide, 
vel  ignorantia  probabili.  Sed  deinde  cum  in  eo 
textu  nullum  verbum  sit  de  interdicto  ab  Episcopis, 

et  Abbatibus  incurrendo,  dicendum  est  istud  ces¬ 
sasse,  et  Episcopos  et  Abbates  nullam  censuram 
incurrere,  quia  censura  excommunicationis  servata 
est  ad  formam  Extravagantis  ambitiosae ,  quae 
non  comprehendebat  Episcopos  et  Abbates;  et  pa¬ 
riter  hodie  non  est  reservata  absolutio.  —  Demum 
ex  textu  ejusdem  Extravagantis  Clericus  alienans 
privatur  ipso  jure  beneficio,  vel  dignitate  in  ea 
Ecclesia,  cujus  bona  alienavit. 

5.°  Haec  tamen  Constitutio  requirens  benepla¬ 
citum  Apostolicum  plures  facit  exceptiones.  Pri¬ 
mam  jam  retulimus  de  fructibus  et  bonis,  quae 
servando  servari  non  possunt  pro  instantis  tem¬ 
poris  exigentia.  Altera  est  de  casibus  a  jure  ex¬ 
pressis.  Casus  isti  a  jure  vel  expressi  habentur 
negative,  id  est  non-reservati,  vel  positive:  casus 
a  jure  negative  expressus  est  de  rebus  mobilibus 
non-pretiosis ;  ut  enim  advertit  Schmalzgrueber 
hic  num.  38,  «  canones,  qui  prohibent  rerum  Ec- 
»  clesiae  alienationem,  solas  res  immobiles,  et  mo- 
»  biles  pretiosas  exprimunt,  prout  patet  ex  cap. 
»  nulli  h.  t.;  et  hinc  quod  non  reperitur  prohi- 
»  bitum,  regulariter  intelligitur  concessum.  »  Et 
num.  61  ac  62  subjungit  alios  casus  a  jure  ne¬ 
gative  expressos  esse,  quando  ad  alienationem  de¬ 
venitur  ex  necessitate  juris,  vel  facti:  ex  necessi¬ 
tate  juris — 1°  in  casu,  quo  legatur,  vel  donetur 
res  immobilis  Ecclesiae,  seu  Monasterio,  quod  ex 
instituto  non  est  capax  acquirendi  res  immobdes 
nisi  ad  effectum  vendendi,  ut  sunt  Patres  Cappuc- 

cini  etc.  —  2°  si  immobilia  donata  sunt  a  testa¬ 
tore  cum  injunctione  ea  vendendi  :  —  3°  quando 
adest  praeceptum  judicis  pro  certa  re  alienanda.  — 
Ex  necessitate  autem  facti,  cum  alienatio  moram 
non  patiatur.  Id  autem  non  ita  cuique  Rectori 
Ecclesiae  permissum  est,  nisi  habeat  Ordinari  li¬ 
centiam,  quam  in  omni  casu  habere  debet ;  sed 
hoc  sub  respectu,  ut  aliae  solemnitates  juris,  et 
praecipue  Apostolicum  beneplacitum  non  requi¬ 
ratur,  ut  optime  advertit  Benedictus  XIV  Institut. 
Eeclesiast.  69  num.  6  et  seqq.  —  Exceptio  juris 
positiva  habetur  in  canone  45  Concilii  Agathen- 
sis  relato  a  Gratiano  cati.  53  causae  12  quaest. 
2,  ibi :  «  Terrulas  et  vineolas  exiguas  et  Ec- 
»  clesiae  minus  utiles,  aut  longe  positas  par- 
»  vas  Episcopus  sine  consensu  Fratrum  (si  ne- 
»  cessitas  fuerit)  distrahendi  habeat  facultatem.  » 
—  Ad  cujus  exceptionis  intellectum  sequentia 
notanda  sunt :  —  (a)  sub  hac  exceptione  venire 
res  immobiles  non-pretiosas,  et  valorem  taxa¬ 
tum  retulimus  in  antecessum  ;  at  notandum  est 
cum  Ventriglia  Praxis  fori  eeclesiast.  tom.  1 
adnot.  1  %  2  num.  3 ,  limitationem  pati  dispo¬ 
sitionem  praefati  canonis,  «  ut  illius  vigore  non 
»  possit  alienari  modica  pars  magni  praedii  Eccle- 
»  siae;  quia  si  hoc  permitteretur,  paulatim  possent 
»  alienari  omnia  praedia  Ecclesiae  contra,  et  in 
»  fraudem  Extravagantis  Ambitiosae.  »  —  (b)  Huic 
autem  canoni  non  fuisse  derogatum  neque  ab  Ex- 
travagante  Ambitiosae ,  neque  a  Concilio  Tridentino 

sess.  22 ,  et  sess.  25  cap.  XI  fuisse  decisum  a  S. 
Congregatione  Concilii  sub  die  11  Januarii  1596 


refert  Fagnanus  in  cap.  Nulli  num.  25  h.  t.~ 
(c)  Hanc  facultatem  competere  Episcopis,  imo  et 
Abbatibus  vere  Nullius,  ut  decisit  S.  Congregatio 
Concilii  sub  die  17  Novembr.  1703.  Competere 
quoque,  Sede  vacante,  Vicariis  Capitularibus,  qui 
tamen  his  facultatibus  uti  nequeunt  circa  bona 
mensae  Episcopalis  vacantis,  ac  vacantium  Eccle¬ 
siarum  et  beneficiorum,  prout  id  etiam  verificatur 
in  aliis  supradictis  Praelatis  circa  bona  beneficio¬ 
rum  vacantium,  quia  ex  cap.  Nocit.  Ne  Sede  ca¬ 
cante  aliquid  innovetur ,  non  possunt  haec  bona, 
tempore  votationis  beneficii  alienari,  ut  optime 
advertit  S.  Congregatio  Episcoporum  et  Regula¬ 
rium  Vicario  Capitulari  Pontiscurvi  sub  die  14 
Junii  1788 .  Non  competit  vero  aliis  Superioribus 
Regularibus  etiam  majoribus,  prout  rescripsit  S. 
Congregatio  Episcoporum  et  Regularium  in  Sil- 
cestrina  Episcopo  Nucerino  sub  die  10  Januarii 
1653 ;  tenentur  proinde  isti  petere  licentiam  ab 
Ordinario  loci,  intra  cujus  fines  positum  est  Mo¬ 
nasterium,  ut  advertit  Monacelli  Formul.  Eccles. 
tit.  5  form.  15  num.  28  fuisse  pluries  decisum 
a  SS.  Congregationibus.  Imo  cum  nonnulli  Ordines 
Regulares  haberent  privilegium  alienandi  bona 
absque  beneplacito  Apostolico,  facta  speciali  de¬ 
rogatione  tum  Extravaganti  Ambitiosae ,  tum  Cle- 
mentinae  2  h.  t .,  Urbanus  VIII  die  7  Septembris 
anni  1624  per  organum  S.  Congregationis  Con- 

cilii  edidit  decretum,  quo  fuerunt  ista  privilegia 
intra  fines  Europae  irrevocabiliter  sublata.  Si  quae 
proinde  hodie  velint  Regulares  allegare  privilegia, 
ea  debent  esse  hoc  decreto  posteriora.  —  Tertia 
exceptio  in  Extravagante  Ambitiosae  est  «  de  rebus 
»  ac  bonis  in  emphyteusim  ab  antiquo  concedi  so- 
»  litis,  et  tunc  cum  Ecclesiarum  evidenti  utilitate.  » 
Haec  tmen  limitatio  hodie  non  procedit;  nam  uti 
constat  ex  rescripto  S.  Congregationis  Episcopo¬ 
rum  et  Regularium  Episcopo  Verulano  anno  1816 , 
cum  experientia  ostenderit  tales  contractus  esse 
locis  piis  praejudiciales,  sin  minus  non  evidenter 
utiles,  S.  Congregatio  jam  ab  antiquo,  scilicet 
post  Constitutionem  Pii  V  «  Admonet  nos,  »  et 
motum  proprium  ejusdem  «Volentes,  »  et  Consti¬ 
tutionem  Urbani  VIII  non  recognovit  amplius  talem 
exceptionem,  eaque  bona  in  emphyteusim  concedi 
solita  respexit  ut  non  excepta,  sed  potius  opus 
esse  in  novo  contractu  beneplacito  Apostolico. 
Quin  imo  pro  quovis  contractu  emphyteutico,  si 
emphyteusis  est  perpetua,  etiamsi  res  taliter  con¬ 
cedenda  sit  minimi  valoris,  et  canon  valde  tenuis, 
non  potest  iniri,  nisi  praevio  Beneplacito  Aposto¬ 
lico,  ut  tenuit  S.  Congregatio  Episcoporum  et  Re¬ 
gularium,  prout  ex  instructione  data  Episcopo  Ana¬ 
gnino  anno  1760.  Cardinalis  Petra  in  Commentar . 
ad  Constitui.  Apostolic.  tom.  5  sect.  2  num.  69 
demonstrat  hanc  praxim  esse  antiquiorem ;  et  suo 
tempore  vigere,  quod  daretur  beneplacitum  Apo- 
stolicum  aut  per  Breve,  aut  per  Bullam.  Et  revera 


LIBER  III.  —  TITULUS  XIII.  285 

Secretarius  S.  Congregationis  praelaudatae  anno 
1826  retulit  Leoni  XII.  S.  Congregationem  in  conce¬ 
dendo  hoc  beneplacito  Apostolico  servasse  semper 
praxim  ut  expediretur  Breve  quando  in  emphy¬ 
teusi  temporaria  canon  excederet  summam  un¬ 
decim  scutatorum  cum  dimidio;  quod  si  canon 
superaret  summam  decem  scutatorum  aureorum 
de  Camera  in  emphyteusi  temporanea,  vel  qui¬ 
cumque  esset  etiam  minimus  in  emphyteusi  per¬ 
petua  per  Datariam  expediretur  Balla.  Hodie  vero 
in  emphyteusi  temporanea  et  perpetua  praescri¬ 
bitur  Breve  ex  concessione  Pontificis  facta  prae¬ 
dictae  relationi  die  20  Januarii  1826  si  canon 
superat  viginti  quinque  scutata;  praescribitur  autem 
Bulla  si  superat  quinquaginta  scutata. 

6.°  In  dicta  Extravagante  cum  interdictae  sint 
locationes  et  conductiones  bonorum  ecclesiastico¬ 
rum  ultra  triennium ,  nonnulla  quoad  rectum  in¬ 
tellectum  ejus  notanda  sunt.  Et  primo  advertendum 
est  cum  Fagnano  in  cap.  Nulli  nam.  43  h.  t. 
hanc  prohibitionem  non  habere  locum,  quando  ex 
fundo  locato  percipiuntur  redditus,  vel  fructus  quo¬ 
libet  tantum  biennio,  vel  triennio;  tunc  enim  lo¬ 
catio  fieri  potest  etiam  ad  sexennium  et  respective 
novennium,  cum  dicta  Constitutio  respiciat  dum¬ 
taxat  fructum  triennalem,  non  temporis  spatium. 
Advertitur  insuper  contraveniri  posse  huic  prae¬ 
scriptioni  dupliciter,  nempe  vel  faciendo  locationem 
ad  longius  tempus,  puta  sexennium,  novennium 
et  ultra;  vel  faciendo  locationem  ad  triennium  cum 


286  PRAELECTIONES  JURIS  CANONICI 

pacto  renovationis  ad  secundam  triennium,  nisi 
denuncietur  cessatio.  Prima  evidenter  est  contra 
textum  decretalis:  alteram  autem  continere  fraudem 
contra  eamdem  Extravagantem  non  semel  edixit 
S.  Congregatio  Episcoporum  et  Regularium,  prae¬ 
sertim  in  Epistola  ad  Episcopum  Perusinum  anno 
1763  die  20  Medi ,  ut  in  registro  Episcoporum, 
et  in  Epistola  ad  Vicarium  Capitularem  Viter- 
biensem  die  12  Septembris  1783;  pacta  proinde 
ista  nequeunt  apponi,  quemadmodum  neque  valet 
apponi  favore  conductoris  pactum  praelationis  in 
casu  renovationis  contractus,  prout  vetuit  S.  Con¬ 
gregatio  EE.  et  RR.  in  instructione  ad  Ordina¬ 
rium  Sarsinatensem  sub  die  27  Januarii  1863  — 
Quaeritur  nihilominus,  an  tales  locationes  valeant 
ad  primum  triennium?  Et  videtur  probabilius  esse 
in  secundo  casu  valere  locationem  ad  primum 
triennium;  namque  «  in  separabilibus  utile  per 
»  inutile  non  vitiatur;  et  in  proposito  tempus  per- 
»  missum  separari  potest  a  prohibito,  »  ut  monent 
Doctores  citati  a  Garcia  De  Beneficiis  part.  2 
cap.  1  mim.  51.  Accedit  in  talibus  conventioni¬ 
bus  irritari  et  reprehendi  pactum  de  renovando; 
sed  pactum  non  respicit  nisi  alterum,  aut  tertium 
triennium,  non  vero  primum;  hoc  ergo  triennium 
primum  non  irritatur,  sed  valet,  cum  tot  sint  dis¬ 
tinctae  locationes  quot  sunt  triennia,  licet  connexae 
cum  hoc  pacto  renovationis,  et  vitium  non  sit  in 
prima  locatione,  sed  in  sequentibus.  Id  tamen  dici 
non  potest  in  primo  casu,  in  quo  una  est  conventio, 

nempe  ad  sexennium,  vel  ad  novennium;  actus 
enim  est  individuus  et  inseparabilis,  ac  proinde 
nullus  in  totum,  ut  tenet  cum  communi  Doctorum 
Garcias  loe.  eit.  nutn.  53  et  seqq. —  Praeterea  no¬ 
tandum  est  dictam  Extravagantem  habere  locum 
non  solum  in  locationibus  rerum  et  bonorum,  seu 
praediorum  beneficii  et  Ecclesiae,  sed  etiam  in 
locationibus  fructuum  et  reddituum;  nam  fructus 
et  redditus  beneficii,  seu  Ecclesiae  sunt  res  et  bona 
ecclesiastica,  cum  ab  Ecclesia  proveniant,  suntque 
ejus  Ministris  assignata  propter  divinum  ministe¬ 
rium,  ut  teste  Garcia  loe.  eit.  tuun.  86  decisum 
fuit  a  S.  Rota  in  una  Comen.  Locationum  die 
20  Maii  1600  coram  Pamphilio;  nempe  quod 
sicut  Ecclesiae  bona  non  possunt  locari  ultra  trien¬ 
nium ,  ita  nec  fructus:  quae  pariter  est  mens  S. 
Congregationis.  — Pariter  locatio  fieri  nequit  antici¬ 
patis  solutionibus  in  praejudicium  successorum  ex 
expresso  vetito  Concilii  Tridenti  ni  sess.  25  cap.  XI 
de  reform.  Quemadmodum  nec  vendi  possunt 
fructus  beneficii  ad  vitam  Beneficiati,  neque  ad 
longum  tempus  sub  iisdem  poenis,  ut  patet  ex 
Constitutione  Benedicti  XIV  «  Universalis  Eccle¬ 
siae  »  diei  19  Augusti  1741.  Nec  demum  vendi 
possunt  redditus  pensionis  ecclesiasticae  /  epi  as¬ 
sentata  pecunia  ex  decreto  S.  Congregationis  EE. 
et  RR.  sub  die  12  Martii  1840.  —  Nostris  tempo¬ 
ribus  in  Italia  occasione  legis  civilis  jam  memo¬ 
ratae  de  redimendis  bonis  pertinentibus  ad  bene¬ 
ficia  et  Capellanias  juris-patronatus,  alius  inter- 

venit  casus,  quo  nonnulli  ex  Rectoribus  benefi¬ 
ciorum,  quorum  dotem  vindicarunt  patroni,  istis 
instantibus  convenerunt  ut  pensionem,  ad  quam 
jus  habebant  ex  dispositione  juris  civilis,  redime¬ 
rent  anticipata  solutione,  inconsulta  S.  Sede,  et 
sic  patroni  putaverunt  se  posse  libere  disponere 
de  iis  fundis,  super  quibus  non  esset  amplius 
ullum  vinculum  a  jure  civili  recognitum.  Porro 
quaeritur:  an  hic  agendi  modus  Benefici atorum 
sit  probandus,  vel  potius  ad  quid  teneantur?..  Ge¬ 
neraliter  loquendo  dicendum  est  non  posse  probari 
hunc  modum  procedendi  Beneficiatorum,  quia  haec 
pensio  a  patronis,  qui  redemerunt  dotem  beneficii, 
praestanda  est  in  locum  antiquorum  reddituum, 
quos  ex  administratis  a  se  fundis  percipiebant: 
aliunde  haec  pensio,  loquendo  pariter  in  genere, 
est  satis  tuta,  quia  pro  hac  sibi  habenda  Benefi¬ 
ciarius,  vel  Capellanus  potest  hypothecae  subjicere 
universam  dotem  beneficii;  hinc  videtur  posse  huic 
casui  applicari  regula;  ne  scilicet  anticipatis  solu¬ 
tionibus  ea  redimatur:  et  quemadmodum  Benefi- 
ciatus  toto  vitae  suae  tempore  debet  obire  munera, 
et  onera  supportare  beneficio  adnexa;  sic  pariter 
habebit  annuos  pensionis  fructus.  At  aliquando 
fit,  ut  patroni  hos  miseros  Benefici atos  adigant  ad 
ineundam  compositionem  pro  tali  pensione  redi¬ 
menda,  queis  nisi  cedant,  saltem  indirecte  priva¬ 
buntur  ejusdem  pensionis  emolumento.  Quid  enim 
si  patroni  non  solvant  pensionem?  Erit  cum  ipsis 
judicio  concertandum,  et  expensas  anticipare  satis 

graves,  et  post  victoriam  completam,  erit  locus 
subastationi  fundorum,  qui  dotem  beneficii  consti¬ 
tuunt  ;  quas  omnes  moras  et  expensas  cum  ferre 
isti  nequeant  Beneficiati,  necessaria  videtur  con¬ 
ventio  cum  talibus  debitoribus.  Hisce  in  casibus 
ego  putarem  quod,  consulta  auctoritate  ecclesias¬ 
tica,  tales  conventiones  rationabiliter  iniri  vale¬ 
rent.  Si  vero  quis  Beneficiatus  ad  eam  conven¬ 
tionem  complendam,  inconsulta  auctoritate  eccle¬ 
siastica,  temere  accederet,  quamvis  ego  eum  re¬ 
prehendendum  putarem,  tamen  non  assererem  eum 
in  censuras  propter  hoc  incidisse,  quia  hic  casus 
a  lege  ecclesiastica  non  fuit  expensus,  sed  est 
prorsus  extraordinarius,  et  quia  ex  expositis  ali¬ 
quando  est  unicus  modus,  prospiciendi  suis  rebus 
et  sustentationi.  De  caetero  hic  Beneficiatus  non 
est  dicendus  ullo  modo  laesisse  jura  beneficii, 
quae  intacta  semper  permanent;  cum  haec  con¬ 
ventio  non  respiciat  nisi  redditus  vitalitios  Clerici ; 
neque  patronus  valet  se  tueri  tali  compositione, 
cum  teneatur  bona  beneficio  conservare,  detractis 
tantum  illis  expensis,  quas  occasione  redemptionis 
sustulit.  Cum  res  ita  sint,  quando  Beneficiarius 
omnem  operam  impendit,  ut  retractetur  talis  con¬ 
ventio  irregularis,  si  patronus  nolit  ab  ea  recedere, 
poterit  ille  sibi  habere  dictam  pecuniae  summam, 
quae  sua  est:  obligabitur  tamen  pro  tota  vita  sua 
beneficii  muneribus  satisfacere;  accepit  enim  jam  re¬ 
tributionem.— Ultima  animadversio  facienda  quoad 
alienationem  rerum  ad  Ecclesias  pertinentium  haec 

est,  scilicet  istos  contractus  validos  esse  cum  so- 
lemnifates  a  jure  praescriptae  fuerunt  adhibitae,  et 
causa  adfuit  faciendae  alienationis;  sed  hoc  non 
impedit,  quominus  Ecclesiae  competat  in  integrum 
restitutio,  si  in  pretio  fundi  ab  ipsa  alienati  laesa 
notabiliter  fuit.  Haec,  inquam,  restitutio  in  inte¬ 
grum  ei  competit  ex  cap.  XI  h.  t.,  quia  contractus 
fuit  valide  initus,  nec  est  alius  ordinarius  modus 
declinandi  hoc  praejudicium. 

7.°  Hoc  sub  titulo  videtur  esse  sermo  insti¬ 
tuendos  de  usurpatione  rerum  ad  Ecclesiam  per¬ 
tinentium.  Usurpatio  diversa  omnino  est  a  dolosa 
subtractione;  qui  enim  dolose  subtrahit  rem  a  do¬ 
mino,  hic  suum  emolumentum  tantummodo  quae¬ 
rit,  animumque  habet  faciendi  simplex  lucrum,  et 
nullo  modo  quaerit,  saltem  directe,  minorare  jus 
domini  in  re  furto  ablata,  sicut  etiam  in  rapina, 
in  qua  loco  doli  adhibetur  aperta  vis:  at  qui  usurpat 
non  modo  dominum  privat  emolumento  suae  rei, 
illudque  sibi  attribuit,  sed  etiam  praetextum,  aut 
colorem  aliquem  quaerit,  unde  noceat,  si  fieri 
posset,  etiam  bono  juri  domini,  in  quo  consistit 
vera  audacia  usurpatoris  et  praetensio.  Cum  contra 
fures  et  raptores  bonorum  ecclesiasticorum  man¬ 
serit  sanctio  legis  naturalis,  ac  etiam  positivae 
ecclesiasticae  in  casibus  particularibus,  prout  est 
exclusio  a  privilegio  asyli  contra  ministros  Mon¬ 
tium  Pietatis  aliorumque  furtum,  aut  falsitatem  in 
praedictis  locis  committentes  ex  Constitut.  Bene¬ 
dicti  XIII  «  Ex  quo  divina  »  idibus  Junii  17 25 , 

et  pro  fabricatoribus  adulteratae  monetae  ex  Con- 
stitut.  Benedicti  XIV  «  Ad  curam  »  diei  31  Pctobr. 
1755 ,  Pontificia  ac  Conciliaria  decreta  contra 
usurpatores  jurisdictionum  ac  bonorum  ecclesias¬ 
ticorum  gravius  institerunt.  Memoramus  hic  con¬ 
stitutionem  Cencilii  Tridentini  sess.  22  cap.  XI, 
quae  censurae  subjicit  ipso  facto  omnes  occupantes, 
aut  sequestrantes  bona  cujuslibet  Ecclesiae,  vel  loci 
pii:  recensemus  constitutionem  Bullae  Coenae  §  17 
extendentem  hanc  poenam  etiam  in  usurpantes 
jurisdictiones,  fructus,  redditus,  proventus  ad 
Papam,  ad  Sedem  Apostolicam,  et  quascumque 
ecclesiasticas  personas  ratione  Ecclesiarum,  Mo¬ 
nasteriorum  et  aliorum  beneficiorum  ecclesiasti¬ 
corum  pertinentes.  Recensemus  demum  Consti¬ 
tutionem  «  Apostolicae  Sedis ,  »  quae  in  art.  XI 
«  Excommunicationum  ledae  sententiae  speciali 
modo  Romano  Pontifici  reservatarum  »  plectit 
«  usurpantes  aut  sequestrantes  jurisdictionem, 
»  bona,  redditus  ad  personas  ecclesiasticas  ratione 
»  suarum  Ecclesiarum,  aut  beneficiorum  pertinen- 
»  tes ;  »  cum  deinde  art.  XII  damnet  invaden¬ 
tes  dominia  temporalia  Romanae  Sedis,  (de  quo 
locuti  sumus  tit.  V  hujus  libri)  per  verba  «  in- 
»  vadentes,  destruentes,  detinentes  per  se,  vel  per 
»  alios  civitates,  terras,  loca,  aut  jura  ad  Romanam 
»  Ecclesiam  pertinentia,  vel  usurpantes,  pertur- 
»  bantes,  retinentes  supremam  jurisdictionem  in 
»  eis;  nec  non  ad  singula  praedicta  auxilium,  con- 
»  silium,  favorem  praebentes.  »  Qui  articulus  XI 

non  est  directus  contra  fures,  sed  contra  usurpa¬ 
tores  bonorum  ecclesiasticorum,  ut  constat  ex 
responso  S.  U.  Inquisitionis  cliei  9  Martii  1870, 
quo  dictum  est  sub  hoc  articulo  seu  censura  fures 
non  comprehendi.  Bene  vero  comprehenduntur  qui 
usurpant,  aut  sequestrant  bona  Monasteriorum,  et 
beneficiorum,  tum  bona,  vel  redditus,  qui  pertinent 
ad  beneficia  juris  patronatus;  ista  enim  sunt  bona 
ecclesiastica. — A  pluribus  quaesitum  est  an  illi,  qui 
bona  ecclesiastica  usurpata  ab  usurpatoribus,  ac¬ 
cipiunt  sine  praevia  licentia  auctoritatis  ecclesias¬ 
ticae  per  aliquem  contractum  sub  hac  censura 
comprehendantur,  sicut  et  qui  a  tertiis  per  similem, 
aut  alium  contractum  accipiunt?  Et  potest  valido 
hoc  argumento  affirmativa  responsio  brobari.  Ar¬ 
ticulus  enim  XI  Constitutionis  «Apostolicae  Sedis» 
respicit  eosdem  casus  ac  easdem  personas,  imo 
eadem  verba  conservat  articuli  XVII  Bullae  Coe- 
nae,  qui  sic  exprimitur:  «  Quique  jurisdictiones, 
»  seu  fructus,  redditus  et  proventus  ad  Nos,  et 
»  Sedem  Apostolicam,  et  quascumque  ecclesias- 
»  ticas  personas  ratione  Ecclesiarum,  Monaste- 

»  riorum  et  aliorum  beneficiorum  ecclesiasticorum 
% 

»  pertinentes  usurpant,  vel  etiam  quavis  occasione 
»  vel  causa  sine  Romani  Pontificis,  vel  aliorum  ad 
»  id  ligitimam  facultatem  habentium  expressa  li- 
»  centia  sequestrant.  »  Porro  articulus  hic  Bullae 
Coenae  non  solum  primos  usurpatores,  sed  quos¬ 
cumque  respiciebat  emptores,  et  detentores  illorum 
bonorum.  Optime  in  casu  advertit  Ferraris  in  Bi- 

bliotheea  v.  Bona  ecclesiastica  art.  1  nam.  30, 
omnes  etiam  mediatos  possessores  rei  usurpatae 
hanc  censuram  incurrere,  quia  scienter  rem  alie¬ 
nam  sibi  adscribunt;  proinde  tantum  excipiendos 
esse  fures  et  raptores,  qui  non  praesumunt  se 
jure  possidere.  Idem  sentit  Cardinalis  Petra  in 
Commentariis  ad  Constitui.  I.  Leonis  IX  sed.  1 
num.  29 .  Sed  omnium  loco  citamus  hic  Bonacina, 
qui  in  libro  De  Censuris  in  Bulla  Coenae  contentis 
Disput.  I  cjuaest.  18  pund.  1  num.  5  postquam 
proposuerit  censuram  Bullae  Coenae  eum  non  in¬ 
currere,  qui  fructus  ecclesiasticorum  beneficiorum 
ab  aliis  sublatos,  sed  apud  se  existerites  non  re¬ 
stituit  ex  negligentia  solvendi,  deinde  subjungit: 
«  secus,  si  illos  tamquam  proprios  retineat;  tunc 
»  enim  dicitur  usurpator,  et  parum  refert  esso 
»  primum  usurpatorem.  »  Atque  istius  suae  con¬ 
clusionis  rationem  refert  in  Pund.  III  num.  3, 
«  quia  ex  tunc  dicitur  usurpare  fructus  ecclesias- 
»  ticos,  licet  ipse  primo  non  usurpaverit:  idem 
»  enim  est  detinere  tamquam  proprium,  et  inva- 
»  dere,  seu  usurpare  alienum;  sicut  idem  peccatum 
»  furti  committitur  injuste  detinendo  et  surri- 
»  piendo.  »  Ex  quibus  omnibus  concludendum 
esset  hos,  qui  a  Gubernio  usurpatore  mediate,  vel 
immediate  per  contractus  res  usurpatas  habue¬ 
runt,  ligari  eadem  cesura  art.  XI  inter  reservatas 
speciali  modo  Summo  Pontifici.  Sed  si  quis  ex 
opinione  contraria  alicujus  Doctoris  vellet  arguere 
eos  non  comprehendi  inter  damnatos  a  Bulla 

Coenae,  et  proinde  non  arctari  praedicto  art.  XI 
Constitutionis  «  Apostolicae  Sedis;  »  omnes  tamen 
Docto  res  unanimes  sunt  in  hoc,  quod  isti  non  va¬ 
leant  effugere  excommunicationem  Papae  simpli¬ 
citer  reservatam  ex  cap.  11  sess.  22  Concilii  Tri- 
dentini,  ut  advertit  P.  Thesaurus  o.  Usurpantes 
cap.  1  not.  primo ,  et  jam  statuerat  Benedictus  XIV 
in  Epistola  «  Cum  eneyclicas  litteras  »  diei  2 4 
Maii  1753  §  3.  Istis  momentis  accessit  decisio, 
seu  authentica  interpretatio  lata  a  S.  Congregatione 
S.  U.  Inquisitionis  a  Summo  Pontifice  probata  et 
confirmata.  Requisita  siquidem  S.  Congregatio  ab 
Episcopo  Augustano  «  an  excommunicationem  in- 
»  currant  illi,  qui  sine  debita  licentia  acquirunt 
»  per  contractum  bona  ecclesiastica  a  primis  em- 
»  ptoribus,  qui  illa  a  Gubernio  usurpatore  acce- 
»  perunt?  »  Feria  IV  die  23  Aprilis  1873  re¬ 
spondit:  «  Affirmative,  et  ad  mentem.  »  Mens  autem 
haec  fuit;  praescindendo  ab  illa  quaestione,  nempe 
an  isti  cadant  sub  censura  art.  XI  Constitui. 
Apostolicae  Sedis ,  non  posse  tamen  dubitari,  quod 
isti  comprehendantur  sub  censura  Concilii  Triden- 
tini  «seas.  22  cap.  11,  quae  juxta  eamdern  Consti¬ 
tutionem  manet  cum  omnibus  aliis  a  Concilio  latis 
riservata  simpliciter  Summo  Pontifici.  Conclusio 
ex  iis  eruenda  haec  est,  nempe  hos  cadere  sub 
censura  Romano  Pontifici  reservata  certum  est; 
tantum  disputari  potest  an  haec  censura  sit  Ro¬ 
mano  Pontifici  simpliciter,  vel  potius  speciali  modo 
reservata. 

8.°  Plures  usurpationes  suorum  bonorum  Ec¬ 
clesia  passa  est  a  Guberniis  catholicarum  nationum 
praesertim  hoc  saeculo,  quae  deinde  sanatae  sunt 
per  pacta  concordata,  obtenta  exigua  indemnitate. 
In  hisce  pactis  concordatis  id  quoque  statutum 
est,  ut  non  molestarentur  illi  omnes,  qui  bona 
apprehensa  a  Gubernio  per  diversos  contractus 
acquisivissent :  qui  articulus  deinde  sic  expositus 
fuit,  ut  in  conscientia  quoque  tuti  essent  circa 
tales  acquisitiones  et  possessiones,  dummodo  vere 
isti  contractus  extitissent,  et  non  fuissent  suppo¬ 
siti.  Pro  casibus  vero  non  consideratis  in  concor¬ 
datis,  si  usurpatio  fuit  satis  antiqua,  attentis  vi¬ 
cissitudinibus,  et  possessione  longa  diversarum 
personarum,  solet  istis  provideri  per  absolutionem 
a  censuris  et  sanctionem  acquisitionis, praevia  com¬ 
ponenda ,  seu  summa  ab  Ordinario  taxanda  in  pios 
usus  expendenda.  —  Recentiorum  usurpationum  ca¬ 
sus  expendit,  eisque  providet  circa  privatos  S.  Poe- 
nitentiaria,  quam  quis  adire  valet  sive  pro  obti¬ 
nenda  venia  acquisitionis  rerum  ecclesiasticarum 
quas  Gubernium  usurpavit,  vel  ad  habendam  ab¬ 
solutionem  a  censuris  si  quis  eas  acquisitiones  fe¬ 
cerit  absque  licentia  Ecclesiae.  —  Nonnulla  de  praxi 
S.  Poenitentiariae  delibabimus  hac  super  re,  prae¬ 
cisione  facta  ab  iis  casibus  particularibus,  qui 
rescriptum  omnino  singulare  merentur.  —  (a)  Pe¬ 
titur  venia  a  S.  Poenitentiaria  pro  acquisitione 
rei  immobilis  ad  Ecclesiam  pertinentis  usurpatae 
a  Gubernio,  et  tunc  praevia  informatione  Ordinarii 

circa  veritatem  precum,  non  conceditur  licentia  nisi 
habeatur  justa  causa.  Haec  autem  justa  causa  est 
non  de  lucro  faciendo,  sed  de  damno  citando ,  sci¬ 
licet  ad  arcenda  incommoda,  quae  evenirent,  nisi 
permitteretur  acquisitio.  Rescriptum  vero  veniae  in 
forma  commissaria  remittitur  Ordinario,  sequen¬ 
tibus  conditionibus  appositis,  quae  debent  acceptari 
praevie  et  subscribi  ab  Oratoribus,  et  singrapha  as¬ 
servari  in  Cancellaria  Episcopali;  nempe: — 1°  Re¬ 
tinendi  eadem  bona  ad  nutum  Ecclesiae,  ej usque 
mandatis  subinde  parendi.  —  2°  Conservandi  ea¬ 
dem  bona,  ac  in  eis  rem  utilem  gerendi.  —  3°  Sa¬ 
tisfaciendi  piis  oneribus,  si  quae  dictis  bonis  ad¬ 
nexa  sint;  et  erogandi  redditus  eorumdem  bono¬ 
rum,  qui,  facta  proportione,  excedant  solutum 
pretium,  vel  in  favorem  personarum  aut  locorum 
piorum,  ad  quae  dicta  bona  de  jure  pertinent,  vel 
in  satisfactionem  pretii  in  emptione  soluti,  qua¬ 
tenus  emptor  illud  repetere  velit,  prout  Ordinarius 
judicaverit.  —  4°  Solvendi  pretium  emptionis  an¬ 
nuis  ratis  juxta  privilegium  a  lege  civili  conces¬ 
sum.  —  5°  Certiorandi  haeredes  et  successores  de 
hujusmodi  obligationibus  per  syngrapham  sub¬ 
scriptam,  ad  hoc,  ut  et  ipsi  sciant  ad  quid  te¬ 
neantur.  —  Quisque  dignoscit  hic  concedi  a  S. 
Poenitentiaria  acquisitionem  istorum  bonorum  non 
absolutam,  sed  revocabilem  ad  nutum  Ecclesiae, 
restituto  tamen  prius  a  causa  pia  pretio,  quatenus 
emptor  illud  repetere  velit.  Non  potest  vero  em¬ 
ptor  aliis  alienare  rem  emptam  sine  permissione 

S.  Sedis;  eaque  alienatio  permittitur.tantum  cum 
novus  emptor  jam  dictas  conditiones  acceptat. 
Quod  autem  pertinet  ad  sensum  tertiae  conditionis 
sciendum  est  emptorem  non  teneri,  nisi  in  casu, 
in  quo  vel  Gubernium,  aut  alia  persona,  quae  de 
jure  teneretur,  iis  oneribus  piis  non  satisfaciat. 
Quod  si  omnes  fundi  redditus  in  pia  opera  essent 
expendendi  ex  piorum  testatorum  voluntate,  et 
Gubernium,  aut  alia  persona,  quae  tanetur,  non 
satisfacit,  S.  Poenitentiaria  se  exorabilem  exhibet, 
ut  reducat  ea  onera  usque  dum  salvi  sint  fructus 
pecuniae  pro  acquisitione  expensae.  —  (b)  Petitur 
quoque  venia  eosdem  fundos  in  emphyteusim  a 
Gubernio  recipiendi,  sicut  et  affrancandi  census 
de  sui  natura  redimibiles,  aut  canones,  praesta¬ 
tiones,  aliaque  jura  de  sui  natura  non  redimibiles  ; 
et  rescripta  dantur  quando  adest  causa  alicujus 
praejudicii  pro  Oratore,  nisi  concessio  fiat. — Dat 
etiam  S.  Poenitentiaria  Ordinariis  locorum  facul¬ 
tates  pro  grege  sibi  commisso:— 1 .  Indulgendi  Chri- 
stifidelibus  sive  per  se,  sive  per  alias  idoneas  per¬ 
sonas  ecclesiasticas  ab  ipsis  ad  hoc  specialiter  de¬ 
putandas,  ut  res  annonarias,  fructus  terrae,  res 
mobiles,  vel  inter  mobiles  adnumerandas  ad  Eccle¬ 
sias,  aut  loca  pia  spectantes,  et  a  Gubernio  usur¬ 
patas  acquirere  licite  valeant,  remoto  prudenter 
scandalo,  atque  erogata  aliqua  eleemosina  favore 
praesertim  Ecclesiarum,  ad  quas  res  ipsae  specta¬ 
bant,  ab  Ordinario,  sive  Confessario  taxanda,  qua¬ 
tenus  emerint  pretio  minus  justo;  ita  tamen  ut  si 

agatur  de  rebus,  quae  servando  servari  possunt, 
earum  rerum  elenchum  Ordinario  tradere  emptores 
teneantur,  et  parati  sint  eas  quandocumque  Ec¬ 
clesiis,  seu  locis  piis,  recepto  soluto  pretio,  resti¬ 
tuere,  et  curando  pro  viribus  ut  supellectilia,  vasa 
ac  utensilia  sacra  in  usum  aliarum  Ecclesiarum, 
seu  Oratoriorum  transferantur,  nec  in  usus  pro¬ 
fanos  assumantur.  —  2.  Providendi  sub  iisdem 
conditionibus,  et  praevia  eorum  absolutione  cum 
congrua  poenitentia  salutari,  iis  qui  easdem  res 
jam  emerint,  excepto  tamen  casu,  in  quo  res 
emptae,  superent  valorem  quingentorum  scutato¬ 
rum;  quem  casum  sibi  S.  Poenitentiaria  reservat 
pro  absolutione.  —  3..  Similiter  facultatem  ad 
annum  duraturam  concedit,  indulgendi  iisdem 
Christifidelibus,  ut  bona  ecclesiastica  a  Gubernio 
occupata  conducere,  seu  jam  conducta  retinere  va¬ 
leant,  imposita  illis  aliqua  eleemosyna  favore  per¬ 
sonarum,  seu  Ecclesiarum,  ad  quas  eadem  bona 
de  jure  pertinent,  quatenus  conduxerint  pretio, 
quod  judicio  Ordinarii,  seu  Confessarii  fuerit  minus 
justo,  et  obligatione  faciendi  quantum  poterunt 
sub  directione  Ordinarii  pro  conservatione  prae¬ 
sertim  sacrarum  aedium  ac  templorum,  quae  eisdem 
bonis  fuerint  adnexa,  ac  praevia  absolutione  cum 
poenitentia  salutari,  quatenus  illicite  conduxerint, 
nec  non  remoto,  ac  reparato  scandalo.  In  eo  in¬ 
duito  S.  Poenitentiaria  sic  concludit:  —  «  Quamvis 
autem  optandum  maxime  sit,  ut  hujusmodi  con¬ 
ductiones  ad  breve  tempus  fiant:  tamen  S.  Poe- 

nitentiaria  declarat  non  obstare  quod,  sic  jubente 
Gubernio,  conductio  fiat  ultra  triennium,  cum 
hujusmodi  conductionis  contractus  sit  ipso  jure 
nullus,  et  Indultum  Apostolicum  concedatur  con¬ 
ductori  tantum  pro  suae  conscientiae  tranquilli¬ 
tate,  et  sit  ad  nutum  S.  Sedis  omnino  revocabile.» — 
Modus  hic  providendi  quoad  res  Ecclesiae  mobiles 
traditur  a  Benedicto  XIV  in  Literis  Urbem  Ati- 
tibarum  19  Martii  1752.  —  (c)  Absolutionem  a 
censuris  S.  Poenitentiaria  concedit,  seu  melius  con¬ 
cedendam  committit,  juxta  diversos  excessus  in  hac 
re  imponendo  diversas  conditiones,  ab  eis  acce¬ 
ptandas  et  in  syngrapha  subscripta  consignandas 
Ordinariis  locorum.  Et  quidem:  —  1°  Emptores  et 
possessores  bonorum  ecclesiasticorum  immobilium 
praescribit  esse  absolvendos  sub  conditionibus:  — 
1  .Retinendi  eadem  bona  ad  nutum  Ecclesiae, ej usque 
mandatis  subinde  parendi. — 2.  Conservandi  ipsa 
bona,  et  rem  utilem  in  eis  gerendi.  —  3.  Adim¬ 
plendi  pia  onera  iisdem  bonis  adnexa.  —  4.  Sub¬ 
veniendi  ex  fructibus  ipsorum  bonorum  personis, 
seu  locis  piis,  ad  quae  de  jure  pertinent.  —  5.  Mo¬ 
nendi  haeredes  et  successores  per  syngrapham  sub¬ 
scriptam  de  hujusmodi  obligationibus,  ut  et  ipsi 
sciant  ad  quid  teneantur.  —  II0  Si  dicti  emptores 
alteri  alienaverint  bona,  aut  cooperatores  fuerint 
in  talibus  contractibus,  esse  absolvendos,  deposito 
lucro  exinde  injuste  percepto  in  manibus  Ordinarii 
ad  effectum  illud  conservandi  favore  locorum  pio¬ 
rum,  quae  damna  passa  sunt,  reparato  scandalo, 


800  PRAELECTIONES  JURIS  CANONICI 

monitis  novis  emptoribus,  aliisque  complicibus, 
ut  propriae  consulant  conscientiae,  et  imposita  sin¬ 
gulis  obligatione  standi  mandatis  S.  Sedis  desuper 
ferendis.  —  III0  Qui  in  emphyteusim  acceperunt  a 
Gubernio  bona  ecclesiastica  non  esse  absolvendos, 
nisi  prius  Ordinario  loci,  seu  aliis  viris  ecclesia¬ 
sticis  ab  Ordinario  designandis  syngrapham  con¬ 
signaverint,  qua  declarent  se,  suosque  haeredes, 
et  successores  subjicere  sequentibus  obligationibus, 
seu  conditionibus  :  —  1.  Conservandi  eadem  bona, 
et  in  eis  rem  utilem  gerendi.  —  2.  Non  utendi 
quocumque  privilegio,  et  lege  sive  lata,  sive  ferenda 
quoad  canonis  affrancationem .  —  3.  Retinendi 
ipsa  bona  ad  nutum  Ecclesiae,  ejusque  standi  man¬ 
datis  subinde  ferendis  quoad  eorumdem  bonorum 
restitutionem.  —  4.  Adimplendi  pia  onera,  quae 
eisdem  bonis  sint  adnexa,  quatenus  aliunde  non 
adimpleantur.  —  5.  Solvendi  interim  annuum  ca- 
nonem,  illumque  augendi  ad  tramites  justitiae,  et 
juxta  aestimationem  peritorum  timoratae  conscien¬ 
tiae,  si  nimis  tenuis  in  stipulatione  contractus  im¬ 
positus  fuerit.  —  6.  Monendi  haeredes  et  succes¬ 
sores  de  hujusmodi  obligationibus  per  syngra¬ 
pham,  ut  et  ipsi  sciant  ad  quid  teneantur.  — 
IV0  Qui  in  emphyteusim  acceperunt,  deinde  af- 
francarunt  eadem  bona,  iisdem  conditionibus  sub¬ 
jici  ac  emptores  nam.  1.  —  V°  Qui  census  re- 
dimibiles  dimiserunt,  esse  absolvendos,  dummodo 
prius  in  manibus  Ordinarii  erogent  quidquid  minus 
de  capitali  summa  Gubernio  persolverint,  ad  ef- 

fectiim  illud  conservandi  favore  locorum  piorum, 
ad  quae  census,  seu  jura  redempta  pertinebant. — 
VI0  Qui  canones  et  praestationes  irredimibiles  af- 
francarunt,  esse  absolvendos,  dummodo  prius,  syn¬ 
grapham  consignaverint,  qua  declarent  se,  suosque 
successores  subjicere  sequentibus  obligationibus, 
et  conditionibus.  —  1  Retinendi  fundos  sic  in¬ 
valide  affrancatos  ad  nutum  Ecclesiae,  ejusque 
mandatis  subinde  parendi. — 2  Conservandi  eos¬ 
dem  fundos,  et  rem  utilem  in  eis  gerendi.  — 
3  Servandi  indemnia  quocumque  tempore  loca 
pia  super  integra  perceptione  canonis,  livelli,  ac 
praestationis  ac  super  quibusvis  aliis  juribus,  quae 
ad  ipsa  loca  pia  exinde  spectabant:  nec  non  adim¬ 
plendi  prout  de  jure  pia  onera  fundis  adnexa, 
quatenus  aliunde  non  adimpleantur.  —  4  Mo¬ 
nendi  haeredes,  et  successores  per  syngrapham 
subscriptam,  de  hujusmodi  obligationibus,  ut  et 
ipsi  sciant  ad  quid  teneantur. 


TITULUS  XIV. 


De  Precariis. 


l.°  Praesens  titulus,  et  sequentes  usque  ad 
XXIV  inclusive  tractant  de  pactis  specialibus,  et 
de  contractibus.  In  iis  porro  exponendis  brevis 
sermo  noster  erit,  cum  talis  tractatio  potius  jus 
civile,  quam  ecclesiasticum  respiciat;  hinc  exposita 
vera  indole  cuj usque  pacti,  vel  contractus,  tantum 
eas  quaestiones  agemus,  quae  specialiter  jus  cano¬ 
nicum  respiciunt.  Et  primo  de  Precariis.  — Nomen 
in  jure  tripliciter  exprimitur;  dicitur  enim  preca¬ 
rium  in  eap.  3  h.  t .,  ita  etiam  precaria ,  ut  in 
can.  precaria  a  nemine  caus.  10  quaest.  2;  vel 
demum  dicuntur  precariae  eap.  1  et  3  h.  t. 
Precarium  porro,  ut  habet  Ulpianus  in  leg.  1  ff. 
de  precario ,  est  «  quod  precibus  petenti  utendum 
conceditur  tamdiu,  quamdiu  is,  qui  concessit,  pa- 

titur:  quod  genus  liberalitatis  ex  jure  gentium 
descendit;  »  et  concordat  eap.  3  h.  t.:  unde  patet 
natura  istius  conventionis,  cujus  causa  est  libera- 
litas  ad  preces  petentis,  conceditur  autem  rei  usus 
quando  libuerit  revocabilis;  haec  vero  libertas  re¬ 
vocationis  quovis  tempore  adeo  patet,  ut  ex  mero 
arbitrio  concedentis  pendeat,  et  solummodo  hanc 
patiatur  restrictionem,  ut  qui  precarium  accepit, 
et  restituere  cogitur,  nullum  patiatur  damnum: 
adjuvari  quippe  nos,  non  decipi  beneficio  oportet. 
Haec  porro  conventio  potest  locum  habere  in  omni¬ 
bus  rebus  mobilibus  non  fungibilibus,  et  immo¬ 
bilibus,  aut  etiam  in  juribus,  ut  praxis  demonstrat. 

2.°  Precariae  vero,  vel  precaria  est  «  contractus 
jure  canonico  introductus,  quo  alicui  ad  preces,  ac 
plerumque  causa  renumerationis  usus  fructus  ali- 
cujus  praedii,  vel  alterius  rei  ecclesiasticae  immo¬ 
bilis  ad  dies  vitae,  vel  ad  aliud  certum  tempus 
conceditur,  ea  tamen  lege,  ut  singulis  quinquenniis 
renovatio  hujus  contractus  petatur,  >  et  finito  con¬ 
cessionis  tempore  res  cum  omnibus  incrementis 
ad  Ecclesiam  revertatur.  —  Inductus  est  hic  con¬ 
tractus  ex  gratitudine  Ecclesiae,  ut  qui  bona  sua 
ei  obtulerunt,  ne  gravarentur  egestate  ad  vitae 
tempus,  ea  ad  morem  beneficii  utenda  fruenda  re¬ 
ciperent;  et  deinde  propter  alia  merita  in  Eccle¬ 
siam  concessa  ab  ea  sunt  ad  vitam,  vel  alio  tem¬ 
pore  determinato  Clericis,  tum  laicis,  ita  tamen  ut 
essent  concessiones  mere  personales.  —  Renovatio 
singulis  quinquenniis  facienda  ideo  est  inducta, 

ne  quis  temporis  progressu  alio  ex  titulo  se  pos¬ 
sedisse  posset  opponere,  et  sic  praescribere  contra 
Ecclesiam:  atque  haec  renovatio  adeo  erat  neces¬ 
saria,  ut  si  negligeretur,  eo  ipso  cessaret  con¬ 
tractus,  et  res  statim  rediret  ad  Ecclesiam.  —  Alie¬ 
natio  haec  si  excessisset  triennium,  fieri  nequibat 
nisi  adhibitis  solemnitatibus  juris,  quamvis  in  re¬ 
novationibus  quinquennalibus  eae  non  essent  ne¬ 
cessariae. —  Contractus  hic  nostris  moribus  omnino 
disparuit,  unde  non  est  ratio,  cur  de  eo  ulterius 
loquamur. 


TITULUS  XV. 


De  Commodato . 


l.°  Commodatum  recte  definiri  potest  cum 
Glossa  in  cap.  unie.  v.  commodatum  h.  t.:  «  ali- 
»  cujus  rei  non  fungibilis  ad  certum  usum  gratuito 
»  facta  concessio,  ea  lege,  ut  usu  illo  expleto  eadem 
»  in  specie  restituatur.  >  —  Si  considerentur  extre¬ 
ma  istius  contractus,  nempe:  —  1°  quod  fiat  gra¬ 
tuito,  —  2°  quod  concessio  fiat  ad  determinatum, 
vel  vertum  usum,  statim  discrimen  agnoscitur  inter 
commodatum  ex  una  parte,  et  precarium  ac  con¬ 
tractum  locati  conducti  ex  altera.  —  Ex  eo  quod 
enim  commodatum  importat  concessionem  rei  ad 
certum  usum,  hinc  antequam  ille  usus  fuerit  ex¬ 
pletus,  revocari  a  commodante  nequit,  prout  po¬ 
terat  in  precario;  quemadmodum  ex  hoc  eruitur 

20 


LIBER  III. 


306  PRAELECTIONES  JURIS  CANONICI 

non  esse  indefinitum  tempus,  quo  durat  hic  con¬ 
tractus;  finitur  enim  cum  usus  ille  certus  expletus 
est.  —  Ex  hoc  quoque  intelligitur  non  licere  com- 
modatario  aliter  uti  re  commodata,  ita  ut  si  aliter 
ea  utatur,  rigore  juris  civilis  habeatur  reus  furti. 
At  cum  commodatum  gratuito  fit,  hinc  a  locatione 
rei  differt,  quae  mercedem  importat.  —  Ex  hoc 
pariter  resolvitur  quaestio:  quaenam  culpa  et  dili¬ 
gentia  praestanda  sit  a  commodatario;  namque 
cum  totum  emolumentum  ex  sua  parte  sit,  e  con¬ 
tra  commodans  solum  habeat  dispendium  ;  hinc 
est  quod  commodatarius  non  modo  dolum  et  cul¬ 
pam  latam  praestat  (quod  in  omnibus  obtinet  con¬ 
tractibus),  sed  et  culpam  levem  et  levissimam  ex 
cap.  unie.  h.  t.  In  quo  etiam  habetur  discrimen 
inter  commodatum  et  precarium,  cum  in  precario 
ex  Leg.  8  %  et  generaliter  ff.  h.  t.  non  praestetur 
nisi  dolus,  et  culpa  lata:  et  jure  quidem;  nam  pre¬ 
carium  non  est  verus  contractus,  ut  tenent  Do- 
ctores  apud  Schmalzgrueber  hic  num.  4,  et  pre¬ 
carii  conditio  in  hoc  maxime  oneratur,  quod  con¬ 
cessio  ad  libitum  est  revocabilis. 

2.°  Casum  fortuitum  commodatarius  non 
praestat  ex  cap.  unie.  h.  t.  nisi  vel  ex  culpa  il¬ 
lius  advenerit,  aut  in  mora  fuerit,  et  hic  casus 
non  fuisset  apud  commodantem  verificatus. — Com¬ 
modare  autem  ille  valet,  qui  a  jure  contrahere 
permittitur;  at  commodatum  quisque  potest  per¬ 
cipere,  quia  in  sui  commodum  est.  —  Res  sacrae 

etiam  commodari  possunt,  dummodo  ad  usum 
sacrum.  — Commodanti  demum  datur  actio  com¬ 
modati  directa,  commodatario  utilis ;  at  contra 
tertium  possessorem  datur  commodanti  actio  vin- 
dicatoria. 


TITULUS  XVI. 


De  Deposito. 


l.°  Depositum  communiter  definitur:  «  con- 
»  tractus  realis,  quo  res  alicui  custodienda  datur 
»  sine  mercede,  ut  integra  restituatur. » — Duo  sunt, 
quae  a  quovis  alio  contractu  depositum  discrimi¬ 
nant;  nempe  quod  in  deposito  tradatur  res  custo¬ 
dienda,  et  quod  depositum  gratuito  fiat.  Ex  iis 
enim  eruitur:  —  (a)  in  deposito  interdici  deposi¬ 
tario  quemcumque  rei  usum,  ita  ut  si  interveniat, 
ex  rigore  juris  civilis  depositarius  sit  reus  furti; 
et  hoc  in  deposito  est  essentiale,  ut  ab  alio  quovis 
contractu  distinguatur:  —  (b)  depositum  fieri  unice 
in  utilitatem  deponentis;  unde  hic  potest  quando 
vult  repetere  rem  depositam,  etsi  tempus  depositi 
determinaverit;  cum  id  statutum  non  sit  nisi  ad 
ejus  commodum,  et  tenetur  depositarius  rem  re- 

stituere,  quoties  a  deponente  petatur ;  nisi  alia 
habeantur  motiva  extrinseca  a  Doctoribus  indicata, 
ex  quibus  depositarius  ad  retardandam  restitu¬ 
tionem  habilitetur:  —  (c)  in  deposito  praestari  a 
depositario  tantum  dolum ,  et  culpam  latam.  —  Imo 
actio  doli  in  hoc  contractu  depositarium  reddit  in¬ 
famem;  accedit  quod  dolus  in  hoc  contractu  ali¬ 
quando  praesumitur,  ut  ex  ccip.  2  h.  t.;  nempe 
quando  rebus  suis  minus  pretiosis  salvis,  deposi¬ 
tarius  alienas  depositas  pretiosiores  amisit,  nisi 
possit  casum  furtuitum,  aut  aliam  causam  specialem 
indicare  et  probare.  —  Sunt  tamen  casus  in  quibus 
depositarius  praestare  tenetur  culpam  levem,  et 
levissimam,  imo  et  casum  fortuitum:  sed  hoc  non 
ex  natura  contractus,  bene  vero  ex  alia  ratione. 
Culpam  quidem  levem  praestabit  ex  d.  cap.  2 
h.  t.  si  mercedem  pro  rei  custodia  receperit;  tunc 
enim  locavit  operam  suam  ad  custodiendum:  vel 
si  ad  recipiendum  depositum  se  obtulit;  implicite 
enim  tunc  promisit  se  praestiturum  culpam  levem. 
Quin  imo  in  hoc  ultimo  casu  conveniunt  Doctores, 
quod  ad  culpam  quoque  levissimam  praestandam 
depositarius  teneatur,  quemadmodum  si  expresse 
convenit  inter  partes  de  praestanda  et  levi  et  le¬ 
vissima  culpa.  —  Casum  autem  fortuitum  non  prae¬ 
stat  nisi  expressis  verbis  in  se  recepturum  promi¬ 
serit,  vel  nisi  in  mora  culpabili  restituendi  fuerit, 
et  res  eodem  modo  apud  deponentem  peritura  non 
fuisset,  vel  demum  nisi  casum  furtuitum  dolus 
depositarii  praecessit. 

2.°  In  definitione  dicitur  res  integra  resti¬ 
tuenda  esse  deponenti,  quod  importat:  —  1°  resti¬ 
tutionem  ejusdem  rei  in  specie,  vel  in  individuo:  — 
2°  eam  non  debere  esse  deterioratam  dolo,  vel  culpa 
lata  depositarii;  ut  enim  habetur  in  Leg.  1  %  16 
ff.  h.  t.  «  si  res  deposita  deterior  reddatur,  quasi 
non  reddita,  agi  depositi  potest:  »  —  3°  reddi  de¬ 
bere  fructus  quoque  rei,  omnesque  causas,  et  rei 
utilitates  et  accessiones  ex  leg.  eit.  §  24.  —  Sin¬ 
gulare  hoc  est  in  contractu  depositi,  quod  in  eo 
locum  non  habeat  compensatio,  vel  deductio, 
quae  in  aliis  contractibus  admittitur;  et  ratio  red¬ 
ditur  in  eit.  eap.2  h.  t.  §  Sane,  quia  scilicet  in  hoc 
debet  abundare  bona  fides,  ne  contractus,  qui  inter 
amicos  initur,  ad  perfidiam  referatur ;  quae  verba 
hunc  habent  sensum,  nempe;  depositum  fit  inter 
amicos  et  amicitiae  causa  suscipitur ;  deponens 
enim  rem  suam  depositarii  fidei  committit  et  tradit, 
ut  illam  fideliter  custodiat,  et  deinde  repetenti  re¬ 
stituat,  depositarius  vero  depositum  acceptans  id 
spondet  se  amicitiae  causa  completurum;  si  deinde 
rem  depositam  retinere  vellet  in  compensationem 
cum  alio  debito,  quo  ipsi  deponens  obstringebatur, 
et  repetenti  illam  negaret,  vel  partem  depositi  de¬ 
ducere  ac  sibi  servare  constitueret,  etiamsi  debitum 
esset  liquidum;  hic  profecto  a  primo  proposito  re¬ 
cederet,  aut  melius  arguere  faceret  se  illud  ac¬ 
ceptasse  depositum  non  ad  exhibendum  amicitiae 
specimen,  sed  ad  habendam  alterius  debiti  com¬ 
pensationem,  et  perfidiae  notam  non  declinaret, 

Ex  natura  proinde  istius  contractus,  qui  ex  fiducia 
initur,  id  in  eo  non  potest  admitti,  quod  caetero- 
quin  in  aliis  contractibus  admittitur,  nempe  com¬ 
pensatio  et  deductio  ex  utriusque  juris  praescripto. 
Compensatio  autem,  vel  deductio  vetita  respicit  alia 
quaecumque  credita,  non  vero  eas  expensas  neces¬ 
sarias  in  rem  depositam  factas  a  depositario,  ne 
res  periret,  aut  deterioraretur ;  istae  siquidem  re¬ 
peti  possunt,  et 'nisi  solvantur,  res  deposita  ab  eo 
retineri  valet  quasi  pignoris  loco  donec  refundan¬ 
tur,  prout  unanimiter  tradunt  Doctores.  Ratio 
disparitatis  est,  quia  ex  talibus  expensis  neces¬ 
sariis  depositarius  jus  in  re  ipsa  est  adeptus.  Et 
hanc  actionem  depositi  contrariam  ad  morem  ex¬ 
ceptionis  potest  depositarius  opponere  deponenti 
per  actionem  depositid  irectam  repetenti  rem  de¬ 
positam. 

3.°  Doctores  exponentes  caput  1  h.  t.  quae¬ 
runt  :  si  aliqua  res  fuerit  penes  Clericum  Canonicum , 
vel  Religiosum  deposita,  et  deinde  ex  ejus  dolo, 
vel  culpa  lata  deperdita  et  quomodocumque  amissa, 
an  Ecclesia,  vel  Monasterium  de  deposito  teneatur  ? 
Distinguendus  pro  responsione  est  duplex  casus : 
nempe  vel  Capitulum,  aut  Monasterium  cum  suo 
Praelato  depositum  in  suam  fidem  et  custodiam 
recepit,  etsi  revera  deposita  res  sit  penes  unum 
Clericum,  vel  Religiosum,  et  culpa  individuali,  aut 
dolo  ejus  pereat;  vel  ille  tantum  Clericus,  aut  Re¬ 
ligiosus  depositum  acceptavit  ut  persona  singu¬ 
laris,  quamvis  fortasse  ad  acceptandum,  si  erat 

Religiosus,  petierit  et  obtinuerit  veniam  Praelati. 
Alter  hic  casus  expenditur  in  d.  cap.  1  li.  t., 
et  deciditur  Capitulum,  vel  Monasterium  de  depo¬ 
sito  non  teneri,  nisi  in  quantum  res  deposita  fuerit 
conversa  in  utilitatem  Ecclesiae,  vel  Monasterii. 
Ratio  negativae  responsionis  est  allata  in  eodem 
textu,  quia  scilicet  depositum  personae  Clerici ,  non 
Ecclesiae  supponitur  esse  commendatum ,  et  juxta 
Regulam  76  juris  in  VI  «  delictum  personae  non 
debet  in  detrimentum  Ecclesiae  redundare.  »  Ratio 
limitationis  est,  quia  nemo  cum  detrimento  alterius 
debet  fieri  locupletior;  proinde  Monasterium,  vel 
Capitulum  id  totum  restituet,  quod  de  deposito  in 
suam  utilitatem  versum  est.  Secus  autem  est  di¬ 
cendum  in  primo  casu,  in  quo  Ecclesia,  vel  Mo¬ 
nasterium  obligatur  ad  instar  aliorum  deposita¬ 
riorum,  prout  tenent  unanimiter  Doctores  apud 
Pirhing  hie  num.  13. 


TITULUS  XVII 


De  emptione,  et  venditione. 


l.°  Emptio  venditio  communiter  definitur 
«  contractus  bonae  fidei  solo  consensu  initus  de 
»  re  pro  certo  pretio  tradenda;  »  unde  est  quod 
dicatur  contractus  consensualis,  quia  non  est  ne¬ 
cessaria  traditio  rei  ad  illum  complendum,  sed 
sufficit  solus  consensus,  contra  ac  accidit  in  con¬ 
tractibus  realibus,  mutui,  commodati,  depositi,  et 
pignoris.  Per  hunc  contractum,  qui  de  se  propor- 
tionatus  est  ad  transferendum  dominium,  non  sem- 
per  dominium  revera  transfertur,  puta  si  a  non- 
domino  res  vendatur  (et  dominium  non  transfertur 
nisi  rei  traditione) :  illud  autem  quod  essentialiter 
verificari  in  eo  debet  hoc  est,  quod  emptor  paci¬ 
ficam  rei  possessionem  consequi  possit,  et  revera 

consequatur,  per  quam  possessionem  ponatur  in 
conditione  praescribendi.  —  Quae  vero  pertinent  ad 
certitudinem  et  veritatem  pretii  ab  auctoribus  late 
exponuntur.  —  Res  ad  Ecclesiam  pertinentes,  quae 
sunt  temporales  et  pretii  capaces,  possunt  esse 
materia  istius  contractus;  ast  praeter  animadver¬ 
siones,  quae  factae  sunt  in  expendendo  titulo  XIII 
hujus  libri ,  sunt  heic  nonnullae  addendae  nempe  :  — 
(a)  res  consecratae,  quae  sunt  capaces  pretii,  nec 
carius  vendi  possunt  ratione  consecrationis,  ut 
sunt  supellectilia  et  vasa  sacra,  quia  hoc  esset 
simoniacum;  nec  ad  usus  profanos,  sed  tantum  ad 
sacros  usus  ex  regula  51  juris  in  VI:  (§)  ali¬ 

quarum  rerum  temporalium,  quae  sunt  minimi 
valoris,  quaeque  benedictae,  vel  consecratae  sunt, 
a  jure  ecclesiastico  prohibetur  prorsus  venditio  et 
emptio  propter  periculum  simoniae  juris  naturalis 
et  divini;  et  ideo  punitur  emptio  venditio  sub  poenis 
contra  simoniacos,  et  habetur  ut  simoniaca  jure 
ecclesiastico;  sed  debent  gratis  praeberi,  ut  oleum 
sanctum,  sacrum  chrisma  etc. ;  —  (y)  jus  eccle¬ 
siasticum  institit  aliquando  suis  legibus  in  mode¬ 
randa  quoque  venditione  rerum  mere  prophana¬ 
rum,  ne  scilicet  peregrinis  alimenta  carius  vende¬ 
rentur,  ut  eap.  1  h.  t ;  ut  pondera  essent  justa, 
aliaeque  fraudes  in  hoc  contractu  vitarentur,  ut 
eap.  2  h.  t. ;  prout  etiam  de  venditione  facta  a 
marito  rei  uxori  donatae,  de  qua  sermo  est  eap.  4 
h.  t. :  sed  de  his  hodie  curat  civilis  respublica;  — 
(o)  pariter  tempore  bellorum  cruciatorum  interdi- 

xerat  sub  gravissimis  spiritualibus  poenis  Ecclesia 
ne  tureis,  saracenis  et  gentibus  barbaris  hostibus 
christiani  nominis  venderetur  quodeumque  armo¬ 
rum  genus,  aut  suppeditarentur  annonae,  ut  constat 
ex  eapp.  6,  11  et  17  De  Judaeis ,  et  in  eo  titulo 
fusius  exponetur;  quae  leges  hodie  non  sunt  ap- 
plicabiles.  —  De  venditione  officiorum  publicorum, 
quae  ex  praxi  quoque  Ecclesiae  Romanae  aliqua¬ 
tenus  viguit,  quomodo  res  processerit  et  explicetur, 
dicemus  in  expositione  tit.  IV  Ne  Praelati  mees 
suas ,  aut  Ecclesias  sub  annuo  censu  concedant 
lib.  V. 

2.°  Enim  vero  licet  nonnulli  canones  quoque 
sint,  qui  loquantur  de  praestanda  evictione,  ut 
cap.  7 .  h.  t vel  qui  respiciant  periculum,  com¬ 
modum,  et  fructus  rei  venditae;  de  his  sicut  de 
aliis  quaestionibus  sermonem  non  facimus,  quae 
in  tractatibus  juris  civilis  exponuntur,  et  in  Theo¬ 
logia  etiam  Morali  explicantur,  cum  in  his  jus 
canonicum  non  dissentiat  a  jure  communi  civili 
Romanorum;  in  hoc  proinde  titulo  tres  tantum 
quaestiones  proponemus,  et  primo  de  emptione  et 
venditione  annui  sensus,  de  qua  loquitur  Extra- 
vagans  1  et  2  inter  communes  h.  t.  —  Census  no¬ 
men  plures  sensus  habet,  ut  videbimus  in  titulo 
XXXIX  hujus  libri;  hic  autem  non  loquimur  nisi 
de  contractu  proprie  dicto  constitutionis  census. 
Qui  contractus  pariter  duplex  est,  prout  census 
est  reservativus,  aut  reservatus ,  et  consignat ivus, 
aut  consignatus.  Porro  census  reservativus  est 

«  pensio,  quae  solvitur  ex  contractu,  per  quem 
traditur  alicui  res  pleno  jure,  ut  in  accipientem 
transferatur  directum  et  utile  dominium,  reservata 
priori  domino  concedenti  pensione  aliqua  sive  ex 
fructibus,  sive  in  pecunia,  sive  in  alia  re  aequiva- 
lenti  perpetuo  annuatim solvenda.» — Census  autem 
constitutivus  est  «  pensio  annua,  quae  datur  ex 
contractu,  per  quem,  interveniente  numerata  pe¬ 
cunia,  nonnulla  determinata  bona  immobilia  fru¬ 
gifera  alicui  obligantur,  eo  usque  solvenda,  dum 
res  praedictae  non  pereant,  vel  infructuosae  eva¬ 
dant,  vel  demum  pecunia  praefata  non  restitua¬ 
tur.  »  —  Et  cum  de  censu  reservativo  difficultates 
nullae  esse  possint;  statim  enim  dignoscitur  ejus 
natura,  sicut  pariter  extemplo  intelligitur  eum 
esse  de  se  irredimi bilem  quoad  eum  qui  censum 
praestat;  hinc  solummodo  de  censu  consignativo 
loquemur. 

3.°  Cum  dubitaretur,  an  licitum  esset  hunc 
contractum  inire,  ambiguitatem  sustulit  Marti- 
nus  V  rescribens  Trevirensi,  Lubicinensi  et  Almi- 
censi  Episcopis  prout  in  Extravctg .  1  inter  com¬ 
munes  h.  t.y  dummodo  hic  contractus  iniretur  sub 
sequentibus  conditionibus :  —  «1°  Ut  illa  bona, 
»  super  quae  constituitur  census  annuus,  in  con- 
»  tractu  exprimantur,  ac  determinentur.  —  II0  Ut 
»  census  annuus,  qui  constituitur  in  ejusmodi 
»  bonis,  sit  proportionatus  valori  onerum,  laborum 
»  et  fructuum,  qui  deductis  annuis  oneribus,  labo- 
»  ribus,  vel  industriis  possessorum  annuatim  per- 

»  cipiuntur,  vel  spectato  medio  termino  fructuum 
»  variantium  juxta  qualitatem  locorum,  et  tem- 
»  porum  verosimiliter  expectantur.  —  III0  Ut  bona 
>  illa,  in  quibus  census  constituitur,  obligentur 
»  emptori  in  perpetuum.  —  IV0  Ut  census  sit 
»  tantum  redimibilis  a  venditore,  non  autem  sit 
»  redimibilis  ex  parte  emptoris,  ita  ut  venditori 
»  liceat  summam  sibi  in  pretium  venditionis  so- 
»  lutam  emptori  restituere,  non  autem  liceat  em- 
»  ptori  eam  summam  reposcere.  —  V°  Ut  si  illa 
»  bona  fructificantia  penitus  destruantur,  vel  de- 
»  solentur,  cesset  ex  parte  venditoris  obligatio 
»  praestandi  censum  annuum. — VI0  Ut  pretium 
»  venditionis  solvatur  venditori  integraliter  in  nu- 
»  merata  pecunia.  —  VII0  Ut  consuetudo  sic  ven- 
»  dendi,  et  emendi  census  annuos  jam  a  tempore 
»  immemorabili  sit  legitime  praescripta,  et  ab  Epi- 
»  scopis  locorum  approbata.  Deficientibus  secunda, 
»  et  quinta  ex  bis  conditionibus,  jure  naturali  re- 
»  quisitis,  contractus  est  intrinsece  usurarius:  re- 
»  1  i  quae  vero  exiguntur  jure  positivo  ad  preclu- 
»  dendum  periculum  generale  miscendi  variis  modis 
»  latens  venenum  usurarium,  et  palliandi  vitium, 
»  honesto  subventionis  praetextu.  »  —  Has  deinde 
probavit  Calistus  III  Extrciv.  2  inter  comm.  h.  t. 
declarando  clarioribus  verbis  irredimibilitatem  cen¬ 
sus  ex  parte  emptoris.  Accessit  deinde  Constitutio 
Pii  V  «  Cum  onus  »  diei  19  Janucir.  1569 ,  qui  con¬ 
firmatis  praefatis  conditionibus,  alias  superinduxit, 
prout  ex  tenore,  quem  referimus:  —  1°  Hac  igitur 

»  nostra  Constitutione  statuimus,  censum,  seu  an- 

>  nuum  redditum  creari,  vel  constitui  nullo  modo 
»  posse,  nisi  in  re  immobili,  aut  quae  pro  immo- 
»  bili  habeatur,  de  sui  natura  fructifera,  et  quae 
»  nominatim  certis  finibus  designata  sit.  —  II0  Rur- 
»  sum,  nisi  vere  in  pecunia  numerata,  praesentibus 
»  testibus  ac  notario,  et  in  actu  celebrationis  in- 
»  strumenti,  non  autem  prius,  recepto  integro, 
»  justoque  pretio.  —  III0  Solutiones,  quas  vulgo 
»  anticipatas  appellant,  fieri,  aut  in  pactum  deduci 
»  prohibemus.  —  IV0  Conventiones  directe,  aut 
»  indirecte  obligantes  ad  casus  fortuitos  eum,  qui 
»  alias  ex  natura  contractus  non  teneretur,  nullo 
»  modo  valere  volumus.  —  V°  Quemadmodum  nec 
»  pactum  auferens,  aut  restringens  facultatem  alie- 
»  nandi  rem  censui  suppositam,  quia  volumus  rem 
»  ipsam  libere,  et  semper,  ac  sine  solutione  lau- 

>  demii,  seu  quinquagesimae,  aut  alterius  quan- 
»  titatis,  vel  rei,  tam  inter  vivos,  quam  in  ultima 
»  voluntate  alienari.  ■ —  VI0  Ubi  autem  vendenda 

>  sit,  volumus  dominum  census  aliis  omnibus, 
»  praeferri,  eique  denunciari  conditiones,  quibus 

>  vendenda  sit,  et  per  mensem  expectari  — 
»  VII0  Pacta  continentia,  morosum  census  debi- 
»  torem  teneri  ad  interesse  lucri  cessantis,  vel  ad 
»  cambium,  seu  certas  expensas,  aut  certa  salaria, 
»  aut  ad  salaria,  seu  expensas,  medio  juramento 
»  creditoris,  liquidandas,  aut  rem  censui  subje- 
»  ctam,  sive  aliquam  ejus  partem  amittere,  aut 

>  aliud  jus  ex  eodem  contractu,  sive  aliunde  aequi- 

»  sitam  perdere,  aut  in  aliquam  poenam  cadere, 
»  ex  toto  irrita  sint,  et  nulla.  — *  VIII0  Immo,  et 
»  censum  augeri,  et  novum  creari  super  eadem, 
»  vel  alia  re  in  favorem  ejusdem,  aut  personae 
»  per  eum  suppositae  pro  censibus  temporis,  vel 
»  praeteriti,  vel  futuri,  omnino  prohibemus.  — 
»  IX0  Sicut  etiam  annullamus  pacta,  continentia 
»  solutiones  onerum  ad  eum  spectare,  ad  quem 
»  alias  de  jure,  et  ex  natura  contractus  non  spe- 
»  ctarent.  —  X°  Postremo  census  omnes,  in  fu- 
»  turum  creandos,  non  solum  re  in  totum,  vel 
»  pro  parte  perempta,  aut  infructuosa  in  totum, 
»  vel  pro  parte  effecta,  volumus  ad  ratam  perire, 
»  sed  etiam  posse  pro  eodem  pretio  extingui,  non 
»  obstante  longissimi  etiam  temporis,  ac  immemo- 
»  rabili,  imo  centum,  et  plurium  annorum  prae- 
»  scriptione,  non  obstantibus  aliquibus  pactis  di- 
»  recte,  aut  indirecte,  talem  facultatem  auferen- 
»  tibus,  quibuscumque  verbis,  aut  clausulis  con- 
»  cepta  sint.  —  XI0  Cum  vero  traditione  pretii 
»  redditus  extinguendus  erit,  volumus  per  bimestre 
»  ante  id  denunciari  ei,  cui  pretium  dandum  erit, 
»  et  post  denunciam,  intra  annum  tamen,  etiam 
»  ab  invito  pretium  repeti  posse,  et  ubi  pretium 
»  nec  volens  intra  bimestre  solvat,  nec  ab  invito 
»  intra  annum  exigatur,  volumus  nihilominus, 
»  quandocumque  redditum  extingui  posse,  praevia 
»  tamen  semper  denuncia,  de  qua  supra,  et  non 
»  obstantibus  his,  de  quibus  supra,  idque  obser- 
»  vari  mandamus  etiam  quod  pluries,  ac  pluries 

»  denunciatum  fuisset,  nec  unquam  effectus  se- 
»  cutus  fuisset.  —  XII0  Pacta,  etiam  continentia 

>  pretium  census  extra  casum  praedictum,  ab  in- 

>  vito,  aut  ob  poenam,  aut  ob  aliam  causam  re- 

>  peti  posse  omnino  prohibemus.  —  XIII0  Con- 

>  tractusque,  sub  alia  forma  posthac  celebrandos, 
»  feneratitios  judicamus.  Et  ita  illis  propterea  non 

>  obstantibus,  quidquid  vel  expresse,  vel  tacite 
»  contra'  haec  nostra  mandata  dari,  remitti,  aut 
»  dimitti  contingat,  a  Fisco  volumus  posse  vindi- 
»  cari. — XIY°  Hanc  autem  salutiferam  sanctio- 
»  nem,  nedum  in  censu,  noviter  creando,  verum 
»  etiam  in  creato  quocumque  tempore  alienando, 
»  modo  post  publicationem  Constitutionis  creatus 

>  sit,  perpetuo,  et  in  omnibus  servari  volumus.  — 
»  XV0  Declarantes,  pretium  semel  censui  consti- 
»  tutum,  numquam  posse  ob  temporum,  aut  con- 
»  trahentium  qualitatem,  seu  aliud  accidens,  nec 
»  quoad  ultimo  contrahentes,  minui,  vel  augeri.  — 
»  XVP  Et  licet  legem  ipsam  ad  contractus  jam 
»  celebratos  non  extendamus,  illos  tamen  omnes, 
»  in  quos  sub  alia  forma  pervenerunt  census,  hor- 
»  tamur  in  Domino,  ut  singulos  contactus  cen- 

>  surae  bonorum  religiosorum  subjiciant,  et  ani- 
»  marum  saluti  consulant. » — Et  cum  circa  sensum 
istius  Constitutionis  exorta  essent  nonnulla  dubia, 
idem  Pontifex  ea  declaravit  sequenti  Constitutione 
edita  die  10  Junii  1570 .  t—  »  1°  Pridem  enim 

>  per  Constitutionem  nostram  de  censuum  crea- 
»  tione  inter  alia  voluimus,  census  omnes  in  fu- 

»  turum  creandos,  non  solum  re,  in  totum,  vel 
»  pro  parte  perempta,  aut  infructuosa  in  totum 
»  effecta,  ad  ratam  perire,  sed  etiam  pro  eodem 
»  pretio  extingui  posse:  ac  pacta  continentia,  mo- 
»  rosum  census  debitorem  ad  interesse  lucri  ces- 
»  santis,  vel  ad  cambium,  seu  salaria,  et  expensas, 
»  medio  creditoris  juramento  liquidandas,  teneri, 
»  aut  rem  censui  subjectam,  sive  aliquam  ejus 
»  partem  amittere,  aut  aliud  jus,  sive  ex  eodem 
»  contractu,  sive  aliunde  acquisitum  perdere,  aut 
»  in  aliquam  poenam  cadere  ex  toto,  nulla  atque 
»  irrita  esse.  Censum  autem,  seu  annuum  red- 
»  ditum,  nonnisi  in  re  immobili,  aut  quae  pro  im- 
»  mobili  habetur,  ex  sui  natura  fructifera,  atque 
»  nominatim  certis  finibus  designanda  sit,  sed  nec 
»  censum  ipsum,  nisi  vere  in  pecunia  numerata, 
»  praesentibus  Notario,  et  testibus  in  actu  celebra- 
»  tionis  instrumenti,  non  autem  prius,  recepto  in- 
»  tegro,  justoque  pretio  creari,  constitutive  nullo 
»  modo  posse.  —  II0  Deinde  per  dilectum  filium 
»  Octavium  Spinolam,  Regni  Siciliae  magistrum 
»  Portulanum  hac  de  causa  ad  nos  destinatum, 
»  accepimus,  in  dicto  Regno  Siciliae,  scrupulum 
»  exoriri,  an  rerum  praedictarum  infructuositas 
»  etiam  annalis,  aut  alias  temporalis  intelligatur. — 
»  III0  Et  an  per  nullitatem  pactorum,  et  aliorum 
»  praedictorum,  etiam  jus  recuperandi,  sive  repe- 
»  tendi  impensas,  quas  litigando  contra  morosos 
»  praedictos,  aut  executores  ad  eorum  loca  tran^- 
»  mittendo,  aut  alias  ex  judicum  mandato  subire 

»  oportet,  auferatur.  —  IV0  Praeterea,  an  tam 
»  pro  ipsis  expensis,  quam  etiam  pro  censu  recu- 
»  perando  contra  tertium  possessorem  procedi,  et 
»  etiam  fidejussiones  dari,  aliave  bona  pro  praedii 
»  censu  gravati  evictione,  et  ipsius  census  solu- 
>  tiorie  hypothecari.  Denique,  an  census  hujusmodi 
»  super  pluribus  rebus,  inter  se  divisis,  constitui 
»  possint.  —  V°  Postremo,  an  id,  quod  de  pecunia 
»  numerata  dicitur,  prohibeat,  quominus  in  dotium 
»  assignatione  census  creari  possit.  —  VI0  Nos 
»  haec  discrimina,  quantum  in  nobis  est,  tollere 
»  cupientes,  tenore  praesentium  declaramus,  rem 
»  infructuosam,  quae  tota,  vel  ex  parte  infructuosa 
»  perpetuo  redditur,  non  autem  ex  qua  fructus 
»  uno,  duobus,  pluribusve  'annis,  sive  tempestate, 
»  sive  alio  casu  non  proveniunt,  salva  alias  ju- 
»  ris  communis  dispositione,  intelligi  debere.  — 
»  VII0  Praeterea  exactionem  illarum  expensarum 
»  prohiberi,  quae  ex  pacto,  vel  conventione  tantum 
»  inter  contrahentes  inita,  et  instrumento  census 
» specialiter  appositae,  refici  promittuntur,  non 
»  autem  eae,  quae  ex  dicti  juris  dispositione  re- 
»  petendae  veniunt,  et  mandato  judicis  adjudi- 
»  cantur.  —  VIII0  Caeterum  fidejussores  dari, 
»  aliave  bona  hypothecari  pro  praedii  census  gra- 
»  vati  evictione,  aut  si  praedium  in  alium  deve- 
»  nerit,  aut  aliquis  tertius  fidejussor  intercesserit, 
»  tertium  possessorem,  vel  ejus  bona  obligari  mi- 
»  nime  prohibemus.  Haec  autem  omnia  pro  evi- 
»  ctione  dumtaxat,  non  autem  solutione  poenae 

»  adjudicari  posse  intelligimus.  —  IX0  Postremo 
»  in  dotium  assignandarum  casu,  censuum  crea- 
»  tionem,  et  constitutionem  praedictam  respectu 
»  actualis  numerationis  coram  Notario,  et  testibus 
>  faciendae  locum  non  habere.  Sed  in  hoc  casu 
»  census  ipsos,  etiam  pecunia  ad  manum  non 
»  habita,  creari  posse  declaramus.  —  X°  Denique, 
»  ut  periculis,  quae  ex  transportatione  pecuniarum 
»  frequenter  in  dicto  Regno  eveniunt,  occurratur, 
»  permittimus,  ut  si  in  creatione  census  pecuniam 
»  ad  manum  commode  habere  nequierit,  illius  loco, 

»  emptor  apocam,  sive  cedulam  bancariam  ido- 
»  neam  integri  pretii  venditori  in  ipso  emptionis 
»  actu  debeat  exhibere.  —  XI0  Constitutione  nostra 
»  praedicta,  tam  in  casu  dotium,  quam  caeteris 
»  omnibus,  in  ea  contentis,  in  suo  robore  perma- 
»  nentibus.  »  — In  hisce  omnibus  Constitutionibus 
non  praescribitur  an  census  redimi  possit  a  cen- 
suario  unica,  vel  pluribus  solutionibus';  sed  ex  con¬ 
suetudine  receptum  est,  ut  possit  census  redimi 
pro  medietate,  nisi  aliter  conventum  sit  inter 
partes.  Imo  Cencius  quaest.  110  nam.  3  et  seqq. 
de  Censibus  demonstrat  censum  de  sui  natura  esse 
dividuum,  et  sic  nullo  interveniente  pacto  posse 
per  partes  redimi,  licet  invito  creditore.  Advertit 
insuper  Fagnanus  ad  cap.  VI  de  usuris  nutn.  22 
et  seqq.  non  esse  in  dictis  Constitutionibus  taxatum 
pretium  pro  quolibet  centenario  annuatim  solven¬ 
dum,  unde  istud  metiendum  est  secundum  re¬ 
gionum  consuetudinem,  dummodo  non  excedat 

valorem  reddituum,  qui  annuatim  ex  fundo  cen- 
sito  percipiuntur:  aliter  committeretur  usura.  Si¬ 
militer  notant  Auctores  apud  Giraldi  op.  cit.  part. 

1  sed.  456  conditiones  appositas  a  Pio  V  non 
omnes  jure  divino,  aut  naturali  obligare,  sed  po¬ 
sitivo  ecclesiastico;  hinc  est  quod  non  obligent  in 
illis  regionibus,  in  quibus  ea  Constitutio  vel  non 
fuit  promulgata,  vel  usu  non  recepta ;  quemad¬ 
modum  explicatur,  quod  Gregorius  XIII  Constitu¬ 
tione  «  Ad  perpetuam»  anni  1574 ,  eam  reduxerit 
ad  terminos  Constitutionis  Nicolai  V  <  Sollicitudo  » 
editae  pro  Regno  Siciliae  anno  1452. 

4.°  De  pactis  nunc  agendum  est,  quae  con¬ 
tractui  emptionis  venditionis  adjiciuntur.  Convenit 
inter  jus  civile  et  canonicum  posse  huic  contractui 
apponi  pactum  legis  commissoriae ,  quo  convenitur, 
ut  nisi  intra  certum  tempus  emptor  solverit  pre¬ 
tium,  res  sit  inempta,  seu  contractus  sit  nullus; 
sicut  pactum  addictionis  in  diem ,  quo  liceat  ven¬ 
ditori  rem  venditam  denuo  alteri  emptori  vendere, 
si  intra  certum  tempus  aliquis  meliorem  condi¬ 
tionem  offerat.  Sed  videtur  esse  oppositio  inter 
utrumque  jus  circa  pactum  redemptionis,  seu  re- 
tro venditionis:  dum  enim  jus  civile  aperte  tale 
pactum  in  dicto  contractu  absolute  recipit,  non 
deest  unus,  aut  alter  textus  juris  canonici,  qui  illud 
pactum  omnino  rejicere  videtur;  imo  alienationes 
cum  tali  pacto  initas  retinet  ut  contractus  usura¬ 
rios,  latente  seu  pallatio  mutui  contractu  cum  ve¬ 
titis  usuris  sub  hac  emptione  venditione.  Pactum 

porro  retro  vendendi,  seu  redimendi  est  a  contra¬ 
hentibus  venditioni  appositum  ad  hoc,  ut  emptor 
vel  possit,  vel  debeat  rem  emptam  revendere  ven¬ 
ditori.  Et  potest  esse  hoc  pactum  in  gratiam  so¬ 
lius  venditoris,  cum  emptor  tenetur  rem  emptam 
revendere  venditori  id  postulanti,  et  hoc  frequen¬ 
tius  evenit :  vel  in  gratiam  emptoris,  cum  venditor 
tenetur  rem  a  se  venditam  redimere,  vel  iterum 
emere,  instante  emptore;  tertio  in  gratiam  utrius- 
que,  quando  nempe  uterque  contrahentium  se 
obligat  ad  celebrandum  novum  contractum,  scilicet 
emptor  ad  revendendum,  si  venditori  placuerit,  et 
venditor  ad  redimendum,  si  emptor  postulaverit. 
Profecto  in  gratiam  venditoris  posse  apponi  pactum 
retrovenditionis,seu  redemptionis,  jure  civili  certum 
exploratumque  est  ex  leg.  2  Cod.  de  pactis  inter 
empt.  Non  minus  autem  id  licitum  esse  constat 
ex  jure  canonico  ex  cap.  Cum  Joannes  de  fide 
instrument.  ex  extravag.  1  et  2  inter  convnan. 
h.  t .,  et  communis  tenet  Doctorum  opinio  contra 
paucos,  atque  habet  praxis.  Hoc  pactum  retroven- 
ditionis  solebat  communiter  proponi  clausula,  ut 
semper  et  quando  cumque  liceret  rem  recuperare 
pretio  restituto,  nisi  determinatus  tempus  esset 
recuperationis.  Hodie  autem  non  obstante  qua¬ 
cumque  clausula  instrumenti  ex  expressa  disposi¬ 
tione  Judicis  civilis  italici  hoc  jus  recuperationis 
non  durat  nisi  quinquennio  a  die  editi  contractus 
et  pacti  appositi;  quo  elapso  tempore  jus  deper¬ 
ditur,  et  res  absolute  emptori  ceditjuxta  art.  1516 , 

1517,  1518:  et  hoc  statuitur  pro  contractibus 
quoque  antecedentibus,  ut  ad  quinquiennium  jus 
recuperationis  reducatur,  incipiens  decurrere  a  die 
introducti  codicis.  Haec  notamus  ad  quodcumque 
detrimentum  eliminandum. — Neque  dicatur  ostare 
cap.  5  h.  t.;  namque  eo  tantum  hoc  ostenditur 
aliquando  sub  contractu  emptionis  cum  apposito 
pacto  latere  contractum  mutui  cum  usuris;  et  in 
eo  casu  debet  usurarius  poenis  ecclesiasticis  com¬ 
pelli:  sunt  autem  certa  indicia,  quando  haec  fraus 
committatur.  —  Primum  indicium  juxta.  Doctores 
est,  quando  emptor,  qui  hoc  pactum  apposuit, 
consuevit  dare  pecuniam  mutuam  pactis  usuris ; 
quia  tunc  praesumitur  latere  usuram  palliatam  sub 
contractu  emptionis  cum  tali  pacto,  et  rem  emptam 
tamquam  in  pignus  causa  securitatis  retineri;  ma¬ 
xime  si  venditor  egestate  gravi  pressus  indigeret 
pecunia. — Alterum  indicium  est  si  pretium  pro  re 
sit  adeo  vile,  ut  argui  possit  animum  emptoris  esse 
potius  mutuandi  quam  emendi,  et  nolle  mutuum 
dare  nisi  hoc  modo.  Etsi  enim  haec  spes  redem¬ 
ptionis,  seu  jus  retrovenditionis  sit  pretio  aestima¬ 
bile,  ac  proinde,  si  gratia  venditoris  pactum  ap¬ 
ponitur,  pretium  aliquantulum  minui  possit;  debet 
tamen  semper  in  pretio  servari  proportio  cum  va- 
lore  fundi :  quae  proportio  nisi  fuerit  servata,  prout 
in  specie  cap.  5  h.  t.  verificabatur,  in  qua  data 
pecunia  a  creditore  vix  dimidiam  justi  pretii  con¬ 
tingebat,  jure  praesumi  potest  latere  mutuum  cum 
usuris.  Similiter  jure  civili  et  canonico  permittitur, 

ut  adjiciatur  hoc  pactum  favore  emptoris,  et  tunc 
pretium  venditionis  ex  paritate  rationis  augetur; 
quia  hoc  pactum  est  pretio  aestimabile.  Unde  li¬ 
quet  posse  etiam  induci  hoc  pactum  favore  utrius- 
que  contrahentis.  —  Facta  autem  revenditione,  si 
res  vendita  sit  frugifera,  illius  fructus  immaturi 
pendentes  dividendi  sunt  pro  rata  inter  utrumque. 

5.°  Non  agimus  demum  hic  de  duabus  actio¬ 
nibus  aedilitii  edicti;  nempe  de  actione  redhibitoria 
et  aestimatoria ,  seu  quanti  minoris  propter  vitium 
occultum  rei  non  revelatum;  in  hoc  enim  concordat 
jus  canonicum  cum  jure  civili,  prout  cum  com¬ 
muni  Doctorum  indicat  Abbas  in  cap.  4  h.  t. ; 
sed  tantum  nonnulla  edicemus  de  laesione.— Laesio 
esse  potest  leo  is,  gravis ,  enormis  et  enormissima ; 
item  evenire  potest  vel  bona  fide,  vel  fraude  et  dolo. 
Dictata  autem  juridica  in  proposito  sunt  sequen¬ 
tia:  —  1°  In  laesione  enormi,  id  est  ultra  dimidium 
veri  pretii,  succurrit  utrumque  jus,  civile  et  eccle¬ 
siasticum,  hoc  modo,  ut  si  evenerit  bona  fide,  de¬ 
tur  actio  venditori  laeso  contra  emptorem,  ut  hic 
vel  suppleat  usque  ad  justum  pretium,  vel  rem 
restituat,  recuperato  pretio  jam  dato  ex  cap.  3 
et  6  h.  t.;  ita  tamen  ut  si  emptor  eligat  rem  re¬ 
stituere,  fructus  perceptos  sibi  poterit  retinere,  et 
expensae,  quas  fecit  pro  necessitate,  vel  pro  me¬ 
lioratione  fundi,  reficiantur  ex  cap.  XI  de  rebus 
Ecclesiae  ctlienand.  Imo  si  res  vendita  periit,  cum 
amplius  non  sit  locus  optioni,  non  habet  locum 
actio;  quemadmodum  si  huic  fuerit  renuntiatum 

donatione  mutua  in  instrumento,  qua  unaquaeque 
pars  alteri  condonat,  si  excessus,  vel  defectus  fuerit 
in  dato  pretio.  Verum  si  haec  laesio  enormis  fraude, 
vel  dolo  evenerit,  tunc  erit  in  optione  laesi  ven¬ 
ditoris  aut  petere  supplementum  justi  pretii,  aut 
restitutionem  rei  venditae,  pretio  refecto;  et  si  hanc 
elegerit  petere  restitutionem  rei,  recuperabit  rem 
cum  fructibus  ex  cap.  15  et  16  de  Rescript.  — 
II0  Laesio  enormissima,  id  est  ultra  duas  tertias 
partes  justi  pretii  aequiparatur  dolo  ab  utroque 
jure,  ut  tenent  communiter  Doctores  apud  Reif- 
fenstuel  h.  t.  nam.  358 ,  et  servavit  Rota:  proinde 
ea  eveniente,  succurritur  laeso  venditori,  ut  pro 
laesione  enormi  mala  fide  commissa.  —  III0  Si 
laesio  sit  levis,  a  neutro  jure  attenditur,  ne  pro 
quovis  contractu  emptionis  venditionis  habeantur 
lites.  Imo  si  sit  quoque  gravis,  vel  notabilis,  sed 
citra  dimidium  justi  pretii  etiam  ex  fraude,  vel 
dolo  inducta,  laeso  regulariter ,  et  directe  in  foro 
externo  non  succurritur,  cum  deficiant  textus 
utriusque  juris,  qui  hanc  reparationem  inducant; 
omnesque  alii  citati  loquantur  de  laesione  enormi, 
vel  enormissima. — Dixi  regulariter;  nam  Ecclesiae 
notabiliter  laesae,  etsi  non  enormiter,  succurritur 
per  remedium  extraordinarium  restitutionis  in  in¬ 
tegrum  prout  omnibus  minoribus  ex  cap.  3  de 
in  integr.  restitat .,  quemadmodum  si  ex  dolo  facta 
est  laesio  notabilis,  datur  actio  ex  dolo  ex  prin¬ 
cipio  posito  in  cap.  16  de  Rescript .- — Dixi  directe; 
nam  in  foro  ecclesiastico  succurritur  indirecte;  ut 

recursu  facto  a  parte  laesa,  moneantur  laedentes, 
ut  compensent  gravem  laesionem,  et  si  contuma¬ 
citer  renuant,  possunt  censuris  adigi  ad  supplen¬ 
dum  usque  ad  justum  pretium.  —  Dixi  demum  in 
foro  externo:  nam  in  conscientia  tenentur  ad  sup¬ 
plementum  in  laesione  gravi  juxta  illud  principium: 
« jure  naturae  aequum  est  neminem  cum  alte- 
»  rius  detrimento,  et  injuria  fieri  locupletiorem.  »  — 
Quaesitum  est:  an  sicut  propter  laesiones  superius 
expressas  succurritur  venditori  laeso,  ita  pariter 
succurratur  emptori,  si  ipse  eas  passus  sit?  Re¬ 
spondetur  autem,  quod  etsi  textus  juris  civilis  et 
ecclesiastici  non  loquantur  nisi  de  venditoribus 
laesis,  quia  hic  est  casus  qui  plerumque  intervenit, 
non  vero  alius;  cum  tamen  hic  non  de  simplici 
positiva  dispositione  juris  agatur,  sed  de  casu  re¬ 
spiciente  jus  naturae,  aut  justitiam  commutativam, 
et  sunt  casus  rigorosiores,  communissime  a  Theo¬ 
logis  et  Canonistis  retinetur  aequaliter  succurri 
etiam  emptiori  laeso,  alio  quoque  concurrente  juri¬ 
dico  principio:  «  correlativorum  idem  est  judicium, 
»  eademque  disciplina.  » 


TITULUS  XVIII. 


De  Locato,  et  Conducto. 


l.°  Locatio  conductio  definitur  «contractus 
»  bonae  fidei  solo  consensu  initus  quo  pro  re  aliqua 
»  utenda  fruenda,  aut  pro  opera  personae  certum 
»  praestatur  pretium,  vel  merces.  »  Ex  qua  defini¬ 
tione  tum  vera  indoles  istius  contractus  digno¬ 
scitur,  tum  ab  aliis  quibuscumque  contractibus 
discriminatur.  —  Res  quoque  Ecclesiae  frugiferae 
possunt  esse  objectum  istius  contractus,  dummodo 
ea  serventur,  quae  exposita  sunt  in  titulo  XIII 
hujus  libri  quoad  solemnitates  juris  servandas  in 
casibus  contemplatis.  — Non  est  cur  hic  loquamur 
fuse  de  obligationibus  locatoris  et  conductoris, 
quae  omnia  a  Tractatoribus  juris  civilis  late  ex¬ 
ponuntur,  et  utrumque  jus  convenit;  tantummodo 
dicemus  locatorem  teneri  ad  contractum  servandum 

poi  totum  tempus  conventum,  nisi  — 1°  inquilinus 

morosus  sit  in  mercede  solvenda  per  biennium: _ 

2  si  locator  re  locata  nunc  indigeat:  --  3°  vel 
ea  reparanda  sit,  —  4°  vel  inquilinus  in  re  locata 
perverse  conversetur.  —  Obligatur  etiam  remittere 
vel  in  totum,  vel  in  parte  pensionem  si  ex  infor¬ 
tunio  colonus  ex  re  locata  fructus  non  percipit, 
nisi  valeat  sterilitas  antecedenti,  vel  subsequenti 
ubertate  compensari.  At  duo  advertenda  sunt:  — 
1°  remissionem,  seu  condonationem  annuae  pen¬ 
sionis  a  'colono  praestandae  propter  sterilitatem 
afficientem  magno  incommodo  conductores  vitio  rei 
sine  culpa  coloni,  seu  casu  fortuito  contingentem, 
prout  cap.  3  h.  t,  edicitur,  etiamsi  antecedenti, 
vel  subsequenti  ubertate  non  compensetur,  hodie 
vix  in  praxi  locum  habere,  quia  nullum  est  in¬ 
strumentum  locationis  conductionis,  in  quo  non 
habeatur  clausula,  qua  conductor  renuntiat  isti 
beneficio  sibi  a  canone  concesso,  et  quoad  integram 
mercedis  pensionem  suspicit  in  se  quemcumque 
casum  fortuitum  etiam  ex  necessitate,  aut  injuria 
hominum  inductum:  —  II0  neque  pariter  hodie  a 
Tribunalibus  respici  quoad  remotionem  inquilini, 
quod  eodem  cap.  3  dicitur,  ut  inquilinus  distu¬ 
lerit  solvere  pensionem  mercedis  per  biennium, 
neque  celeriter  moram  purgaverit,  sed  potius  se¬ 
cundum  jus  caesareum  statim  expelli  posse,  si 
debito  tempore  pensionem  non  solverit,  et  in  hoc 
contractu  non  admitti  purgationem  morae;  quae 
purgatio  hodie  simpliciter  admittitur  ex  benigni- 

tate  Ecclesiae  in  emphyteusi,  ut  habetur  cap.  4 
h  t.  —  Quaeritur  a  Doctoribus:  an  Praelatus 
successor  teneatur  respicere  et  manutenere  loca¬ 
tionem  ab  antecessore  factam,  si  adhuc  tempus 
conductionis  finitum  non  sit?  Et  respondent  du¬ 
pliciter  pro  duplici  casu;  vel  enim  Praelatus,  aut 
Beneficiatus  locavit  rem  ad  suum  beneficium  perti¬ 
nentem,  seu,  ut  ajunt,  locationem  fecit  nomine  suo, 
vel  potius  rem  locavit  ad  Ecclesiam  pertinentem, 
cujus  ipse  erat  tantum  administrator,  et  nomine 
Ecclesiae,  puta  Monasterii  hospitalis  etc.  Si  pri¬ 
mum,  successor  non  tenetur  eam  respicere,  quia 
Praelatus,  vel  Beneficiarius  suum  tantum  interesse 
quaesivit;  proinde  successorem  nequivit  obligare, 
et  talis  locatio  continebat  implicitam  conditionem, 
nempe  si  toto  locationis  tempore  concedens  super¬ 
viveret;  et  antecessor  in  praejudicium  successoris 
nihil  agere  potest  cap.  Jin .  cie  offic.  jud.  ordin. 
Si  secundo  modo  facta  sit,  tunc  obligat  quoque 
successorem,  quia  Praelatus  esat  legitimus  admi¬ 
nistrator  Ecclesiae,  eamque  proinde  obligare  po¬ 
test,  sicut  Tutor  et  Curator  obligant  pupillum  et 
minorem,  et  subsequentes  Tutores  ad  illud  factum 
recognoscendum,  licet  si  Ecclesia  laesa  sit,  habere 
possit  in  integrum  restitutionem.  Ita  Doctores  apud 
Pirhing  h.  t.  nutn.  26. 

2.°  Affinis  contractui  locationis  conductionis 
est  emphyteusis,  quae  potest  definiri  «  contractus 
»  nominatus,  quo  res  soli  sive  immobilis  cum  trans- 
»  latione  dominii  utilis,  retento  directo  seu  proprie- 


LIBER  nr.  —  TITULUS  XVIII.  333 

»  tate,  alicui  colenda  et  fruenda  conceditur  vel  in 
»  perpetuum,  vel  ad  vitam,  seu  plures  generationes, 
»  aut  longissimum  tempus  sub  onere  certae  pen- 
»  sionis  annuae  realis  domino  proprietatis  solven- 
»  dae.  »  —  Canon  hic  si  tantum  datur  in  reco¬ 
gnitionem  dominii  directi,  dicitur  parmis  canon: 
vel  est  in  compensationem  dominii  utilis  con¬ 
cessi,  et  dicitur  magnus ,  proportionatus  videlicet 
fructibus  colligi  solitis;  atque  de  hoc  canone  magno 
intelligenda  est  dispositio  cap.  3  li.  t.,  quod  debeat 
minui,  vel  non  pendi  ratione  sterilitatis,  infortunii 
etc.,  nisi  aliter  sit  conventum;  non  autem  de  ca¬ 
none  parvo,  qui  semper  solvi  debet.  Impositio 
iustius  canonis  est  in  emphyteusi  necessaria,  sicut 
in  locatione  determinata  merces,  et  in  feudi  con¬ 
cessione  statuta  obsequia  exhibenda.  Praeter  hunc 
canonem  aliquando  in  emphyteusis  concessione 
solet  peti  summa,  quae  dicitur  ratio  investiturae, 
et  si  est  conventum  inter  partes,  tunc  solvi  debet, 
secus  non  datur.  — ■  Emphyteusis  autem  ex  dictis 
jus  et  obligationem  in  emphyteuta  importat:  jus  sci¬ 
licet  suos  faciendi  omnes  fructus  rei,  salvo  canone 
solvendo  domino  directo ;  et  obligationem  colen¬ 
di,  vel,  prout  in  hoc  casu  intelligitur,  meliorandi 
fundum. 

3°  Juxta  dispositionem  cap.  4  h.  t.  potest 
emphyteuta  melioramenta,  et  jus  sibi  competens 
aliis  vendere;  habet  vero  Ecclesia  proprietaria 
praelationom,  quam  emphyteuta  debet  primitus 
requirere,  eique  nuntiare  quantum  sibi  ab  aliis 

offertur;  et  praelatio  cessat,  si  Ecclesia  se  nolle 
emere  dixerit,  vel  a  denuntiationis  tempore  duorum 
mensium  spatium  sit  elapsum.  Sed  si  emphyteusis 
sit  ad  tempus  concessa,  et  hoc  tempus  fuerit  ela¬ 
psum,  tunc  dominium  utile  consolidatur  cum  do¬ 
minio  directo  et  transit  ad  Ecclesiam,  nec  emphy¬ 
teuta  jus  illud  alienandi  habet ;  et  multo  minus 
de  eo  poterit  disponere  si  emphyteusis  concessa 
sit  cum  clausula,  ut  melioramenta  omnia  solo  ce¬ 
dant.  Quin  imo  et  receptum  est,  ut  habita  a  do¬ 
mino  directo  facultate,  emphyteuta  valeat  cum  al¬ 
tero  contractum  facere  dictum  sub  emphyteusis .  In 
casibus  vero  alienationis  cujuscumque,  etiam  com¬ 
prehensa  permutatione,  donatione,  legato,  a  novo 
emphyteuta  praestatur  domino  directo  pro  recogni¬ 
tione  laudetniutn,  quod  est  quinquagesima  pars 
pretii,  quo  bonum  emphyteuticum  aestimatur. 
Praetor  casum  terminandi  emphyteusim  tempore 
finito,  vel  extinta  generatione  concessa,  quo  eventu 
melioramenta  extraordinaria  sunt  emphyteutae  re¬ 
ficienda,  nisi  conventum  sit  quod  solo  cedant ; 
habentur  alii  tres  casus,  in  quibus  emphyteuta 
quoque  invitus  depelli  ab  ea  potest:  —  1°  si  in 
emphyteusi  ecclesiastica,  ut  supra  dictum  est,  per 
biennium  non  solvit  integrum  canonem:  —  II0  si 
dolo,  vel  culpa  ejus  res  emphyteutica  fuerit  nota¬ 
biliter  deteriorata :  —  IIP  si  irrequisito  domino  di¬ 
recto,  is  cum  altero  vendat. 

4°  Verum  nostris  diebus  a  codice  civili  in 
Italia  vigente  graves  variationes  in  hoc  contractu 

inductae  sunt,  quas  ideo  referre  tenemur,  quia 
eadem  legislatio  imposita  est  quoque  pro  emphy¬ 
teusi  ecclesiastica,  et  Ecclesiae  libertas  ac  jura 
sicut  in  aliis  rebus,  ita  in  hac  etiam  imminuta  sunt. 
Variationes  sunt  sequentes:  —  Ia  In  art,  1562 
alienatio  fundi  emphyteutici  permittitur  emphyteu¬ 
tae  indiscriminatim,  sublata  domino  directo  prae¬ 
latione;  atque  interdicitur  subemphyteusis:  nullum 
autem  competit  eidem  directo  domino  laudemium 
a  novo  emphyteuta  praestandum,  ut  etiam  mani¬ 
festius  innuitur  in  art.  1563.  —  IP  In  art.  1564 
conceditur  perpetuo  potestas  emphyteutae  affran- 
candi,  seu  redimendi  fundum  a  domino  directo,  sol¬ 
vendo  summam  canoni  respondentem  in  propor¬ 
tione  centum  pro  quinque,  si  canon  est  in  pecunia, 
aut  in  eadem  proportione  constituto  valore  frugum, 
si  fruges  dantur,  juxta  mediam  pretii,  quo  illae 
venditae  sunt  fruges  ultimis  decem  annis.  — IIP  In 
art.  1565  non  admittitur  jus  domini  directi  re¬ 
clamantis  devolutionem  ex  venditione  fundi  ab  em¬ 
phyteuta  facta,  illo  irrequisito;  imo  in  genere  contra 
reclamationem  domini  directi  de  devolutione  ad¬ 
mittitur  semper  quod  emphyteuta  possit  affrancare 
fundum;  et  etiam  ejus  creditores,  qui  ad  suum 
interesse  tuendum  subingredi  possunt  in  jus  affran- 
candi  competens  emphyteutae.  —  IVa  In  art.  1566 
demum  m  omni  casu  devolutionis  ex  culpa  quoque 
emphyteutae  admittitur  compensatio  melioramen- 
torum  quoad  emphyteutam,  cum  hac  lege,  ut  si 
emphyteuta  cadat  hoc  jure  ex  culpa  sua,  resarciatur 

de  melioramentis  in  minori  summa,  quae  resultat 
tempore  derelictionis  fundorum  inter  expensam  et 
melioratum;  si  vero  deciderit  ex  eo  quod  emphy¬ 
teusis  finitum  est  tempus,  resarciatur  de  meliora¬ 
mentis  secundum  eorum  verum  valorem,  quem  eo 
tempore  habent.  —  Ex  hac  potestatis  civilis  usur¬ 
patione  factum  est,  ut  ad  providendum  conscientiae 
eorum,  qui  has  redemptiones  fecerunt  juxta  prae¬ 
scripta  legis  civilis,  S.  Sedes  per  ministerium  S. 
Poenitentiariae  illum  proponat  modum  pro  emphy¬ 
teusi,  quem  indicavimus  tit  XIII  hujus  libri.  Et 
pro  redimendis  fundis  emphyteuticis  proprietatis 
ecclesiasticae  S.  Congregatio  EE.  et  RR.,  relicto 
interesse  laudemii,  constituat,  ut  istae  redemptiones 
fiant  data  summa  centum  pro  quibuslibet  quatuor: 
et  tunc  causae  piae  constituto  redditu  in  fundis 
publicis  correspondente  ad  valorem  canonis,  alia 
summa,  quae  superest  ex  emptione  singrapharum 
debiti  publici,  sicut  quae  superest  ex  taxatione  di¬ 
versa  utriusque  juris  (nam  lex  ecclesiastica  taxat 
centum  pro  quatuor,  et  civilis  centum  pro  quinque) 
brevi  manu  locis  piis  danda  est,  ad  quae  dictae 
emphyteuses  pertinebant,  investienda  eorum  favore. 


TITULUS  XIX. 


De  Rerum  Permutatione. 


l.°  Permutatio  est  «contractus  innominatus 
juris  gentium  re  et  consensu  constans,  quo  certa 
res  in  specie,  seu  individuo  cum  alia  re  certae  et 
individuae  speciei  commutatur.  »  —  Unde  differt  ab 
emptione  et  venditione,  quia  in  hac  pretium,  vel 
pecunia  pro  re  datur,  in  illa  res  pro  re,  et  quia 
emptio  venditio  solo  consensu  perficitur,  permutatio 
vero  consensu  et  re  ex  leg.  3  cod.  h.  t.,  licet  jure 
canonico  ut  pactum  valeat,  et  adimplenda  sit;  atta¬ 
men  si  ante  traditionem  perit  res,  ei  perit,  qui  non 
tradidit :  nondum  enim  perfecta  est  permutatio.  — 
Res  autem  Ecclesiae  materia  hujus  contractus  esse 
possunt  dummodo  hae  regulae  serventur.  —  1°  Res 
spirituales  etsi  non  possint  cum  temporalibus  sim¬ 
plicibus,  vel  cum  temporalibus,  quae  adjunctae  spi- 

ritualibus  sunt,  propter  crimen  simoniae,  ex  cap. 
jin.  de  paetis  et  cap.  jin.  h.  t.,  nisi  temporalis 
separari  possit  a  spirituali  et  reipsa  separetur,  ac 
seorsim  cum  alia  permutetur  contractu  distincto, 
Schmalzgrueber  h.  t.  num.  24 ;  bene  tamen  cum 
aeque  spiritualibus  valide  et  licite  permutantur,  ut 
constat  ex  cap.  unie.  h.  t.  in  VI  et  Clement. 
unie.  h.  t.  —  II0  Sic  pariter  res  temporales  cum 
temporalibus  aeque  licite  permutantur,  dummodo, 
si  sint  pretiosae,  interveniant  solemnitates  juris, 
et  si  sint  diversi  valoris  seu  pretii,  potest  interve¬ 
nire  pecunia  ad  restituendam  aequalitatem.  — 
III0  Quod  autem  spectat  ad  res  temporales  spiri¬ 
tualibus  adnexas  retinendum  est,  quod  si  sunt 
adnexae  eodem  modo  spiritualibus,  tunc  fleri 
potest  permutatio,  dummodo  nulla  fiat  compa¬ 
ratio  spiritualis  cum  temporali ;  sic  recte  com¬ 
mutatur  calix  consecratus  cum  alio  calice  conse¬ 
crato,  reliquia  in  theca  inclusa  cum  alia  reliquia 
in  alia  theca  condita,  supplendo  quoque  pecunia, 
si  unus  calix  sit  pretiosior,  vel  theca  prae  altera, 
dummodo,  ut  advertit  Gonzalez  in  cap.  Jin.  h.  t. 
cum  communi,  non  commutetur  v.  g.  rosarium 
benedictum  pretiosae  materiae  cum  alio  rosario 
minus  pretiosae  materiae,  quod  istud  plures  bene¬ 
dictiones,  aut  indulgentias  habeat,  aut  plurium  re¬ 
liquiarum  attactu  sacratius  sit :  nam  in  eo  casu 
permutatio  foret  simoniaca :  debent  proinde  fleri 
duae  comparationes  sptritualis  cum  spirituali,  et ' 
temporalis  cum  temporali.  —  Si  vero  temporalia 

unita  sint  spiritualibus  divefso  modo,  non  licet 
facere  commutationem.  —  Hoc  modo  permissum  pa¬ 
riter  est  permutare  ipsas  Ecclesias  vel  beneficia, 
si  teneantur  jure  proprietatis  et  incorporationis  ex 
eap.  6  h.  t.  et  ex  eap.  6  de  exception.,  et  si 
una  Ecclesia,  quae  commutatur,  redditus  habet 
auctiores  prae  altera,  in  permutatione  peti  potest 
compensatio  pecuniaria,  ut  in  dictis  juribus  admit¬ 
titur.  Sed  ut  omnis  suspicio  simoniae  vitetur,  tali 
in  casu  consultius  est,  prout  suadet  Pontifex  in 
d.  cap.  6.  h.  t.y  ut  duo  contractus  distincti  fiant 
sub  diversa  verborum  forma,  quorum  unus  sit 
permutationis  Ecclesiarum  inter  se,  alter  permu¬ 
tationis,  aut  venditionis  possessionum,  quae  sunt 
adnexae  Ecclesiis  permutandis.  At  notant  Auctores 
sufficere,  contractum  unum  facere  per  modum  vel 
formam  ut  duobus  aequivaleat,  ut  dignoscatur  ex 
quo  titulo  petatur,  et  exhibeatur  numerata  pecunia, 
Schmalzgrueber  h.  t.  nam.  38. 

2.°  Specialia  autem  quaedam  in  jure  notantur 
circa  permutationem  beneficiorum,  quae  in  titulum 
habentur,  prout  notatur  eap.  unie.  h.  t.  in  VI. 
Conditiones  autem  sunt  sequentes:  —  1°  ut  uterque 
permutans  habeat  jus  absolutum  in  beneficio  per¬ 
mutando ;  tunc  enim  habet  jus  dispositionis  de 
illo;  — 2°  ut  uterque  resignet  in  manu  Superioris 
Ordinarii,  cui  subjectum  est  beneficium,  ex  cap. 
unie.  h.  t.  in  VI:  ita  ut  si  unus  resignavit,  alius 
vero  resignare  nequeat,  cum  prima  illa  resignatio 
sit  conditionalis  de  se,  tunc  qui  resignavit  debeat 

iterum  primum  beneficium  obtinere  ex  eap.  20  de 
praebend.  in  VI  et  eap.  8  h.  t.  Id  autem  intel- 
ligitur,  ut  possit  ad  illud  beneficium  redire  absque 
nova  collatione,  quia  actus  non  censetur  esse  com¬ 
pletus,  nisi  verificata  ea  conditione,  sub  qua  po¬ 
situs  est.  —  3°  Ut  istorum  beneficiorum  collatio 
fiat  ipsis  permutantibus,  et  non  aliis  ex  Clement. 
unie.  h.  t.  —  4°  Ut  in  permutatione  interveniat 
legitima  auctoritas  Ordinarii,  in  cujus  Dioecesi  est 
beneficium  ex  eap.  5  h.  t.;  licet  enim  permu¬ 
tantes  de  hoc  inter  se  tractare  valeant,  concludere 
tamen  nequeunt  nisi  auctoritate  Superioris;  et  si 
aliter  commutatio  fiat,  haec  irrita  erit,  et  dabitur 
poena  expressa  in  eap.  7.  h.  tJ}  nempe  praeter 
excommunicationem  privatio  beneficii  per  judicem. 
Et  merito  canones  voluerunt,  ut  in  hisce  benefi¬ 
ciorum  permutationibus  intervenirent  Ordinarii  ad 
arcendum  quodcumque  periculum  simoniae  juris 
naturalis  et  divini;  et  ideo  eam  peragere  absque 
auctoritate  Ordinarii  interdictum  fuit,  et  conside¬ 
ratum  est  ut  casus  simoniae  juris  ecclesiastici.  — 
5°  Ordinarius  pariter  videbit  si  justa  causa  inter¬ 
veniat  eam  permutationem  peragendi  ex  d.  eap.  5 
h.  t.  —  6°  Si  autem  beneficia  sunt  juris  patro¬ 
natus,  necesse  est,  ut  interveniat  patronorum  con¬ 
sensus,  no  eis  fiat  injuria  ingerendo  in  beneficium, 
qui  ab  eis  nominatus  non  est.  —  7°  Demum  ex  Con- 
stitut.  Gregorii  XIII  «  Humano  vix  judicio  »  debet 
fieri  publicatio  permutationis  in  Ecclesiis  permu¬ 
tatis,  prout  etiam  innuimus  in  tit.  IX  libri  primi. — 

Advertimus  demum  fieri  posse  permutationem , 
quando  in  aliqua  Ecclesia  sunt  gratiae  expecta- 
tivae,  dummodo  in  fraudem  id  non  fiat  ex  cap. 
unie.  h.  t.  in  VI.  Nequeunt  vero  permutari  be¬ 
neficia  unita,  ne  fiat  praejudicium  unioni;  neque 
beneficia  Pontifici  reservata,  ne  summae  Sedi  fiat 
injuria;  neque  beneficium  litigiosum  cum  alio  non 
litigioso,  ne  potentior  adversarius  alteri  ingeratur. 

3.°  Occasione  autem  hac  quaeri  potest:  an 
si  beneficia  permutata  sint  inaequalia,  excessus 
unius  possit  pecunia  aut  alia  re  temporali  compen¬ 
sari  ?  Et  hanc  quaestionem  clarius  prae  caeteris 
expendit,  et  resolvit  Schmalzgrueber  h.  t.  num.  56 
et  seqq.  nempe:  «  Certum  est  non  posse  compen¬ 
sationem  hujusmodi  fieri  si  beneficia  permutata 
sint  inaequalia  in  dignitate,  titulo,  vel  officio  spi¬ 
rituali,  et  hoc  verum  est,  etiamsi  hujusmodi  sup¬ 
plementum  et  compensatio  fiat  auctoritate  Supe¬ 
rioris:  quia  compararetur  in  venditione  spirituale 
pro  terpporali  saltem  ex  parte,  et  locum  haberet 
simonia  juris  divini  et  naturalis,  quod  vitium  Supe¬ 
rior  quisque  ecclesiasticus  tollere  nequit.  »  Ex  quo 
sequitur  juxta  Pirhing  hic  num.  31  committi  simo- 
niam,  si  beneficium  dignius,  sed  tenuioris  redditus 
commutetur  cum  pinguiore,  sed  minus  digno,  ea 
intentione,  ut  excessus  dignitatis  in  uno  compen¬ 
setur  per  excessum  fructuum  in  altero:  at  hujus¬ 
modi  intentionem  pravam  non  praesumi  neque  in 
foro  externo,  si  pure  et  nude  ejusmodi  permutatio 
fiat  in  manibus  Superioris,  cum  actus  praesumatur 

factus  bona  intentione,  si  de  mala  non  constet.  — 
Quaeri  potius  potest,  an  compensatio  haec  locum 
habere  valeat,  cum  inaequalitas  est  quoad  tempo¬ 
ralia  beneficiorum,  ut  unum  sit  alio  pinguius,  et 
intervenit  pecunia  ad  restituendam  reddituum  ae¬ 
qualitatem  ?  Porro  hic  casus  non  debet  confundi 
cum  alio  nuper  considerato  in  expositione  eap.  6 
h.  t.  Nam  ibi  Monasterium  permutabat  Ecclesiam 
cum  nonnullis  possessionibus  sibi  in  proprietatem 
datis  cum  alia  Ecclesia  et  aliis  fundis;  non  per¬ 
mutabantur  tituli  beneficiorum  cum  respecti  vis 
redditibus  illi  titulo  adnexis,  sed  permutabantur 
ex  una  parte  Ecclesiae,  ex  altera  proprietates;  unde 
si  excessus  pretii  fundorum  erat  ex  una  parte,  po¬ 
terat  compensari  ab  altera,  pecunia  interveniente, 
sicut  permittitur  cum  solemnitatibus  juris,  ut  unus 
Beneficiatus  partem  dotis  sui  beneficii  permutet 
cum  aliis  fundis  alterius  beneficii,  et  excessus 
pretii  ex  una  compensetur  ab  altera  parte  addendo 
proportionaliter  pecuniam.  E  contra  in  casu  nostro 
permutantur  tituli  beneficiorum,  quibus  est  adnexa 
perceptio  fructuum,  et  verificatur  in  hoc  dictum 
Pontificis  in  can.  7  caus.  1  quaest.  3:  «  qui 
connexorum  alterum  cendit,  sine  quo  nec  alterum 
provenit,  neutrum  invenditum  derelinquit .  At  ex 
hoc  jam  dignoscitur,  quod  talis  compensatio  inter¬ 
venire  nequit,  neque  accedente  auctitate  cujus- 
cumque  Praelati  Pontifice  interioris,  contra  ac  non¬ 
nulli  antiqui  interpretes  sentiebant,  non  bene  unum 
ab  altero  casu  distinguentes.  Contra  vero  id  fieri 

potest  venia  Pontificis,  quia  ex  auctoritate  Sedis 
Apostolicae  factum  est,  ut  jus  percipiendi  red¬ 
ditus  temporales  adnecteretur  istis  titulis;  Pontifex 
proinde  resolvere  potest,  seu  dividere  partem  red¬ 
dituum  a  titulo  unius  beneficii,  alterique  tribuere; 
idem  vero  est  sive  pars  ista  solvatur  in  fructibus, 
aut  in  pecunia;  et  sic  numerata  pecunia  intervenit. 
Ceteri  inferiores  Praelati  id  facere  nequeunt,  quo¬ 
niam  ipsis  concessum  hoc  non  est. 


TITULUS  XX. 


De  Fetidis. 


l.°  Inter  res,  et  jura  Ecclesiae  potiora  com¬ 
putabantur  feuda  tempore  collectionis  Gregorianae 
et  subsequentibus  temporibus;  unde  est  quod  ex 
jure  feudali,  ac  ex  Constitutionibus  Romanorum 
Pontificum  plura  excerpta  sunt,  et  relata  in  ca¬ 
nonum  collectionibus;  prout  pariter  explicatur,  cur 
commentatores  juris  canonici  fuse  de  hac  materia 
locuti  sunt,  tum  de  feudis,  quae  de  bonis  eccle¬ 
siasticis  ab  Ecclesia  concedebantur,  tum  de  iis, 
quibus  plures  Sedes  Episcopales  et  Abbatiales 
fuerunt  ab  Imperatoribus  donatae.  Haec  omnia 
replicatis  usurpationibus  disparuerunt,  et  hodie 
vix  est,  quod  unus  aut  alter  Episcopus  antiquos 
servet  honores  titulorum,  omnibus  tamen  juribus 
praesertim  lucrativis  et  feudali  jurisdictione  deper- 

dita,  quemadmodum  Ecclesia  non  obtinet  amplius 
feuda,  quae  aliis  largiatur.  Unde  est,  quod  de  hoc 
titulo  nonnulla  breviter  trademus  historiae  gratia. 

2. °  Feudum  formaliter  sumptum  definiri  po¬ 
terat:  «  benevola,  libera  ac  perpetua  concessio  rei 
»  immobilis,  aut  aequivalentis,  qua  istius  dominium 
»  utile,  proprietate  retenta,  sub  obligatione  fideli  - 
>  tatis  et  servitii,  seu  obsequii  personalis  exhibendi 
»  transfertur.  » —  Unde  concedens  dicebatur  domi¬ 
nus:  donatarius  autem  vasallus,  seu  feudatarius. 
Concessio  haec  dicebatur  perpetua,  quia  transibat 
ad  descendentes  et  haeredes.  Feudum  vero  diceba-' 
tur  ecclesiasticum  stricto  sensu,  quod  ab  Ecclesia, 
vel  ejus  Praelato  de  bonis  ad  Ecclesiam,  vel  Mo¬ 
nasterium  pertinentibus  constituebatur;  lato  autem 
sensu  quod  Ecclesia  per  suos  Praelatos  ab  aliis 
etiam  saecularibus  obtinebat,  quatenus  donatione 
hac  peracta,  illa  bona  et  jura  acquisita  computa¬ 
bantur  inter  bona  et  jura  Ecclesiae  :  quia  donatio 
haec  non  personam  illam  investitam  directe  respi¬ 
ciebat,  sed  Ecclesiam,  vel  Praelaturam.  Unde  hoc 
erat  privilegium,  quod  propter  delictum,  vel  infide¬ 
litatem  Episcopi,  vel  Abbatis  amittebatur  quidem 
feudum,  et  ad  dominum  redibat,  quamdiu  delin¬ 
quens  in  praelatura  maneret:  sed  eo  mortuo  aut 
deposito,  successori  ipsius  erat  restituendum,  cum 
delictum  Praelati  non  deberet  nocere  successori, 
vel  Ecclesiae. 

3. °  Contractum  feudi,  per  quem  acquirebatur 
jus  aci  rem ,  seu  personale,  sequebatur  investitura , 

per  quam  acquirebatur  jus  in  re,  seu  possessio 
feudi;  et  erat  actus  solemnis,  per  quem  vasallus, 
seu  feudatarius  in  possessionem  rei  feudalis  mit¬ 
tebatur,  simulque  domino  ad  fidem  obligabatur; 
eratque  investitura  altera  propria,  altera  impropria: 
propria  erat  ea,  quam  indicavimus;  impropria  vero, 
quando  feudum  absque  corporali  traditione  posses¬ 
sionis  solemniter  cedebatur,  tradendo  alicui  signum 
pro  re,  ut  sceptrum,  vexillum,  gladium  etc.;  post 
quam  ceremoniam  investitus  propria  auctoritate 
apprehendere  feudi  possessionem  poterat:  haec 
autem  investitura  renovari  debebat  mutata  persona 
vel  domini,  vel  feudatarii.  — Celebris  est  quaestio 
investiturarum,  quae  a  tempore  Gregorii  VII  ma¬ 
gnis  animis  inter  Imperium  et  Pontifices  exagitata, 
tandem  sub  Callisto  II  Romano  Pontifice  finita  est 
per  concordiam  initam  ab  hoc  Pontifice  cum  Hen- 
rico  V  Imperatore  anno  1122.  —  Duplex  erat  ex¬ 
cessus  Imperatorum  hac  in  re;  imprimis  enim  Im¬ 
peratores  impediebant  liberam  electionem  Episco¬ 
porum  et  Abbatum,  cum  vix  habita  notitia  mortis 
alicujus  ex  Episcopis,  vel  Abbatibus  feudatariis Im¬ 
perii,  statim  personam  ipsi  designabant,  quae  habi¬ 
turus  esset  feudum,  et  ei  concedebant  investitu¬ 
ram;  ac  proinde  Electores  ecclesiastici  tenebantur 
eum  eligere  in  Episcopum,  vel  Abbatem,  qui  jam 
ab  Imperatore  fuerat  in  feudatarium  nominatus, 
cum  ex  concessione  feudi  facta  Ecclesiae  deberet 
feudum  pertinere  ad  Sedem  illam  Episcopalem,  vel 
Abbatialem . — Alter  excessus  in  hoc  erat,  quod  feudi 

investitura  dabatur  per  symbola,  quae  erant  pro¬ 
pria  Episcopatus,  vel  Abbatiae,  non  autem  feudi, 
nempe  per  anulum  et  baculum  pastoralem;  ex 
quo  hoc  scandalum  in  populo  christiano  exortum 
erat,  nempe  Episcopalem  et  Abbatialem  dignita¬ 
tem,  cujus  illa  erant  symbola,  venire  per  conces¬ 
sionem  imperialem,  eamque  spiritualem  potesta¬ 
tem  non  a  Pontifice  et  Ecclesia  per  missionem  con¬ 
cedi,  sed  eam  missionem  haberi  ab  Imperatore.  — 
Composita,  inquam,  ista  controversia  est  per  illam 
concordiam,  cujus  tenor  respiciens  praesentem 
quaestionem  hic  est:  «In  nomine  Sanctae  et  in- 
»  dividuae  Trinitatis.  Ego  Henricus  Dei  gratia 
»  Romanorum  Imperator  Augustus,  pro  amore 
»  Dei,  et  Sanctae  Romanae  Ecclesiae,  et  Domini 
»  Papae  Callisti,  et  pro  remedio  animae  meae, 
»  dimitto  Deo,  et  Sanctis  ejus  Apostolis  Petro  et 
»  Paulo,  et  Sanctae  Catholicae  Ecclesiae  omnem 
»  investituram  per  anulum,  et  baculum,  et  concedo 
»  in  omnibus  Ecclesiis  fieri  electionem,  et  liberam 
»  consecrationem...  Ego  Calistus  servus  servorum 
»  Dei,  dilecto  filio  Henrico,  Dei  gratia  Romanorum 
»  Imperatori  Augusto,  concedo  electiones  Episco- 
»  porum,  et  Abbatum  Theutonici  Regni,  qui  ad 
»  regnum  pertinent,  in  praesentia  tua  fieri,  absque 
»  simonia,  et  aliqua  violentia,  ut  si  qua  inter  partes 
»  discordia  emerserit,  Metropolitani,  et  Provin- 
»  cialium  consilio,  vel  judicio,  saniori  parti  as- 
»  sensum,  et  auxilium  praebeas.  Electus  autem 
»  regalia  per  sceptrum  a  te  recipiat,  exceptis 

»  omnibus,  quae  ad  Romanam  Ecclesiam  pertinere 
»  noscuntur,  et  quae  ex  his  jure  tibi  debet  fa- 
>  ciat.  Ex  aliis  vero  partibus  Imperii  consecra- 
»  tus  infra  sex  menses  regalia  per  sceptrum  a  te 
»  recipiat.  » 


TITULUS  XXL 


De  Pignoribus,  et  aliis  cautionibus. 


l.°  Titulas  hic,  et  sequens  loquitur  de  cau¬ 
tionibus:  proinde  prius  de  cautionibus  in  genere, 
deinde  de  aliquibus  in  specie  verba  faciemus. 
Cautio  in  genere  est  «  securitas  alteri  praestita  de 
adimplemento  obligationis  erga  eum  assumptae.»  — 
Haec  autem  cautio  triplex  in  jure  distinguitur, 
nempe  simplex,  juratoria  et  idonea.  Cautio  sim¬ 
plex  est  nuda  promissio ;  fidimus  enim  in  honestate 
promittentis,  quod  ipse  velit,  et  possit  id  adimplere, 
quod  spopondit;  quae  ideo  simplex  cautio  dicitur, 
quia  non  est  distincta  a  susceptione  obligationis, 
sed  ratione  securitatis  alicujus  vocatur  cautio,  atque 
ex  hoc  in  quacumque  obligatione  exigitur,  sine  qua 
non  stat  quaelibet  obligatio.  —  Ejusdem  generis, 
licet  diversae  speciei,  est  cautio  juratoria,  quam  is 

praestat,  qui  suam  assertionem,  seu  promissionem 
juramento  interposito  firmat.  Hanc  plus  praestare, 
quam  simplicem  assertionem  explorati  juris  est ; 
sic  in  judiciis  non  sufficit  testis  assertio,  nisi  ju¬ 
ramento  sit  communita,  et  apborismus  legalis  est  :• 
«  testis  non-juratus  non  est  testis.  »  Haec  cautio 
juratoria  aliquando  sufficit  ex  cap.  8  h.  t.  pro 
usufructuario  ad  dandam  securitatem,  quod  re  in 
usumfructum  data  usurus  sit,  salva  ejus  substantia, 
scilicet  eo  saltem  casu,  quo  cum  sit  honestus  et 
religiosus  nequeat  invenire  fidejussores,  nec  habeat 
quod  in  pignus  det;  alioquin  sequestranda  erit  res 
in  usumfructum  concessa  apud  tertium  in  defectu 
cautionis  idoneae,  et  fructus  erunt  usufructuario 
praestandi . 

2.°  At  catitio  idonea  ea  est,  quae  omnino 
tutum  moraliter  eum  reddit,  in  cujus  favorem 
suscepta  est  obligatio;  et  praestatur  per  pignora, 
vel  per  fidejussores;  unde  haec  cautio  dicitur  vel 
pignoratitia ,  vel  satisdatoria ;  atque  de  prima  hoc  ti¬ 
tulo,  de  altera  in  sequenti  agitur.  —  Pignus  habetur, 
quando  res  aliqua  obligatur  creditori  in  securitatem 
debiti.  —  Hoc  sub  respectu  pignus  convertitur  cum 
hypotheca,  cum  tam  unum,  quam  altera  importet, 
ut  res  aliqua  obligetur  creditori  in  securitatem 
debiti,  et  habetur  jus  rem  distrahendi,  si  debitor 
sit  in  culpabili  mora  solvendi.  Differunt  tamen  in 
hoc,  quod  res  pignori  data  transit  in  possessionem 
creditoris,  quamvis  dominus  permaneat  debitor; 
in  hypotheca  vero,  res  manet  quoque  in  posses- 

sione  debitoris,  obligata  tamen  creditori;  et  si  ad 
alium  transeat,  semper  hoc  vinculum  perdurat.  — 
Utrumque  vero  est  vel  voluntarium,  vel  necessa¬ 
rium:  et  prius  de  voluntario  loquemur;  et  est  vel 
expressum  vel  tacitum .  Expressum  consistit  in  ipso 
contractu  pignoratitio,  qui  definiri  potest:  «  con- 
»  ventio,  qua  res  aliqua  obligatur  creditori  in  se- 
»  curitatem  debiti.  »  Si  aptetur  haec  definitio  pi¬ 
gnori,  tunc  contractus  est  realis,  ultra  consensum 
scilicet  importans  rei  traditionem  factam  creditori: 
si  autem  aptetur  hypothecae,  est  consensualis,  quia 
consensu  solo  perficitur,  licet  deinde  ex  legibus  ci¬ 
vilibus  non  habeat  effectum  nisi  reddita  sit  publici 
juris.  —  Tacita  hypotheca  habetur,  quae  ex  facto 
aliquo  inducitur  sine  expressa  conventione,  quod 
factum  jus  interpretatur  pro  hypotheca  concessa, 
ut  in  rebus  ab  inquilino  illatis  in  praedium  ur¬ 
banum  conductum  constituitur  hypotheca  favore 
locatoris  pro  pensione,  et  pro  deterioratione  ipsius 
rei  locatae  ex  leg.  2  et  4  ff.  In  quibus  pign.  vel 
hypotli.  tacit.  contrahit,  et  leg.  Jin.  cod.  eod., 
dummodo  eo  animo  inductae  fuerint,  ut  ibi  quasi 
perpetuo  maneant  ex  leg.  7  §  1  ff.  eod.  —  Neces¬ 
sarium  vero  pignus  est,  quod  contingit  absque 
ullo  facto  debitoris,  imo  contra  suam  voluntatem, 
et  est  vel  praetorium,  vel  judiciale.  —  Praetorium 
est  quod  a  Magistratu  constituitur  ante  latam  sen¬ 
tentiam,  dum  creditor  mittitur  in  possessionem 
vel  quasi-possessionem  rerum  debitoris,  ut  ipsi 
cautum  sit,  vel  ad  frangendam  contumaciam  rei, 

qui  non  volebat  litem  contestari  ex  leg.  1  et  2 
cod.  de  praetor,  pigrior,  et  toto  tilulo  XV  lib.  II 
Decretalium  «  De  eo  qui  mittitur  in  possessionem 
causa  rei  serrandae.» — Hypothecae  pariter  induci¬ 
tur  in  favorem  aliquorum  creditorum,  quin  praeces¬ 
serit  ullum  hominis  factum,  et  dicitur  hypotheca 
legalis;  ut  uxori  competit  in  bonis  mariti  pro  se¬ 
curitate  et  restitutione  dotis,  imo  et  bonorum  pa- 
raphernalium,  quorum  ille  administrationem  habet 
ex  dispositione  juris  communis  civilis,  ut  ex  cap.  5 
h.  t.,  aliisque  in  aliis  casibus  in  jure  notatis.  — 
Hypotheca  demum  esse  potest  generalis ,  vel  spe- 
cialis.  Specialis  afficit  bona  aliqua  certa  et  deter¬ 
minata  ;  generalis,  quae  comprehendit  omnia  bona 
debitoris  tam  praesentia  et  jam  acquisita,  quam 
futura  et  acquirenda,  quamvis  istorum  non  sit 
facta  mentio,  cum  aliquibus  exceptionibus  ab  Au¬ 
ctoribus  et  legibus  particularibus  notatis.  At  ista 
omnia  ex  modernis  codicibus  aliquarum  nationum 
variationes  nonnullas  passa  sunt,  et  praecipue  ex 
codici  civili  italico,  quarum  variationum  tenorem 
indicamus,  ne  praejudicia  in  praxi  obveniant 
Ecclesiis  et  causis  piis.  Attendendi  praecipue 
sunt,  articulus  1965 :  «  L/ipoteca  non  ha  effetto, 
se  non  e  resa  pubblica,  e  non  puo  sussistere 
che  sopra  beni  specialmente  indicati  e  per  somma 
determinata  in  denaro.  »  Articulus  1977 :  «  L’ipo- 
teca  convenzionale  non  puo  costituirsi  sui  beni 
futuri.  »  Articulas  1981:  «  Lfipoteca  si  rende  pub¬ 
blica  mediante  iscrizione  neirofficio  delle  ipoteche 

dei  luogo,  in  cui  si  trovano  i  beni  gravati:  »  aliique, 
qui  modum  inscriptionis  determinant. — Pro  hypo¬ 
thecis  jam  vigentibus  ex  antiquis  Codicibus,  etsi 
non  inscriptis,  vel  pro  renovatione  jam  inscripta¬ 
rum,  ut  ad  formam  fierent  dicti  Codicis  data  est 
ratio  in  «  Dispositionibus  transitoriis  pro  actua- 
tione  ejusdem  Codicis  Civilis  art.  37 ,  38  et  41.  » 
Ex  quibus  liquet  multum  esse  coercitum  tenorem 
antiquarum  dispositionum;  quae  omnia  maxime 
sunt  attendenda,  ne  causis  piis  irreparabile  eve¬ 
niat  damnum. 

3.°  Prohibentur  vero  dari  in  pignus  res  sa¬ 
crae,  vel  sacra  supellex,  quae  scilicet  divino  cultui 
inservit,  nisi  gravis  necessitas  et  causa  imperiosis¬ 
sima  sit  ex  cap.  1  h.  t.:  quo  casu  laicus  non 
habet  jus  pignoris  in  re  sacra,  sed  nudam  deten¬ 
tionem  usque  dum  pecunia  restituatur.  Sicut  non 
potest  oppignorari  homo  liber  cap.  2  h .  t .,  quae 
res  ne  concipi  quidem  nostris  moribus  potest,  quod 
jure  fiat.  Hypothecae  speciali  Praelatus  insuper 
non  valet  subjicere  res  Ecclesiae  etiam  pro  justa 
causa,  nisi  interveniant  juris  solemnitates  ex  cap. 
5  de  rebus  E  celes,  alienand.  Nec  Praelatus  in 
propriam  utilitatem  potest  oppignorare  res  Eccle¬ 
siae  ex  cap.  3  h.  t.;  quia  non  est  dominus.  Be¬ 
neficia  et  pensiones  ecclesiasticae  pignori  dari  non 
possunt,  cum  sint  res  sacrae,  et  in  jure  spirituali 
fundatae.  Nec  demum  res  alienae,  nisi  consen¬ 
tiente  domino,  aut  saltem  ratum  habente:  nec  item 
res  litigiosae. — Pignore  autem  constituto  apud  cre¬ 
as 

ditorem,  is  illo  uti  non  potest  inscio  vel  invito 
debitore,  secus  furti  convinci  potest  ex  rigore  juris 
civilis  ex  leg.  54  ff.  de  fartis.  —  Fructus  pariter 
qui  percipiuntur,  cedunt  habenti  pignus,  computandi 
tamen  in  sortem  principalem ;  ex  pignore  enim 
lucrum  facere  usurarium  est  ex  eap.  1  et  2  de 
usar.  Imo  in  sortem  principalem  debent  compu¬ 
tari  fructus  quoque,  qui  percipi  potuissent,  nisi 
ex  lata  vel  levi  culpa  creditoris  periissent,  cum 
creditor  in  hoc  contractu  inducto  in  sui  exclusivam 
utilitatem,  seu  securitatem,  debeat  eam  diligentiam 
adhibere,  quam  diligens  pater  familias  in  suis  ser¬ 
vandis  rebus  impendere  solet.  Sunt  tamen  tres 
casus  in  jure  notati,  in  quibus  creditor  non  im¬ 
putat  in  sortem  principalem  fructus  perceptos :  — 
l.°  cum  feudum  est  domino  oppignoratum  et  in- 
terim  obsequium  non  praestatur  ex  eap.  1  de 
feud.;  deficientibus  enim  obsequiis,  non  est  ratio 
cur  feudatarius  habeat  fructus,  sed  potius  ad  do¬ 
minum  spectant:  —  2°  cum  maritus  percepit  fructus 
ex  fundo  in  pignus  dato  pro  dote  promissa  a  so¬ 
cero  ex  eap.  16  de  usur.;  dos  namque  est  frugi¬ 
fera,  et  fructus  fundi  pignorati  sunt  loco  fructuum 
dotis:  —  3°  cum  Clericus  percipit  fructus  ex  bonis 
beneficii,  quod  suum  est,  sed  injuste  detinetur  a 
laico,  et  deinde  sibi  in  pignus  eadem  bona  data 
sunt  ex  eap.  1  de  usuris:  sunt  quippe  fructus  ad 
Clericum  pertinentes,  quibus  injuste  privatus  erat. 

4.°  Ast  quaeritur,  an  possit  in  pignore  constitui 
pactum  antichryseos,  vel  pactum  legis  commis- 

soriae?  Et  quod  attinet  ad  pactum  antichryseos, 
istud  importat  ut  inter  debitorem  et  creditorem 
conveniatur  hunc  posse  re  oppignorata  uti,  donec 
reddatur  debitum,  aut  usque  ad  id  temporis  fructus 
ex  re  oppignorata  percipere  valeat  non  imputandos 
in  sortem  principalem.  Atqui  hoc  pactum  est  illi¬ 
citum  et  usurarium  ex  cap.  1  ei  2  de  usuris , 
et  cap  6  h.  t.:  sunt  enim  hi  fructus  ultra  sortem, 
nec  creditor  duplex  ex  pignore  beneficium  susci¬ 
pere  potest;  primum  enim  beneficium  habet  se¬ 
curitatis  sui  crediti;  alterum  vero  susciperet  in 
fructibus  sibi  habendis  absque  ulla  ratione.  Ea 
autem,  quae  diximus,  non  important,  quod  creditor 
ex  fructibus  pignoris  non  valeat  compensationem 
sibi  facere  sumptuum,  quos  circa  rem  oppignoratam 
fecit,  si  moderati  isti  sint  et  necessarii,  vel  utiles, 
ut  communiter  tenent  Doctores  ex  claris  juris  prin¬ 
cipiis.  Ex  quo  eruitur  a  jure  canonico  fuisse  cor¬ 
rectum  jus  civile,  quod  hoc  pactum  non  obscure 
admittebat  leg.  1  et  11  ff.  h.  t.  —  Pactum  vero 
legis  commissoriae  est,  cum  creditor  convenit  cum 
debitore,  ut  si  infra  certum  tempus  debitum  so¬ 
lutum  non  fuerit,  pignus  deinde  libere  pertineat 
ad  creditorem,  sit  ei  venditum,  vel  in  solutum 
datum,  vel  in  feudum;  quod  pactum  tamquam  il¬ 
licitum  et  invalidum  reprobatur  cap.  7  h.  t.,  nec 
valet  etiamsi  debitor  renuntiaverit  huic  juris  dispo¬ 
sitioni:  per  se  enim  est  iniquum.  Ratio  vero  haec 
est,  quia  pignus  de  se  semper  plus  valet,  quam 
importet  creditum,  pro  quo  datum  est;  unde  ere- 

ditor  ex  hoc  pacto  aliquid  ultra  sortem  exigeret. 
Secus  autem  est,  si  ita  paciscerentur  partes,  ut, 
si  infra  certum  tempus  debitum  non  solvatur,  cre¬ 
ditor  lucretur  rem  pignori  datam,  sed  pro  justa 
aestimatione,  quia  tunc  emolumentum  pacti  est 
tantum  acquisitio  rei;  sed  pretium  est  justum,  et 
si  erit  locus  refectioni  excessus,  fiet.  —  Satisfacto 
autem  credito,  in  cujus  securitatem  pignus,  vel 
hypotheca  constituta  est,  res  pignori  data  redit  in 
possessionem  domini,  et  hypotheca  tollitur. 


TITULUS  XXII. 


De  Fidejussor  ibas. 


l.°  Fidejussio  est  «  contractus,  quo  quis  pro- 
»  mittit  se  soluturum  quod  alius  debet,  si  debitor 
»  principalis  non  solverit.  »  Unde  fidejussio  sup¬ 
ponit  obligationem  alterius  principalem,  quae  ex 
fidejussione  non  tollitur,  sed  permanet;  si  enim 
haec  ex  assumpta  nunc  obligatione  cessaret,  et 
liberaretur  debitor  principalis,  non  tam  fidejussio, 
quam  expromissio  nuncuparetur.  Subsistit  ergo 
obligatio  principalis  accedente  fidejussione,  ex  qua 
quis  solvere  tenetur,  si  reus  principalis  non  solvat. 
Unde  si  obligatio  principalis  est  invalida,  vel  a  jure 
reprobata*  fidejussoria  quoque  obligatio  decidit,  et 
invalida  est  ex  regula  178  ff.  et  reg.  42  juris 
in  VI.  Unde  est  quod  recte  concludat  Schmalz- 
grueber  hic  nu/n.  2,  quod  si  quis  fidejubeat  in 

promissione  usurarum,  vel  rei  temporalis  pro  be¬ 
neficio  ecclesiastico,  vel  alia  re,  aut  jure  spirituali, 
vel  quod  huic  adnexum  est,  fidejussio  est  irrita, 
quia  hujusmodi  promissiones  jure  sunt  reprobatae: 
et  idem  dicendum  de  ceteris  contractibus,  sive 
deinde  illi  ex  ipsa  rei  natura,  sive  ex  humani  juris 
dispositione  reprobentur.  Et  nam.  6  subjungat 
parum  referre,  si  obligatio  principalis,  cui  adjicitur 
fidejussio,  sit  naturalis  et  civilis  simul,  sive  natu¬ 
ralis  tantum;  nam  etsi  prior  obligatio  sit  solum 
naturalis,  ipse  tamen  fidejussor  obligabitur  etiam 
civiliter  et  efficaciter.  Quemadmodum  nihil  refert 
an  obligatio  oriatur  ex  contractu,  vel  quasi,  ex 
delicto,  vel  quasi;  nam  fidejussores  possunt  dari 
quoque  in  causis  criminalibus,  aut  civiliter  actis, 
aut  etiam  criminaliter,  dummodo  poena  nou  sit  alia 
quam  mulcta  pecuniaria,  quam  potest  solvere  aut 
debitor  principalis,  aut  fidejussor. 

2.°  Indulgere  fidejussionibus  Clericis  interdi¬ 
citur,  ne  saecularibus  negotiis  implicentur,  licet 
poena  in  cap.  1  h.  t.  comminata  exoleverit; 
fidejussiones  autem  si  fecerint,  ex  iis  conveniri 
possunt,  et  satisfacere  tenentur  vel  ex  suo  patri¬ 
monio,  vel  ex  redditibus  proprii  beneficii.  Est  hic 
autem  notandum,  ut  advertit  Giraldi  in  oper.  cit. 
part.  1  sed.  465,  quod  ex  decreto  S.  Congrega¬ 
tionis  Concilii  diei  15  Martii  1642  sicuti  Clerico 
constituto  in  sacris  interdicta  est  alienatio  patri¬ 
monii  sine  licentia  Episcopi,  ita  etiam  fidejussio 
super  bonis  et  fructibus  ejusdem  patrimonii;  juxta 

tamen  sequentem  hanc  declarationem  sub  die  3 
Feb.  1604 ,  prout  reperitur  lib.  XVII  Decretorum 
dict.  Cong.  pag.  18,  S.  Congregatio  Concilii  cen- 
suit,  neque  in  ejusmodi  patrimonio,  neque  in  ejus 
fructibus  ad  Clericum  alendum  necessariis  execu- 
tioni  locum  esse  posse :  licere  autem  capere  in 
causam  judicati  eam  fructuum  partem,  quae  quo¬ 
tannis  superesset  ultra  eam,  quae  ad  Ordinati  su¬ 
stentationem,  non  laute,  sed  tenuiter  vivendo,  ju¬ 
dicis  ecclesiastici  arbitratu  fuerit  necessaria.  Posse 
autem  ipsum  creditorem  accipere  in  solutum,  atque 
vendere  jus  sibi  competens  ad  hujusmodi  patrimo¬ 
nium,  quod  per  mortem  ipsius  promoti  ad  credi¬ 
torem,  uti  res  haereditaria,  pertinebit.  —  Praelato 
etiam  interdicitur  ex  ccm.  29  caus.  XI  quaest.  1 
fidejussio:  si  autem  fiat  nomine  proprio,  tunc  valet, 
et  tenebitur  de  bonis  suis  patrimonialibus,  vel  de 
redditibus  suae  mensae;  at  si  faciat  fidejussionem 
nomine  Ecclesiae  irrequisito  Capitulo,  aliisque  so- 
lemnitatibus  juris  posthabitis,  Ecclesia  non  obli¬ 
gabitur. —  Religiosus  demum  fidejubere  nequit  sine 
sui  Abbatis,  et  majoris  partis  Capituli  licentia  ex 
cap .  4  li.  t.  At  cum  tali  licentia  ei  licet  fide¬ 
jubere  in  re  parva,  raro  et  ex  rationabili  causa: 
secus  non  tenebitur  Conventus  pro  his  aliquatenus 
respondere,  nisi  forte  in  utilitatem  domus  ipsius 
manifeste  constiterit  redundasse;  et  pluribus  id 
ostendit  Giraldi  oper.  cit.  part.  1  sect.  446. 

3.°  Effectus  fidejussionis  est,  ut  fidejussor 
obligetur  erga  creditorem,  et  hic  poterit  eum  con- 

venire,  ut  solvat  quod  debitor  principalis  debebat; 
et  quidem  jure  romano  antiquo  licebat  creditori 
convenire  fidejussorem  aeque  ac  reum  principalem, 
imo  et  ante  illum  ex  leg.  2  et  5  cod.  h.  t.  Sed 
deinde  inductum  est  ex  novell.  4  et  auth.  prae¬ 
sente  cod.  h.  t.  beneficium  ordinis,  seu  excussionis, 
quo  fidejussor  a  creditore  conveniri  non  potest, 
nisi  prius  excussus  ab  eo  sit  debitor  principalis; 
cui  tamen  beneficio  fidejussor  renunciare  potest, 
et  fidejussores  semper  adiguntur  ad  hanc  renun¬ 
tiationem:  proinde  hoc  beneficium  in  praxi  non 
verificatur.  At  si  sint  plures  fidejussores  in  solidum 
quoque  obligati,  et  creditor  ab  uno  velit  universum 
creditum  exigere,  hic  invocare  potest  beneficium 
divisionis,  ut  alii  quoque  fidejussores  pro  parte  vi¬ 
rili  concurrant  ad  debiti  solutionem,  dirigendo  hanc 
exceptionem  contra  creditorem,  ut  pro  hac  parte 
eos  conveniat  §  si  plures  instit.  h.  t.,  ex  leg.  3 
cod.  et  leg.  26  digest.  h.  t.  Quod  si  fidejussor 
his  beneficiis  uti  nequeat,  ei  superest  beneficium 
cedendarum  actionum,  ex  quo  a  creditore,  qui 
totum  creditum  a  fidejussore  exegit,  petitur  ut 
huic  cedat  actiones ,  quas  adversus  debitorem  prin¬ 
cipalem,  confidejussores  reliquos,  et  pignorum  pos¬ 
sessores  habet  ex  leg.  13  et  17  digest.  et  leg.  11 
et  21  cod.  h.  t.:  quae  omnes  leges  obtinent  etiam 
plene  in  foro  ecclesiastico. 

4.°  Fidejussor  generaliter  loquendo  nullam 
habet  actionem  adversus  creditorem,  nisi  postquam 
pro  ipso  solverit;  sed  ex  tunc  ei  competit  actio 


LIBER  III. 


TITULUS  XXII. 


361 


ad  indemnitatem  ex  mandato  ex  eap.  2  et  3  h.  t. 
Nihilominus  nonnulli  sunt  casus,  in  quibus  etiam 
ante  debiti  solutionem  hanc  contra  debitorem  prin¬ 
cipalem  valet  actionem  exercere,  et  isti  casus  no¬ 
tantur  in  eap .  5  h.  t.  nempe:  —  1°  si  debitor 
principalis  diu  solvere  distulit:  —  2°  quando  in¬ 
cipit  bona  sua  dissipare,  si  post  inchoatam  dissi¬ 
pationem  se  non  emendaverit:  —  3°  quando  fide¬ 
jussor  in  judicio  condemnatus  est  ad  solvendum, 
et  idem  est  si  post  conclusionem  in  causa  mani¬ 
feste  sit  in  periculo  condemnationis. 


TITULUS  XXIII. 

De  Solutionibus. 


l.°  Solutio  proprie  et  stricte  sumpta,  est  «  ido- 
»  nea  ac  sufficiens  debiti  praestatio,  seu  satisfactio 
>  tempore  et  loco  conveniente  legitime  facta.  » 
Quae  definitio  non  eget  expositione,  nisi  quod  at¬ 
tendendum  sit  in  ea  non  dici,  quod  solutio  debeat 
fieri  creditori;  nam  aliquando  etiam  alteri  fieri 
potest,  puta  ex  sequestratione  crediti  etc. — -Quaestio 
satis  antiqua  est,  an  solutio  facienda  sit  in  eadem 
specie  monetae,  in  qua  mutuum  factum  est,  quaeve 
esset  conventa,  vel  secus  ?  Et  communiter  respon¬ 
debatur  de  se  valere  solutionem  in  quacumque 
monetae  specie,  dummodo  esset  moneta  currens  et 
valens,  neque  enim  in  solutione  attenditur  materia, 
sed  valoris  aestimatio:  ex  leg.  1  Jf.  eontrah. 
empt.  Ast  nostris  diebus  quaestio  haec  implicatior 

evasit,  propterea  quod  a  Guberniis  civilibus,  et 
praesertim  a  Gubernio  italico  usque  adhuc  propo¬ 
sita  est  moneta  papyracea,  ej usque  receptio  facta 
est  obligatoria,  atque  in  lege  praescriptum  est,  ut 
ipsa  recipiatur  pro  suo  calore  nominali  prout 
quaevis  pecunia ,  non  obstante  quavis  contraria 
dispositione  legis ,  aut  paeto  conventionali .  Ita  habet 
lex  civilis  1  Maii  1866  sui  corso  forzoso  della, 
carta  moneta  art.  3.  Disputantibus  ex  utraque 
parte  theologis  et  canonistis,  quaestio  delata  ad  S. 
Congregationem  Universalis  Inquisitionis  in  genere 
non  fuit  resoluta,  imo  dilata  pro  ulteriori  examine, 
tamen  ad  instantiam  Episcopi  Veronensis  pro  du¬ 
bio:  «  an  privata  pacta  in  hac  re  amittant  suam  vim 
per  subsequentem  legem  civilem  ea  irritantem  ?  » 
respondit  sub  die  20  Aprilis  1876  ad  casum:  «  Mu- 
tuatarium,  qui  aureos  nummos  vulgo  marenghi 
accepit,  et  promisit  solutionem  sortis  et  fructuum 
in  eadem  monetae  specie,  sin  minus  additamentum 
differentiae,  quod  vulgo  dicitur  aqqio,  inter  con¬ 
ventam  pecuniam  illamque  papyraceam,  tuta  con¬ 
scientia  solvere  non  posse  creditori  rationabiliter 
invito  monetam  chartaceam  depretiatam  pro  valore 
nominali,  »  Sicut  in  alio  casu  Urbis  sub  die  12 
Septembris  1877  idem  responsum  datum  est. 

2.°  Quid  autem  flet  si  debitor  solvendo  non 
est?  Debitor  non  privilegiatus  omnes  molestias 
potest  declinare,  si  omnia  bona  sua  creditoribus 
dimittat,  quae  dicitur  cessio  bonorum,  et  promittat 
se,  cum  ad  meliorem  fortunam  devenerit,  satisfa- 

et  uram  pro  residuo;  cum  ejus  bona  non  fuerint 
sufficientia. —  Aliqui  tamen  debitores  sunt  privile- 
giati;  et  ex  cap.  3  h.  t.  sunt  Clerici;  qui  ex 
privilegio  competentiae  ad  instar  militum  jure  ro- 
mano,  bonis  omnibus  cedere  non  tenentur;  at 
possunt  sibi  reservare  quod  ad  tenuem  victum  et 
sustentationem  sibi  est  necessarium,  dummodo 
exhibeant  cautionem  idoneam,  aut  saltem  jurato¬ 
riam,  quod  si  ad  meliorem  fortunam  devenerint, 
debita  sint  soluturi.  Ad  interpretationem  tamen 
hujus  capitis  retinendum  est  hodie  post  Concilium 
Tridentinum  sess.  35  cap.  3  de  reform.,  neque 
in  hac  specie,  neque  in  aliis  judicialibus  processibus 
posse  per  judicem  indiscriminatim  adhiberi  gla¬ 
dium  censurarum,  prout  antiquitus  erat  etiam  in 
casu  contumaciae  praesumptae ,  sed  esse  locum  aliis 
poenis:  vide  Fagnanum  in  cap.  3  h.  t.  num.  4. 
At  vero  hoc  competentiae  beneficium  limitatur  ut 
non  concedatur:  —  1°  propter  actiones  reales,  sed 

tantum  personales  *•  -  S  0  neque  propter  actiones 

ex  delicto,  vel  quasi  delicto:  —  3°  nec  Clerico  de¬ 
negante,  sed  tantum  confitente  debita  sua,  quibus 
ex  mala  fortuna  occurrere  nequit:  —  4°  neque 
demum  Clerico  conjugato,  qui,  ut  dictum  est  ti¬ 
tulo  III hujus  libri ,  hoc  privilegium  non  conservat. 
Cui  privilegio  Clericus  renuntiare  nequit:  inductum 
siquidem  est  in  honorem  coetus.  —  Ex  cap.  2 
h.  t.  successor  in  Praelatura,  vel  beneficio  tenetur 
solvere  debita  ab  antecessore  contracta,  si  ea  inita 
sint  nomine  Ecclesiae,  vel  pro  ejus  necessitate,  vel 

utilitate;  sicut  pariter  ex  iisdem  redditibus  Eccle¬ 
siae  sunt  ea  debita  dimittenda,  quae  pro  necessi¬ 
tate  Rectoris,  vel  Praelati  antecessoris  fuerunt  con¬ 
tracta,  praesertim  si  ab  eo  nulla  bona  patrimo¬ 
nialia  fuere  relicta;  inter  quae  sunt  etiam  expensae 
funerum. 

3.°  Hic  a  Doctoribus  proponitur  quaestio  de 
solutione  indebiti,  et  de  sic  soluti  repetitione,  seu 
condictione.  — -  Condictio  indebiti  definiri  potest: 
«  actio  personalis,  quam  quisque  habet  contra  eum, 
cui  indebitum,  idest aliquid, quod  ei  non  debebat, per 
errorem  solvit.  »  —  Porro  indebitum  aliquid  tripli¬ 
citer  dici  potest,  nempe  :  —  (a)  naturaliter  et  ci¬ 
viliter : —  (b)  naturaliter  non  civiliter: — (c)  ci¬ 
viliter  non  naturaliter .  - —  Exemplificant  id  Do- 
ctores,  ut  quando  nulla  est  ratio  obligationis  di¬ 
catur  indebitum  naturali  et  civili  jure:  si  autem 
summo  jure  civili  esset  obligatio,  et  non  jure  na¬ 
turali,  ut  ex  chirographo  continente  obligationem 
restituendae  numeratae  pecuniae,  quod  quis  fecit 
sub  spe  ejusdem  recipiendae,  sed  numquam  nume¬ 
ratae,  saltem  post  biennium  cessante  exceptione 
habetur  obligatio  civilis,  sed  nulla  naturalis,  cum 
pecunia  recepta  non  sit;  tunc  indebitum  est  natu¬ 
raliter,  sed  civiliter  debitum.  At  si  ex  pacto  nudo 
quid  promissum  sit,  cum  pacta  nuda  obligationem 
civilem  non  pariant,  bene  vero  naturalem,  tunc 
indebitum  id  dicitur  civiliter,  sed  naturaliter  de¬ 
bitum.  Similiter  quis  indebitum  potest  solvere:  — 
(a)  sciens  se  indebitum  solvere:  —  (p)  ex  ignorantia, 

seu  melius  ex  errore,  quae  ignorantia  et  error 
esse  potest  vel  juris,  vel  facti  :  —  (y)  indebiti 
solutio  fieri  potest  in  dubio  an  hoc  sit  debitum, 
nec  ne.  —  Quibus  positis  circa  indebiti  condictio¬ 
nem  dantur  sequentes  conclusiones.  —  1°  Qui 
sciens  se  non  debere  tamen  solvit,  non  potest  in¬ 
debitum  repetere,  quia  censetur  donasse,  et  id 
apertissimis  juris  textibus  probatur,  nempe  ex 
leg.  1  Digest.  de  condiet,  indebiti:  «  si  sciens  se 
non  debere  solvit,  cesscd  repetitio:  »  et  in  reg.  53 
Digest.  de  regat,  jur.:  «  cujus  per  errorem  dedi 
repetitio  est,  ejus  consulto  dati  donatio  est.  »  Et  hoc 
valet  etiamsi  quis  solveret  indebitum  ea  mente, 
ut  deinde  repeteret,  prout  constat  ex  leg.  50  Di¬ 
gest.  de  condiet,  indeb.  —  11°  in  genere  ad  inde¬ 
biti  repetitionem  non  juvat  ignorantia  juris,  prae¬ 
sertim  si  sit  affectata,  vel  crassa,  bene  vero  igno¬ 
rantia  facti;  prout  clare  patet  ex  leg.  10  cod.  de 
juris  et  facti  ignorant.;  ibi :  «  cum  ejuis  jus  igno¬ 
rans  indebitam  pecuniam  solvit,  cessat  repetitio; 
per  ignorantiam  enim  facti  tantum  repetitionem 
indebiti  soluti  competere  tibi  notum  est:  »  et  lex  9 
§  3  Digest.  eod.  iit.:  « juris  ignorantiam  non 
prodesse  Labeo  ita  accipiendum  existimat,  si  juris 
consulti  copiam  haberet,  vel  sua  prudentia  instructus 
sit,  ut  cui  facile  sit  scire,  ei  detrimento  sit  juris 
ignorantia.  »  Ratio  generalis  est  tum  quia  non 
praesumitur  talis  ignorantia,  tum  quia,  si  est,  pu¬ 
nitur.  Hoc  autem  dicimus  de  rigore  juris  civilis, 
quamvis  non  desint  textus,  ex  quibus  demonstretur 

aliquando  dari  condictionem  indebiti  ex  errore  juris 
quoad  eas  saltem  personas,  queis  ignorantia  juris 
non  imputatur.  Inter  canonistas  praevaluit  sen¬ 
tentia  contraria,  ut  etiam  in  errore  juris  admit¬ 
tatur  condictio  indebiti,  Gonzalez  in  cap.  fin.  h.  t. 
num.  5.  In  primis  enim  non  solum  non  constat 
de  animo  donandi,  sed  neque  praesumitur  hic  ani¬ 
mus  in  eo,  qui  solvit  ex  errore  juris.  Quo  excluso, 
qui  solutum  possidet,  absque  ullo  titulo  id  retinet, 
et  subintrat  ratio  aequitatis  jam  supra  enunciata. 
Unde  in  foro  canonico  obtinet  dari  repetitionem 
indebiti  ex  errore  juris  quoque.  Codex  civilis  ita- 
licus  id  etiam  admittit  in  art.  1146:  «Chi  per 
»  errore  si  credeva  debitore  quando  abbia  pagato 
»  il  debito,  ha  il  diritto  di  ripetizione  contro  il 
»  creditore.  Cessa  pero  tale  diritto,  se  il  creditore 
»  in  conseguenza  dei  pagamento  si  e  privato  in 
»  buona  fede  dei  titolo  e  delle  cautele  relative  al 
»  credito;  nel  qual  caso  e  salvo  a  colui,  che  ha 
»  pagato,  il  regresso  contro  il  vero  debitore.  »  In 
quo  articulo  comprehenditur  expresse  etiam  error, 
seu  ignorantia  juris.  In  subsequentibus  autem 
articulis  expenditur  quid  repeti  possit  hac  con¬ 
dictione,  prout  creditor  vel  bona,  vel  mala  fide  re¬ 
cepit  indebiti  solutionem.  —  III0  At  vero  si  inde¬ 
bitum  naturaliter  et  civiliter  fuerit  per  errorem 
facti  solutum,  condictio  indebiti  habet  locum;  et 
suppetit  legalis  et  naturalis  ratio.  Ex  lege  qui¬ 
dem,  cum  ex  leg.  8  Digest.  de  juris  et  faeti  igno¬ 
rari.  dicatur  errorem,  sive  ignorantiam  facti  in 

damnis,  imo  etiam  in  compendiis,  seu  lucris  ne¬ 
mini  nocere.  Ratio  vero  naturalis  suppetit,  cum 
id  sine  causa  penes  accipientem  sit,  et  naturalis 
aequitas  non  patiatur,  ut  aliquis  cum  aliena  jactura 
locupletetur  ex  leg.  14  Digest.  de  condiet,  indeb.  — 
IV0  Idem  servatur,  quando  solutum  est  per  facti 
errorem  quod  debitum  civiliter  erat,  sed  natura¬ 
liter  indebitum.  Cui  enim  datur  exceptio  ex  leg.  7 
■cod.  de  non  numer.  pecun.  huic  datur  etiam  re¬ 
petitio.  Quod  et  ratio  naturalis  suadet,  cum  hic 
titulus  civilis  non  est  nisi  simulacrum  ex  rigore 
juris  inductum,  sed  nullo  juris  naturalis  funda¬ 
mento  fulcitum;  unde  nulla  vera  ratione  ille  pos¬ 
sidet,  cui  talis  summa  soluta  est,  et  proinde  su¬ 
perveniunt  rationes  antecedentis  conclusionis,  — 
V°  At  si  per  facti,  vel  juris  errorem  id  solutum 
est,  quod  erat  naturaliter  debitum,  etsi  civiliter 
indebitum;  huic  repetitio  non  competit.  Illa  enim 
aequitas  naturalis,  quae  repetitionem  indebiti  re¬ 
poscebat  in  tertia  et  quarta  conclusione,  eadem 
contrarium  dictat  in  hac  conclusione  quinta,  cum 
aequitas  illa  fuerit,  quae  hanc  obligationem  natu¬ 
ralem  induxit.  —  VI0  Jus  repetendi  indebitum  sese 
extendit  etiam  ad  eum,  qui  dubitans  an  debitum 
esset,  tamen  solvit  ex  leg.  fin.  cod.  de  condiet, 
indeb.;  quia  ut  monet  reg.  41  Digest.  de  Regul. 
Jur.,  «  in  re  obscura  melius  est  facere  repetitioni, 
quam  adeentitio  lucro;  »  prout  sese  extendit  ad 
eum  qui  solvit,  quod  promisit  sub  conditione  in¬ 
certa  de  futuro,  aut  in  diem  incertam,  ut  repetat 

ante  eventum  conditionis,  aut  ante  illum  diem.  Et 
haec  incerti  repetitio  sustinetur  etiam  cum  non 
extat  id,  quod  solutum  est;  nam  potest  peti  exti¬ 
matio,  quantum  scilicet  ex  re  alienata,  vel  con¬ 
sumpta,  ditior  factus  est  ille,  qui  accepiti  licet  non 
possint  peti  usurae,  aut  fructus  mere  civiles,  vel 
industriales.  Extenditur  pariter  actio  ad  repeten¬ 
dam  extimationem  facti  per  errorem  praestit,  aut 
negotii  utiliter  gesti.  Sicut  demum  competit,  si 
quis  non  tantum  suo,  sed  quoque  si  alieno  no¬ 
mine  indebitum  solvit.  Omnibus  enim  hisce  in 
casibus  succurrit  eadem  ratio  aequitatis;  et  proinde 
valet  illud  juris  principium:  «  ubi  est  eadem  ratio, 
ibi  debet  esse  eadem  juris  dispositio.» — At  cui  in¬ 
cumbit  onus  probandi  fuisse  indebitum  quod  so¬ 
lutum  est?  Respondet  huic  interrogationi  jus  ec¬ 
clesiasticum  in  cap.  Jln.  h.  t.  apprime  conveniens 
cum  dispositione  juris  civilis  in  leg.  25  Digest. 
de  probat.  Si  enim  ille,  contra  quem  condictio  in¬ 
debiti  proposita  est,  fatetur  se  pecuniam  recepisse, 
sed  negat  eam  esse  indebitam,  tunc  qui  agit  con¬ 
dictione  probare  tenetur  se  indebite  solvisse,  quia 
actoris  est  probare  secundum  vetus  juris  princi¬ 
pium.  At  si  ille  fuerit  inficiatus  se  summam  re¬ 
cepisse,  tunc  probato  per  actorem,  quod  hanc 
summam  dederit,  ejus  deinde  erit  demonstrare 
fuisse  ex  debito  solutam;  et  jure  quidem,  cum 
contra  se  dederit  suspicionem  se  ideo  negasse 
factam  solutionem,  quia  facile  contra  ipsum  po¬ 
terat  ostendi  esse  indebitam.  —  Ultimo  notandum 

est  hanc  competere  actionem  ei,  qui  eidem  renun¬ 
tiavit,  ut  communis  Auctorum  sententia  tenet:  sup¬ 
ponitur  enim  hanc  renuntiationem  ex  errore  pro¬ 
cessisse,  quia  renuntians  putabat  se  debere  solvere; 
secus  vero,  si  haec  renuntiatio  facta  fuerit  etiam 
pro  casu,  quo  comperiretur  indebitum  solutum 
esse;  quia  tunc  error  cessat,  et  succedit  donatio.  — 
Non  loquimur  in  hoc  titulo  de  occulta  compensa¬ 
tione,  ut  plures  faciunt  Commentatores;  nam  talis 
quaestio  spectat  exclusi  ve  ad  Theologiam  moralem. 


TITULUS  XXIV. 


De  donationibus. 


l.°  Donatio  ex  pluribus  textibus  legum  solet 
a  Doctoribus  definiri:  «  liberalitas  in  accipientem, 
nullo  jure  cogente,  facta;  »  vel  ut  alii  magis  expli- 
cite  definiunt,  «  est  rei  licitae,  nullo  jure  cogente, 
ex  liberalitate  facta  collatio,  ab  accipiente  acce¬ 
ptata  :  »  in  qua  definitione  sunt  advertenda :  — 
1°  ut  res  non  sit  donari  prohibita:  —  2°  ut  ex 
justitia  non  sit  debita:  —  3°  ut  habeatur  rei 
donatae  traditio ,  quia  donatio  non  perficitur 
nisi  traditione  reali,  vel  aequivalente,  quae  suf¬ 
ficiat  ad  transferendum  dominium,  et  sine  hac 
imperfecta  est,  ac  incompleta:  —  4°  demum,  ut 
sit  acceptata ;  ante  hanc  enim  acceptationem 
nec  naturaliter,  nec  civiliter  obligat  donatio,  et 
donans  suam  voluntatem  mutare  potest.  —  Cui 

ultimae  conditioni  una  est  exceptio  si  donatio  fiat 
Ecclesiae,  vel  causae  piae:  tunc  enim  regulariter 
habet  vim  voti,  quod  statim  a  Deo  acceptatur,  et 
ideo  obligat  saltem  vi  religionis ,  argatn.  ccin.  3 
caus.  12  qaaest.  2:  sed  antequam  ab  administra¬ 
tore  acceptetur,  Ecclesia,  vel  causa  pia  nullum  jus 
rigorosum  acquirit;  proinde  est  quod  Ecclesia  con¬ 
tra  Praelatum  non  acceptantem,  vel  reijcientem 
absque  causa  donationem  habeat  actionem  ad  in¬ 
demnitatem,  nisi  velit  petere  in  integrum  restitu¬ 
tionem  ad  lucrandam  rem  donatam;  hinc  hujusmodi 
vota  ante  acceptationem  mutari  adhuc,  vel  dispen¬ 
sari  possunt  ab  Episcopo,  aut  alio  habente  pote¬ 
statem.  —  Donatio  vero  multiplex  est;  et  —  (a)  alia 
est  perfecta,  qua  res  traditur  et  dicitur  realis ,  alia 
imperfecta,  qua  res  per  verba  de  praesenti  donatur, 
sed  statim  non  traditur,  ac  dicitur  verbalis:  in¬ 
super  —  (b)  alia  est  pura,  alia  conditionalis,  prout 
adnectitur  voluntas  donandi  conditioni,  aut  absque 
conditione  procedit:  —  (c)  alia  gratuita ,  quae  im¬ 
portat  meram  liberalitatem,  et  proprie  est  donatio; 
alia  remunerator  ia,  seu  propter  merita,  quae  do- 
natarius  respectu  donantis  habet,  quaeque  non 
dicitur  mera  liberali tas,  sed  magis  gratitudinis  ef¬ 
fectus,  quae  aliquando  etiam  posset  retributionem 
in  judicio  exigere,  etsi  a  judice  taxandam  secundum 
suum  prudens  arbitrium:  —  (d)  demum  donatio 
alia  est  inter  vivos,  alia  mortis  causa:  inter  vivos 
quidem,  cum  quis  simpliciter  ea  mente  donat,  ut 
rem  statim  velit  fieri  accipientis,  nec  ullo  casu  ad 

se  reverti,  et  haec  est  vera  donatio;  cum  donatio 
mortis  causa  propter  mortis  suspicionem  fiat,  nec 
plenam  liberalitatem  includat,  cum  quis  ea  mente 
sit,  ut  alteri  donet  cum  per  mortem,  quam  respicit, 
ei  amplius  rem  possidere  non  liceat;  hinc  talis 
donatio  est  de  sua  natura  revocabilis:  imo  si  fiat 
propter  metum  alicujus  instantis  periculi,  aut  dis¬ 
criminis,  hoc  superato  evanescit  ipsa  facta  donatio, 
quasi  quae,  non  verificata  conditione  per  evasionem 
a  contemplato  mortis  periculo,  nulla  fiat.  —  Hinc 
in  dubio  facta  donatio  censetur  potius  inter  vivos 
quam  mortis  causa,  cum  illa  tantum  sit  vera  do¬ 
natio,  et  verba  in  proprio  sensu  sint  accipienda. 

2.°  Praelati  et  Rectores  beneficiorum,  aliique 
operum  piorum  administratores  licet  ex  causa  ali¬ 
quas  parvas  donationes  facere  valeant  de  rebus  ad 
Ecclesias  pertinentibus;  magnas  tamen  non  valent 
explere  nisi  existente  causa  gravi,  et  adhibitis  so- 
lemnitatibus  juris  ex  cap.  2.  h.  t.  et  ex  extravag. 
Ambitiosae,  tit.  XIII ;  cum  donatio  inter  alios  con¬ 
tractus  plus  Ecclesiis  praejudicet.  —  Causae,  quae 
afferuntur  et  probantur  pro  donationibus,  sunt  vel 
ratio  renumerationis,  unde  donatio  est  remunera- 
toria,  vel  ratio  pietatis  et  misericordiae,  quae  ul- 
mati  admittitur,  etsi  alienatio,  aut  donatio  sitingens, 
dummodo  proportionata  patrimonio  Ecclesiae.  — 
Religiosi  si  extra  Monasterium  degant  ex  induito, 
possunt  eleemosinas,  aliasque  honestas  donationes 
facere  etiam  sine  consensu  Praelati,  quia  hujus¬ 
modi  donationes  ad  liberam  administrationem  per- 

tinent.  Idipsum  dicendum  est  de  Religiosis,  qui  in 
Monasterio  degentes,  rem  tamen  Monasterii  admi¬ 
nistrant;  quippe  in  ipso  administrationis  officio  in¬ 
cluditur,  ut  aliquas  parvas  valeant  donationes  ex 
causa  facere;  hoc  enim  importat  administrationis 
officium,  aut  melius  id  sinit.  Verum  qui  Religiosi 
in  Monasterio  manent  non  implicati  in  ejus  admi- 
nistratione,  cum  nullum  officium  gerant,  et  nihil 
proprium  habeant,  rerumque  non  retineant  nisi 
necessarium  usum  juxta  regulae  rigorem;  hinc 
nullas  neque  magnas,  neque  parvas  queunt  facere 
donationes  absque  licentia  Superioris.  Hunc  casum 
respiciunt  duae  Pontificiae  definitiones  satis  ce¬ 
lebres,  nempe  Bulla  Clementis  VIII,  quae  incipit 
«  Religiosae  Congregationes ,  »  et  Bulla  Urbani  VIII, 
quae  incipit  «  Naper  a  Congregatione ,  »  quique 
casus  est  Apostolicae  Sedi  reservatus,  dummodo 
istae  donationes  non  sint  remunaratoriae,  sed  sim¬ 
pliciter  liberales.  Ab  hoc  casu  reservato  datur  a  S. 
Poenitentiaria  Confessariis  facultas  absolvendi  fi¬ 
deles  sub  sequenti  forma:  «  Absolvendi  a  casu 
»  Sedi  Apostolicae  reservato  ab  accepto  munere  a 
»  Regularibus  utriusque  sexus:  injuncta  poeniten- 
»  tia  salutari,  et  quando  agitur  de  muneribus, 
»  quae  valorem  decem  scutatorum  non  excedunt, 
»  imposita  aliqua  eleemosina  judicio  tuo  taxanda, 
»  et  caute  eroganda,  cum  primum  poterit,  in  be- 
»  neficium  Religionis,  cui  facienda  esset  restitutio ; 
»  dummodo  tamen  non  constet,  quod  illa  fuerint 
»  de  propriis  bonis  Religionis:  quatenus  vero  ac- 

»  cepta  munera  vel  fuerint  ultra  valorem  scutorum 
»  decem,  vel  constet  fuisse  de  propriis  bonis  Re- 
»  ligionis,  facta  prius  restitutione ;  quam  si  de 
»  praesenti  adimplere  nequeant,  emissa  seria  pro- 
»  missione  restituendi  intra  terminum  tuo  arbitrio 
»  praefiniendum ;  alias  sub  reincidentia.  » 

3.°  Donatio  si  est  completa  rei  traditione, 
nempe  si  est  realis,  est  titulus  proportionatus  ad 
transferendum  dominium;  si  vero  est  verbalis,  tunc 
donatario  competit  jus  ad  rem  habendam  ex  leg.  12 
Digest.  h.  t.,  et  cap.  1  h.  t. ;  at  in  hoc  casu 
donans  non  dabit  usuras,  nec  fructus,  quia  res 
fructificat  domino,  et  donatarius  talis  non  est  ante 
traditionem.  Plures  autem  sunt  causae  donationis 
revocandae  etiam  quando  donatio  inter  vivos,  et 
absolute  facta  est.  Causas  has  revocationis  tres 
a  jure  civili  inductas  recensent  Doctores,  nempe 
ut  donatio  revocetur:  —  1°  ob  ingratitudinem , 
cujus  casus  expendit  et  determinat  lex  Jinal.  cod. 
de  revoe.  donat. :  —  2°  ob  supero enientiam  filiorum 
ex  leg.  8  cod.  eod.:  —  3°  si  sit  inofficiosa  ex 
leg.  1.  et  seq.  cod.  de  inoffic.  donat.  —  At  ex 
cap.  jin.  h.  t.  exceptio  quoad  has  revocationis 
causas  ponitur,  nempe  quod  donatio  facta  Ec¬ 
clesiae,  Monasterio,  vel  alteri  causae  piae  non  re¬ 
vocetur  ex  ingratitudine  Praelati,  Rectoris  etc.  cum 
enim  haec  donatio  sit  facta  Deo,  nequit  ista  causa 
cadere  in  liberalissimum  bonorum  omnium  largi¬ 
torem.  At  optime  hic  advertit  cum  pluribus  Pihring 
num.  37  quod  si  fructus  rei,  quae  Ecclesiae  do- 

nata  est,  ad  mensam  Praelati,  vel  ad  beneficium 
Rectoris  spectent,  iis  privari  Praelatus,  aut  Bene- 
ficiatus  in  poenam  ingratitudinis  potest  ad  tempus 
vitae  suae.  Sicut  pariter  advertendum  est  causas 
revocationis  non  attendi  in  donationibus  remune- 
ratoriis,  quae  non  verae  donationes  quam  compen¬ 
sationes  sunt;  et  in  donationibus  factis  ob  causam, 
puta  dotis,  aut  propter  nuptias  etc.,  quae  pariter 
non  merae  liberalitates  censentur,  aut  quia  pater 
filiam  dotare  tenebatur,  aut  quia  onus  donatario 
impositum  est,  cui  satisfecit. 


TITULUS  XXV. 


De  Peculio  Clericorum. 


l.°  Sub  nomine  peculii  Clericorum  veniunt 
bona,  quae  ipsi  habent  discreta  a  patrimonio 
Ecclesiae.  Haec  autem  bona  sunt  —  1°  patri¬ 
monialia,  quae  eis  obveniunt  ex  censu  familiae, 
haereditate,  donationibus  etc.  :  —  2°  sunt  quasi- 
pratrimonialia,  vel  inclust rialia,  quae  eis  obveniunt 
ex  labore  in  functionibus  ecclesiasticis  exercendis, 
aliisque,  quae  eorum  statum  respiciunt,  eisque  a 
jure  permissa  sunt,  prout  eleemosinae  Missarum, 
lucra  praedicationis,  officii  Vicarii,  cantus  eccle¬ 
siastici  et  alia;  nec  non  redditus  stolae,  et  distri¬ 
butiones,  quibus  Beneficiati  ad  interessendum 
choro  alliciuntur;  eaque  repraesentant  peculium 
quasi-castrense  filiorum  familias,  prout  et  sequentia 
bona :  —  3°  sunt  parsimonialia  ea,  quae  ex  red- 

ditibus  mere  ecclesiasticis  ad  congruam  sustenta¬ 
tionem  sibi  competentibus,  parcius  ac  honestius  vi¬ 
vendo  sibi  subtrahunt  et  congregant.  Demum  — 
4°  sunt  benefielalia ,  nempe  redditus  beneficiorum, 
quae  Clericis  in  titulum  concessa  sunt;  eaque  sub¬ 
dividuntur  in  necessaria  et  superflua;  necessaria 
quidem  sunt,  quae  inserviunt  honorabili  Clerico¬ 
rum  sustentationi,  et  sustentatio  Clericorum  ho¬ 
nesta  illa  dicitur,  quae  spectatis  omnibus  prudenter 
attendendis,  personae,  dignitatis,  qualitatis,  gradus 
doctrinae,  temporis,  regionis  et  consuetudinis,  non 
excedit  neque  deficit  in  iis,  quae  pro  re  domestica, 
et  famulatu  expendere  solent  ejusdem  conditionis 
homines  prudentes  et  timoratae  conscientiae.  — 
Quae  autem,  iis  demptis,  supersunt  ex  redditibus 
beneficialibus,  dicuntur  superflua. 

2.°  Queis  animadversis  in  hoc  titulo  duae 
sunt  quaestiones  proponendae,  nempe,  an  istorum 
peculiorum  Clerici  habeant  plenum  dominium,  vel 
non?— Et  deinde,  an  eorumdem  habeant  expeditum 
et  liberum  usum,  ita  ut  de  iis  tam  inter  vivos, 
quam  mortis  causa  valeant  libere  disponere,  vel 
secus?  —  Et  quod  respicit  primam  quaestionem  ex 
claris  juris  textibus  probatur  Clericos  habere  ple¬ 
num  dominium  bonorum  tam  patrimonialium,  quam 
industrialium  ac  parsimonialium,  nempe  ex  cap.  1 
h .  t.  et  cap.  1  et  5  de  testament .  Et  jure  quidem  : 
nam  Clerici  sunt  capaces  acquirendi  proprietatem 
ut  reliqui  cives  et  christiani :  ex  altera  vero  parte 
ista  bona  eis  advenerunt  aut  ratione  familiae,  aut 

ex  licita  industria;  proinde  ea  licite  lucrantur;  et 
omnes  conveniunt  Doctores.  Solum  proinde  esse 
quaestio  potest  de  redditibus  beneficialibus.  Sed 
relate  ad  istos,  pariter  non  potest  in  dubium  re¬ 
vocari,  nec  revocatur,  quod  Clerici  acquirant  pro¬ 
prietatem  eorum  fructuum,  qui  sunt  suae  susten¬ 
tationi  necessarii,  etiamsi  ceteroquin  Clerico  supe- 
ressent  fructus  ex  aliis  suis  peculiis,  cum  evan- 
gelica  sic  sententia  «  dignus  est  operarius  mereede 
sua,  »  et  Paulus  clamet  «  nemo  militat  propriis 
stipendiis.  »  Ergo  solum  de  superfluis  quaeri  po¬ 
test,  an  eorum  acquirant  Beneficiati  proprietatem. 
Verum,  quidquid  sit  de  nonnullis  veterum  canonum 
expressionibus,  quarum  tamen  sensum  inferius 
exponemus;  et  quidquid  sit  de  alia  quaestione, 
nempe  quomodo  isti  fructus  superflui  sint  expen¬ 
dendi  a  Clericis  (non  semper  enim  proprietarius 
habet  liberam  dispositionem  rerum  suarum,  ut  est 
pupillus,  aliique),  adsunt  juridica  argumenta,  qui¬ 
bus  ostendatur  superfluorum  quoque  fructuum  be- 
neficialium  Clericos  proprietatem  adipisci,  quamvis 
non  desint  Doctores,  qui  id  negent.  Revera  jus 
ecclesiasticum  nullam  facit  distinctionem  inter 
fructus  necessarios  ad  sustentationem,  et  super¬ 
fluos;  sed  fatentibus  Doctoribus  sententiae  nobis 
adversae,  Clerici  illorum  fructuum  nanciscuntur 
proprietatem:  ergo  et  superfluorum.  His  adde  mo¬ 
dum  loquendi  canonum  post  beneficiorum  consti¬ 
tutionem  satis  nostrae  sententiae  convenire;  Con¬ 
cilium  Tridenti num  siquidem  sess.  23  eap.  1 ,  et 

sess.  24  cap.  12  Clericos  non  residentes  decernit 
fractus  non  facere  suos;  ergo  in  vim  contrariorum, 
qui  Clerici  explent  adnexas  beneficio  obligationes, 
hos  fructus  lucrantur  et  faciunt  suos,  nempe  eorum 
proprietatem  acquirunt.  Et  Julius  III  in  Constitut. 
«  Cum  sicut  >  diei  4  Julii  1550  loquens  de  fru¬ 
ctibus  beneficialibus  ait:  «  pecunias  postquam  ad 
manus  Beneficiatorum  pervenerint,  non  ulterius 
in  ecclesiasticis,  sed  in  eorum  bonis  propriis  judi¬ 
cari  et  quemadmodum  pro  saecularibus  et  pro¬ 
phanis  haberi.  »  Quod  antiquitus  non  erat,  cum 
reddituum  ecclesiasticorum  unus  erat  cumulus 
ante  divisionem,  et  una  administratio;  et  tunc  Cle¬ 
ricis  dabatur  quod  erat  ad  sustentationem  neces¬ 
sarium,  proinde  non  habebatur  ratio  superfluorum, 
et  sic  explicatur  sensus  cap.  4  h.  t. 

3.°  Sed  habent  ne  liberum  usum  Clerici  ex¬ 
pendendi  superflua,  et  quo  jure  usus  hic  limitatur? 
Loquimur  tantum  de  superfluis  beneficiorum;  nam 
aliorum  peculiorum  sicut  Clerici  habent  plenam 
proprietatem,  ita  et  omnino  habent  expeditum 
usum,  administrati onem  et  dispositionem.  Parifi- 
cantur  in  his  Clerici  cuique  laico,  ac  proinde  in 
quoslibet  usus  etiam  prophanos  valent  expendere, 
dummodo  honestos.  Res  autem  perfectionis  et  con¬ 
silii  non  vero  christiani  praecepti  est  ut  in  opera 
misericordiae  et  pietatis  ea  bona  Clerici  insumant. 
Sed  non  ita  est  de  superfluis  beneficiorum.,  quae 
debent  expendi  in  causas  pias,  nempe  in  solamen 
pauperum,  ac  in  alia  opera  charitatis  christianae, 

et  decorem  domus  Dei.  Hoc  apertissime  jubetur 
a  Concilio  Tridentino  sess.  25  cap.  1  de  reform. 
prout  omnes  Doctores  retinent.  Ad  quod  prae¬ 
ceptum,  jam  ab  antiquis  canonibus  expositum, 
pressius  formulandum  Tridentini  Patres  ex  sequen¬ 
tibus  causis  moti  sunt,  nempe  quod  talis  Cleri¬ 
corum  obligatio  sit  piorum  fundatorum  desiderio 
accommodatior,  aptior  ad  augendum  divinum  cul¬ 
tum,  utilior  ad  retinendos  in  disciplina  et  honestate 
Clericos,  et  convenientior  ad  aedificationem  fide¬ 
lium.  Haec  autem  obligatio  an  sit  ex  justitia,  ex 
charitate,  vel  ex  Religione  disputant  Doctores,  vel 
potius  ex  praecepto  ecclesiastico,  quae  ultima  opi¬ 
nio  magis  fundata  esse  apparet.  Quae  superfluorum 
expensio  in  causas  pias  fieri  debet  tempore  vitae 
Beneficiati,  cum  sit  a  jure  interdictum  testamentum 
de  iis  facere  non  modo  ad  causas  prophanas  absque 
privilegio,  sed  nec  ad  causas  pias,  prout  in  titulo 
sequenti  comprobabimus.  —  Ultimo  advertendum 
est  ad  inteltectum  aliquorum  capitum  in  titulo  con¬ 
tentorum  tradi  regulas,  ex  quibus  cognoscatur  an 
emptiones  rerum  factae  sint  a  Praelato  ex  reddi¬ 
tibus  aliis  propriis,  an  potius  ex  superfluis  bene¬ 
ficiorum,  ut  dignosci  valeat  an  de  iis  prediis  emptis 
disponere  Praelatus  possit,  seu  potius  Ecclesiae 
relinquenda  sint :  de  qua  pariter  re  fusius  in  se¬ 
quenti  titulo  agemus. 


TITULUS  XXVI. 


De  Testamentis  et  ultimis  voluntatibus. 


1 .°  Species  ultimarum  voluntatum  sunt  plures 
prout  qui  de  universa  haereditate  disponit,  vel  de 
ejus  parte,  ut  testamentum,  codicillus,  legatum, 
donatio  mortis  causa  etc.  :  sed  inter  eas  eminet 
testamentum,  quod  secundum  Jurisconsultum  in 
leg.  1  Digest.  qui  testament.  facer.  poss.  definitur 
«  voluntatis  nostrae  juxta  sententia  de  eo ,  quod 
quis  post  mortem  suam  Jieri  velit.  »  —  Praecipuae 
autem  testamentorum  divisiones  erant,  ut  aliud 
esset  solemne ,  nempe  in  quo  omnes  fuissent  adhi¬ 
bitae  juris  solemnitates,  et  aliud  minus-solemne , 
quod  propter  privilegium  valebat  etsi  in  eo  non 
fuissent  adhibitae  omnes  juris  solemnitates.  Iterum, 
quod  specialius  attinet  ad  jus  canonicum,  testa¬ 
mentum  aliud  est  ad  causas  pias,  aliud  ad  causas 

prophanas.  Et  testamentum  ad  causas  pias  illud 
dicitur,  in  quo  haeres  est  causa  pia  instituta, 
quamvis  in  eo  sint,  vel  esse  queant  plura  et  pin¬ 
guia  legata  ad  causas  prophanas ;  nomen  enim 
assumit  a  qualitate  haeredis.  Testamentum  ad 
causas  prophanas  illud  est,  in  quo  causa  prophana 
haeres  constituitur,  quamvis  in  eo  sint,  vel  esse 
queant  legata,  et  quidem  pinguia,  ad  causas  pias. 
Aliae  divisiones  non  videntur  attingere  jus  cano¬ 
nicum,  sed  potius  respiciunt  tractatus  civiles. 

2.°  Ecclesia  libenter  recognovit  in  potestatibus 
civilibus  facultatem  ordinandi  testamenta,  eaque 
solemnitatibus  communiendi ;  et  jure  quidem  istae 
adhibebantur  solemnitates  ad  cavendas  scilicet 
fraudes,  prout  asseritur  in  leg.  jin.  eod.  de  fide- 
commis.  «  Lex  enim  ne  quid  falsitatis  per  duos 
forte  testes  incurrat  compositum  testamentum, 
majorem  numerum  testium  expostulat,  ut  per  am¬ 
pliores  homines  perfectissima  veritas  reveletur.  » 
Et  hinc  determinatur  sensus  ecip.  10  li.  t.,  quo 
illa  superstitiosa  coercita  est  veneratio  romani  ju¬ 
ris,  ut  crederetur  nulla  alia  forma  esse  ratio¬ 
nabilis,  nisi  ea,  quam  ipsum  romanum  jus  in¬ 
vexerat,  et  quae  dispositio  ectp.  10  h.  t.  non 
habuit  applicationem  nisi  in  provinciis  subjectis 
dominationi  temporali  Romanae  Sedis,  quando  in 
iis  non  fuisset  edictum,  quod  juris  civilis  dispo¬ 
sitiones  attenderentur,  quemadmodum  decrevit  Be¬ 
nedictus  XIII  in  Synodo  Romana  anni  1725  cap.  1 
tit.  de  Testament.,  et  exponit  Benedictus  XIV  in 

Institui.  Eccles.  105.  Retentum  proinde  est  testa¬ 
menta,  in  quibus  non  fuissent  illae  solemnitates 
servatae  in  foro  externo  non  subsisterent,  quamvis 
in  casu  particulari  essent  a  quacumque  fraude 
immunia,  quia  lex  procedit  per  praesumptionem 
generalem,  et  habet  suam  applicationem  etiam  in 
casu,  in  quo  praesumptio  haec  non  verificatur. 
Duo  solummodo  casus  excipiebantur,  nempe  primo 
si  ipse  haeres  ab  intestato  fateretur  se  scire  vo¬ 
luntatem  defuncti  alium  pro  haerede  in  tali  testa¬ 
mento  instituentis  ex  leg.  Jin.  cod.  de  jideico/n- 
mis.j,  et  secundo  si  haeres  institutus  afferret  ra¬ 
tionem  gravem,  quod  haeres  ab  intestato  sciret 
voluntatem  testatoris  defuncti,  et  haeres  institutus 
prius  juraret  de  calumnia,  et  deinde  haeredi  ab 
intestato  deferret  juramentum;  tunc  si  haeres  ab 
intestato  jurare  recusaret,  haereditas  devolvebatur 
ad  haeredem  institutum  ex  §  Jin.  Institui,  de  Ji- 
deicomm.  haeredit.  In  recentibus  autem  Codicibus 
juris  civilis  apud  diversas  regiones  vigentibus  non 
apparent  istae  exceptiones  —  Magnis  autem  animis 
Theologi  et  Canonistae  quaestionem  pertractant  an 
testamentum  solemnitatibus  deficiens  etiam  in  foro 
interno  sit  invalidum,  vel  sustineatur,  quando  con¬ 
stare  potest  de  vera  et  perfecta  voluntate  testatoris 
quoad  institutionem  haeredis;  et  unaquaeque  opi¬ 
nio  pondus  suum  habet  tum  extrinsecae  auctori¬ 
tatis  ex  numero  Doctorum,  tum  intrinsecae  pro¬ 
babilitatis  ex  vi  rationum  ab  ipsis  allatarum.  Qua 
adhuc  irresoluta  quaestione,  hoc  reflexum  princi- 

pium  in  pra.xi  aptatur,  nempe  posse  haeredem 
institutum  petere  immissionem  in  possessionem 
haereditatis,  eamque  retinere  usque  dum  ab  alio 
non  depellatur  in  vim  sententiae  a  judice  latae, 
quae  executioni  mandetur:  haeredem  vero  ab  in¬ 
testato  posse  coram  judice  instare  et  petere  contra 
tabulas  consecutionem  haereditatis,  et  obtenta  sen¬ 
tentia,  ejus  executionem  petere  et  consequi  posses¬ 
sionem  haereditatis.  Sententia  vero  judicis,  quae 
justa  est,  quia  secundum  leges  judex  debet  pro¬ 
nuntiare,  terminat  quaestionem. 

3.°  Quae  diximus  respiciunt  testamenta  ad 
causas  profanas,  verum  circa  testamenta  ad  cau¬ 
sas  pias  antiquissimum  hoc  erat  privilegium  in 
utroque  foro  vigens,  quod  in  eap.  XI  h.  t.  aliisque 
pluribus  juris  textibus  insinuatur.  Privilegium 
respicit  quascumque  causas  pias,  et  locum  habet 
in  testamentis  ac  in  legatis,  duabus  hisce  conclu¬ 
sionibus  expressum:  — -  1°  Testamenta  ad  causas 
pias  valent,  dummodo  in  iis  ordinandis  ea  fuerint 
servata,  quae  in  talibus  actibus  de  jure  naturae 
praecipiuntur,  nempe  ut  testator  sit  capax  rationis, 
et  habeat  plenam  et  perfectam  potestatem  ac  vo¬ 
luntatem  testandi,  et  ut  haec  voluntas  sufficienter 
appareat  vel  ex  scriptura,  vel  saltem  ex  duobus 
testibus  de  jure  naturae  ad  testandum  idoneis,  vel 
aliunde.  His  autem  testamentis  ex  privilegio  ser¬ 
vatis  nil  mirum  est,  si  legata  quoque  in  iis  testa¬ 
mentis  relicta,  quamvis  sint  ad  causas  profanas, 
serventur,  cum  secundum  regulam  24  juris  in  VI 

accessorium  sequatur  principale ,  et  proinde  indi¬ 
recte  eis  extendatur  ratio  privilegii.  —  2°  Legata 
ad  causas  pias  pariter  sunt  privilegiata  etsi  relicta 
in  testamentis  ad  causas  profanas  confectis,  dum¬ 
modo  constet  in  iis  relinquendis  servata  esse  ea 
omnia,  quae  a  jure  naturae  praescribuntur,  ut 
supra;  est  enim  hoc  privilegium  causarum; 
proinde  etsi  infirmentur  testamenta  propter  de¬ 
fectum  solemnitatum,  manent  tamen  legata.  Di¬ 
cimus  vero  infirmari  testamenta,  servatis  legatis, 
cum  non  possit  applicari  in  casu  jam  exposita  re¬ 
gula  juris;  unde  non  potest  haberi  haec  indirecta 
participatio  privilegii.  Relicta  autem  ad  causas 
pias  dicuntur,  quae  dantur  propter  cultum  Dei, 
animarum  salutem,  vel  quoque  ad  utilitatem  pu¬ 
blicam  et  pro  operibus  christianae  charitatis  exer¬ 
cendis,  ut  sunt  legata  relicta  Ecclesiis,  aliisque  piis 
locis,  pro  eleemosinis  pauperum,  pro  redemptione 
captivorum,  pro  conversione  infidelium,  sive  hae¬ 
reticorum,  educatione  orphanorum,  pro  hospitalibus 
domibus  etc.  —  Ecclesia  semper  institit  in  hoc  sibi 
asserendo  privilegio:  et  jure  quidem,  cum  hoc  at¬ 
tingeret  salutem  animarum;  hinc  retinuit  semper 
relictum  pium  deberi  in  conscientia,  quod  servatis 
juris  naturae  conditionibus  constitutum  erat  per 
ultimas  voluntates,  aut  testamenta,  quamvis  in  foro 
externo  servari  nequiret  ex  praevalentia  civilis 
juris.  Ex  hoc  pro  casibus  occultis,  qui  nequeunt 
ad  forum  externum  deduci,  fit  recursus  ad  S.  Poe- 
nitentiariam  ad  impetranda  rescripta  pro  minora- 

tione  impositae  obligationis  ex  causa,  aut  pro  ejus 
facili  adimplemento,  vel  in  casibus  publicis  ad  S. 
Congregationem  Concilii,  ad  eumdem  finem.  Et 
quidem  retroactis  temporibus  in  hoc  stetit  civilium 
Guberniorum  praevalentia,  ut  hoc  privilegium  cau¬ 
sis  piis  adimerent.  Nostro  autem  aevo  longius 
praetergressa  sunt,  cum  nonnullis  causis  piis  id 
quoque  denegaverint,  ut  aliquid  ex  testamentis  ca¬ 
pere  valerent  contra  principium  ab  ipsis  adsertum 
plenissimae  libertatis  religiosae.  Exempli  loco  sint 
duo  articuli  vigentis  Codicis  Civilis  Regni  italici, 
art.  831:  «  Le  dispositioni  per  V anima  o  a  fa¬ 
vore  dell' anima  espresse  genericamente  sono  nulle;  » 
et  art.  833:  «  sono  nulle  le  dispositioni  ordinate 
al  fne  di  istituire  o  dotare  benefti  sempliei ,  cap- 
pellanie  laieali ,  od  ait  re  simili  fondationi.  > 

4.°  Facultate  faciendi  testamentum  jure  cano¬ 
nico  aliqui  privantur  propter  crimen,  ut  sunt  usu¬ 
rarii  manifesti,  si  restituendo  usuras  non  satisfece¬ 
rint,  aut  saltem  non  caverint  idonee  ex  cap.  2  de 
usuris  in  VI;  haeretici  ut  ex  cap.  13  de  haeretic.; 
percussores,  aut  persecutores  S.  R.  E.  Cardinalium 
ex  cap.  5  de  poenis  in  VI,  et  cooperatores.  Sed 
istae  poenae  hodie  obsoleverunt  ex  illo  dissociato 
foedere,  quod  erat  inter  ecclesiasticam  et  civilem 
societatem,  et  ex  eo  quod  societates  civiles  mixtae 
osse  ceperunt.  —  Aliquibus  autem  non  in  poenam 
id  interdicitur,  sed  vel  habita  ratione  aliquorum 
bonorum,  aut  propter  eorum  statum,  ut  sunt  Cle¬ 
rici  et  Religiosi.  Clerici  de  suo  peculio  patrimo- 

niali,  industriali  et  parsimoniali  sicut  possunt  di¬ 
sponere  actibus  quibuscumque  inter  vivos,  sic  pa¬ 
riter  et  donationibus  mortis  causa,  legatis  et  te¬ 
stamentis.  Non  sic  vero  dicendum  est  de  bonis 
superfluis  suorum  beneficiorum;  ea  enim  viventes 
ex  praecepto-  ecclesiastico  expendere  tenentur  in 
opera  pia,  sed  mortis  causa  de  ipsis  nequeunt  ullo 
modo  disponere  ne  ad  causam  piam  quidem  ex 
clara  dispositione  cap.  9  h.  t.,  cui  concordant 
capp.  1 ,  7 ,  8 ,  et  12  h.  t.  Omnia  haec  superflua 
beneficiorum  relicta  a  Clerico  dicebantur  ejus  spolia, 
et  antiquitus  pertinebant  ad  Ecclesiam,  in  qua 
Clericus  beneficium  habuerat  ex  'cap.  7  h.  t 
ita  ut  si  duae  essent  Ecclesiae,  in  quibus  habuisset 
beneficia,  divisio  spoliourum  inter  has  fieret  juxta 
congruam  aestimationem  ex  cap.  12  h.  t.  Haec 
erat  ratio,  propter  quam  erat  expendendum  an 
Clericus  fundum  aliquem  emisset  ex  suo  patrimo¬ 
niali  peculio,  vel  potius  ex  superfluis  beneficiorum, 
prout  innuimus  in  tit.  de  peculio  Clericorum;  quia 
si  constitisset  fundum  emptum  esse  ex  pecunia 
peculii  patrimonialis,  tunc  valuisset  testamentaria 
Clerici  dispositio  de  illo;  at  si  ex  superfluis  bene¬ 
ficiorum  emptus  fuisset,  tunc  quaecumque  testa¬ 
mentaria  dispositio  erat  invalida,  et  fundus  cedebat 
Ecclesiae,  in  qua  Clericus  possedisset  beneficium. 
Lex  haec  inculcata  ab  Alexandro  III  in  Concilio 
Lateranensi  III,  ut  ex  cap.  7  h.  t.  in  observantia 
fuit  secundum  Van-Espen  part.  2  tit.  32  nam.  14 
et  seqcp  usque  ad  medietatem  saeculi  decimi  tertii; 


LIBER  III. 


TITULUS  XXVI, 


389 


post'  quod  tempus  ex  consuetudine  inolescente  in 
aliquibus  regnis,  Episcopi,  et  ceteri  quicumque  Be- 
neficiati  inter  vivos,  vel  causa  mortis  libere  de  bonis 
etiam  superfluis  beneficiorum,  aut  intuitu  Ecclesiae 
acquisitis  testamentum  conficiebant;  quia  imo  iis 
absque  testamento  decedentibus,  in  talibus  bonis 
succedebant  eorum  haeredes  necessarii,  quam  con¬ 
suetudinem  utpote  derogatoriam  juri  dumtaxat  po¬ 
sitivo  ecclesiastico  esse  validam  probat  Fagnanus 
in  cap,  5  de  pecul.  Cleric.  num.  1 .  Instaurata 
autem  Ecclesiae  disciplina  hac  super  re  per  Con¬ 
cilium  Tridentinum  sess.  25  eap.  1  de  reform.; 
editae  sunt  plures  Constitutiones  Romanorum  Pon¬ 
tificum,  quarum  aliquae  praecesserunt,  aliae  sub¬ 
secutae  sunt  promulgationem  praefati  conciliaris 
decreti,  et  praecipuae  sunt  Constitutio  Pauli  III, 
quae  incipit  «  Romani  Pontificis  »  diei  23  Martii 
1542,  Julii  III,  quae  incipit  «  Cum  sicut  »  26  Ju¬ 
nii  1550 ,  Pii  IV  «  Seclis  Apostoliccie  »  3  Aprilis 
1564 ,  aliaeque  plures  ejusdem,  Pii  V  «  Romani 
Pontificis  »  30  Augusti  1567 ,  et  Benedicti  XIV 
«  Apostolicae  servitutis  »  25  Februarii  1741;  qui¬ 
bus  statutum  est  ut  praedicta  superflua  benefi¬ 
ciorum,  de  quibus  testamentum  fieri  a  Clericis 
nequibat,  cederent,  seu  applicarentur  jure  spolii  Ca¬ 
merae  Apostolicae,  ut  scilicet  in  utilitatem  Eccle¬ 
siae  generalis  ea  cederent,  quae  prius  applicata 
fuerant  in  bonum  Ecclesiarum  quarumcumque  par¬ 
ticularium;  et  jam  ab  aliquo  tempore,  prout  hodie 
haec  Congregatio  Spoliorum  adnexa  est  S.  Con- 

gregationi  de  Propaganda  Fide,  ut  redditus  omnes 
impendantur  in  sanctum  Missionum  opus  Chri¬ 
stiano  nomini  propagando.  Ad  quam  Spoliorum 
Congregationem  non  modo  spectant  quae  nomina¬ 
vimus  spolia  Clericorum  et  Praelatorum  de  super¬ 
fluis  beneficiorum,  sed  etiam  quae  Clerici  congre¬ 
gaverunt  ex  illicita  negotiatione,  ut  suo  loco  vi¬ 
debimus;  nec  non  redditus  vacantium  beneficiorum, 
detractis  expensis  pro  obeundis  eorum  oneribus 
spiritualibus.  Relate  ad  has  Pontificias  Constitu¬ 
tiones,  et  jura  Congregationis  Spoliorum  sunt  non¬ 
nulla  notanda :  —  (a)  huic  legi  generali  fuisse 
factas  plures  exceptiones  quoad  diversas  nationes 
catholicas  particularibus  litteris  a  Summis  Ponti¬ 
ficibus  latis,  et  praesertim  in  textu  Pactorum  Con¬ 
cordatorum,  quae  cum  iis  inita  sunt,  ut  in  istis 
vel  fuerit  recognita  consuetudo  testandi  de  illis 
superfluis  jam  exposita,  vel  aliter  statutum  sit 
praesertim  de  fructibus  beneficiorum  et  Mensarum 
episcopalium  tempore  vacationis:  quce  leges  pe¬ 
culiares  sunt  attendendae.  —  (b)  In  dictis  Consti¬ 
tutionibus,  ut  declaravit  Pius  V  in  Bulla  «  Romani 
Pontificis  »  jam  citata,  exempta  esse  a  Spolio  su- 
pellectilia  domestica  etiam  acquisita  ex  fructibus 
beneficii,  sicut  et  ornamenta,  et  paramenta  Eccle¬ 
siae,  vasa,  et  quaecumque  alia  ad  cultum  divinum 
etiam  pro  privatis  Capellis  et  domibus,  quae  ce¬ 
dere  debent  Ecclesiae  beneficii,  et  si  Beneficiatus 
plura  obtinuerit  beneficia,  dividenda  esse  inter  eo- 
rumdem  beneficiorum  Ecclesias;  quae  pariter  nec 

comprehendi  sub  quavis  facultate  testandi.  Si  autem 
paramenta,  et  vasa  sacra,  aliaque  argentea  et  supel- 
lectilia  ad  usum  Capellae  et  cultum  divinum  de¬ 
stinata,  acquisita  fuerint  a  Praelato  ex  priori  Ec¬ 
clesia,  deberi  post  illius  obitum  huic,  non  Eccle¬ 
siae,  ad  quam  fuit  translatus,  prout  censuit  S. 
Congregatio  Concilii  in  Tricicana  6  Julii  1726. 
Ornamenta  tamen  Capellae,  Calices,  Cruces,  jo- 
calia  et  similia  curialium  Episcoporum,  Cardina¬ 
lium,  et  aliorum  Beneficiatorum  Romae  deceden¬ 
tium  pertinere  ad  Capellam  Papae  ex  tribus  Julii  III 
Constit.  «  Cum  sicut  »  26  Januarii ,  et  «  Dudutn  » 
4  Augusti  1550,  ac  «  Cum  autem»  18  Junii  1551.  — 
(c)  Esse  autem  plpres,  qui  ex  privilegio  in  dictis, 
vel  aliis  Constitutionibus  notato  valent  de  iis  su¬ 
perfluis  disponere;  videlicet  Cardinales  ubicumque 
existant  et  decedant,  Curiales  et  Praelatos  habentes 
potestatem  testandi  ex  Constitutione  «  Decens  » 
Pii  IV,  Conclavistas  ex  Constit.  Gregorii  XV  «  Ro¬ 
manus,  »  Clericos  ecclesiasticos  redditus  possiden¬ 
tes  sive  romanos  sive  curiales,  sive  incolas  dece¬ 
dentes  Romae,  et  in  ejus  districtu  intra  spatium 
decem  milliariorum  ex  Constit.  Pauli  V  «  In  emi¬ 
nenti.  »  Eos  demum  qui  convenerunt  cum  Spo¬ 
liorum  collectoribus  certam  summam  -quotannis 
solvere  ex  more  incepto  tempore  Sixti  V;  quos 
omnes  a  Spolio  exemptos  gaudere  privilegio  de 
iisdem  bonis  testandi  non  solum  ad  causas  pias, 
sed  etiam  ad  causas  profanas,  et  si  intestati  de¬ 
cesserint,  eorum  haeredes  in  iis  bonis  succedere. — 

Haec  ex  dictis  Constitutionibus  circa  supellectilia, 
et  ornamenta  sacra  notata  sunt,  eorumque  divisio¬ 
nem;  at  hac  in  re  hodie  attendendae  sunt  Litterae 
Apostolicae  Pii  IX  in  forma  Brevis  diei  Junii  1847 , 
quae  incipiunt  «  Cum  illud  »  relatae  a  Cardinali 
Bizzarri  in  pluries  citata  opera  «  Collectanea  in 
usam  Secretariae  S.  C.  E  E .  et  RR.  pag.  127  et 
seqq.,  »  in  quibus,  et  de  casu  quo  haec  ornamenta 
spectant  ad  Pontificium  Sacrarium,  et  de  casu 
divisionis  inter  Ecclesias  sermo  est,  nec  non  quae 
sint  sacra  utensilia  juxta  Constitutionem  Pii  V 
«  Romani  Pontificis,  »  et  aliam  Urbani  VIII  «  Ae¬ 
quum  est  »  determinatur. 

5.°  Religiosi  demum  professi  nequeunt  testa¬ 
mentum  concedere  ex  cap.  2  h.  t.,  cujus  quidem 
juris  sunt  incapaces  tum  propter  votum  obedientiae, 
tum  propter  votum  paupertatis;  nec  enim  habent 
propriam  voluntatem,  neque  habent  de  quo  testen- 
tur.  Haec  autem  locum  habent  pro  quibuscumque 
Professis  etiamsi  ad  Episcopatum  evecti  sint,  si 
non  habeant  indultum  speciale  testandi  ex  cctn. 
Statutum  caus.  18  quaest.  1  in  decreto,  quia 
per  consecrationem  Regularis  non  est  absolutus  a 
voto  paupertatis,  sed  adhuc  est  in  statu  incom pos¬ 
sibili  cum  acquisitione  dominii..  Ad  tramites  hujus 
decretalis  et  decreti,  S.  Congregatio  Concilii  sibi 
quaerenti  Archiepiscopo  Goano  in  Indi  is  orienta¬ 
libus  an  spolia  Episcopi  regularis  morientis  ab  in¬ 
testato  pertineant  ad  Cameram  Apostolicam,  an  ad 
successorem  beneficii? — respondit,  teste  Fagnano 


LIBER  ITI.  —  TITULUS  XXVI. 


893 


acl  cap.  7  num.  80  de  Constituta  bona  post  con¬ 
secrationem  acquisita  ad  propriam  Ecclesiam  per¬ 
tinere  per  can.  Statutum.  Imo  pro  omnibus  Regu¬ 
laribus  professis  etsi  extra  Monasterium,  vel  Con¬ 
ventum  quocumque  extraordinario  eventu  viven¬ 
tibus  quoad  successionem  bonorum  sub  die  26 
Junii  anni  1829  Leo  XII  probavit  responsa  data  a 
Congregatione  Cardinalium  ab  ipso  deputata  ad 
sequentia  quatuor  dubia:  —  Primum.  «  Cui  com- 
»  petat  jus  succedendi  haereditati  Regularis  pro- 
»  fessi  decedenti  extra  claustra,  qui  Apostolicum 
»  indultum  obtinuit  manendi  extra  claustra  ad 
»  tempus,  retento  habitu,  vel  veste  sui  ordinis  di- 
»  missa.  »  — Secundum.  «  Cui  competat  jus  suc- 
»  cedendi  haereditati  Regularis  professi,  qui  in- 
»  fausto  anteacto  tempore  ejectus  publica  vi  a 
»  coenobio,  et  veste  sui  Ordinis  expoliatus,  ratio- 
»  nabiles  causae  ei  obstiterunt,  ne  successivo  tran- 
»  quillitatis  tempore  ad  suum  rediret  coenobium, 
»  suique  Ordinis  vestem  reassumeret.  »  —  Ter¬ 
tium.  «  Cui  competat  jus  succedendi  haereditati 
»  Regularis  professi,  qui  Apostolicum  indultum 
»  obtinuit  acquirendi  haereditates,  et  legata,  et  de 
»  iisdem  acquisitis  disponendi,  et  signanter  si  di- 
»  spositio  fuerit  ad  causas  pias,  et  favore  Reli- 
»  gionis.  »  —  Quartum.  «  An  sit  supplicandum 
»  SSmo,  ut  privativam  jurisdictionem  cognoscendi, 
»  et  definiendi  quaestiones  super  praemissis  ortas, 
»  et  quas  oriri  contingerit  inter  Superiores  Regu- 
»  larium  Ordinum,  et  R.  C.  Spoliorum  Administra- 

»  tores  circa  interpretationem,  et  explicationem 
»  Const.  Gregorii  XIII  diei  21  Januarii  1577, 
»  quae  incipit  «  Officii  Nostri ,  »  alicui  ex  Sacris 
»  Congregationibus  tribuere  dignetur.» — Ralate 
ad  Primum  responsum:  «De  hujusmodi  haeredi- 
»  tate  judicandum  esse  juxta  dispositiones  juris 
»  ecclesiastici  communis,  scilitet  eam  spectare  ad 
»  propriam  defuncti  Religionem.  »  —  Relate  ad 
Secundum:  «  Si  Religiosus,  de  quo  est  sermo,  per- 
»  petuae  saecularizationis  absoluto  non  fruebatur 
»  induito,  ut  in  praecedenti.  —  Si  vero  fruebatur, 
»  distinguendum  esse  inter  bona  ab  eo  relicta, 
»  scilicet  bona,  quae  Religionis  erant,  secumque  e 
»  claustro  egrediens  ipse  attulerat,  vel  ei  utcumque 
»  obvenerunt,  quemadmodum  et  bona,  si  quae  ha- 
»  beat,  ex  illis  provenientia,  eidem  Religioni  ma- 
»  nere.  Quoad  autem  caetera  bona  a  tali  Religioso 
»  extra  claustra  aliter  quam  ex  bonis  ad  Reli- 
»  gionem  pertinentibus  acquisita,  judicandum  de 
»  iis  esse  juxta  Constitutionem  Gregorii  XIII  «  Of- 

» Jicii  nostri  »  etc .  »  —  Relate  ad  Tertium: 

«  Si  dictus  Religiosus  Apostolico  induito  dispo- 
»  nendi  de  bonis,  ut  in  casu,  legitime  usus  est, 
»  facta  nimirum  dispositione  undique  legitime  eo- 
»  rumdem  bonorum,  jus,  de  quo  agitur,  illi  com- 
»  petere,  cujus  favore  facta  est  dispositio.  »  ■ — 
Relate  ad  Quartum  Affirmative .  «  Mandans  ut 
»  quaestiones  prout  in  quarto  dubio  cognoscantur 
»  et  definiantur  a  S.  Congregatione  Episcoporum, 
»  et  Regularium,  non  obstantibus  Constitutionibus 

»  Apostolicis  de  Spoliis,  et  signanter  Gregorii  XIII 
»  diei  21  Januarii  1577 ,  «  Officii  Nostri,  »  in- 
»  veterata  consuetudine,  ordinationibus,  aliisque 
»  in  contrarium  quibuscumque.  »  —  Quae  demon¬ 
strant  testamentum  ab  iis  fieri  non  posse  nisi 
habeatur  venia  Apostolicae  Sedis.  —  Quaesitum  est 
an  hoc  interdictum  vigeret  non  modo  quoad  con¬ 
fectionem  novi  testamenti,  sed  et  quoad  muta¬ 
tionem  testamenti  jam  tempore  eo  confecti,  quo 
professus  poterat  de  bonis  suis  disponere,  nempe 
vel  tempore  novitiatus,  vel  antea?  Et  Secretarius 
in  Toletanae  Folio  7  Maii  1718  demonstrat  id 
absque  Apostolicae  Sedis  venia  fieri  non  posse, 
cum  mutatio  testamenti  importet  novam  disposi¬ 
tionem,  seu  novum  testamentum.  Quin  imo  S. 
Congregatio  Concilii  quando  ex  causis  gravibus  id 
concedit,  solet  quoque  id  praemittere,  ut  illi,  quo¬ 
rum  jura  laeduntur  per  novam  dispositionem, 
nempe  qui  haeredes,  aut  legatarii  relicti  erant  in 
primo  testamento,  emittant  praeviam  renuntiatio¬ 
nem  suis  juribus.  Unde  est  quod  in  dicta  causa 
Toletana  ad  dubium  «  An  Oratricis  precibus  sit 
annuendum  in  casu?»  S.  Congregatio  respondit 
«  Affirmative ,  praevia  renuntiatione  facienda  per 
Patrem  Praepositum  Generalem .» — Secus  vero  di¬ 
cendum  est,  si  sermo  sit  de  interpretatione  verbi 
dubii,  aut  dubiae  dispositionis  in  testamento  alias 
facto  tempore  habili ;  namque  id  fieri  posse  a  Re¬ 
ligioso  professo  indubitati  juris  est,  cum  illa  ex¬ 
plicatio  non  importet  novam  dispositionem. — Quae 

autem  diximus,  non  applicantur  Novitiis,  qui  et 
ante  inceptum  tyrocinium,  et  in  ipso  novitiatus 
tempore  possunt  facere  testamentum;  et  in  eo  non 
tenentur  ullas  ulteriores  formalitates  adhibere, 
quam  quisque  privatus.  Neque  opponatur  id  quod 
a  Concilio  Tridentino  statuitur  in  cap.  16  sess.  25 
de  Regular.;  namque  illa  statuuntur  de  dispositio¬ 
nibus  inter  vivos  de  se  illico  validis,  non  autem 
de  testamentis,  quae  sunt  de  sui  natura  revoca¬ 
bilia,  prout  in  titulo  XXXI  hujus  libri  fusius  di¬ 
cetur.  Porro  si  Novitius  instituat  alium  haeredem, 
quam  Monasterium,  in  quo  novitiatum  agit,  haeres 
non  statim  acquirit  haereditatem  post  testamentum 
confectum,  nam  saltem  est  necessarium  quod  se¬ 
quatur  professio.  Si  enim  ante  professionem  mo¬ 
riatur  haeres  institutus,  tunc  testamentum  viribus 
caret,  ct  per  professionem  Novitii  omnia  bona 
transferuntur  ad  Monasterium,  si  Religio  est  pos¬ 
sessionis  capax,  idque  ab  intestato.  —  Quae  de  in¬ 
terdicta  facultate  testandi  Professis  exposuimus, 
ea  aptantur  omnibus,  qui  solemnem  professionem 
emittunt,  non  vero  iis,  qui  vota  simplicia  nun¬ 
cupant,  utpote  qui  retinent  dominium  radicale  re¬ 
rum,  ut  melius  dicetur  titulo  XXXI  hujus  libri. 

6.°  Sequitur  nunc  quaestio  de  haeredum  in¬ 
stitutione,  et  substitutione.  Revera  institui  potest 
in  testamento  haeres  non  solum  privatus,  sed  etiam 
Communitas  et  Collegium;  quin  imo  et  ii  quoque, 
qui  solemne  in  Religionibus  votum  paupertatis  edi¬ 
derunt;  et  ratio  est,  quia  votum  paupertatis  non 

tollit  potestatem  acquirendi,  sed  tantum  quidquam 
ut  proprium  possidendi;  hinc  ille  aphorismus  juris 
est:  «  quidquid  Monachus  acquirit,  Monasterio  ac¬ 
quirit;  »  proinde  si  haeredes  fuerint  isti  Professi 
instituti,  ad  Monasterium  ista  proprietas  et  pos¬ 
sessio  recta  transit.  Unus  casus  est,  in  quo  nec 
Monasterium  seu  Conventus,  nec  Professus  in  eo 
nequeunt  haeredes  institui,  quando  Conventus  est 
incapax  possidendi  res,  de  quo  casu  loquitur 
Concilium  Tridentinum  sess.  25  eap.  3  de  re- 
gular .,  tunc  enim  nec  Conventus  potest  institui, 
nec  professus  pariter,  cum  neque  ipse  neque 
suum  Monasterium  capax  sit.  Unde  est,  quod  si 
cum  tali  incapace  alius  capax  haeres  sit  institutus, 
pars  huic  capaci  accedat;  nec  censendum  est  istis 
incapacibus  posse  concedi  ad  modum  eleemosinae; 
sicut  non  potest  fingi  hanc  haereditatem  resolvi 
quoad  partem  incapacis  in  fideicommissum,  ut 
capax  eam  partem  incapaci  restituat;  quia  et  tales 
personae  sunt  recipiendi  fideicommissi  incapaces. 
Quemadmodum  si  huic  incapaci  alius  substitutus 
sit  haeres,  statim  ad  substitutum  transit  haere- 
ditas,  quoniam  primus  institutus  est  incapax,  et 
acceptare  prohibetur.  —  Quod  diximus  de  haeredis 
institutione,  id  quoque  de  legatis  retinendum  est, 
quorum  legatorum  recipiendorum  tales  personae 
incapaces  pariter  sunt,  queis  interdicta  est  immo¬ 
bilium  possessio.  Hinc  S  Congregatio  Concilii  in 
Firmana  diei  2  Octobris  1721  ad  dubium  «  an  Re¬ 
ligiosis  S.  Francisci  Minorum  Observantium  Murri 

Vallium  liceat  retinere  legatum  relictum  a  quodam 
Ludo  vico  Moretti  in  casu?  Respondit:  Negative, 
et  Sindycum  teneri  censum  dimittere,  sed  Patres 
posse  recipere  fructus  ab  haeredibus  per  modum 
eleemosinae.  »  Sicut  in  Brundusina  diei  26  Au¬ 
gusti  1719  Patres  strictioris  observantiae  S.  Fran- 
cisci  incapaces  esse  legati,  quod  relictum  erat  cum 
onere  adjecto  celebrandarum  Missarum;  haeredes 
vero  posse  census  creare,  et  assignare  cum  aucto¬ 
ritate  Episcopi  pro  onere  Missarum,  ita  ut  novus 
censuarius  se  obliget  solvere  Patribus  eleemosinam 
ad  formam  testamenti  censuit  S.  Congregatio.  Et 
in  Aprutina  28  Februarii  1677 ,  ac  in  Iserniensi 
diei  10  Junii  1684  Fratres  Minores  capaces  esse 
legati  eo  modo  relicti,  ut  ex  ejus  fructibus  hae¬ 
redes  tenerentur  ad  iis  solvendam  eleemosinam 
manualem  tamquam  sponte  offerentes,  respondit 
S.  Congregatio.  Hoc  est  quod  edicitur  in  Cle¬ 
mentia.  unie.  §  Quia  igitur  De  nerbor.  signijie., 
nempe  ut  ea  sint  modica,  et  praestentur  ad  morem 
eleemosinae.  At  vero  contra  has  juris  canonici 
dispositiones  processit  legislatio  Regni  Italici  non 
solum  in  articulis  supra  relatis,  sed  in  lege  abo¬ 
litionis  Societatum  Religiosarum,  de  qua  fusiorem 
sermonem  habebimus  in  titulo  XXXT  hujus  libri. 
In  ea  siquidem  cautum  est,  illas  Societates  utpote 
extinctas  nequire  aliquid  capere  ex  testamentis  ; 
individua  autem  ad  eas  Societates  pertinentia  per 
eam,  quam  vocant  jurium  civilium  reintegrationem 
posse  quodeumque  emolumentum  velut  quemque 

privatum,  ex  ultimis  voluntatibus,  et  in  successio¬ 
nibus  ab  intestato,  et  omnia  esse  in  commodum 
individuorum.  Ad  quam  respiciens  anormalem  il¬ 
lorum  conditionem  S.  Poenitentiaria  sub  die  18 
Aprilis  1868  inter  alias  eis  sequentem  facultatem 
impertita  est:  «  Facultarem  concedit  locorum  Or- 

>  dinariis  quoad  Moniales,  et  Superioribus  Gene- 
»  ralibus  quoad  Viros  Regulares,  indulgendi  sive 

>  per  se,  sive  per  idoneas  personas  ab  eis  subde- 
»  legandas  respectivis  subditis  in  Italia  suppressis, 
»  ut,  attentis  peculiaribus  circumstantiis,  iisque 
»  perdurantibus,  non  obstante  solemni  paupertatis 
»  voto,  bona  sibi  legitimo  jure  spectantia,  ac  etiam 
»  haereditates,  salvo  tamen  jure  tertii  quaesito, 
»  recipere,  adire,  ac  retinere,  deque  iis  nedum 

>  contractus  inire,  sed  etiam  in  pios,  honestosque 
»  usus,  ac  praesertim  in  favorem  sui  Ordinis,  aut 
»  Instituti,  nec  non  in  grati  animi  significationem 
»  per  actus  sive  inter  vivos,  sive  causa  mortis 
»  disponere  valeant,  accedente  ipsius  Ordinarii, 
»  aut  Superioris,  vel  alterius  per  eum  deputati, 
»  aut  saltem,  in  casu  necessitatis,  Confessarii  con- 
»  silio,  et  approbatione;  ita  'tamen,  ut  rerum  sua- 
»  rum  administrationem  ac  redditus,  quamdiu  vi- 
»  xerint  in  communitate,  quae  temporalia  bona 
»  possidere  possit,  eidem  communitati  tradere  et 
»  quidquid  ex  bonis  propriae  Religionis  eisdem 
»  provenerit,  ipsi  Religioni,  adhibitis  cautelis,  re- 

>  linquere  teneantur.  Quod  si  communitas  sit  ex 

>  iis,  quibus  possessio  bonorum  temporalium  per- 

»  missa  non  sit,  administrationem  hoc  in  casu 
»  committant  alicui  tertiae  personae  ita,  ut  absque 
»  licentia  Ordinarii,  aut  Superiorum  Regularium 
»  nihil  de  fructibus  sibi  applicare,  aut  quocumque 
»  modo  disponere  possint.  »  —  Quibus  facultatibus 
etiam  in  datum  est,  ut  paternae  et  maternae  hae- 
reditatis  partem  petere  possent,  si  parentes  absque 
testamento  morerentur,  et  quamvis  renuntiationem 
favore  tertii  jamdiu  edidissent,  salvo  casu,  quo  ante 
habitam  facultatem  jam  haereditas  delata  alteri 
esset,  prout  ostenditur  ex  sequenti  decisione  S. 
Congregationis  Concilii  in  Neapolitana  diei  7  De¬ 
cembris  1639  relata  in  Firmana  diei  17  Julii  17 23 . 
«  Quaeritur,  an  N.  Regularis  professus  incapax 
»  bonorum,  ad  Episcopatum  assumptus  recuperet 
>  jus  succedendi  quoad  hereditates  post  assumptum 
»  Episcopatum  sibi  delatas?  Secundo,  an  eidem 
»  obstet  cessio  et  renunciatio  ejusmodi  haereditatum 
»  facta  ad  favorem  fratris  ad  praescriptum  S.  Cone. 
»  Trid.  c.  16  sess.  XXV  de  reg.?  S.  C.  resp. 
>•>  recuperare  jus  succedendi  ad  haereditates  post 
»  adeptum  Episcopatum  ad  utilitatem  suae  Ecclesiae 
»  sibi  delatas  quoad  proprietatem,  et  ad  proprium 
»  commodum  quoad  usumfructum.  —  II.  Eidem 
»  non  obstare  supradictam  cessionem,  et  renuncia- 
»  tionem  quoad  haereditates,  quae  non  sint  alteri 
»  ante  adeptum  Episcopatum  acquisitae.  » 

7.°  Super  hisce  legatis  ad  loca  pia  et  Eccle¬ 
sias  relectis  erat  portio  canonica  Episcopo  solvenda 
sic  dicta  quarta  portio ,  prout  constat  ex  cap.  14 

et  15  h.  t.j,  quae  tamen  non  solvebatur  in  rebus, 
de  quibus  loquitur  caput  ultimum  h.  t.  Id  con¬ 
stitutum  erat,  ut  mensae  episcopales  juste  dita¬ 
rentur;  sed  progressu  temporis  id  in  desuetudinem 
abiit,  et  hodie  haec  pensio  non  solvitur,  aut  si 
aliquid  datur,  quoad  quantitatem  est  attendenda 
consuetudo;  a  qua  tamen  pendenda  libera  semper 
sunt  Monasteria,  et  alia  loca  pia  exempta;  quia 
non  debent  solvere  cathedraticum,  propter  quod 
inducta  est  haec  elargitio.  —  Legatum  rei  alienae 
aliquando  sustineri  secundum  juris  communis  di¬ 
spositiones  certum  est  ex  §  4  Institui,  de  Legat , 
et  leg.  10  cod.  eod.,  quando  nempe  scivit  testator 
esse  alienam,  nam  si  putavit  esse  propriam,  le¬ 
gatum  non  tenet;  et  legatarii  est  probare,  quod 
testator  esse  alienam  sciverit.  Tunc  vero  haeres 
tenebatur  rem  alienam  a  suo  domino  emere  et 
legatario  tradere;  sin  minus,  legatario  tradere  ejus 
aestimationem.  Quod  a  jure  canonico  fuisse  quoque 
admissum  plures  Doctores  probant  non  obstante 
dispositione  cap.  5  h.  t .,  in  qua  specie  reprehen¬ 
ditur  audacia  alicujus,  qui  rem  alterius  volebat 
retinere,  nec  domino  restituere  sub  praetextu  legis 
civilis,  quae  admittebat  legatum  in  re  aliena,  quasi 
ex  hoc  erueretur,  quod  posset  quis  expoliari  pos¬ 
sessione  suae  rei:  et  in  eo  capite  per  leges  sae¬ 
culi  non  intelliguntur  jura  civilia,  sed  praxis 
perversi  saeculi,  vel  abusus  juris  civilis  male  intel¬ 
lecti.  Magis  expedita  esse  videtur  legislatio  mo¬ 
dernis  temporibus  hac  in  re  inducta,  quam  ado- 

26 


LIB.  III. 


PRAELECTIONES  JURIS  CANONICI 


402 

ptavit  quoque  dictus  Codex  Civilis  Regni  italici 
art.  837:  «  II  legato  di  cosa  altrui  e  nullo,  salvo 
»  che  sia  espresso  nel  testamento,  che  il  testatore 
»  sapeva  essere  cosa  altrui ;  nel  quale  caso  e  in 
»  facolta  dell’erede  o  di  acquistare  la  cosa  legata 
»  per  rimetterla  al  legatario,  o  di  pagarne  a  questo 
»  il  giusto  prezzo.  Se  pero  la  cosa  legata,  quan- 
»  tunque  di  altri  al  tempo  dei  testamento  si  trova 
»  in  proprieta  dei  testatore  al  tempo  di  sua  morte, 

»  e  valido  il  legato  della  medesima.  » 

8.°  Executio  testamenti  ordinario  spectat  ad 
haeredem,  si  testator  non  posuit  executores.  Exe- 
cutores  vero  testamentarii  esse  possunt  plures,  et 
uno  demortuo,  alii  exequentur  ex  cap.  2  §  Sane , 
in  VI  h.  t.  cum  exceptionibus  ibi  positis.  Possunt 
autem  esse  executores  etiam  Religiosi,  exceptis 
Fratribus  Minoribus  ex  Clement.  1  de  verbor. 
signi f.  Qui  executor  si  acceptaverit,  potest  cogi 
ad  exequendum  ex  cap.  19  h.  t.,  et  si  intra 
tempus  determinatum  non  fuerit  executus,  Epi¬ 
scopus  monebit,  ac  deinde  ipse  exequetur.  Omnium 
autem  piarum  voluntatem  executor  vel  immediatus, 
si  ipse  fuerit  nominatus  a  testatore,  vel  media¬ 
tus,  a  jure  positus,  si  executores  suum  munus 
non  adimplent,  est  Episcopus  ex  dicto  cap.  3  h.  t. 
Executores  porro  non  possunt  recedere  a  mandato 
testatoris,  sed  exequi  debent  suam  voluntatem.  — 
Quod  pertinet  ad  jus  commutandi  ultimas  volun¬ 
tates  advertendum  est  quod  advertit  Secretarius  in 
causa  Arianen.  diei  7  Febr.  1733  nempe:  Com- 

mutare  ultimas  voluntates  Episcopis  non  licere, 
sed  soli  Romano  Pontifici  esse  reservatum,  dedu¬ 
citur  ex  Clement.  Quia  contingit  de  relig.  domib. 
ubi  Glossa  in  verba  «  Sedis  Apostolicae»  sic  ait: 
«  nota  per  liane  litteram  solum  Papam  posse  al¬ 
terare  usum  eorum,  quae  per  Jideles  donata  sunt , 
vel  relicta:  »  quam  Glossam  communiter  sequuntur 
Canonistae.  Idque  etiam  non  obscure  supponit  Con¬ 
cilium  Tridentinum  sess .  22  cap.  6  de  reform. 
Quae  rescripta  commutationis,  antequam  executioni 
mandentur,  Episcopi  tamquam  Apostolicae  Sedis 
delegati  summario  et  extrajudicialiter  de  allegatis 
causis  videbunt. — Huic  juri  Episcoporum  praejudi¬ 
catum  est  a  Legislatione  Regni  italici  in  art.  832. 


TITULUS  XXVII. 


De  successionibus  ab  intestato. 


l.°  Successio  ab  intestato  dicitur  illa,  quae 
ex  dispositione  juris  competit  pro  casu,  quo  de¬ 
functus  non  reliquit  ullam  validam  dispositionem, 
aut  ea,  quam  reliquit,  fuit  rupta,  vel  invalida  facta. 
In  hac  materia  utpote  temporali  maxime  attenditur 
jus  civile,  eique  Ecclesia  libenter  detulit,  adeo  ut 
in  computatione  graduum  cognationis  calculum  a 
lege  romana  inductum  retinuerit,  dum  pro  matri¬ 
moniis  ordinandis  gradus  more  teutonico  tantum 
ex  una  parte  numeraverit.  Praeter  casus  in  prae¬ 
cedenti  titulo  recensitos,  in  quibus  ex  denegata 
nonnullis  facultate  conficiendi  testamentum  vel  in 
totum,  vel  quoad  aliquas  res,  verificatur  successio 
ab  intestato  juxta  Ecclesiae  canones,  nempe  quoad 
Clericos  in  bonis  superfluis  relictis,  et  quoad  Re- 

ligiosos,  qui  ante  professionem  solemnen  testa¬ 
mentum  non  confecerunt:  illis  siquidem  succedit 
Congregatio  Spoliorum  juxta  datas  limitationes ; 
istis  autem  Monasterium  si  est  possidendi  capax  : 
nunc  nonnullos  alios  casus  enumerabimus. 

2. °  Clerici  cum  de  bonis  patrimonialibus,  vel 
industrialibus,  aut  parsirnonialibus  valerent  quo¬ 
modocumque  disponere,  si  intestati  decessissent, 
eorum  bona  secundum  dispositionem  cap.  1  h.  t. 
«  altari,  eu  i  sero  ierant,  ommia  perpetuo  sanctificari, 
et  in  jus  Ecclesiae  tradi  debebant . »  Ista  tamen  juxta 
communissimam  interpretum  sententiam  ita  sunt 
intelligenda,  ut  locum  haberet  Ecclesiae  successio, 
si  praeter  defectum  testamenti,  defecissent  quoque 
consanguinei  in  omnibus  gradibus  a  jure  civili 
vocati.  Atque  tunc  praesens  canon  praescribebat 
eumdem  successionis  ordinem,  ac  jus  civile  ser¬ 
vandum  praeceperat;  nempe  in  successione  prius 
venire  vocatos  a  testatore,  in  quorum  defectu  ve¬ 
niebant  agnati  et  cognati ;  quibus  pariter  deficien¬ 
tibus,  veniebat  Collegium,  ad  quod  defunctus  per¬ 
tinuisset,  et  in  casu  nostro  Ecclesia,  in  qua  erat 
incardinatus.  Progressu  autem  temporis  loco  Ec¬ 
clesiae  illius  singularis  per  Constitutiones  jam  re¬ 
latas  Romanorum  Pontificum  vocata  est  ad  suc¬ 
cessionem  Congregatio  de  Spoliis,  et  ubi  non  est 
id  receptum,  successit  Fiscus  episcopalis  cum 
onere  ea  erogandi  in  causas  pias,  prout  demon¬ 
strat  Reiffenstuel  h.  t.  num.  63. 

3. °  In  aliquibus  regnis,  ut  notabat  Giraldi 

op.  cit.  part.  1  sect.  482,  ea  vigebat  consue¬ 
tudo,  ut  si  quis  etiam  laicus  intestatus  decessisset, 
Episcopi  testamenta  efficerent,  quae  animarum  vo¬ 
cantur,  aliquid  pro  illius  animae  suffragio  dispo¬ 
nendo,  licet  haeredes  superstites  reliquisset.  Quam 
consuetudinem,  ubi  non  vigebat,  Benedictus  XIII 
in  Concilio  Romano  titul.  20  de  Testament.  cap.2, 
admonet  Episcopos,  ut  subditos  suos  hortarentur 
amplecti.  Hodie  autem  vix  est  quod  hic  pius  usus 
possit  locum  habere  in  contradictione  haeredum 
legitimorum,  cum  ex  principiis  generaliter  receptis 
consuetudinis  particularis  nulla  sit  auctoritas,  et 
insuper  nulla  habeatur  ratio  in  iisdem  legislationibus 
civilibus  istius  suffragii  spiritualis,  cujus  meritum 
ab  animali  homine  non  potest  intelligi,  quia  spi- 
ritualiter  examinatur. 

4.°  Quoad  successiones  intestatas  eorum,  qui 
in  hospitalibus  domibus  aut  nosocomiis  decedunt, 
quaestio  non  est  nisi  de  eorum  Spoliis,  vel  rebus 
apud  eos  repertis,  non  vero  de  aliis  proprietatibus, 
si  quas  praesertim  immobilium  honorum  habent; 
namque  circa  has  jus  commune,  sicut  pro  caeteris, 
applicatur.  Retinet  autem  consuetudo  generalis, 
et  constitutiones  quoque  particulares  nonnullorum 
hospitiorum  et  nosocomiorum,  ut  ista  Spolia  et 
bona  cedant  domui,  in  qua  receptae  sunt  istae 
personae  et  sunt  demortuae.  Imo  eadem  consue¬ 
tudo  generalis,  ac  praescriptiones  speciales  ferunt, 
ut  de  his  rebus,  ne  valeat  quidem  testamentum  aut 
donatio  mortis  causa  componi;  sed  praedictae  domui 

ipso  jure  relictae  censeantur.  Quid  tamen  censen¬ 
dum  sit  de  pecunia  et  mobilibus  pretiosis  in  eas 
domos  adsportatis,  quod  constituit  factum  singu¬ 
lare,  non  erit  inutile,  prout  habet  Giraldi  op.  cit. 
part.  1  sed.  483  sub  oculos  habere  pro  praxi 
sequentia  Congregationis  Concilii  responsa  ad  dubia 
in  Pragen.  facultatis  testandi  diei  8  Maii  1683 
«  inter  Fratres  Servorum  B.  Mariae  Virginis  Pra- 
»  gae,  et  Sancti  Joannis  de  Deo,  praetendentes 
»  vigore  assertorum  privilegiorum,  atque  consue- 
»  tudinis,  bona  morientium  in  ipsorum  Nosocomiis, 
»  et  apud  morientes  reperta,  eorumdem  Nosoco- 
»  miorum  commodo  cedere  debere:  —  1°  An  aliquis 

>  decedens  in  hospitali  Fratrum  Misericordiae  Or- 
»  dinis  B.  Joan.  de  Deo,  qui  in  eodem  hospitali 
»  prius  asportaverat  pecunias,  et  alia  mobilia, 
»  possit  de  iis  pecuniis,  et  mobilibus  adsportatis 
»  disponere  per  testamentum  ;  ita  ut  dicti  Fratres 
»  teneantur  tradere  dictas  pecunias,  et  mobilia  pro 
»  adimplenda  voluntate  defuncti ;  maxime  si  dispo- 
»  sitio  testatoris  fuerit  ad  pias  causas,  et  cum 
»  onere  Missarum  ?  et  quatenus  affirmative :  — 
»  II0  An  idem  dicendum  sit  in  casu,  quo  dispositio 
»  non  fuerit  ad  pias  causas?  —  III0  An  aliquo 
»  decedente  in  dicto  hospitali,  nullo  condito  testa- 
»  mento,  ejus  substantia,  ibi  asportata,  cedat  to- 
»  taliter  hospitali,  exclusis  omnibus  sanguine  con- 

>  junctis,  praesertim  si  hospitale  de  reliquo  ser- 
»  vetur  indemne?  —  Sac.  Cong.  respond.  ad  I  et  II 
»  affirmative,  etiam  de  consensu  partium.  Ad  III, 

»  negative,  nisi  constet  de  contraria  consuetudine 
»  legitime  praescripta.  —  Agebatur  hic  de  pecunia 
»  et  mobilibus  pretiosis,  secum  ad  d.  Nosocomium 
>  asportatis  ab  Antonio  Ebertino  Perusino,  quae 
»  morti  proximus  ibidem  testamento  legavit  di- 
»  versis  personis,  et  signanter  Ungaricos  centum 
»  praefatis  Fratribus  Servorum  cum  onere  Mis- 
»  sarum.  » 

LEO  PONTIFEX  XIII. 

DILECTE  FILI,  SALUTEM  ET  APOSTOLICAM  BENEDICTIONEM. 

Gratum  acceptumque  valde  habuimus  donum  vo¬ 
luminum,  quae  hactenus  edidisti  de  Jure  Canonico. 
Et  quamvis  per  tempus  et  negotia  nonnisi  aliqua  raptim 
legere  potuerimus,  praeclaram  tamen  in  illis  doctri¬ 
narum  supellectilem  in  unam  collectam,  et  multa  nostris 
temporibus  apprime  opportuna  invenimus.  Hoc  autem 
expectandum  erat  ab  eo  quo  polles  ingenio,  diuturno 
magisterii  usu,  et  firmissimo  in  Ecclesiam  catholicam 
sanctissimamque  Nostram  Religionem  amore.  Perge 
igitur  et  contende,  ut  inceptum  opus  ad  exitum  ad¬ 
ducas.  Scribendi  alacritatem  tibi  addant  et  misera  tem¬ 
porum  conditio,  in  quibus  omnis  generis  errores  in  re 
etiam  canonica  grassari  impune  videntur,  et  gravitas 
quaestionum,  quae  lucidum  ordinem,  acumen,  et  ju¬ 
dicium,  ut  site  tractentur,  maxime  exquirunt,  et  ne¬ 
cessitas  illa,  quae  quotidie  augetur,  adolescentium 
mentes  salutaribus  institutionibus  imbuendi.  Quae 
omnia  ut  facilius,  annuente  Deo,  consequaris,  accipe 
quam  ex  animo  peramanter  impertimur  Apostolicam 
Benedictionem. 

Datum  Romae  apud  Sanctum  Petrum  die  16  Au¬ 
gusti  1878  Pontificatus  Nostri  Anno  Primo. 

LEO  PP.  XIII. 

Foris  —  Dilectio  Filio 
Philippo  Canonico  De  Angelis 
Romam. 

TITULUS  XVIII. 

De  Sepulturis. 


l.°  Sepultura  alia  dicitur  communis,  et  alia 
sacra  vel  ecclesiastica . . —  Neminem  debere  manere 
insepultum,  cum  de  vita  decessit,  est  principium 
pietatis  peraeque  a  civilibus  quibusque  gentibus 
recognitum  ob  dignitatem  humanam,  cujuscumque 
tandem  religionis  fuerit.  Ecclesia  autem  Christi 
cum  etiam  post  mortem  in  hisce  reliquiis  fidelium 
communionem  Sanctorum  perseverare  tenuerit , 
hinc  ritu  sacro  purgavit,  benedixit  et  sanctificavit 
coemeteria,  in  quibus  usque  ad  extremum  judicii 
diem  quiescerent  corpora  fidelium,  qui  divinam 
misericordiam  fuerunt  consecuti.  Ex  quo  sequitur 
Ecclesiam  sibi  vindicare  jus  et  constituendi  pro 
sua  associatione  exclusive  haec  coemeteria,  id  est 
separata  a  sepulturis  tum  communibus  tum  alia- 

rum  confessionum  religiosarum;  atque  pariter  sibi 
asserere  auctoritatem  judicandi,  quinam  debeant 
admitti  in  iis  coemeteriis  tumulandi,  et  quinam 
sint  de  sua  communitate  excludendi.  Et  quidem 
merito:  sicut  enim  Ecclesia  habet  jus  pro  sua  com¬ 
munione  habendi  templa,  quae  exclusive  pro  suo 
cultu  exhibendo  sint  destinata,  et  a  quibus  possit 
excludere  quoscumque  velit;  sic  quoque  idem  de 
coemeteriis  censendum  est.  Idque  non  modo  certum 
est  ex  recognita  Ecclesiae  auctoritate  suprema,  qua 
potest  sibi  statuere  quidquid  pro  sua  communitate 
vel  necessarium  vel  utile  est;  verum  etiam  debet 
admitti  juxta  principia  neoterica  a  schola  libera¬ 
lium  adserta.  Hi  siquidem  cum  admittant  princi¬ 
pium  omnimodae  libertatis  cultus,  hoc  Ecclesiae 
catholicae  jus  denegare  nequeunt.  Per  summam 
proinde  injustitiam  contra  catholicos,  et  contra 
omnes  alias  sectas  religiosas,  quae  exigunt  coe¬ 
meteria  confessionalia ,  Status  civiles  et  Municipia 
construunt  coemeteria  sic  dicta  civilia  vel  muni¬ 
cipalia ,  in  quibus  omnium  demortuorum  cadavera 
conduntur,  ad  quamcumque  religionem  pertinue¬ 
rint  illi,  qui  decesserunt,  sive  nullam  professi  sint 
religionem.  Expenditur  siquidem  communitatis  pe¬ 
cunia,  cum  de  hac  emolumentum  major  pars  com¬ 
munitatis  persentire  nequeat,  quemadmodum  illud 
Gubernium  vel  Municipium  pecuniam  publicam 
irrationabiliter  expenderet  in  construendo  templo, 
quod  omnibus  cultibus  inservire  destinaret.  Ita 
practice  impugnatur  illud  principium,  hodie  com- 

muniter  a  novatoribus  admissum,  nempe  coeme¬ 
teria  esse  essentialiter  proprietatis  publicae  seu 
municipalia,  ut  omnes  de  communitate  ibi  valeant 
tumulari  post  mortem,  nulla  habita  ratione  pro¬ 
fessi  cultus  religiosi.  Multo  magis  injustitiae  et 
non  servatae  libertatis  conscientiae  redargui  pos¬ 
sunt  illi,  qui  coemeteria  catholica  violare  prae¬ 
sumunt  inferentes  in  ea  illorum  cadavera,  qui  vel 
diversae  sunt  religionis,  vel  ab  auctoritate  eccle¬ 
siastica  indigni  habeantur  istius  juris  et  privilegii. 
Si  enim  societas  ex  catholica  facta  est  mixtae  re¬ 
ligionis ,  ad  summum  id  poterit  exposci;  ut  pro 
asseclis  aliorum  cultuum  construantur  alia  coeme¬ 
teria,  non  vero  quod  catholicum  violetur. — Ubi  vero 
coemeterium  publicum  construendum  de  novo  est, 
adminimum  exigere  poterunt  catholici,  ut  pars  pro 
sua  confessione  deputetur,  eaque  dividatur  a  re¬ 
liquo,  quod  vel  pro  aliis  confessionibus  subdivi¬ 
datur,  vel  pro  iis,  quemadmodum  malunt,  indi¬ 
visum  maneat.  — Quae  vero  coemeteria  seu  sepul- 
chra  vel  a  privata  familia  sua  pecunia  constructa 
sunt  pro  sui  necessitate  et  honore,  vel  ab  asso¬ 
ciatione  catholica  aere  collato  aedificata  fuerunt, 
haec  invadi  aut  violari  nequeunt,  non  modo  ob¬ 
stante  sanctitate  religioni,  et  principio  jam  asserto 
libertatis  cultus,  sed  etiam  jure  proprietatis,  quod 
nisi  inviolatum  servetur,  societas  nulla  potest  con¬ 
sistere. 

2.°  Quod  autem  locus  aliquis  ob  sepulturam 
corporis  humani  factam  jure  ac  privilegio  loci  sacri 

vel  religiosi  gaudeat,  secundum  legem  canonicam 
non  modo  privata,  sed  publica  quoque  Episcopi 
auctoritate  esse  debet  deputatus,  ut  fert  praxis  et 
Auctores  probant  ex  cap.  4  de  religios.  domib., 
quod  ex  sacro  ritu  in  iis  locis  sanctificandis  adhi¬ 
bito  comprobatur.  —  Unde  sepultura  ecclesiastica 
definitur  «  locus  auctoritate  ecclesiastica  deputatus 
ad  fideles  pie  demortuos  sepeliendos.  » — Et  quidem 
ante  saeculum  IX  nemini  permissum  erat  sepeliri 
intra  Ecclesiam  exceptis  Episcopis,  Abbatibus, 
Presbyteris  et  laicis  illis,  qui  per  vitae  merita  talem 
vivendo  suo  corpori  defuncto  locum  acquisivissent 
ex  can.  52  Cone.  Moguntin.  et  ean.  6  Concil. 
Nannetens .,  seu,  ut  habet  can.  18  caus .  13  quaest. 
2  in  Decreto  «  Nullus  mortuus  intra  Ecclesiam 
>  sepeliatur,  nisi  Episcopi,  vel  Abbates,  aut  digni 
»  Presbyteri,  aut  fideles  laici,  »  sed  omnes  in  coe¬ 
meteriis  sanctificatis  condebantur,  nisi  ea  loca  es¬ 
sent,  quae  peculiaris  familia  pro  suis  mortuis  tu¬ 
mulandis  cum  consensu  ecclesiasticae  potestatis 
destinasset  ritu  sacro  sanctificata.  Verum,  prout 
advertit  Van-Espen  h.  t.  num.  32  cum  merita 
vitae,  ob  quae  istud  privilegium  concederetur,  non 
essent  determinata,  haec  exceptio  latum  campum 
aperuit  fidelibus  laicis  ambiendi  sepulturam  in  Ec¬ 
clesia,  et  Sacerdotibus  plenam  libertatem  eam  ad¬ 
mittendi.  —  Non  omnibus  vero  Ecclesiis  hoc  jus 
sepulturae  competiit,  sed  parochialibus,  et  iis, 
quae  illud  privilegio  aut  consuetudine  legitime 
praescripta  obtinuerunt  ;  ut  exempla  habemus 

in  Clementin.  2  et  extracag.  2  inter  commu¬ 
nes  h.  t. 

3.°  Ex  quo  factum  est  ut  sepultura  eccle¬ 
siastica  esset  —  vel  1  sepultura  electa ,  —  vel 

2  sepulcrum  gentilitium ,  aut  majorum ,  —  vel 

3  sepultura  parochialis .  —  Cuique  autem,  dum¬ 
modo  puberi,  mentis  compoti,  et  aliunde  non  pro¬ 
hibito,  permittebatur  eligere  sepulturam  ex  cap.  1 
h.  t.  Imo  et  pater  pro  filiis  impuberibus  id  po¬ 
terat,  ubi  consuetudo  terrae  hoc  haberet,  prout 
statuitur  cap.  4  h.  t.  in  VI.  Collective  quoque 
et  collegialiter  factam  sepulturae  electionem  va¬ 
lidam  recognovit  S.  Congregatio  Concilii  die  16 
Maii  et  die  19  Decembris  anni  1682,  addita  clau¬ 
sula  recocabiliter  tamen;  nempe  post  hanc  posse 
illos  individualiter  vel  eam  revocare,  vel  aliam 
eligere.  Atque  hanc  libertatem  electionis  canones 
plusquam  sufficienter  tutati  sunt,  prout  constat  ex 
cap.  1  h.  t.  in  VI,  ex  Clementin.  3  de  poenis, 
ex  Constitut.  Alexandri  VII  «  Cum  ex  parte  »  diei 
10  Aprilis  1660,  et  ex  Decreto  Clementis  XI  diei 
22  Augusti  1708.  Unde  in  sepultura  electa  quis 
tumulari  debebat ;  quod  si  non  elegisset,  tunc  condi 
in  sepulcro  majorum  ex  cap.  1  h.  t.,  et  hoc  non 
extante  in  sepultura  parochiali,  nisi  fuisset  exem¬ 
ptus.  At  vero  in  casu  electae  sepulturae,  vel  si 
ea  non  facta,  si  quis  conderetur  in  sepulchro  ma¬ 
jorum,  Parocho  proprio  quarta  funeraria  emolu¬ 
mentorum  dari  debebat,  prout  statuitur  cap.  1 
cit.  h.  t.,  de  qua  inferius  disseremus.  — Antiqui  ex- 

positores  juris  canonici  haec  omnia  fuse  declarant, 
quique  proinde  ad  eruditionem  consuli  possunt. — 
Verum  hodie  tumulatio  in  Ecclesiis  generali  modo 
vetita  est,  in  hac  re  connivente  potestate  eccle¬ 
siastica  cum  civili,  et  proinde,  non  habente  am¬ 
plius  locum  sepulturae  electione,  inutilia  reddita 
sunt  illa  privilegia  tumulandi  concessa  Ecclesiis 
non  parochialibus;  sepulchra  quoque  peculiarium 
familiarum  generaliter  derelicta  manserunt,  et 
apud  quamque  civitatem  unum  sepulchrum  eccle¬ 
siasticum  commune  extitit,  nempe  coemeterium, 
salvis  rarissimis,  imo  singularibus  exceptionibus. 
Hoc  tamen  sepulchrum  in  coemeteriis  uti  paro- 
chiale  habetur,  seu  illi  correspondens,  quod  ex 
sua  conditione  quisque  sortitus  fuisset. 

4.°  Cadavera  porro  antequam  sepeliantur  ad 
Ecclesiam  cum  luminibus  et  Cruce  et  Parocho 
ejusque  socio  comitantibus  juxta  ritum  Ecclesiae 
deferri  debent  majori  vel  minori  pompa  juxta  fa¬ 
cultates  familiae  defuncti,  eademque  ecclesiastica 
caeremonia  deferri  ad  coemeterium  ;  quod  dicitur 
fanas  agere.  —  Quoad  hoc  autem  plura  quaeri  pos¬ 
sunt,  et primo:  cujus  sit  illi  praeesse?  Et  dicendum 
est,  exceptis  personis  exemptis,  ut  sunt  regula¬ 
res,  queis  et  in  publico  coemeterio  sepulchrum 
proprium  correspondet,  funus  duci  debere  a  pro¬ 
prio  Parocho;  atque  paroecia  propria  illa  dicitur, 
in  qua  quis  habuit,  dum  moreretur  domicilium  et 
sacramenta  recipere  tenebatur,  et  in  illius  paro- 
ehiali  sepultura  condi,  ut  habet  regula  generalis 

in  cap.  3  h.  t.  in  VI.  Idque  locum  habet,  etsi 
quis  extra  suam  parochiam  decedat,  dummodo 
absque  periculo  ad  ipsam  caleat  deportari,  prout 
subjungitur  in  eodem  capite.— Quae  autem  distantia 
sit  inter  locum,  in  quo  quis  moritur,  et  parochiam 
propriam,  ut  possit  absque  periculo  deportari,  opti¬ 
me  notatur  a  Giraldi  Expositio  Juris  Pontificii 
part.  1  sect.  495,  cum  nihil  «  hac  de  re  in  jure 

>  cautum  sit,  convenire  Doctores  id  remitten- 

>  dum  esse  arbitrio  viri  prudentis;  quamvis  non 

>  desint,  qui  asserant  remotum  locum  dici  tantum 

>  illum,  ad  quem  per  unius  diei  iter  cadaver  trans- 
»  ferri  possit.  >  At  si  id  fieri  nequit,  prout  si 
sepulturam  quis  elegisset,  vel  condi  deberet  in 
sepulcro  majorum,  tunc,  ut  habetur  cit.  cap.  1 
h.  t.  salva  debet  esse  justitia  seu  judicium,  ut 
quarta  funeris  Parocho  tribuatur.  —  Quae  conside¬ 
ratio  viam  sternit  secundae  animadversioni;  nam¬ 
que  emolumenta  funeris  ad  Parochum  proprium 
pertinent,  seu  ad  Ecclesiam  parochialem,  ad  quam 
debet  deferri  cadaver  ex  cap.  2  h.  t.  in  VI,  et 
ille,  qui  alienum  Parochianum  sepelivit  tenetur 
restituere  cadaver  sepultum  (si  fieri  potest)  et 
omnia  emolumenta  percepta  ex  cap.  5  et  6  h.  t. 
In  casibus  vero  indicatis  quarta  funeris  seu  emo¬ 
lumentorum  ad  illam  pertinet:  ratio  redditur  in  d. 
cap.  1  h,  t.,  nempe  quia  in  parochiali  Ecclesia 
defunctus  recepit  sacramenta,  huic  proinde  cedat 
pars  emolumentorum  funeris.— Est  vero  hic  decla¬ 
randum  sub  nomine  emolumentorum  funeris,  prout 

edicitur  in  Statutis  Cleri  Romani  eap.  5,  venire 
oblationes,  vel  obventiones,  quae  fiunt  occasione 
funeris,  cujus  generis  sunt  intorticia  et  faculae, 
quae  in  funebri  processione  vel  circa  vel  ante  vel 
post  feretrum  deferuntur,  sive  ad  hoc  ut  Clerus 
et  Confratres,  aliique,  qui  processionem  comitantur 
nocturno  tempore  viam  cernere  possint,  sive  quae 
alia  de  causa,  puta  honore  funeris,  a  Capitulis,  a 
Regularibus,  a  Sodalitatibus  et  a  privatis  quibus¬ 
libet  accendi  solent;  nec  non  cerei,  qui  funeris 
tempore  in  altaribus  etiam  in  honorem  alicujus 
Sancti  specialiter  ab  haeredibus  demortui  afferun¬ 
tur;  item  qui  peracto  funere  in  cadavere  ad  se¬ 
pulturam  utcumque  privilegiatam  efferendo  adhi¬ 
bentur;  item  qui  post  translationem  in  Ecclesia  vel 
coemeterio  tumulante  pro  altero  funere  peragendo, 
praesente  tamen  cadavere,  accenduntur.  Item  quae¬ 
cumque  ad  pompam  funeris  in  Ecclesiam  impor¬ 
tantur,  haec  sunt  emolumenta  funeris,  sicut  et 
arma  vel  insignia  familiae,  quatenus  in  funere  ap¬ 
ponantur.  —  Non  pertinent  vero  ad  funeris  emolu¬ 
menta  libri,  annuli,  enses,  vexilla,  equi,  rheda, 
cruces,  habitus,  seu  insignia  ordinum  vel  digni¬ 
tatum,  quae  cum  cadavere  deferuntur,  nec  denique 
ulla  alia  vestis,  qua  cadaver  indutum  sit;  exceptis 
indumentis  sacris,  quibus  cadaver  indutum  deferri 
contingat.  —  Unde  portio  canonica  definitur  <  pars 
eorum  omnium,  quae  vel  occasioni  delati  funeris, 
vel  ex  ultima  voluntate  defuncti  (exceptis  tamen 
quae  pro  fabrica,  ornamentis  et  ad  perpetuum  Dei 

cultam  legantur)  tali  Ecclesiae,  in  qua  defunctus 
sepelitur,  obveniunt.  »  —  Haec  autem  pars  emolu¬ 
mentorum,  quae  ratione  justitiae  vel  judicii  datur 
Ecclesiae  propriae  defuncti,  etsi  in  cit.  cap.  1 
h.  t.  dicatur  tertia  pars,  et  in  genere  dicatur 
quarta  funeraria,  tamen  diversa  est  quoad  quan¬ 
titatem  pro  diversitate  regionum,  ut  aliquando  et 
medietas  sit:  quam  consuetudinem  esse  observan¬ 
dam  edicit  Clemens  III  in  cap.  4  h .  t.  per  verba; 
«  Nos  tale  praebemus  in  hac  varietate  responsum, 
»  ut  unaquaeque  provincia  in  suo  sensu  abundet, 
»  et  secundum  rationabilem  consuetudinem  regio- 
»  nis  illa  justitia  circa  medietatem  vel  tertiam  aut 
»  quartam  partem  pro  locorum  diversitatibus  atten- 
»  datur.  —  Citandi  hic  sunt  ex  cap.  3  Statutorum 
Cleri  Romani  paragraphi  7,  8,  9  et  10 ,  in  quibus 
statuitur:  —  (a)  pro  funere  illius  qui  ab  Urbe  pro¬ 
fectus,  quin  domicilium  amiserit  alibi  decesserit, 
Parochum  Urbis,  cui  suberat  defunctus,  quartam 
funeris  repetere  a  Parocho  loci,  ubi  decessit:  — 
(p)  nomine  quartae  funeris  juxta  receptam  Urbis 
consuetudinem  venire  mediam  partem  cereorum 
seu  intorticiorum,  quae  vel  circa  feretrum  tum  in 
associatione  per  viam,  tum  in  expositione  in  Ec¬ 
clesia  ad  funus  peragendum,  vel  in  altaribus  ex¬ 
posita  sunt:  --  (y)  Parochos  Urbis  integra  sua 
facere  emolumenta  pro  funere  cujusque  hospitis, 
etsi  in  Urbe  defunctus  ad  aliam  regionem  sepe¬ 
liendus  transferatur,  quin  alteri  quarta  funeris  de¬ 
beatur  justa  vetustissimum  Urbis  privilegium.  — 

Haec  demum  emolumenta  funerum  in  illis  Eccle¬ 
siis,  in  quibus  vel  Capitulum  habet  jura  Paro- 
chialia  et  deputat  ad  illa  exercenda  Vicarium,  vel 
quomodocumque  Parochus  inter  Capitulares  recen¬ 
setur,  non  omnia  ad  ipsum  Parochum  pertinent, 
sed  diverso  modo  juxta  conventiones  inter  Capi¬ 
tulares  dividuntur.  — Praeter  portionem  canonicam 
parochialem  est  etiam  episcopalis,  quam  praestare 
Episcopo  debebant  Ecclesiae  aliquid  emolumenti 
recipientes  ex  funere,  ut  notatur  cap.  16  de  ojfic. 
judie.  ordin.  et  cap.  14  et  15  de  testament.:  haec 
autem  hodie  generaliter  loquendo  obsolevit,  seu 
praescriptum  contra  ipsam  est;  sicut  advertunt 
Auctores  quod  possit  praescribi  post  lapsum  qua¬ 
draginta  annorum  portio  quoque  canonica  paro- 
chialis. 

5.°  Quia  vero,  prout  antea  innuimus,  actio 
funeris,  et  deductio  ad  coemeterium  est  ceremonia 
essentialiter  ecclesiastica,  hinc  fiet  modo  omnino 
religioso  juxta  praescripta  Ritualis  Romani,  et  illis 
tantum  adhibitis  pompis,  quae  moestam  hanc  de¬ 
cent  ecclesiasticam  functionem.  Non  excludit  qui¬ 
dem  Ecclesia,  quod  in  funeris  pompa  habeatur 
ratio  dignitatis  civilis  aut  muneris  a  defuncto  exer¬ 
citi;  sed  quidquid  ad  damnatas  sectas  pertinet,  in 
funeribus  esse  eliminandum,  facili  negotio  argui 
potest.  Ex  hac  pariter  ratione  antiquissimo  usu 
et  legibus  synodalibus  receptum  est,  ut  orationes 
funebres  pro  aliquo  defuncto  in  Ecclesia  non  re¬ 
citarentur  etiam  cum  licentia  nisi  a  Clerico  post 

Missam  expletam;  et  laudationes  publicae  in  coe¬ 
meterio  a  laicis  ad  populum  non  fiant  sine  licentia 
auctoritatis  ecclesiasticae,  et  ista  omnia  heic  Ro¬ 
mae  fieri  nequeunt  secundum  §  40  cap.  VI  Sta¬ 
tutorum  nisi  de  venia  Cardinalis  Vicarii. — Propter 
eamdem  rationem,  quod  funus  sit  ceremonia  ec¬ 
clesiastica,  et  quia  sepultura  ecclesiastica  est  jus 
spirituale  fidelibus  competens,  generaliter  receptum 
est,  ut  pro  agendo  funere  non  exigatur  aliquid 
temporale,  neque  pro  concedendo  jure  sepulturae. 
Hinc  est  circa  funus,  quod  pauperibus  gratis  fiat. 
Id  tamen  non  impedit,  quominus  a  personis  civilis 
conditionis  non  possint  recipi  oblationes  occasione 
funerum  factae,  velut  si  quis  cupiat  solemniori 
forma  funus  indicere,  quod  hoc  non  fiat  propriis 
expensis;  et  haec  dicuntur  emolumenta  funerum. 
Quin  imo  in  aliquibus  locis  receptum  est  et  lege 
statutum,  ut  a  determinatis  familiis  et  personis 
funus  peragatur  aere  proprio,  et  quidem  juxta 
taxam  determinatam.  Hinc  in  Rituali  Romano  ita 
de  hac  re  cavetur,  ne  Ministri  Ecclesiastici  pro 
funere  aliquid  exigant  «  tamquam  pretium,  sed  iis 
»  eleemosinis  contenti  sint,  quae  aut  probata  con- 
»  suetudine  dari  solent,  aut  Ordinarius  consti- 
>  tuerit.  »  Sic  in  citatis  Statutis  Cleri  Romani 
cap.  3  ordinatus,  ut  pauperibus  funus  a  Parocho 
gratis  fiat  cum  duabus  saltem  cereis  facibus,  ap¬ 
plicatione  Missae  et  recitatione  officii  defunctorum; 
nominantur  deinde  personae,  quae  aere  proprio 
funus  peragere  tenentur  juxta  praefinitam  taxam, 

et  ista  emolumenta  cedunt  lucro  Paroeciae,  et  de¬ 
cimarum  loco  pro  Parochis  subrogata  censentur : 
reliqui  praeter  nominatos  ad  funeris  expensas  non 
tenentur,  si  in  forma  pauperum  deferri  velint;  si 
tamen  nobiliori  modo  funus  malint  peragere,  se 
cum  Parocho  component  pro  expensis,  prout  me¬ 
lius  eis  libuerit:  ex  quibus  apparet  rationem  obli¬ 
gationis  ad  expensas  esse  ex  alio  rationabili  titulo. 
Idem  dicendum  est  de  expensis  pro  sepultura. —  Ex 
dispositione  cap.  13  h.  t.  videretur  nihil  exigi 
posse  pro  sepultura,  quin  aliquis  se  simoniae  reum 
faceret,  et  nullam  hac  in  re  rationabilem  consue¬ 
tudinem  posse  inolescere;  attamen  ad  rectam  in¬ 
terpretationem  istius  capitis  tenendum  est :  — 

(a)  Omnes  Docto  res  conveniunt  posse  esse  ma- 
feriam  contractus  emptionis  venditionis  locum  pro- 
tanum,  seu  fundum  pro  aedificanda  sepultura.  — 

(b)  Praxis  communissima  docet  posse  quoque  pre¬ 

tium  intervenire  pro  cedenda  Capella  in  Ecclesia 
ad  sepulturam;  et  quidem  absque  beneplacito  Apo- 
stolico  si  sepultura  construenda  sit,  ut  probat  Car¬ 
dinalis  Petra  Decreto  Congregationis  Concilii  6  Se¬ 
ptembris  1659  irt  Melliten.  alienation.  in  Com¬ 
mentariis  ad  Constit.  Pauli  II  sect.  2  nam.  18, 
quia  non  emitur  Capella  consecrata,  sed  datur 
pretium  pro  loco  honorabiliore.  Si  autem  conce¬ 
ditur  usus  Capellae  seu  sepulturae  jam  constru¬ 
ctae,  requiritur  beneplacitum  Apostolicum  ut  ad¬ 
vertit  idem  Auctor  oper.  cit.  nam.  19.  — 

(c)  Etiam  in  coemeteriis  benedictis  seu  sacratis 

pro  loco  honorabiliori  ex  eadem  ratione  potest  peti 
et  dari  pretium,  cum,  ut  advertit  consulto  Reif- 
fenstuel  h.  t.  num.  69,  non  vendatur  locus,  sed 
pro  honore  et  praeeminentia  non  debita  detur  pe¬ 
cunia.  —  (d)  Ubi  est  consuetudo,  pariter  admit¬ 
titur,  ut  pro  loco  communi  in  coemeterio  solvatur 
taxa,  quae  dicitur  taxa  sepulturae;  atque  hujus  qui¬ 
dem  taxae  pendendae  ratio  est  partialis  reintegratio 
summae  expensae  pro  coemeterii  aedificatione,  et 
sumptuum,  qui  fiunt  pro  conservatione  et  custodia 
ejusdem  loci;  prout  quoque  heic  Romae  est  talis 
taxa,  et  notatur  in  dictis  Statutis  Cleri  cap.  6.  — 
(e)  Verum  pro  pauperibus  sepultura  debet  esse 
gratuita;  et  quod  in  istis  exactionibus  jure  repre¬ 
henditur,  est  modus  vexatorius,  quo  fiunt;  ut  non 
detur  licentia  sepeliendi,  nisi  fuerit  summa  pe¬ 
cuniae  soluta,  quod  constituit  irrationabilem  et 
omnino  abolendam  consuetudinem;  de  quo  ultimo 
casu,  ut  advertunt  Doctores,  est  intelligenda  dispo¬ 
sitio  cap.  13  h.  t. 

6.°  Porro  Ecclesia  corporum  fidelium  defun¬ 
ctorum,  (quae  templa  Dei  fuerunt,  sanguine  Chri¬ 
sti  redempta  et  sacramentis  saepius  refecta  et  san- 
ctificata  requiescunt  in  expectatione  resurrectionis 
mortuorum  et  diei  ultimi  judicii)  maximum  cultum 
habuit  ab  aevo  Apostolico,  ut  nec  ea  exenteranda, 
aut  in  frusta  concidenda,  aut  igne  quomodocumque 
decoquenda,  et  multo  minus  cremanda  generaliter 
permiserit,  sed  ea  in  coemeteriis  condi  curaverit, 
et  sepeliri,  quatenus  ibi  naturaliter  consumantur 

omni  violenta  actione  hominis  exclusa.  — Celebris 
est  hac  super  re  dispositio  Bonifacii  VIII  relata 
in  cap.  1  h.  t.  extravag.  eommun .,  quae  omnibus 
hanc  exenterandi,  membratim  concidendi  aut  etiam 
decoquendi  fidelium  corpora  interdixit  sub  inter¬ 
minatione  excommunicationis  majoris,  et  poena 
privationis  sepulturae  ecclesiasticae  pro  talibus  ca¬ 
daveribus.  Sed  quinam  est  sensus,  et  quaenam 
istius  vetiti  amplitudo  aut  extensio?  Doctoribus 
diversa  opinantibus,  puto  hanc  posse  fieri  istius 
Decretalis  summationem,  habito  praesertim  re¬ 
spectu  ad  mores  deinde  inolescentes.  —  1°  Decre¬ 
talis  relata  sese  refert  ad  morem  tunc  vigentem,  qui 
demonstrat  hunc  modum  non  esse  extraordinarium, 
sed  usitatum,  et  in  eo  reprehensibilis  est,  cum  non 
habeat  rationem  ad  casus  extraordinarios,  in  qui¬ 
bus  fortasse  posset  legitimari,  ut  ex  dicendis  pa¬ 
tebit.  —  2°  Revera  modus  tractandi  humana  cor¬ 
pora  in  Decretali  enunciata  descriptus,  est  trucu¬ 
lentus  et  alienus  a  pietate,  quae  erga  fidelium  cor¬ 
pora  adhiberi  debet;  et  ipsa  narratio,  quae  fit  a 
Pontifice,  ostendit  hunc  sensum  inhumanitatis.  — 
3°  Quod  maxime  ex  eo  reprehensibilis  apparet, 
quia  fit  absque  sufficienti  causa,  nempe  ex  ratione 
male  intellecta  pietatis,  ut  respiciatur  ad  electam 
a  demortuo  sepulturam.  —  Sed  quid  si  talis  exen- 
teratio  et  concisio  membrorum  fieret,  puta  ad  ana- 
tomiam  humani  corporis  faciendam,  quemadmo¬ 
dum  in  nosocomiis  hodie  fit  pro  scientiae  medicae 
progressu?  Non  puto  id  esse  interdictum;  prout 

quotidiana  praxis  factitari  edocet,  nemine  recla¬ 
mante.  |Velut  si  fieret  autopsia  cadaveris  ad  de¬ 
spiciendum,  si  crimen  homicidii  sit  admissum 
praesertim  ope  veneni;  sicut  pluries  tribunalia  ci¬ 
vilia  id  fieri  praescribunt;  pariter  non  est  tenen¬ 
dum,  quod  Decretalis  id  ullo  modo  impediat,  ut 
experientia  jugis  ostendit.  —  4°  Aliquoties  id  im¬ 
pune  fieri  tradit  Navarrus  et  Wagnerek  apud  Gi- 
raldi  oper.  eit.  part.  1  sect.  497,  «  ut  debitus 
»  honor  exhibeatur  cadaveribus  Regum,  Princi- 
»  pum,  aliorumque,  qui  frequenter  petunt  corpora 
»  sua  dividi,  aromatibus  condiri,  et  alibi  sepeliri 
»  cor,  alibi  alia  membra.  »  —  Sed  quod  hodie 
omnem  impedit  abusum,  atque  arcet  ne  efferati 
mores  invalescant,  illud  est,  quod  in  omnibus  istis 
casibus  intervenire  debeat  venia  auctoritatis  poli¬ 
ticae,  quae  quemcumque  privatum  ausum  gravibus 
plectit  poenis;  et  auctoritas  quoque  ecclesiastica 
visa  rationabilitate  petitionis  non  solet  suum  as¬ 
sensum  denegare. —Nostris  autem  temporibus  ve¬ 
tustissimo  modo  sepeliendi  defunctorum  cadavera, 
et  a  christianis  constanter  usitato,  subrogare  non¬ 
nulli  contendunt  usum  cremationis  cadaverum,  et 
ingentes  conatus  fiunt,  ut  hic  mos,  qui  post  pa¬ 
ganismum  abolitum  recessit,  iterum  in  honore  sit. 
Hujusmodi  systematis  sectatores  nullum  non  mo¬ 
verunt  lapidem,  omnibusque  usi  sunt  argumentis, 
ut  detraherent  communi  coemeteriorum  praxi,  cre¬ 
mationem  vero  extollerent.  Eorum  momenta  ad 
haec  praecipua  reducuntur.  — Et  primo  contendunt 

populos,  quamdiu  rudes  manserunt,  praetulisse 
cadaverum  sepulturam,  civilitatis,  vero  semitam 
ingressos  antetulisse  cremationem,  prout  de  Ro¬ 
manis  historia  refert;  hinc  in  hac  civilitatis  me¬ 
ridiana  luce  saeculi  deciminoni  regressum  esse  fa¬ 
ciendum  ad  methodum  cremationis,  a  qua  per 
ignorantiam  medii  aevi  recessimus.  Cui  accedit 
methodum  sepeliendi  cadavera  esse  maxime  hygieni 
publicae  contrariam,  et  medicae  artis  cultores,  qui 
huic  inducendo  novo  ritui  devoti  sunt,  maximo 
apparatu  demonstrare  sunt  conati  venenatum  pror¬ 
sus  aerem  ex  coemeteriis  erumpere  et  modernam 
societatem  inficere,  quae  communis  labes  vitari 
non  poterit,  nisi  per  eorum  abolitionem  et  crema¬ 
tionis  instaurationem.  Quamvis  autem  Auctores 
isti  in  genere  vix  respectum  habere  soleant  ad  re¬ 
ligionem  catholicam,  tamen  a  nonnullis  contenditur 
hunc  usum  posse  indifferenter  induci,  quin  ullum 
fiat  disciplinae  ecclesiasticae  praejudicium,  pioque 
fidelium  sensui,  et  multo  minus  dogmati  catho¬ 
lico.  Sed  etsi  talia  argumenta  ab  ipsis  magno 
verborum  apparatu  fuerint  proposita,  et  non  de¬ 
stiterint  publicis  indictis  comitiis  plebes  commo¬ 
vere,  et  Gubernia  inducere  ad  hunc  ritum  legalitate 
donandum;  usque  adhuc  tamen  nec  plebes  com¬ 
motae  sunt,  nec  Gubernia  cesserunt,  adstipulan- 
tibus  doctis  viris ,  qui  novatorum  argumenta 
exagerationis  et  falsitatis  revicerunt,  et  pro  coeme¬ 
teriorum  retentione  suffragante  unanimi  voce,  prae¬ 
sertim  catholicorum.  Et  reapse  primum  argumen- 

tum  novatorum  seu  assertum  principium  denegari 
facile  potest;  si  enim  legamus  historias  omnium 
populorum,  istas  procul  dubio  conclusiones  dedu¬ 
cemus:  —  1°  longe  universaliorem  fuisse  usum 
sepeliendi  cadavera  prae  usu  cremationis,  imo  hunc 
potius  dici  posse  exceptionem.  —  2°  Plures  na¬ 
tiones  constitutas  in  maximo  gradu  civilitatis  ex 
confessione  adversariorum,  nihilominus  constanter 
retinuisse  ritum  sepulturae,  prout  fuerunt  Aegyptii, 
aliique.  —  3°  Ritum  cremationis  a  nationibus  ali¬ 
quibus  receptum  fuisse  non  ratione  civilitatis,  sed 
ex  superstitioso  dogmate  falsae  religionis,  nempe 
purificationis  supremae  per  ignem,  ut  praedicti  Do- 
ctores  notant.  Quamdiu  enim  Romana  Respublica 
maxime  civilibus,  sed  severis  moribus  perduravit, 
cremationem  cadaverum  ignoravit,  et  primus  Di¬ 
ctator  Sylla  fuit,  qui  sui  corporis  post  mortem  su¬ 
premis  talibus  indixit  cremationem  non  ratione  ci¬ 
vilitatis,  aut  quavis  alia  consimili,  sed  ne  poenam 
talionis  perferret  pro  exturbatis  cineribus  anteces¬ 
soris  Dictatoris  Marii;  prout  legitur  apud  Plinium 
Histor.  lib.  7  cap.  54. — Alterum  argumentum  a 
novatoribus  propositum  pariter  nullius  est  pon¬ 
deris;  namque:  —  1°  ratio  hygienis  publicae,  quae 
suadeat  cremationem  cadaverum  et  reprobet  se¬ 
pulturam,  a  nullo  ex  veteribus  allata  fuit;  idque 
demonstrat  non  eam  fuisse,  propter  quam  ille  usus 
fuerit  inductus;  sed  nuperrime  fuit  excogitata  ad 
commovendas  plebes,  et  ad  publicam  opinionem 
huic  placito  favorabiliter  inclinandam.  —  2°  Pe- 

riculum  hoc  detrimenti  salutis  publicae  non  sub¬ 
sistit,  prout  praelaudati  Doctores  ostenderunt  mo¬ 
mentis  desumptis  ab  experientia  et  a  scientiis  phy¬ 
sicis.  —  Quibus  difficultatibus  sublatis,  si  quae¬ 
ratur;  an  ritus  cremationis  possit  indifferenter  in¬ 
duci  et  substitui  ritui  sepulturae,  quin  ulla  fieret 
injuria  sacris  catholicis;  responsio  post  has  ani¬ 
madversiones  datur,  scilicet:  —  1°  Populus  Dei 
numquam  admisit  cremationem,  sed  constanter 
religioso  ritu  adhibuit  cadaverum  sepulturam.  Qui 
mos  non  modo  veteri  lege  retentus  est,  sed  etiam 
in  nova  lege,  quamvis  Religio  christiana  viguerit 
maxime  in  Imperio  Romano,  cum  in  Urbe  Roma 
tunc  temporis  in  honore  esset  mos  cremationis; 
unde  videtur  christiana  praxis  voluisse  corrigere 
paganam  consuetudinem,  etsi  in  aliis  rebus  omnino 
indifferentibus  ecclesiastica  potestas  non  fuerit  de¬ 
dignata  romanas  consuetudines  et  leges  imitari : 
quod  pro  excludenda  crematione  et  praecipienda 
cadaverum  sepultura  arguere  facit  Apostolicum 
praeceptum  ab  Ecclesia  semper  inviolabiliter  ser¬ 
vatum.  —  2°  Cohaerenter  ad  hunc  tumulandi  mo¬ 
rem  Ecclesia  composuit  suam  liturgiam  et  cultum 
mortuorum,  quae  liturgia  profecto  immutanda 
prorsus  esset,  si  derelicto  ritu  sepulturae  alius 
ritus  praevaleret  cremationis;  atque  id  ex  ipsa 
inspectione  Ritualis  Romani  valet  statim  dignosci, 
tum  circa  coemeterii  consecrationem  seu  benedi¬ 
ctionem,  tum  circa  exequias  mortuorum;  quod  in 
omnibus  aliis  liturgicis  libris  statuitur.  —  3°  De- 

mum  cohaerenter  ad  hunc  ritum  tumulationis  Pa¬ 
tres  exposuere  dogma  catholicum  de  resurrectione 
mortuorum,  ut  explicarent  textum  B.  Pauli  Ep.  1 
ad  Corinth.  cap.  15. — Quae  omnia  demonstrant 
agi  hic  quidem  de  re  disciplinari,  sed  admodum 
respicienda;  non  enim  Ecclesia  praecepta  Aposto- 
lica  parvipendit,  sed  ea  omnino  retinenda  censet; 
neque  liturgiam  immutat  jam  tot  saeculorum  ob¬ 
servatione  venerabilem,  praesertim  cum,  ut  dictum 
est,  non  suppetant  ullae  rationes.  Ex  quo  deduci 
meo  judicio  potest  Ecclesiam  semper  futuram  esse 
ritui  cremationis  contrariam,  et  eam  instare  pro 
retentione  sepulturae  et  pro  usu  coemeterii,  in  quo 
cadavera  fidelium  quiescunt  in  expectatione  ange¬ 
licae  tubae  vocantis  universam  carnem  ad  ultimum 
judicium. 

7.°  Sepultura  ecclesiastica  considerata  ut  jus 
communiter  definitur  «  jus  spirituale  competens 
fidelibus  pie  demortuis,  ut  condantur  eorum  ca¬ 
davera  in  loco  auctoritate  Episcopi  vel  Privilegio 
Pontificio  ad  hoc  deputato.  »  —  Si  breviter  definitio 
exponatur,  statim  innotescet  quinam  sepultura  ec¬ 
clesiastica  donandi  non  sint.  Porro  si  hoc  est  jus 
fidelium,  proinde  excluduntur:  —  1°  pagani,  judaei 
et  in  genere  omnes  infideles,  qui  scilicet  baptismo 
loti  non  sunt,  ut  habetur  cari.  28  de  consecrat, 
distinet.  1:  —  2°  et  propter  eamdem  rationem 
excluduntur  infantes  etiam  nati  ex  fidelibus,  qui 
e  vita  absque  baptismate  excesserunt,  ut  docet 
Rituale  Romanum  de  exequiis:  dixi  de  filiis  jam 

natis,  nam  si  adhuc  in  utero  matrum  sunt,  et 
mater  cum  filio  sit  mortua,  non  debet  extrahi  ex 
utero  matris,  ut  sepeliatur  in  loco  non  sacro,  cum 
pars  matris  censeatur.  Imo  et  catechumeni  ex  com¬ 
muni  Doctorum  sententia  excluduntur,  quia  etsi  Ec¬ 
clesia  pro  eis  oret,  non  eos  tamen  sepultura  eccle¬ 
siastica  donat,  quia  nondum*  per  baptismum  ejus 
membra  effecti  sunt.  —  3°  Haeretici  pariter,  schisma¬ 
tici  et  apostatae,  eorumque  credentes,  receptatores, 
fautores  et  defensores,  dummodo  ut  tales  fuerint 
communiter  habiti,  indigni  habentur  sepultura  eccle¬ 
siastica  ex  can.  jin.  caus.  24  quaest.  2  et  cap.  13 
§  credentes  de  haeretic .,  quamvis  post  mortem 
primum  eorum  haeresis  fuerit  detecta  et  manife¬ 
stata,  prout  habetur  can.  3  cit.  caus.  et  quaest., 
atque  exempla  antiquissima  sunt  quoad  eorum  me¬ 
moriam  post  mortem  damnandam  in  Theodoro 
Mopsuesteno  aliisque:  isti  namque  non  pertinent 
ad  Ecclesiae  coetum,  a  quo  per  haeresim,  schisma 
vel  apostasiam  manifestam  fuerunt  divisi.  Nec 
juvat  eos  tolerantia  civilis,  cum  haec  non  valeat 
habere  nisi  effectus  civiles,  non  vero  religiosos.  — 
4°  Eadem  ratione,  nempe  quod  divisi  sunt  a  coetu 
fidelium,  sepultura  ecclesiastica  privantur  excom- 
municati  excommunicatione  majori.  —  Verum 
quoad  eos  sequens  est  distinctio  indicanda;  nam 
antiquitus  respiciebatur,  an  aliquis  esset  excom- 
municatus  notorius,  vel  occultus;  si  enim  erat  oc¬ 
cultus,  tunc  non  poterat  illi  denegari  jus  sepul¬ 
turae,  cum  ipse  nec  vitandus  fuisset,  neque  pu- 

blica  poena  mulctandus,  cujus  crimen  publicum 
non  erat  i  quoad  publicos  vero,  cum  omnes  essent 
vitandi,  tunc  applicabatur  principium  propositum 
ab  Innocentio  III  in  cap.  12  h.  t.:  «  Sacris  est 
»  canonibus  institutum,  ut  quibus  non  communi- 
>  cavimus  vivis,  non  communicemus  defunctis,  et 
»  ut  careant  ecclesiastica  sepultura,  qui  prius  erant 
»  ab  ecclesiastica  unitate  praecisi,  quibus  aequipa- 
»  rantur  nominatim  interdicti.  »  Verum  hodie  post 
Martini  V  Constitutionem  ecclesiastica  legislatio 
immutata  est,  et  non  omnes  publicos  excommu- 
nicatos  tenemur  vitare,  sed  tantum  illos,  qui  no¬ 
minatim  fuerunt  hac  censura  notati,  ac  publici  et 
inexcusabiles  Clericorum  percussores:  an  ex  hoc 
putabimus  juri  antiquo  fuisse  inductam  variatio¬ 
nem,  ut  excommunicati  quoque  notorii,  illis  ex¬ 
clusis,  sepulturae  ecclesiasticae  jus  recuperaverint  ? 
Non  ita;  namque  Martini  V  Constitutio  nihil  quoad 
publicos  excommunicatos  mutavit,  neque  eorum 
conditionem  meliorem  effecit,  sed  tantum  inducta 
fuit  in  bonum  fidelium,  quos  ad  illos  vitandos 
amplius  non  adstrinxit,  proinde  eos  sepultura  ec¬ 
clesiastica  indignos  reliquit,  sed  non  punitione  reos 
censuit  fideles,  si  eos  sepultura  ecclesiastica  do¬ 
narent,  prout  antiquitus  erat ;  de  quibus  poenis 
inferius  loquemur. — Sednumquid  hodie  isti  excom¬ 
municati  non  vitandi  poterunt  ad  libitum  eccle¬ 
siastica  sepultura  donari?  In  genere  non  sunt  in 
sacro  coemeterio  sepeliendi,  quia  prius  erant  ab 
ecclesiastica  unitate  praecisi,  eo  vel  magis,  si  ex 

hoc  oriretur  fidelium  scandalum.  Verum  si  aliter 
agendo  timeri  possent  mali  effectus,  scilicet  turbae, 
aemulationes  etc.  convenit  inter  theologos  et  ju- 
ristas,  quod  possint  in  coemeterio  sacro  tumu¬ 
lari,  quia  profecto  propter  has  rationes  et  grave 
incommodum  sublatum  est  vetitum  servandae  cum 
ipsis  communionis.  Subjungitur  tamen  in  cit. 
cap.  13  h.  t.  «  nec  in  articulo  mortis  Ecclesiae 
»  reconciliati  fuerint :  »  ex  quo  sequitur,  quod  si 
haec  reconciliatio  advenerit  etiam  in  mortis  arti¬ 
culo,  tunc  sunt  sepultura  ecclesiastica  donandi.  — 
At  haec  reconciliatio  in  mortis  articulo  potest  du¬ 
pliciter  evenire,  nempe  vel  quia  isti  omnes  fue¬ 
runt  a  Sacerdote  simplici  quoque  absoluti,  quamvis 
censurae  illae  fuissent  reservatae,  vel  quia  excom- 
municatus  non  suscepto  beneficio  absolutionis  de- 
.  cessit,  in  quo  tamen  indicia  fuerint  poenitentiae 
manifesta,  nec  per  eum  steterit,  quominus  recon¬ 
ciliaretur  ecclesiasticae  unitati.  —  Primum  casum 
considerat  Pontifex  in  cap.  14  h.  t.  et  aperte 
concludit,  huic  juxta  formam  Ecclesiae  absoluto 
nec  coemeterium,  nec  alia  Ecclesiae  suffragia  esse 
deneganda,  etsi  ejus  haeredes  et  propinqui,  ad  quos 
bona  pervenerunt  ipsius,  ut  pro  eodem  satisfa¬ 
ciant,  si  alios  laesit,  sint  censura  ecclesiastica 
compellendi. — Alter  vero  casus  exponitur  in  cap.  28 
de  senten.  excommun.,  et  statuitur,  ut  cadaver 
prius  absolvatur  in  forma  publica  ibi  praescripta 
ab  eo,  cui  erat  reservata  absolutio  censurae,  et 
deinde  in  loco  sacro  sepeliatur.  Subjungit  hic  P. 

Thesauros  cie  poenis  ecclesiast.  part.  1  eap.  25 
respend.  V,  plures  sensisse  hanc  absolutionem  non 
esse  necessario  concedendam,  si  censuratus  non 
fuerit  vitandus,  sed  toleratus,  quia  absolutio  datur 
non  mortuo  directe,  cum  ipse  sit  jam  solutos  a 
vinculo  censurae  quoad  se,  sed  tamquam  licentia 
fidelibus  vivis  cum  eo  communicandi,  quae  non 
requiritur  si  non  erat  vitandus ;  ipse  autem  tenet 
etiam  tunc  fore  utilem  absolutionem  et  esse  con¬ 
cedendam.  Quod  meo  judicio  satis  recte  dicitur, 
cum  sic  tollatur  quaecumque  occasio  scandali,  et 
lex  ecclesiastica  de  absolutione  censurarum  melius 
impleatur. 

8.°  Non  omnibus  autem  fidelibus  demortuis 
indiscriminatim  conceditur  sepultura  ecclesiastica, 
sed  iis  tantum,  qui  pie  demortui  sunt  eap.  3  h.  t. 
et  eap.  4  de  religios.  domib.  Hoc  vero  non  po¬ 
sitivo  sensu,  sed  negativo  tantum  intelligitur,  ut 
excludantur  qui  impie  decesserunt  secundum  ju¬ 
dicium  Ecclesiae,  et  sic  excluduntur:  —  1°  usu¬ 
rarii  manifesti,  nisi  prius  restituerint,  vel  de  sa¬ 
tisfaciendo  cautionem  idoneam  praestiterint  eap.  2 
de  usur.  in  VI:  —  2°  raptores  et  incendiarii  eap.  2 
et  5  de  raptor.:  —  3°  maledici,  seu  blasphemi 
eap.  2  de  maledicis:  —  4°  Religiosi  proprietarii 
ex  tit.  de  statu  monaeor .  nisi  poenitentiae  indubia 
signa  dederint.  Queis  adduntur  omnes,  qui  in  actu 
peccati  mortalis  notorie  mortui  sunt.  —  5°  Aliqui 
Auctores  addunt  etiam  eos  esse  sepultura  eccle¬ 
siastica  privandos,  qui  praecepto  paschali  pervica- 

citer  non  satisfecerunt,  nisi  dederint  poenitentiae 
signa.  Et  id  quidem  verum  est  juxta  Monacelli 
Fortn.  Legal.  p.  1  tit.  3  form.  15  num.  5, 
«  quando  intermissio  praecepti  paschalis  per  plures 
»  annos  continuata  esset  notoria  ex  cap.  Ex  parte 
>  de  sepult et  cap.  a  nobis  desenten.  excommun., 
»  vel  adesset  Statutum  Synodale  ferens  interdictum 
»  latae  sententiae  contra  transgressores,  ut  censuit 
»  S.  Congregatio  in  Baren.  15  Decembris  1696;  » 
nam  interdictum  et  privatio  sepulturae  ex  cap. 
Omnis  utriusque  12  de  poenitent.  et  remis.  est  fe¬ 
rendae  sententiae.  —  6°  Item  privantur  ecclesia¬ 
stica  sepultura  recipientes  decimas  et  Ecclesiae  non 
restituentes  ex  cap.  19  de  decitn.  —  7.  De  sui- 
cidis  sepultura  donandis  vel  non,  loquitur  Rituale 
Romanum  a  Benedicto  XIV  recognitum  De  exe- 
quiis  per  verba:  «  Negatur  sepultura  ecclesiastica 
»  seipsos  occidentibus  ob  desperationem,  vel  ira- 
»  cundiam,  non  tamen  si  ex  insania  id  accidat, 
»  nisi  ante  mortem  dederint  signa  poenitentiae.  »  — 
Quod  tamen  clarius  hodie  exponendum  est,  cum 
falsae  nonnullae  notiones  hac  de  re  passim  prae¬ 
valuerint.  Notandum  proinde  est:  — (a)  privatio¬ 
nem  ecclesiasticae  sepulturae  locum  non  habere, 
si  suicida  post  tentatum  crimen,  etiam  lethali  vul¬ 
nere  sibi  inflicto,  vel  alias,  supervixerit,  ut  valeat 
signa  verae  poenitentiae  edere,  prout  aliquando 
advenit,  et  deinde  moriatur:  —  ((3)  neque  secuta 
etiam  morte  esse  supponendum,  quod  commissum 
fuerit  crimen  suicidii,  nisi  id  plene  probetur,  sed 

potius  retinendum  advenisse  mortem  aut  ex  casu 
fortuito,  aut  ex  alterius  maleficio,  cum  non  sit 
praesumendum  crimen  tam  grave,  et  a  quo  ipsa 
humana  natura  abhorret;  atque  experientia  osten¬ 
derit  plura  considerata  et  edicta  esse  suicidia,  quae 
non  erant  nisi  homicidia  dolose  perpetrata  et  pro¬ 
inde  in  hoc  dubio  non  est  quis  sepultura  eccle¬ 
siastica  privandus.  —  (y)  Quando  vero  constitit 
suicidium  commissum  esse,  non  semper  esse  re¬ 
tinendum,  quod  acciderit  ex  insania,  prout  hodie 
communiter  dictitatur,  etDoctores  aliqui  plus  aequo 
modernis  placitis  indulgentes  admittunt  ad  hoc  ut 
suicidae  omnes  sepultura  ecclesiastica  donentur, 
sed  potius  ex  facti  et  personarum  circumstantiis 
esse  despiciendum,  an  ex  desperatione  aliaque 
injusta  imputabili  causa,  vel  potius  ex  insania  hoc 
advenerit,  et  in  primo  casu  privandos  esse  eccle¬ 
siastica  sepultura,  in  alio  vero  non  privandos.  Ad 
hanc  suam  opinionem  firmandam  Doctores  isti 
duobus  utuntur  argumentis,  quae  tamen  nihil  va¬ 
lent,  nempe  primo,  ex  eo  quod  dicant  neminem 
velle  sibi  perimere  vitam  usquedum  mente  sanus 
est,  cum  vita  sit  omnium  bonorum  fundamentum; 
sed  isti  nolunt  intelligere  malitiae  humanae  pro¬ 
funda  mysteria,  praesertim  quando  fides  superna- 
turalis  ex  animo  exulavit,  et  nulla  habetur  futurae 
vitae  spes.  —  Alterum  vero  argumentum  in  hoc  est, 
quod  etiam  Ecclesia  [omnes  suicidas  post  Bene¬ 
dictum  XIV  retinuerit  velut  insanos;  quod  pariter 
falsum  est,  prout  ex  allegatis  a  Rituali  Romano 

ab  eodem  Benedicto  XIV  emendato  patet.  Quin 
imo  quod  Ecclesia  semper  in  suicidis  hanc  fecerit 
usque  ad  nostra  tempora  eamdem  distinctionem 
patet  ex  deliberatione  a  Supremo  Inquisitionis  Tri¬ 
bunali  edita  sub  die  28  Novembris  1828  appro¬ 
bata  a  Leone  XII  relata  in  Collectanea  Cardinalis 
Bizzarri  pag.  58  et  seqq.  —  (8)  Imo  ex  hac  de¬ 
liberatione  constat  non  semper  esse  inquirendum 
an  suicidium  processerit  ex  insania,  vel  ex  despe¬ 
ratione,  sed  id  esse  ex  circumstantiis  dignoscen¬ 
dum,  et  quando  non  poterit  excludi  insania,  et 
sepultura  ecclesiastica  sit  concedenda,  tunc  eam 
esse  dandam  sine  funebri  pompa  et  sine  funeris 
celebratione,  ut  decisum  est  in  Marsicana  diei 
7  Augusti  1835  relata  in  Collectanea  eit.  pag.  58 
et  seqq.  ex  eap.  XI  li.  t.  —  (e)  Non  habentur  suicidii 
rei,  qui  hoc  ex  honesta  causa  admiserint,  de  qua 
apud  Doctores  Theologiae  Moralis,  et  multo  minus 
qui  speciali  S.  Spiritus  inspiratione  et  motu  id 
fecisse  ex  gravibus  argumentis  et  signis  comper¬ 
tum  sit.  —  8°  Privantur  demum  sepultura  eccle¬ 
siastica  decedentes  ex  causa  duelli  etiam  extra 
locum  conflictus,  seu  ex  vulnere  in  duello  accepto. 
Imo  in  horrorem  hujus  criminis  a  Benedicto  XIV 
in  Constitut.  Detestabilem  de  quinto  Idus  Novem¬ 
bris  1752  hoc  singulare  statutum  est:  «  sepulturae 
»  sacrae  privationem  ex  Sacrosancta  Tridentina 
»  Synodo  inflictam  morientibus  in  loco  duelli  et 
»  conflictus  incurrendam  perpetuo  fore,  etiam  ante 
»  sententiam  judicis,  a  decedente  quoque  extra 

>  locum  conflictus  ex  vulnere  ibidem  accepto,  sive 
»  duellum  publice  sive  privatim  indictum  fuerit, 
»  ac  etiamsi  vulneratus  ante  mortem  non  incerta 
»  poenitentiae  signa  dederit,  atque  a  peccatis  et 

>  censuris  obsolutionem  obtinuerit,  sublata  Epi- 
»  scopis  et  Ordinariis  locorum  super  hac  poena  in- 
»  terpretandi  ac  dispensandi  facultate.  » 

9.°  Neque  hoc  vetitum  absque  sanctione  ab 
Ecclesia  propositum  est;  nam  praeter  peccatum 
lethale,  quod  committunt  illi,  qui  indignum  sepul¬ 
tura  ecclesiastica  donant,  cum  in  re  gravi  prae¬ 
ceptum  Ecclesiae  transgrediantur,  incurritur  ab 
ipsis  aliquando  vel  excommunicatio  vel  interdi¬ 
ctum.  Hodie  post  Constitutionem  Apostolicae  Sedis 
pluries  citatam  inter  excommunicationes  latae  sen¬ 
tentiae  nemini  reservatas  numero  1  incurrunt  ex¬ 
communicationem  majorem  latae  sententiae  nemini 
reservatam  «  Mandantes  seu  cogentes  tradi  eccle- 

>  siasticae  sepulturae  haereticos  notorios,  aut  no- 
»  minatim  excommunicatos  vel  interdictos:  »  quae 
censura  restricta  est,  cum  per  antiquum  jus  ad 
multas  alias  personas  extenderetur  juxta  cap.  2 
de  haereticis  in  VI  et  Clementin.  1  de  sepultur. 
In  hac  autem  censura  nomine  haereticorum  ve¬ 
niunt  apostatae  et  schismatici  pariter  notorii.  Nec 
verbum  dictum  est  in  citata  Constitutione  de  in¬ 
fidelibus,  quia  hic  casus  rarissimus  hodie  est,  cum 
alius  ex  iniquitate  temporum  sit  satis  frequens. 
Interdictum  pariter  ex  num.  2  ejusdem  Consti¬ 
tutionis  ipso  jure  incurrunt  ab  ingressu  Ecclesiae 

<  admittentes  nominatim  excommunicatos  ad  eccle- 
»  siasticam  sepulturam.» — Violatur  pariter  Ecclesia 
vel  coemeterium  ex  indigni  tumulatione,  prout  ex¬ 
ponetur  in  Tit.  XL  De  Consecratione  Ecclesiae 
vel  Altaris ,  quamvis  haec  violatio  non  adveniat 
pro  sepultura  cujuslibet  indigni,  sed  tantum  ali¬ 
quorum,  et  nonnisi  quando  casus  est  publicus  seu 
notorius,  ut  ibi  exponetur.  —  Demum  ex  constitu¬ 
tione  cap.  12  h.  t.  corpora  haec  debent  exhu- 
mari,  sed  quoad  hoc  debent  fieri  duae  animadver¬ 
siones.  —  Prima  est  quae  in  eodem  textu  indicatur, 
nempe  exhumari  ea  debere,  si  ab  aliorum  corpo¬ 
ribus  discerni  poterunt,  et  procul  ab  ecclesiastica 
sepultura  jactari,  non  ita  ut  maneant  insepulta, 
sed  absque  ritu  ecclesiastico  in  loco  profano  se¬ 
peliri:  at  si  discerni  non  possint,  tunc  non  sunt 
cum  istorum  ossibus  corpora  extumulari  fidelium, 
«  cum  licet  non  obsit  justis  sepultura  nulla  vel  vilis, 
»  impiis  tamen  celebris  vel  speciosa  non  prosit.  »  — 
Altera  animadversio  est  hanc  extumulationem  ex 
canone  faciendam  esse  corporum  infidelium,  haere¬ 
ticorum  et  excommunicatorum,  qui  sunt  vitandi, 
ut  constat  ex  cit.  cap.  12  h.  t.,  can.  27,  28, 
et  29  de  consecrat,  dist.  1,  et  cap.  2  de  haeret, 
in  VI.  De  extumulatione  autem  aliorum  dubitatur 
apud  Doctores,  praesertim  ex  hoc  quod  ex  istorum 
sepultura  Ecclesia  vel  coemeterium  non  polluatur, 
ut  indicato  titulo  dicetur. 


TITULUS  XXIX. 

De  Parochiis  et  alienis  Paroehianis. 


l.°  Nomen  Parochiae  secundum  antiquos  ca¬ 
nones  tripliciter  assumitur,  nempe  vel  pro  provincia 
ecclesiastica  Metropolitae  concessa,  ut  in  ean.  17 
Concilii  Ancyrani ,  can.  3  et  9  Concilii  Antio¬ 
cheni  et  can.  17  Concilii  Chalcedonensis,  vel  pro 
Dioecesi,  prout  can.  1  et  3  h.  t. ;  vel  demum 
pro  determinata  Presbyterorum  administratione 
sub  Episcopo  certam  plebem  regentium,  prout  in 
hoc  titulo  communiter;  et  hoc  sub  ultimo  sensu 
nos  hoc  nomen  assumimus.  — Uti  pluribus  probat 
Berardus  Canones  Genuini  Gratiani  ab  apoeriphis 
discreti  tom.  2  cap.  26  et  in  Commentariis  in 
Jus  Ecclesiast.  Dissertatione  Sexta ,  non  ante  sae¬ 
culum  quartum  Ecclesiae  aucto  fidelium  numero 
et  Ecclesiae  pace  firmata  institutae  fuerunt  extra 

civitates  et  episcopales  Ecclesias  Parochiae  in 
pagis  et  vicis.  Sed  progressu  temporis  haec  sub¬ 
divisio  Dioecesum  in  Paroecias  a  canonibus  fuit 
formiter  praescripta,  quia  visa  est  maxime  con¬ 
ducens  ad  rectam  administrationem  et  regimen 
christianae  plebis.  Hinc  est  quod  Concilium  Tri- 
dentinum  sess.  24  eap.  13  de  reform.  Episcopis 
injunxerit  ut  in  iis  civitatibus  et  locis,  ubi  nullae 
essent  parochiales  Ecclesiae,  quamprimum  fieri 
curarent,  non  obstantibus  quibuscumque  privilegiis 
et  consuetudinibus  etiam  immemorabilibus,  et  ubi 
parochiales  Ecclesiae  certos  non  haberent  fines, 
nec  earum  Rectores  proprium  populum,  fines  de¬ 
terminarent,  et  unicuique  proprium  Parochum  as¬ 
signarent.  Hinc  pariter  est  quod  Congregatio  Con¬ 
cilii  et  Congregatio  de  Propaganda  in  responsio¬ 
nibus  ad  relationes  Episcoporum  insistant  in 
divisione  Dioecesum  in  Parochias,  ut  cura  spiri¬ 
tualis  recte  procedat,  sicubi  haec  divisio  facta  non 
fuerit,  vel  non  sint  certi  limites  Parochiarum. 

2.°  Ad  conceptum  canonum  proinde,  et  prae¬ 
sertim  Concilii  Tridentini  cit.  eap.  13  sess.  24 
definiri  Parochia  potest  «  determinata  alicujus 
Dioecesis  Ecclesia  auctoritate  Romani  Pontificis 
vel  Episcopi  designata,  quae  populum  intra  certos 
territorii  fines  circumscriptum  habet,  et  Presby¬ 
terum  seu  Rectorem,  a  quo  Sacramenta,  Verbum 
divinum  aliaque  spiritualia  eidem  populo  exclu- 
sive  et  ex  officio  administrantur.  »  —  Porro  indica¬ 
tur —  primo  Ecclesia,  est  siquidem  centrum  unio- 

nis  in  ecclesiasticis,  prout  ipsum  nomen  Ecclesiae 
significat  et  dicitur  in  psalmis  «  ut  laudent  Deum 
in  Ecclesia  plebis.  »  Haec  autem  Ecclesia  debet 
esse  designata  aut  Romani  Pontificis,  aut  Episcopi 
auctoritate,  ut  constet  de  legitima  Paroeciae  con¬ 
stitutione,  et  dicitur  in  can.  XI  causae  16  quaest.  7 
ac  Cone.  Trid.  sess.  21  cap.  4.  Requiritur  — 
secundo  ut  habeat  populum  intra  certos  territorii 
fines  circumscriptum  in  Dioecesi,  ex  can.  unico 
caus.  13  quaest.  1 ,  et  Cone.  Trid.  sess.  24  cap.  13 
de  reform.  ut  constet  comprehendi  in  Parochia 
populum  degentem  ‘seu  incolentem  talem  partem 
territorii,  prout  factitatur  in  omni  jurisdictione  ci¬ 
vili  et  ecclesiastica,  in  quibus  semper  habetur  re¬ 
spectus  ad  incolas  praefixi  territorii,  unde  illud 
celebre  effatum  pluries  allegatum  «  extra  territo¬ 
rium  jus  dicenti  impune  non  paretur.  »  Hoc  autem 
in  casu  nostro  non  probat,  quod  in  eodem  terri¬ 
torio  non  possit  esse  nisi  una  Paroecia ;  namque 
potest  esse  et  duplex  et  triplex,  quando  idem  ter¬ 
ritorium  incolunt  populi  diversarum  nationum  et 
linguarum,  et  ita  in  America  Statuum  Unitorum 
in  eodem  territorio,  imo  in  eadem  civitate  puta 
habetur  Parochia  Hibernorum,  et  Parochia  Cana- 
diensum,  nempe  una  comprehendit  omnes  incolas 
illius  territorii,  qui  sunt  Hibernenses  seu  loquuntur 
linguam  anglicam;  alia  comprehendit  omnes  Ca- 
nadienses,  nempe  qui  loquuntur  linguam  gallicam, 
et  sic  deinceps;  sed  utraque  omnes  contribules 
comprehendit  ibi  degentes  et  non  alios  ialib  con- 

stitutos  etsi  ejusdem  nationis  et  linguae,  et  sic  de 
aliis  casibus  dicatur.  Requiritur  —  tertio  ut  sit 
Rector  certus  et  unicus,  qui  juxta  Tridentinum  sit 
proprius  Parochus,  a  quo  solo  populus  licite  Sa¬ 
cramenta  suscipiat.  - —  Hic  autem  Parochus  esse 
potest  etiam  persona  moralis,  ut  Monasterium  vel 
Capitulum,  quo  in  casu  est  locus  positioni  Vicarii 
deputati,  qui  pariter  est  vel  perpetuus  vel  tempo¬ 
raneus,  de  quibus  egimus  libro  I  tit.  XXVIII. 
Simul  ac  de  hisce  tribus  constet,  habebitur  ratio 
de  vera  Parochia  canonice  erecta;  et  si  deficiant 
documenta  de  canonica  erectione,  ipsum  factum 
de  delimitatione  territorii,  assignatione  populi  et 
constitutione  Rectoris,  a  quo  exclusive  Sacramenta 
licite  recipiantur,  ab  antiquo  vigens  facit  prae¬ 
sumere  canonicam  erectionem.  Exinde  optime 
Schmalzgrueber  num.  5  h.  t.  quaerit  an  ad 
constitutionem  Parochiae  requiratur  etiam  fons 
baptismalis,  coemeterium  etc.,  et  resolvit,  quod 
etsi  ista,  quando  adsunt,  signa  sint,  ex  quibus 
colligi  Status  Ecclesiae  possit,  non  tamen  sunt 
signa  certa  parochialitatis  alicujus  Ecclesiae,  ita 
ut  si  desint,  possit  certo  decidi  eam  non  esse  pa- 
rochialem ;  et  quia  coemeterium  potest  adesse  ex 
privilegio  in  Ecclesia  quoque  non  parochia! i. 

3°  Concilium  Tridentinum  in  cit.  cap.  13 
sess.  24  jubet  «  ut  Episcopi  pro  tutiori  animarum 
»  eis  commissarum  salute,  distincto  populo  in  certas 

>  propriasque  Parochias,  unicuique  suum  perpe- 

>  tuum  peculiaremque  Parochum  assignent,  qui 


LIBER  III. 


TITULUS  XXIX. 


39 


»  eas  cognoscere  valeat,  et  a  quo  solo  licite  Sa- 
»  cramenta  suscipiant,  aut  alio  utiliori  modo,  prout 
»  loci  qualitas  exegerit,  provideant.  »  Ex  quibus 
verbis  clare  eruitur  et  perpetuitas  Parochiae,  ac 
perpetuitas  Parochi.  Parochia  enim  semel  ab  au¬ 
ctoritate  ecclesiastica  constituta  non  potest  dividi 
nec  dismembrari,  nisi  ex  rationibus  a  jure  desi¬ 
gnatis,  de  quibus  egimus  tit.  V  hujus  libri.  Imo 
si  certi  sint  limites  Parochiarum,  sicut  et  Dioe- 
cesum,  ne  praescribi  quidem  possunt  quacumque 
longa  possessione,  obsistentibus  canonibus  et  prae¬ 
sertim  can.  4  et  segq.  causae  16  quaest.  3  et 
cap.  4  h.  t.,  et  quia  ob  publicam  utilitatem  sunt 
constituti.  —  Quod  attinet  ad  perpetuitatem  Parochi, 
id  tenendum  est  hoc  constitutum  esse  parochiale 
beneficium,  proinde  adinstar  aliorum  omnium  esse 
perpetuitate  quoque  personali,  seu  inamovibilitate 
donatum.  Haec  proinde  perpetuitas,  seu  inamovi- 
bilitas  non  est  gratuita  et  spontanea  concessio 
Episcoporum,  sed  provenit  ex  ipsa  positione  juris 
ecclesiastici,  quod  beneficia  non  ad  tempus  seu 
manualiter,  sed  in  perpetuum  atque  inamovibiliter 
conferenda  esse  constituit.  —  Sed  numquid  omnes 
parochiale  officium  obtinentes  inamovibiles  cen¬ 
sendi  sunt?  Non  ita:  nam  aliqui  hoc  officium  pre¬ 
cario  exercent,  eo  tempore  intermedio,  quod  elabi 
debet  pro  novo  pastore  eligendo  in  locum  ejus, 
qui  morte,  vel  alia  quacumque  causa  pastor  esse 
desiit;  aut  quia  ejus  vices  gerit,  qui  Parochus 
habitualis  est;  et  de  istis  casibus  non  loquimur. 

At  quaestio  in  hoc  est:  an  Episcopus  valeat  Pa¬ 
rochiis  jam  statutis  absque  ulla  speciali  ratione 
de  Rectoribus  amovibilibus,  non  autem  perpetuis 
et  inamovibilibus  providere?  Respondemus  vero 
id  eis  non  licere  nisi  de  Sanctae  Sedis  auctori¬ 
tate  et  venia.  Idque  evidentibus  probatur  argu¬ 
mentis.  Nam  in  iit.  V  hujus  libri  probatum  est 
beneficia  debere  conferri  in  perpetuum  non  vero 
ad  tempus  vel  manualiter;  idque  solum  licere  Sedi 
Apostolicae  ex  plenissima  potestate  disponendi  de 
rebus  ecclesiasticis;  cum  proinde  haec  sint  bene¬ 
ficia  parochialia,  idem  debet  servari  modus  colla¬ 
tionis.  Hinc  est,  quod,  ut  notavimus  in  Ut.  XXVIII 
libri  I,  Episcopi  Galliae  et  Belgii  hoc  reformidantes 
argumentum  voluerint  suam  praxim  probatam  iri 
a  Sede  Apostolica,  ut  dicitur  in  pag.  36  tom.  1 
part.  2,  atque  eam  probatam  habuerunt,  usque 
dum  Apostolica  Sedes  non  judicaverit  aliter  esse 
procedendum.  Et  jure  quidem  haec  venia  S.  Sedis 
requiritur;  si  enim  cum  Pontifex  omnia  beneficia 
posset  facere  manualia,  nihilominus  communiter 
et  ordinarie  loquendo  ea  conferat  perpetua,  an  pu¬ 
tandum  erit  id  posse  Episcopos  legibus  canonicis 
subjectos?  Hac  animadversione  posita  tantum  valet 
juxta  canones  explicari  id  quod  in  Concilio  Ple¬ 
nario  Baltimorensi  Secundo  ajebant  Patres  tit.  3 
eap.  4  num.  125:  «  Parochialis  juris  Paroeciae 
»  et  Parochi  nomina  usurpando  nullatenus  inten- 

>  dimus  Ecclesiae  cujuslibet  Rectori  jus,  ut  ajunt, 

>  inamovibilitatis  tribuere ;  aut  potestatem  illam 

»  habere,  seu  ullo  modo  imminuere,  quam  ex  re- 
>  cepta  in  his  provinciis  disciplina  habet  Episcopus 
»  quemvis  Sacerdotem  munere  privandi,  aut  alio 
»  transferendi.  »  Quid  enim?  Episcopis  Statuum 
Unitorum  Americae  competit  potestas  de  jure  suo 
ordinario  contra  canones  facere  omnia  beneficia 
parochialia  manualia?  Et  id  competit  ex  recepta 
in  his  provinciis  disciplina  seu  consuetudine, 
quando  in  nam.  124  immediate  antecedenti  ipsi 
Patres  asseverant  ibi  non  fuisse  veras  Parochias, 
de  quibus  constituendis  agebant?  Quomodo  proinde 
erat  consuetudo,  si  casus  hujus  praxis  exerendae 
non  erant  cum  positio  regularis  seu  ordinaria  Pa¬ 
rochorum  sit,  ut  ipsi  sint  inamovibiles?  Dicendum 
ergo  est  hanc  dictis  Episcopis  potestatem  compe¬ 
tere  tantum  ex  tacita  venia  S.  Sedis,  quae  hanc 
Synodum  recognovit,  et  dum  alias  correctiones  in 
ejus  textu  induxit,  super  hac  re  nihil  omnino  mu¬ 
tandum  esse  censuit.  Cumque  non  praescripserit 
eam  methodum  non  esse  immutandam,  donec  aliter 
a  Summo  Pontifice  fuerit  statutum,  prout  in  ci¬ 
tato  Rescripto  pro  Gallia  et  Belgio,  sequitur  aliud 
Concilium  Plenarium  Baltimorense  posse  in  fu¬ 
turum  aliter  statuere. 

4.°  Divisio  Dioecesis  in  distinctas  Paroecias 
a  canonibus,  ut  vidimus,  praecepta  est  pro  me¬ 
liori  et  tutiori  regimine  spirituali  animarum,  nempe 
ut  Episcopus  haberet  tot  designatos  cooperatores, 
qui  ratione  sui  officii  eum  adjuvare  tenerentur  in 
cura  animarum. — Ex  quo  conceptu  sequentia  legi- 

time  deducuntur:  —  (a)  Parochos  habere  debere 
ab  Episcopo  participationem  pastoralis  jurisdictio¬ 
nis,  neque  ab  alio  quovis  hanc  posse  concedi,  ex¬ 
cepto  Romano  Pontifice.  Unde  in  tit.  VII  hujus 
libri  dictum  est  hanc  participationem  dictam  in¬ 
stitutionem  auctoritativam  semper  ab  Episcopo 
dari.  Quam  quidem  tribuit  Parocho  conferendo 
beneficium,  sive  illum  in  eo  instituendo;  aut  si 
institutio  ad  alterum  spectat,  tunc  actu  speciali 
haec  recipitur  per  Episcopum.  —  (b)  Ex  Paro¬ 
chorum  vero  designatione  non  minui  Episcopo¬ 
rum  potestatem,  cum  in  Parochia,  quidquid  potest 
Parochus,  possit  etiam  Episcopus,  qui  non  cessat 
esse  Ordinarius  illius  partis  gregis,  quemadmodum 
jurisdictio  episcopalis  in  Dioecesi  non  tollit  nec 
minuit  jurisdictionem  papalem,  cujus  Pontificis 
habentis  jurisdictionem  in  toto  mundo  sunt  quique 
Episcopi  in  propria  Dioecesi  cooperatores.  Unde 
erroris  seu  exagerationis  revincuntur  illi,  qui  pu¬ 
tant  Episcopum  non  posse  complere,  quod  a  ca¬ 
nonibus  tributum  est  Parochis.  Verum  siquidem 
est,  quod  Episcopi  non  satis  utiliter  suum  mini¬ 
sterium  expenderent,  si  Parochorum  jurisdictionem 
indiscriminatim  exercerent ;  alia  enim  sunt  Episco¬ 
porum,  alia  Parochorum  officia;  sed  si  nihilominus 
id  agerent,  id  valide  et  competenter  complerent: 
sicuti  si  Parochus  a  canonibus  dicitur  Sacerdos 
proprius  suorum  subditorum,  non  minus  Sacerdos 
proprius  est  Episcopus;  imo  ipse  est  universae 
Dioecesis  Ordinarius  et  eminenter  proprius  Sa- 

cerdos.  —  (c)  Si  autem  quaeratur  quamnam  po- 
testatem  participatam  habeat  Parochus:  cohaeren¬ 
ter  ad  dicta  respondet  Berardus  in  citato  loco  Pa¬ 
rochos,  dempta  exercitione  potestatis  ordinis  epi¬ 
scopalis,  quae  per  consecrationem  ab  Episcopis 
acquiritur;  item  una  excepta  administratione  ju¬ 
risdictionis  in  foro  externo,  eos  habere  partici¬ 
patam  jurisdictionem  administrationis  sacrorum. — 

(d)  Haec  autem  participatio  jurisdictionis  fit  circa 
certum  populum  certis  limitibus  circumscriptum; 
interest  enim  ut  una  Parochia  ab  aliis  in  Dioecesi 
distinguatur;  hunc  vero  populum  ita  suum  habet, 
ut  ubique  ei  sacramenta  valeat  ministrare.  Hinc 
S.  Congregatio  in  Posnaniens.  19  Novemb.  1707 
respondit:  «  Curatos  unius  Dioecesis  vocatos  a 
Parochis  alienae  Dioecesis  posse  in  ista  audire 
confessiones  suorum  subditorum  sine  licentia  Epi¬ 
scopi,  non  vero  reliquorum  non  subditorum.  Sa¬ 
cerdotes  autem  approbatos  ad  confessiones  audien¬ 
das  in  una  Dioecesi  vocatos  a  Parochis  alterius 
Dioecesis  non  posse  in  ista  audire  confessiones 
quorumlibet  absque  approbatione  Episcopi  loci.» 
Quae  insuper  participatio  jurisdictionis  pro  Sacra¬ 
mento  Poenitentiae  exhibendo  patitur  restrictionem, 
ut  Episcopus  possit  sibi  casus  reservare,  a  quibus 
proinde  Parochus  non  potest  absolvere,  nisi  ha¬ 
buerit  ab  Episcopo  specialem  delegationem.  — 

(e)  Parochi  porro  dicuntur  a  jure  positi,  quia  et 
juris  ecclesiastici  habetur  praeceptum  dividendi 
Dioecesim  in  Parochias  et  eis  Parochos  praefi- 

ciendi,  et  quia  extensio  auctoritatis  eorum  a  jure 
est  determinata,  et  proinde  dicitur  esse  ordina¬ 
ria.  —  Propter  hoc  receptum  est  Parochum  posse 
subdelegare  hanc  auctoritatem,  tum  ad  actus  sin¬ 
gulos,  tum  ad  universalitatem  causarum,  nempe 
constituendo  Vice-Parochos,  de  quibus  statuendis 
ab  ipso  cum  approbatione  tamen  Episcopi  locuti 
sumus  tit.  V  hoc  libro.  —  Tantummodo  hic  notan¬ 
dum  est,  Parochos  saltem  post  Concilium  Triden- 
tinum  non  posse  pro  Sacramento  Poenitentiae  ali¬ 
quem  Sacerdotem  deputare,  nisi  ab  Episcopo  fuerit 
probatus  ad  audiendas  confessiones,  alioquin  ejus 
ministerium  frustraneum  est.  Nam  cap.  15  sess.  23 
statuitur:  «  nullum  Presbyterum  etiam  regularem 
»  posse  confessiones  saecularium  etiam  Sacerdo- 
»  tum  audire,  nec  ad  id  idoneum  reputari,  nisi 
»  aut  parochiale  beneficium,  aut  ab  Episcopis.... 
»  approbationem...  obtineat.  »  —  Quidquid  proinde 
ante  id  temporis  fuerit,  hodie  Parochi  non  valeant 
hac  auctoritate  uti. 

5.°  Quibus  omnibus  praemissis  quaeri  potest, 
prout  ab  omnibus  Juristis  hic  quaeritur,  quaenam 
sint  jura  parochialia.  Haec  profecto  dicuntur  jura 
et  officia ,  quia  sub  uno  respectu  ea  pertinent  ex- 
clusioe  ad  Parochos,  et  sub  alio  respectu  ab  eis 
praestanda  sunt.  Et  sequentia  notantur:  —  1°  Jus 
administrandi  baptismatis  quoad  suos  parochianos 
in  forma  liturgica  competit  exclusive  Parochis, 
servata  forma  solemni,  quae  Pontifici  vel  Episcopo 
secundum  canones  est  reservata,  et  nullus  alius 

Presbyter  id  praestat  licite,  nisi  de  ejus  licentia 
vel  Episcopi.  —  Dicimus  in  forma  litargica,  nam  in 
casu  necessitatis  quisque  potest  baptismum  mini¬ 
strare.  —  2.°  Sacramenti  Poenitentiae  minister  est 
Parochus  pro  suis  parochianis,  unde  in  cap.  12 
de  poenitent.  et  remission.  ipse  dicitur  Sacerdos 
proprius,  non  ad  exclusionem  Episcopi,  sed  om¬ 
nium  aliorum  Presbyterorum.  Verum  hodie  hac 
in  re  gravissima  ex  canone  inducta  est  variatio ; 
cum  quisque  valeat  quemcumque  approbatum  Pre¬ 
sbyterum  adhibere  praeter  Poenitentiarium  Dioe¬ 
cesis,  et  in  casu  necessitatis  quemque  Presbyterum 
etiam  non  approbatum,  cui  Ecclesia  dat  in  eis 
adjunctis  jurisdictionem,  nulla  quoque  facta  ca¬ 
suum  reservatione,  quae  tantum  viget  etiam  pro 
Parocho  et  Poenitentiario  in  casibus  ordinariis.  — 
3.°  Parochus  est,  qui  secundum  canones  suis  pa¬ 
rochianis  minister  est  Sacrae  Eucharistiae :  sed 
hodie  qua  ex  privilegio,  qua  ex  consuetudine  hoc 
Sacramentum  passim  a  Presbyteris  saeculari¬ 
bus  tum  regularibus  indistincte  dispensatur  in 
ipsorum  quoque  Ecclesiis,  irrequisito  etiam  Pa¬ 
rocho,  excepta  Communione  paschali  et  per  mo¬ 
dum  viatici.  Sunt  quidem  catholicae  regiones, 
in  quibus  prima  quoque  Communio  est  functio 
exclusive  parochialis ;  et  cum  ad  pietatem  fo¬ 
vendam  maxime  conducat  praesertim  luctuosis 
hisce  nostris  temporibus,  fovendus  hic  usus  est, 
et  respiciendus  velut  laudabilis  consuetudo  loco¬ 
rum.  —  Communio  autem  paschalis,  nisi  ex  pri- 

vilegio  aut  ex  permissione  Parochi  non  potest  su¬ 
scipi  nisi  in  Paroecia  sub  sanctione  non  satisfa¬ 
ciendi  praecepto  ecclesiastico.  Et  qui  Sacerdotes 
saeculares  id  facere  praesumunt,  nisi  in  casu  ne¬ 
cessitatis,  graviter  peccant:  item  dicendum  de  Com¬ 
munione  per  viaticum,  et  quoad  Regulares  prout  in 
Constitutione  Apostolicae  Sedis  inter  excommunica¬ 
tiones  latae  sententiae  Romano  Pontifici  simpliciter 
reservatas  sub  nuru.  14  notatur,  eam  incurrunt 
«  Religiosi  praesumentes  Clericis  aut  laicis  extra 
»  casum  necessitatis  Sacramentum  Eucharistiae 
»  per  viaticum  ministrare  absque  Parochi  licentia,» 
prout  statutum  erat  in  Clementia.  1  de  Privileg. 
In  cit.  vero  Clementina  erat  exceptio  per  verba: 

«  Sane  Religiosis  illis,  quibus  est  ab  Apostolica 
»  Sede  concessum,  ut  familiaribus  suis  domesticis 
»  aut  pauperibus  in  hospitalibus  suis  degentibus 
»  Sacramenta  possint  ecclesiastica  ministrare,  nul- 
»  lum  ex  praemissis  volumus  quoad  hoc  praeju- 
»  dicium  generari.  »  Quae  limitatio  jam  in  jure 
recognita  erat  prout  constat  ex  Concilio  Triden- 
tino  sess.  24  cap.  XI  de  reform,,  ac  proinde  manet 
quoque  post  dictam  articulum  14  laudatae  Con¬ 
stitutionis.  —  Si  quaeras  cur  talis  sanctio  gravior 
proposita  sit  contra  Religiosos,  videtur  posse  con¬ 
cludi  id  factum  esse,  quia  ipsi  facilius  hoc  prae¬ 
sumere  valent  occasione  suorum  privilegiorum.  — 
4°  Sub  eisdem  poenis  seu  censuris  Religiosis  in¬ 
terdicitur  nominatis  personis  administratio  Extre¬ 
mae  Unctionis,  quemadmodum  ex  citatis  juribus 
constat,  prout  Presbyteris  saecularibus  sub  gravi 

peccato  velatur:  sunt  enim  haec  jura  Parocho¬ 
rum.  —  5.°  Solemnizatio  pariter  et  benedictio  ma- 
trimonorium  spectat  ad  Parochum,  quae  sine  hujus, 
vel  Ordinarii  dioecesani  licentia  coram  alio  Sacer¬ 
dote  contracta  sunt  irrita  ex  Cone.  Trid.  sess.  24 
cap.  1  de  reform.  matrim .  Citata  Extra  vagans 
Clementina  Regulares  matrimonia  solemnizantes 
absque  venia  Parochi  quoque  censuris  plectebat: 
sed  haec  censura  a  Constitutione  Apostolicae  Sedis 
omissa  est,  quia  difficilior  est  praesumptionis  casus 
propter  irritationem  illius  conjugii.-—- Eodem  modo 
ad  Parochum  spectant  denunciationes  matrimo¬ 
niorum,  festorum,  vigiliarum,  quibus  est  jejunan¬ 
dum,  jubilaeorum  et  indulgentiarum  prout  habetur 
ex  Concilio  Tridentino  d.  cap.  de  reform.  ma¬ 
trim.  Decreto  de  Indulgentiis ,  de  delectu  ciborum , 
jejuniis  et  diebus  festis.  —  6.°  Ad  Parochum  pa¬ 
riter  spectat  benedictio  et  dispensatio  cinerum, 
palmarum,  et  cereorum  in  festo  Purificationis,  be¬ 
nedictio  fontis  baptismalis,  celebratio  Missae  in 
Caena  Domini  et  Sabbato  Sancto,  delatio  SSmi 
Sacramenti  et  Processiones  per  Parochiam.  — 
7.°  Verbi  Dei  praedicatio  aliud  est  jus  et  officium 
Parochorum. —  De  hac  obligatione  loquitur  Conci¬ 
lium  Tridentinum  sess.  5  cap.  2  de  reform. 
praescribens,  ut  quicumque  curam  animarum  ob¬ 
tinent,  per  se,  vel  per  alios  idoneos,  si  legitime 
fuerint  impediti,  diebus  saltem  dominicis  et  festis 
solemnioribus  plebes  sibi  commissas  pro  sua  et 
earum  capacitate  pascant  salutaribus  verbis,  do- 

cendo  ea,  quae  scire  omnibus  necessarium  est  ad 
salutem,  annunciandoque  eis  cum  brevitate  et  fa¬ 
cilitate  sermonis  vitia,  quae  eos  declinare,  et  vir¬ 
tutes,  quas  sectari  oporteat,  ut  poenam  aeternam 
evadere  et  caelestem  gloriam  consequi  valeant. 
Moneantur  proinde  ab  Episcopo  negligentes:  ubi 
vero  moniti  trium  mensium  spatio  suo  muneri  de¬ 
fuerint,  per  censuras  ecclesisticas,  seu  alias  ad 
ipsius  arbitrium  cogantur,  ita  ut  etiam,  si  ei  sic 
expedire  visum  fuerit,  ex  beneficiorum  fructibus 
alteri,  qui  id  praestet,  honesta  aliqua  merces  per¬ 
solvatur,  donec  principalis  ipse  resipiscens  officium 
suum  impleat.  Cui  Constitutioni  consona  sunt, 
quae  ab  eodem  Concilio  Tridentino  traduntur  sess. 
22  De  Sacrificio  Missae  cap.  8  et  sess.  23  ccip.  1 
de  Reform.,  et  quae  statuit  Concilium  Romanum 
anni  1725  tit.  1  cap .  4.  —  Non  exigitur  vero 
concio  formalis,  sed  sufficit  familiare  ac  facile  di¬ 
cendi  genus  auditorum  captui  accomodatum,  prout 
edocet  Benedictus  XIV  Instit.  Eccles.  10  num.  3. 
Parochi  autem,  nisi  legitime  impediantur,  tenentur 
per  se,  non  per  coadjutores  divini  verbi  ministerium 
explere,  ut  pluries  S.  Congregatio  Concilii  rescri¬ 
psit.  Neque  ab  hoc  officio  eos  excusat  vel  contraria 
consuetudo  quoque  immemorabilis,  quae  dicenda 
est  corruptela,  neque  usus  advocandi  per  annum 
sacros  praecones,  neque  parvus  auditorum  nume¬ 
rus,  aut  alia  quaelibet  causa.  Neque  Parochis  Ca- 
thedralium,  etiamsi  sint  Vicarii  amovibiles,  hoc 
suffragatur,  quod  ibi  praedicationis  munus  Epi- 

scopo  incumbit.  Imo  si  justa  adsit  causa.  Episco¬ 
pus  potest  Parochis  mandare  non  obstante  con¬ 
traria  consuetudine,  ut  etiam  eo  tempore  Parochi 
praedicent.  —  Quod  attinet  ad  tempus  istius  paro- 
chialis  praedicationis  S.  Congregatio  pluries  de- 
cisit,  ut  fieret  post  Missae  Evangelium.  Et  Pa¬ 
rochus  non  potest  exigere  etiam  si  sit  pauper,  ut 
pro  hac  praedicatione  detur  stipendium. —  Nemo 
poterit  esse  habitualis  substitutus  Parochi  in  hoc 
munere,  nisi  ab  Episcopo  probatus ;  habentem 
autem  praedicandi  potestatem  ab  Episcopo  Pa¬ 
rochus  non  valet  a  praedicando  prohibere.  Haec 
omnia  in  opere  de  Visitatione  Sacrorum  Liminum 
parte  prima  columine  primo  pag.  402  et  seqq. 
Angelus  Lucidi  pluribus  allatis  S.  Congregationis 
Concilii  decisionibus  firmat,  ubi  quoque  exponit 
num.  322  quod  S.  Congregatio  etsi  non  dubita¬ 
verit  de  facultate  Episcopi  super  imponenda  poena 
pecuniaria  contra  Parochos  Verbum  Divinum  ne- 
gligentes  praedicare,  nihilominus  eam  stabiliter  in 
Synodo  Novariensi  constitutam  non  decuisse  re¬ 
spondit.  —  8.°  Missam  celebrare  et  applicare  pro 
populo  sibi  commisso,  pariter  spectat  ad  Paro¬ 
chum,  relate  ad  quam  obligationem  sunt  haec  con¬ 
sideranda.  Concilium  Tridentinum  sess.  23  cap.  1 
de  reform.  inter  praecipuas  obligationes  jure  di¬ 
vino  impositas  his,  qui  curam  animarum  com¬ 
missam  habent  recenset  obligationem  offerendi  sa¬ 
crificium  juxta  illud  Apostoli  Pauli:  «  Omnis  Pon- 
»  tifex  ex  hominibus  assumptus  pro  hominibus 

»  constituitur  in  his  quae  sunt  ad  Deum,  ut  of- 
»  ferat  dona  et  sacrificia  pro  peccatis.  »  Praece¬ 
ptum  hoc  divini  juris  ecclesiastica  lege  determi¬ 
nari  debebat,  quibus  diebus  urgeret,  et  Concilium 
Tridentinum  hoc  non  determinavit.  Quod  tamen 
deinde  pro  Latinis  determinatum  est  a  S.  Congre¬ 
gatione  Concilii  in  Pistorien  et  Praten  diei  24  Fe- 
bruar.  4699,  et  deinde  ab  Innocentio  XII  Con¬ 
stitui.  Nuper  a  Congregatione  diei  24  Aprilis 
anni  4699.  Nam  cum  Urbanus  VIII  Constitui. 
«  Universa  per  orbem»  idibus  Septembris  4642  con¬ 
stituisset  dies  festos  ab  omnibus  fidelibus  per  Chri¬ 
stianum  orbem  servandos,  tunc  statutum  est,  ut 
illis  omnibus  dominicis  et  diebus  festis,  quibus  pa¬ 
rochiam  tenebantur  Missam  ex  praecepto  audire, 
iis  diebus  Pastores  animarum  obligarentur  pro  po¬ 
pulo  sibi  commisso  eamdem  Missam  applicare,  et 
hoc  constitutum  est  ad  veteris  principii  strictis¬ 
simam  interpretationem.  Sicut  enim  juxta  veteres 
canones  unusquisque  parochianus  illis  diebus  te¬ 
nebatur  Missam  proprii  Sacerdotis  audire,  sic  pro¬ 
prius  Sacerdos  illis  iisdem  diebus  teneretur  pro 
grege  suo  Missam  offerre.  Quod  principium  re¬ 
tentum  adamussim  est  tempore  Benedicti  XIV  per 
Constitutionem  ]«  Cum  semper  oblatas  »  diei  44 
Augusti  1744.  Cum  enim  eo  tempore  non  fuisset 
in  omnibus  servata  Constitutio  Urbani  VIII,  et 
fuissent  nonnulla  festa  dimidiata,  in  quibus  nempe 
poterat  vacari  operibus  servilibus,  tamen  cum 
Missa  esset  audienda  a  fidelibus,  et  ideo  dicti  sunt 


LIBER  IU.  —  TITULES  XXIX.  51 ' 

dies  festi  dimidiati,  semper  vigebat  principium: 
«  quibus  diebus  populus  christianus  tenetur  Mis¬ 
sam  audire,  iis  diebus  Pastores  tenentur  pro  po¬ 
pulo  sibi  commisso  Missam  applicare.  »  Et  quidem 
hoc  fuisset  exactum  ad  veterum  canonum  sensum, 
quibus  parochiani  tenebantur  interesse  Missae  pro¬ 
prii  Parochi  juxta  cap.  3  h.  t.,  a  quo  tamen 
statuto  recessum  est  per  privilegia  Regularibus 
concessa,  ut  refert  Giraldi  op.  cit.  part.  1  sed.  500 
et  ex  consuetudine  contraria.  Ast  cum  deinde  in 
suprad ictis  diebus  festis  fuisset  quoque  sublata 
obligatio  pro  fidelibus  audiendi  sacrum:  hinc  coe¬ 
pit  a  nonnullis  disceptari  an  eo  ipso  cessasset  obli¬ 
gatio  in  Pastoribus  offerendi  sacrum  pro  populo. 
Equidem,  ut  docet  Pius  IX in  Constitutione  «  Aman- 
tissimi  Redemptoris  »  diei  3  Maii  1858  §  4  de 
hoc  rationabiliter  dubitari  non  poterat,  cum  in  ta¬ 
libus  induitis  concedendis  Romani  Pontifices  «  in- 
»  tegram  inviolatamque  legem  esse  voluerunt,  ut 
»  praedictis  diebus  nihil  in  Ecclesiis  umquam  in- 
»  novaretur  quoad  consuetum  divinorum  officio- 
>  rum  ordinem  et  ritum,  utque  omnia  eo  prorsus 
»  modo  peragerentur,  quo  antea  peragi  solebant, 
»  cum  Urbani  VIII  Constitutio  plene  vigeret,  qua 
»  festi  de  praecepto  dies  servandi  fuerant  prae- 
»  scripti;  »  et  cum  Romanae  Congregationes  in 
casibus  particularibus  consultae  pro  obligatione 
instarent.  Sed  omnem  abstulit  ambiguitatem  lau¬ 
datus  Pontifex,  cum  in  d.  Constitutione  §  5  de¬ 
claraverit,  statuerit  et  decreverit  Missam  appli- 

candam  esse  pro  populo  omnibus  diebus  domi¬ 
nicis,  et  aliis  festis  de  praecepto  etiam  sublatis, 
quemadmodum  ipsi  animarum  curatores  debebant, 
dum  Urbani  VIII  Constitutio  in  pleno  suo  robore 
vigebat.  Subjungit  autem;  «  Quod  vero  attinet  ad 
»  festos  translatos  dies  id  unum  excipimus,  ut  sci- 
»  licet  quando  una  cum  solemnitate  divinum  offi- 
»  cium  translatum  fuerit  in  dominicum  diem,  una 
»  tantum  Missa  pro  populo  sit  a  Parochis  appli- 
»  canda;  quandoquidem  Missa,  quae  praecipua  di- 
»  vini  officii  pars  est,  una  simul  cum  ipso  officio 
»  translata  existimari  debet.  » 

6.°  Ad  quam  Missae  applicationem  tenentur 
primo  loco  Episcopi,  qui  sunt  primarii  totius  gregis 
pastores.  Quod  et  complures  magni  nominis  Do- 
ctores  tenent  apud  Ferraris  Bibliotheca  Canonica 
verb.  Missa  art.  3  nam.  11,  et  hodie  constat 
ex  declaratione  S.  Congrerationis  Rituum  in  Causa 
Marsorum  diei  12  Novembris  1831  apud  Gardel- 
lini,  nam.  4520,  in  qua  proposita  sunt  dubia:  — 
«  20  Cum  Episcopus  diebus  festivis  applicare  de- 
»  beat  pro  ovibus  suis,  quaeritur  an  Episcopo  hisce 
»  diebus  pontificaliter  celebrante,  Canonici  debeant 
»  Missam  conventualem  pro  benefactoribus  cantare 

>  et  quando?  —  22  Episcopi  tenentur  ne  ad  ap- 
»  plicationem  Missae  pro  ovibus  post  adeptam  pos- 
»  sessionem,  an  statim  ac  electi  sunt  in  consisto- 

>  rio  ?  —  23  Vicarii  Capitulares  tenentur  ne  ad 
»  hanc  Missae  applicationem  sede  vacante  ?  »  — 
Et  S.  Congregatio  respondit:  —  «  Ad  20  Hebdo- 

»  madarius,  vel  ille  cui  onus  inest  Missae  conven- 
»  tualis,  illam  celebret  lectam  vel  ante  vel  post 
»  Missam  conventualem. — Ad  22  Post  adeptam 
»  possessionem.  —  Ad  23  Negative.  »  —  Prae¬ 
scindimus  a  sententia  unius  vel  alterius  Doctoris, 
qui  putant  hanc  obligationem  ad  Episcopos  extendi 
nedum  pro  diebus  festis  et  dominicis,  sed  etiam 
pro  singulis  diebus,  quibus  celebrant,  cum  S.  Con¬ 
gregatio  Rituum,  ut  advertit  Congregatio  Concilii 
in  litteris  ad  Administratorem  et  Visitatorem  Apo- 
stolicum  Nullius  S.  Marti  ni  die  18  Aprilis  1864 , 
asserto  Episcopis  onere  applicandae  Missae  pro 
populo,  nullam  tamen  circa  certos  pro  celebratione 
dies  legem  praestituerit.  —  De  Missionariis  et  Vica¬ 
riis  Apostolicis  recolantur  dicta  ad  titulum  XXVIII 
lib.  I  numer.  6,  ubi  quoque  sermo  instituitur  de 
onere  applicandi  Missam  pro  populo  quoad  Vica¬ 
rios  in  beneficiis  parochialibus  sive  perpetuos  sive 
temporaneos. — De  Praelatis  Regularibus  circa  Mis¬ 
sae  applicationem  pro  suis  subditis  regularibus,  an 
teneantur,  adhuc  sub  judice  lis  est;  namque  refert 
Giraldi  in  Exposit.  Jur.  Pontif.  part.  2  sed.  85 
fuisse  propositum  dubium  apud  S.  Congregationem 
Concilii  die  15  Maii  17 10,  sed  deinde  subjungit 
S.  Congregationem  distulisse  resolutionem,  ad 
eamque  numquam  amplius  devenisse.  Certum  ta¬ 
men  est  non  teneri  nec  Vicarios  Generales,  nec 
Coadjutores  Vicariorum  Apostolicorum,  quia  haec 
obligatio  Episcopos,  et  Vicarios  Apostolicos  per¬ 
cellit,  si  Dioecesis  fundata  est.  —  Parochi  deinde  ad 

hanc  applicationem  tenentur,  qui  videlicet  habitu 
et  actu  curam  animarum  exercent. — Tertio  demum 
loco  omnes  parochiales  Vicarii,  de  quibus  egimus, 
quomodocumque  habeant  curam  animarum.  Hinc 
si  Parochi  duas  administrant  Parochias  pro  utra¬ 
que  dictis  diebus  Missam  applicare  tenentur,  unam 
per  se,  alteram  per  substitutum  celebrando,  nisi 
ex  necessitate,  aliaque  gravissima  causa  habeant 
facultatem  binandi ,  de  qua  alias  sermo  fiet,  quo 
casu  utramque  per  se  ipsos  celebrare  et  applicare 
tenentur,  etsi  ex  causa  possint  petere  a  S.  Con¬ 
gregatione  Concilii,  et  obtinere,  ut  unam  tan¬ 
tum  Missam  pro  utraque  Paroecia  celebrent.  — 
Illud  quoque  quaesitum  est,  ut  habet  Angelus 
Lucidi  in  cit.  opere  part.  1  volam.  1  pag. 
426:  «  an  Parochi,  qui  duabus  vel  pluribus 
»  Ecclesiis  insimul  conjunctis  praesunt,  tot  Mis- 
»  sarum  applicandarum  sive  per  se,  sive  per  alium 
»  onere  graventur,  quot  numero  sunt  parochiales 
»  Ecclesiae,  quae  simul  conjunctae  reperiuntur?  » 
Et  affertur  a  laudato  Auctore  auctoritas  Secretarii 
S.  Congregationis  Concilii  in  Causa  Salamantina 
VV.  SS.  LL.  diei  22  Febr.  1862 ,  qui  asserit 
S.  Congregationem  constanter  respondisse  hujus¬ 
modi  Parochos  minime  solutos  esse  a  Missae  ap¬ 
plicatione  pro  utraque  paroecia,  nisi  forte  paroe¬ 
ciae  plenaria  et  extinctiva  fuerint  unione  conjun¬ 
ctae,  prout  declaratum  est  in  Lueen  Applicationis 
Missae  pro  popalo  diei  12  Mart.  1774;  in  qua 
proposito  dubio:  «  An  Parochi  duabus  Ecclesiis 
»  parochialibus  propositi  tenerentur  dominicis  aliis- 

»  que  festis  diebus  in  unaquaque  Ecclesia  sive  per 
»  se,  sive  per  alium  applicare  pro  popolo  in  casu  ?  » 
Responsum  est:  «  Affirmative,  exceptis  tantum  pa- 
»  rochiis  unitis  unione  plenaria  et  extinctiva,  et 
>  scribatur  Episcopo  juxta  instructionem.  »  Atque 
in  Instructione  dictum  est:  «  S.  Congregationem 
numquam  dubitasse  quod  Parochi  teneantur  ap¬ 
plicationi  supradictae  Missae  pro  populo  singulis 
diebus  dominicis  et  festis  in  unaquaque  ex  Eccle¬ 
siis  parochialibus,  quae  vel  aeque  principaliter,  vel 
subjective  conjunctae  sunt,  atque  incorporatae, 
cum  applicatio  Missae  unius  tantummodo  pro 
populo  locum  habeat  in  iis  parochialibus,  quae 
invicem  adeo  unitae,  conjunctae  atque  incorpo¬ 
ratae  sunt,  ut  ex  duabus  una  prorsus  cum  ex- 
tinctione  tituli  alterius  evaserit.  »— -Quae  omnia  vi¬ 
dentur  quoque  posse  applicari  propter  paritatem 
rationis  Episcopis,  si  habeant  plures  Sedes  Epi¬ 
scopales  principaliter  unitas,  quemadmodum  si  sint 
Administratores  alicujus  Praelaturae,  quae  Sedi 
Episcopali  quoad  gerendam  jurisdictionem  sit  per¬ 
petuo  unita,  prout  exempla  in  Italia  nostra  non 
desunt.  Illud  extra  dubitationem  positum  est,  quod 
si  Episcopus  praeter  curam  generalem  Dioecesis 
sit  quoque  Parochus  unius  Parochiae,  applicando 
Missam  pro  suis  dioecesanis  non  satisfacit  obli¬ 
gationi,  quae  sibi  uti  Parocho  inhaeret.  Namque 
S.  Congregatio  de  Propaganda  Fide  in  causa,  cui 
titulus  Nonnulla  dubia  Missam  pro  populo  respi¬ 
cientia,  ad  dubium:  «An  Episcopus  Drumorensis, 

»  qui  Parochi  quoque  officium  exercet,  dum  Mis- 

»  sam  pro  suis  parochianis  applicat,  suae  satisfa- 
»  ciat  obligationi,  quae  sibi  uti  Parocho  inhaeret?  » 
Sub  die  23  Martii  1863  respondit:  «  Juxta  ex- 
»  posita  negative,  et  ad  mentem:  mens  est,  quod 
»  si  Episcopus  nullum  habet  in  civitate  Newry  Vi- 
»  carium,  qui  eam  Parochiam  administret,  tenea- 
»  tur  eum  ibi  constituee,  ac  per  eum  ipsum  de- 
»  beat  etiam  satisfacere  obligationi  Missae  pro  po- 
»  pulo,  animadverso  tamen,  quod  ad  normam 
»  Constitut.  Benedicti  XIV  «  Cum  semper  oblatas  » 
»  in  praefinienda  congrua  ad  illiusmodi  onus  ha- 
»  beat  respectum.» — Demum  advertendum  est  Mis¬ 
sam  hanc  non  posse  in  alium  diem  rejici  cele¬ 
brandam  ex  quavis  causa,  sed  Parochos  teneri 
eam  celebrare  in  ipsis  festis  diebus,  uno  excepto 
casu  contemplato  in  Constitutione  Benedicti  XIV 
«  Cum  semper  oblatas  »  num.  8,  quo  Parochi  adeo 
pauperes  inveniantur,  ut  ferme  ex  eleemosinis, 
quas  a  fidelibus  pro  Missarum  celebratione  acci¬ 
piunt,  vivere  cogantur;  tunc  enim  Episcopis  datur 
facultas  cum  eis  dispensandi  ad  hoc,  ut  etiam 
diebus  festis  hujusmodi  eleemosinam  ab  aliquo  pio 
offerente  recipere  et  pro  ipso  applicare  valeant, 
dummodo  ad  necessariam  populi  commoditatem  in 
ipsa  Ecclesia  parochiali  Missam  celebrent,  ea  ta¬ 
men  adjecta  conditione,  ut  tot  Missas  intra  heb¬ 
domadam  pro  populo  applicent,  quot  in  diebus 
festis  infra  eamdem  hebdomadam  occurrentibus 
juxta  peculiarem  intentionem  alterius  pii  benefa¬ 
ctoris  obtulerint.  —  Neque  valent  Parochi  indiscri- 
minatim  huic  obligationi  supplere  per  alium,  nisi 

causa  canonica  existat.  Causa  canonica  est  quam 
in  cit.  Constitutione  recognoscit  Benedictus  XIV 
num.  11  in  casu,  quo  Parochia  praebendae  ca- 
nonicali  adnexa  est;  tunc  enim  Parochus  in  suo 
turno  Missam  conventualem  celebrabit  et  appli¬ 
cabit  pro  benefactoribus,  parochialem  vero  alteri 
suo  sumptu  celebrandam  et  pro  populo  applican¬ 
dam  committet.  In  aliis  casibus  necessaria  est 
venia  S.  Congregationis,  ut  testatur  Secretarius 
in  folio  Causae  Mechliniensis  Missae  pro  populo 
diei  25  Septembr.  1847 .  In  specie  autem  rejecta 
fuit  causa  applicandi  Missam  pro  defuncto,  prae¬ 
sente  cadavere,  ut  in  Fesulana  diei  26  Janua¬ 
rii  1771;  in  qua  positis  dubiis:  —  1°  An  Parochi 
in  dominicis  aliisque  diebus  festis  praesente  ca¬ 
davere  possint  celebrare  Missam  pre  defuncto,  et 
ad  alium  diem  transferre  Missam  pro  populo  ap¬ 
plicandam  in  casu?  —  2°  Et  quatenus  negative, 
an  saltem  applicationi  Missae  pro  populo  supplere 
possint  per  alium  Sacerdotem  in  casu  ?  »  —  et 
Sacra  Congregatio  respondit  «  ad  primum  et  se¬ 
cundum  negative.  »  —  Et  in  genere  quamcumque 
consuetudinem  in  hac  re  S.  Congregatio  rejicien¬ 
dam  esse  censuit  in  d.  Mechliniensi .  —  De  prohibi¬ 
tione  per  antiquos  canones  edita,  ut  tempore  Missae 
Parochialis  sive  ante  ipsius  celebrationem  aliae 
non  dicantur  quasi  in  praejudicium  auctoritatis 
parochialis,  hodie  generaliter  loquendo  omne  ve¬ 
titum  recessit,  et  nonnisi  ex  circumstantiis  pecu¬ 
liaribus  verificari  potest;  an  casus  debeat  admitti, 

vel  impediri.  De  hac  re  videatur  Institutio  Eccle¬ 
siastica  44  Benedicti  XIV. 

7.°  Diximus  nam.  5  legem  hanc  de  deter¬ 
minatione  dierum,  quibus  curam  habentes  ani¬ 
marum  tenentur  pro  populo  sibi  commisso  appli¬ 
care  Missam,  respicere  Latinos;  nam  quod  attinet 
ad  Orientales  aliorum  rituum  habemus  sequen¬ 
tem  decisionem  S.  Congregationis  de  Propaganda 
Fide.  —  Cum  enim  proposita  fuissent  dubia:  — 
«  1  An  obligatio  applicandi  Missam  pro  populo, 
»  quae  secundum  jus  Ecclesiae  Occidentalis  im- 
»  posita  est  Parochis,  aliisque  ecclesiasticis  viris 
»  animarum  curam  obtinentibus,  locum  similiter 
»  habeat  pro  iisdem  personis  de  ritu  Orientali?  — 
Et  quatenus  affirmative:  —  «2  Circa  determina- 
»  tionem  dierum  an  debeant  observari  leges,  ac 
»  consuetudines  rationabiles,  quae  forte  vigeant  in 
»  aliquibus  Dioecesibus  dicti  ritus?  —  3  In  de- 
»  fectu  harum  legum  et  consuetudinum  an  hujus- 
»  modi  determinatio  fieri  debeat  ad  normam,  et 
»  ex  omni  parte  juxta  leges  occidentales?  —  4  An 
»  ob  graves  causas  et  circumstantias  fieri  locus 
»  queat  alicui  reductioni  dierum  praefinitorum  a 
»  legibus  occidentalibus,  atque  etiam  totali  dispen- 
»  sationi  cum  obligatione  tamen  orandi  pro  populo 
»  in  illis  ipsis  Missis,  quae  pro  ipso  applicandae 
»  forent  ?  »  —  Et  Emi  Patres  in  comitiis  diei  23 
Mart.  1863  rescribendum  esse  censuerunt :  — 
«  Ad  1  Affirmative,  reformato  dubio, Mt  sequitur. 
»  An  obligatio  Missam  applicandi  pro  populo,  quae 

»  secundum  jus  Ecclesiae  Occidentalis  imposita  est 
»  Episcopis  et  Parochis,  locum  similiter  habeat 
»  pro  iisdem  personis  de  ritu  Orientali  ?  —  Ad  2 
»  Affirmative.  —  Ad  3  Negative.  —  Ad  4  Pro- 
»  visum  in  tertio,  et  ad  mentem.  Mens  est,  quod, 
»  data  opportunitate,  manifestetur  Episcopis  Ec- 
»  clesiae  Orientalis  obligatio,  quae  etiam  in  eadem 
»  Ecclesia  incumbit  animarum  Pastoribus,  appli- 
»  candi  aliquoties  Missam  pro  populo,  adeoque 
»  quod  pertinet  ad  dierum  determinationem,  expo- 
»  natur  ipsis  Ecclesiae  Occidentalis  disciplina,  ut 
»  lumen  exinde  sumant,  quo  dijudicare  valeant, 
»  usque  dum  eadem  disciplina  suis  Dioecesibus 
»  convenire  possit,  itemque  ut  proponant  quocum- 
»  que  casu  S.  Sedi  temperamenta,  quae  magis 
»  necessaria  censeantur.  »  —  Haec  sunt  jura  Pa¬ 
rochorum,  queis  addendum  esset  jus  sepulturae, 
seu  portionis  canonicae,  si  parochianus  alibi  se¬ 
peliatur,  et  jus  decimarum,  primitiarum,  alia- 
rumque  oblationum;  verum  de  primo  egimus  ti¬ 
tulo  antecedente,  et  de  altero  agemus  sequente. 


TITULUS  XXX. 


De  decimis ,  primitiis  et  oblationibus. 


l.°  Decimae,  ut  in  titulo  formaliter  sumun¬ 
tur,  constituunt  jus,  et  definitio  est  «  jus  petendi 
partem  plerumque  decimam,  vel  aliam  fructuum 
honeste  collectorum  propter  exercitum  vel  debitum 
ministerium  spirituale. » — Dicitur  jus,  quia  non  tam 
considerantur  decimae  objective ,  quam  in  obliga¬ 
tione  pendendi,  et  vicissim  in  jure  eas  exigendi.  — 
Additur  eas  constituere  partem  plerumque  deci¬ 
mam,  cum  numquam  determinatum  saltem  gene¬ 
raliter  sit,  quod  fructuum  pars  decima  exacte 
fuerit,  sed  modo  decima  pars,  modo  vigesima, 
modo  vero  minor  vigesima,  modo  major.  —  Subse¬ 
quitur  in  definitione,  quod  sit  pars  fructuum  honeste 
collectorum,  ut  indigitetur  decimam  esse  posse  de 
omnibus  fructibus  non  solum  qui  ex  agris  colli- 

guntur,  sed  etiam  de  fructibus  ex  industria  com¬ 
paratis,  dummodo  honeste  collecti  sint,  namque 
iniquitatis  partem  non  vult  habere  Sanctuarium 
Dei,  ut  melius  in  progressu  explicabitur;  et  iterum 
quia  non  de  omnibus  agrorum  fructibus  semper 
exigitur  decima,  sed  nunc  de  majoribus  tantum, 
nunc  quoque  de  minimis.  —  Demum  in  definitione 
habetur  ratio  ministerii  spiritualis  exerciti  vel  de¬ 
biti,  ut  innuatur  causa  propter  quam  istae  decimae 
penduntur. — Porro  decimae  dividuntur  in  reales  et 
personales. — Reales  dicuntur,  quae  debentur  ex  fru¬ 
ctibus  agrorum  et  in  genere  fundorum ; — personales 
autem,  quae  dantur  ex  lucro  sola  hominum  in¬ 
dustria  quaesito,  puta  negotiatione,  artificio  etc. 
Et  reales  rursus  subdividuntur  in  majores  et  mi¬ 
nores,  prout  dantur  ex  potioribus  fructibus  agro¬ 
rum,  puta  frumento,  vino,  olio,  et  similibus,  aut 
ex  fructibus  minimis  agrorum,  puta  pomis,  foeno, 
leguminibus  etc.  —  Atque  iterum  sunt  decimae  vel 
rigoro sae  vel  non-rigorosae ,  prout  dantur  in  quan¬ 
titate  decimae  partis,  aut  in  quantitate  vigesimae 
et  similium. — Et  demum  decimae  reales  sive  prae- 
diales  aliae  sunt  antiquae  aliae  novales ,  prout 
fundus  jam  ab  antiquo  eos  producere  fructus  so¬ 
lebat,  et  ex  productis  fructibus  sunt  datae  decimae, 
vel  potius  nunc  primo  excultus  est,  et  coepit  pro¬ 
ducere  fructus,  ex  quibus  decima  penditur;  que¬ 
madmodum  si  agri  non  exculti  nunc  primo  exco¬ 
lantur,  et  sylvae  caedantur,  ut  fiant  vineae,  oli¬ 
veta  etc. 

2.°  Quibus  animadversis,  ab  omnibus  Docto- 
ribus  haec  primo  proponitur  quaestio :  quo  jure 
decimae  debeantur?  Et  quamvis  non  desint  di¬ 
ctiones  canonum,  quibus  suadeatur,  quod  decimae 
debeantur  jure  divino,  ut  in  cap.  1  h.  t.,  et  quod 
a  Domino  sint  institutae,  tamen  retinendum  est 
eas  deberi  ex  jure  ecclesiastico.  Equidem  si  de¬ 
cimae  suscipiantur  pro  jure  exigendi  necessaria  ad 
sustentationem  sacrorum  ministrorum,  tunc  posset 
jure  sustineri  eas  non  modo  ex  divino  praecepto, 
sed  etiam  de  jure  naturali  esse  debitas,  secundum 
illud  Matth.  10  «  dignus  est  operarius  mercede 
sua  »  et  aliud  Pauli  in  1  ad  Corinth.  cap.  9 
vers.  7 ,  10  ei  17 ;  non  vero  si  decimae  accipiantur 
ut  constituunt  partem  fructuum  ministris  sacris 
pendendam,  prout  est  unum  ex  redditibus  ec¬ 
clesiasticis.  Iterum  aliquando  in  canone  dicitur 
quod  decimae  institutae  sint  a  Domino,  ut  cap.  14 
et  25  h.  t.,  sed  hoc  debet  ita  intelligi,  ut  con¬ 
cludamus  in  novo  foedere  auctoritate  ecclesiastica 
institutas  esse  decimas  ad  instar  divini  praecepti, 
quod  erat  in  veteri  lege ;  neque  enim  novae  legis 
oeconomia  eadem  est  ac  antiquae,  cum  Ecclesiae 
non  sit  prohibitum  habere  etiam  possessionem  bo¬ 
norum  stabilium,  ut  ex  eis  possit  habere  fructus 
ad  cultum  divinum,  opera  charitatis  exercenda  et 
sustentationem  ministrorum.  Decimae  proinde  sunt 
de  praecepto  ecclesiastico.  Neque  ex  documentis 
sustineri  potest  eas  esse  de  institutione  Apostolica; 
aevo  enim  Apostolico  Ecclesia  vivebat  oblationibus 

et  pretiis  fundorum  a  fidelibus  venditorum,  et  non¬ 
nisi  posteriori  aetate  invectae  sunt  decimae,  quando 
istae  voluntariae  oblationes  valde  imminutae  sunt. 
—  Cum  autem  quaeritur  de  quibus  rebus  decimae 
debeantur,  responsio  in  promptu  est,  eas  deberi 
tum  ex  fructibus  fundorum,  tum  ex  proventibus 
industria  honesta  comparatis.  Et  quidem  quoad 
decimas  reales  non  quaerimus  an  vero  contractu 
praedia  empta  sint,  vel  potius  furto  quoque  ablata 
et  injuste  retenta;  nam  hae  sunt  velut  fundi  ser¬ 
vitutes,  proinde  a  quovis  possessore  praestantur: 
sed  de  fructibus  ex  industria  collectis  exigimus  ex 
cap.  23  h.  t.  ut  honesta  sit  ratio  lucri,  ne  Ec¬ 
clesia  videatur  participare  peccatis  alienis,  aut  di¬ 
tescere  ex  pretiis  peccatorum.  —  Porro  haec  erat  in 
principio  lex  ecclesiastica  ;  sed  plurimum  deinde 
potuit  consuetudo  a  canonibus  etiam  admissa,  per 
quam  primae,  quae  obsoleverunt,  fuere  decimae 
personales,  quae  in  omnibus  fere  locis,  testantibus 
Doctoribus,  jamdiu  non  penduntur,  et  loco  earum 
subvenerunt  jura  stolae  quae  nuncupantur.  —  Con¬ 
suetudo  pariter  quoad  decimas  praediales,  vel  quoad 
quantitatem  jamdiu  praescripsit,  ut  loco  decimae 
partis  debeatur  vel  duodecima,  aut  vigesima  pars, 
et  ita  porro;  sive  praescripsit  quoad  diversas  fru¬ 
ctuum  species,  ut  decima  debeatur  de  majoribus 
fructibus,  vel  etiam  de  minoribus.  Hodie  proinde 
in  hac  re  non  procedimus  jure  scripto ,  sed  con¬ 
suetudinario. 

3.°  Quae  quidem  decimae  antequam  Dioe- 

ceses  dividerentur  in  distinctas  Parochias,  debe¬ 
bant  solvi  Episcopo  loci  ex  can.  1  caus.  16 
quaest.  7 ;  sed  ea  facta  divisione  de  jure  communi 
cesserunt  Parochis  ex  cap.  29  et  30  h.  t.,  et 
Episcopus  non  habuit  nisi  quartam  decimarum  ex 
cap.  15  de  offic.  ordiri,  et  cap.  13  h.  t.,  nisi 
contra  ipsum  in  hoc  praescriptum  esset  lapsu  qua¬ 
draginta  annorum  ex  cap.  4  de  praescripd.  Quia 
tamen  aliquando  Episcopi  erant  quoque  alicujus 
Paroeciae  speciales  Rectores,  vel  tota  Dioecesis  in 
Parochias  divisa  non  erat,  hinc  Concilium  Triden- 
tinum  sess.  25  cap.  12  loquitur  de  decimis  prae¬ 
standis  sive  Cathedralibus,  sive  aliis  Ecclesiis.  — 
Relate  ad  Parochos  vero  hoc  in  jure  statutum  est, 
ut  decimas  personales  ille  Parochus  haberet,  in 
cujus  Parochia  quis  domicilium  servaret,  quippe 
a  quo  Sacramenta  exigere  ex  suo  ministerio  po¬ 
terat  ex  cap.  20  h.  t.  —  Quoad  decimas  reales  prin¬ 
cipio  appellabatur  ad  consuetudinem  ex  cap.  18 
et  20  h.  t.;  deinde  vero  decisum  est  spectare  ad 
Parochum,  in  cujus  Parochia  fundi  erant  positi 
ex  cap.  ult.  de  paroch.,  cap.  2  de  praescript. 
in  VI  et  cap  2  de  restit.  spoliator,  in  VI,  et  ita 
hodie  in  tribunalibus  ecclesiasticis  ac  in  SS.  Con¬ 
gregationibus  deciduntur  causae  de  decimis,  si 
quae  nostris  temporibus  aguntur:  fallit  tamen  ali¬ 
quando  regula  in  Ecclesiis  filialibus,  circa  quas 
nonnumquam  decimae  reales  spectant  ad  Paro¬ 
chum  Ecclesiae  matricis,  et  Parochus  Ecclesiae 
filialis  non  habet  jus  nisi  ad  congruam  portionem 

ab  Episcopo  assignandam,  ut  exponit  Fagnanus 
in  cap.  29  h.  t.  num.  42.  Id  tamen  verificatur 
tantummodo  in  decimis  realibus,  nam  personales 
decimae  ubi  servantur,  et  jura  quoque  stolae  ce¬ 
dunt  semper  Parocho  illi,  a  quo  Sacramenta  re¬ 
cipiuntur,  vel  exigi  ex  domicilio  possunt.  —  Praeter 
Parochos  et  Episcopos,  ut  supra,  jus  commune 
recognovit  decimas  datas  vel  assignatas  Beneficiatis 
aut  Canonicis,  quae  solvi  debent  ex  cap.  21  h.  t., 
cum  legitima  auctoritate  fuerunt  eis  concessae;  sed 
si  isti  id  non  probent,  contra  eos  etiam  habet  Pa¬ 
rochus  ad  illas  colligendas  intentionem  in  jure  fun¬ 
datam  ex  cit.  cap.  2  de  restit.  spoliat,  in  VI. 
Reliqui  vero  Clerici  id  juris  acquirere  nequeunt, 
nisi  titulo  peculiari  privilegii  pontificii,  vel  tran¬ 
sactione,  aut  permutatione  et  praescriptione  alio¬ 
que  simili,  sicut  ex  pluribus  capitibus  juris  eccle¬ 
siastici  fit  manifestum;  laici  autem  post  Concilium 
Lateranense  III  nequeunt  id  obtinere  nisi  Ponti¬ 
ficio  induito  ut  habeant  jus  exigendi  decimas  aliis 
debitas,  quod  dictum  est  privilegium  concessae 
infeudationis  decimarum . 

4.°  Circa  illos,  qui  dare  decimas  jubebantur, 
baec  porro  principia  erant  jure  ecclesiastico  sta¬ 
tuta:  decimae  personales  praestari  debebant  ab 
omnibus  fidelibus,  qui  in  spiritualibus  Parocho 
subjecti  ab  eo  Sacramenta  petere  valebant,  nisi 
ex  legitimo  aliquo  titulo  se  poterant  tueri  ab  illis 
non  praestandis  ex  cap.  23  et  24  h.  t.  Clerici 
vero  ab  iis  pendendis  erant  immunes  ex  cap.  2 

h.  t.,  sicut  et  Religiosi,  qui  Clericis  coaequati 
sunt. — Decimae  autem  reales  dantur  a  quibuscum¬ 
que  possessoribus  fundorum,  si  fundi  jam  huic 
servituti  subjecti  erant,  dummodo  novi  possessores 
fundorum  non  sint  ex  privilegio,  ut  in  cap.  32 
h.  t,,  immunes  a  decimis  pendendis  et  persona¬ 
libus  et  realibus.  Hinc  est  quod  coloni  judaei  de¬ 
cimas  dare  tenentur  de  fundis  ab  ipsis  excultis 
eap.  16  h.  t.,  et  de  fundis  ab  ipsis  acquisitis  ex 
cap.  18  deasnr.,  atque  haec  videtur  esse  sententia 
probabilior  contra  Berardum,  op.  cit.  Dissert.  6 
eap.  5  de  Parochis  toni.  1  propter  rationes  in 
dictis  juribus  allatas,  nempe  ut  Ecclesiae  serva¬ 
rentur  indemnes,  et  ordo  statutus  pro  sustentatione 
Parochorum  non  destrueretur.  —  Clerici  porro  de¬ 
cimas  reales  non  solvunt  de  bonis  beneficialibus, 
bene  vero  de  bonis  patrimonialibus,  prout  ostendit 
Giraldus  in  op.  cit.  part.  1  sect.  502  allegans 
etiam  plures decisiones  S. Congregationis  Concilii. — 
Relate  ad  Regulares  quoque  videatur  Giraldus  op. 
et  part.  cit.  sect.  506,  qui  concordatis  omnibus 
juribus  concludit  sic:  «  Certum  est  omnes  Regu- 
»  lares  exemptos  esse  a  solvendis  decimis  tam  per- 
»  sonalibus  quam  praedialibus  illis,  quae  dari  de- 
»  berent  ex  fructibus  hortorum  suorum,  nutri- 
»  mentis  animalium  et  de  novalibus,  quae  fiunt 
»  ex  terra  prorsus  inculta,  quam  propriis  manibus 
»  seu  sumptibus  excolunt;  secus  vero  ex  fundis 
»  decimalibus,  qui  ad  eos  cum  tali  onere  translati 
»  sunt,  nisi  quoad  hoc  speciatim  exemptionis  pri- 

»  vilegio  muniti  sint,  ut  etiam  'expresse  declaravit 
»  Alexander  IV  in  eap.  4  h.  t.  in  VI  §  Cae- 
»  teram .  >  —  Qui  decimas  ceteroquin  debitas  non 
solvunt,  peccatum  mortale  admittunt,  sicut  et  qui 
subtrahunt,  aut  solvi  impediunt;  deinde  a  Concilio 
Tridentino  sess.  25  eap.  12  jubentur  excommu¬ 
nicari,  a  qua  excommunicatione  absolvi  nequeunt 
nisi  plene  satisfaciant,  aut  saltem  sufficienter  ca¬ 
veant  de  satisfactione,  et  si  notorii  essent  peccatores 
etiam  sepultura  ecclesiastica  privati  sunt.  —  De¬ 
cimae  porro  istae  in  pluribus  regionibus  ex  desue¬ 
tudine  desierunt,  ut  dictum  est;  et  in  iis,  in  quibus 
adhuc  vigent,  aliqui  vel  regulariter  exempti  facti 
sunt  legitima  compositione,  et  alii  per  nefas  se 
exemptos  putaverunt  denegantes  satisfacere  huic 
obligationi,  propter  quod  inductae  sunt  poenae  an¬ 
terius  memoratae.  Sed  usque  ad  nostra  tempora 
qui  denegaverunt  reddere  Ecclesiae  decimas  cete¬ 
roquin  debitas  erant  privatae  personae,  contra 
quas  invocata  auctoritate  tribunalis  etiam  civilis  in 
possessorio  (nam  in  petitorio  est  exclusive  com¬ 
petens  tribunal  ecclesiasticum)  pluries  reddita  est 
justitia.  Excipimus  unum  aut  alterum  exemplum 
regis  excommunicatione  mulctati,  qui  subditos  a 
pendendis  Ecclesiae  decimis  eximere  est  ausus. 
Verum  hac  nostra  aetate  Regna  et  Gubernia,  quae 
se  jactant  catholica,  vel  saltem  quae  gentes  catho¬ 
licas  moderantur  absque  ulla  praevia  concordia 
cum  potestate  ecclesiastica  inita  abolitionem  de- 

cimarum  proclamare  ausa  sunt.  —  Haec  vero  deci¬ 
marum  abolitio  juxta  diversas  legislationes  triplici 
modo  processit.  Vel  enim  simpliciter  fuit  interdicta 
decimarum  exactio  absque  ulla  ratione  indemni¬ 
tatis,  ut  in  Hispania  anno  1835  ad  annum  1851  et 
alibi;  sive  fuerunt  decimae  sublatae  data  a  Gubernio 
compensatione  saltem  partiali  ut  in  Sardinia,  et 
nonnullis  aliis  Italiae  Provinciis  ut  Hetruria;  aut 
demum  ab  eisdem  Guberniis  data  est  facultas  ci¬ 
vibus,  ut  decimas  ecclesiasticas  de  fructibus  agro¬ 
rum  debitas  in  natura,  possent  solvere  in  pecunia , 
determinata  aliqua  summa  vel  concordata  inter  cre¬ 
ditorem  et  debitorem,  vel,  illo  renuente,  statuta  a  ju¬ 
dice,  sive  ut  possent  hoc  onus  redimere  exhibendo 
capitalem  summam,  cujus  fructus  annui  essent  loco 
decimarum.  Isti  casus  fuerunt  expensi  ac  resoluti  a 
S.  Sede  per  medium  Sacrae  Poenitentiariae,  velut 
ex  pluribus  positionibus  constat,  et  ad  casus  propo¬ 
sitos  resolvendos  institit  S.  Tribunal  in  sequentibus 
normis  ac  principiis.  —  (a)  Legem  civilem  non 
posse  absque  praevio  tractatu  et  consensu  aucto¬ 
ritatis  ecclesiasticae  tollere,  aut  quomodocumque 
modificare  jus  decimarum  Parochis  aliisque  com¬ 
petens,  nec  proinde  absolvere  fideles  ab  obligatione 
illas  pendendi,  neque  eis  tribuere  potestatem  re¬ 
dimendi  istas  praestationes,  cum  circa  bona  et 
personas  ecclesiasticas  laicis  in  quavis  dignitate 
constitutis  non  sit  data  auctoritas  imperandi,  sed 
magis  obsequendi  necessitas.  Rogatam  autem  Ec- 

clesiam  a  Guberniis  facilem  se  praebuisse  ad  haec 
jura  remittenda  aut  modificanda,  recepta  seu  con¬ 
cordata  indemnitate,  ut  se  temporibus  accommodet 
et  populorum  necessitatibus,  prout  factum  est  in 
Bavaria  aliisque  regionibus.  —  (£>)  Attento  autem 
quod  praefata  Gubernia  hanc  indemnitatem  pro¬ 
miserint,  et  quod  haec  ab  ipsis  fuerit  populis  ma¬ 
nifestata  ratio,  ut  auxerit  tributa  et  taxas  modo 
importabili,  posse  Parochos  aliasque  memoratas 
personas  petere  a  Guberniis  dictam  indemnitatem; 
qua  recepta,  fideles  non  esse  inquietandos  super 
decimarum  solutione,  dummodo  parati  sint  stare 
mandatis  S.  Sedis  desuper  ferendis.  —  (y)  Haec 
vero  clausula  apponitur,  tum  quia  hoc  jus  deci¬ 
marum  ex  sola  lege  civili  peremptum  non  est,  licet 
ex  data  indemnitate  non  sit  locus  eas  petendi,  tum 
quia  indemnitates  istae  a  modernis  Guberniis  Ec¬ 
clesiae  pollicitae  non  solent  esse  duraturae. 

5.°  Nonnulla  verba  nunc  dicenda  sunt  de  primi¬ 
tiis  ot  oblationibus.  —  Primitiae  sunt  primi  fructus, 
qui  Dei  beneficio  ex  rebus  nostris  gignuntur  ipsi 
Deo  offerendi  in  gratitudinem  et  recognitionem  be¬ 
neficii  fructuum.  In  novo  foedere  tantum  ex  jure 
ecclesiastico  primitiae  solvebantur  Ecclesiae  ejus- 
que  Ministris,  prout  constat  ex  can.  6  distinet  32 
et  cap.  65  caus.  16  qaaest.  1  et  cap.  1  h.  t. 
Istae  cedebant  Parocho,  vel  Rectori  Ecclesiae  ex 
cap.  26  h.  t.,  sed  hodie  obsoleverunt.  —  Oblationes 
autem  sunt  dona,  quae  fideles  sive  per  se  sive 

per  sacros  Ministros  ad  altare  offerunt,  vel  ad  ma¬ 
nus  Sacerdotis  deferunt.  Eae  definiuntur  capit  29 
de  verb.  Signi/.  «  quae  offeruntur  Ecclesiae  quo- 
»  cumque  modo  in  Missa  vel  extra,  in  Ecclesia 
»  vel  extra,  religionis  intuitu.  »  Nulla  est  necessitas 
vel  ex  scripto  jure  obligatio  eas  offerendi,  nisi  con¬ 
suetudo  sit,  quam  tamen  probare  difficile  est,  quia 
opus  esset  ostendere  populum  velle  istis  repetitis 
oblationibus  se  obligare  ad  eas  faciendas  in  fu¬ 
turum.  Ubi  autem  id  probetur,  eae  non  sunt  ne- 
gligendae,  et  ad  eas  servandas  populus  per  Epi¬ 
scopum  cogi  potest,  ut  habetur  ex  cap.  42  de 
simon.  Oblationes  hae  si  fiant  intra  fines  Parochiae, 
cedunt  Parocho  regulariter,  nisi  Ecclesiae  sint 
exemptae,  quo  casu  ad  Rectorem  Ecclesiae  per¬ 
tinent,  qui  juxta  D.  Thomam  2  2  quaest.  86 
art.  2  eas  partim  in  usus  proprios,  partim  in 
cultum  divinum  et  partim  quoque  in  sustentatio¬ 
nem  pauperum  impendet,  nisi  constet  eas  factas 
esse  ad  determinatum  usum,  quia  tunc  ex  Cle¬ 
mentia.  2  de  religios.  domib.  in  illum  usum  debent 
impendi.  Licet  enim  Parochus  sit  istius  voluntatis 
executor,  non  valet  tamen  eas  oblationes  in  alios 
usus  destinare,  imo  nec  alius  Pontifice  Romano 
inferior  juxta  laudatam  Clementinam  Constitutio¬ 
nem. —  Oblationes  vero  non  recipit  Ecclesia  nisi  a 
fidelibus,  qui  vinculo  excommunicationis  ab  ea  non 
sunt  separati ;  et  inter  hos  aliqui  etiam  a  faciendis 
oblationibus  arcentur,  nempe  usurarii  ex  cap.  3 


LIBER  III.  —  TITULUS  XXX.  71 

de  usur.,  raptores  ex  cap.  2  de  raptor .,  pauperum 
oppressores  ex  can.  2  dist.  89,  sacrilegi  ex  can.  17 
caus.  17  q.  4,  poenitentes,  durante  statu  publicae 
poenitentiae  ex  can.  118  dist.  3  de  consecr et 
meretrices  aliique  publici  peccatores,  ut  cum  S. 
Thoma  sentiunt  Doctores. 


TITULUS  XXXI. 


De  Regularibus  et  transeuntibus  ad  Religionem. 


1 .°  Christus  Dominus  dedit  Ecclesiae  suae  et 
hominibus  ad  sui  sequelam  vocatis  praecepta  et 
consilia;  praecepta  sunt  vera  mandata,  sine  quo¬ 
rum  observatione  non  potest  obtineri  finis  seu  as¬ 
secutio  regni  coelorum  juxta  illud  Christi  apud 
Matthaeum  cap.  19  vers.  17:  «  Si  vis  ad  vitam 
ingredi,  serva  mandata  etc.:  »  consilia  autem  ab 
Ipso  proposita  sunt  pro  iis,  qui  volunt  perfectionem 
christianae  charitatis  assequi  secundum  verba  ejus¬ 
dem  Christi  Domini  Matth.  cit.  cap.  vers.  21 : 
«  Si  vis  perfectus  esse,  vade,  vende  quae  habes  et 
»  habebis  thesaurum  in  coelo,  et  veni,  sequere 
»  me.  »  Cum  vero  non  quod  optimum  est  jubeatur, 
sed  quod  bonum  simpliciter,  hinc  dicit  optime 
Hieronymus  epistola  22  ad  Eustachium :  «  Ubi 

>  praeceptum  datur,  ibi  necessitas  est  serviendi ; 

»  ubi  consilium  ibi  offerentis  arbitrium.  »  —  Tria 
vero  sunt  praecipua  consilia  evangelica  nempe  ca¬ 
stitatis ,  paupertatis  et  obedientiae,  dicente  Christo 
Domino  de  castitate  Matth.  19:  «  sunt  eunuchi, 
»  qui  seipsos  castraverunt  propter  regnum  coe- 
»  lorum;  »  et  de  paupertate  eodem  cap.:  «  si  vis 

>  perfectus  esse,  vade,  vende  omnia  quae  habes 
»  etc.;  »  et  de  obedientia  cap.  eod.:  «  qui  vult  ve- 
»  nire  post  me  abneget  semetipsum.  »  Quae  ideo 
praecipua  dicuntur,  quia  et  generalia  nuncupan¬ 
tur,  cum  alia  vocentur  particularia,  et  longe  aliis 
praestantiora  ad  acquirendam  perfectionem,  ut 
probat  Suarez  De  Religione  tract.  7  lib.  1  cap.  8. 
Quae  tria,  inquam,  et  necessaria  sunt  et  sufficiunt 
ad  constituendum  completum  perfectionis  acqui¬ 
rendae  statum,  qui  dicitur  quoque  status  religiosus 
stricte  sumptus,  seu  completus. — De  religioso  statu 
ita  sumpto  sic  ajebat  Suarez  op.  et  tracts  cit. 
lib.  3  cap.  2  num.  3:  «  Status  religiosus  se- 
»  eundum  se  et  quoad  substantiam  suam  ab  ipso 
»  Christo  Domino  immediate  traditus  et  institutus 
»  fuit:  atque  ita  dici  potest  esse  de  jure  divino  non 
»  praecipiente,  sed  consulente:  haec  est  sententia 
»  omnium  catholicorum  recte  sentientium.  »  Cum 
autem  ad  rationem  status  requiratur  aliqua  causa 
permanentiam  seu  firmitatem  inducens ;  cumque 
homo  nequeat  stabilis  reddi  in  observantia  consi¬ 
liorum  per  auctoritatem  id  ei  ab  extrinseco  impe¬ 
rantem,  obligatio  proinde  stabilitatis,  seu  perma- 

nendi  in  observantia  consiliorum  non  poterit  oriri 
nisi  ex  voluntaria  et  libera  hominis  promissione, 
seu  voto  Deo  facto. 

2.°  Exhortatio  Christi  Domini  ad  consilia 
haec  sequenda,  ut  ad  perfectionis  evangelicae  cul¬ 
men  devenire  quis  valeret,  non  poterat  esse  effectu 
vacua,  nec  Ecclesia  ab  ipso  fundata,  quae  sancti¬ 
tatis  notam  debebat  praeseferre,  hac  illustratione 
carere,  ut  nempe  sanctitas  vitae  in  ea  exterius 
patefieret  exercitio  omnium  virtutum  in  summo 
gradu,  ita  ut  comprehenderet  quoque  consilia  evan- 
gelica.  Et  revera  a  primis  quoque  saeculis,  imo 
ab  exordio  propagationis  christianae  religionis  qui 
profiterentur  consilia  haec  tria  evangelica  cum  sta¬ 
bilitate  non  defuerunt.  Tales  erant  primi  Hieroso¬ 
lymitanae  Ecclesiae  fideles  multi,  tales  erant  qui 
primorum  trium  saeculorum  christiani  vocabantur 
ascetae;  imo  et  tales  fuisse  Essenos  seu  Thera- 
peutas  Aegyptiacos  temporum  apostolicorum  coae¬ 
vos  probabile  est,  neque  defuerunt  verae  Moniales, 
quae  omnia  allatis  indubiis  monumentis  pluribus 
commonstrat  Bouix  in  Tractata  de  Jure  Rega- 
larium  part.  1  sed.  4  cap.  2  §  2.  Ascetae  isti 
perseverantes  in  exercitio  trium  evangelicorum 
consiliorum,  licet  in  pagis  et  im  magnis  quoque 
urbibus  viventes,  nullum  alium  habuere  vitae  suae 
externum  moderatorem  aut  institutorem  nisi  Spi¬ 
ritum  Sanctum  per  internas  collustrationes  et  in¬ 
spirationes  eos  in  proposito  adjuvantem. — Hos  initio 
saeculi  quarti  Antonius  Aegyptius,  praeeunte  Paulo 

Thebaeo,  fecit  exemplo  suo  anachoretas,  eorumque 
magister  fuit.  Ad  eum  quippe,  ut  refert  Athana- 
sius  in  Vita  Sancti  Antonii,  cum  multi  accessis¬ 
sent,  persuasit  illis  ut  vitam  solitariam  eligerent, 
et  sic  eremus  habitata  est  a  Monachis,  qui  rebus 
suis  relictis  coelesti  instituto  nomen  dabant.  Usque 
autem  ad  id  temporis  Religiosi  erant  solitarii, 
nempe  non  agebant  vitam  in  communi,  quamvis 
Antonius,  et  ejus  excellentiores  discipuli  illormu 
directionem  spiritualem  suscepissent,  et  hinc  eos 
inviserent. — Basibus  tandem  in  Oriente  Religiosos 
fecit  coenobitas,  seu  in  communi  viventes  sub  di¬ 
rectione  Superioris  et  scripta  Regula  ab  omnibus 
servanda,  quod  in  Occidente  praestitit  Benedictus 
Nursinus,  a  quibus,  nempe  a  primo  in  Oriente,  ab 
altero  in  Occidente  Monachismus  universus  for¬ 
mam  sumpsit.  —  Caeterum  Monachi  et  Monasteria 
in  manu  Episcoporum  erant,  in  quorum  Dioecesi 
erant  fundata,  et  hinc  post  Synodum  Oecumenicam 
Chalcedonensem  plura  a  Conciliis  particularibus 
de  Episcoporum  juribus  in  Monachos  et  Mona¬ 
steria  decreta  sunt,  instituendi  nimirum  et  desti¬ 
tuendi  Abbates,  visitandi  Monasteria,  regulas  ap¬ 
probandi,  curandi  regularem  disciplinam,  animad¬ 
vertendi  in  Monachos  ab  ea  deficientes,  et  alia 
exercendi,  quae  Passerinus  de  Stata  hominum 
quaest.  189  art.  10  n.  666 ,  et  Thomassinus  De 
veter,  et  nov.  Eccles.  disciplin.  p.  1  lib.  3  eap.  27 
§  2  recensent.  Sufficiat  commemorare  testimo¬ 
nium  Adriani  II,  qui  scribens  Carolo  Calvo  inquit: 

«  Nostis,  quia  omne  Monasterium  in  potestate  Epi- 
»  scopi  esse  debet.  » 

3. °  At  progressu  temporis  respectus  habitus 
est  ad  haec  Monasteria  et  associationes  hominum 
per  exercitium  trium  consiliorum  evangelicorum 
voto  firmatum  tendentium  ad  perfectionem  Chri¬ 
stianam,  et  Ecclesia  voluit  specialiter  curare  hanc 
ipsius  status  eminentiam,  quod  fecit  per  exem¬ 
ptionem,  de  qua  sermo  erit  in  titulo  XXXVI,  et 
per  concessionem  solemnitatis  votorum,  de  qua 
nunc  agendum  nobis  est.  Quo  primum  tempore 
solemnitas  haec  votorum  invecta  fuerit  ab  Ecclesia 
disputant  Auctores,  nonnullis  asserentibus  hanc  a 
saeculo  Ecclesiae  quarto  ex  more ,  et  saeculo  sexto 
ex  lege  Justiniani  Imperatoris  a  Gregorio  Magno 
recognitae  prodiisse,  aliis  autem  asserentibus  eam 
inductam  esse  saeculo  undecimo  Ecclesiae.  Prae¬ 
ferenda  mihi  videtur  sententia  Van-Espen,  qui 
tenet  distinctionem  inter  vota  simplicia  et  solemnia 
coepisse  accipi  paulo  ante  medietatem  saeculi  de- 
cimiprimi,  quia  tunc  primum  ea  distinctio  inve¬ 
nitur  in  canone  7  Concilii  Romani  sub  Innocen- 
tio  II  relato  a  Gratiano  caus.  27  quaest  1  can.  40, 
cui  consentit  Berardi  in  Commentar .  ad  Jus  Ec- 
clesiast.  Dissertat.  4  eap .  5  edicens  in  eo  Con¬ 
cilio  Lateranensi  fuisse  expresse  statutum  et  con¬ 
firmatum,  quod  antiquitus  fuerat  partim  imperia¬ 
libus  legibus,  partim  consuetudine  et  acquiescen¬ 
tia  inductum. 

4. °  Potius  despiciendum  est  quid  importet 

tributa  votis  solemnitas.  Haec  est  doctrina  cano¬ 
nica,  solemnitatem  non  esse  votis  intrinsecam  vel 
essentialem,  ut  votum  simplex  et  solemne  differant 
specie,  sed  eam  esse  votis  extrinsecam  et  acci¬ 
dentalem  provenientem  ex  Ecclesiae  dispositione, 
prout  constat  ex  cap.  unie,  de  voto  et  voti  redem¬ 
ptione  in  VI  per  verba :  «  Nos  attendentes ,  quod 
voti  solemnitas  ex  sola  constitutione  Ecclesiae  est 
inventa,  »  et  ex  alia  Bulla  Gregorii  XIII  «  Ascen¬ 
dente  Domino  »  anni  1584.  Ex  quibus  sequitur:  — 
(a)  posse  votum  fieri  ex  solemni  simplex ,  quia,  ut 
ait  Suarez  op.  et  tract.  cit.  lib.  2  cap.  II  num.  1, 
«  haec  solemnitas  pendet  ex  lege  Ecclesiae,  quae 
»  licet  supponat  votum  editum,  nihilominus  in  sui 
»  duratione,  vel  in  ablatione  legis  et  effectus  ejus, 
»  non  pendet  a  voluntate  vel  intentione  voventis  ; 
»  et  licet  solemnitas  sit  in  voto  morali  modo,  re- 
»  vera  non  addit  illi,  nisi  denominationem  extrin- 
»  secam  ;  et  ideo  sine  mutatione  voti  vel  voventis 
»  per  ablationem  legis  auferri  potest.  »  — ([5)  Posse 
votum  ex  simplici  fieri  solemne,  quin  necessaria 
sit  nova  intentio  voventis.  Hoc  tamen  est  recte 
intelligendum,  quatenus  votum  illud  usque  adhuc 
simplex,  incipiat  ex  apparitione  legi  producere 
effectus  solemnitatis,  quos  antea  non  producebat. 
Neque  de  se  est  necessarium,  quod  interveniat 
nova  intentio  voventis,  cum  accessio  solemnitatis 
naturam  voti  et  obligationis  non  immutet,  vel  ag¬ 
gravet.  Neque  dicatur  ex  injunctione  S.  Sedis  vota 
ex  simplicibus  facta  solemnia  iterum  emittenda 

esse,  prout  patet  et  Constitut.  Clementis  XI  «  Ex 
debito >  diei  3  Aprilis  1710  per  verba:  «Nos 
»  praefatam  Congregationem  Bethlemitarum  in  ve- 
»  ram  religionem  cum  votis  solemnibus  ex  integro 
»  etiam  ab  iis,  qui  hactenus  vota  hujusmodi  in 
»  eadem  Congregatione  emiserunt,  emittendis,  ita 
»  tamen  ut  nova  vota  emittentes,  prius  de  ineffi- 
»  cacia  praecedentium  votorum  ad  constituendos 
»  eos  veros  religiosos  certiorentur,  auctoritate  apo- 
»  stolica  tenore  praesentium  perpetuo  erigimus  et 
»  instituimus.  »  At,  sicut  ex  ipso  textu  apparet, 
haec  votorum  renovatio  indicta  fuit  ad  alium  ef¬ 
fectum,  nempe  ut  scirent  voventes,  se  nunc  esse 
vere  religiosos  cum  votis  solemnibus,  quales  antea 
non  erant  cum  votis  simplicibus.  Verum  non  est 
hic  modus  usitatus  procedendi  S.  Sedis;  namque 
aliae  Constitutiones  id  non  ferunt.  Enimvero  In¬ 
nocentius  XII  Constitutione  «  Ex  debito  »  diei 
20  Martii  1700  Congregationem  S.  Hyppoliti  in 
civitate  Mexicana  in  religionem  erexit  his  verbis  : 
«  Praefatam  Congregationem  Sancti  Hyppoliti  in 
»  formalem  regularem  religionem  sub  regula  S. 
»  Augustini  cum  votis  solemnibus  castitatis,  pau- 
»  pertatis  et  obedientiae,  necnon  hospitalitatis  au- 
»  ctoritate  Apostolica  tenore  praesentium  perpetuo 
»  erigimus  et  instituimus.  »  Idem  jam  praestiterat 
Gregorius  XV  pro  Presbyteris  Matris  Dei  ele¬ 
vando  eam  Congregationem  cum  tribas  votis  sim¬ 
plicibus  ad  religionem  trium  votorum  solemnium 
Constitutione  «Jn  supremo»  diei  3  Novembris  1621, 

et  Congregationem  Clericorum  regularium  Scho¬ 
larum  Piarum  ad  religionem  pariter  trium  totorum 
solemnium  Constitutione  «  In  supremo  »  diei  18  No¬ 
vembris  1621,  et  Paulus  Y  fecerat  cum  Monialibus 
Visitationis  a  statu  Congregationis  elevans  ad  sta¬ 
tum  Religionis  cum  tribus  votis  solemnibus ;  in 
quibus  bullis  nulla  est  instituta  ratio  repetendi, 
seu  iterum  emittendi  vota  solemnia  post  nuncu¬ 
pationem  votorum  simplicium.  —  (y)  Quin  imo 
adeo  extendi  potestatem  Ecclesiae  et  Romani  Pon¬ 
tificis,  ut  aliquem  effectum  solemnitatis  voti  possit 
tribuere  votis  simplicibus,  prout  factum  est  a  Gre- 
gorio  XIII  in  Bulla  Ascendente  Domino  jam  citata, 
in  qua  voto  simplici  castitatis  edito  a  Scholasticis 
Societatis  Jesu  dedit  hanc  vim,  ut  quamdiu  votum 
durabit ,  nempe  quamdiu  illud  non  solvat  Societas 
Scholasticum  dimittendo,  matrimonium  subsequens 
irritet ;  de  quo  inferius  alia  dicentur.  —  Solemnitas 
porro  voti  castitatis  ab  Ecclesia  invecta  in  hoc 
consistit,  ut  votum  illud  habeat  efficaciam  perpetuo 
inhabilitandi  voventem  ad  matrimonium  subse¬ 
quens,  prout  Bonifacius  VIII  in  cit.  eap.  un.  de 
voto  et  voti  redempt.  edicit,  et  in  irritatione  ante¬ 
cedentis  matrimonii  rati  et  non  consummati,  ut  ex¬ 
ponetur  tit.  XXXII.  —  Voti  paupertatis  solemnitas 
consistit  in  inducenda  in  vovente  incapacitate  do¬ 
minii,  quae  importat  expoliationem  dominii  quoad 
omnia  illa  bona,  quae  profitens  possidebat,  et  inha- 
bilitatem  ad  alias  quascumque  res  sibi  in  futurum 
acquirendas.  Quae  incapacitas  juridica  acquirendi, 

prout  et  spoliatio  cujuscumque  dominii  antea  ha¬ 
biti  ne  retento  quidem  radicati,  ut  ajunt,  non  se¬ 
quitur  necessario  ex  natura  voti .  — Demum  voti  obe- 
dientiae  solemnitas  est  in  vi  huic  voto  ex  Ecclesiae 
dispositione  alligata  reddendi  irritabiles  per  Supe¬ 
riorem  promissiones  Religiosi  omnes  sive  Deo  sive 
hominibus  post  emissum  votum  solemne  factas, 
etsi  ceteroquin  per  se  subsistere,  ac  sustineri  va¬ 
lerent.  Unde  complexive  dici  potest  trium  votorum 
solemnitatem  consistere  in  vi  per  dispositionem 
Ecclesiae  illis  addita  irritos  vel  saltem  irritabiles 
faciendi  certos  quosdam  actus  Religiosi  votorum 
accidentali  perfectioni  contrarios. 

5.°  Progressu  autem  temporis  alia  substan¬ 
tialis  conditio  quoad  statum  religiosum  inducta 
est,  quam  proposuit  Innocentius  III  in  Concilio 
Lateranensi  IV  prout  refertur  cap.  ult.  de  religios. 
domib.  «  Ne  nimia  Religionum  diversitas  gravem 
»  in  Ecclesiam  Dei  confusionem  inducat,  firmiter 
»  prohibemus,  ne  quis  de  caetero  novam  Religionem 
»  inveniat;  sed  quicumque  ad  Religionem  converti 
»  voluerit,  unam  de  approbatis  assumat.  Similiter 
»  qui  voluerit  religiosam  domum  de  novo  fundare, 
>  regulam  et  institutionem  accipiat  de  approbatis.  » 
Cui  constitutioni  accesserunt  Constitutio  alia  Gre- 
gorii  X  in  Concilio  Lugdunensi  celebrato  anno 
1273  relata  in  cap.  unie,  de  religios.  domib.  in  VI, 
et  alia  Joannis  XXII  relata  in  extravag.  Joan- 
nis  XXII  de  relig.  domib.  Ex  quibus  Decretis 
eruuntur  sequentia  consectaria :  —  (a)  approba- 

tionem  novarum  Religionum  factam  esse  causam 
majorem ,  nempe  Summo  Pontifici  reservatam , 
quae  prius  erat  causa  episcopalis.  —  (b)  Hanc 
vero  legem  non  solum  esse  prohibentem,  sed  etiam 
irritantem,  ita  ut  sine  facultate  Pontificis  inducta 
Religio  sit  irrita,  seu  potius  attentata,  nec  valeant 
vota  in  ea  emissa,  prout  aperte  innuitur  in  cit. 
Extravag.  Joannis  XXII.  —  (c)  Per  istam  quoque 
legem  non  recognosci  esse  in  statu  religioso  eum 
qui  solitarie,  seu  privatim  in  domo  sua  degat,  etsi 
non  impediatur  quis  ne  solitarie  vivens  vota  sub¬ 
stantialia  Religionis  emittat.  —  (d)  Plures  Auctores 
contendere  sub  hisce  interdictis  venire  quoque  Con¬ 
gregationes  religiosas,  imo  et  eas  improprie  dictas 
religiosas,  quin  et  novos  vivendi  modos  sub  regula 
jam  probata;  non  autem  Sodalitia  et  Confraterni- 
tates;  quamvis  non  desint  Auctores,  qui  eas  non 
fuisse  comprehensas  asseverent.  —  Primi  tamen 
Auctores  et  ipsi  confitentur  hanc  legem  quoad  ex¬ 
tensionem  ad  Congregationes  in  desuetudinem  a- 
biisse,  ut  nostris  temporibus  in  contrarium  praxis 
est,  prout  inferius  dicemus:  vide  hac  in  re  Bouix 
op.  cit.  part.  2  sect.  1  cap.  2  %  2.  Quidquid 
autem  hac  super  re  sit,  id  certum  profecto  est 
Sedem  Apostolicam  a  tempore  Innocentii  III  usque 
saltem  ad  Tridentinum  non  approbasse  nisi  veras 
Religiones,  id  est  cum  votis  solemnibus,  et  cum 
regula  ab  ea  quoque  probata,  nisi  esset  de  jam 
existentibus  ab  Ecclesia  admissis.  Unde  jure  Bo- 
nifacius  VIII  in  d.  cap.  un.  de  voto  in  VI  dicere 

6 


T.  II. 


P.  II. 


82 


PRAELECTIONES  JURIS  CANONICI 


potuit,  votum  solemne  illud  dici  quod  solemni- 
zatum  fuit  per  professionem  expressam,  vel  tacitam 
factam  in  aliqua  de  Religionibus  per  Sedem  Apo- 
stolicam  approbatis.  Neque  dicendum  est  huic  re¬ 
gulae  factam  esse  exceptionem  in  approbatione 
Societatis  Jesu;  namque  etsi  in  ea,  prout  ex  Con¬ 
stitutione  jam  cit.  Gregorii  XIII,  Scholastici  post 
edita  tria  vota  simplicia  haberi  debeant  ut  veri 
Religiosi,  et  votum  simplex  castitatis  ab  ipsis  edi¬ 
tum  dirimat  conjugium  contrahendum  usquedum 
non  fuerint  a  Societate  dimissi,  quod  pro  istis 
constituit  veram  specialitatem;  tamen  illa  Religio 
habet  vota  solem nia,  proindeque  non  facit  regulae 
generali  exceptionem.  Imo  et  hodie  in  Ecclesia 
verae  Religionis  hic  idem  conceptus  perseverat; 
proinde  Religio  recte  definitur:  —  «  Stabilis  in  com- 
»  muni  vivendi  modus  fidelium  sub  certa  regula 
>  ad  christianae  charitatis  perfectionem  tendentium, 
»  editis  tribus  substantialibus  votis  perpetuae  ca- 
»  stitatis,  paupertatis  et  obedientiae,  ab  Ecclesia,  tri- 
»  buta  votis  solemnitate,  approbatus.  »  — Ex  dictis 
facile  intelligitur  definitio;  sed  ut  melius  omnes 
definitionis  partes  explicentur,  id  notare  sufficiat 
ad  essentiam  status  religiosi  haec  de  jure  positivo 
addita  esse,  nempe:  —  (a)  ut  hic  modus  vivendi 
sit  in  communi;  —  ((3)  ut  sit  sub  certa  regula  et 
Superiore,  qui  secundum  hanc  normam  a  S.  Sede 
approbatam  dirigat,  habeatque  super  Religiosum 
spiritualem  jurisdictionem.  — Regula  est  diversa  a 
constitutionibus:  illa  semper  debet  esse  probata, 

et  continet  coordinationem  mediorum  praescriptam 
ad  ducendum  Religiosos  ad  perfectionem;  consti¬ 
tutiones  vero  determinant  modum  utendi  mediis 
a  regula  praescriptis;  et  istae  plerumque  non  ha¬ 
bent  pontificiam  approbationem,  imo  pro  varietate 
temporum  mutantur.  —  (y)  Vocantur  autem  illa 
vota  substantialia,  quia  debet  esse  in  omnibus 
Religionibus,  tamen  hoc  non  impedit,  quod  possint 
et  alia  superaddi.  — -  (6)  Ut  demum  sit  approbatus 
ab  Ecclesia,  tributa  votis  solemnitate.  —  Ex  eo 
autem  quod  regulae  diversae  sint,  omnes  tamen 
ex  approbatione  Ecclesiae  aptae  ad  votorum  adim- 
plementum  perfecte  procurandum;  et  ex  eo  quod 
alia  quoque  vota  interseri  possint,  nempe  vel  mini¬ 
strandi  infirmis  etiam  peste  infectis,  aut  de  non 
ambiendis  dignitatibus,  vel  de  redimendis  captivis, 
aliisque,  exurgit  multiplicitas  Religionum  quam 
profani  nequeunt'  intelligere  et  ideo  irrident;  quae 
vota  substantialia  si  remanserint,  semper  erit  vera 
Religio. 

6.°  Sed  jam  a  tempore  Concilii  Tridentini 
alius  stabilis  vivendi  modus  in  Ecclesia  invectus 
est,  qui  tria  substantialia  vota  includeret,  sed  ca¬ 
reret  solemnitate  votorum,  quippe  in  eo  edebantur 
simplicia  vota,  et  venit  sub  nomine  Congrega¬ 
tionis.  Imo  et  alius  supervenit,  qui  non  haberet 
quidem  essentiam  status  religiosi,  formam  tamen 
illius  imitaretur,  et  aliquid  ex  ipso  retineret,  puta 
solum  votum  castitatis,  vel  tria  vota  temporanea, 
vel  similem  modum  vivendi  absque  ullis  votis; 

unde  primae  vocatae  sunt  Congregationes  proprie 
religiosae,  postremae  Congregationes  improprie  re¬ 
ligiosae.  —  Quia  vero  plures  Professi  votorum  sim¬ 
plicium  sive  per  dimissionem,  sive  per  dispensa¬ 
tionem,  sive  per  arbitrarium  egressum  ad  suas 
redibant  domos,  et  qui  prius  Religiosi  coram 
omnibus  apparuerant,  saeculares,  et  uxorati  illico 
in  mundo  conversabantur,  quod,  attentis  praesertim 
illius  aevi  moribus,  grave  scandalum  pariebat;  hinc 
potissimum  causae  fuit,  ut  non  bene  olerent  apud 
Ecclesiam  tales  Congregationes,  et  a  Pio  V  voca¬ 
rentur  «  Lubricum  citae  genus;  »  unde  est,  quod 
Ipse  has  vel  probatas,  vel  permissas  Congregationes 
voluerit  reducere  ad  proprie  dictas  Religiones, 
quod  fecit  Constitutione  «  Lubricum  vitae  genus  » 
diei  1  Decembris  1568,  edicens,  ut  singuli  Supe¬ 
riores  earumdem  »  palam  et  sponte  deliberent,  et 
»  declarent  inde,  convocato  quamprimum  per  sin- 
»  gula  hujusmodi  Congregationes  generali,  vel  alio 

>  supremo  juxta  morem  cuj usque  Congregationis 

>  Capitulo,  ibique  electa  una,  sub  qua  degant  ex 

>  regulis  approbatis .  trium  votorum  substan- 

>  tialum  professionem  regularem  intra  mensem 

»  solemniter  emittant .  Qui  vero  excurso  jam 

»  anni  spatio  in  ipsa  Congregatione  morati,  refu- 

>  gerint  intra  tempus  praedictum  profiteri,  detracto 
»  Religionis  habitu,  et  redditis  etiam  in  vinculis, 
»  si  opus  sit ,  receptorum  et  administratorum 
»  omnium  rationibus,  ejiciantur;  nec  deinceps  pa- 
»  tiantur  in  ullis  hujusmodi  Congregationis  do- 

»  mibus,  seu  Conventibus  amplius  conversari.  » 
Ast  deinde  ab  hac  severitate  recessum  est  ex  in¬ 
dulgentia  et  benignitate  S.  Sedis,  attentis  prae¬ 
sertim  alicujus  Regni  circumstantiis,,  in  quo  arcta¬ 
batur  Regularium  Ordinum  libertas.  Et  nostris 
temporibus  Congregationes  exurgunt  vel  a  Sede 
Apostolica,  vel  ab  Ordinariis  probatae.  Quin  imo 
Sedes  Apostolica  Congregationem  in  principio  non 
approbat,  sed  eam  vult  videre  jam  sufficienter  pro¬ 
pagatam,  et  ex  operibus,  vel  ex  exitu  eam  experiri, 
an  sit  vitalis,  nec  ne.  —  Juverit  hic  transcribere  me¬ 
thodum  apud  S.  Congregationem  Episcoporum  et 
Regularium  usitatam  in  approbandis  novis  Insti¬ 
tutis  votorum  simplicium  relatam  in  Collectanea 
Cardinalis  Bizzarri  pag.  828  et  seq.  «  Quando 
»  petitur  approbatio  alicujus  Instituti,  debent  exhi- 
»  beri  litterae  commendatitiae  Antistitum  locorum, 
»  in  quibus  domus  reperiuntur.  Preces  remittuntur 
»  Episcopo  Dioecesis,  in  qua  prima  fundatio,  vel 
»  domus  princeps  sita  est,  ut  referat  de  fine  seu 
»  scopo,  de  fundatione,  de  numero  domorum,  fra- 
»  trum  vel  sororum,  de  mediis  substentationis, 
»  deque  utilitate,  progressu,  aliisque  similibus.  — 
»  Si  institutum  recenter  erectum  fuerit,  et  unam  vel 
»  alteram  domum  dumtaxat  habeat,  nec  oppor- 
»  tunae  constitutiones  adhuc  concinnatae  fuerint, 
»  laudatur  finis  seu  scopus  fundatoris,  vel  finis 
»  seu  scopus  Instituti  pro  qualitate  circumstantia- 
»  rum.  —  Post  congruum  tempus,  si  Institutum 
»  satis  diffusum  fuerit,  uberes  fructus  retulerit,  et 

»  Ordinarii  locorum  illud  commendaverint,  decre- 

>  tum  laudis  Instituti  conceditur,  et  aliquando 
»  etiam  decretum  approbationis,  praesertim  si  con- 
»  stitutiones  efformatae  fuerint,  nec  in  substantia- 

>  libus  graves  difficultates  praeseferat :  quod  ta- 
»  men  approbationis  decretum  ordinarie  ad  aliud 
»  tempus  solet  differri.  Communicantur  vero  ani- 
»  madversiones  circa  constitutiones.  —  Constitu- 
»  tiones  autem  non  approbantur,  nisi  per  con- 
»  gruum  tempus  experientia  comprobatae  fuerint, 
»  et  ad  tramites  animadversionum  reformatae.  Ap- 
»  probatio,  ut  plurimum  conceditur  per  modum 
»  experimenti,  ex.  gr.  ad  triennium,  vel  quinquen- 
»  nium,  et  deinde,  nisi  aliquid  obstet,  decretum 
»  definitivum  approbationis  constitutionum  tribui- 
»  tur.  —  In  decretis  commendationis  vel  approba- 
»  tionis,  sequentes  formulae  adhibentur.  —  Prae- 
»  missa  narratione  prooemiali  quoad  erectionem, 
»  finem,  vota,  auctoritatem  Superioris,  vel  Mode- 
»  ratricis  generalis,  concluditur:  —  1  SSmus  D.  N. 
»  etc.  Attentis  litteris  commendatitiis  Antistitum 
»  locorum,  scopum  seu  finem  fundatoris  (vel  In- 
»  stituti)  praesentis  decreti  tenore  summopere  lau- 
»  dat,  atque  commendat.  — ■  2  SSmus  D.  N.  etc. 
»  Attentis  etc.  praefatum  Institutum  uti  Congre- 
»  gationem  votorum  simplicium  sub  regimine  Mo- 
»  deratoris  (vel  Moderatricis)  Generalis,  salva  Or- 
»  dinariorum  jurisdictione  ad  praescriptum  sacro- 
»  rum  Canonum,  etApostolicarum  Constitutionum, 
»  praesentis  decreti  tenori  amplissimis  verbis  lau- 

>  dat,  atque  commendat,  dilato  ad  opportunius 
»  tempus  constitutionum  examine.  —  3  In  decreto 
»  approbationis  Instituti,  verbis,  laudat,  atque  corn- 
»  mendat,  subrogantur,  approbat ,  atque  confir- 
»  mat.  —  4  SSmus  etc.  suprascriptas  constitu- 
»  tiones,  prout  in  hoc  exemplari  continentur,  ad 
»  triennium  (vel  quinquennium)  per  modum  expe* 
»  rimenti  approbat,  atque  confirmat.  —  5  Si  vero 
»  concedatur  definitiva  approbatio  constitutionum, 
»  auferuntur  verba,  ad  triennium  ete.  per  modum 
»  experimenti.  —  In  hujusmodi  vero  negotiis  ex- 
»  pediendis  omnia  debent  referri  Summo  Pontifici; 
»  quin  imo  Sanctissimus  D.  N.  Pius  PP.  IX  in 
»  audientia  habita  die  22  Septembris  1854  man- 
»  davit,  ut  in  posterum  supplicationes  pro  lauda- 
»  tione  vel  approbatione  alicujus  Instituti,  et  con- 
»  stitutionum  confirmatione,  antequam  quidquam 
»  a  S.  Congregatione  agatur,  Summo  Pontifici  re- 
»  ferantur.  »  —  Sed  magna  est  differentia  inter 
statum  illarum  Congregationum,  prout  ab  Ordina¬ 
riis  locorum  probantur,  vel  potius  obtinuerint  ap¬ 
probationem  a  S.  Sede,  quemadmodum  ostendetur 
in  tit.  XXXV  hujus  libri.  —  In  antiquitate  ex- 
titerunt  et  progressu  temporis  a  S.  Sede  etiam 
probata  sunt  quae  dicebantur  religiosa  Instituta 
duplicia  seu  mixta,  et  vulgo  Monasteria  duplicia. 
Non  loquimur  de  iis  Monasteriis  duplicibus,  in 
quibus  insimul  Monachi  et  Moniales  inhabitarent ; 
namque  ista  vix  apparuerunt,  statim  ut  maxime 
periculosa  a  jure  vetita  sunt.  Prostant  in  Decreto 

Gratiani  antiquissimi  canones  id  vetantes,  prae¬ 
sertim  can.  21  catis.  18  quaest.  2,  cujus  verba 
sunt :  «  Definimus  minime  duplex  Monasterium 
»  fieri,  quia  scandalum  id  et  offendiculum  multis 
»  efficitur  etc.  »  et  can.  22:  «  In  nullo  loco  Mo- 
»  nachos  et  Monachas  permittimus  unum  Monaste- 
>  rium  habitare  etc.  »  Sed  de  illis  Institutis  du¬ 
plicibus  loquimur,  in  quibus  etsi  viri  domos  a 
mulierum  domibus  separatas  inhabitent,  et  illi 
aeque  ac  istae  Superiorem  et  Superiorissam  Ge¬ 
neralem  habeant ;  tamen  unum  idemque  efformant 
Institutum,  et  Superiorissa  Generalis  Superiori  Ge¬ 
nerali  subjecta  manet,  et  mulierum  erga  viros  de¬ 
pendentia  et  subjectio  servatur.  Experientia  autem 
demonstravit  rem  esse  periculi  plenam;  et  anti¬ 
quum  exemplum  Beguardorum  et  Beguinarum,  de 
quibus  sermo  est  in  Clementin.  1  de  Religios.  do- 
mib.  maxime  commonstrat,  ut  meruerint  in  Con¬ 
cilio  Viennensi  abolitionem,  damnationem  et  dis¬ 
solutionem,  et  ut  ad  istud  Institutum  pertinentes 
excommunicarentur.  Et  licet  non  omnia  Instituta 
duplicia  tam  abnormia  fuerint,  nihilominus  a  dis¬ 
sidiis  et  schismatibus  haud  immunia  fuere,  ut 
nostris  temporibus  demonstravit  Institutum  SS. 
Gordium  in  Gallia  vulgari  nomine  de  Picpus  ap¬ 
pellatum,  ut  colligitur  ex  Decreto  edito  a  S.  Con¬ 
gregatione  Episcoporum  et  Regularium  sub  die 
27  Januarii  1860.  Ex  quibus  omnibus  factum 
est,  ut  S.  Sedes  haec  Instituta  duplicia  non  am¬ 
plius  probaret;  quin  imo  jam  existentia,  si  emen- 

dare  non  posset,  prorsus  eliminaret.  —  Idipsum  di¬ 
cendum  est  de  quadam  Affiliatione  Congregatio¬ 
num  Sororum  alicui  Instituto  virorum,  quae  nihil 
aliud  est,  nisi  duplicis  Instituti  cum  fraude  effor- 
matio;  quae  pariter  a  S.  Sede  non  probatur,  ut 
in  Collectanea  Card.  Bizzarri  pag.  166  «  Incerti 
loci  in  Gallia;  »  atque  ex  aliis  exemplis  S.  Con¬ 
gregationis  Episcoporum  et  Regularium  passim. 

7.°  Religiones  autem  omnes  cum  votis  so- 
lemnibus  ad  supremas  has  species  in  Ecclesia  re¬ 
ductae  sunt:  —  1°  ut  aliquae  essent  monachales, 
quae  vi  proprii  instituti  non  ordinarentur  ad  mi¬ 
nisteria  Clericorum,  sed  principaliter  profiterentur 
vitam  contemplativam  et  solitariam :  —  2°  in  cle¬ 
ricales,  quae  ex  proprio  instituto  ministeriis  spi¬ 
ritualibus  occuparentur,  et  ad  ea  deputarentur  or¬ 
dinatione  ecclesiastica:  —  3°  in  mendicantes ,  quae 
vitam  activam  contemplativae  jungentes  vi  proprii 
instituti  possessionem  bonorum  immobilium  exclu¬ 
derent,  et  viverent  ex  piorum  largitionibus  et  elee- 
mosinis:  —  4°  in  militares,  quae  ordinarentur  ad 
militandum  pro  defensione  fidei  christianae  et  Ec¬ 
clesiae  catholicae  adversus  barbaros  aliosque  ejus¬ 
dem  hostes.  Contra  Tureas  a  zelo  fidelium  istae 
invectae  sunt  ad  defendenda  loca  sancta  contra 
eorum  invasiones,  et  ad  tuendam  libertatem  pe¬ 
regrinationis  fidelium  ad  loca  eadem;  sicut  ad  im¬ 
pediendam  invasionem  terrarum  Christianarum  ab 
eorumdem  hostium  exercitibus,  nec  non  ad  ar¬ 
cendos  conatus  haereticorum.  In  qua  re  non  de- 

fuerunt  acerrimae  etherodoxorum  et  incredulorum 
incriminationes,  qui  bella  sic  dicta  cruciata  tot 
conviciis  aggressi  sunt,  cum  revera  non  essent 
nisi  bella  justae  defensionis.  —  5°  in  hospitalarias , 
quae  ex  scopo  instituti  ordinarentur  ad  exercitium 
hospitalitatis  quoad  receptionem  peregrinorum,  cu¬ 
rationem  infirmorum  etc.  —  Eas  vero  Religiones 
a  se  ordinandas  excluswe  adeo  Ecclesia  reputavit, 
ut  ne  cogitaverit  quidem  posse  hac  super  re  in¬ 
tervenire  civilium  Guberniorum  auctoritatem  et 
pondus.  Et  jure  quidem,  cum  tales  causae  essent 
eminenter  spirituales,  quae  respicerent  statum 
evangelicae  perfectionis;  ad  quam  omnia  ab  aucto¬ 
ritate  ecclesiastica  erant  ordinanda.  Fecit  et  am¬ 
plius  Ecclesia,  cum  in  Concilio  Tridentino  Religio¬ 
nibus  quoque  ex  suo  instituto  mendicantibus  con¬ 
cessit  in  commune  jus  possessionis  bonorum 
immobilium,  exceptis  domibus  fratrum  S.  Francisci 
Cappuccinorum,  et  eorum,  qui  Minores  de  obser¬ 
vantia  vocantur.  Unde  omnibus  Ecclesia  suo  jure 
utens  concessit  juridicam  existentiam  cum  ceteris 
illis  facultatibus,  quibus  eis  opus  erat  ad  ordinate 
et  recte  existendum.  —  Verum  nequivit  effugere  ci¬ 
vilium  Guberniorum  usurpationem,  etiamsi  ista  se 
ut  catholica  exhiberent.  Omittimus  loqui  de  antiquis 
aliquorum  Regum  dispositionibus  et  legibus,  qui¬ 
bus  quoad  familias  regulares  earumque  statum 
propria  auctoritate  aliquid  decernere  ausi  sunt 
etiam  contra  canonicas  sanctiones,  prout  citatur 
lex  de  morte  civili  Regularium  solemniter  profes- 

sorum  inducta  a  veteribus  Galliae  legibus  et  in 
aliis  quoque  Codicibus  civilibus  inserta,  qua  tales 
Professi  considerabantur  non  comprehensi  in  hae- 
reditatibus  intestatis  sibi  obvenientibus,  cedentibus 
deinde  in  emolumentum  monasteriorum,  sed  recta 
istae  haereditates  transibant  ad  alios,  tamquam  si 
Professi  jam  mortui  naturaliter  forent.  At  post  me¬ 
dietatem  saeculi  decimi  octavi  quoad  familias  Re¬ 
gularium  incepit  ex  parte  civilis  potestatis  quae¬ 
dam  aemulatio  contra  auctoritatem  ecclesiasticam, 
ut  eas  subducerent  ab  observatione  regularum  jam 
ab  Ecclesia  constitutarum.  Sic  eis  non  placuit,  ut 
unum  corpus  efformarent  sub  Superioribus  Gene¬ 
ralibus,  sed  eas  Superioribus  tantum  localibus  sub¬ 
jectas  voluere,  et  praesertim  displicuere  relationes, 
quae  cum  centro  catholicitatis  servassent.  Sic  non 
placuit  aetas  sexdecim  annorum  a  canonibus  dicta 
sufficiens  ad  vota  solemnia  edenda,  et  ita  de  reli¬ 
quis.  —  Post  funestam  Galliarum  revolutionem  vero 
sub  fine  saeculi  decimioctavi  erumpentem,  restau¬ 
ratis  deinde  Guberniis  civilibus,  coepit  distingui 
inter  Societates  religiosas  recognitas  a  Statu,  et  eas 
non-recognitas;  primis  enim  aliqua  jura  concede¬ 
bantur  licet  sub  beneplacito  auctoritatis  civilis  su¬ 
premae;  aliis  nulla  associationis  jura  erant  con¬ 
cessa,  donec  Gubernium  Italicum  primum  ex  Gu¬ 
berniis  catholicae  Nationis  anno  1866  die  7  Julii 
edidit  legem:  «  Delia  Soppressione  delle  Corpora- 
»  zioni  Religiose,  >  cujus  primus  articulus  est : 
«  Non  sono  piu  riconosciuti  nello  Stato  gli  Ordini, 

»  le  Corporazioni,  e  le  Congregazioni  religiose  re- 
»  golari  e  secolari  ed  i  conservatori  e  ritiri,  i  quali 
»  importino  vita  comune,  ed  abbiano  carattere  ec- 
>  clesiast.ico.  Le  case  ed  i  stabilimenti  appartenenti 
»  agli  Ordini,  alie  Corporazioni,  alie  Congregazioni, 
»  ed  ai  conservatori  e  ritiri  anzidetti  sono  sop- 
»  pressi.  > — Veteribus  usupartionibus  Principum 
Ecclesia  jure  poterat  respondere  in  causis  mere 
pertinentibus  ad  disciplinam  ecclesiasticam  esse 
omnino  incompetens  Gubernium  civile,  illiusque 
leges  nullius  esse  valoris,  quia  latae  a  non  habente 
auctoritatem.  Sicut  aliis  Guberniis  poterat  merito 
respondere  Societates  has  religiosas  non  egere  re¬ 
cognitione  Status,  et  proinde  etiam  ante  illam  re¬ 
cognitionem,  eaque  non  obtenta,  omnibus  suis  ju¬ 
ribus  gaudere,  eisque  privari  non  posse  nisi  per 
apertam  injustitiam ;  sunt  enim  haec  Ecclesiae 
jura,  quorum  recognitionem  Status  negare  nequit. 
Ast  non  hisce  tantum  utemur  argumentis  ad  de¬ 
monstrandam  irrationabilitatem  legis  Gubernii  Ita¬ 
lici.  Haec  enim  non  recognitio  Ordinum  et  Con¬ 
gregationum  religiosarum  importat  earum  dissolu¬ 
tionem  seu  ejectionem,  et  proinde  Gubernii  Italici 
decretum  impedit  in  Italia  statum  religiosum,  seu 
impedit  statum  evangelicae  perfectionis  prout  ab 
Ecclesia  determinatum  est.  Quod  si  perpendatur, 
vix  est  quod  non  recognoscatur  abnormitas  istius 
legis  latae  quoad  populum  catholicum,  et  appli¬ 
catae  in  ipso  centro  catholicitatis,  ut  injuria  re¬ 
dundaret  in  universam  catholicam  societatem. 

Hoc  autem  peractum  est  a  Gubernio,  quod  gra¬ 
ditur  profitendo  principia  hodiernae  civilitatis,  in¬ 
ter  quae  locum  tenet  principium  libertatis  reli¬ 
gionis,  et  aliud  liberae  associationis.  Haec  lex  adeo 
abnormis  ab  istis  principiis  visa  est,  ut  doctiores 
inter  sic  dictos  liberales,  qui  honestatem  naturalem 
servant,  nequiverint  illam  probare.  Audiatur  inter 
alios  Joseph  Saredo  «  Doceri  dei  Cittadino  »  cap.  38: 
«  Ho  detto  che  penso  sui  diritto,  che  harnio  i  cit— 
»  tadini  di  associarsi  per  adorare  Dio  secondo  che 

>  le  loro  credenze  lo  esigono.  E  un  diritto  cosi 
»  inviolabile,  cosi  prezioso,  che  non  giungo  a  ca- 
»  pire  come  si  osi  dire  sui  serio,  che  il  legislatore 

»  puo  giustamente  proibirne  1’esercizio . Quando 

»  sente  proclamare,  che  si  possono  spogliare  le 
»  Congregazioni  religiose  dei  loro  beni,  distruggere 

>  conventi  e  disperdere  i  cittadini,  che  vi  convi- 
»  vono  in  pacifica  ed  onesta  associazione  —  ecco 
»  una  cosa,  che  la  mia  coscienza  non  puo  assoluta- 
»  mente  ammettere.  E  una  cosa  strana  davvero, 
»  che  mentre  si  rispetta  la  proprieta  delle  case  di 
»  tolleranm,  e  a  nessuno  viene  in  mente,  che  lo 
»  Stato  abbia  il  diritto  di  appropriarsele,  si  venga 
»  poi  a  pretendere,  che  il  rispetto  accordato  ai 
»  beni,  e  alie  associazioni  di  prostitute  deve  essere 
»  negato  alie  case,  in  cui  si  prega,  si  insegna,  e 
»  si  predica.  »  0  testimonium  animae  naturaliter 
christianae!  diceret  Tertullianus.  Neque  subsu- 
mant  Statum  non  sibi  usurpasse  istorum  bona, 
sed  aliis  aeque  religiosis  usibus  applicasse  ex  cit. 

lege  art.  11;  nam  imprimis  ex  hoc  non  negatur, 
quod  istis  religiosis  institutis  ea  bona  subtracta 
sint,  quae  eis  manere  debebant;  deinde  ipsa  ex¬ 
perientia  ostendit  quomodo  ipsa  bona  mobilia  et 
immobilia  ad  religiosas  familias  pertinentia  dila¬ 
bantur  et  pereant  tum  ex  taxis  Gubernio  solvendis, 
tum  etiam  in  expensis  administrationis  ac  aliis 
privatorum  rapinis.  Nec  longe  aliter  rem  consi¬ 
derat  Minghetti  in  cit.  opere  «  Stato  e  Chiesa  » 
pag.  111  e  seqq quamvis  assumpto  sic  dicto 
liberalium  moderatorum  tenore  velit  excusare  mo¬ 
dernorum  Guberniorum  excessus,  quasi  rigorem 
hunc  suppressionis  meruerint  Regulares,  ex  eo 
quod  a  primaeva  institutione  defecerint,  et  quia 
non  modo  cum  civilitate  nostrorum  temporum 
conciliari  nequeunt,  sed  etiam  quia  ipsis  Guber¬ 
niis  sunt  oppositi;  quae  omnia  falsa  sunt,  si  de 
vera  civilitate  sermo  sit,  et  si  haec  oppositio  non 
intelligatur  hoc  modo,  quod  Societates  religiosae 
nolint  ea  falsa  principia  recognoscere,  quae  a  mo¬ 
dernis  Statibus  admittuntur,  quorum  applicationem 
patienter  tolerant,  sed  probare  non  valent.  At  de¬ 
mum  Auctor  has  associationes  existere  facile  per¬ 
mittit,  dummodo  sint  obnoxiae  limitationibus  a 
Guberniis  civilibus  propositis;  et  sic  recidit  in 
eamdem  conditionem  stabiliendam,  qua  Status  su¬ 
per  istas  associationes  vellet  suam  auctoritatem 
exerere,  quod  abnorme  in  antecessum  esse  pro¬ 
bavimus. 

8.°  Porro  ingressus  in  Religionem  requirit 


LIBER  III. 


TITULUS  XXXI. 


95 


easdem  fere  qualitates,  ac  ingressus  in  Clerum, 
relate  nempe  ad  vitae  probitatem,  cum  circa  ma¬ 
turitatem  aetatis  alia  regula  sit,  quemadmodum 
debet  haberi  respectus  ad  gravem  parentum  ne¬ 
cessitatem.  Quae  hodie  ex  Decreto  S.  Congrega¬ 
tionis  super  Statu  Regularium  edito  auctoritate 
Summi  Pontificis  Pii  IX  sub  die  25  Januarii  1848 
omnia  constare  debent  ex  testimonialibus  litteris 
Ordinariorum  sub  gravissima  poena  requirendis  a 
Superioribus  regularibus,  prout  in  eo  Decreto  no¬ 
tatur,  et  refertur  in  pluries  citata  Collectanea  Car¬ 
dinalis  Bizzarri  pag.  882  et  seqq.  Subsequitur 
aliud  Decretum  ejusdem  S.  Congregationis,  Pon¬ 
tificis  pariter  auctoritate  editum  eodem  die  et  anno 
de  receptione  Novitiorum  ad  habitum  et  profes¬ 
sionem.  —  Plura  vero  jam  ex  veteri  Ecclesiae 
disciplina  constituta  sunt,  ut  quis  statum  regu¬ 
larem  nonnisi  post  longam  probationem  et  seriam 
reflexionem  assumeret  ac  profiteretur,  inter  quas 
regulas  computabatur  Novitiatus  professioni  prae¬ 
mittendus;  verum  animadvertendum  est  illas  leges, 
si  non  fuissent  observatae,  ante  Tridentinum  non 
importasse  invaliditatem  professionis,  ut  constat  ex 
cap.  16  h.  t .,  et  principium,  quo  ista  a  jure  re¬ 
gebantur,  hoc  erat:  «  unusquisque  beneficio  propter 
»  se  introducto  renuntiare  potest;  »  et  Novitiatus  erat 
praescriptus,  ut  tam  Religio  probaret  idoneitatem 
Novitii,  quam  Novitius  experientia  disceret,  an 
posset  Instituti  rigorem  ferre.  Verum  post  Tri¬ 
dentinum  non  sic  advenit,  prout  patet  ex  sess.  25 

cap.  15  de  regularibus ;  nonnulla  enim  ab  Ecclesia 
statuta  nisi  observata  fuerint,  professio  deinde  se¬ 
cuta  est  nullius  valoris,  secundum  illud  juris  prin¬ 
cipium:  «  quod  contra  legem  fit,  irrito  fit.  »  Atque 
hoc  jure  hodie  vivimus.  Praeter  ea,  quae  jam 
innuimus  ex  duobus  decretis  S.  Congregationis 
super  Statu  Regularium,  quae  tamen  si  non  fue¬ 
rint  observata,  illicitam,  non  tamen  invalidam  red¬ 
dunt  professionem,  ut  habent  Declarationes  ejus¬ 
dem  S.  Congregationis  a  Pontifice  approbatae  sub 
die  16  Januarii  1852,  plura  alia  praemittenda  sunt, 
quae  respiciunt  Novitiatum,  et  aetatem,  atque  liber¬ 
tatem. —  De  Novitiatu  praemittendo  id  tenendum 
est.  Professioni  debere  praemitti  saltem  unum  an¬ 
num  completum  et  continuum  Novitiatus  in  habitu 
religioso  et  in  domibus  ad  hoc  deputatis  sub  poena 
nullitatis  professionis.  Complexa  haec  propositio 
probatur  per  partes.  Quod  unus  saltem  annus  No¬ 
vitiatus  debeat  praemitti  probat  Concilium  Triden- 
tinum  sess.  25  cap.  15  de  regularibus  per  verba: 
»  nemo,  qui  minore  tempore,  quam  per  annum 
»  post  susceptum  habitum  in  probatione  steterit, 
»  ad  professionem  admittatur.  Professio  autem 
»  antea  facta  sit  nulla,  nullamque  inducat  obliga- 
>  tionem  ad  alicujus  regulae,  vel  religionis  vel 
»  ordinis  observationem,  aut  ad  alios  quoscumque 
»  effectus.  »  Quae  lex  Tridentina  in  hoc  sensu  ac¬ 
cipienda  est,  ut  non  sufficiat  Novitiatus,  qui  sit 
brevior  anno:  non  vero  quod  ex  constitutionibus 
seu  regulis  probatis  a  S.  Sede  non  possit  longius 

tempus  requiri,  ut  in  Societate  Jesu,  aliisque  non¬ 
nullis  Institutis.  Cui  Ti  identini  Concilii  dispositioni 
exceptio  unica  datur  de  Poenitentibus  seu  Con¬ 
vertitis,  quae  ante  annum  Novitiatus  expletum  si 
professionem  edant,  haec  valida  est  ex  privilegio 
eis  concesso  a  Julio  III  et  Pio  IV,  prout  declaravit 
S.  Congregatio  Concilii  in  Neapolitana  anni  1619 
Decretorum  lib.  12  pag.  30,  et  loquitur  Fagnanus 
in  cap.  16  h.  t.  n.  31.  Quod  si  a  Pio  V  Con¬ 
stitutione  «  Summi  Sacerdotii  »  die  23  Augusti 
1570  permissum  fuit,  ut  Novitiae  Ordinis  S. 
Dominici  in  articulo  mortis  constitutae  emittere 
possent  professionem;  hoc  tamen  eis  non  suffra¬ 
gabatur  nisi  ad  lucrandas  indulgentias  aliasque 
gratias  spirituales,  quas  Professae  consequebantur, 
ita  ut  si  convalescerent  non  essent  Religioni  al¬ 
ligatae,  nisi  completo  anno  Novitiatus  professionem 
iterum  emitterent.  Quod  verum  esse  saltem  post 
Constitutionem  Gregorii  XIII  «  In  tanta  »  diei  1 
Martii  1573  reducente  hoc  indultum  ad  tramites 
Tridentini,  quatenus  ei  fuisset  contrarium,  proba¬ 
vit  Fagnanus  loc.  cit.  num.  33.  —  Et  quidem  hic 
annus  adeo  debet  esse  completus,  ut  in  bisextili 
ad  integritatem  anni  computanda  sit  etiam  illa  dies 
quae  superest,  ut  declaravit  S.  Congregatio  Con¬ 
cilii  in  Patavina  diei  5  Julii  1611  et  in  Ande- 
gaven.  diei  21  Augusti  1623.  Et  de  momento  in 
momentum  completus  debet  esse  annus,  ut  nulla 
sit  professio  ante  complementum  emissa,  etiamsi 
deesset  modicum  tempus,  puta  duae  horae,  ut  de- 

claravit  eadem  S.  Congregatio  die  17  Januar.  1617 
apud  Giraldi  op.  cit.  part.  ia  sed.  522 .  At  quando 
annus  probationis  fuit  completus,  si  deinde  quis 
exeat  e  Monasterio  aegritudinis  causa,  non  emissa 
professione,  potest  ad  eam  admitti  absque  novo 
probationis  anno,  nisi  Religionis  conditio  vel  ipsius 
Novitii  mores  essent  immutati,  ut  censuit  S.  Con¬ 
gregatio  Concilii  in  Neapolitana  mense  Novem¬ 
bri  1605  et  7  Martii  1608 :  et  idem  dicatur  de 
Novitia  ex  decreto  S.  Congregationis  in  Messa- 
nen.  1613  apud  Giraldi  op.  et  p.  cit.  sed.  530. 
— •  Hic  annus  praeterea  debet  esse  continuus,  id  est 
non-interruptus,  prout  probat  et  exponit  Fagnanus 
in  eap.  8  h.  t .  num.  28.  —  Debet  vero  peragi  No- 
vitiatus  in  habitu  proprio  Religionis  sub  sanctione 
nullitatis  professionis.  Quidquid  enim  sit  de  So¬ 
cietate  Jesu,  de  cujus  statuto  peculiari  a  S.  Sede 
probato,  quod  possit  in  ea  peragi  Novitiatus  sine 
habitu  religioso,  agit  Suarez  tom.  4  de  Relig. 
trad.  10  lib.  2  cap.  4  num.  5;  de  aliis  Religio¬ 
nibus  id  expresse  edicitur  a  Concilio  Tridentino 
sess.  25  cap.  15  de  regular.:  «  nec  qui  minori 
»  tempore,  quam  per  annum  post  susceptum  ha- 
>  bitum  in  probatione  steterit,  ad  professionem  ad- 
»  mittatur;  »  et  declaravit  S.  Congregatio  Episco¬ 
porum  et  Regularium  in  habitu  saeculari  non  posse 
haberi  Novitiatum,  apud  Passerini  De  homin.  Stat, 
tom.  3  quaest.  189  inspect.  1  num.  10.  Demum 
juxta  Decreta  Clementis  VIII  «  Regularis  disci- 
dlinae  »  12  Martii  1596  et  «  Sanctissimus  »  20  Ju- 

ni  i  1599 ,  et  Constitut.  Urbani  VIII  «  Sacra  Con¬ 
gregatio  »  21  Septembr.  1624,  quae  illa  decreta 
extendit  ad  omnes  Regulares  ubique  locorum  exis- 
tentes,  non  sufficit  gestatio  habitus  regularis,  nisi 
etiam  professurus  degerit  per  annum  in  Monaste¬ 
riis  et  locis  pro  Novitiatu  designatis  sub  poena 
nullitatis  et  irritationis  professionis  deinde  secutae 
ad  quemcumque  effectum.  — At  non  modo  de  No¬ 
vitiatu  praemittendo  professioni  jura  loquuntur,  ve¬ 
rum  etiam  de  aetate  statuta.  Canones  non  cavent 
de  aetate  requisita -ad  ingressum  in  Religionem, 
sed  tantum  de  aetate  requisita  ad  professionem, 
velut  capp.  1,  2  ac  6  h.  t.,  et  merito;  nam  Re¬ 
gularem  non  facit  ingressus  in  Religionem,  sed 
professio,  post  quam  tantum  non  licet  a  Religione 
recedere.  Porro  jure  antiquo,  nempe  cap.  1  h.  t., 
cautum  erat:  «  nemo  tondeatur  nisi  in  legitima 
»  aetate :  »  legitima  autem  aetas  erat  aetas  puber¬ 
tatis,  quemadmodum  explicatur  in  cap.  8  h.  t. 
Cumque  viri  puberes  censeantur  anno  aetatis  de¬ 
cimo  quarto  completo,  mulieres  vero  anno  decimo 
secundo  aetatis  pariter  completo,  hinc  ante  illam 
aetatem  non  habebatur  professio  licita.  Non  puto 
autem  eam  habitam  esse  invalidam  saltem  ipso 
jure;  si  enim  nec  parentes  reclamassent  ex  cap.  2 
h.  t.,  nec  ipsi  qui  professionem  ediderunt  ex 
cap.  8  h.  t.  ipsa  saltem  acquiescentia  censebatur 
professio  rata  habita,  dicente  textu  cap.  2  h .  t. 
«  in  clericatu  permaneat.  >  Ast  Concilium  Triden- 
tinum  sess.  25  cap.  15  de  regular.  omne  sustulit 

discrimen,  praescribens:  «  in  quacumque  Religione 
»  tam  virorum  quam  mulierum  professionem  fieri 
»  non  debere  ante  decimum  sextum  annum  ex- 
»  pletum;  et  professionem  antea  factam  esse  nul- 
»  lam,  nullamque  inducere  obligationem  ad  ali  - 
»  cujus  regulae  vel  Religionis  vel  Ordinis  obser- 
»  vationem,  aut  ad  alios  quoscumque  effectus.  » 
9.°  Professionem  demum  debere  fieri  cum 
omni  libertate  sacri  canones  districtissime  edixe¬ 
runt,  ita  ut  non  modo  quamcumque  coactionem, 
verum  etiam  quemcumque  timorem  gravem  in¬ 
justum  excluderent:  quo  existente,  eam  edixerunt 
omnino  invalidam,  prout  demonstratum  est  titulo 
XL  libri  primi.  Ad  hanc  vero  libertatem  omni¬ 
modam  fovendam  edita  sunt  a  Concilio  Tridentino 
capita  XVI,  XVII  et  XVIII  sess.  25  de  Regular. 
Porro  in  cap.  XVIII  anathemati  S.  Synodus  sub¬ 
jecit  omnes  et  singulas  personas  cujuscumque  qua¬ 
litatis  vel  conditionis  fuerint  tam  Clericos  quam 
laicos  saeculares  vel  regulares,  atque  etiam  qua¬ 
libet  dignitate  fulgentes,,  si  quomodocumque  coe¬ 
gerint  aliquam  virginem,  vel  viduam,  vel  aliam 
quamcumque  mulierem  invitam,  praeter  quam  in 
casibus  a  jure  expressis  ad  ingrediendum  Mona¬ 
sterium,  vel  ad  suscipiendum  habitum  cujuscum¬ 
que  Religionis  vel  ad  emittendam  professionem, 
quique  consilium  auxilium  vel  favorem  dederint, 
quique  scientes  eam  non  sponte  ingredi  Monaste¬ 
rium,  aut  habitum  suscipere,  aut  professionem 
emittere,  quoque  modo  eidem  actui  vel  praesen- 

tiam  vel  consensum  vel  auctoritatem  interposue¬ 
rint.  Cujus  dispositionis  tenor  ut  recte  comprehen¬ 
datur,  notandum  est  cum  P.  Thesauro  de  Poenis 
ecclesiast.  verb.  Monialis  cctp.  1  casus  a  jure  con¬ 
templatos  esse:  —  (a)  casum  expensum  in  eap.  18 
de  convers.  conjugat,  de  uxore,  quae  emisso  con¬ 
tinentiae  voto  licentiam  dedit  viro  profitendi  Reli¬ 
gionem,  et  deinde  suspecta  est  de  incontinentia.  — 
(P)  Casum  relatum  in  cap.  19  ejusdem  tituli  de 
uxore  adultera,  quae  emendata  recipi  nolit  a  ma¬ 
rito.  —  (y)  Casum  puellae  impuberis,  quae  indu¬ 
catur  a  parentibus  ingredi  Monasterium  ratione 
devotionis,  usquedum  non  pervenerit  ad  annos  pu¬ 
bertatis,  quo  tempore  poterit  de  statu  capessendo 
libere  decidere;  etsi  hodie  puellae  admitti  nequeant 
in  Monasterium  etiam  devotionis  vel  educationis 
causa  sine  beneplacito  apostolico,  ut  demonstrat 
Giraldi  oper.  et  part.  cit.  sect.  516.  —  (o)  De¬ 
mum  Giraldi  quartum  casum  proponit,  quem  as¬ 
serit  et  probat  op.  et  part.  cit.  sect.  516  nota  1 
non  fuisse  a  Tridentino  exclusum  et  multo  minus 
cogentes  in  eo  casu  incurrere  excommunicationem, 
cum  puella  nubilis  cogitur  Monasterium  ingredi  cu¬ 
stodiae  causa.  —  Quibus  quatuor  casibus  exclusis, 
locum  habet  semper  excommunicatio  Tridentini, 
cum  coactio  suum  effectum  secuta  est.  —  Quaeritur 
a  Doctoribus  an  eadem  sanctio  locum  habeat,  si 
talis  coactio  in  viros  exerceatur,  et  cum  simus  in 
poenalibus,  negativa  sententia  probabilior  retinetur. 
—  Eadem  a  Concilio  Tridentino  statuuntur  contra 

eos,  qui  impediunt  ingressum  mulierum  in  Mo 
nasteria,  ut  vitam  religiosam  ineant,  et  habitum 
assumant.  Ad  libertatem  hanc  pariter  tuendam  a 
Concilio  Tridenti  no  propositum  est  caput  XVII 
de  exploratione  voluntatis  puellae  facienda  ab  Epi¬ 
scopo,  vel,  eo  impedito,  a  Vicario  Generali,  vel  ab 
aliqua  persona  ab  eis  deputata;  et  haec  exploratio 
fiet  ante  habitus  susceptionem  ac  ante  professio¬ 
nem ;  et  ne  Episcopus  professionis  tempus  ignoret, 
Praefecta  Monasterio  tenetur  eum  ante  mensem 
reddere  certiorem  sub  poena  suspensionis  ab  of¬ 
ficio  ad  Episcopi  beneplacitum.  Quae  dispositio 
locum  habet  quoque  in  Monasteriis  mulierum  sub¬ 
jectis  Regularibus  Superioribus  et  exemptis,  ut  te¬ 
nuit  S.  Congregatio  Concilii  in  responsione  ad  re¬ 
cursum  Archiepiscopi  Manilensis  confirmata  ab 
Urbano  VIII  die  9  Maii  1626.  In  eo  vero  Tri- 
dentini  Concilii  decreto  indicatur  satis  sufficienter 
quomodo  debeat  fieri  ejusmodi  voluntatis  explora¬ 
tio.  —  Demum  ad  tuendam  libertatem  professionis 
pro  viris  et  mulieribus  Concilium  Tridentinum 
cap.  XVI  statuit:  «  nulla  renuntiatio  aut  obligatio 
»  antea  facta  etiam  cum  juramento,  vel  in  favorem 
»  cujuscumque  causae  piae  valeat,  nisi  cum  licen- 
»  tia  Episcopi,  sive  ejus  Vicarii  fiat  intra  duos 
»  menses  proximos  ante  professionem,  ac  non  alias 
»  intelligatur  effectum  suum  sortiri,  nisi  secuta 
»  professione;  aliter  vero  facta  etiamsi  cum  hujus 
»  favoris  expressa  renuntiatione  etiam  jurata,  sit 
»  irrita  et  nullius  effectus.  »  Cujus  tamen  decreti 

ut  genuinus  sensus  habeatur,  sequentia  sunt  ad¬ 
vertenda.  —  (a)  Loquitur  hic  Concilium  Triden- 
tinum  de  renuntiationibus  editis  tempore  Novitia- 
tus,  non  autem  de  actibus,  qui  Novitiatum  prae¬ 
cessere,  prout  exponit  Card.  Petra  ad  primam 
Constitutionem  Clementis  IV  sect.  2  num.  25; 
et  proinde  quaecumque  renuntiationes  praecesse¬ 
rint  Novitiatum  proprie  dictum  sub  hac  disposi¬ 
tione  non  comprehenduntur,  quae  nempe  antece¬ 
dunt  solemnem  vestitionem  factam,  ex  qua  in¬ 
choatur  annus  verae  probationis.  —  (b)  Neque  sub 
hoc  interdicto  veniunt  actus  revocabiles,  prout  sunt 
testamenta,  sed  tantum  verae  renuntiationes  per 
actus  irrevocabiles,  prout  dictum  est  in  titulo  XXVI 
hujus  libri;  et  jure  quidem,  cum  isti  actus  ex  sui 
natura  revocabiles  non  minuant  libertatem  profes¬ 
sionis.  —  (c)  Haec  vero  Concilii  dispositio  non 
includit  solum  renuntiationes  rerum  temporalium 
aliasque  obligationes,  sed  etiam  resignationes  be¬ 
neficiorum  ;  et  ideo  beneficium  illius,  qui  Religionem 
ingreditur,  non  est  intra  probationis  annum  alicui 
conferendum,  sicut  probat  Fagnanus  in  eap.  23 
h.  t.  num.  19  allegans  plures  decisiones  S.  Con¬ 
gregationis  Concilii.—'  (d)  Forma  indicatur,  qua 
fieri  debent  istae  renuntiationes,  nempe  cum  li¬ 
centia  Episcopi,  sive  ejus  Vicarii,  et  infra  duos 
menses  proximos  ante  professionem,  et  est  forma 
substantialis,  qua  deficiente  actus  non  valet.  — 
(e)  Demum  omnes  istae  renuntiationes  factae  quo¬ 
que  in  forma  a  Concilio  statuta  sunt  conditionales 

natura  sua,  et  conditio  est,  quod  sequatur  pro¬ 
fessio;  qua  non  verificata  nullae  sunt.  —  Et  talis 
conditio  additur  ministerio  juris,  et  istius  favoris 
non  admittitur  renuntiatio  etiam  juramento  fir¬ 
mata;  cum  id  inductum  sit  propter  publicam  Uti¬ 
litatem,  cui  pactionibus  privatorum  contraveniri 
nequit. 

10.°  Novitiatum  sequitur  professio,  quae  com¬ 
muniter  definitur  «  actus,  quo  is  qui  vult  fieri  Re¬ 
ligiosus  statum  ipsum  publice,  solemniter  ac  fir¬ 
miter  assumit,  Religione  per  suum  Praelatum  ex¬ 
presse  vel  tacite  approbante.  »  —  Quod  requiratur 
acceptatio  Religionis  id  patet  tum  ex  cap.  13  et  16 
h.  t.  in  quibus  expresse  id  edicitur,  tum  ex  eo 
quod  professio  praeter  relationem,  quam  dicit  ad 
Deum,  cui  fiunt  vota,  est  contractus  spiritualis 
inter  profitentem  et  Religionem,  ut  dicitur  cap.  16 
h.  t.:  «  qui  converti  desiderat  habitum  recipit  et 
»  professionem  emittit  Abbate  per  se  vel  per  alium 
»  professionem  recipiente  monasticam.  »  Quia  vero 
receptio  in  fratrem,  ut  fit  in  professione  religiosa, 
est  res  magni  momenti,  hinc  fieri  debet  a  Prae¬ 
lato  cum  consensu  Capituli,  prout  notatur  cap.  6 
de  his ,  quae  Jiunt  a  Praelat.  —  Porro  antiquo  jure 
receptum  erat,  ut  ‘professio  alia  esset  expressa , 
alia  tacita.  De  expressa  non  est  cur  verba  impen¬ 
damus;  de  tacita  vero  nonnulla  dicenda  sunt.  Haec 
enim  variis  modis  inducebatur:  —  (a)  in  Religio¬ 
nibus  siquidem,  in  quibus  habitus  Professorum 
erat  idem  ac  habitus  Novitiorum,  inducebatur  pro- 

fessio  tacita  secundum  aliquos  Doctores,  cum  quis 
post  expletum  Novitiatum  mansisset  in  habitu  Re¬ 
ligionis  anno  alio  completo;  secundum  alios  vero 
Doctores  cum  Novitiatum  anno  solido  explevisset 
in  habitu  Religioso  prout  indicat  Passerini  De 
Stat,  homin.  tom.  3  quaest.  189  art.  10  inspect.  6 
nam.  27 9 ;  qui  secundus  intellectus  videtur  esse 
conformior  dictioni  cap.  22  h.  t.  —  (j3)  In  Re¬ 
ligionibus  autem,  in  quibus  diversus  erat  habitus 
Professorum  ab  habitu  Novitiorum,  professio  tacita 
inducebatur  deferendo  per  triduum  habitum  Pro¬ 
fessorum  ex  cap.  8  h.  t.  ^  sensu  contrario,  vel 
se  ingerendo  in  actibus  Professorum  cum  tolerantia 
communitatis,  ut  probat  Fagnanus  in  cap.  4  h ,  t. 
In  utroque  enim  casu  factum  demonstrabat  seriam 
voluntatem  et  perseverantiae  in  instituto  ex  parte 
postulantis,  et  acceptationis  ex  parte  Monasterii.  — 
(y)  In  Religione  porro  Fratrum  Praedicatorum  ex 
constitutionibus  cap.  14  de  novitiis  dist.  1  num.  10 
pag.  99  praescribitur,  ut  decurrente  anno  proba¬ 
tionis,  constitutoque  Novitio  in  aetate  annorum  ad 
minus  decem  et  quinque,  Praelatus  eidem  termi¬ 
num  anni  praefigat  ad  deliberandum,  an  profiteri 
velit,  cum  protestatione,  quod  statim  elapso  ter¬ 
mino  sibi  taxato,  nisi  vel  ab  ipso  vel  a  Religione 
cuntradictum  fuerit,  factus  est  casus  tacitae  pro¬ 
fessionis  obligantis  ad  tria  vota  paupertatis,  casti¬ 
tatis  et  obedientiae,  etiamsi  expressa  et  solemnis 
professio  non  emittatur. —  Istae  de  jure  antiquo  di¬ 
spositiones  circa  tacitam  professionem  non  fuerunt 

a  Concilio  Tridentino  sublatae,  dummodo  ea  fue¬ 
rint  omnia  antecedenter  observata,  quae  idem  Con¬ 
cilium  voluit  esse  praemittenda  professioni  expres¬ 
sae.  Unde  Fagnanus  in  eap.  8  h.  t.  nam.  8  et 
30,  sicut  in  cap.  1  de  his,  quae  vi  ete.  num.  46 
probat  ex  Decretis  S.  Congregationis  Concilii  etiam 
post  Tridentinum  induci  tacitam  professionem,  si 
praecesserit  annus  probationis  cum  susceptione 
habitus  in  Conventu  pro  ea  designato,  quae  sci¬ 
licet  inducitur  per  annum  computandum  a  decimo 
sexto  completo  usque  ad  decimum  septimum  pa¬ 
riter  completum  aetatis  illius,  qui  Monasterium 
ingressus  est.  Quae  intelligenda  sunt,  quemad¬ 
modum  subsumit  Giraldi  in  op.  et  part.  cit.  sect. 
522,  de  Religione,  quae  habeat  habitum  commu¬ 
nem  Novitiorum  et  Professorum;  nam  si  Religio 
habeat  habitum  distinctum  pro  Professis  et  diver¬ 
sum  ab  eo,  quo  utuntur  Novitii;  tunc  omnibus 
aliis  servatis,  quae  supra  expressa  sunt,  est  locus 
professioni  tacitae  post  Tridentinum  deferendo  per 
triduum  habitum  Professorum.  — Sed  dicet  aliquis; 
quomodo  poterit  habere  locum  professio  tacita,  si 
Concilium  Tridentinum  in  cap.  XVI  sess.  25  de 
regul.  dicit:  «finito  tempore  Novitiatus  Superiores 

>  Novitios,  quos  habiles  invenerint,  ad  profitendum 

>  admittant,  aut  e  Monasterio  eos  ejiciant.  »  Verum 
haec  est  regula  generalis,  quae  suas  patitur  exce¬ 
ptiones  ut  innuit  Gallemart  ad  hoc  caput  v.  finito. — 
At  deinde  respondetur:  quid  si  isti  non  admittantur 
ad  professionem  explicite  edendam,  nec  ejiciantur 

a  Monasterio?  Tunc  habet  locum  professio  tacita, 
si  ea  verificentur,  quae  sunt  exposita;  vide  Reiffen- 
stuel,  h.  t.  num.  178  et  seqq.  Quid  vero  hodie 
vigeat  de  tacita  professione,  inferius  indicabimus. 

11.°  Professio  pariter  alia  est  solemnis,  alia 
simplex,  prout  vota  habent  ab  Ecclesia  hanc  so- 
lemnitatem  vel  non  habent,  de  qua  fuse  in  an¬ 
tecedentibus  locuti  sumus.  Et  quideni  expleto 
anno  Novitiatus  usque  ad  nostra  tempora  pote¬ 
rant  ab  omnibus  edi  vota  solemnia,  facta  exce¬ 
ptione  Societatis  Jesu  secundum  institutum  pium 
a  S.  Sede  Apostolica  approbatum.  Verum  hodie 
quoad  religiosas  virorum  familias,  in  quibus  so¬ 
lemnia  vota  emittuntur  (cum  nihil  de  Monialibus 
noviter  statutum  sit,  sed  sub  veteri  jure  relictae 
sint),  datae  sunt  sub  die  19  Martii  1857  Ency- 
clicae  Litterae  a  S.  Congregatione  super  Statu  Re¬ 
gularium,  in  quibus  significabatur  supremis  Su¬ 
perioribus  Ordinum,  ut  Religiosis  suo  regimini 
subjectis  denuntiarent  Summum  Pontificem  de  ple¬ 
nitudine  Apostolicae  Auctoritatis  statuisse  et  de¬ 
crevisse  prout  sequitur :  «  Peracta  probatione  et 
»  Novitiatu  ad  praescriptum  S.  Concilii  Tridentini, 

»  Constitutionum  Apostolicarum,  et  statutorum 
»  Ordinis  a  S.  Sede  approbatorum,  Novitii  vota 
»  simplicia  emittant,  postquam  expleverint  aetatem 
»  annorum  sexdecim  ab  eodem  Tridentino  Concilio 
»  statutam,  vel  aliam  majorem,  quae  forsan  ex  sta- 
>  tutis  proprii  Ordinis  a  S.  Sede  approbatis  re- 
»  quiratur ;  et  quoad  Laicos  et  Conversos,  post- 

»  quam  ad  eam  pervenerint  aetatem,  quae  in  Con 
»  stitutione  Clementis  VIII  incipiente  «  In  su- 
» premo  »  praefinita  est.  Professi  post  triennium 
»  a  die,  quo  vota  simplicia  emiserint,  computan- 
»  dum,  si  digni  reperiantur,  ad  professionem  vo- 

>  torum  solemnium  admittantur,  nisi  fortasse  pro 

>  aliquibus  locis,  uti  nonnullis  Instituti  indultum 
»  est,  professio  votorum  simplicium  ad  longius 
»  tempus  jam  concessa  fuerit.  Poterit  vero  Supe- 
»  rior  Generalis,  ac  etiam  Superior  Provincialis 
»  ex  justis  et  rationabilibus  causis  professionem 

>  votorum  solemnium  differre,  non  tamen  ultra 
»  aetatem  annorum  viginti  quinque  expletorum.  Si 
»  vero  Provinciales  in  Ordine  seu  Instituto  non 

>  habeantur,  eadem  differendi  professionem  vo- 
»  torum  solemnium  facultas  attribuitur  etiam  Su- 
»  periori  domus  Novitiatus,  de  consensu  tamen 
»  Magistri  Novitiorum,  et  duorum  Religiosorum, 
»  qui  in  Instituto  aliquo  gradu  insigniti  sunt.  De- 
»  creta  S.  Congregationis  super  statu  Regularium 
»  incipien.  «  Romani  Pontifices  »  et  «  Regulari 

>  disciplinae  »  anno  1848  promulgata  omnino  ser- 

>  ventur  in  receptione  ad  habitum,  Novitiatum,  et 
»  professionem  votorum  simplicium.  Quae  de  votis 

>  simplicibus  emittendis  superius  sancita  sunt,  ser- 
»  vanda  erunt  relative  ad  eos,  qui  post  datam 
»  praesentium  ad  habitum  admittentur.  »  —  Memo¬ 
ratae  Litterae  licet  haec  omnia  praescribant,  non 
tamen  considerant  professionem  solemnem  emis¬ 
sam  ante  edita  vota  simplicia  ut  invalidam.  Unde 

necessarium  fuit,  ut  superveniret  Breve  Summi 
Pontificis  «  Ad  universalis  Ecclesiae »  datum  sub  die 
7  Februarii  1862  super  nullitate  professionis  vo¬ 
torum  solemnium  non  praemissa  professione  vo¬ 
torum  simplicium.  Et  cohaerenter  ad  hoc  cum 
quidam  Novitius  post  dictam  Encyclicam,  sed  ante 
memoratum  Breve  Apostolicum,  vota  solemnia 
nuncupasset  non  praemissa  professione  votorum 
simplicium;  quaestio  de  validitate  votorum  sole¬ 
mnium  exorta  est,  quamvis  actum  fuisse  illicitum 
nemo  dubitaret.  Ideoque  in  Congregatione  diei 
16  Augusti  1866  propositum  fuit  dubium  «  Utrum 
dictus  Religiosus  professionem  solemnem  validam 
ediderit ?  »  Et  Cardinales  responderunt:  «  Affirma¬ 
tive .  »  Proinde  ante  Breve  Apostolicum :  «  Ad  uni¬ 
versalis  Ecclesiae  »  hujusmodi  professiones  erant 
dumtaxat  illicitae;  sed  post  hoc  habendae  sunt 
etiam  irritae  et  prorsus  invalidae. — Ex  declaratione 
demum  a  Summo  Pontifice  data  sub  die  12  Ju¬ 
nii  1858  per  organum  laudatae  S.  Congregationis 
decretum  est  sub  num.  XI:  «  ad  valide  emittenda 
>  vota  solemnia  post  vota  simplicia  requiri  profes- 
»  sionem  expressam,  et  ideo  professionem  tacitam 
»  omnino  abrogatam  esse.  »  Quae  declaratio,  prout 
caeterae  in  folio  contextae,  etsi  data  sit  ad  preces 
Magistri  Generalis  Ordinis  Praedicatorum,  quia 
tamen  respiciunt  naturam  et  qualitatem  votorum 
simplicium  in  Encyclicis  Litteris  diei  19 Martii  1857 
praescriptorum,  hinc  omnes  Ordines  respiciunt. 

12.°  Professionis  solemnis  valide  emissae  ef- 

fectus  plures  sunt,  quorum  nonnullos  hic  indica¬ 
bimus,  alios  autem  in  diversis  titulis,  ut  se  feret 
occasio.  —  Primo  enim  Profitentem  efficit  Reli¬ 
giosum,  eumque  obligat  ad  observantiam  votorum 
emissorum  perpetuam  ex  cap.  6  in  Jine  de  stata 
monachor.  —  Secando  ligat  Professum  Religioni, 
et  hanc  Professo,  ita  ut  hoc  vinculum  nec  sola 
Professi  voluntate,  nec  sola  Religionis,  nec  mutuo 
utriusque  consensu  dissolvi  possit;  sed  est  indis¬ 
solubilis  ex  can.  4  caas.  33  quaest.  5.  Quod 
autem  aliquo  in  casu  possit  ex  parte  Religionis  hic 
contractus  resolvi,  in  subsequentibus  causa  indi¬ 
cabitur  et  modus.  Tantum  modo  hic  advertitur 
posse  Religionem  aliquam  indicare  causam  seu 
defectum  requisiti  essentialis,  vel  substantialis,  qui 
invalidet  professionem  nisi  adsit,  et  ejus  absentia 
non  reveletur;  prout  exprimit  Benedictus  XIV  in 
Qonstit.  «  Si  datam  »  inferius  citanda  §  Qaam 
etenim.  Sed  hunc  defectum  tacitum  in  constitutioni¬ 
bus  a  S.  Sede  probatis  debet  adverti  inducere  nudi¬ 
tatem  professionis,  ut  notat  idem  Benedictus  XIV 
de  Syn.  lib.  13  cap.  XI  nani.  3.  —  Liberat 
tertio  Professos  a  patria  potestate,  quia  Professus 
transit  in  plenam  potestatem  Superioris  regularis, 
eique  plene  subjicitur.  Hoc  tamen  ita  intelligendum 
est  in  iis,  quae  Professum  gravant,  non  autem  in 
eis,  'quae  sunt  illi  favorabilia,  quia  hoc  est  bene¬ 
ficium,  et  juxta  Regulam  16  jur.  in  VI  «  quod 
in  gratiam  alicujus  conceditur,  non  est  in  ejus 
dispendium  retorquendum.  »  Hinc  jura  suitatis  et 

successionis  retinet  Professus,  et  e  contra  si  post 
professionem  filio  bona  obveniunt,  ad  peculium 
quasi-castrense  referuntur;  etsi  haec  omnia  ipse 
non  pro  se,  sed  pro  Monasterio  lucrari  valeat. — 
Quarto  aufert  irregularitatem  provenientem  ex  na¬ 
talibus  relate  ad  suscipiendos  sacros  Ordines,  non 
item  Praelaturas,  ut  ex  eap.  1  de  filiis  presbyt. 
lib.  1 ,  non  item  alias  irregularitates  ortas  ex  aliis 
defectibus  aut  delictis,  cum  de  istis  citata  regula 
non  loquatur.  —  Sed  quaenam  est  vis,  quinque  ef¬ 
fectus  votorum  simplicium,  de  quibus  locuti  su¬ 
mus?  Plura  dubia  proposita  sunt  apud  S.  Con¬ 
gregationem  de  vi  et  effectibus  istorum  votorum 
simplicium  post  lata  supradicta  decreta,  queis 
datae  sunt  authenticae  declarationes,  quae  refe¬ 
runtur  in  Collectanea  Cardinalis  Bizzarri  pag.  906 
et  seqq.  —  Eas  sic  comprehendimus:  —  (a)  vota  haec 
simplicia  ex  parte  voventis  sunt  perpetua,  utpote 
quae  tendunt  ad  emittenda  deinde  vota  solemnia, 
in  quibus  perfectionem  et  complementum  acci¬ 
piunt.  Unde  isti  sunt  vere  Religiosi,  nec  differunt 
haec  vota  a  votis  Scholasticorum  Societatis  Jesu, 
nisi  in  aliquibus  privilegiis  ulterioribus  eis  anti¬ 
quitus  concessis  praesertim  a  Gregorio  XIII,  et  quia 
illa  habent  indeterminatam  durationem,  haec  vero 
intra  certum  tempus  conclusam.  —  (b)  Eorumdem 
votorum  simplicium  dispensatio  reservata  est  Sum¬ 
mo  Pontifici,  cui  Professi  ex  gravibus  causis  preces 
porrigere  poterunt.  —  (c)  Circa  positionem  autem 
istorum  Professorum  in  votis  simplicibus  dari  po- 

test  triplex  casus,  nempe  vel  dimissionis ,  vel  ad¬ 
missionis  ad  professionem  solemnem,  vel  demum 
dilationis  ejusdem  professionis.  —  Quod  pertinet  ad 
admissionem,  dicendum  est:  perseverantiam  trien¬ 
nii  in  votis  simplicibus  esse  a  citatis  canonibus 
necessario  requisitam,  neque  eam  posse  declinari 
nisi  per  facultatem  a  S.  Sede  obtinendam,  qua 
abbrevientur  termini  professionis  solemnis.  —  Pro 
admissiones  vero  ad  vota  solemnia  post  expletum 
triennium  votorum  simplicium,  audiri  quidem  de¬ 
bere  Capitulum  Conventuale  ad  instructionem  ani¬ 
mi  Superiorum;  minime  vero  a  Superiori  Generali, 
vel  ab  ejus  Subdelegato  standum  esse  resolutioni 
ejusdem  Capituli.  Ergo  actus  in  quo  requiritur 
consensus  Capituli,  est  receptio  ad  vota  simplicia, 
non  vero  ad  vota  solemnia;  potest  enim  procedere 
Superior  post  votum  Capituli  requisitum,  quin 
teneatur  illud  sequi,  et  illo  quoque  contradicente 
admittere  ad  edenda  vota  solemnia.  —  Quod  res¬ 
picit  dilationem;  haec  juxta  Encyclicas  Litteras  jam 
memoratas  est  in  manu  Superioris  Generalis  vel 
Provincialis,  vel  in  Ordine  Provinciales  non  ha¬ 
bente  in  manu  Superioris  Domus  Novitiatus  de 
consensu  Magistri  Novitiorum  et  duorum  Religio¬ 
sorum,  qui  in  Instituto  aliquo  gradu  insigniti  sint. 
Qui  ex  justis  et  rationabilibus  causis  poterunt 
hanc  differre  professionem,  non  tamen  ultra  aetatem 
profitentis  annorum  viginti  quinque  completorum; 
ne  perseverantibus  quidem  aut  supervenientibus 
aliis  gravibus  causis.  Demum  quod  respicit  dimis- 

sionem,  facultas  dimittendi  Professos  votorum  sim¬ 
plicium  spectat  ad  Magistrum  seu  Superiorem  Ge¬ 
neralem  Ordinis  cum  suo  Consilio  generali.  Qui 
Superior  Generalis  cum  dicto  suo  Consilio  poterit 
in  casibus  extraordinariis  et  praesertim  pro  regio¬ 
nibus  et  locis  longinquis  ad  dimissionem  decer¬ 
nendam  subdelegare  probos  et  prudentes  Religio¬ 
sos,  qui  saltem  tres  esse  debent.  Et  licet  ad 
decernendam  dimissionem  neque  processus  nec  ju¬ 
dicii  forma  requiratur,  sed  ad  eam  procedi  possit 
sola  facti  veritate  inspecta,  tamen  Superiores  pro¬ 
cedere  debent  summa  charitate,  prudentia,  et  ex 
justis  ac  rationabilibus  causis,  quacumque  humana 
affectione  remota. —  Nemo  rutem  ex  causa  infirmi¬ 
tatis  post  professionem  votorum  simplicium  super¬ 
ventae  dimitti  poterit.  Et  vota  in  actu  dimissionis 
sic  soluta  manent,  ita  ut  data  dimissione  Professi 
ab  omni  dictorum  votorum  vinculo  et  obligatione 
eo  ipso  liberi  fiant.  —  (d)  Professi  votorum  sim¬ 
plicium  participes  sunt  omnium  gratiarum  et  pri¬ 
vilegiorum,  quibus  Professi  votorum  solemnium  in 
eo  Ordine  legitime  utuntur ;  Superiores  Regulares 
autem  ad  quos  spectat,  concedere  poterunt  hujus¬ 
modi  Professo  litteras  dimissorias  dumtaxat  ad 
primam  tonsuram  et  ad  Ordines  minores,  servatis 
tamen  de  jure  servandis  et  aliis  a  Sede  Apostolica 
praescriptis  circa  Regularium  Ordinationes,  a  de¬ 
fectu  natalium  vero  quoad  tonsuram  et  Ordines 
minores  circa  simpliciter  Professos  Superiores  Re¬ 
gulares  non  dispensabunt,  nisi  ex  induito  Aposto- 

lico  ea  gaudeant  facultate,  quae  in  usu  legitime 
sint.  —  (e)  Anni  professionis,  qui  in  Instituto  re¬ 
quiruntur,  ut  quis  voce  activa,  et  passiva  gaudeat, 
et  ad  officia  admitti  possit,  a  die  emissionis  vo¬ 
torum  simplicium  computabuntur ;  et  Professi  vo¬ 
torum  simplicium  suffragium  habebunt  in  Actis 
capitularibus  sui  Conventus,  quatenus  et  prout 
habent  solemniter  Professi.  —  (f)  Professi  votorum 
simplicium  dominium  radicale ,  ut  aiunt,  suorum 
bonorum  possunt  retinere,  sed  eis  omnino  inter¬ 
dicta  est  eorum  administratio  et  reddituum  ero¬ 
gatio  atque  usus ,  unde  ante  hanc  professionem 
debent  pro  tempore,  quo  in  istis  votis  permanse¬ 
rint,  cedere  eorumdem  administrationem,  usumfru- 
ctum  et  usum  quibus  placuerit,  etiam  Ordini,  si 
ex  privilegio  apostolico  potest  possidere.  —  Renun¬ 
tiatio  vero,  de  qua  loquitur  Concilium  Tridentinum 
eap.  16°  sess.  25  de  Regularibus  pro  Professo  vo¬ 
torum  simplicium  locum  habet  infra  duos  menses 
proximos  ante  professionem  votorum  solemnium. 

13.°  Quos  recensuimus  effectus  professio  so- 
lemnis  non  producit,  nisi  valida  sit.  Verum  ali¬ 
quando  professio  invalide  emissa  per  ratfficationem 
convalescere  potest,  seu  per  eam  fieri  validam, 
quae  prius  invalida  erat.  A  jure  ecclesiastico  id 
admitti  textus  expressus  est  in  eap.  XI  h.  t.°  Neque 
dicatur  dispositionem  illius  capitis  fuisse  a  Con¬ 
cilio  Tridentino  sublatam ;  namque  id  verum  est 
quatenus  in  eo  capite  ratificatio  dicitur  facta  post 
decimum  quartum  aetatis  annum  ;  sed  quid  si  facta 

fuisset  post  completum  annum  aetatis  decimum 
sextum?  Nulla  est  difficultas  quod  admitteretur, 
cum  ipsum  Concilium  Tridentinum  in  cap.  197 
sess.  25  de  regular.  non  obscure  de  hac  ratiha¬ 
bitione  intelligi  possit,  et  admisit  S.  Congregatio 
Episcoporum  et  Regularium  prout  rem  tralatitii 
juris  in  Incerti  loci  super  renovatione  Professionum 
et  Sanatione  in  radice  diei  10  Decembris  1841 
in  citi  Collectanea pag.  527 .  —  Quaeritur  inter  Do¬ 
cto  res  :  an  qui  professionem  invalidam  edidit  te¬ 
neatur  illam  ratam  habere  etiamsi  impedimentum 
ad  invaliditatem  in  foro  externo  probari  nequeat, 
et  provenerit  quoque  ex  culpa  invalide  profitentis  ? 
Et  respondent  apud  Schmalzgrueber  h.  t.°  num.° 
190  non  teneri  propter  arduitatem  et  sublimitatem 
status  religiosi,  quamvis  propter  praesumptionem 
fori  externi  possit  cogi  ad  illa  observanda,  ad  quae 
verus  Professus  obligatur.  —  Aliquando  etiam  re¬ 
cursus  fit  ad  Sedem  Apostolicam,  et  tunc  vel  in 
via  ordinaria  dispensato  impedimento,  quod  ob¬ 
stabat,  juris  ecclesiastici,  praescribitur  saltem  pri¬ 
vata  consensus  renovatio,  vel  concurrentibus  spe¬ 
cialibus  circumstantiis  sanatio  in  radice  fit  illius 
professionis,  quando  consensus  voventis  moraliter 
perseverat,  et  impedimentum  illud  juris  ecclesia¬ 
stici  in  radice  tollitur  :  prout  exempla  sunt  in  jam 
dicta  decisione  S.  Congregationis  EE.  et  RR.,  et 
in  alia  ejusdem  Incerti  loci  Votorum  diei  1  Se- 
ptembr.  1854  relata  in  Collectanea  pag.  688.  —  At 
non  raro  accidit,  quod  reclamatio  fiat  apud  Tri- 

bunalia  ecclesiastica  contra  professionem  tamquam 
invalide  factam,  de  qua  loquitur  Concilium  Tri- 
dentinum  sess.  25  cap.  19  de  regular.  Et  hanc 
instantiam  proponere  valent  non  modo  Professi, 
sed  etiam  Religio  in  sui  favorem.  —  Quinam  vero 
ordo  servandus  sit  in  istis  causis  pertractandis 
clare  determinat  Benedictus  XIV  Constitut.  «  Si 
datam  »  diei  4  Martii  1748:  et  nos  exponemus, 
in  libro  de  Judiciis. 

14.°  Circa  transitum  de  una  ad  aliam  Reli- 
.  gionem  sequentia  sunt  advertenda.  Antiquis  cano¬ 
nibus  est  statutum  ex  cap.  5°  et  7°  h.  t.°  hanc 
translationem  fieri  non  posse,  nisi  habeantur  haec 
duo,  nempe  justa  causa ,  et  licentia  Superioris . —  De 
defectu  justae  causae  loquitur  cap.  5  h.  t.°:  —  de 
defectu  autem  licentiae  Superioris  agit  cap.  7  h.  t.°: 
verum  in  cap.  18  h.  t.°  statutum  est,  quod  Re¬ 
ligiosus  ex  zelo  arctioris  vitae  transire  possit  ad 
Religionem  strictiorem,  petita  prius  licentia  a  suo 
Praelato,  licet  non  obtenta,  quamvis  Religio,  a  qua 
recedit,  gaudeat  privilegio,  ut  de  illa  ad  aliam,  licet 
arctiorem,  transire  non  possit. —  Recentioribus  au¬ 
tem  canonibus  sequentia  statuta  fuerunt.  Imprimis 
enim  Concilium  Tridentinum  sess.  25  cap.  19  de 
regular.  ordinat :  «  nemo  etiam  Regularis  cujuscum- 
»  que  facultatis  vigore  transferatur  ad  laxiorem 
>  Religionem.  »  Et  Benedictus  XIII  Constit.  «  Li¬ 
cet  »  diei  13  Februar.  17 26  hujusmodi  transitum 
interdixit,  etiamsi  de  apostata  transferendo  age¬ 
retur,  ad  quemlibet  militarem  seu  hospitalarem 

Ordinem,  vel  hospitalarem  simul  et  militarem, 
quamvis  in  eo  claustralis  observantia  vigeret,  nisi 
forte  fuisset  Ordo  S.  Joannis  de  Deo,  ut  narrat 
Benedictus  XIV  de  Synod.  dioecesan.  lib.  13  cap. 
XI  n.°  14.  Et  jam  a  Concilio  Tridentino  sess.  14 
cap.  XI  statutum  fuerat  non  posse  Regularem 
transferri  de  uno  ad  alium  Ordinem,  et  ad  habitum 
et  professionem  admitti  sub  praetextu  privilegio¬ 
rum,  nisi  in  Ordine,  ad  quem  transfertur,  perpetuo 
maneat  intra  claustra  sub  sui  Superioris  obedien- 
tia.  Quod  ampliatum  est  a  Pio  V  Constitut.  «‘ Quae¬ 
cumque  »  diei  14  Octobris  1569  cassante  quas¬ 
cumque  Apostolicas  concessiones  post  Concilium 
super  iis  obtentas,  et  nullas  decernente  factas  ad¬ 
missiones,  receptiones  etc.  infligente  poenas  contra 
admittentes  et  recipientes,  ac  tributa  facultate  Or¬ 
dinariis  contra  recipientes  et  receptos,  ut  isti  ad 
pristinum  Institutum  redeant.  —  At  hodie  de  stylo 
Curiae  nemo  Religiosus  transire  potest  de  una  in 
aliam  Religionem  etiam  strictiorem  sine  licentia 
S.  Sedis  Apostolicae,  ut  habet  Mattheucci  Offi¬ 
cialis  Curiae  cap.  41  num.  25  et  Monacellus 
tom.  1  tit.  16  form.  3  num.  18.  — Quod  circa 
Moniales  est  etiam  de  jure  scripto.  Cum  enim  ex 
Constitut.  Pii  V  «  Decori»  diei  1  Februarii  1569 
Moniales  prohibeantur  egredi  a  clausura,  nisi  ex 
causa  leprae,  epidemiae  et  magni  incendii,  dicen¬ 
dum  est  eis  ademptam  fuisse  hanc  facultatem  ab¬ 
sque  S.  Sedis  licentia,  prout  declaravit  etiam  S. 
Congregatio  Concilii  Posit.  147  ad  cap.  19  sess.  25 

de  Regular.  —  Circa  modum  porro  exequendae  hujus 
translationis  jam  Urbanus  VIII  in  Constitut.  «  Sa¬ 
cra  Congregatio  »  diei  21  Septembris  1624  prae¬ 
cepit  quibuscumque  Regularibus  Superioribus,  ne 
Religioso  sibi  subdito  facultatem  concederent  tran¬ 
seundi  ad  aliam  Religionem  licet  arctiorem,  nisi 
prius  eis  legitime  constaret  Religionem,  ad  quam 
erat  transferendus,  paratam  esse  eum  recipere;  et 
tunc  recta  via  transferretur  sub  poenis,  et  decer¬ 
nens  irritum  et  inane  quidquid  secus  fuisset  at¬ 
tentatum.  Sed  circa  hoc  negotium  hodie  attendenda 
sunt  quae  Benedictus  XIV  decrevit  in  Constitutione 
«  Pastor  Bonus  »  diei  13  Aprilis  1744  de  facul¬ 
tatibus  Cardinalis  Majoris  Poenitentiarii,  cujus 
referimus  §  XXXIV,  XXXV  et  XXXVI.  — 
«  § XXXIV.  Quoad  transitum  vero  de  una  ad  aliam 
»  Religionem,  non  solum  valeat  illum  concedere  a 
»  laxiori  ad  arctiorem,  juxta  eap.  Licet  de  Regul., 
»  verum  etiam  ad  aequalem,  et  ab  arctiori  ad  la- 
»  xiorem,  ob  justas  tamen,  et  graves  respecti  ve 
»  causas,  ab  eodem  Majori  Poenitentiario  proban- 
»  das;  audito  prius  Superiore  Ordinis,  a  quo,  et 
»  cum  consensu  Superioris  Ordinis,  ad  quem  fa- 
>  ciendus  est  transitus.  Pro  majori  autem  transitus 
»  firmitate,  in  his  omnibus  casibus  possit  idem 
»  Major  Poenitentiarius  statutis,  et  Privilegiis  Apo- 
»  stolicis,  quomodolibet  obstantibus,  opportune  de- 
»  rogare.  —  §  XXXV.  Verum  abstineat  ab  hu- 
»  jusmodi  transitu  concedendo  ad  alias  Religiones, 
»  seu  Ordines,  praeterquam  ad  illas,  seu  illos,  in 

»  quibus  claustralis,  et  regularis  observantia  vi- 
»  gere  dignoscatur;  quod  si  de  tali  claustrali,  et 
»  regulari  observantia  ullatenus  dubitetur,  exqui- 
»  renda  erit  authentica  Ordinarii  attestatio.  Absti- 
»  neat  pariter  a  transitu  praedicto  concedendo  ad 
»  Ordines  hospitalares,  et  militares,  quamvis  in 
»  istis  claustralis,  et  regularis  observantia  vigeret, 
»  nisi  forte  ad  Ordinem  S.  Joannis  de  Deo.  Neque 
»  item  eumdem  transitum  concedat  ad  Ordinem 
»  S.  Benedicti  antiquioris  observantiae,  aut  ad 
»  alias  consimiles  Congregationes,  cujuscumque 
»  Ordinis  fuerint.  —  §  XXXVI.  Concedere  itidem 
»  possit  transitum  ab  uno  Monasterio  ad  aliud, 
»  Monialibus  tantum  ultra  montes  existentibus, 
»  legittima  concurrente  causa,  in  Signatura  discu- 
»  tienda,  et  approbanda;  committendo  tamen  fa- 
»  cultatem  hujusmodi  transitus  admittendi,  et  exe- 
»  quendi  arbitrio  Ordinarii  cum  clausulis  oppor¬ 
tunis  pro  casuum  varietate». —  At  notandum 
est  hodie  etiam  observari,  nisi  aliter  in  Rescripto 
translationis  expressum  fuerit,  aut  dispensatio  data 
sit,  id  quod  habet  Clementia.  1  De  transeuntibus 
a  Religione  aliqua  Mendicantium  ad  aliam  non 
mendicantem ,  nempe:  —  (a)  ejusmodi  transeuntes 
reddi  inhabiles  ad  Prioratus,  administrationes  et 
officia  quaecumque  etiam  tamquam  Vicarios,  et 
locum  aliorum  tenentes:  —  (b)  exercere  non  posse 
curam  animarum  per  se  vel  per  alios,  aut  pro¬ 
moveri  ad  beneficia  saecularia  quaecumque:  — 
(c)  vocem  nullam  et  locum  in  Capitulo  habere, 

quando  Capitulum  est  congregatum  ad  electiones, 
vel  alios  tractatus  habendos.  — Secus  autem  est, 
si  Capitulum  sit  congregatum  dumtaxat  ad  cor¬ 
rectionem  et  disciplinam  regularem. 

1 5. 0  Agendum  demum  est  de  ejectis  Religiosis, 
de  fugitivis,  et  Apostatis.  — Ejectus  ille  est,  qui  ex 
Religione,  quam  professione  voverat,  culpa  sua 
exire  compellitur.  —  A  nonnullis  dubitatum  est:  an 
etiam  solemniter  Professi  possent  a  Religione  ejici? 
Ratio  haec  erat,  quam  fuse  exponit  Benedictus  XIV 
De  Synod.  Dioeces.  lib.  13  eap.  XI  nam.  15  et 
seqq.:  sicut  enim  Professus  nequit  Religionem  um- 
quam  deserere,  sed  in  ea  stabiliter  et  inconditio- 
nate  manere ;  ita  ex  vi  initi  contractus  et  corre- 
lative  Religio  eum  debet  inconditionate  servare, 
nec  umquam  eum  dimittere.  Antiquus  tamen  usus 
approbatus  in  eap.  fin.  h.  t.  fert  aliquando  posse 
esse  locum  ejectioni  ex  culpa  Professi.  Et  cum  de 
hac  re  fierent  dubia,  quaestio  fuit  formiter  exa¬ 
minata  tempore  Urbani  VIII,  cujus  jussu  et  au¬ 
ctoritate  a  S.  Congregatione  Concilii  editum  est 
decretum  sub  die  21  Septembris  1624  quod  in¬ 
cipit  «  Sacra  Congregatio  ».  In  eo  statutum  est:  — 
(a)  nullum  legitime  Professum  in  posterum  ejici 
posse,  nisi  ex  causa  verae  incorregibilitatis ;  quia 
tunc  ad  hanc  necessariam  ejectionem  supervenit 
causa  communis  periculi  spiritualis,  ad  quod  de¬ 
clinandum  Religio  hanc  viam  init,  et,  ut  loquitur 
supradictum  decretum  «  ne  contagione  pestifera 
»  plurimos  perdat,  tamquam  pecus  morbida  ac 

»  membrum  putre  ejici  tandem  possit ;  »  —  (p)  de¬ 
finitur  deinde  quinam  sit  vere  incorregibilis,  nem¬ 
pe  ut  talis  «  minime  censeatur,  nisi  non  solum 
>  concurrant  ea  omnia,  quae  ad  hoc  ex  juris  com- 
»  munis  dispositione  requiruntur,  sublatis  hac  in 
»  parte  statutis  et  Constitutionibus  cujusque  Re- 
»  ligionis  et  Ordinis  etiam  a  Sede  Apostolica  ap- 
»  probatis  et  confirmatis ;  verum  etiam  unius  anni 
»  spatio  in  jejunio  et  poenitentia  probetur  in  car- 
»  ceribus ;  et  nihilominus  non  resipuerit,  sed  in- 
»  durato  animo  in  sua  pervicacia  perseveraverit.  » 
Annus  autem  hic  integer  in  poenitentia  et  jejunio 
praescriptus,  a  subsequenti  decreto  Congregationis 
peculiariter  ab  Innocentio  XII  deputatae  edito  sub 
die  24  Julii  1694  ejusdem  Pontificis  jussu  fuit 
coarctatus  et  restrictus  ad  sex  tantum  menses  con¬ 
tinuos.  Giraldi  autem  op.  cit.  part.  1  seet.  643 
exponit  ea,  quae  ex  jure  communi  concurrere  de¬ 
bent  praeter  praescriptam  carcerationem,  ut  quis 
censeatur  vere  incorregibilis ;  nempe  ut  Religiosus 
aliquod  grave  delictum  commiserit  talibus  circum¬ 
stantiis  qualificatum  ;  ut  in  Religionis  dedecus,  po¬ 
puli  scandalum  et  Religiosorum  contagium  cedat. 
Praeterea  ut  de  delicto  legitime  constiterit  vel  per 
ipsius  confessionem  vel  per  testium  probationes: 
ut  pluries  Religiosus  deliquerit  et,  trina  monitione 
praemissa,  punitus  fuerit  pro  singulis  excessibus, 
ideoque  praeter  dictam  trinam  monitionem,  ad  pro¬ 
bandam  incorregibilitatem  semestrem  carceris  prae¬ 
cedere  debet  trina  delictorum  ejusdem  vel  diversi 

generis  juridica  punitio.  — Oportet  demum,  ut  de¬ 
licta  continuentur  moraliter,  ut  reum  in  malo  ob- 
firmatum  ostendant;  quae  continuatio  colligitur  ex 
brevitate  temporis,  intra  quod  commissa  sunt. 
Communiter  vero  retinetur  eum,  qui  post  singula 
delicta  commissa  laudabiliter  saltem  per  tres  annos 
vivit,  pravam  voluntatem  per  actus  poenitentiae 
et  emendationis  tempus  discontinuare  et  interrum¬ 
pere  ;  —  (y)  determinatur  modus  procedendi  ad 
ejectionem,  et  in  hoc  processu  ac  judicio  obser¬ 
vanda.  —  Si  quis  autem  appellaverit  a  sententia  eje¬ 
ctionis  etiam  intra  terminum  a  lege  praefinitum, 
non  potest  extra  carcerem  sua  jura  experiri,  sed 
debet  se  in  carcere  formali  suae  Religionis  con¬ 
stituere,  ut  refert  Benedictus  XIV  De  Syn.  lib. 
et  cap.  eit.  num.  31  fuisse  declaratum  a  S.  Con¬ 
gregatione  Concilii  in  Lyciens.  ejectionis  diei  15 
Novembr.  1698.  Ex  eodem  Decreto  Urbani  VIII 
ejectus  suspensus  est  ab  exercitio  Ordinum,  donec 
ad  Religionem  redierit,  sublata  locorum  Ordinariis 
facultate  suspensionem  dispensandi  vel  moderandi, 
quo  derogatum  est  dispositioni  cap.  4  de  judiciis. 
Quae  suspensio  servata  est  in  Constitutione  «  Apo- 
stolieae  Sedis  »  inter  reservatas  Summo  Pontifici 
sub  num.  V.  Et  redduntur  inhabiles  ad  eccle¬ 
siastica  munia  obeunda  et  beneficia  assequenda. 
Item  legitime  expulsus  non  habet  actionem  petendi 
a  Religione  alimenta,  ut  probat  Benedictus  XIV 
De  Syn.  lib.  13  cap.  XI  num.  25.  Idque  etiam 
verificatur  in  ejectis  a  Societate  Jesu  post  emissa 

vota  simplicia  etiamsi  ad  sacros  Ordines  fuerint 
promoti  ex  Constit.  Bevedicti  XIII,  quae  incipit 
«  Injuncti  »  diei  14  Junii  17 28 ;  quamvis  possint 
isti  ecclesiastica  munera  obire  et  beneficia  assequi ; 
cum  ex  dimissione  eorum  vota  cessent,  nec  te¬ 
neantur  redire  ad  Religionem.  —  Legitime  ejectus 
pariter  tenetur  sub  gravi  se  emendare,  et  curare 
ut  denuo  a  Religione  recipiatur,  quemadmodum 
et  servare  tria  substantialia  vota.  At  votum  pau¬ 
pertatis  suspenditur  quoad  executionem  juxta  ca¬ 
pacitatem  proprii  status;  sicut  votum  obedientiae 
ita  inflectitur,  ut  in  locum  Superioris  Regularis 
subintret  Ordinarius,  cujus  jurisdictioni,  post  no- 
tificationem  expulsionis  ipsi  faciendam  a  dicto  Su¬ 
periore,  subesse  debet.  Sicut  tenetur  ejectus  sub 
gravi  servare  alia  vota  vel  simplicia  vel  solemnia 
suae  Religioni  adnexa,  quae  compatibilia  sunt  cum 
ejus  statu.  Vicissim  Superiores  Regulares  ex  in¬ 
ductis  juribus  tenentur  sub  gravi  ejectos  annuatim 
requirere  et  emendatos  iterum  recipere,  prout  in¬ 
culcatur  etiam  ab  Innocentio  XII  decretum  diei  24 
Julii  1694,  quod  incipit  «  Instantibus.  »  Quae 
Superiorum  obligatio  urget  eos  ex  jure  divino 
et  naturali,  cum  ejecti  non  desinant  esse  ipsorum 
subditi,  et  omnes,  quibus  cura  animarum  com¬ 
missa  est,  teneantur  eorum  custodiae  insistere. 
Attamen  hodie  Superiores  Regulares  propter  exem¬ 
ptionem  nequeunt  cogi  ab  Ordinariis  locorum  ad 
requirendos  et  recipiendos  ejectos  sub  censura.  — 
Quae  usque  adhuc  proposita  sunt  valent  pro  Pro- 

fessis  voto  solemni,  scilicet  in  Religionibus  proprie 
tatibus.  In  Congregationibus  vero  Religiosis  res 
procedunt  diverso  modo.  Nam  si  in  istis  Congre¬ 
gationibus  vota  simplicia  eduntur,  tunc  ad  ejectio¬ 
nem  non  exigitur  incorregibilitas ,  sed  sufficit  gra¬ 
vis  causa.  Non  requiritur  incorregibilitas,  quia  hic 
contractus  exclusa  solemnitate  voti  non  est  ita 
absolutus,  ut  dicatur  esse  irresolubilis,  prout  est 
quando  votum  est  solenme.  At  vero  semper  est 
necessaria  gravis  et  justa  causa,  quia  existentibus 
votis  quamvis  simplicibus  a  Congregatione  acce¬ 
ptatis,  habetur  contractus  ultro  citroque  obliga¬ 
torius,  vi  cujus  Religiosus  tenetur  in  Congrega¬ 
tione  perseverare,  et  vicissim  haec  absque  justa 
causa  illum  non  expellere.  Ista  quoque  justa  causa 
requiritur  in  dimissione;  in  isto  siquidem  con¬ 
tractu  vi  voti  etsi  simplicis  habetur  quoque  re¬ 
latio  ad  Deum,  cui  vota  facta  sunt  in  tali  Con¬ 
gregatione,  et  proinde  hunc  statum  religiosum 
non  resolvit  simplex  voluntas  voventis  et  Con¬ 
gregationis,  nisi  habeatur  praeterea  grave  mo- 
tivum  dissociationis.  Ejecti  autem  et  dimissi  si 
justa  causa  fuerit,  non  sunt  requirendi,  nec  re¬ 
cipiendi  ex  praedicta  ratione.  Imo,  ut  habet  Bouix 
op.  cit.  part.  6  sect.  4  cap.  1  cum  caveri  so¬ 
leat  in  Constitutionibus  earum  Congregationum 
votorum  simplicium,  ut  Religiosus  ejectus  vel 
dimissus  censeatur  a  votis  ipso  facto  solutus,  hic 
fit  omnino  liber,  quia  vota  fecit  juxta  Institutum, 
et  proinde  cum  hac  conditione  «  donec  dimissus 

non  fuero.  »  At  si  Congregatio  non  habeat  vota, 
sed  a  venientibus  alumnis  requirat  simplicem  pro¬ 
missionem  perseverantiae,  tunc  dimissio  fieri  valet 
etiam  absque  causa,  cum  utraque  pars  consentiat ; 
quamvis  ejectio  absque  justa  causa  non  fiat  propter 
acceptatam  a  Congregatione  promissionem. 

16.°  Fugitivi  ii  sunt,  qui  sine  licentia  Supe¬ 
riorum  ad  tempus  e  Monasterio  recedunt  cum 
animo  iterum  revertendi.  Inter  fugitivos  illi  quo¬ 
que  adnumerantur,  qui  absque  licentia  Superiorum 
localium  ad  Superiores  majores  confugiunt,  nisi 
ab  iisdem  missi  aut  vocati  fuerint  ex  Concilio 
Tridentino  sess.  25  cap.  4  de  regular.  Imo  ex 
decreto  Urbani  VIII  fugitivi  habentur,  qui  absque 
licentia  Superiorum  localium,  nisi  ut  prius  prae¬ 
via  missione  vel  vocatione,  ad  Sedem  Apostoli- 
cam  veniunt;  mansit  tamen  ex  Sixti  V  Constitut. 
«  Ad  Romanum  »  exceptio,  ut  inter  fugitivos  non 
computarentur  qui  injuste  vexati  saltem  in  scri¬ 
ptis  a  Superioribus  licentiam  petierunt,  ut  recur¬ 
rerent  ad  Sedem  Apostolicam,  Romamque  vene¬ 
runt  ea  non  impetrata  licentia.  —  Apostata  vero  ille 
est,  qui  a  Monasterio  vel  Religione  discedit  animo 
totaliter  deserendi  Ordinem  et  ad  illum  non  re¬ 
vertendi.  —  Fugitivi  et  apostatae  tenentur  ad  obser¬ 
vandas  omnes  constitutiones  Ordinis  et  ad  vota 
servanda,  ne  ex  fraude  emolumentum  consequan¬ 
tur ;  et  privantur  cunctis  Regularium  privilegiis 
subjecti  Ordinariis  locorum  ex  Concilio  Triden¬ 
tino  sess.  25  cap.  9  de  Regularibus ,  sicut  Su- 

periores  tenentur  ad  eos  requirendos;  deinde  prae¬ 
ter  peccatum  lethale  ex  constitutionibus  particu¬ 
laribus  Religionum  incurrunt,  habitu  vel  dimisso 
vel  retento,  prout  diverse  cavetur,  excommuni¬ 
cationem  ipso  facto.  Caeteras  poenas  exponemus 
libro  quinto  in  titulo  De  Apostatis. 


TITULUS  XXXII. 


De  Conversione  Conjugatorum. 


1. °  Conversio  conjugatorum  dicitur  locum 
habere,  cum  adhuc  constante  matrimonio  una  pars 
vult  ingredi  Religionem  approbatam,  eamque  pro¬ 
fiteri,  vel  uxoratus  eodem  constante  matrimonio  in 
Ecclesia  Latina  vult  ad  superiores  et  sacros  Or¬ 
dines  promoveri.  — Quaeritur  porro  an  id  fieri  pos¬ 
sit,  et  sub  quibus  conditionibus  a  jure  ecclesia¬ 
stico  permittatur  ?  Et  sit  primo  de  conversione  ad 
Religionem,  dein  de  ascensu  ad  Ordines  sacros. 

2. °  Spectari  autem  potest  duplex  casus,  de 
matrimonio  nempe  consumato,  vel  non-consumato, 
et  hunc  alterum  casum  primo  expendimus.  Ale¬ 
xander  III  in  eap.  2°  h.  t.°  statuit  «  post  consen- 
»  sum  legitimum  de  praesenti  licitum  esse  alteri, 
>  altero  etiam  repugnante,  eligere  Monasterium 

>  (sicut  Sancti  quidam  de  nuptiis  vocati  fuerunt), 
»  dummodo  carnalis  commixtio  non  intercesserit 
»  inter  eos.  »  Post  matrimonium  siquidem  con¬ 
tractum  non  statim  una  pars  potest  alteram  par¬ 
tem  adigere  ad  illud  consummandum,  si  haec 
opponat  se  cogitare  de  ingressu  in  Religionem, 
cum,  ut  ex  cap.  7  h.  t.°  arguunt  Doctores,  ma¬ 
trimonio  primitus  consummando  possit  opponi  ab 
altera  parte  se  cogitare  de  ingressu  in  Religionem  : 
quin  imo  ex  eod.  cap.  7°  h .  t.°  valet  conjux  de¬ 
clinare  quoque  individuam  vitae  consuetudinem 
data  cautione  saltem  juratoria,  quod  vel  ingredie¬ 
tur  Religionem,  vel  redibit.  At  hujus  deliberationis 
est  determinatum  tempus,  et  est  bimestre,  prout 
in  dicto  canone  notatur ,  et  hoc  bimestre  compu¬ 
tatur  a  die  praefixionis  a  judice  factae.  Neque 
ex  hoc  fit  alteri  parti  injuria  vel  praejudicium, 
nam,  ut  subjungitur  in  cit.  cap.  2°  h.  t.°  «  al- 
»  teri  remanenti,  si  commonitus  continentiam  ser- 
»  vare  noluerit,  licitum  est  ad  secunda  vota  tran- 
»  sire :  quia  cum  non  fuissent  una  caro  simul 
»  effecti,  satis  potest  unus  ad  Deum  transire,  et 
»  alter  in  saeculo  remanere.  »  Dirimitur  proinde 
matrimonium  hoc  ratum.  Id  tamen  evenit  in  pro¬ 
fessione  solemni,  prout  tenendum  de  fide  esse 
constat  ex  can.  6°  de  Sacramento  matrimonii 
sess.  24  Concilii  Tridentini  «  si  quis  dixerit  ma- 
»  trimonium  ratum  non-consummatum  per  solem- 
»  nem  Religionis  professionem  alterius  conjugum 
»  non  dirimi;  anathema  sit.  »  Unde  solummodo 

post  solemnem  professionem  pars  in  saeculo  ma¬ 
nens  potest  ad  saecularia  vota  transire.  —  Post  En- 
cyclicas  Litteras  S.  Congregationis  super  Statu 
Regularium  diei  19  Martii  1857  quibus  prae¬ 
scriptum  fuit,  ut  ante  vota  solemnia  in  quavis 
Religione  virorum  praemitterentur  vota  simplicia, 
et  laudabilis  in  iis  conversatio  saltem  per  trien¬ 
nium,  quaesitum  est  ab  Archiepiscopo  Mexicano  : 
an  mulier  manens  in  saeculo  nedum  bimestre  et 
annum  probationis  ante  simplicium  votorum  pro¬ 
fessionem  expectare  teneatur,  sed  et  subsequens 
triennium,  quo  demum  expleto  juxta  recentem 
disciplinam  locus  est  professioni  solemni  ?  Et  ex 
Audientia  Pontificis  diei  25  Januarii  1861  re¬ 
sponsum  est,  nonnisi  post  solemnem  votorum  pro¬ 
fessionem  matrimonium  ratum  et  non  consumma¬ 
tum  dissolvi.  Collectanea  cit.  pag.  910.  Neque 
hoc  noviter  fuit  inductum,  cum  simplicia  quoque 
Scholasticorum  vota  in  Societate  Jesu  non  diri¬ 
mant  antecedens  matrimonium  ratum  non  con¬ 
summatum;  quamvis  subsequens  dirimant,  ut  di¬ 
ctum  est. 

3.°  Putaverunt  nonnulli  Doctores  professionem 
solemnem  dirimere  antecedens  matrimonium  ra¬ 
tum  non  consummatum  ex  jure  divino,  quatenus 
per  hanc  quis  mundo  mortuus  fieret  se  in  holo¬ 
caustum  Deo  offerens.  Haec  autem  opinio  susti¬ 
neri  rationabiliter  nequit.  Imprimis  enim  exposi¬ 
tum  argumentum  nimis  probaret;  si  enim  professio 
solemnis  aequiparatur  morti  naturali,  sicut  per  hanc 

dissolvitur  non  modo  ratum,  sed  et  consumma 
tum  conjugium,  ita  et  eveniret  per  professionem 
solemnem,  quod  non  est  verum,  ut  inferius  vi¬ 
debimus.  Deinde  advertendum  est  hunc  effectum 
non  haberi  ex  vi  voti,  quod  emittitur;  nam  pro¬ 
fessio  votorum  simplicium  id  non  operatur,  sed 
tantum  solemnium:  at  solemnitas  est  ex  jure  eccle¬ 
siastico,  prout  in  antecessum  probatum  est ;  unde 
matrimonium  ratum  in  professione  solemni  diri¬ 
mitur  ex  jure  ecclesiastico.  Et  hic  casus  est  in 
jure  notatus,  in  quo  Pontifex  matrimonium  ratum 
dirimit,  cum  alii  deinde  casus  in  Tractatu  de  Ma¬ 
trimonio  libro  quarto  sint  recensendi . — Potius  quae¬ 
ritur:  an  si  mulier  allegans  propositum  ingrediendi 
Religionem  fuerit  a  viro  per  vim  deflorata,  valeat 
ingredi  et  profiteri  Religionem,  invito  viro,  et  an 
matrimonium  irritetur  utpote  simpliciter  ratum, 
quod  per  illatam  vim  fuit  consummatum,  vel  po¬ 
tius  subsistat  ut  matrimonium  consummatum  ? 
Et  Fagnanus  in  cap.  7  h.  t.  num.  27  et  seqq. 
pluribus  probat  mulierem  allegantem  se  velle  ad 
Religionem  converti,  si  nihilominus  infra  bimestre 
praefixum  fuit  a  viro  per  violentiam  deflorata, 
posse  adhuc  eo  invito  Religionem  ingredi  et  pro¬ 
fiteri,  ne  innocenti  noceat  fraus  et  culpa  alterius, 
et  criminoso  eidem  crimen  prosit.  Et  per  crimen 
fuit  illa  consummatio  matrimonii  extorta,  quia 
jure  mulier  poterat  resistere  et  denegare  allegans 
tempore  habili  exceptionem  a  jure  recognitam,  imo 
in  ipso  contractu  matrimoniali  ministerio  juris  im- 

plicitam.  Atque  istis  sub  limitationibus  considerata 
quaestio  eodem  modo  ab  Auctoribus  resolvitur. 
Difficultas  potius  et  non  eadem  Doctorum  opinio 
in  hoc  est,  an  illud  matrimonium  remanserit  sim¬ 
pliciter  ratum,  in  quo  nonnisi  per  vim  copula  ha¬ 
buit  locum,  et  sic  per  professionem  partis  dirima¬ 
tur;  vel  e  contra  dici  debeat  vere  consummatum, 
ut  per  hanc  solemnem  professionem  non  dissolva¬ 
tur,  sicut  videre  est  apud  Fagnanum  loc.  cit. 
Ast  meo  judicio  dicendum  est  hoc  esse  matrimo¬ 
nium  vere  consummatum,  quia  matrimonio  rato 
accessit  copula,  quae  reddit  illud  consummatum. 
Neque  dicatur  hanc  copulam  non  fuisse  utrinque 
voluntariam,  nam  in  hoc  spectatur  simplex  fa¬ 
ctum;  et  mulier  vi  oppressa  contrahit  affinitatem 
cum  propinquis  ejus,  qui  illam  carnaliter  cogno¬ 
vit  :  et  si  mulier  quamcumque  aliam  objecisset 
causam,  quam  sit  ingressus  in  Religionem,  si  fuis¬ 
set  a  viro  per  vim  cognita,  non  posset,  ipsis  fa- 
tentibus  patronis  sententiae  contrariae,  denegari 
matrimonium  fuisse  consummatum.  Ex  eo  ergo 
quod  habuit  locum  vis,  et  contra  allegantem  prae¬ 
dictam  causam  injuste  illa  inferebatur;  ex  hoc, 
inquam,  tantum  sequitur,  quod  mulier  non  possit 
privari  privilegio,  quod  habebat  stante  matrimonio 
tantum  rato,  ut  ipsa  valeat  ad  Religionem  tran¬ 
sire  invito  quoque  viro.  Sed  ex  altera  parte  cum 
matrimonium  sit  consummatum,  nil  mirum,  si  hoc 
per  professionem  non  dirimatur.  Sibi  vero  imputet 
vir,  si  tale  ei  supervenit  praejudicium,  ut  debeat 

manere  matrimonium,,  nec  valeat  ad  alia  vota  tran¬ 
sire  post  professionem  suae  conjugis,  qui  hoc  sibi 
vinculum  intexuit. 

4.°  Si  matrimonium  sit  consummatum,  altera 
pars  nequit  Religionem  ingredi,  alia  parte  invita, 
sed  tantum  ea  consentiente  ex  eap.  3  h.  t.  Cum 
enim  matrimonium  consummatum  professione  so- 
lemni  non  solvatur,  pars  in  saeculo  manens  pri¬ 
varetur  jure  suo,  quod,  nisi  ea  consentiente,  fieri 
nequit.  Quin  imo  si  consensus  compartis  advenit 
ex  fraude  vel  ex  timore,  non  valet;  cum  juri  suo 
quisque  libere  omnino  debeat  renuntiare,  prout 
liquet  ex  sensu  contrario  cap.  16 ,  et  ex  eap.  17 
h.  t.  Ita  ut  si  conjugatus  nihilominus  ingrediatur 
Monasterium  possit  ad  instantiam  conjugis  revo¬ 
cari  ex  cap.  12  h.  t.  In  hoc  autem  casu  revo¬ 
cationis  qui  professus  est,  non  potest  petere  de¬ 
bitum,  sed  reddere  tenetur :  votum  siquidem  de 
proprio  valet,  sed  de  alieno  non  tenet.  —  Ast  in 
eodem  cap.  12  h.  t.  quaeritur;  an  mortua  uxore, 
a  qua  revocatus  quis  e  Monasterio  fuit,  ipse  va¬ 
leat  aliam  sibi  copulare,  vel  potius  ad  Monaste¬ 
rium  redire  cogatur?  Et  ad  utramque  partem  re¬ 
spondetur  «  negative.  »  Ratio  est,  quia  votum 
remanendi  in  Monasterio  in  habitu  religioso  ab 
initio  non  valuit,  erat  enim  complexum,  nempe 
de  proprio  et  de  alieno;  unde  non  potuit  tractu 
temporis  convalescere  juxta  regulam  juris  in  di¬ 
gestis:  «  quod  ab  initio  vitiosum  est,  non  potest 
»  tractu  temporis  convalescere.  »  Valuit  tamen  ut 

votum  simplex  castitatis,  quod  in  conjugato  im¬ 
portat,  ut  amittat  jus  petendi  debitum,  et  resoluto 
per  mortem  primo  matrimonio  importat,  ut  quis 
novas  nuptias  non  ineat.  Quae  si  non  obstante 
vetito  ineantur,  erunt  illicitae,  sed  validae,  cum 
eis  opponatur  votum  castitatis  simplex,  et  in  hoc 
sensu  tantum  valet  antiqua  illa  professio.  Jus  vero 
ecclesiasticum  non  permittit  dari  illum  consensum, 
nisi  et  altera  pars  consensum  praebens  ingredia¬ 
tur  Religionem,  aut  saltem,  si  per  aetatem  jam 
senilem,  aliasque  circumstantias  non  sit  suspecta 
de  incontinentia,  votum  simplex  continentiae  in 
saeculo  edat.  Utrumque  constat  ex  cap.  1 ,  4 
et  9  h.  t.  et  primi  redditur  haec  ratio:  «  quia  cum 
»  vir  et  uxor  una  caro  sint,  sicut  docet  Apostolus, 
»  non  potest  unus  ad  Deum  converti,  et  alter  in 
•»  saeculo  remanere;  »  quod  scilicet  importat  ma¬ 
ximam  convenientiam,  quam  Ecclesia  servandam 
esse  voluit  propter  gravia  incommoda,  quae  ea 
neglecta  sequerentur;  nec  sufficit  Ordinem  sacrum 
assumere,  ut  pluribus  ostendit  Benedictus  XIV 
de  Syn.  lib.  13  cap.  12  num.  14.  ■ —  Secundi  au¬ 
tem  ratio  est,  quia  in  casu  senescentis  aetatis  alia- 
rumque  circumstantiarum  non  timentur  haec  mala, 
proinde  sufficit  emittere  in  saeculo  votum  castitatis. 
Ex  quibus  explicatur  dispositio  cap.  9  h.  t .,  quae 
secus  esset  inintelligibilis,  et  ita  illud  caput  ex¬ 
ponit  Benedictus  XIV  de  Syn.  lib.  13  cap.  12 
num.  10;  nempe  professionem  conjugati  esse  va¬ 
lidam,  si  altera  pars  consentiat;  sed  si  haec  non 

praestat  ea,  quae  a  sacris  canonibus  sunt  consti¬ 
tuta,  nempe  ut  et  ipsa  ingrediatur  Monasterium, 
aut  saltem  in  saeculo  castitatem  voveat,  quando 
suspicio  incontinentiae  absit,  integrum  ipsi  est 
Professum  e  claustro  revocare,  quamvis  monenda 
sit,  et  propensius  exhortanda  ut  ad  Religionem 
transeat  et  castitatem  servare  promittat.  Mortua 
tamen  conjuge,  debet  ad  Monasterium  redire  sub 
regulari  habitu  Domino  serviturus,  nec  matri¬ 
monium  validum  inire  de  cetero  potest.  Illud 
votum  vero,  quod  editur  a  parte  in  saeculo  re¬ 
manente,  prout  advertit  Benedictus  XIV  op.  et 
loe.  cit.  nam.  XI  quamvis  edi  secundum  cano¬ 
nes  debeat  coram  Superiore  ecclesiastico  et  testi¬ 
bus,  non  est  tamen  solemne,  quia  ista  exiguntur 
tantum  ne  umquam  de  illius  nuncupatione  dubi¬ 
tari  queat. 

5.°  Haec  porro,  quae  diximus  de  consensu 
ab  altera  parte  praestando  et  de  adimplenda  alia 
conditione  mutuae  conversionis  patiuntur  exce¬ 
ptiones.  Nam  si  conjux  de  adulterio  convicta  sit* 
pars  innocens  volens  Religionem  ingredi,  non  te¬ 
netur  illius  consensum  requirere  ex  eap.  15  et  16 
h.  t.,  quia  illius  jura  non  laedit,  cum  ex  crimine 
tali  amiserit  perpetuo  quodcumque  jus  ad  indivi¬ 
duam  vitae  consuetudinem.  Quod  similiter  evenit 
in  casu  apostasiae  ex  parte  ejus,  qui  in  fide  ca¬ 
tholica  mansit  ex  eap.  20  h.  t.:  hoc  siquidem 
crimen  aequiparatur  adulterio  juxta  canones.  Imo, 
ut  cit.  eap.  dicitur,  si  praecesserit  judicium  Ec- 

clesiae  pro  separatione,  potest  pars  fidelis  ad 
Monasterium  convolare  reverso  quoque  viro  ab 
apostasia,  quod  absque  tali  judicio  nequiret,  si  vir 
facti  poenitens  reverteretur.  At  si  pars  adultera 
ad  bonam  frugem  redacta  velit  Monasterium  pe¬ 
tere,  id  facere  nequit,  nisi  licentiam  a  parte  in- 
nocente  impetraverit,  cum  pars  innocens  nullum 
deperdiderit  jus  instaurandae  individuae  vitae  con¬ 
suetudinis  ex  alterius  delicto;  et  in  hoc  casu  pars 
consensum  praebens  non  tenetur  et  ipsa  Religio¬ 
nem  petere,  sed  sufficit  ut  votum  castitatis  simplex 
edat  extra  Monasterium.  Imo  istud  votum  non  exi¬ 
gitur  nisi  ex  convenientia;  nam  si  nolit  praestari, 
non  praestatur,  dummodo  anteacta  vita  non  in¬ 
gerat  suspiciones.  Et  si  hoc  votum  emittitur  est 
temporaneum,  nempe  ad  vitam  mulieris  professae: 
secuta  vero  morte  pars  innocens  ad  alia  vota  tran¬ 
sire  potest,  ut  rescripsit  S.  Congregatio  Concilii  in 
Januertsi  diei  2  Maii  17 22,  prout  haec  omnia  ex¬ 
ponuntur  a  Benedicto  XIV  op.  et  lib.  eit.  cctp.  12 
num.  15.  Si  demum  pars  adultera  emendata  a 
parte  innocente  recipi  nolit  tunc  potest  ad  Mo¬ 
nasterium  migrare,  ne  ea  quidem  requisita;  et  ratio 
statim  dignoscitur. 

6.°  Nunc  de  conversione  conjugati  ad  Sacros 
Ordines.  Ex  cap.  Atiquae  tit.  de  voto  in  Collectione 
Joannis  XXII  certum  est  susceptionem  Ordinis 
Sacri  non  dirimere  matrimonium  ratum  antea  ce¬ 
lebratum;  proinde  sive  antecedens  matrimonium 
sit  simpliciter  ratum,  seu  ratum  et  consummatum, 

requiritur  semper  uxoris  consensus  undequaque 
liber,  ita  ut  si  quis  uxore  invita  ascenderit  ad 
Sacros  Ordines,  potest  a  muliere  revocari,  ut  servet 
individuam  vitae  consuetudinem;  et  in  eo  casu 
maritus  reddere  tenebitur,  sed  non  potest  petere, 
obstante  sui  Ordinis  lege:  suspensus  tamen  ab 
Ordinum  exercitio  manet.  At  demortua  uxore  sua 
alteram  assumere  nequit,  quia  Ordo  major,  qui  va¬ 
lide  receptus  est,  dirimit  quodcumque  matrimo¬ 
nium  subsequenter  ineundum.  Mulier  hanc  licen¬ 
tiam  concedens,  si  suspicionem  incontinentiae,  ut 
supra,  non  fugit,  debet  ingredi  Monasterium;  secus 
vota  simplicia  edet  in  saeculo.  Quae  tamen  vota 
simplicia  hanc  vim  habent,  ut  mortuo  viro  in  Sa¬ 
cerdotio  non  sinant  ab  uxore  aliud  matrimonium 
ne  valide  quidem  celebrari,  et  sunt  impedimentum 
dirimens  ex  Can.  Seriatim  distinet.  32,  ut  apud 
Benedictum  XIV  loe.  cit.  nam.  16.  Verum  si 
Episcopus  fiat  talis  uxoratus,  tunc  mulier  ob  ma¬ 
jorem  viri  dignitatem  tenetur  quocumque  in  casu 
ingredi  Monasterium,  ibique  profiteri  vitam  regu¬ 
larem. 


TITULUS  XXXIII. 


De  Conversione  infidelium. 


l.°  Quamvis  Ecclesia  firmiter  retineat  suam 
Religionem  unice  esse  veram,  et  extra  ipsam  non 
posse  haberi  salutem  aeternam,  tamen  fidem  nun¬ 
quam  imposuit  vi  et  armis  ac  coactione,  sed  per¬ 
suasione  promovit.  Celebris  est  et  antiqua  dispo¬ 
sitio  canon.  32  caus.  23  quaest.  5  in  Decreto: 
«  ad  fidem  nullus  cogendus  est  invitus,  »  cui  con¬ 
sonat  can.  5  Distinet.  45 .  Hinc  est  quod  petentes 
baptismum  antiquitus  Ecclesia  probaret  et  instrue¬ 
ret  in  diversis  gradibus  catecumenorum,  ut  demum 
ad  baptismum  accederent  et  plene  volentes  et  de 
fidei  christianae  dogmatibus  sufficienter  instructi; 
quod  et  hodie  servatur,  licet  solemnis  antiquus  ca- 
thecumenatus  modus  recesserit.  Hanc  vero  bonam 
voluntatem  Ecclesia  fovere  constituit  concessis  quo- 

que  privilegiis;  inter  quae  amplissimum  illud  est, 
quod  tribuit  Paulus  III  in  Constitutione  «  Capien¬ 
tes  »  diei  21  Martii  1542  sic  expressum:  «  Cui- 
»  cumque  Judaeorum  et  infidelium  quorumlibet  ad 
»  fidem  converti  volenti  bona  sua  quaecumque  tam 
»  mobilia  quam  immobilia  intacta  et  illaesa  per- 
»  maneant.  Et  si  bona  ipsa  ex  usura  aut  illicito 
»  quaestu  fuerint  acquisita,  et  notae  sint  personae 
»  quibus  eorum  fuerit  de  jure  facienda  restitutio, 
»  (quia  non  dimittitur  peccatum,  nisi  restituatur 
»  ablatum)  illa  eisdem  personis  omnino  restituan- 
»  tur.  Personis  vero  non  extantibus  praedictis, 
»  quia  bona  ipsa  essent  per  manus  Ecclesiae  in 
»  pios  usus  convertenda,  bona  hujusmodi  eisdem 
»  Judaeis  et  aliis  infidelibus  in  favorem  suscepti 
»  baptismatis,  tamquam  in  pium  usum  libere  con- 
»  cedimus,  eaque  apud  ipsos  sic  conversos  Judaeos 
»  et  alios  infideles  remanere  decernimus.  Interdi- 
»  centes  sub  divini  anathematis  poena  quibusvis 
»  tam  ecclesiasticis  quam  saecularibus  personis, 
»  ne  ullam  super  bonis  hujusmodi  quovis  quaesito 
»  colore  molestiam  inferant,  aut  inferri  patiantur, 
»  sed  magnum  se  fecisse  lucrum  existiment,  dum 
»  tales  Christo  lucrati  fuerint. »  —  Non  putavit  tamen 
Ecclesia  ut  privilegium  concedere  dispensationem 
ab  impedimento  criminis ,  de  quo  sermo  est  in  parte 
prima  cap.  1  h.  t.  propter  rationem  ibi  allatam, 
nempe:  «  non  enim  hic  dispensatio  sine  periculo 
»  posset  admitti,  cum  tale  damnum  tali  lucro  Ec- 
»  clesia  compensare  non  velit.  »  Relate  tamen  ad 

hujus  capitis  conciliationem  cum  aliis  dispositio¬ 
nibus  juris  loquemur  Libro  Quarto,  cum  de  im¬ 
pedimentis  matrimonii  sermo  instituetur. 

2.°  Circa  conversionem  ad  fidem  seu  bapti¬ 
smum  filiorum  familias,  qui  nempe  sub  patria  po¬ 
testate  sunt,  quaenam  sit  Ecclesiae  dispositio  et 
praxis,  breviter  adnotandum  est  posse  considerari 
duplicem  casum,  prout  isti  rationis  usum  habent, 
vel  potius  in  infantili  aetate  sunt  doli  incapaces. 
Quoad  infantes  et  doli  incapaces,  si  isti  ex  paren¬ 
tibus  fidelibus  nati  sunt,  Ecclesia  vult  et  potest 
jubere,  quod  baptismo  offerantur,  poenis  intermi¬ 
natis  in  parentes  tamquam  de  haeresi  suspectos, 
habita  ratione  canonis  XIII  De  Baptismo  Concilii 
Tridentini  sess.  7;  et  jure  quidem,  cum  possit 
Ecclesia  parentes  fideles  adigere,  ut  patria  pote¬ 
state  recte  utantur,  nec  deficiant  in  procurando 
filiis  summo  bono,  nempe  fide,  utpote  medio  neces¬ 
sario  ad  salutem  aeternam.  Idque  verificatur  etiam 
circa  eos,  qui  recens  ad  fidem  conversi  sunt,  ut 
filios  infantes  offerant  baptizandos.  Quod  si  unus 
parentum  ad  fidem  conversus  sit,  alio  in  infidelitate 
manente,  Ecclesia,  prout  constat  ex  cap.  2  h.  t. 
non  abnormiter  a  dispositionibus  juris  Romano¬ 
rum,  prout  notat  Giraldi  op.  cit.  part.  1  sect.  547 , 
et  maxime  in  f  acorem  Jidei  christianae  illos  a  con¬ 
verso  parente  baptismo  oblatos  acceptat,  eorumque 
curam  converso  conjugi  assignat,  cujuscumque 
sint  sexus  tum  conversus  parens,  tum  liberi:  quod 
docet  etiam  Benedictus  XIV  in  Epistola  Decretali 

«  Probe  te  »  diei  15  Decembris  1751.  Hinc  patet 
quam  sit  irrationabilis  et  Ecclesiae  imo  familiae 
jurium  laesiva  dispositio  nonnullorum  liberalium 
Guberniorum  in  America,  qua  interdicitur  Paro¬ 
chis  sub  gravissimis  poenis  administrare  baptisma 
pueris  ex  parentibus  quoque  catholicis  natis  et  a 
parentibus  ad  baptismum  oblatis,  nisi  prius  do¬ 
cumenta  ab  Officialibus  Gubernii  recognita  sint,  et 
data  baptizandi  licentia;  ad  quam  impetrandam 
cum  non  modicum  tempus  requiratur,  pluries  in¬ 
felices  isti  non  recepto  baptismate  demoriuntur. 
Isti  sunt  supremi  liberalismi  fructus!  — Quoad  filios 
infantes  infidelium  praevaluit  in  Ecclesia  et  in 
praxim  deducta  est  sententia  B.  Thomae,  eos  non 
esse  invitis  parentibus  baptizandos,  tum  quia  dif¬ 
ficile  esset,  imo  generaliter  impossibile  eos  juxta 
christianam  legem  educare,  tum  praecipue  ne  Chri¬ 
stiana  Religio  apud  infideles  odiosa  redderetur, 
quasi  christiani  pacem  familiarum  turbarent,  et  ra¬ 
ptores  essent  filiorum .  —  Exceptiones  tamen  dantur ; 
et  primo  quidem  quoad  filios  expositos,  qui  ex  hac 
parentum  crudelitate  ab  eorum  potestate  evasisse 
dicendi  sunt.  Ad  quam  exceptionem  hodierni  Mis- 
sionarii  catholici  respicientes  in  Sinensi  Imperio 
christianae  charitatis  vere  martyres,  tot  collegerunt 
puerulos,  et  eos  Christo  lucrati  sunt,  ac  vitae  con¬ 
servarunt,  non  minus  de  christiana  Religione  quam 
de  humanitate  benemeriti.  —  Altera  exceptio  est  de 
infantibus  in  mortis  periculo  aut  articulo  constitutis, 
quos  jam  pene  evasuros  patriam  potestatem  sum- 

mum  emolumentum  est  Christo  lucrifacere  et  sa¬ 
lute  aeterna  per  baptismus  donare.  — >  Ceterum  si 
etiam  contra  veniam  potestatis  ecclesiasticae  pueri 
infidelium  baptismate  donati  sunt,  debent  christiano 
more  educari,  cum  facti  sint  Ecclesiae  filii  ejusque 
legibus  subjecti. 

3.°  Longe  aliter  res  procedit  quoad  filios  fa¬ 
milias,  qui  ad  aetatem  pervenerint  legitimam.  Le¬ 
gitima  aetas  quoad  hoc  est  septennium  aetatis  com¬ 
pletum,  ut  tenuit  S.  Congregatio  Concilii  in  Vil- 
nensi  16  Julii  1639  citata  a  Benedicto  XIV  in 
Litteris  ad  Archiepiscopum  Tarsensem  diei  17 
Martii  17 47 ,  et  ex  praxi  communi  catholicorum. 
Porro  filius  infidelium  cum  ad  hanc  discretionis 
aetatem  pervenerit  quoad  negotium  Religionis  omni¬ 
no  liber  est  et  plene  sui  juris  non  persentiens  pa¬ 
triam  auctoritatem  cap.  9  de  Judaeis ,  nec  sequi 
invitus  tenetur  aut  manentes  in  infidelitate  paren¬ 
tes,  aut  ad  veram  fidem  migrantes.  Quod  si  hoc 
verum  est  in  sistemate  ecclesiastico,  a  fortiori  de¬ 
beret  esse  verum  in  systemate  liberalium;  qui  ni¬ 
hilominus  sibi  semper  inconsequentes  cum  agitur 
de  praejudicio  inferendo  Ecclesiae  catholicae  toti 
sunt  in  exagerandis  juribus  patriae  potestatis  et  in 
perscrutanda  voluntate  adolescentis,  si  hic,  relicto 
judaismo  aut  alia  falsa  Religione,  ad  catholica  sa¬ 
cra  libens  confugit;  et  exempla  nostri  aevi  non 
desunt.  At  Ecclesia  verae  libertatis  assertrix,  eam, 
hac  in  re  quaecumque  impedimenta  removens,  fo¬ 
vit,  prout  ex  jam  dicta  Pauli  III  Constitutione 

«  Cupientes  »  constat;  in  qua  prohibuit  «  ut  filii 
>  familias  et  in  patria  potestate  constituti  legitima 
»  et  quacumque  alia  portione  bonorum  patrimonia- 
»  lium  aut  maternorum  de  jure  seu  successione 
»  bonorum  eis  alias  debitorum  per  eorum  parentes 
»  fraudari  aut  privari  non  possint,  neque  debeant, 
»  sed  eis  integre,  etiamsi  contra  veluntatem  pa- 
»  rentum  suorum  ad  fidem  ipsam  conversi  fuerint, 
»  et  eorum  parentibus  viventibus,  debeantur.  » 
Quod  confirmatum  est  a  Clemente  XI  Constitutione 
«  Propagandae  »  V  Idus  Martii  1704. 


TITULUS  XXXIV. 


De  voto  et  voti  Redemptione. 


l.°  Votum  communiter  a  Doctoribus  definitur 
«  promissio  vera  deliberata  Deo  facta  de  re  pos¬ 
sibili  et  meliori.  »  Dicitur  promissio ,  non  simplex 
propositum  quantumvis  firmum,  ut  importet  obli¬ 
gationem,  cum  est  acceptata,  quod  in  actu  pro¬ 
positi  non  intelligitur. — Esse  autem  debet  haec  pro¬ 
missio  vera  et  deliberata,  ut  intelligatur  necessa¬ 
rium  esse  animum  promissionis,  neque  externa 
tantum  verba  sufficere ;  sicut  ad  essentiam  voti  re¬ 
quiritur  perfecta  animadversio  ejus  quod  quis  agit 
et  plena  libertas  seu  talis,  qualis  requiritur  et  suf¬ 
ficit  ad  peccandum  graviter  et  ad  merendam  sa¬ 
lutem. —  Additur  in  definitione  quod  fiat  Deo;  nam¬ 
que  votum  est  actus  Religionis  seu  Latriae  soli 
Deo  debitus.  Hinc  quae  vota  dicuntur  fieri  B.  Ma- 

riae  Virgini  et  Sanctis,  ea  fiunt  Deo  in  honorem 
Deiparae  vel  Sanctorum.  —  Fit  vero  votum  de  re 
possibili ,  quia  impossibilium  nulla  est  obligatio. 
Haec  autem  possibilitas  in  voto  longe  alia  est, 
quam  possibilitas  legis,  cum  sub  voto  cadere  pos¬ 
sint  ea,  quae  non  cadunt  sub  lege  ;  lex  siquidem 
fit  de  bono,  votum  vero  fieri  potest  quoque  de 
perfecto,  dummodo  non  superet  vires  humanas  di¬ 
vina  gratia  adjutas.  Et  votum  fiet  de  re  honesta 
saltem  ratione  circumstantiarum  vel  finis,  non 
autem  indifferenti,  spectatis  quoque  adjunctis,  quia 
alias  a  Deo  non  acceptatur. — Tandem  fit  volum  de 
re  meliori,  nempe  non  impeditwa  majoris  boni, 
quod  quis  actu  habet.  —  Votum  porro  dividitur:  — 

(a)  in  conditionatum  et  absolutum,  prout  ejus  obli¬ 
gatio  alligatur  verificationi  alicujus  conditionis,  aut 
pure  promittitur,  etsi  executio  retardari  dicatur 
usquedum  aliquid  certo  eventurum  suGcesserit:  — 

(b)  in  solemne  vel  simplex;  et  solemne  dicitur  quod 
ex  ratihabitione  Ecclesiae  voventem  reddit  inha¬ 
bilem  ad  omnes  actus  voto  repugnantes,  seclusa 
Pontificis  dispensatione,  ut  est  professio  religiosa 
solemnis,  et  votum  castitatis  Sacris  Ordinibus  ad¬ 
nexum;  quamvis  hoc  ultimum  improprie  votum 
dicatur,  et  melius  vocetur  lex  sacris  Ministris  im¬ 
posita,  quae  matrimonium  quodcutnque  subse- 
quens  reddit  invalidum.  —  Alia  vota  sunt  simplicia 
etsi  perpetua  esse  queant,  et  cum  aliquibus  cere¬ 
moniis  emittantur.  —  (c)  In  reale  et  personale  et 
mixtum;  reale  est,  quo  promittitur  alicujus  rei 

praestatio  vel  remissio ;  personale,  quo  actio  vel 
omissio  actionis  a  persona  procedens  spondetur; 
mixtam  demum  cum  et  actio  personalis  et  rei  datio 
simul  spondetur:  —  (d)  in  reservatam  et  non-re- 
servatam.  Reservatam  est,  quod  eximitur  a  pote¬ 
state  ejus,  qui  alias  habet  potestatem  dispensandi 
in  votis;  non-reservatum  vero  quod  non  eximi¬ 
tur.  —  Vota  porro  Summo  Pontifici  reservata  ab 
Auctoribus  notantur  quinque,  nempe  votum  per¬ 
petuae  et  perfectae  castitatis,  votum  Religionis,  et 
votum  unius  ex  tribus  peregrinationibus,  scilicet  ad 
urbem  Jerusalem,  ad  S.  Jacobum  de  Compostella 
vel  ad  Limina  Sanctorum  Apostolorum  Petri  et 
Pauli.  — A  nonnullis  autem  Doctoribus  inter  vota 
reservata  recensentur  quoque  vota  obligatoria,  in 
quibus  de  praejudicio  tertii  agitur,  a  quio  eadem 
sunt  acceptata,  et  vota  poenalia,  quae  praeserva- 
tiva  a  peccato  nuncupantur.  Et  jure  quidem,  cum 
Pontifices,  et  praesertim  Benedictus  XIV  in  Con¬ 
stitutione  «  Benedictas  Deus  »  quam  dedit  occa¬ 
sione  Jubilaei,  concedendo  facultatem  Confessariis 
pro  commutatione  in  alia  pia  opera  votorum  S. 
Sedi  reservatorum,  inter  alia  exceperit  «  vota  obli- 
»  gatoria,  quae  a  tertio  acceptata  fuerunt,  seu  in 
»  quibus  agatur  de  praejudicio  tertii,  nec  non  poe- 
»  nalia,  quae  praeservativa  a  peccato  nuncupan- 
»  tur,  nisi  commutatio  futura  judicetur  ejusmodi, 
>  ut  non  minus  a  peccato  committendo  refraenet, 
»  quam  prior  voti  materia.  »  —  Suffragatur  et  ratio, 
cum  praejudicium  hoc  tertii,  eo  invito,  non  possit 

a  judice  inferiori  sperni,  sed  tantum  a  supremo 
judice. — Est  et  votum  juramento  firmatum  emissum 
ab  Alumnis  Collegii  de  Propaganda  Fide,  quod  ex 
Constitutione  Alexandri  VII  «  Cum  eirca  »  diei 
20  Julii  1660  est  Summo  Pontifici  reservatum, 
et  si  quis,  eo  non  relaxato,  ingrediatur  ac  profi¬ 
teatur  Religionem,  professio  nulla  est. 

2.°  Omnis  autem  homo  rationis  expeditum 
habens  usum  vovere  potest,  nisi  specialiter  im¬ 
pediatur,  ut  communiter  censent  Doctores  cum 
S.  Thoma  2,  2  quaest.  88  art.  8.  — Impedimenta 
autem  sunt  vel  juris  specialis  dispositio ,  prout 
vidimus  de  votis  professionis  religiosae,  quae  edi 
nequeunt  ante  completum  decimumsextum  aetatis 
annum  ;  vel  defectus  plenae  libertatis  disponendi  de 
materia,  quae  vovetur,  prout  evenit  in  illis,  qui 
sunt  sub  potestate  aliorum,  ut  filii  familias,  con¬ 
jugati,  servi,  et  Religiosi,  quemadmodum  inferius 
explicabitur.  —  Nec  solum  individua,  sed  et  com¬ 
munitates  emittere  vota  queunt,  eisque  se  obligare, 
sicut  experientia  docet,  eaque  vota  edi  possunt 
vel  ad  tempus  determinatum ,  puta  ad  centum  an¬ 
nos,  aut  in  perpetuum.  —  Votum  porro  obligat  vi 
Religionis;  liberum  enim  est  vovere  vel  non,  sed 
postquam  votum  est  emissum,  reddendum  est,  ut 
constat  ex  cap.  6  et  10  h.  t.  Et  haec  obligatio  in 
materia  gravi  regulariter  obligat  sub  gravi  ex  cit. 
cap.  6  h.  t.,  quamvis  in  materia  levi  possit  sub 
levi  obligare,  et  ita  regulariter  obligat ;  cum  in 
virtute  Religionis  admittatur  magis  et  minus,  ex- 

cepto  juramento  assertorio,  in  quo  Deus  invocatur 
in  testem  veritatis  illius  quod  pronuntiatur.  Haec 
autem  obligatio  saltem  vi  voti  non  egreditur  per¬ 
sonam  voventis.  Unde  superveniunt  in  hac  ma¬ 
teria  duae  quaestiones,  nempe  de  reddendis  votis 
defunctorum  et  de  votis  communitatis  a  super¬ 
venientibus  adimplendis.  —  Circa  vota  defuncto¬ 
rum  an  ab  haeredibus  sint  adimplenda  Doctores 
exponentes  doctrinam  traditam  in  cap.  6  h.  t. 
distinguunt  inter  vota  realia  et  personalia.  Si 
votum  est  reale  haeres  tenetur  illud  adimplere  sal¬ 
tem  in  quantum  non  superat  vires  baereditatis, 
etiamsi  absque  promissione  successerit;  non  quidem 
ex  vi  voti ,  sed  ex  justitia ,  quia  adeundo  haeredi¬ 
tatem,  implicite  se  obligavit  ad  implenda  defuncti 
onera  et  ad  satisfaciendum  obligationibus  realibus, 
ut  constat  ex  cap.  6  de  testamen.,  et  sub  hoc 
respectu  jure  dicitur  haeres  repraesentare  perso¬ 
nam  defuncti.  Non  sic  porro  in  personalibus ,  nam 
quoad  ista  valet  principium,  vota  non  obligare 
nisi  eum,  qui  habuit  intentionem  se  obligandi, 
qualem  habuit  solus  defunctus,  non  haeres.  Sed 
quoad  ista  quoque  potest  supervenire  obligatio  et 
quidem  dupliciter,  prout  vel  testator  imponat  hae¬ 
redi  adimplementum  voti  sui  personalis  tamquam 
conditionem  ad  haereditatem  adeundam;  et  tunc 
haeres  adeundo  haereditatem,  hanc  quoque  sal¬ 
tem  implicite  obligationem  contrahit  ex  justitia  id 
praestandi,  quod  ex  voto  debebat  reddere  testa¬ 
tor;  alius  vero  casus  exponitur  in  d.  cap.  6  h.  t. 

cum  scilicet  haeres  in  se  libens  suscipit  adim¬ 
plendum  votum  personale  defuncti ;  qua  in  specie 
iste  est  alter  vovens;  unde  non  est  mirum  si  et 
ipse  teneatur  vi  voti,  quod  emisit.  —  Relate  ad  vota 
communitatis  omnes  Doctores  conveniunt  ea  esse 
reddenda  sive  personalia  illa  sint,  sive  realia  ab 
iis  quoque  qui  in  eadem  societate  sunt  post  mor¬ 
tem  voventium,  usque  dum  ea  vota  durant  tum 
temporanea  tum  perpetua.  Sed  inter  Auctores  non 
convenit,  qua  ex  ratione  ista  adimplenda  sint. 
Plures  enim  Auctores  tenent  supervenientes  in 
communitatem  teneri  tantum  vi  consuetudinis,  seu 
legis ;  non  autem  vi  voti.  Quamvis  vero  haec  opi¬ 
nio  suo  non  destituatur  pondere  praesertim  ex 
numero  Doctorum  eam  retinentium,  mihi  tamen 
praeferenda  videtur  ea  sententia,  quae  asserit  om¬ 
nes  istos  supervenientes  in  societatem  teneri  vi 
voti.  Non  est  enim  hoc  votum  singulorum,  sed 
universitatis  aut  societatis;  istiu§  autem  placitum 
manifestatur  per  majoris  partis  assensum.  Aut 
ergo  negandum  est  societatem  posse  se  obligare 
vi  voti;  quod  tamen  fieri  posse  ab  ipsis  quoque 
contrariae  sententiae  fautoribus  admittitur,  aut 
dicendum  est  omnes,  qui  hanc  efformant  et  in  po¬ 
sterum  efformabunt  communitatem,  eadem  vi  voti 
teneri.  Cum  enim  societas  suam  voluntatem  ma¬ 
nifestaverit  per  sententiam  majoris  partis,  singu¬ 
lorum  voluntas  implicita  constat  ex  hoc,  quod  in 
hac  societate  manent,  neque  ab  ea  recedunt;  cum¬ 
que  societas  semper  sit,  etsi  alii  per  mortem  aut 

alio  modo  recedant,  aliique  accedant,  non  minus 
illi,  qui  expresse  voluerunt,  quam  illi,  qui  in  hac 
societate  supervenerunt  et  consistunt,  vi  voti  te¬ 
nentur. 

3.°  Accedentes  ad  alteram  tituli  partem,  di¬ 
cimus  voti  redemptionem  stricte  sumptam  esse 
mutationem  voti  personalis  in  reale,  sed  in  hoc 
titulo  assumi  pro  quavis  cessatione  vel  mutatione 
voti.  Cessare  autem  potest  vo.tum  vel  nullius  au¬ 
ctoritate  interveniente ,  vel  interventu  auctoritatis 
humanae.  Cessat  enim  votum  per  se,  si  materia 
voti  mutetur,  aut  circumstantia  nova  superveniat 
obstans  voti  adimplemento;  quae  facile  explican¬ 
tur.  Interventus  autem  auctoritatis  humanae  se 
prodit  tripliciter,  scilicet  per  irritationem ,  per 
commutationem ,  et  per  dispensationem ;  de  quibus 
breviter  loquendum.  —  Irritatio  est  «actus  liber,  quo 
»  is,  a  quo  vovens  dependet,  tollit  voti  obligatio- 
»  nem.  »  —  Dependentia  porro  haec  importat,  ut  vo¬ 
vens  sit  alterius  potestati  dominativae  subjectus ; 
proinde  si  hic  votum  emittit,  censetur  istud  emit¬ 
tere  sub  tacita  conditione  «  si  alter  consenserit  vel 
non  contradixerit.  »  Unde  si  emisso  voto,  superve¬ 
nit  deinde  alterius  contradictio  vel  non  ratihabitio, 
votum  redditur  nullum,  neque  umquam  amplius 
reviviscit  tamquam  deficiente  conditione  essentiali. 
Tales  sunt  filii  familias  impuberes  vel  puberes, 
Religiosi,  servi  et  conjugati  post  consummatum 
matrimonium  et  eo  constante.  —  Sed  numquid  om¬ 
nia  istorum  vota  irritari  possunt?  Non  ita  est 

censendum,  quia  potestas  haec  dominativa  non  est 
pro  omnibus  enunciatis  personis  universalis,  sed 
suos  habet  limites.  Sic  etsi  quoad  filios  impube¬ 
res  pater,  eoque  deficiente,  tutor  habeat  potestatem 
irritandi  omnia  vota  tum  realia  tum  personalia, 
est  siquidem  horum  potestas  primo  in  personam, 
deinde  in  bona,  puberum  tamen  filiorum  vota 
tantum  illa  possunt  irritari,  quae  administrationi 
aut  gubernationi  domesticae  praejudicant.  Ita  Prae¬ 
latus  omnia  Religiosorum  sibi  subjectorum  vota 
eorum  statum  non  constituentia  cujuscumque  sint 
materiae  potest  irritare,  excepto  voto  transeundi  ad 
Ordinem  strictiorem,  namque  eis  hanc  potestatem 
jus  ecclesiasticum  tribuit.  —  Quoad  servos  pariter 
dicendum  est  dominum  posse  eorum  vota  irritare, 
quatenus  ejus  obsequio  possunt  esse  impedimento. — 
Demum  maritus  ea  solum  vota  uxoris  irritare  po¬ 
test,  quae  usui  matrimonii,  educationi  prolis  et 
gubernationi  domesticae  praejudicant,  uti  vicissim 
uxor  irritare  valet  vota  mariti  juri  suo  praejudi¬ 
cantia.  Atque  haec  est  communis  Doctorum  sen¬ 
tentia.  —  Irritationis  vero  conceptus  singularis  om¬ 
nino  est;  fit  siquidem  nomine  proprio  irritantis,  non 
vero  nomine  Dei,  ut  commutatio  et  dispensatio, 
sese  deinde  extendit  ad  omnia  vota  Sedi  Aposto- 
licae  reservata,  nec  ad  sui  valorem  requirit  aliam 
causam  quam  irritantis  voluntatem,  et  demum 
tollit  omnem  obligationem.  —  Sequitur  voti  com¬ 
mutatio,  quae  definitur  «  subrogatio  alterius  operis 
pii  melioris,  aequalis,  vel  inferioris  loco  operis 

voto  promissi.  »  Ex  quo  eruitur  commutationem 
non  tollere  omnino  voti  obligationem ;  sed  loco 
prioris  operis  sub  eadem  obligatione  Religionis 
substituere  novum  opus,  quia  subrogatum  suscipit 
naturam  ejus,  cui  subrogatur.  Porro  commutatio 
si  fiat  in  melius  opus  et  omnibus  perpensis  Deo 
gratius,  compleri  regulariter  potest  ab  ipso  vo¬ 
vente  absque  alicujus  auctoritate  ex  cap.  4  h.  t., 
et  ratio  redditur  in  cap.  3  de  jurejur.  «  non  enim 
propositum  aut  promissum  infringit ,  qui  in  melius 
illud  mutat.  »  —  Dixi  regulariter ,  nam  excipienda 
sunt  quinque  vota  Papae  reservata,  quae  etiam  in 
melius  commutari  nequeunt,  nisi  in  professionem 
religiosam  ex  citato  cap.  4  h.  t.  Quae  tamen 
professio  religiosa  pro  iis  votis  non  suffragatur, 
quae  juramento  firmata  sunt,  neque  pro  iis,  quae 
sunt  in  favorem  tertii  ab  hoc  acceptata,  ut  patet 
ex  Constitutione  Benedicti  XIV  «  Inter  praeteritas  » 
diei  3  Decembris  1749.  — In  opus  autem  aequale 
vel  inferius  ille  potest  commutare  vota,  qui  potest 
in  iis  dispensare.  Advertendum  tamen  est:  — 
(a)  commutationem  fieri  nomine  Dei,  ut  fusius  di¬ 
cetur  in  evolvenda  theoria  dispensationis,  et  pro¬ 
inde  requiri  causam,  sine  qua  non  valet  commu¬ 
tatio.  —  ((3)  Commutationem  ab  eo  concedi  posse, 
cui  datum  est  dispensare,  non  viceversa,  cum  plus 
sit  dispensare,  quam  commutare;  unde  cui  plus 
datum  est,  censetur  et  minus  esse  concessum,  non 
vero  e  converso.  —  (y)  Facta  commutatione  posse 
nihilominus  voventem  redire  ad  prius  opus  voto 

promissum,  quia  commutatio  facta  est  in  bonum 
ejusdem  voventis:  —  (8)  demum  commutatione 
completa,  si  materia  subrogata  facta  est  impossi¬ 
bilis  vel  inutilis,  nullam  esse  obligationem  exe- 
quendi  prius  votum;  quod  commutatione  extinctum 
est.- — Hoc  tamen  verum  est  quando  commutatio 
facta  est  aliena  voluntate  seu  auctoritate;  nam  si 
facta  sit  propria  voluntate;  tunc  si  materia  subro¬ 
gata  flat  impossibilis,  redit  primaeva  obligatio, 
cum  primum  votum  non  fuerit  extinctum,  sed  com¬ 
pleatur  alterius  operis  praestatione. 

4.°  Dispensatio  est  «  actus  jurisdictionis  eccle¬ 
siasticae,  quo  obligatio  per  votum  contracta  nomine 
Dei  ex  justa  causa  remittitur  et  relaxatur.» — In  qua 
definitione  advertendum  est:  —  (a)  dici  actum  ju¬ 
risdictionis  ecclesiasticae,  quia  haec  potestas  tan¬ 
tum  iis  competit  personis  ecclesiasticis,  quae  ha¬ 
bent  subditos  eosque  in  foro  externo  gubernant; 
sicut  enim  illi  leges  faciunt,  sic  pariter  ipsis  datum 
est  ut  vincula  votorum  relaxent.  Et  quidem  quoad 
suos  subditos  hanc  exercere  valent  facultatem. 
Hinc  Pontifex  pro  universa  Ecclesia  id  praestat, 
Episcopi  pro  suis  Dioecesibus.  Et  praestantissime 
haec  potestas  in  Summo  Pontifice  eminet,  qui  eam 
exercet  sive  per  Se,  vel  per  suum  Majorem  Poe- 
nitentiarium  in  universo  orbe,  vel  per  Legatos  a 
latere  in  provinciis,  ad  quas  missi  sunt,  vel  tam¬ 
quam  privilegium  hanc  concedens  potestatem  Con- 
fessariis  Ordinum  Religiosorum  exercendam  tamen 
de  consensu  et  licentia  suorum  Superiorum,  aliis- 

que  sibi  bene  visis  ecclesiasticis  viris  eam  dele¬ 
gans.  Et  quoniam  ipse  Pontifex  est  in  quavis  Dioe¬ 
cesi  Ordinarius,  atque  ordinaria  praestat  auctori¬ 
tate  super  omnes  Episcopos;  hinc  est  quod  non¬ 
nullorum  votorum  dispensationem  sibi  reservat, 
quae  vota  jam  superius  indicavimus.  Praelati  quo¬ 
que  Regulares  exempti  quoad  suos  Religiosos  hanc 
potestatem  consequuntur:  Parochus  vero,  cum  non 
habeat  jurisdictionem  in  foro  externo,  vi  sui  mu¬ 
neris  non  valet  in  votis  dispensare.  —  (b)  Addi 
in  definitione  nomine  Dei.  Votum  siquidem  cum 
constituat  obligationem  hominis  ad  Deum,  non 
potest  aliquis  hoc  relaxare  vinculum,  nisi  Dei  no¬ 
mine,  quam  potestatem  Christus  propter  rectam 
Ecclesiae  administrationem  dedit  Petro  ejusque 
successoribus  participandam  aliis  Ecclesiae  Prae¬ 
sulibus.  Quae  potestas  consistit  in  autentica  in- 
tepretatione  Deum  in  tali  casu  positis  circumstan¬ 
tiis  in  dicta  specie  concurrentibus  non  acceptare 
editum  votum,  aut  remittere  obligationem:  — 
(c)  proinde  concludi  in  definitione  adesse  debere 
justam  causam.  Atque  hoc  adeo  essentiale  est,  ut 
veris  non  existentibus  causis  dispensatio  non  modo 
sit  illicita,  sed  etiam  invalida.  Neque  hoc  est  sin¬ 
gulare;  suppetit  siquidem  principium;  inferiorem 
invalide  dispensare  in  lege  Superioris  absque  justa 
causa,  etiamsi  ipsi  sit  data  dispensandi  facultas; 
cum  excedat  limites  commissae  potestatis.  —  Prae¬ 
lati  vero  dispensantis  est  judicare  utrum  allatae 
causae  sint  sufficientes  ad  concedendam  dispensa- 

tionem,  vel  non.  Porro  causae  quae  communiter 
allegantur,  quaeque  ab  Auctoribus  recensentur 
sunt:  —  Primo  defectus  perfectae  et  maturae  deli¬ 
berationis  in  voti  nuncupatione.  —  Secando  si 
votum  spectata  dispositione  hodierna  voventis  sit 
occasio  majoris  spiritualis  ruinae,  quemadmodum 
si  in  voti  executione  gravis  difficultas  nec  satis 
praevisa  sentiatur.  —  Tertio  si  votum  cedat  in 
damnum  propriae  domu.  vel  familiae.  —  Quarto  si 
dubium  sit  utrum  votum  non  sit  impeditivum  ma¬ 
joris  boni.  —  Superior  ecclesiasticus  attendens  ad 
causas  allegatas,  si  sibi  sufficientes  videntur,  te¬ 
netur  dare  dispensationem,  quia  obligatur  ad  pro¬ 
spiciendum  necessitatibus  suorum  subditorum.  Sed 
aliquoties  accidit,  ut  nonnullae  causae  sufficientes 
existant  pro  danda  commutatione,  non  autem  pro 
totali  dispensatione;  atque  tunc  discretus  Praelatus 
commutationem  concedet  vel  in  aequale  aut  infe¬ 
rius  opus. 

5.°  Sicut  patet  ex  Constitutione  Benedicti  XIV 
«  Pastor  Bonas  »  die.  13  Aprilis  1744  in  §  29 
S.  Poenitentiaria  quoad  omnia  vota  simplicia  etiam 
privato  juramento  firmata  relaxanda  procedit.  Ve¬ 
rum  ejus  praxis  est  ad  tramites  cap.  1  h.  t  ,  ut 
dispensando  commutet,  vel  votorum  adimplemen- 
tum  differat,  vel  ab  illorum  transgressionibus  ab¬ 
solvat  consideratis  causis  et  adjectis  clausulis,  non- 
nullisque  aliis  injunctis.  Eamque  potestatem  Major 
Poenitentiarius  vel  per  se  exercet,  aut  aliis  per¬ 
sonis  facultatem  dispensando  commutandi,  diffe- 

rendi  aut  a  transgressionibus  votorum  absolvendi 
mandat.  Quoad  istas  autem  concessas  facultates 
attendendum  est,  Episcopos  optime  se  gerere,  si 
eas  clausulas  adhibeant,  et  ea  injungant,  quae  so¬ 
lent  apponi  et  injungi  a  S.  Poenitentiaria;  sed  ne¬ 
cessario  debent  id  praecavere  ne  absolute  dispen¬ 
sent;  quia  eis  datum  est  dispensando  commutare  ; 
et  si  aliter  agerent  concessae  facultatis  limites  ex¬ 
cederent.  —  Circa  vota  vero  solemnia  aut  in  Congre¬ 
gationibus  ecclesiasticis  edita  S.  Poenitentiaria  non 
procedit  quacumque  allegata  causa,  nisi  in  casibus 
occultis  et  dato  Rescripto  pro  foro  conscientiae 
tantum,  cum  secus  isti  casus  pertineant  ad  S.  Con¬ 
gregationem  Concilii  aut  Episcoporum  et  Regu¬ 
larium,  et  nonnumquam  ad  Tribunal  Supremum 
Romanae  Inquisitionis.  —  Hic  locus  est  diluendae 
illius  difficultatis,  quae  petitur  ex  cap.  6  de  statu 
monaclior.  nempe  quod  Pontifex  nequeat  vota  so¬ 
lemnia  relaxare;  nam,  ut  explicat  Thesaurus  de 
poenis  ecclesiast.  verb.  Religiosus  proprietarius 
cap.  XI,  verba  illa  capitis  «  abdicatio  paupertatis 
»  sicuti  et  custodia  castitatis  adeo  est  connexa  re- 
»  gulae  monachali,  ut  contra  eam  nec  Summus 
»  Pontifex  possit  licentiam  indulgere;  »  intelligenda 
sunt  in  sensu  composito,  quatenus  ille  maneat  Re¬ 
ligiosus.  At  in  sensu  diviso  Pontifex  potest,  nempe 
tollendo  totum  vinculum  professionis  religiosae,  et 
hominem  religiosum  saecularizando. 


TITULUS  XXXV. 


De  Stata  Monachorum 
et  Canonicorum  Regularium. 

l.°  Post  ea,  quae  de  Regularibus  dicta  sunt 
tit.  XXXI,  hic  exponuntur  quae  a  jure  sive  na¬ 
turali  sive  ecclesiastico  proposita  sunt  ad  obser¬ 
vantiam  votorum  in  professione  religiosa  editorum. 
Agit  autem  titulus  tum  de  Monachis  tum  de  Ca¬ 
nonicis  Regularibus,  ut  comprehendat  Regulares 
quoscumque.  —  Canonicorum  Ordo  ut  loquitur  Na¬ 
talis  Alexander  in  Historia  Ecclesiastica  tom.  13 
cap.  7  art.  7  a  Sanctis  Apostolis  institutus,  a 
S.  Augustino  renovatus  et  reformatus,  sub  initio 
saeculi  Ecclesiae  undecimi  florentior  surrexit  ac 
propagatus  est  opera  praesertim  B.  Petri  de  Ho¬ 
nestis  in  Italia,  Ivonis  Carnotensis  Episcopi  in 
Gallia,  S.  Norberti  in  Dioecesi  Laudunensi,  et  Ro- 
berti  Eboracensis  in  Anglia.  Sub  hoc  tempore  fuit 

verus  Ordo  ex  professione  trium  votorum  substan¬ 
tialium,  agente  praesertim  S.  Petro  Damiano  et 
confirmante  deinde  Regulam  Paschale  II;  et  ex 
hoc  factum  est,  ut  status  Canonicorum  Regula¬ 
rium  idem  esset  ac  status  Monachorum  qui  prius 
idem  non  erat,  cum  Canonici  Regulares  profes¬ 
sionem  non  tenerentur  emittere. 

2.°  Status  hic  Regularium  exigit  juxta  vota, 
ut  ipsi  vivant  in  paupertate,  castitate  et  obedientia. 
In  hoc  vero  titulo  quaeritur  quomodo  debeant  haec 
vota  observari,  adimpletis  quoque  praescriptionibus 
positivis  juris  ecclesiastici.  Et  quod  pertinet  primo 
ad  votum  paupertatis;  hoc  votum,  ut  communiter 
tenent  Doctores,  de  sui  essentia  non  exigit,  ut  do¬ 
minio  rerum  temporalium  possessorum  quis  ab¬ 
dicet,  et  ad  possidendum  incapax  reddatur,  sed 
tantummodo,  ut  vovens  privetur  potestate  libera 
eis  utendi,  ita  ut  absque  Superioris  consensu  non 
possit  ulla  re  uti,  vel  de  re  ulla  disponere,  et  illo 
volente  teneatur  vovens  ejus  dominio  abdicare,  ut 
advertit  Lessius  de  Justitia  et  Jure  hbr.  2  cap.  4 
num.  27 .  Hac  potestate  bonis  utendi  nisi  de  venia 
seu  consensu  Superioris  privantur  omnes,  qui  vo¬ 
tum  paupertatis  emiserint,  etiamsi  hoc  votum  sim¬ 
plex  existat,  quamvis  qui  simplex  votum  edide¬ 
runt  super  honis  propriis  conservent  jus  proprie¬ 
tatis,  quod  dicitur  radicate.  Quo  verbo  intelligitur, 
quod  illa  bona  eorum  in  proprietate  sunt,  sed  eis 
non  competit  proprietatis  utilitas,  nempe  lacultas 
libere  eis  utendi  et  disponendi  pro  lubito  et  cum 


158  PRAELECTIONES  JURIS  CANONICI 

exclusione  aliorum,  sed  usus  determinatur  a  vo¬ 
luntate  Superioris,  a  quo  ipsi  dependent.  At  vero 
si  votum  paupertatis  est  solemne,  tunc  importat 
cujuscumque  proprietatis  abdicationem  et  incapa- 
citatem  ad  illam  de  cetero  acquirendam  ut  prae¬ 
scribitur  cap.  6  h.  t.  Non  quod  Professus  in  votis 
solemnibus  non  possit  acquirere,  namque  capax 
acquisitionis  est,  at  non  sibi  acquirit,  sed  Mona¬ 
sterio  aut  Religioni  juxta  illud  celebre  effatum 
pluries  expositum;  «  quidquid  Monachus  acquirit, 
Monasterio  acquirit.  »  —  Acquisitio  autem  haberi 
potest  vel  ex  labore,  vel  donatione,  vel  etiam  hae- 
reditate,  cujus  acquirendae  sive  ex  vocatione,  sive 
ex  successione  sunt  ipsi  capaces,  dummodo  Insti¬ 
tutum  valeat  in  communi  possidere,  et  ad  illud 
recta  transeunt  istae  possessiones.  — Dicitur  autem 
in  cap.  2  h.  t.:  «  qui  peculium  habuerit,  nisi  ab 
Abbate  fuerit  ei  pro  injuncta  administratione  per¬ 
missum  a  Communione  removeatur  Altaris  etc.  » 
Quibus  verbis  interdicitur  quaecumque  peculii  re¬ 
tentio,  attamen  dictio  haec  canonis  longa  indiget 
explicatione.  Nam  peculium  juridicum  habere  uni¬ 
cuique  Professo  tam  simpliciter  quam  solemniter 
votum  paupertatis  interdicitur,  quia  peculii  pos- 
sesssio  importat  et  proprietatem  et  administratio- 
nem,  praesertim  si  sit  castrense  vel  quasi-castren- 
se.  E  contra  qui  votum  simplex  edidit  paupertatis 
habet  proprietatem  sui  peculii,  sed  non  habet  ad- 
ministrationem  et  liberum  usum;  qui  vero  solemne 
edidit  votum,  nec  servat  proprietatem,  nec  liberum 

habet  usum.  Ergo  in  hoc  capite,  quando  sermo 
est  de  peculio,  intelligitur  non  peculium  juridicum, 
sed  per  similitudinem  ad  ipsum  quidquid  bonorum 
stabilium  vel  mobilium  alicui  communitatis  sub¬ 
jecto  a  Superiore  conceditur,  ac  sibi  habere  per¬ 
mittitur  sine  ullo  proprietatis  jure  (in  solemniter 
Professis)  et  ad  merum  usum  facti,  i  deoque  revo- 
cabiliter  ad  nutum  concedentis.  Qui  professus  so¬ 
lemniter  aliquid  retinere  dignosceretur  absque  li¬ 
centia  Superioris  in  sui  liberum  usum,  vel  ad 
liberam  sui  dispositionem,  ut  reus  laesi  voti  pau¬ 
pertatis  vel  ut  proprietarius  puniebatur.  At  prae¬ 
dictum  Caput  indiscriminatim  relinquebat  in  manu 
seu  arbitrio  Superioris  permittere  usum  et  admi- 
nistrationem  rerum  quarumcumque  Religioso;  quod 
tamen  arbitrium  coercitum  fuit  a  Concilio  Triden- 
tino  in  cap.  2  sess.  25  de  regular.  —  Quod  decretum 
quatuor  continet  partes,  nempe:  —  1°  interdicit, 
ut  Professi  teneant  vel  possideant  bona  immobilia 
vel  mobilia  cujuscumque  qualitatis  sint  atiam  quo¬ 
vis  modo  ab  eis  acquisita  tamquam  propria  aut 
etiam  nomine  Conventus  seu  Communitatis,  sed 
injungit,  quod  statim  ea  Superiori  tradantur,  et 
Communitati  incorporentur.  Quae  est  entiqua  re¬ 
gula,  ut  nemo  proprietarius  reputetur,  sed  universa 
proprietas  ad  Monasterium  pertineat,  eique  incor¬ 
poretur.  —  2°  Distinguit  deinde  inter  bona  stabilia 
et  mobilia;  et  de  bonis  stabilibus  praecipit  non  li¬ 
cere  Superiori  ea  concedere  alicui  Regulari  etiam 
ad  usufructum,  vel  usum,  administrationem  aut 

commendam,  sed  quod  administratio  bonorum  Mo¬ 
nasteriorum  seu  Conventuum  ad  solos  Officiales 
eorumdem  ad  nutum  Superiorum  amovibiles  per¬ 
tineat:  et  en  limitatio  antiquae  regulae  facta,  quae 
Superioribus  permittebat  concedere  Religiosis  ad- 
ministrationem  quoque  rerum  immobilium  ad  Mo¬ 
nasterium  spectantium.  —  3°  Superioribus  demum 
permittitur,  ut  mobilium  rerum  usum  ita  Professis 
permittere  valeant,  quatenus  eorum  supellex  statui 
paupertatis,  quam  professi  sunt,  conveniat,  nihil— 
que  superflui  in  ea  sit,  nihil  etiam,  quod  sit  ne¬ 
cessarium,  eis  denegetur.  —  4°  Si  quis  aliter  quid¬ 
quam  tenere  deprehensus  aut  convictus  fuerit,  is 
activa  et  passiva  voce  privatus  sit;  atque  etiam 
juxta  suae  Regulae  et  Ordinis  constitutiones  pu- 
niatar.  Quae  poenae  a  Concilio  Tridentino  hic  sta¬ 
tutae  juxta  laudatum  P.  Thesaurum  op.  et  verb. 
eit.  cap,  12  faciunt  cessare  poenas  legis  antiquae 
in  cap.  2  et  4  h.  t.  Eadem  profecto  decernit 
Clemens  VIII  in  Constitutione  «  Nullus  »  diei  25 
Junii  1599  §  2.  Si  quae  autem  difficultates  in 
hac  re  potuerunt  supervenire,  eae  sublatae  sunt 
sequentibus  dubiis  propositis  et  resolutis  apud  S. 
Congregationem  Concilii  relatis  a  Giraldi  Expositio 
Juris  Pontificii  part.  1  sect.  555.  «  Quaeritur  — 
»  I  an  ex  dispensatione  inferiorum  Summo  Pon- 
»  tifice  liceat  Regularibus  possidere,  vel  tenere 
»  agros,  annuos  redditus,  aliaque  bona,  immobilia 
»  videlicet,  et  mobilia  superflua,  non  obstante  de- 
»  creto  Concilii  sess.  XXV  de  regul.  cap.  II.  — 

»  II  An  propter  talem  dispensationem,  seu  scien- 

»  tiam  Superiorum,  possidentes,  vel  tenentes  im- 

»  mobilia  vel  mobilia  superflua,  a  culpa,  vel  a 

»  poena  excusentur?  —  III  An  Superioribus  asse- 

»  verantibus,  hujusmodi  licentias  posse  concedere, 

»  fides  adhibenda  sit?  —  IV  An  Superiorum  ar- 

»  bitrio,  et  praefinitioni  stare  debeant  Regulares 

»  quoad  mobilium  superfluitatem,  et  convenien- 

»  tiam?  — V  An  Superiore,  quantumvis  requisito, 

»  necessaria  suis  Regularibus  negante,  vel  sub- 

»  trahente,  liceat  ipsis  clam,  vel  invito  eo,  illa  sibi 

»  comparare,  seu  retinere  ?  —  VI  Et  quatenus  li- 

»  ceat,  an  itidem  liceat,  cum  necessaria  ideo  ne- 

»  gantur,  vel  subtrahuntur,  quia  Monasterii  facul- 

»  tates  non  suppetunt?  —  VII  An  dicti  Superiores 

>  Regulares  dictum  Gap.  2  declarare,  et  interpre- 

»  tari  possint?  —  Ad  I  Congregatio  Concilii  re- 

»  spondit,  non  licere.  —  Ad  II  Non  excusari,  neque 

»  a  culpa,  neque  a  poena,  ipso  facto  incurrenda.  — 

»  Ad  III  Minime  adhibendam.  —  Ad  IV  Nisi  de 

»  excessu  arbitrii  constiterit,  utique  stare  debere, 

»  habita  videlicet  ratione  personae,  officii,  et  re- 

»  gulae,  statusque  paupertatis,  quam  professi  sunt, 

»  et  caeterarum  itidem  qualitatum.  —  Ad  V  Non 

»  licere.  —  Ad  VI  Licere  si  praecisa  necessitas 

»  sit  ad  individui  sustentationem:  caeterum  com- 

»  munem  pecuniam  ab  omnibus  percipiendam, 

»  usque  adeo,  ut  si  quid  privatim  alicui  delatum, 

»  vel  ab  ipso  partum  fuerit,  id  omne  ad  Superiorem 

»  recta  deferri  oporteat,  qui  ex  eo  primum  suc- 

n 

»  currat  ejus  necessitati,  cujus  intuitu  illud  obve- 
»  nerit,  si  peculiari  aliqua  necessitate  ultra  com- 
»  munem  prematur,  reliquum  Conventui  incorpo- 
»  retur,  ut  in  communem  cedat  utilitatem.  —  Ad 
»  VII  Non  posse.  »  Ex  quibus  certo  liquet  qui¬ 
nam  Religiosus  ut  proprietarius  habeatur,  et  qui 
etiamsi  proprietarius  stricta  termini  significatione 
non  sit,  nihilominus  quoad  culpam  et  poenam  ut 
talis  retineatur. 

3.°  Religiosi  proinde  bonis  omnibus  ac  ju¬ 
ribus  abdicatis  in  favorem  Instituti,  cui  nomen  de¬ 
derunt,  nullo  privatae  proprietatis  jure  sibi  reser¬ 
vato,  providendi  de  necessariis  ab  ipso  Superiore 
vel  Procuratore  ejusdem  Vicario  tamquam  asso¬ 
ciationis  gestore,  dicuntur  vivere  in  communi ,  id 
est  profiteri  citam  communem.  At  diversimode 
quoad  factum  penes  diversos  Religiosorum  Ordines 
res  processit.  In  plurisque  enim  Ordinibus  titulo 
et  vice  vestiarii  datur  singulis  ex  aere  communi 
quaedam  pecuniae  summa,  sicut  et  quaedam  emo¬ 
lumenta  ratione  peculiaris  officii  et  laboris,  quibus 
occurri  possit  peculiaribus  necessitatibus  inde  con¬ 
sequentibus,  vel  relinquitur  libera  applicatio  ali¬ 
quarum  Missarum  quolibet  mense :  ex  quibus  pe¬ 
culium  exurgit,  quod  pro  futuris  Religiosi  ejusdem 
necessitatibus  servari  permittitur.  E  contra  vero 
in  aliis  Ordinibus  alius  modus  servatur,  ut  res 
omnes  ad  usum  necessariae  singulis  in  propria 
specie,  non  autem  in  aequivalenti  ministrentur,  ac 
proinde  omnis  pecuniae  usus,  atque  inde  emergens 

peculium  privatis  interdicitur:  qui  ultimus  modus 
vivendi  vita  perfecte  communis  appellatur.  —  Atque 
magnopere  disceptatur :  an  Religiosi  omnes  et  sin¬ 
guli  indiscriminatim  vitam  perfecte  communem 
servare  teneantur?  Nostram  autem  sententiam  hac 
super  re  sequentibus  enunciationibus  proponi¬ 
mus:  —  1°  Religiosae  paupertatis  votum  gene- 
ratim  loquendo  optime  concipi  ac  emitti  regulariter 
posse  independenter  a  vita  perfecte  communi.  Quia 
illud  quod  retinetur  a  non  servantibus  vitam  per¬ 
fecte  communem  non  est  verum  et  juridicum  pe¬ 
culium,  si  debitae  conditiones  serventur,  cujus 
habeatur  proprietas  et  libera  administratio,  sed 
utrumque  deficit;  proinde  non  est  nisi  improprium 
peculium,  vel  ad  similitudinem  peculii.  Ita  ex  S.  Al- 
phonso  de  Ligorio.  Theol.  Morat,  lib.  4  cap.  i 
de  Statu  Religioso.  — •  2°  Neque  damnari  ista  pe¬ 
culia  posse  ex  jure  Ecclesiae  positivo,  quod  cetus 
appellatur,  cum  penes  Theologos  et  Juristas  con¬ 
troversum  maxime  sit,  an  veteres  Ecclesiae  ca¬ 
nones  loquantur  de  absoluta  privati  peculii  pro¬ 
scriptione,  et  vitam  perfecte  communem  Monachis 
praecipiant.  Item  non  esse  certum  haec  ex  Jure 
novo  damnari,  nempe  ex  Decreto  Concilii  Triden- 
tini,  aut  posterioribus  Romanorum  Pontificum 
Constitutionibus ,  vel  Declarationibus  Sacrarum 
Congregationum,  cum  pariter  habeamus  pro  affir¬ 
mativa  et  negativa  sententia  plures  et  graves  Au¬ 
ctores.  —  3°  Admissa  quoque  Decreti  Concilii  Tri- 
dentini  rigidiore  interpretatione,  minime  tamen  pri- 

vata  Religiosorum  peculia  damnari  ideo  posse, 
cum  vel  particularia  statuta  ab  ipsis  Romanis  Pon¬ 
tificibus  lata,  approbata,  aut  benedicta  etiam  in 
pluribus  mendicantibus  Ordinibus,  vel  consuetudo 
legitima  (prout  haec  peculiorum  praxis  diuturno 
tempore  ac  tacito  Superiorum  consensu  firmata 
profecto  evasit)  eadem  peculia  tueantur;  quemad¬ 
modum  S.  Alphonsus  op.  et  lib.  eit.  tenet.  — 
4°  Conditiones  tradi  ab  Auctoribus  et  praesertim 
a  Benedicto  XIV  De  Servorum  Dei  Beatijicatione 
lib.  3  cap.  41,  ut  nempe;  «  Regularis  eo  peculio 
»  utatur  in  causis  licitis  aut  necessariis  a  Supe- 
»  riore  approbatis,  et  ejus  usum  habeat  cum  prom- 
»  ptitudine  illud  resignandi  in  manibus  Superioris, 
»  statim  ac  ei  fuerit  praeceptum.  »  Quibus  condi¬ 
tionibus  et  ea  adjungenda  est,  quam  Clemens  XII 
proposuit  in  Constitutione  «  Ecclesiae  Catholicae 
Regimini  »  confirmans  Constitutiones  Ordinis  Mo¬ 
nachorum  S.  Hieronymi  in  Hispania,  nempe  ut 
haec  peculia  non  retineantur  a  singulis  Regula¬ 
ribus,  sed  deponantur  in  Arca  speciali,  quae  di¬ 
citur  Peculiorum ,  cujus  una  clavis  retineatur  a  Su¬ 
periore,  et  altera  a  Regulari  designando  ab  ipso 
Superiore  cum  deputatis  vel  cum  Capitulo  juxta 
consuetudinem  Monasteriorum.  —  5°  Huic  tamen 
inductioni  peculiorum  obstare  posse  vel  particu¬ 
laria  Ordinum  statuta,  vel  disciplinae  strictioris 
vigentem  observantiam.  —  6°  Esse  vero  certissi¬ 
mum,  vitae  perfecte  communis  modum  excellen¬ 
tissimum  existere,  et  reputandum  esse  aptissimum 

Regularis  observantiae  medium  ac  perfectionis  in¬ 
strumentum;  et  hinc  Romanos  Pontifices  fuisse 
sollicitos  in  ea  inducenda  non  quidem  generali 
praescriptione,  sed  speciali  lege  pro  Tyronum  in¬ 
stitutione.  —  Quod  post  Clementem  VIII,  Innocen¬ 
tium  X,  Alexandrum  VII,  et  Innocentium  XII  prae¬ 
stitit  Pius  IX  decreto  edito  ejus  mandato  a  S.  Con¬ 
gregatione  Episcoporum  et  Regularium  diei  22 
Aprilis  1851  et  directo  ad  Generales  Ordinum  Su¬ 
periores,  in  quo  sequentia  statuuntur:  —  1°  In 
»  omnibus  Novitiatus  domibus  vita  perfecte  com- 
»  munis  introducatur ;  et  quaecumquc  indulta,  pri- 
»  vilegia ,  exemptiones,  familiae  illius  individuis 
»  antea  concessa,  derogata  censeantur .  —  2°  In  do - 
»  mibus  Professorii,  educationis  et  studii,  perfecta 
»  Constitutionum  observantia ,  potissimum  de  pau- 
»  pertate,  revocetur.  —  3°  In  qualibet  domo,  sta- 
»  tuatur  aerarium  seu  capsa  communis  cum  solitis 
»  cautelis,  in  quam  Religiosis  omnibus,  non  ob- 
»  stante  quolibet  privilegio,  deponenda  erit  pecunia ; 
»  cum  nil  eis  penes  se  retinere  licitum  sit,  prae- 
»  terquamcjuod  Constitutiones  respective  permit- 
»  tant.  ■ —  Qua  dispositionum  gradatione  optime 
»  intelligitur,  quid  ad  sensum  Sacrae  Congrega- 
»  tionis  distinguendum  sit.  Tres  siquidem  ibi  in- 
»  nuuntur  leges  ceu  conditiones  Religiosi  status 
»  essentiales  ab  omnibus  observandae,  cujusmodi 
»  sunt;  —  1°  aerarium  commune  seu  Capsa  De- 
»  positi,  quin  tamen  aut  exactae  vitae  communis, 
»  aut  perfecta  Constitutionum  observantia  urgea- 

»  tur;  —  2°  perfecta  Constitutionum  observantia 
»  praescindendo  tamen  ab  exacta  vita  communi, 
»  quam  forte  Constitutiones  non  praescribant;  quod 
»  non  omnes  indiscriminatim  urget,  sed  domus 
»  tantummodo  Professorii,  educationis,  et  studii  ;  — 
»  3°  autem  perfectius  Religiosorum  Tyrocinium 
»  atque  institutio,  quibus  vita  perfecte  communis 
»  absolute  praescribitur.  —  Idipsum  eruitur  ex 
»  responsis  ejusdem  S.  Congregationis  ad  quae- 
»  sita  Fratris  Joannis  Decii  Lebois  Sacerdotis 
»  Congr.  de  Somascha.  —  Postulaverat  ipse:  — 
»  1°  An  Religiosi,  qui  in  domibus  professis  Con- 
»  gregationis  communem  vitam  sponte  professi 
»  sunt  et  observant,  a  Superioribus  pro  libitu  trans- 
»  ferri  possint  in  domus,  in  quibus  illa  vita  non 
»  observatur?  — 2°  An  Religiosus  semel  abstractus 
»  ab  vitae  communis  observantia  et  in  domum, 
»  illam  non  profitentem,  translatus,  in  posterum  ad 
>  eamdem  vitam  communem  capessendam  a  Su- 
»  perioribus  cogi  possit  ?  —  3°  An  majores  Ordinis 
»  Superiores  qui  vitam  communem  non  profitentur, 
»  domos  in  quibus  illa  vita  communis  observatur, 
»  in  locum  residentiae  sibi  eligere,  et  ibi  commo- 
»  rari  possint?  —  Ex  audientia  SSmi  die  1  Octo - 
»  bris  1852  SSmus  propositis  dubiis  rescribendum 
»  mandavit.  —  Ad  1°  negative.  Si  vero  aliqua 
»  gravis  causa  concurrat ,  recurrant  ad  S.  C.  pro 
»  temporanea  translatione.  —  Ad  2°  Quoad  fu- 
»  turum  provisum  in  primo:  relate  vero  ad  prae- 
»  ter  itum  si  translatio  fuerit  provisoria ,  affirma- 

»  tive:  secus  hortandos  esse.  —  Ad  3°  Negative , 
»  nisi  vitam  communem  profiteantur.  —  A.  Biz- 
»  zarri.  » 

4.°  Ex  dictis  clare  intelligitur  quaenam  se¬ 
cundum  regulas  ecclesiasticas  debeat  esse  obser¬ 
vatio  voti  paupertatis  non  solum  in  personis  so- 
lemniter  professis,  sed  et  in  emittentibus  vota  sim¬ 
plicia  in  diversis  Congregationibus.  Sed  aliquando 
difficultates  obveniunt,  quominus  talis  observantia 
verificetur,  et  isti  casus  hodie  maxime  practici  ex¬ 
pendendi  sunt.  Difficultas  imprimis  venit  a  ple- 
risque  Guberniis  civilibus,  quae  dum  Communita¬ 
tibus  Religiosorum  denegarunt  jura  proprietatis  et 
possessionis,  haec  eadem  jura  concesserunt  Reli¬ 
giosis  individuis,  et  Religiosas  personas  respexe¬ 
runt  tamquam  capaces  proprietatis.  Ut  contra  di¬ 
spositiones  istorum  Guberniorum  Ecclesia  tueretur 
jus  possidendi  in  commune  harum  Religionum,  et 
votum  solemne  Religiosorum,  constituit,  ut  pro¬ 
prietates  entium  moralium  inscriberentur  in  pu¬ 
blicis  tabulis  nomine  duorum  vel  trium  Religio¬ 
sorum,  qui  realiter  non  erant  nisi  fiduciarii ,  quique 
ad  invicem  alios  substituerent;  qui  loco  ipsorum, 
eveniente  morte,  succederent  in  eadem  inscriptione. 
Quod  licet  cum  gravi  expensa,  usque  adhuc  tamen 
salvam  fecit  hanc  possessionem  ab  unguibus  fisci. 
Circa  alterum  Ecclesia  debuit  permittere,  ut  Re¬ 
ligiosi  vi  voti  solemnis  incapaces  proprietatis  ali¬ 
quos  actus  ederent  coram  Gubernio  civili,  qui  non¬ 
nisi  a  proprietariis  edi  valent,  et  proinde  civiliter 

tamquam  proprietarii  apparerent;  quos  actus  an¬ 
nuente  Pontifice  salvis  votis  edere  poterant,  cum 
non  essent  vere  proprietarii  si  hac  licentia  egebant, 
eamque  consecuti  sunt.  Quin  imo  aliquando  Ec¬ 
clesia  debuit  eos  Religiosos  voti  solemnis  ad  actus 
dominii  edendos  omnimode  habilitare,  ne  pro¬ 
prietas  Monasteriorum  (quae  in  aliquibus  regio¬ 
nibus  incapacia  habentur  ad  possidendum)  caderet 
in  manus  Gubernii;  prout  ex  sequenti  responso 
S.  Congregationis  pro  Negotiis  ecclesiasticis  ex¬ 
traordinariis  constat:  «  diei  31  Julii  1878  ex  au - 
»  dientia  SSmi .  —  Eminentissimus  ac  Reverendis- 
»  simus  Dominus  Cardinalis  Victor  Augustus  Isi— 
»  dorus,  Archiepiscopus  Mechliniensis  una  cum 

>  suis  Suffraganeis  a  Sanctissimo  Domino  Nostro 
»  expostularunt ,  ut  ad  removenda  quaecunque 
»  dubia  explicare  et  declarare  dignaretur,  utrum 
»  rescriptum  de  die  1  Decembris  1820 ,  quo  S. 
»  Poenitentiaria  Auctoritate  Apostolica  concessit 
»  Regularibus  Belgii  utriusque  sexus  etiam  so- 
»  lemniter  professis,  ut  bona  acquirere,  retinere  et 
»  administrare,  deque  iis  disponere  possent  non 

>  obstante  solemni  paupertatis  voto,  etiam  nunc 
»  in  integro  suo  robore  permaneat.  Sanctissimus 
»  Dominus  Noster  Leo  Divina  Providentia  Papa 
»  XIII,  referente  me  infrascripto  Secretario  S.  Con- 
»  gregationis  Negotiis  ecclesiasticis  extraordinariis 

>  praepositae,  audita  prius  nonnullorum  Eminen- 
»  tissimorum  Patrum  sententia,  respondendum 
».esse  mandavit  Affirmat  ice,  ac  praesentium  te- 

»  nore  declarare  dignatus  est,  quatenus  opus  sit, 
»  omnes  singulosque  Belgii  Regulares  utriusque 
»  sexus,  etiam  qui  vota  solemnia  nuncuparunt, 
»  praedictos  omnes  actus  valide  ac  licite  exercuisse 
»  et  exercere,  ac  proinde  potuisse  ac  posse  tuta 
»  conscientia  etiam  cum  jurejurando  asserere  se 
»  voluisse  ad  normam  legum  civilium  verum  do- 
»  minium  bonorum  a  se  possessorum  acquirere 
»  una  cum  jure  de  iis  disponendi.  Super  quibus 
»  Sanctitas  Sua  mandavit  hoc  edi  decretum,  et  in 
»  acta  superius  memoratae  Congregationis  referri. 
»  Contrariis  quibuscumque  minime  obfuturis.  — 
»  Datum  Romae  e  Secretaria  ejusdem  Congrega- 
»  tionis,  die,  mense  et  anno  praedictis.  —  Wla- 
»  dimirus  Kzacki  Secretarius.  »  —  Sed  aliam  quo¬ 
que  difficultatem  perpessi  sunt  ex  parte  Guber¬ 
niorum  civilium  Regulares,  cum,  dissolutis  Reli¬ 
giosis  familiis,  debuerunt  claustra  relinquere,  et  ad 
saeculum  migrare,  prout  ultimis  hisce  temporibus 
in  Italia  evenit.  In  hoc  enim  rerum  statu  Ecclesia 
debuit  permittere,  ut  ad  providendum  sibi  in  hoc 
novo  statu  et  possent  acquirere,  acquisitumque  sibi 
retinere,  haereditates  sibi  delatas  de  venia  suorum 
Superiorum  adire,  nonnullos  contractus  agere,  et 
tam  inter  vivos,  quam  mortis  causa  de  acquisitis 
rebus  disponere,  prout  videre  est  in  Induito  S.  Poe- 
nitentiariae  pro  Religiosis  Italiae  nostro  tempore 
de  claustris  dejectis.  In  quo  Induito  salva  semper 
est  voti  paupertatis  observantia,  quia  eis  amplius 
agere  non  licet,  nisi  quod  a  Pontifice  permissum 

est  et  cum  venia  Superiorum.  Indultum  est  se¬ 
quentis  tenoris:  —  «  Plurimi  Locorum  Ordinarii, 
»  ac  Religiosorum  Ordinum,  Congregationum,  et 
>  Institutorum  Moderatores  noscentes  quot,  et 
»  quantae  conscientiarum  angustiae,  ac  animarum 
»  pericula  obventura  sint  ex  infandis  legibus  a 
»  laica  potestate  in  Italia  nuper  sancitis,  quibus 
»  Ecclesiae  jura  proteruntur,  Regulares  utriusque 
»  sexus  propriis  bonis  expoliantur,  et  ex  claustris 
»  exturbantur,  ad  Apostolicam  Sedem  confugerunt 
»  petentes  tutam  agendi  normam,  ac  salubria  re- 
»  media,  quibus  gregi  sibi  commisso  consulere 
»  possint.  Hujusmodi  autem  postulationes  a  SSmo 
»  Dno  Pio  PP.  IX  huic  S.  Poenitentiariae  com- 
»  missae  fuerunt  ea  mente,  ut  iisdem.  Locorum 
»  Ordinariis,  ac  praefatis  Moderatoribus  eas  com- 
»  municaret  declarationes  ac  facultates,  quibus, 

»  quantum  in  tanta  temporum  iniquitate  fas  est, 

»  malis  ingruentibus  occurri  possit.  * —  Quare  S. 

»  Poenitentiaria  mandatis  SSmi  Dni  libentissime 
»  obsequens  de  speciali  et  expressa  Apostolica  Au¬ 
ctoritate  omnibus  et  singulis  Locorum  Ordina- 
»  riis,  quorum  Territoriis  jugum  praefatarum  le- 
»  gum  impositum  fuerit,  ac  Religiosis  Viris  Su- 
»  perioribus  Generalibus  cujuscumque  Ordinis, 

»  Congregationis,  et  Instituti,  cui  suppressionis  lex 
»  indicta  fuerit,  sequentes  communicat  Declara- 
»  tiones,  ac  concedit  Facultates,  quibus  ad  annum, 

»  si  tamdiu  iniquae  temporum  circumstantiae  per¬ 
ii»  duraverint,  cum  suis  respectivis  Subditis  uti  li- 

»  cite  ac  libere  valeant.  —  Declarat  primo  non 
»  esse  relinquenda  Monasteria,  ac  domos  religiosas 
»  nisi  adsit  coactio,  et  proximum  periculum  vio- 
»  lentiae,  et  a  Superioribus,  quatenus  expedire  vi- 
»  deatur,  praemittendam  esse  protestationem.  — 
»  Secundo  maximo  studio  ac  animi  constantia  esse 
»  custodiendam  legem  clausurae  contra  eos,  qui 
»  illam,  spretis  Ecclesiasticis  Censuris,  violare  non 
»  reformidant;  verum  permitti  Ordinariis  Monaste- 
»  riorum,  ut  eamdem  legem  facili  ratione  relaxare 
»  valeant  favore  Monialium  ad  eas  liberandas  a 
»  quibuscumque  anxietatibus  in  casibus,  in  quibus 
»  Gubernii  Officiales,  et  Legis  executores  clau- 
»  suram  ad  inventaria  conficienda,  aliosque  actus 
»  civiles  peragendos  violenter  intrare  minitentur, 
»  adhibitis  tamen  per  eosdem  Ordinarios  omnibus 
»  cautelis,  quae  prudentia  ac  rerum  adjuncta  sug- 
>  gesserint  ac  praevia  protestatione  sive  per  eosdem 
»  Ordinarios,  sive  per  ipsas  Moniales  facienda  me- 
»  liori  modo  quo  potest,  et  qua  declaretur  se  ce- 
»  dere  violentiae.  —  Tertio  licere  Regularibus 
»  utriusque  sexus  suppressis  titulo  compensationis 
»  pro  damnis  illatis  sibi  a  Gubernio  debitae  per- 
»  cipere  pensiones  ab  eodem  Gubernio  assignatas; 
»  ea  tamen  lege,  ut  quamdiu  in  Communione  cum 
»  aliis  Regularibus  vixerint  pensionem  apud  Su- 
»  periores  suos  pro  bono  totis  communitatis  de- 
»  ponere  teneantur.  —  Quarto  ad  evitanda  gravia 
»  damna,  et  ne  Regulares  utriusque  sexus  incur- 
»  rant  periculum  amittendi  eamdem  pensionem  to- 

»  lerari,  ut  inventaria  rerum,  ac  status  Monaste- 
»  riorum  conficere,  et  subscribere  valeant,  ita  co- 
»  gente  eodem  Gubernio,  et  praevia  protestatione 
»  facienda  pariter  meliori  modo  quo  potest,  et  qua 
»  declaretur  se  cedere  coactioni,  nulloque  modo 
»  cooperari  pravis  ipsius  Gubernii  intentionibus: 
»  Verum  caute  ac  prudenter  curandum  esse  ut  res 
»  Monasteriorum  ac  praesertim  supellectiles,  ac 
»  vasa  sacra  a  direptione  subtrahantur.  —  Qninto 
»  curandum  esse  pro  viribus,  ut  Regulares  expulsi 
»  a  propriis  Conventibus  in  alios  Conventus  col- 
»  locentur  ac  recipiantur.  —  Sexto  quatenus  vero 
»  Regulares  expulsi  praesertim  ob  defectum  do- 

>  morum  alibi  collocari  nequeant,  concurrentibus 
>>  gravibus,  justisque  causis,  super  quibus  con- 
»  scientia  Superioris  Generalis  graviter  onerata  re- 
»  maneat,  ipse  Superior  Generalis  Apostolica  Au- 
»  ctoriiate  eisdem  indulgere  poterit,  ut  manere  va- 
»  leant  extra  claustra  sub  obedientia  Ordinarii  Loci 
»  tamquam  saecularizati  ad  tempus  et  ad  nutum 

>  S.  Sedis  ac  ipsius  Superioris  et  in  habitu  Re- 
»  ligioso,  ac  etiam  quatenus  ita  ferat  necessitas, 
»  in  habitu  Presbyteri  Saecularis  quoad  Sacer- 
»  dotes,  et  in  habitu  laicali  modesti  coloris  quoad 
»  Laicos,  seu  Conversos,  retento  tamen  interius 
»  aliquo  signo  habitus  Religiosi,  servatis  quantum 
»  fieri  potest  substantialibus  votorum,  ac  relaxatis 
»  regulis,  quae  cum  novo  eorum  statu  minime 
»  fuerint  compatibiles.  —  Septimo:  Quoad  vero 

>  Moniales,  quae  propria  Monasteria  deserere  co- 

»  guntur,  curandum  esse  pro  viribus  per  illarum 
»  Ordinarios,  ut  alium  Monasterium  sui  Ordinis, 

>  sive  aliam  domum  a  respectivo  Ordinario  desi- 
»  gnandam  ingredientes  ab  invicem  non  separen- 

>  tur,  sed  vivant  simul  in  unum  collectae  et  regu- 
»  lam,  quam  professae  sunt,  quantum  fieri  potest, 
»  observare  non  omittant.  Quod  si  id  obtineri  ne- 
»  queat,  et  Moniales  cogantur  ingredi  Monasteria 
»  diversi  Ordinis,  Ordinarius  Monasteriorum  a  qui- 

>  bus,  et  ad  quae  ipsae  Moniales  transferantur, 

>  Apostolica  Auctoritate  indulgere  poterit,  ut  dictae 
»  Moniales  in  Monasteria  designata  recipi,  in  iisque 
»  manere,  seque  regulis  ibi  existentibus  dispen- 
»  sando  super  regulis  proprii  Ordinis,  easque  mo- 
»  derando  accomodare  licite  valeant,  monitis  eo- 
»  rumdem  Monasteriorum  Superioribus,  ceterisque 
»  personis,  ut  illas,  qua  par  est  charitate  susci- 
»  piant;  atque  pertractent.  Si  vero  aliquae  ex  dictis 
»  Monialibus  justis  de  causis  per  Ordinarium  exa- 
»  minandis  in  Monasterium  seu  domum  novae  col- 
»  locationis  se  recipere  nequeant.  Ordinarius  iisdem 
»  Monialibus  indulgere  poterit,  ut  extra  sui  Mo- 
»  nasterii  claustra  in  habitu  decenti,  retento  tamen 
»  interius  aliquo  signo  religiosi  habitus,  apud  suos 
»  consanguineos  vel  honestas  Matronas,  firmo  voto 
»  castitatis,  et  servatis  substantialibus  aliorum  vo- 
»  torum  quantum  respective  ad  votum  paupertatis 
»  et  similia  in  eo  statu  commode  fieri  potest,  adim- 
»  pletisque  quotidie  aliquibus  pietatis  operibus  et 
»  piis  precibus  etiam  loco  recitationis  Horarum 

»  Canonicarum  ab  eodem  Ordinario  discrete  prae- 
»  scribendis  sub  obedientia  Ordinarii,  in  cujus 
»  Dioecesi  commorabuntur,  ad  beneplacitum  S. 

»  Sedis  vivere  ac  remanere  licite  valeant.  —  Octavo 
»  de  speciali  Induito  permitti  Regularibus  expulsis, 

»  ut  de  intelligentia  Ordinarii  Loci,  ac  respectivi 
»  Superioris  Generalis  inter  se  dividere,  et  pro  suis 
»  necessitatibus,  applicare  valeant  pecunias  in 
»  capsa  communi  fortasse  existentes  nec  non  su- 
»  pellectiles  domesticas,  aut  alias  res  usu  consum- 
»  ptibiles,  sub  lege  tamen,  ut  si  ad  Claustra  re- 
»  dierint,  et  pecunias  et  alias  res  non  consumpse- 
»  rint,  eas  Superioribus  restituere  teneantur.  — 
»Nono:  Facultatem  concedit  indulgendi  Regula- 
»  ribus,  ut  bona  propriae  Religionis,  Congrega» 
»  tionis  seu  Instituti  a  Gubernio  occupata  in  ad- 
»  ministrationem  suscipere,  et  etiam  conducere 
»  valeant,  dummodo  id  cedat  in  sui  Ordinis,  Con- 
»  gregationis  seu  Instituti  utilitatem,  et  absit  scan- 
»  dalum.  - —  Decimo  ;  Similiter  facultatem  concedit, 
»  ut  bona  quaecumque  proprii  Ordinis,  Congrega- 
»  tionis,  seu  Instituti  a  Gubernio  usurpata  aequi- 
»  rere  valeant  per  interpositas  personas  quascum- 
»  que  etiam  religiosas,  sibi  morum  integritate,  ac 
»  fide  probatas,  quae  per  syngrapham  bonae  fidei 
»  caute  custodiendam  declarent  emptionem  licet 
»  proprio  nomine  factam,  attamen  perfecisse  pe- 
»  cuniis  et  favore  Ordinis,  Congregationis  seu  In- 
»  stituti,  ad  quod  eadem  bona  de  jure  pertinent, 
»  aliisque  adhibitis  cautelis  in  casu  necessariis  et 

»  opportunis,  et  sub  conditione  adimplendi  pia 
»  onera  forsan  dictis  bonis  adnexa,  quatenus  aliun- 
»  de  non  adimpleantur  ac  remoto  scandalo.  —  Ce- 
»  terum  in  concedendis  Induitis  pro  recensitis  con- 
»  tractibus  sive  administrationis,  sive  conductionis, 
»  aut  emptionis  bonorum  ecclesiasticorum  tum 
»  Locorum  Ordinarii,  tum  Superiores  Generales  de 
»  mutua  intelligentia,  quantum  fieri  poterit,  pro- 
»  cedere  non  omittant.  —  Contrariis  quibuscumque 
»  etiam  speciali  mentione  dignis  non  obstantibus.  — 
»  Datum  Romae  in  S.  Poenitentiaria  die  28  Ju- 
»  nii  1866 .  »  —  Ad  tollenda  vero  alia  superve¬ 
nientia  dubia  editae  sunt  litterae  sequentes.  — 
«  Quamvis  per  Literas  die  28  Junii  anni  proxime 
»  elapsi  datas,  a  S.  Poenitentiaria  plures  editae 
»  fuerint  declarationes,  atque  concessae  facultates, 
»  quibus  utriusque  sexus  Regulares  in  tota  ferme 
»  Italia  degentes  ab  angustiis,  et  calamitatibus,  in 
»  quas  ob  suppressionis  legem  conjecti  sunt,  aliquo 
»  modo  levari  possent:  compertum  tamen  est,  alias 
»  inde  obortas  esse  animorum  anxietates,  aliasque 
»  enatas  necessitates,  quibus  nonnisi  Apostolica 
»  Auctoritate  occurri  potest.  Cum  enim  praefati 
»  Regulares  propriis  domibus  exturbati,  hac  illae, 
»  votis  solemnibus  obstricti,  peregrinari  cogantur, 

»  multis  agitantur  dubiis  circa  obedientiam  pro- 
»  priis  Superioribus,  et  locorum  Ordinariis  debi- 
»  tam.  Accedunt  non  leves  animi  perplexitates 
»  circa  privilegia,  ac  bona  spiritualia,  quibus  in 
»  religiosis  claustris  abunde  fruebantur.  Tandem 

»  bonis  omnibus  expoliati  in  misero,  quo  versan- 
»  tur,  statu  facilem  non  vident  rationem,  qua  suis 
»  necessitatibus  consulere  possint.  —  Quapropter 
»  SSmus  Dominus  Noster  Pius  PP.  IX,  tot  Re- 
»  gularium  utri  usque  sexus  calamitates  commise- 
»  rans,  mandavit,  ut  S.  Poenitentiaria  novis  de- 
»  clarationibus,  novisque  Apostolicis  gratiis  ipsis 
»  Regularibus  subsidio  veniret.  —  Sacra  itaque 
»  Poenitentiaria  mandatis  Sanctitatis  Suae  liben- 
»  tissime  obsequens  haec,  quae  sequuntur,  decer- 
»  nit.  —  I.  Curandum  est,  prout  jam  monitum  fuit 
»  quoad  Moniales  in  praefatis  Literis  diei  28  Ju- 
»  nii  1866  sab  rt.  7,  ut  Regulares  a  propriis 

>  domibus  expulsi,  praesertim  vero  Clerici  pro- 
»  fessi,  quatenus  in  aliud  coenobium  recipi  ne- 
»  queant,  in  peculiarem  aliquam  domum,  a  Supe- 
»  rioribus  suis  designandam,  conveniant,  ibique 
»  regulam,  quam  professi  sunt  meliori,  quo  fieri 
»  potest  modo  observare  non  omittant,  facta  cui- 
»  que,  absque  debita  licentia,  discedendi  prohibi- 

>  tione.  —  II.  Pariter  curandum,  ut  etiam  Regu- 
»  lares,  qui  extra  claustra,  et  praefatas  domos, 
»  tamquam  saecularizati  ad  tempus,  vivere  co- 
»  guntur,  in  sua  vocatione  permaneant  votaque 

>  solemnia,  quibus  se  Deo  consecrarunt,  meliori 
»  similiter,  quo  fieri  possit  modo,  persolvant.  Unde 
»  omnibus  Superioribus  Regularibus  S.  Poeniten- 
»  tiaria  declarat,  ipsorum  jurisdictionem  in  pro- 
»  prios  subditos  suppressos,  etiam  extra  claustra 
»  degentes,  minime  cessasse.  Nam  licet  quisque 

>  Regularis  degens  extra  claustra  quoad  politiam, 
»  et  disciplinam  ecclesiasticam  aq  jurisdictione  Or- 
»  dinarii  loci,  in  quo  degit,  exemptus  non  sit,  at- 
»  tamen  quoad  disciplinam  regularem,  et  obliga- 
»  tiones,  quae  ex  religiosa  Professione  promanant, 

>  et  cum  novo  ejus  statu  sunt  compati  biles,  pro 
»  priis  Superioribus  subesse,  eisque  obedire  te- 
»  netur.  —  III  Decernit,  praefatas  domos,  dum- 
»  modo  in  eas  tres  saltem,  ad  ibi  degendum,  con- 
»  venerint  Regulares,  quorum  unus  ad  minus  sit 
»  Sacerdos,  jurisdictioni  Ministri  Provincialis  fore 
»  subjectas,  easque  regendas  esse  per  peculiarem 
»  Superiorem  ibi  constituendum.  —  IV  Indulget, 
»  ut  in  iisdem  domibus,  dummodo  in  eis  quatuor 
»  saltem  degant  Sacerdotes  Regulares,  erigi  possit, 
»  servatis  de  jure  servandis,  privatum  Oratorium, 
»  a  Ministro  Provinciali,  sive  ab  alia  idonea  Per- 

>  sona,  ab  eo  deputanda,  visitandum  prius,  et  ap- 
»  probandum,  ita,  ut  in  eo  Missa  a  Sacerdotibus 
»  Regularibus  celebrari,  SSma  Eucharistia  asser- 
»  vari,  et  a  Religiosis,  atque  Oblatis  dumtaxat 
»  S.  Communio  sumi,  et  praecepto  de  audiendo 
»  Sacro  satisfieri  possit.  —  V  Indulget  pariter,  ut 
»  in  Oratoriis  sic  erectis  ipsi  Regulares  frui  pos- 
»  sint  omnibus,  et  quibuscumque  SS.  Indulgentiis 
»  concessis  et  assignatis  domibus  seu  Ecclesiis,  a 
»  quibus  exturbati  fuerunt;  juxta  tamen  formam 
»  et  juxta  tempus  in  concessionibus  et  induitis 
»  Apostolicis  expressum  ac  definitum;  ita  tamen, 

»  ut  memoratae  Indulgentiae  in  ipsius  Ordinis  Ec- 

12 

»  clesiis,  quibus  affixae,  et  assignatae  fuerunt, 
»  quandiu  iisdem  Ecclesiis  aliquis  Sacerdos  ejus- 
»  dem  Ordinis  legitima  auctoritate  praepositus 
»  fuerit,  perdurare,  ut  antea,  omnino  censean- 
»  tur.  —  VI  Declarat  insuper,  Superioribus  Re- 
»  gularibus  integra  manere  privilegia,  quibus  ha- 
»  ctenus  quoad  peculiares  proprii  Ordinis  benedi- 
»  ctiones  usi  sunt,  ac  similiter  integras  omnibus 
»  et  singulis  Regularibus  utriusque  sexus,  etiam 
»  in  saeculo  de  legitima  licentia  viventibus,  ma- 
»  nere  SS.  Indulgentias  personales  a  S.  Sede  eis- 
»  dem  concessas,  et  non  revocatas.  —  VII  Mu- 
»  lieres  vero  Regulares  a  propriis  claustris  expul- 
»  sas,  quantumvis  exemptas,  et  etiam  in  novas 
»  domos  juxta  Literas  28  Junii  1866  translatas, 
»  decernit,  jurisdictioni  Ordinarii  Loci,  in  quo 
»  commorantur,  omnino  subesse.  —  VIII  Ordina- 
»  riis  autem  Locorum  facultatem  concedit,  iisdem 
»  Mulieribus  Regularibus  in  novis  domibus  com- 
» morantibus  Indultum  Oratorii  privati  pro  sua 

>  prudentia  impertiendi,  adeo  ut,  servatis  de  jure 
»  servandis,  Missa  in  ipso  Oratorio  quotidie  cele- 
»  brari  et  SSma  Eucharistia  asservari  possit,  ibi- 
»  que  ipsae  Religiosae,  Conversae,  Novitiae,  et 
»  Educandae,  si  quae  sint,  aliaeque  Mulieres  iis- 
»  dem  domibus  addictae,  praeter  Missae  inser- 
»  vientem,  S.  Communione  refici,  ac  praecepto  de 
»  audiendo  Sacro  satisfacere  valeant.  —  IX  Ipsis 

>  praeterea  Mulieribus  Regularibus  concedit  privi- 
»  legium,  ut  supra  sub  n.  V  Religiosis  viris  im- 

»  pertitum;  fruendi  scilicet  in  memoratis  Oratoriis 
»  omnibus,  et  quibuscumque  SS.  Indulgentiis, 
»  quae  Ecclesiae,  seu  Monasterio,  a  quo  expulsae 
»  fuerunt,  affixae  aut  assignatae  erant.  --  X  De- 
»  clarat,  ac  decernit,  Regularibus  suppressis,  etiam 
»  extra  praefatas  domos  degentibus  licere  persol- 
»  vere  horas  canonicas  juxta  proprii  Ordinis  Ca- 
»  lendarium,  et  non  obstante  defectu  tituli  sacri, 
»  suos  Ordines  exercere,  Missamque  in  quacumque 
»  Ecclesia,  de  licentia  Ordinarii  loci,  celebrare 
» juxta  ritum  Ecclesiae,  in  qua  celebrare  conti- 
»  gerit;  servato  tamen  proprii  Ordinis  ritu,  si  ce- 
»  lebrent  in  propria  Ecclesia,  cujus  custodia  alicui 
»  saltem  ex  suis  Confratribus  legitime  demandata 
»  sit,  aut  in  aliquo  ex  praefatis  sui  Ordinis  Ora- 
»  toriis.  —  XI  Declarat  insuper,  nihil  obstare,  quo- 
»  minus  ipsi  Regulares  suppressi  uti  valeant  fa- 
»  cultate  sibi  jam  ab  Ordinario  loci  concessa,  au- 
»  diendi  sacramentales  Christifidelium  Confessio- 
»  nes;  dummodo  tamen  eadem  facultas  expirata, 
»  aut  ab  ipso  Ordinario  revocata  non  fuerit,  ac 
»  dummodo  ea  utantur  iis  tantum  in  locis,  pro 
»  quibus  approbati  fuerunt.  —  XII  Superioribus 
»  tum  Generalibus,  tum  Provincialibus  facultatem 
»  concedit,  sive  per  se,  sive  per  alios  idoneos  Viros 
»  Religiosos,  ab  ipsis  deputandos,  indulgendi  Re- 
»  gularibus  sui  Ordinis  suppressis,  ut,  durantibus 
»  praesentium  temporum  circumstantiis,  quem- 
»  cumque  sive  Regularem,  sive  Saecularem,  ex 
>  approbatis  tamen  ab  Ordinario  loci,  Confessa- 

»  rium  sibi  eligere  valeant,  a  quo  etiam,  quatenus 
»  opus  sit,  a  casibus,  et  censuris  in  proprio  Or- 
»  dine  reservatis  absolvi,  et  super  irregularitate,, 
»  ex  violatione  earumdem  censurarum  quomodo- 
»  cumque  contracta,  dummodo  occulta  remaneat, 
»  dispensationis  gratiam  recipere  in  foro  tantum 
»  conscientiae  possint.  —  XIII  Declarat  insuper, 
»  quibuscumque  Regularibus  suppressis,  sive  in 
»  aliqua  domo,  prout  n.  i  commorantibus,  sive 
»  extra  domos  Religiosas  tamquam  saecularizatis 
»  ad  tempus  degentibus  licere  Confessiones  suas 

>  sacramentales  apud  Confessarios  proprii  Ordinis, 
»  legitime  a  suo  Prelato  approbatos,  peragere.  — 
»  XIV  Iisdem  Superioribus  Generalibus  indulget, 
»  ut,  perdurantibus  pariter  praesentium  temporum 
»  circumstantiis,  et  usque  dum  aliter  S.  Sedi  visum 
»  fuerit,  expleto  Superiorum  inferiorum  officio,  eos 
»  de  consilio  Definitorum  suorum  in  ipso  denuo 
»  confirmare,  iisdemque  alios  substituere  valeant, 
»  prout  magis  in  Domino  expedire  judicaverint.  — 
»  XV  Clericis  Regularibus  jam  solemniter  professis 

>  concedit,  ut  ad  titulum  paupertatis,  aut  ad  alium 
»  titulum  proprii  Instituti  ad  SS.  Ordines  ab  Or- 
»  dinario  Loci,  in  quo  domicilium  habent,  aut  ab 
»  alio  Episcopo  cum  dimissoriis  literis  ab  eo  datis, 
»  de  consensu  proprii  Superioris  Regularis,  et  ser- 
»  vatis  de  jure  servandis,  promoveri,  et  in  Ordi- 

>  nibus  sic  promoti  ministrare  valeant,  donec  a 
»  proprio  Ordine  seu  Instituto  legitima  ex  causa 

>  dimissi  non  fuerint.  —  XVI  Concedit  pariter  Re- 

»  gularibus  solemniter  Professis,  ut  Capellanias, 
»  aut  unum  dumtaxat  Beneficium  Ecclesiasticum, 
»  etiam  residentiale,  vel  cum  cura  animarum  de 
»  consensu,  et  ad  nutum  Ordinarii  Loci,  ac  an- 
»  nuentibus  Superioribus  suis,  in  administratio- 
»  nem  assequi,  et  retinere  legitime  possint,  quod 
»  tamen  dimittere  teneantur  statim  ac  ab  iisdem 
»  Superioribus  ad  claustra  revocati  fuerint.  — 
»  XVII  Facultatem  concedit  locorum  Ordinariis 
»  quoad  Moniales,  et  Superioribus  Generalibus 
»  quoad  Viros  Regulares,  indulgendi  sive  per  se, 
»  sive  per  idoneas  personas  ab  eis  subdelegandas 
»  respectivis  subditis  in  Italia  suppressis,  ut,  at- 
»  tentis  peculiaribus  circumstantiis,  iisque  perdu- 
»  rantibus,  non  obstante  solemni  paupertatis  voto, 
»  bona  sibi  legitimo  jure  spectantia,  ac  etiam  he- 
»  reditates,  salvo  tamen  jure  tertii  quaesito,  re- 
»  cipere,  adire,  ac  retinere,  deque  iis  nedum  con- 
»  tractus  inire,  sed  etiam  in  pios,  honestosque  usus, 
»  ac  praesertim  in  favorem  sui  Ordinis,  aut  Insti- 
»  tuti,  nec  non  in  grati  animi  significationem  per 
»  actus  sive  inter  vivos,  sive  causa  mortis  dispo- 
»  nere  valeant,  accedente  ipsius  Ordinarii,  aut  Su- 
»  perioris,  vel  alterius  per  eum  Deputati,  aut  sal- 
»  tem,  in  casu  necessitatis,  Confessarii  consilio, 
»  et  approbatione;  ita  tamen,  ut  rerum  suarum 
»  administrationem  ac  reditus,  quamdiu  vixerint 
»  in  Communitate,  quae  temporalia  bona  possidere 
»  possit,  eidem  Communitati  tradere  et  quidquid 

»  ex  bonis  propriae  Religionis  eisdem  provenerit, 
»  ipsi  Religioni,  adhibitis  cautelis,  relinquere  te- 
»  neantur.  Quod  si  Communitas  sit  ex  iis,  quibus 
»  possessio  bonorum  temporalium  permissa  non 
»  sit,  administrationem  hoc  in  casu  committant, 
»  alicui  tertiae  personae  ita,  ut  absque  licentia 
»  Ordinarii  aut  Superiorum  nihil  de  fructibus  sibi 
»  applicare,  aut  quocumque  modo  disponere  pos- 
»  sint.  —  XVIII  Omnibus  et  singulis  utriusque 
»  sexus  Regularibus  suppressis  indulget,  ut  pecu- 
»  nias  legitimo  titulo  acquisitas  de  licentia  Supe- 
»  riorum  suorum,  et,  quatenus  agatur  de  Monia- 
»  libus,  de  licentia  Ordinarii  Loci,  in  honesto  et 
»  licito  investimento,  sive  nomine  proprio,  sive  per 
»  interpositas  Personas  caute  collocare  possint;  ea 
»  tamen  lege,  ut  Regulares  in  Communitate  vi- 
»  ventes  titulos  ac  reditus  earumdem  pecuniarum 
»  eidem  Communitati,  aut  alicui  tertiae  personae, 
»  ut  supra,  tradere  teneantur,  neque  de  iis  pariter 
»  ullo  modo  absque  licentia  eorumdem  Superio- 
»  rum,  aut  ipsius  Ordinarii  disponere  valeant.  — 
»  XIX  Declarat  denique  praemissa  censenda  esse 
»  concessa  sine  ullo  praejudicio  cujuscumque  ge- 
»  neralis  seu  specialis  Indulti  alicui  Ordini,  seu 
»  personae  a  S.  Sede  impertiti,  iisdemque  prae- 
»  missis  cujuscumque  Ordinis,  Congregationis,  et 
»  Instituti  Constitutiones,  ac  caetera  quaecumque, 
»  etiam  speciali  mentione  digna,  in  contrarium  fa- 
»  cientia,  minime  obstare.  —  Datum  Romae  in 

»  S.  Poenitentiaria  die  18  Aprilis  1867 .  —  A.  M. 
»  Card.  Panebiaoco  M.  P.  —  L.  Peirano  S.  P. 
»  Secretarius  ». 

5.°  Aliquando  ex  mutatis  conditionibus  Re¬ 
ligiosorum  per  regulare  indultum  S.  Sedis,  aut 
per  aliquem  ejus  actum,  observantia  voti  pauper¬ 
tatis  nequit  eadem  manere.  Quid  enim  si  habitum 
sit  indultum  saecularizationis?  vel  si  Regularis 
factus  sit  Episcopus?  Porro  indulta  haec  saecula¬ 
rizationis  possunt  dari  vel  ad  tempus,  vel  in  per¬ 
petuum.  Si  datur  indultum  saecularizationis  ad 
tempus,  tunc  vix  est  quod  gravis  inducatur  va¬ 
riatio  in  regimine  vitae  Regularis,  nam  huic  con¬ 
ceditur  simpliciter  ut  sibi  provideat  quod  est  ne¬ 
cessarium  ad  honestam  sui  tuitionem,  et  vivat  sub 
Episcopi  Dioecesani  jurisdictione  pro  toto  eo  tem¬ 
pore,  quo  extra  Conventum  manet,  ad  quem  Con¬ 
ventum  pertinent  bona  a  Religioso  congregata.  In 
talibus  induitis  solent  apponi  duae  clausulae.  Pri¬ 
ma  est:  «  ut  Ordinario  subjaceant  in  vim  etiam 
»  voti  solemnis  obedientiae  ».  Ex  qua  clausula  de¬ 
ducitur,  quod  Ordinarius  habet  in  eos  et  auctori¬ 
tati  vam  et  dominati vam  potestatem.  Alia  clausula 
respicit  habitum,  quem  si  in  Religione  singularem 
habent,  ejus  debent  subter  vestes  saeculares  ali¬ 
quam  gestare  partem.  Sed  cum  datur  indultum 
perpetuae  saecularizationis,  etsi  hoc  sit  ejusdem 
tenoris  ac  indultum  saecularizationis  temporaneae, 
nihilominus  ad  petitionem  Religiosi  additur  indul¬ 
tum  facultatis  disponendi  de  bonis  ab  ipso  legitime 

acquisitis,  et  indultum  habendi  beneficia.  Ex  ad¬ 
juncto  primo  induito  Religiosus  valet  inter  vivos 
et  mortis  causa  disponere  de  rebus  suis;  et  ex  al¬ 
tero  induito  consequi  beneficia  etiam  in  titulum; 
cum  si  hoc  concessum  non  fuisset,  valeret,  ad  sum¬ 
mum  eadem  beneficia  consequi  in  precariam  ad- 
ministrationem  et  exercitium.  Unde  dicitur  voti 
paupertatis  observantia  moderata  iuxta  novae  con¬ 
ditionis  circumstantias;  seu,  ut  loquitur  indultum, 
debet  salva  esse  tantum  in  substantialibus  obser¬ 
vantia  voti  paupertatis.  Religiosus  autem  factus 
Episcopus  non  desinit  esse  Religiosus  sed  sicut 
caetera  vota  ita  tenetur  paupertatem  servare  im¬ 
potens  dominii  rerum  acquirendi,  quod  tamen  ac¬ 
quirit  Ecclesiae,  cum  antea  Monasterio  acquireret 
nec  valens  de  istis  disponere,  nisi  indultum  spe¬ 
ciale  a  S.  Sede  habuerit:  ob  exigentiam  vero  status 
Episcopalis  multo  latiorem  habet  usum  bonorum 
temporalium;  sicut  per  votum  obedientiae  ipse  sub¬ 
jacet  Pontifici,  et  non  suo  Superiori  Regulari. 
Haec  pariter  servanda  esse  a  Religiosis  auctis  Car- 
dinalitia  dignitate  pluribus  probat  Bouix  op.  eit. 
part.  quinta  sed.  1  cap.  8. 

6.°  Quid  importet  observantia  duorum  alio¬ 
rum  votorum,  nempe  castitatis  et  obedientiae,  com¬ 
muniter  a  jure  et  a  Doctoribus  traditur.  Castitas 
enim,  quae  ante  votum,  ut  habet  Ferraris  v.  votum 
art.  2  cum  Doctoribus,  ad  solam  virtutem  tem¬ 
perantiae  pertinebat,  post  votum  emissum  pertinet 
etiam  ad  virtutem  Religionis,  et  sic  violatio  casti- 

tatis  in  Regularibus  duplicem  habet  malitiam  spe¬ 
cificam,  nempe  luxuriae  contra  castitatem,  et  sa¬ 
crilegii  contra  Religionem;  quod  votum  interdicit 
quodcumque  conjugium.  In  hoc  observantia  eadem 
est  si  sint  vota  solemnia  vel  simplicia.  Differentia 
tantum  est  quoad  validitatem  actuum;  cum  enim 
votum  solemne  castitatis  irritet  anteriora  sponsalia, 
et  antecedens  matrimonium  ratum,  id  non  prae¬ 
statur  a  votis  simplicibus;  et  cum  matrimonium 
desuper  factum  sit  illicitum  editis  votis  simplicibus, 
est  quoque  invalidum  editis  solemnibus;  sponsalia 
vero  posteriora  sunt  invalida  utpote  promissiones 
inhonestae  in  utrisque  votis.  —  Obedientiae  pariter 
observatio  eadem  est  in  utrisque  votis.  — In  modernis 
quibusdam  Institutis  Mulierum  cum  votis  simpli¬ 
cibus  observantia  voti  obedientiae  multum  indi¬ 
screte  fuit  exacta,  cum  ex  eo  quod  in  Constitu¬ 
tionibus  scriptum  esset  debere  subditas  manife¬ 
stare  Superiorissis  propriam  conscientiam,  istae 
exigebant  non  modo  manifestationem  oralem  vel 
in  scriptis  publicarum  transgressionum  regulae  vel 
profectum  in  virtutibus,  sed  manifestationem  quo¬ 
que  tentationum  et  secretorum  conscientiae,  quae 
Sacramentali  Confessioni  reservantur.  Exinde  fa¬ 
ctum  ut  in  Institutis  probandis  et  Constitutionibus 
S.  Congregatio  Episcoporum  et  Regularium,  ut 
notatur  in  Collectanea  p.  832,  «  ob  abusus,  qui 
»  irrepserunt,  in  praesens  minime  solet  approbare 
»  aperitionem  conscientiae  Superiorissae,  sed  tan- 
»  tum  permittitur,  ut  Sorores  si  velint,  pandere 

»  possint  defectus  in  regulae  observantia,  et  pro- 
»  gressus  quoad  virtutes:  de  aliis  enim  ab  eis  agen- 
»  dum  est  cum  proprio  Confessario  > .  In  Institutis 
vero  jamdiu  probatis,  si  nimis  indiscreta  inter- 
petratio  huic  articulo  detur,  eadem  S.  Congregatio 
requisita  vel  admonita  verum  sensum  aperit  pro¬ 
hibens  hanc  secretorum  manifestationem,  et  hanc 
non  justam  dependentiam  subditarum  a  Superio- 
rissis  in  negotiis,  quae  prudenti  Confessariorum 
judicio  relinquenda  sunt. 

7.°  Verum  Ecclesia  istorum  votorum,  quando 
sunt  solemnia,  observantiam  communivit  speciali 
sanctione  indicens  legem  clausurae.  Haec  lex  clau¬ 
surae  praecepto  ecclesiastico  imposita  respicit  tum 
caenobia  virorum  Religiosorum,  tum  Sanctimonia¬ 
lium  mansiones,  sed  diverso  omnino  modo  utras¬ 
que  personas  attingit,  de  quibus  speciatim  loque- 
mur.  Haec  lex  importat,  ut  nec  Regulares  a  sua 
domo  vel  ambitu  clauso  exire  indiscriminatim  va¬ 
leant,  vel  extraneae  personae  illuc  induci  aut  per¬ 
venire  indiscriminatim  seu  absque  licentia.  —  Clau¬ 
surae  autem  nomine  venit  totum  illud  spatium, 
quod  intra  septa  Monasterii  aut  Conventus  conti¬ 
netur,  id  est  Cellae,  Officinae,  Caenaculum,  Dor¬ 
mitorium,  Infirmaria,  Coquina  et  hujusmodi  alia: 
itemque  viridaria  seu  horti  et  prata  cum  Conventu 
et  clausura  conjuncta;  nec  non  Sacristia,  siquidem 
ad  eam  non  pateat  aditus  nisi  per  januam,  quae 
sit  in  claustro:  sylvae  etiam  si  intra  septa  conti¬ 
neantur  sub  clausura  comprehenduntur.  Monaste- 

rii  tamen  tectum  extra  clausuram  reperiri  defi¬ 
nitum  est.  Quae  omnia  loca  muro  aliaque  modo 
circumscribi  ordinario  solent;  at  si  penitus  vallata 
non  sint,  nihilominus  sub  clausurae  nomine  ve¬ 
niunt.  Quo  posito  prius  de  clausura  Monialium 
verba  faciemus.  — Attenta  praesenti  Ecclesiae  disci¬ 
plina  clausurae  observantia  adeo  connexa  est  cum 
vero  proprieque  dicto  statu  Sanctimonialium,  ut 
quamvis  extare  possit  cum  clausura  Pontificia  Mo¬ 
nasterium,  in  quo  vota  nuncupentur  simplicia  tan¬ 
tummodo,  prout  in  Policastrensi  diei  6  Decem¬ 
bris  1839  Collectanea  pag.  96,  nequeat  tamen 
consistere  vicissim  Monasterium  cum  solemnibus 
votis,  quin  ibidem  obtineat  Pontificia  clausura. 
Quod  demonstrari  videtur  ex  indubia  ac  invariabili 
praxi  S.  Congregationis  EE.  et  RR.  quae  Monia¬ 
lium  instituta  ad  solemnium  votorum  Professionem 
admittere  non  solet,  nisi  conditione  adiecta,  ut  in 
earumdem  domibus  perfecta  clausura  Pontificia 
asservetur,  prouti  patet  ex  resolutionibus  editis  in 
Racennaten.  6  Deeembr.  1839,  Januen.  stiper  ap- 
prob.  mon .  13  Januar.  1841,  et  Regien.  votorum 
et  clausurae  13  Januar.  1843.  Haec  imo  doctrina 
adeo  explorata  hodie  censetur,  ut  eo  ipso  quod  in 
aliquo  Monasterio  Pontificia  clausura  non  inve¬ 
niatur,  statim  infertur  vota,  quae  ibidem  emittun¬ 
tur,  non  solemnia,  sed  simplicia  tantummodo  esse 
debere.  Neque  tandem  praetereundum  est,  quod, 
cum  paucis  abhinc  annis  dubium  exortum  fuisset 
circa  qualitatem  votorum,  quae  emittebantur  in 

quibusdam  Americae  Monasteriis,  mature  ac  cum 
gravi  doctrinae  et  eruditionis  apparatu  articulum 
perpenderunt  duo  Sac.  Congregationis  Consultores 
in  diversam  abeuntes  sententiam;  sed  particularis 
EE.,  et  RR.  Cardinalium  Congregatio  aSSmoD.  N. 
specialiter  deputata  adhaerere  visa  est  sententiae, 
quae  tenet,  Moniales  ad  Professionem  votorum  so- 
lemnium  ab  Apostolica  Sede  admissas,  servare  de¬ 
bere  clausuram  Pontificiam,  nisi  specialiter  ab  hac 
clausurae  lege  dispensatae  fuerint.  —  Clausurae  lex 
pro  Monialibus  primitus  inducta  est  a  Bonifacio  VIII 
prout  ex  cap.  unie.  h.  t.  in  VI.  Nam  licet  in  an¬ 
tiquis  canonibus  multa  sint  hujus  clausurae  prae¬ 
cepta,  nullibi  tamen  erat  absolute  injuncta,  sed 
dependenter  fere  a  legitima  facultate  Abbatissae. 
Quae  lex,  cum  multis  in  locis  aut  non  fuisset  in 
praxim  deducta,  vel  tractu  temporis  in  desuetu¬ 
dinem  abiisset,  fuit  renovata  a  Concilio  Tridentino 
sess.  25  cap.  5  de  regularibus ,  et  confirmata  a 
Pio  V  Constitutione  «  Decori  et  honestati  »  diei 
1  Februarii  1569,  a  Gregorio  XIII  Constitutione 
«  Deo  Sacris  »  diei  31  Decembris  1572 ,  et  alia 
«  Ubi  gratiae  »  idibus  Junii  1575 ;  et  inter  alios 
Pontifices  a  Benedicto  XIV  Constitutione  «  Salu¬ 
tare  »  diei  11  Januarii  1742.  Constitutionum  haec 
summa  est.  —  (a)  Lex  clausurae  Monialium  im¬ 
portat,  ut  Monialis  nulla  post  Professionem  valeat 
exire  de  Monasterio  etiam  ad  breve  tempus  quo¬ 
cumque  pretextu  nisi  in  casibus  a  jure  con¬ 
templatis  et  modo  pariter  a  jure  praescripto,  vel 

ex  licentia  Apostolica;  et  nemini  pariter  extraneo 
ingredi  in  Monasterium  vel  clausuram  liceat  nisi 
obtenta  legitima  licentia.  —  (b)  Clausurae  custos 
est  Episcopus  loci  Ordinarius,  qui  ex  praecepto 
Concilii  Tri  dentini  dato  sub  obtestatione  divini  ju¬ 
dicii  et  interminatione  maledictionis  aeternae  in 
omnibus  Monasteriis  sibi  subjectis  ordinaria,  in 
aliis  vero  Sedis  Apostolicae  Auctoritate  clausuram 
Sanctimonialium,  ubi  violata  fuerit,  diligenter  re¬ 
stitui,  et  ubi  inviolata  est,  conservari  maxime  pro¬ 
curabit,  inobedientes  atque  contradictores  per  cen¬ 
suras  ecclesiasticas  aliasque  poenas  quacumque  ap¬ 
pellatione  postposita  compescens,  invocato  etiam 
ad  hoc,  si  opus  fuerit,  auxilio  brachii  saecularis.  — 
(c)  Hodie  autem  vix  est  regio,  in  qua  valeat  cum 
effectu  invocari  brachii  saecularis  auxilium,  sed 
benignissimus  Deus  providit,  ut  Ecclesia  hoc  non 
egeret  propter  acquiescientiam  subditorum  ad  leges 
ecclesiasticas.  —  Quo  vero  ad  censuras  in  contrafa- 
cientes  latas  hodie  attendenda  est  Constitutio  «  Apo¬ 
stolicae  Sedis  moderationi  »  pluries  citata,  quae 
inter  excommunicationes  latae  sententiae  Romano 
Pontifici  reservatas  hanchabetsub  nam.  VI.  «  Vio- 
>  lantes  clausuram  Monialium,  cujuscumque  ge- 
»  neris  aut  conditionis,  sexus,  vel  aetatis  fuerint 
»  in  earum  Monasteria  absque  legitima  licentia  in- 
»  grediendo;  pariterque  eos  introducentes  vel  ad- 
»  mittentes;  itemque  Moniales  ab  illa  exeuntes 
»  extra  casus  ac  formam  a  S.  Pio  V  in  Consti- 
»  tutione  «  Decori  »  praescriptam.  »  —  Dico  quoad 

censuras,  manent  enim  aliae  poenae  in  dictis  Bullis 
indicatae,  nempe  privatio  dignitatum,  officiorum, 
et  administrationum  ipso  facto,  et  inhabilitas  ad 
ea  et  alia  in  posterum  obtinenda.  Interpretatio 
hujus  articuli  haec  esse  videtur:  —  1°  ut  includat 
quascumque  personas  etiam  in  infantili  aetate  con¬ 
stitutas,  quatenus  eos  introducentes  vel  admittentes 
tali  censura  mulctentur,  prout  jam  antecedentibus 
decretis  erat  statutum.  —  2.°  Ad  actus  inculpabi- 
litatem  et  exemptionem  a  censuris  requiritur  li¬ 
centia  ingressus  legitima,  quocumque  tandem  modo 
ea  concedatur;  unde  non  est  necessarium  saltem 
ad  evitandam  censuram,  ut  ea  detur  in  scriptis  ad 
formam  decreti  Concilii  Tridentini,  et  articulus 
nihil  innovat  quoad  personas,  quae  legitime  valent 
hanc  licentiam  concedere.  —  3.°  Quoad  Moniales 
violantes  clausuram  omnes  casus  sive  a  Constitu¬ 
tionibus  Apostolicis  sive  a  decisionibus  SS.  Con¬ 
gregationi  contemplati  admittuntur,  qui  inter  alios 
Doctores  a  Ferraris  v.  Moniales  art.  3  referun¬ 
tur.  — 4°  Circa  liceitatem  egressus  standum  ad  casus 
et  formam  Constitutionis  Pii  V  «  Deeori  » .  Porro 
forma  est,  quod  habeatur  praeter  rationabilitatem 
causae  licentia  Episcopi  in  scriptis  data,  seu,  cu- 
jusque  loci  Ordinarii,  etiamsi  praedicat  Monaste¬ 
ria  ab  Episcoporum  et  Ordinariorum  judisdictione 
exempta  esse  reperiantur,  praeter  licentiam  alio¬ 
rum  Superiorum  Ordinum,  quibus  cura  Monaste¬ 
riorum  incumbit,  si  tamen  licentia  haec  haberi  pos¬ 
sit  et  periculum  non  sit  in  mora,  ut  in  magno  in- 

cendio.  At  casus,  juxta  sententiam  communem 
Doctorum,  non  sunt  tantum  tres  notati  in  Consti¬ 
tutione  Pii  V ,  nempe  incendii,  in firmitatis,  leprae, 
vel  epidemiae,  sed  etiam  et  alii  tribus  praedictis 
consimiles,  et  aeque  aut  magis  graves,  ut  immi¬ 
nens  bellum,  inundatio  fluminis,  ruina  aedificii,  in 
quibus  permissus  est  egressus,  et  Doctores  conve¬ 
niunt  apud  Perraris  loe.  cit . ,  atque  puto  ab  ar¬ 
ticulo  citato  admitti.  —  5.°  Istae  autem  censurae 
incurruntur  in  violatione  clausurae,  quae  Monia- 
libus  praescripta  est  vota  solemnia  emittentibus, 
de  quibus  sermo  habetur  in  Concilio  Tridentino 
sess.  25  eap.  6  et  in  Constitutione  Pii  V ;  non 
autem  in  violatione  clausurae,  quae  domibus  pia¬ 
rum  mulierum  in  communitate  viventium  et  vota 
simplicia  emittentium  imponitur  sive  ab  Episcopis, 
sive  vi  suarum  Constitutionum,  sive  etiam  vi  voti 
specialis,  prout  habetur  etiam  ex  decisione  die 
1  Augusti  1839  edita  a  S.  Congregatione  Epi¬ 
scoporum  et  Regularium  relata  a  Lucidi  op.  cit. 
vol.  2  pcig.  310;  etsi  in  violatione  talis  clausurae 
possit  incurri  censura  ab  Episcopo  fortasse  com¬ 
minata. 

8.°  Clausurae  lex  viris  Religiosis  imposita 
eos  pariter  respicit  et  extraneos.  Sed  quoad  Re¬ 
ligiosos  lex  clausurae  primo  importat,  ut  ipsi  ne¬ 
queant  a  claustro  egredi  nisi  habita  licentia  a  Su¬ 
periore,  sub  cujus  potestate  sunt,  nempe  gubernio, 
custodia  et  dependentia;  atque  haec  obligatio  non 
exeundi  absque  licentia  per  se  et  in  genere  suo 

est  gravis,  quamvis  dari  possint  casus,  in  quibus 
peccatum  sit  leve  ob  parvitatem  materiae.  —  Sed 
secundo  haec  lex  prohibet  ne  foeminae  admittantur. 
Quam  quidem  prohibitionem  antiqui  etiam  canones 
ediderant  in  can.  placuit ,  ccm.  juxte  et  can.  Mo¬ 
nachi  causae  16  quaesi.  1  et  can.  percenit  caus.  18 
quaest.  2;  sed  non  deerant  concessiones  et  indulta, 
quibus  permittebatur  mulieribus  ingressus  in  vi¬ 
rorum  Monasteriis.  At  Pius  V  in  Costitutione 
«  Regularium  Personarum  »  anni  1566  dictas  li¬ 
centias  revocavit,  simulque  decrevit  excommuni¬ 
cationis  poenam  ipso  facto  incurrendam  in  mu¬ 
lieres  sub  privilegiorum  pretextu  clausuram  Re¬ 
ligiosorum  ingredientes,  quam  censuram  etiam 
incurrunt,  etsi  absque  hoc  praetextu  ingrediantur, 
ut  constat  ex  Constitutione  «  Apostolicae  Sedis  » 
in  qua  inter  Excommunicationes  latae  sententiae 
Summo  Pontifici  reservatas  sub  art.  VII  haec 
notatur;  «  Mulieres  violantes  Regularium  virorum 
»  clausuram  et  Superiores  aliosque  eas  admitten- 
»  tes.  »  Circa  quem  articulum  notanda  sunt  se¬ 
quentia:  —  (a)  Juxta  Pirhing  num.  45  h.  t.  in 
Bullis  Pontificum  non  comprehendebantur  Impera¬ 
trices,  et  Reginae  earumque  filiae,  et  aliae  foeminae 
quaecumque,  quae  illas  comitarentur,  proinde  vi¬ 
detur  haec  exceptio  mansisse  in  dicta  Constitu¬ 
tione,  in  qua  non  est  sermo  de  ingressu,  sed  de 
violatione  clausurae,  quam  illae  ingrediendo  non. 
violabant  utpote  in  decretis  non  comprehensae. 
Quemadmodum  non  comprehenduntur  aliae  foe- 

minae  indultum  Apostolicum  habentes  in  forma 
legitima  ostensum  Ordinariis,  ut  habet  Benedi¬ 
ctus  XIV  Constitutione  «  Regularis  disciplinae  » 
diei  3  Januarii  1742.  —  ((3)  Nomine  Religiosorum 
admittentium  veniunt  omnes  Religiosi  active  in¬ 
fluentes  in  talem  ingressum  mulierum,  ut  sunt 
invitantes,  consulentes,  hortantes,  januam  aperien¬ 
tes,  recipientes,  reducentes,  permissionem  aucto- 
ritative  concedentes  etc.,  prout  docet  Ferraris  v. 
Concentus  art.  3.  num.  30.  —  (y)  Qui  omnes 
juxta  Bullas  Pontificum  incurrebant  ipso  facto  pri¬ 
vationem  officiorum  suorum,  inhabilitatem  ad  ipsa 
et  suspensionem  a  divinis;  hodie  hanc  non  incur¬ 
runt,  cum  non  sit  relata  in  dicta  Constitutione 
«  Apostolicae  Sedis ,  »  sed  loco  ejus  incurrunt  ex¬ 
communicationem  Pontifici  reservatam.  Disputatur 
vero  a  Doctoribus,  an  alias  supradictas  poenas  in¬ 
currant,  et  probabilior  est  sententia,  quod  illae  ut- 
pote  poenae  maneant,  quia  de  poenis  laudata  Con¬ 
stitutio  non  est  locuta,  nec  loqui  debebat.  — 
(3)  Demum  eadem  animadversio  facienda  est,  quae 
supra;  nempe  hic  considerari  domos  Religiosorum, 
qui  habent  vota  solemnia,  de  quibus  praefatae  Con¬ 
stitutiones  Pontificiae  locutae  sunt,  non  vero  do¬ 
mos  Congregationum  cum  votis  simplicibus. 


T.  II.  -  P.  II. 

De  Religiosis  domibus ,  ut  Episcopo  sint  subjectae. 


l.°  Optime  advertit  Reiffenstuel  h.  t.  nam.  2 , 
quod  quamvis  generaliter  et  late  loquendo  nomine 
Domus  Religiosae  veniat  omnis  locus  pius  aucto¬ 
ritate  Episcopi  erectus  sive  consecratus  sive  non; 
proprie  tamen  et  stricte  ad  propositum  loquendo 
Domus  Religiosa  est  locus  pius  non  consecratus, 
auctoritate  tamen  Episcopi  erectus,  ut  fert  com¬ 
munis  sententia  fundata  in  cap.  4  et  cap.  Jin.  h.  t. 
Hinc  talia  habentur  Monasteria,  xenodochia,  hos¬ 
pitales  domus,  Confraternitates,  Congregationes  et 
alia  quaecumque  loca  ad  charitatis,  misericordiae, 
aut  Religionis  opera  exercenda  destinatae,  dum¬ 
modo  Auctoritate  Ecclesiastica  fundatae  sint;  secus 
juxta  Glossam  cap.  4  h.  t.  v.  Pontificis  erunt 
loca  pia,  sed  non  religiosa. 

2.°  Omnia  haec  loca  Religiosa  juxta  regulam 
canonicam  generalem  Episcopo  sunt  subjecta, 
cujus  jurisdictio  totam  Dioecesim  complectitur,  nisi 
ab  Auctoritate  Superiore  Ecclesiastica  haec  loca 
fuerint  ab  Episcoporum  jurisdictione  per  exem¬ 
ptionem  subtracta.  Id  revera  accidit  de  omnibus 
Religionibus;  proinde  hodie  hanc  ipsae  invocant 
exemptionem  de  jure  communi ,  et  Monasteria  ac 
Coenobia  etsi  in  Dioecesi  sint,  de  Dioecesi  tamen 
non  sunt,  ut  habet  Fagnanus  in  cap.  9  de  his, 
quae  Jiunt  a  Praelatis  num.  35.  Istius  exem¬ 
ptionis  antiquissima  sunt  licet  peculiaria  indulta, 
quae  probant,  quam  inepte  Febronius  aliique  cla¬ 
maverint  exemptiones  concessas  esse  a  Pontificibus 
Romanis  innixis  Decretalibus  Isidorianis.  Cum 
enim  istae  saeculo  nono  Ecclesiae  comparuerint, 
jam  antiquiori  aevo  habemus  plura  Monasteria 
fuisse  exemptione  donata  a  S.  Sede.  Revera  hoc 
jus  donandae  exemptionis  in  Ecclesia  recognitum 
fuit  quoque  in  Patriarchis,  qui  Crucem  Patriar- 
chalem  figentes  in  fundatione  Monasteriorum,  quod 
a  Graecis  dicebatur  Patriarchale  Stauropegium , 
ea  faciebant  immunia  a  jurisdictione  Episcoporum, 
in  quorum  Dioecesi  erant  fundata,  et  sibi  solum 
reservabant.  Cujus  Pontificiae  auctoritatis  exempla 
habemus  in  Concilio  Romano  III  anno  601  coacto, 
ut  apud  Mansi  Collect.  Concil.  tom.  10  column. 
486 ;  aliaque  habemus  exempla  Honorii  I  apud 
Zaccaria  Antifebr.  p.  2.  lib.  5.  cap.  1  num.  6, 
et  Joannis  IV  apud  Mabillon  annal.  Benedict. 

torri.  1  append.  2  nam.  17,  et  18  aliorumque 
Pontificum.  Quod  privilegium  tunc  temporis  erat 
cuique  Monasterio  singulare;  sed  quando  saeculo  X 
haec  coiverunt  in  Congregationes,  aut  Abbati  ge¬ 
nerali  veluti  capiti  subjecta,  quod  primo  factum 
est  in  Congregatione  Claniacensi,  ut  refert  Bianchi 
Dell' esterior  disciplina  della  Chiesa  lib.  2  cap.  2 
§  5,  tunc  istud  exemptionis  privilegium  coepit  esse 
pluribus  commune,  donec  Institutis  posterioribus, 
Dominicanorum,  Franciscanorum,  aliorumque,  ad 
formam  Congregationis  copulatis,  hoc  privilegium 
evasit  omnium  Regularium  commune  jus.  —  In 
qua  re  Romanis  Pontificibus  nec  jus  defuit,  neque 
gravissimae  causae.  Romanus  Pontifex  quidem  ex 
auctoritate,  quam  habet  in  universam  Ecclesiam, 
si  in  assignandis  subditis  cuique  Episcopo  aliquos 
ab  ejus  eximit  jurisdictione,  sibique  subjicit,  utitur 
jure  suo  ut  Caput  et  Princeps  Ecclesiae,  et  nihil 
est,  cur  quisquam  de  hac  exemptione  conqueratur. 
Sed  et  fuerunt  gravissimae  rationes,  cur  hanc 
exemptionem  concederent.  Ab  Auctoribus  quatuor 
assignantur,  nempe:  —  la  Ne  Regularium  Con¬ 
gregationum  unitas  dissolveretur.  —  2a  Ut  fortiori 
vinculo  particulares  Ecclesiae  Sedi  Apostolicae 
tamquam  centro  unitatis  devincirentur.  —  3a  Ut 
conservaretur  et  promoveretur  disciplina  religiosa 
in  iisdem  Institutis.  —  4a  Ut  prospiceretur  Reli¬ 
giosorum  quieti,  et  ab  ipsis  gravamina  arceren¬ 
tur.  —  Quas  rationes  fuse  inter  alios  exponit  Bouix 
oper.  cit.  p.  4  sect.  2.  cap.  2  §  3.  Hae  porro 

rationes  non  modo  utilitatem,  sed  et  necessitatem 
exhibent  concedendarum  exemptionum. 

3.°  Sed  exemptio  haec  Regularium  non  est 
talis,  ut  ipsi  numquam  experiantur  jurisdictionem 
Episcopalem;  sunt  enim  plures  casus,  in  quibus 
Episcopi  tamquam  Apostolicae  Sedis  Delegati  in 
eos  jurisdictionem  exercent,  certis  tamen  limitibus 
in  ipsa  Delegatione  definitam.  Casus,  in  quibus 
Regulares  sunt  Episcopis  obnoxii  tamquam  Sedis 
Apostolicae  Delegatis,  Fagnanus  quadraginta  se¬ 
ptem  enumerat  in  cap.  Grave  de  offic.jud.  ordin.,  ( 
Barbosa  recenset  quinquaginta  duos  de  ojjic.  et 
potest.  Epise.  allegat.  105,  Giraldi  vero  op.  cit. 
p.  1  sect.  190  et  191  istorum  casuum  duas  satis 
longas  facit  appendices  et  enumerationes,  dum 
sect.  192  tertiam  profert  appendicem  casuum,  in 
quibus  non  subduntur;  quas  legere  libet,  ut  eosdem 
casus  dignoscere  quis  possit.  —  Sed  non  gaudent 
omnia  Monasteria  et  Conventus  etiam  pertinentes  ad 
Ordines  exemptos  supradicta  exemptione,  nisi  ha¬ 
beatur  respectus  ad  numerum  Religiosorum  in  eis 
actu  et  permanenter  degentium.  Super  qua  re  plures 
Constitutiones  et  Decreta  Romanorum  Pontificum 
edita  sunt,  atque  Sacrarum  Congregationum  ad 
dubia  proposita  responsiones.  Cum  vero  talia  De 
creta  et  Constitutiones  non  omnia  sint  generalia, 
ac  nonnullae  respiciant  Conventus  et  Monasteria 
post  aliquam  aetatem  erecta,  non  vero  jam  exis- 
tentia  tempore  editarum  Constitutionum  vel  De¬ 
cretorum;  hinc  universam  legislationem  sequen- 

tibus  numeris  comprehendemus:  —  1°  Conventus- 
omnes  intra  vel  extra  Italiam  et  insulas  adjacentes,, 
in  quibus  saltem  duodecim  Religiosi  commorantur, 
ab  Episcoporum  jurisdictione  sunt  immunes  quan¬ 
doquidem  privilegia  Regularium  ad  hos  quod  at¬ 
tinet,  nullam  ab  Apostolicis  Constitutionibus  limi¬ 
tationem  passa  sunt.  —  2°  Conventus  omnes  intra 
vel  extra  Italiam  et  Insulas  adiacentes,  quorum 
erectio  facta  est  post  diem  21  Junii  1625 ,  in  quibus 
minor  quam  duodecim  Religiosorum  numerus  con¬ 
stitutus  est,  visitationi,  correctioni,  et  omnimodae 
jurisdictioni  Ordinariorum  subsunt:  id  enim  con¬ 
sonum  est  Decreto  Urbani  VIII  et  Innoc.  XII,  quod 
inscribitur  De  celeb.  miss.,  nec  non  circa  Italiam 
et  Insulas  adiacentes  Decreto  Innoc.  X  «  Ut  in 
parvis.  »  —  3°  Conventus  omnes  ante  diem  21  Ju¬ 
nii  1625  erectos,  si  agatur  de  locis  extra  Italiam 
et  Insulas  adiacentes  exemptionem,  quae  Regula¬ 
rium  propria  est,  non  amiserunt,  at  adhuc  reti¬ 
nent:  namque  Pontificum  Constitutiones,  quae  in¬ 
secutae  sunt,  nullam  iisdem  limitationem  intule¬ 
runt  :  porro  eaedem  Constitutiones  Italiam  et  Insulas 
adiacentes  tantummodo  afficiebant.  Et  quamvis  In¬ 
nocentius  X  in  Const.  «  Instaurandae  »  providere 
se  velle  circa  Conventus  extra  Italiam  edixisset, 
attamen  nulla  in  posterum  dispositio  neque  ab  eo, 
neque  a  successoribus  ejus  edita  unquam  fuit.  — 
4°  Circa  Conventus  intra  Italiam  et  Insulas  adia¬ 
centes,  qui  minorem  quam  duodecim  Religiosorum 
numerum  complectuntur,  et  fundati  fuerunt  ante- 

diem  21  Junii  1625  standum  est  Const.  «  Instau¬ 
randae  y>  et  Decreto  «  Ut  in  parvis  »  ac  pedisse- 
quis  S.  Congregationis  super  Stat.  Reg.  declara¬ 
tionibus  juxta  modum,  videlicet  —  Quod  Conventus 
primo  suppressi  et  postea  ex  gratia  restituti.  Epi¬ 
scoporum  jurisdictioni  obtemperent,  donec  duo¬ 
decim  Religiosos  alere  possint,  et  actu  alant ;  quae 
jurisdictio  ordinaria  non  est,  sed  ab  Apostolica 
Sede  delegata,  ut  videre  est  in  Decreto  «  Ut  in 
parvis  »  —  Quoad  Conventus  qui  suppressionem 
passi  non  fuerunt,  eo  quod  tempore  datae  Const. 
« Instaurandae  »  numerum  praefixum  ad  regula¬ 
rem  observantiam  custodiendam  recensebant,  si 
post  id  temporis,  et  etiam  ulterius  reditibus  quo¬ 
modocumque  imminutis  sex  saltem  Religiosos  pro¬ 
batae  vitae,  quorum  quatuor  sint  Sacerdotes,  mi¬ 
nime  continent,  Episcoporum  jurisdictio  non  or¬ 
dinaria  sit,  sed  delegata,  quod  cavetur  in  eodem 
Decreto.  — •  Quod  tandem  Conventus,  qui  tametsi 
in  vim  Const.  «  Instaurandae  »  et  literarum  S.  C. 
supprimi  debuissent,  nihilotamen  actu  suppressi 
non  sunt,  quia  suppressionis  decretum  effectui  mi¬ 
nime  commissum  fuerit,  si  sex  Religiosos  de  fa¬ 
milia  connumerent,  in  Decreto  «  Ut  in  parvis  » 
comprehensi  non  intelliguntur,  adeoque  Episcopi 
nullam  in  iis  jurisdictionem  vindicare  sibi  possunt, 
ut  S.  C.  Ep.  et  Reg.  declaravit  in  una  Cappue- 
r inorum  29  Nov.  1657 ,  et  alias  pluries,  ut  in 
Auximana  1744  juxta  modum  superius  enar¬ 
ratum. 

4.°  Haec  porro  exemptio  a  jurisdictione  Or¬ 
dinariorum  ex  privilegio  a  jure  communi  inducto 
competit  omnibus  Ordinibus  Regularibus,  ut  Sedi 
Apostolicae  immediate  sint  subjecti ;  sed  quid  cen¬ 
sendum  est  de  Congregationibus  votorum  simpli¬ 
cium?  Profecto  haec  Instituta  votorum  simplicium 
eorumque  Alumni  Ordinibus  et  personis  Regula¬ 
ribus  non  accensentur,  unde  talis  privilegii  parti¬ 
cipes  non  sunt.  Ista  quippe  nihil  aliud  sunt,  nisi 
piae  Congregationes  et  Ecclesiasticae  Societates  de 
Clero  saeculari,  ita  ut  nisi  peculiari  aliquo  privi¬ 
legio  ex  speciali  S.  Sedis  gratia  concesso  fruantur, 
illo  communi  exemptionis  privilegio,  quod  Regu¬ 
larium  proprium  est,  minime  gaudeant.  Revera 
Congregatio  Doctrinae  Christianae  Galliarum  post 
factam  dissolutionem  unionis  a  Congregatione  So- 
maschae  anno  1647  ab  Innocentio  X  reducta  fuit 
ad  statum  Congregationis  Cleri  saecularis  per  haec 
verba:  «  post  dissolutionem  dictae  unionis  in  dicta 
»  Congregatione  Doctrinae  Christianae  admissi  et 
»  in  futurum  admittendi  tamquam  Clerici  saecu- 
»  lares  sunt  habendi.  »  Item  ab  Alexandro  VIII 
anno  1655  Congregatio  Missionis  S.  Vincentii  a 
Paulo  declarata  fuit  «  de  Corpore  Cleri  saecularis;  » 
quod  declaratum  fuit  de  ceteris  Institutis  votorum 
simplicium.  Imo  nec  qualitatem  Regularis  S.  Sedes 
concedendam  esse  censuit  cuidam  Congregationi 
Presbyterorum,  in  qua  vota  simplicia  edebantur, 
ut  ex  Rescripto  S.  Congregationis  EE.  et  RR.  diei 
16  Septembris  1864.  —  Multum  vero  interest  Con- 

gregationes  istas  fuisse  cum  suis  Constitutionibus 
a  S.  Sede  probatas,  vel  potius  non  probatas.  Nam 
si  hae  Congregationes  existant  sola  permissione 
Ordinariorum  absque  ulla,  approbatione  S.  Sedis, 
tunc  dubitari  non  potest,  quin  absque  ulla  limi¬ 
tatione  auctoritati  et  jurisdictioni  illorum  omnino 
subjaceant;  cum  Ordinarii  permittentes  existere 
illas  Congregationes  in  sua  Dioecesi  haud  certe 
suae  plenae  jurisdictioni  valedixerint.  Verum  si 
fuerint  a  S.  Sede  una  cum  suis  Constitutionibus 
probatae,  tunc  sunt  obnoxiae  seu  subjectae  juris¬ 
dictioni  Ordinariorum,  salvis  tamen  Constitutio¬ 
nibus ,  seu  iis  exceptis,  quae  cadunt  sub  interno  ac 
disciplinari  regimine  et  administratione.  Quam¬ 
vis  enim  jurisdictio  sit  imperium  in  subditos,  et 
in  genere  conveniant  cum  interno  regimine  Com¬ 
munitatis;  in  specie  tamen  valde  differunt  inter  se. 
Regimen  quippe  Communitatis  reducitur  ad  quam¬ 
dam  superioritatem  et  auctoritatem  curandi  obser¬ 
vantiam  Constitutionum:  e  contra  jurisdictio  exten¬ 
ditur  etiam  ad  omnes  actus  juridicos,  seu  ad  actus 
a  jure  communi  Ordinariis  locorum  speciatim  at¬ 
tributos.  Hinc  dimissorias  ad  Ordines  concedere, 
secluso  peculiari  privilegio,  non  Superioribus  In¬ 
stitutorum  jure  competit;  sed  dumtaxat  locorum 
Ordinariis;  non  ad  illos,  sed  ad  istos  tantum  per¬ 
tinet  criminalia  judicia  pro  delictis  communibus 
exercere:  ad  hosce  solummodo  Sacram  Visitatio¬ 
nem,  salvis  Constitutionibus,  peragere:  ad  hos  de¬ 
mum  Confessarios  etiam  pro  Institutorum  Alumnis 

approbare.  Quapropter  superioritas  Institutorum 
minus  late  patet,  quam  Ordinariorum  jurisdictio, 
atque  altera  separatim  ab  alia  exerceri  potest,  quin 
una  in  sua  provincia  ab  altera  dependeat.  Unde 
fit,  ut  qui  praesunt  Institutis,  Superiores  vel  Mo¬ 
deratores  nuncupentur,  numquam  vero  Ordinarii, 
quia  licet  polleant  auctoritate  pro  interno  regimine, 
carent  tamen  ordinaria  jurisdictione.  Idque  con¬ 
firmatur  ex  generali  approbationis  formula,  qua 
uti  solet  S.  Congregatio  EE.  et  RR.  pro  hujus¬ 
modi  Institutis;  nempe:  «  SSmus  praefatum  Insti¬ 
tutum  uti  Congregationem  votorum  simplicium 
sub  regimine  Moderatoris  (vel  Moderatricis)  gene¬ 
ralis,  salta  ,  Ordinariorum  jurisdictione  ad  prae¬ 
scriptum  SS.  Canonum ,  et  Apostolicarum  Constitu¬ 
tionum _ approbat  atque  confirmat  >.  —  Sed  quae¬ 

nam  sunt,  quae  cadunt  sub  interno  ac  disciplinari 
regimine?  Juxta  citata  Collectanea  pag.  477  ca¬ 
dunt  seu  comprehenduntur  ea  omnia,  de  qui¬ 
bus  loquuntur  Constitutiones,  nempe  bonorum 
temporalium  administratio,  domorum  gubernium. 
Superiorum  electiones,  Novitiorum  receptiones, 
punitiones  transgressionum  et  inobedientiae,  alio¬ 
rumque  domesticorum  excessuum,  executiones  De¬ 
cretorum  et  Sententiarum  Superiorum,  quae  ob¬ 
servantiam  Constitutionum  respiciunt,  in  quibus 
aliisque  similibus  Ordinarii  nullatenus  se  ingerere 
possunt,  nisi  in  casibus  a  jure  expressis.  Ratio 
ea  esse  videtur;  quia  S.  Sedes  approbando  Con¬ 
stitutiones  Institutorum,  approbat  in  eis  superio- 

ritatem;  quia  non  datur  Communitas  sine  Supe¬ 
riore.  Et  quemadmodum  superioritas  sine  libera 
auctoritate  curandi  bonum  Communitatis  esset  no¬ 
men  vacuum  et  inane;  ita  S.  Sedes  eam  approbat 
cum  libera  auctoritate  curandi  observantiam  eo¬ 
rum  quae  in  Constitutionibus  continentur;  quin  in 
hoc  regimine  ab  Ordinariis  ullimode  dependeat, 
tum  ne  quid  novi  praeter  ea,  quae  a  S.  Sede  ap¬ 
probata  jam  sunt,  per  externam  aliam  auctoritatem 
introducatur,  tum  ne  ob  exigentias  Ordinariorum 
fiat  collisioni  auctoritatum  locus;  tum  denique  quia 
eorum,  in  quibus  S.  Sedes  apposuit  manus,  re¬ 
cursus  ac  judicium  sibi  uni  reservavit.  Unde  est, 
quod  Episcopi  in  casu  neque  pro  tuenda  obser¬ 
vantia  Constitutionum  se  possunt  ingerere,  sed  si 
sciant  Professos  votorum  simplicium  in  hoc  defi¬ 
cere,  partes  officii  eorum  sunt,  S.  Sedem  de  hoc 
certiorem  reddere.  Quod  et  praxi  perpetua  S.  Con¬ 
gregationis  Episcoporum  et  Regularium  probatur, 
et  Literis  Apostolicis  Benedicti  XIV  in  forma  Bre¬ 
vis,  quae  incipiunt  «  Emanavit  nuper  »  diei  21  Ja¬ 
nuarii  1758 .  Quae  omnia  referuntur  in  Collecta¬ 
neis  citatis  pag.  480  et  seq.;  sicut  in  pag.  53  et 
aliis  in  locis.  —  Haec  valent  de  Institutis  virorum 
in  quibus  eduntur  vota  simplicia,  non  autem  de 
Institutis  mulierum,  in  quibus  servatur  Constitutio 
Gregorii  XV  «  Inscrutabili ,  »  scilicet  ut  sint  sub 
tutela  Episcoporum  etiam  quando  vota  solemnia 
in  ipsis  eduntur. 

5.°  Ceterum  quod  attinet  ad  aedificationem 

novorum  Conventuum  tenendum  est,  eos  non  posse 
fundari,  nisi  habeatur  venia  Apostolicae  Sedis  ex 
Constitutione  Innocentii  X  «  Instaurandae  »  idibus 
Octobris  1652.  Quae  non  conceditur  ex  Consti¬ 
tutione  Innocentii  XII  «  Nuper  »  nisi  praeter  alia 
ad  id  requisita  in  singulis  ejusmodi  locis  duodecim 
saltem  Fratres  aut  Monachi  seu  Religiosi  degere 
et  ex  redditibus  et  consuetis  eleemosynis  compe¬ 
tenter  sustentari  valeant,  prout  habet  quoque  pra- 
xis  S.  Congregationis  EE.  et  RR.  Item  requiritur 
venia  Episcopi  Dioecesani  ex  Concilio  Tridentino 
sess.  25  cap.  3  de  Regular.  Imo  ex  praxi  requi¬ 
ritur,  ut  rogatio  ad  S.  Sedem  fiat  nomine  Episcopi 
Dioecesani.  A  quo  vocandi  sunt  et  audiendi  alii 
in  viciniis  existentes  Religiosi  jam  fundatorum 
Conventuum  vel  Monasteriorum,  an  consentire  ve¬ 
lint  pro  tali  erectione ;  et  jure  quidem,  cum  illorum 
praejudicium  haberi  posset.  Accedere  quoque  debet 
consensus  Parochi  vel  Capituli,  penes  quod  residet 
cura  animarum,  et  intra  cujus  Paroeciae  limites 
Monasterium  aedificandum  est.  Imo  et  populus  loci 
requirendus  est,  an  consentiat  ex  Constitutione  Gre- 
gorii  XV  «  Cum  alias  >  diei  17  Augusti  1622. 
Et  demum  attendenda  est  distantia  novi  Conventus 
a  prius  erectis,  ut  pluribus  allegatis  juribus  a  Ca- 
nonistis  probatur.  —  De  potestate  Episcopis  adserta 
reducendi  Monasteria  ad  statum  Clericorum  sae¬ 
cularium  propter  defectum  Regularium,  de  qua  lo¬ 
quitur  cap.  V.  h.  t.  dicendum  est,  hodie  id  am¬ 
plius  Episcopis  non  licere  ob  quamcumque  causam, 


LIBER  HI.  -  TITULUS  XXXVI.  205 

neque  ob  collapsam  disciplinam  regularem,  sed  re¬ 
servatum  id  esse  Pontifici  Romano  ex  Constitut. 
Innocentii  X  «  Inter  Caetera  »  diei  17  Decem¬ 
bris  1749  et  «  Instaurandae  »  jam  citatae. 

6.°  Circa  hospitalia  et  cetera  loca  ad  pietatis 
et  misericordiae  opera  destinata  quoad  dependen¬ 
tiam  et  subjectionem  Episcopo  plures  faciendae 
sunt  distinctiones.  Namque  videndum  est,  an  haec 
loca  sint  Religiosa  vel  tantum  pia  secundum  con¬ 
ceptum  in  initio  hujus  tituli  traditum.  Si  sunt  sim¬ 
pliciter  loca  pia ,  non  vero  Religiosa,  tunc  Episcopi 
jurisdictioni  non  subsunt,  ita  ut  illa  visitari  ne¬ 
queant  nisi  in  casibus  a  jure  expressis,  prout 
ostendit  Fagnanus  ad  cap.  4  h.  t.  num.  52  et  54; 
nisi  post  mortem  fundatoris,  quo  casu  Episcopi 
est  videre  an  juxta  piam  fundatoris  intentionem 
et  voluntatem  deputata  bona  debite  applicentur  et 
administrentur,  prout  tenent  communiter  Doctores 
ex  cap.  17  de  Testament.,  et  S.  Congregatio  Con¬ 
cilii  pluries  declaravit  apud  Fagnanum  loc.  cit. 
num.  56.  Imo  potest  Episcopus  singulis  annis 
exigere  rationem  administrationis  ex  Concilio  Tri- 
dentino  sess.  22  cap.  9  de  reform .,  quem  textum 
debere  intelligi  de  omnibus  locis  piis  etiam  non- 
religiosis  declaravit  S.  Congregatio  Concilii  apud 
Fagnanum  loc.  cit.  num.  57 .  Potest  insuper  Epi¬ 
scopus  fructus  illorum  locorum  piorum  in  alios 
pios  usus  deputare,  qui  institutioni  proximior  sit 
in  casu  contemplato  a  Concilio  Tridentino  sess.  25 
cap.  8  de  reform.  Verum  si  haec  loca  fuerint 

religiosa,  tunc  manent  sub  jurisdictione  Episcopi, 
in  cujus  Dioecesi  sunt  fundata  quoad  subjectionem 
et  ordinationem  eorumdem,  nisi  contra  Episcopum 
probetur  exemptio,  quia  ipse  habet  suam  inten¬ 
tionem  in  jure  fundatam  ex  cap.  3  h.  t.,  et  ex 
Concilio  Tridentino  sess.  22  cap.  8  cie  reform.  — 
Regula  autem  haec  patitur  tres  limitationes,  nam¬ 
que:  —  1°  excipitur,  si  haec  loca  religiosa  sint 
sub  immediata  protectione  regum,  tunc  enim  ne¬ 
queunt  visitari  sine  eorum  licentia.  Docet  autem 
S.  Congregatio  in  Senogalliensi  diei  18  Maii  17 26 
«Regiam  protectionem,  quae  eximit  a  visitatione 
non  a  rationum  redditione,  ut  suffragetur,  implo¬ 
rari  debere  in  limine  erectionis.  »  Quemadmodum 
in  eadem  Senogalliensi  docet  Secretarius  Concilium 
Tridentinum  in  eo  capite  intelligendum  esse  ta¬ 
xati®  e  de  regibus,  et  non  extendi  ad  alios  sublimes 
principes,  qui  regalia  in  suis  territoriis  possident, 
si  regis  titulum  non  gerant,  quia  quando  voluit 
eas  quoque  personas  includere  expresse  dixit,  ut 
in  sess.  25  cap.  9  de  reform.:  cui  interpretationi 
adhaesisse  visa  est  S.  Congregatio  in  Eugubina:  — 
2°  excipitur,  si  in  fundatione  dictum  sit,  quod 
hospitale,  vel  alius  locus  hujusmodi  non  fiat  sub¬ 
jectus  Episcopo,  quam  conditionem  in  fundatione 
appositam  non  improbant  sacri  canones,  ut  in  Cle- 
ment.  2  h.  t.  Si  tamen  dictum  esset,  quod  hospi¬ 
tale  non  foret  subjectum  Episcopo,  ex  hoc  visitatio 
esset  interdicta,  non  autem  inspectio  rationis  ad- 
ministrationis,  quae  locum  habet  quoque  in  locis 

non-religiosis,  ut  supra  demonstravimus.  Imo  si 
foret  interdictum  quod  rationes  Episcopo  redde¬ 
rentur,  ex  hoc  tantum  sequeretur,  quod  Episcopus 
nequiret  exigere,  ut  apud  se  istae  rationes  admi- 
nistrationis  fierent,  at  semper  cum  aliis  depu¬ 
tatis  posset  intervenire  in  redditione  rationum 
administrationis,  prout  patet  ex  Concilio  Tridentino 
cit.  sess.  22  cap.  9:  nisi  in  fundatione  dictum 
esset,  et  expresse  cautum,  quod  rationes  reddendae 
Ordinario  non  essent ,  nee  eum  illius  interventu , 
prout  a  S.  Congregatione  Concilii  decisum  est  in 
Eugubina  diei  12  Novembr.  1633 .  —  3°  Excipitur, 
si  hospitalia  aliaque  loca  spectent  ad  Ordines  mi¬ 
litares  vel  hospitalarios,  quod  colligitur  quoque 
ex  citatis  capitibus  Concilii  Tridentini  praesertim 
sess.  22  cap.  9  de  reform.  in  quo  sermo  est  de 
administrationibus  saecularibus,  non  vero  Regula¬ 
ribus. 


TITULUS  XXXVII. 


De  Capellis  Monachorum  aliorumque  Religiosorum. 


1 ,°  Capellae  nomine  hoc  titulo  venit  Ecclesia 
Curata  unita  vel  incorporata  Monasterio  vel  Ec¬ 
clesiae  Regularium.  Unio  autem  haec,  prout  com¬ 
muniter  censent  Auctores  apud  Schmalzgrueber 
h.  t.  num.  5  fieri  potest  tripliciter:  —  1°  quoad 
temporalia  tantum ,  ut  Monasterium  habeat  sim¬ 
pliciter  redditus;  —2°  etiam  quoad  spiritualia ,  seu 
pleno  jure,  ut  cura  animarum  translata  sit  in  Mo¬ 
nasterium,  remanente  ceteroquin  Ecclesia,  et  po¬ 
pulo  sub  ordinaria  jurisdictione  Episcopi  Dioece- 
sani :  —  3°  plenissimo  jure ,  ut  Ecclesia  et  populus 
subtrahatur  a  jurisdictione  Episcopi  Dioecesani, 
et  transeat  sub  jurisdictione  quasi-episcopali  Ab¬ 
batis  Monasterii.  —  In  hisce  tribus  casibus  quae¬ 
ritur  quis  ei  deservire  debeat  Ecclesiae,  Clericus 

saecularis  an  regularis,  et  quamnam  in  ea  juris¬ 
dictionem  Episcopus  Dioecesanus  habeat? 

2. °  Si  unio  primo  modo  processit,' tunc  debet 
regi  in  spiritualibus  per  Clericum  saecularem  ex 
cap.  1.  h.  t.,  et  de  hac  unione  agit  Concilium 
Tridentinum  sess.  7  cap.  7.  Et  hic  Clericus  sae¬ 
cularis  ad  praesentationem  Monasterii  instituetur 
ab  Episcopo,  postquam  examinatus,  repertus  fuerit 
idoneus,  atque  congrua  ei  portio  ab  eodem  Monaste¬ 
rio  praestabitur,  nisi  Episcopus  velit  providere  per 
Vicarium  temporaneum.  Qui  Clericus  quoad  cu¬ 
ram  populi  et  animarum,  rationem  reddet  Episcopo, 
cui  subjacebit  ex  integro.  Ratio  est,  quia  per  talem 
unionem  Monasterium  nullum  jus  spirituale  in  Ca¬ 
pellam  acquisivit,  excepto  jure-patronatus,  dum 
illius  utilitas  fuit  solum  in  fructibus  percipiendis. 
Capella  proinde  manet  in  totum  sub  visitatione  et 
jurisdictione  Episcopi,  prout  erat  ante  unionem. 

3. °  Facta  unione  Capellae  ad  Monasterium  se¬ 
cundo  modo,  seu  pleno  jure,  scilicet  quoad  spiri¬ 
tualia  et  temporalia,  ita  tamen  ut  populus  Episcopo 
Dioecesano  subjectus  maneat,  tunc  habeat  locum 
constitutio  Tridentini  Concilii  sess.  25  cap.  XI  de 
Regular.  Poterit  siquidem  Paroecia  regi  per  Vi¬ 
carium  vel  saecularem  vel  regularem.  Si  ponatur 
Vicarius  saecularis,  tunc  tota  jurisdictio  spiritualis 
in  eum  spectat  ad  Episcopum.  Si  vero  est  Regu¬ 
laris  ab  Episcopo  erit  probandus.  Removeri  po¬ 
terit  ab  Abbate,  certiorato  tamen  Episcopo  ;  qui  vi- 

cissim  potest  petere.,  ut  removeatur;  et  quoad  cu¬ 
ram  animarum  erit  Episcopo  subjectus,  et  circa 
hunc  respectum  se  subjiciet  correctioni  et  visita¬ 
tioni  ac  punitioni  Episcopi,  nempe  si  in  officio  suo 
deliquerit.  — In  cit.  cap.  a  Concilio  Tridentino  fiunt 
duae  exceptiones,  nempe  Monasterii  Cluniacensis 
cum  suis  limitibus,  et  exceptio  pro  Monasteriis  seu 
locis,  in  quibus  Abbates  generales  aut  Capita  Or¬ 
dinum  sedem  ordinariam  principalem  habent.  Ad 
cujus  ultimae  exceptionis  rectum  intellectum,  et  ad 
dubia  removenda,  edita  est  a  Benedicto  XIV  Con¬ 
stitutio  «  Firmandis  atque  asserendis  »  diei  8  No- 
vembr.  1744.  In  qua  Constitutione  explicatur  quo¬ 
que  ultima  clausula  decreti  Concilii  Tridentini, 
nempe  «  salvo  eorum  Episcoporum  jure,  qui  ma¬ 
jorem  in  praedicta  loca,  vel  personas  jurisdictionem 
exercent :  »  scilicet  quod  si  consuetudo  tempera¬ 
verit,  aut  imminuerit  istas  exceptiones,  standum 
sit  consuetudini. 

4.°  Tandem  si  Parochia  sit  Monasterio  ple¬ 
nissimo  jure  unita,  ut  in  populum  Ecclesiae  uni¬ 
tae  Monasterium  jurisdictionem  quasi-episcopalem 
exerceat,  prout  exponitur  in  ultima  parte  cap.  XI 
sess.  25  de  Regular.  jam  citati  Concilii  Tridentini, 
tunc  Episcopus  non  poterit  se  immiscere  in  ejusdem 
Ecclesiae  administratione,  quia  in  totum  exempta 
facta  est  una  cum  populo,  et  Praelatus  regularis 
providebit  juxta  suum  placitum  ponendo  Vicarium 
saecularem  vel  regularem  juxta  tenorem  funda- 

tionis,  atque  receptam  consuetudinem.  Probata  pa¬ 
riter  tali  omnimoda  exemptione  Ecclesiae  et  po¬ 
puli,  Episcopus  non  habet  amplius  intentionem  in 
jure  fundatam  suae  jurisdictionis,  quia  desiit  esse 
Episcopus  proprius. 


TITULUS  XXXVIII. 


De  Jure  patronatus. 


1 .°  Juris  patronatus  duae  solent  a  Doctoribus 
definitiones  exhiberi,  quarum  prima  est  «  jus  no¬ 
minandi  rei  praesentandi  Clericum  ad  Ecclesiam 
rei  benefcium  vacans,  a  Superiore  ecclesiastico  in¬ 
stituendum.  »  Estque  haec  communis  apud  Juristas 
definitio;  ut  notatur  a  Reiffenstuel  h.  t.  num.  3. 
Doctores  alii  diversam  tradunt  definitionem,  ut  Be- 
rardi  in  Tractatu  de  Beneficiis  Ecclesiasticis  Dis¬ 
sertatione  Quarta  cap.  1 ,  nempe:  « jus  quoddam 
singulare  certis  in  honoribus  commodisque  consi¬ 
stens ,  cui  etiam  certa  onera  cohaerent;  concessum 
iis ,  qui  templa ,  vel  beneficia  erexerunt ,  dotarum 
aut  restituerunt ,  vel  etiam  iis,  qui  ab  eisdem  cau¬ 
sam  habent.  »  Mihi  verior  videtur  haec  postrema 
definitio,  licet  nonnullis  nimium  vaga  et  late  ad- 

modum  patens  appareat,  cum  nec  honorum,  nec 
onerum,  aut  commodorum  qualitas  exprimatur.  At 
haec  est  natura  istius  juris,  ut  modo  aliqua,  modo 
diversa  includat  emolumenta  et  honores.  E  contra 
prima  definitio  in  duobus  substantialibus  deficit, 
nempe  quod  unum  indicet,  cum  alia  quoque  sint 
emolumenta  non  recensita:  atque  deinde,  quod  hoc, 
de  quo  loquitur  definitio,  non  sit  essentiale;  cum 
esse  queant  jura-patronatus  absque  hoc  unico  in 
definitione  recensito  jure  praesentationis,  ut  constat 
ex  clara  dictione  cap.  25  h.  t.  Maxime  hac  non 
vera  definitione  abusi  sunt,  qui  nostris  temporibus 
tuiti  sunt  jura  Gubernii  Italici,  cum  post  appre¬ 
hensionem  bonorum  pertinentium  ad  beneficia  ec¬ 
clesiastica  noluerunt  considerare  haec  beneficia  af¬ 
fecta  jure-patronatus  ad  permittendam  bonorum 
redemptionem  juxta  Legem  diei  15  Augusti  1867 , 
nisi  quando  patroni  habuissent  hoc  jus  praesen¬ 
tandi  Clericum  in  iisdem  beneficiis  aut  Ecclesiis. 
Inde  plura  Monasteria  Gubernio  cesserunt  absque 
jure  redemptoris  a  Patronis  exercendo.  In  quo  se 
exhibuerunt  juris  canonici  etiam  ignaros. 

2.°  Origo  juris-patronatus  est  ex  gratitudine 
Ecclesiae  erga  eos,  qui  se  liberales  exhibuissent 
Ecclesias  fundando,  construendo  et  dotando,  vel 
beneficia  in  eisdem  dotando,  cum  consensu  Epi¬ 
scopi;  cujus  rei  prima  exempla  habemus  in  Arau- 
sicano  Concilio  celebrato  anno  441  can.  10,  cujus 
textus  refertur  a  Gratiano  in  can.  1  caus.  16 
quaest.  5,  falso  adscripto  Nicolao  I  tribuente  Epi- 

scopis  ex  fundis  ad  se,  vel  ad  suam  Ecclesiam  perti¬ 
nentibus,  aedificantibus  Ecclesias  extra  suam  Dioe- 
cesim  positas  facultatem  deligendi  Clericos  ab  eo 
Episcopo,  in  cujus  territorio  Ecclesia  fuerat  aedi¬ 
ficata,  instituendos,  ut  illi  Ecclesiae  ministrarent. 
Quod  progressu  temporis  etiam  ad  laicos  extensum 
est  jus,  si  idem  praestitissent  ex  suis  bonis  vel 
patrimonio,  ex  can.  23,  24  et  28  caus.  16  quaest.  7 
et  cap.  25  h.  t.,  unde  celebris  versus  Glossae  in 
cit.  can.  23  caus.  16  quaest.  7  «  Patronum  fa¬ 
ciunt  dos,  aedificatio,  fundus.  »  —  Tale  jus  vero 
considerabatur  perpetuum,  nempe  non  solum  re¬ 
spiciens  fundatorem  aut  institutorem  beneficii,  sed 
et  reliquos  ab  ipso  successive  habentes  causam . 
Nec  fuit  necessarium,  ut  fundatores  sibi  hoc  jus 
reservarent,  sed  ipsum  opus  consideratum  est  pri- 
mlegiatum ;  unde  ex  tali  opere  semper  sequebatur 
jus-patronatus,  nisi  fundator  huic  privilegio  vel 
juri  renuntiaret,  prout  colligitur  apertissime  ex 
cap.  41  de  testib.  et  attestat.  Qui  modus  origi¬ 
narius  acquirendi  juris-patronatus  mansit,  prout 
quoque  habemus  ex  Concilio  Tridentino  sess.  25 
cap.  9  de  reforrn.  —  Alius  deinde  pariter  originarius 
modus  lucrandi  jus-patronatus  invectus  est,  nempe 
privilegium,  de  quo  inferius  loquendum  est. 

3.°  Porro  variae  sunt  juris-patronatus  divi¬ 
siones.  Nam  primo  jus-patronatus  aliud  est  eccle¬ 
siasticum,  aliud  laicale,  aliud  mixtum.  Cujus  di¬ 
visionis  ratio  non  petitur  ex  personis,  quae  hoc 
jure  gaudent,  quatenus  sint  Clerici,  laici,  vel  aliqui 


LIBER  III.  —  TITULUS  XXXVIII.  215 

Clerici  et  alii  laici;  sed  potius  ex  natura  bonorum 
impensorum,  et  praecipue  ex  titulo ,  ex  quo  tales 
personae  eo  jure  gaudent.  —  Attendenda  est  in  prin¬ 
cipio  natura  bonorum  impensorum  in  fundatione, 
constructione  et  dotatione  Ecclesiarum,  aut  dota- 
tione  beneficiorum.  Si  enim  haec  bona  impensa 
fuerunt  ecclesiastica,  jus-patronatus  est  ecclesia¬ 
sticum,  si  laicalia,  laicale.  Verum  attendendus 
praecipue  est  titulus,  quo  hoc  jus-patronatus  ha¬ 
betur;  nam  si  titulus  est  ecclesiasticus,  jus-patro¬ 
natus  tale  erit,  si  civilis,  et  jus-patronatus  erit  lai¬ 
cale.  —  Dixi  praecipue  esse  respiciendum  titulum,  ex 
quo  quis  jure-patronatus  gaudet;  nam  non  semel 
advenit  quod  jus-patronatus  successu  temporis  na¬ 
turam  immutet,  et  ex  ecclesiastico  fiat  laicale,  vel 
viceversa,  ut  probant  Doctores  apud  Schmalzgrue- 
ber  h.  t.  num.  22.  Neque  hoc  novum  est,  aut 
singulare,  cum  receptum  in  jure  principium  sit, 
quod  quando  res  non  privilegiata  pervenit  ad  pri- 
vilegiatum,  amittit  naturam  antiquam,  et  efficitur 
res  privilegiata.  Ex  qua  animadversione  sequitur, 
quod  si  titulus  sit  ecclesiasticus,  jus-patronatus 
erit  ecclesiasticum ,  si  civilis,  laicale ;  si  demum  haec 
possessio  est  ex  titulo  ecclesiastico  simul  et  civili, 
jus-patronatus  est  mixtum.  Valde  autem  atten¬ 
denda  est  haec  divisio,  tum  ut  respiciatur  ad  suc¬ 
cessores  in  ejus  possessione,  tum  praecipuae,  quia 
plures  sunt  differentiae  inter  has  diversas  species, 
quae  in  progressu  tituli  notabuntur.  —  Altera  di 
visio  est,  seu  potius  subdivisio  juris-patronatus  lai- 

calis,  ut  illud  sit  aliud  haereditarium ,  aliud  Ja- 
miliare  vel  gentilitium ,  et  mixtum  quod  utram¬ 
que  qualitatem  in  patronis  exigit,  cum  aliis  ul¬ 
terioribus  subdivisionibus,  de  quibus  consulen¬ 
dus  est  Berardi  op.  et  dissert.  eit.  cap.  2,  qui 
italoquitur;  —  «  Haereditarium  illi ud  est,  quod  pro 
possessoris  arbitrio  transit  in  heredes  quoscumque, 
dummodo  isti  alias  sint  ejusdem  juris  adquirendi 
capaces.  —  Familiare ,  vel  gentilitium  est,  ad  quod 
vocati  sunt  ii  tantum,  qui  sunt  de  familia,  vel  de 
gente  fundatoris.  Dixi  de  familia  vel  gente,  etenim 
familia  a  gente  distinguitur,  cum  familia  ea  di¬ 
catur,  quae  a  fundatore  descendit  per  personas 
masculini  sexus ;  gens  autem  nuncupetur,  quae 
complectitur  omnes  fundatoris  agnatos  etiam  col¬ 
laterales,  argumento  l.  195  de  verbor.  signific. 
Apud  pragmaticos  non  satis  de  verborum  proprie¬ 
tate  sollicitos,  et  gentis,  et  familiae  nomina  pro¬ 
miscue  sumuntur,  etenim  gentilitium  patronatum 
etiam  familiarem  nuncupant;  qua  tamen  in  re 
coacti  fuerunt  duplex  familiae  genus  agnoscere, 
aliam  vocantes  familiam  effectivam,  quasi  a  fun¬ 
datore  effectam,  sive  progenitam,  quae  sane  pro¬ 
prie  familia  est;  aliam  vocantes  familiam  conten¬ 
ti  vam,  quasi  eam,  in  qua  et  ipse  fundator  con¬ 
tinetur,  quam  proprie  gentem,  sive  gentilium  et 
agnatorum  complexionem  dixissent.  —  Sed  et  quae¬ 
dam  aliae  species  sunt  jurispatronatus,  quae  cum 
modo  memoratis  quamdam  analogiam  habent. 
Hujusmodi  est  patronatus  primogenialis,  qui  com- 

petit  tantum  primogenitis  de  certa  familia,  vel 
agnatione,  ceteris  exclusis:  hujusmodi  est  patro¬ 
natus  linealis,  qui  primum  ad  certam  lineam  fa¬ 
miliae,  vel  agnationis  defertur,  qua  demum  defi¬ 
ciente  ad  aliam  lineam  devolvitur:  hujusmodi  est 
patronatus  descendentalis,  ad  quem  vocantur,  de¬ 
scendentes  a  fundatore,  sive  sint  in  familia,  sive  extra 
familiam,  etiamsi  masculi  exclusis  feminis  ad  illum 
vocati  fuerint;  qua  in  specie  etiam  vocati  censentur 
masculi  e  feminis  descendentes:  hujusmodi  denique 
est  patronatus  mixtus,  ad  quem  vocantur,  qui  sunt 
de  familia,  aut  de  gente,  aut  de  descendentibus 
fundatoris,  dummodo  isti  fundatori  heredes  exti- 
terint;  qua  in  specie  duplex  qualitas  contemplatur, 
nimirum,  et  qualitas  heredis,  et  qualitas  vel  fami¬ 
liaris,  vel  gentilitia,  vel  descendentalis.  »  —  Tertia 
divisio  est  quod  jus-patronatus  dicatur  personale 
vel  reale.  Personale  illud  dicitur,  quod  patrono 
competit,  quia  talis  persona  est,  reale  quod  patrono 
competit,  quia  determinatae  rei  proprietarius  vel 
possessor  existit;  unde  appellatur  jus-patronatus 
reale  tamquam  alicui  fundo  affixum,  vel  ejus  ra¬ 
tione  competens.  — Demum  dividitur  jus-patronatus 
in  activum  et  passivum ,  aut  utrumque  simul .  Quae 
ultima  divisio  respicit  singulariter  praesentationem 
ad  beneficia,  et  praelationem  in  suscipienda  nomi¬ 
natione.  Namque  jus-patronatus  activum  dat  jus 
praesentandi  Clericum  ad  beneficium  vel  Ecclesiam 
vacantem;  passivum  vero,  ut  qui  eo  gaudet  prae¬ 
feratur  quibuscumque  aliis  in  nominatione  ad  idem 

beneficium,  si  est  idoneus.  Per  quae  intelligitur 
quid  importet  habere  simul  et  activum  et  passivum 
jus -patronatus. 

4.°  De  acquisitione  nunc  agendum  est  juris- 
patronatus.  Acquiritur  autem  titulis  originariis, 
vel  derivatis ,  quos  vocare  etiam  possumus  trans- 
latitios.  Tituli  primi  dicuntur  originarii,  quia  ii 
sunt,  per  quos  primo  jus-patronatus  statuitur,  atque 
dicuntur  quoque  causae.  —  Causae  porro  istae  sunt 
duae,  nempe  —  1°  fundatio,  constructio  et  aedifi¬ 
catio  Ecclesiae,  aut  Beneficii  dotatio  facta  cum  ve¬ 
nia,  seu  acceptatione  Auctoritatis  ecclesiasticae:  — 
2°  privilegium.  —  De  primo  titulo  locuti  in  an¬ 
tecessum  sumus;  et  hic  non  est  addendum,  nisi 
quod  fieri  ista  debent  venia  vel  consensu  Aucto¬ 
ritatis  ecclesiasticae.  Idque  probatur  ab  Auctoribus 
ex  verbis  cap.  25  h.  t.,  ubi  requiritur  consensus 
dioecesani;  et  ex  ratione,  cum  nequeat  construi 
Ecclesia  vel  fundari  beneficium,  seu  dari  alicui 
locus  in  Ecclesia  absque  dioecesani  consensu.  Qui 
tamen  dioecesanus  obsistere  valet,  si  Ecclesia  vel 
beneficium  sufficienter  dotatum  non  sit.  Quemad¬ 
modum  pariter  verum  est  non  acquiri  jus-patro¬ 
natus  nisi  ex  completa  dotatione,  quamvis  non  in¬ 
tersit,  ut  una  persona  sit  quae  dotet;  possunt  enim 
esse  plures,  et  in  casu  acquirent  jus-patronatus  in 
solidum.  —-Altera  causa,  vel  titulus  originarius  ac¬ 
quirendi  jus-patronatus  est  privilegium.  Ut  adnotat 
Cardinalis  De  Luca  De  Jure-patronatus  discur¬ 
su  XI  num.  10 ,  ante  Concilium  Tridentinum  Or- 

dinarii  locorum  passim  utebantur  hac  facultate 
concedendi  privilegia  juris-patronatus.  Verum  Con¬ 
cilium  Tridentinum  hanc  sustulit  sess.  25  cap.  9 
de  reform.  abolitis  quibuscumque  concessionibus, 
«  exceptis  patronatibus  super  Cathedralibus  Eccle¬ 
siis  competentibus,  et  exceptis  aliis,  quae  ad  im¬ 
peratorem  et  reges,  seu  regna  possidentes,  aliosque 
sublimes  ac  supremos  principes  jura  imperii  in 
dominiis  suis  habentes  pertinebant,  et  quae  in  fa¬ 
vorem  studiorum  generalium  erant  concessa  ». 
Proinde  hodie  haec  concessio  post  dictam  Triden- 
tini  Concilii  legem  nequit  fieri  nisi  a  Romanis  Pon¬ 
tificibus,  unde  vocatur  privilegium  Apostolicum. 
Quod  tamen  privilegium  non  conceditur  nisi  ex 
titulo  oneroso,  nempe  vel  ex  largitate  exercita,  vel 
exercenda  in  Ecclesias  vel  beneficia.  Et  hoc  in 
sensu  intelligendae  sunt  decisiones  Concilii  Triden- 
tini  in  cap.  12  sess.  14  de  reform.  et  cap.  9 
sess.  25  de  reform.  in  quibus  profecto  Concilium 
Tridentinum  et  salvam  esse  voluit  et  debuit  ser¬ 
vare  Auctoritatem  Sedis  Apostolicae,  ut  apertis¬ 
sime  innuit  sess.  25  cap.  21.  Caeterum  fatendum 
est  Summos  Pontifices  generaliter  loquendo  non 
concessisse  jura-patronatus  nisi  onerosa,  prout  jam 
ante  Tridentinum  Concilium  idem  servaverant  In¬ 
nocentius  VIII  Constit.  «  Cum  ab  Apostolica  > 
anni  1485  et  Adrianus  VI  Constit.  «  Accepto  » 
1522.  Quae  jura-patronatus  Imperatoribus  et  Re¬ 
gibus,  vel  Rectoribus  diversorum  Statuum  indul- 
gentur,  haec  vel  Bullis  et  Brevibus  concedi  solent, 

vel  in  Pactis  Concordatis  recensentur*.  —  Communiter 
solet  inter  causas,  quibus  jus-patronatus  consti¬ 
tuitur  et  primo  acquiritur,  recenseri  praescriptio 
recognita  quoque  a  Concilio  Tridentino  cit.  cap.  9 
sess.  25.  Sed  praescriptio  haec  non  est  admittenda 
ut  titulus  primarius  diversus  a  duobus  aliis  jam 
indicatis,  sed  potius  ut  modus  probationis  existen- 
tiae  praesumptae  unius  aut  alterius  ex  illis  titulis. 
Cum  enim  requiratur  possessio  immemorialis  istius 
patronatus,  haec  possessio  tam  longa  et  pacifica 
facit  jure  praesumere  intercessisse  in  sui  initio  vel 
opus  privilegiatum,  aut  saltem  pontificium  privi¬ 
legium:  et  en  quomodo  praescriptio  sit  modus  pro¬ 
bationis  existentiae  unius  vel  alterius  tituli.  Quod 
confirmatur  quoque  ex  eo  quod  Concilium  eo  ca¬ 
pite  subdat:  «in  personis  aut  communitatibus  vel 
»  universiatibus,  in  quibus  id  jus  plerumque  ex 
»  usurpatione  potius  quaesitum  praesumi  solet, 
»  plenior  et  exactior  probatio  ad  docendum  verum 
»  titulum  requiratur,  nec  immemorabilis  temporis 
»  probatio  aliter  eis  suffragetur,  quam  si  praeter 
>  reliqua  ad  eam  necessaria  praesentationes  etiam 
»  continuatae  non  minori  saltem  quam  quinqua- 
»  ginta  annorum  spatio,  quae  omnes  effectum  sor- 
»  titae  sint,  authenticis  scripturis  probentur  ». 

5.°  Tituli  autem  derivati  vel  translatitii  a  Do- 
ctoribus  notantur  quatuor ,  nempe  haereditas ,  do¬ 
natio,  permutatio ,  et  venditio,  quibus  et  quintus 
addi  potest  nempe  praescriptio ,  de  quibus  breviter 
agendum  est;  et  primum  de  titulo  haereditatis. 

Sicut  jus-patronatus  gentilitium  aut  familiare  tran¬ 
sit  ad  alias  personas,  quae  sunt  de  eadem  familia 
vel  gente,  sic  jus-patronatus  haereditarium  transit 
ad  haeredes  illius,  qui  primo  id  juris  lucratus  est, 
et  ad  haeredes  haeredum,  cum  de  sui  natura  sit 
perpetuum.  —  Id  vero  attendendum  est:  —  (a)  in 
divisione  haereditatis  non  posse  jus-patronatus  uni 
ex  cohaeredibus  adjudicari  tamquam  ad  statuen¬ 
dam  aequalitatem  partium  inter  cohaeredes,  quia 
tunc  daretur  in  compensationem  aliarum  rerum 
pretio  aestimabilium,  et  cum  jus-patronatus  sit  jus 
spirituali  adnexum  haberetur  simonia  argumento 
eap.  16  h.  t.  Liberaliter  vero  cedi  potest  uni  ex 
cohaeredibus  ex  eap.  14  h.  t.  Sicut  uni  ex  co¬ 
haeredibus  cedendum  est  quando  est  reale,  si  fun¬ 
dus  uni  ex  cohaeredibus  adjudicatus  est,  dummodo 
nulla  habeatur  pretii  auctio  ex  jure-patronatus 
adnexo.  —  (p)  Nec  posse  inter  cohaeredes  dividi 
quoad  substantiam,  sed  omnibus  in  solidum  illud 
competere  ex  eap.  1  h.  i.,  licet  permittatur  con¬ 
ventio  inter  haeredes,  ut  praesentatio  alternis  vi¬ 
cibus  inter  eos  fiat  ex  Clement.  2  h.  t.  —  (y)  Jus- 
patronatus  transire  ad  haeredes  mortui  patroni  in 
capita,  nempe  ut  unusquisque  habeat  parem  au¬ 
ctoritatem  in  nominando.  Sed  haeredes  haeredum 
succedere  in  stirpes  quatenus  repraesentant  primos 
haeredes;  et  proinde  tantum  valere  voces  haeredum 
unius  haeredis,  etsi  numerosiores  isti  sint,  quantum 
valent  voces  haeredum  alterius  cohaeredis,  etsi  pau¬ 
ciores  existant,  aut  unus  sit,  prout  habetur  ex  cit. 

Clement.  2  h.  t.  —  (8)  Jus-patronatus  gentilitium 
vel  familiare  extincta  familia  et  gente  transire  ad 
haeredes  etiam  extraneos,  nisi  fundator  expresse 
suam  voluntatem  exposuerit  contrariam,  nempe 
quod  cessante  familia  et  gente  Ecclesia  vel  bene¬ 
ficium  efficiatur  liberae  collationis,  aut  cesset  jus- 
patronatus.  —  Transit  vero  ad  extraneos  ministerio 
legis,  quando  non  obsistit  testatoris  voluntas,  ut 
tenent  Fagnanus  in  eap.  1  h.  t.  num.  22  et  23, 
Pirhing  hoc  t.  num.  52  et  communiter  alii  Do- 
ctores.  — —  Donatione  transire  posse  jus-patronatus 
indubitati  juris  est  ex  eap.  8  h.  t ,  et  ex  eap.  unie, 
h.  t.  in  VI.  Atque  id  de  cunctis  patronis  est  as¬ 
serendum,  uno  excepto  casu,  in  quo  aliis  a  fun¬ 
datore  vocatis  fieret  praejudicium,  quam  speciem 
refert  Schmalzgrueber  h.  t.  num.  155  de  fun¬ 
datore  relinquente  jus-patronatus  Titio  ejusque  fi¬ 
liis  et  nepotibus  etc.,  quo  casu  non  est  putandum 
Titium  posse  donare  hoc  jus  cum  praejudicio  suo¬ 
rum  filiorum  etc.  Tantummodo  quaeritur  an  in  hac 
juris-patronatus  donatione  debeat  intervenire  sem- 
per  Episcopi  consensus,  ut  valeat.  Et  tenendum  est 
illum  consensum  Episcopi  non  requiri,  quando  laicus 
donat  Ecclesia  vel  loco  pio  ex  citatis  juribus,  vel 
quando  laicus  donat  compatrono  argumento  de¬ 
ment.  2  h.  t.  et  ex  auctoritate  glossae  in  eap.  14  h.  t. 
e.  contulisset.  At  vero  cum  laicus  alteri  laico  non 
compatrono  vel  Clerico,  ut  personae  privatae,  donat 
debere  consensum  Episcopi  intervenire  probatur  ex 
eap.  un.  h.  t.  in  VI  ex  sensu  contrario  et  ex 

communi  Doctorum  calculo,  qui  innituntur  ratione, 
quia  Episcopi  ob  curam  generalem,  quam  habet 
in  Ecclesia  suae  Dioecesis,  interest  ut  sciat  quem 
quaevis  Ecclesia  patronum  habeat,  ne  forte  jus- 
patronatus  concedatur  tyranno,  aut  valde  potenti, 
qui  vexet  Ecclesiam,  et  an  forte  interveniat  fraus, 
et  non  liberalis  donatio  sed  venditio  fiat.  At  si  jus- 
patronatus  est  ecclesiasticum,  debet  semper  inter¬ 
venire  consensus  Ordinarii,  quia  est  alienatio  juris, 
ad  quam  rite  faciendam  requiruntur  solemnitates. 
Quae  omnia  maxime  attendenda  sunt,  considerato 
conceptu  juris-patronatus,  quod  est  ex  mera  con¬ 
cessione  Ecclesiae.  —  Permutatione  etiam  et  ven¬ 
ditione  posse  transferri  jus-patronatus  jam  expo¬ 
situm  est  in  tit.  XVII  et  tit.  XIX  h.  libro.  — 
De  his  modis  in  praesenti  solum  adnotandum  est:  - — 
(a)  Inspecta  natura  juris-patronatus,  quod  sit  Jus 
spirituali  adnexum,  prout  dicitur  eap.  16  h.  t. 
directe  nequit  venditione  et  emptione  acquiri,  sed 
tantum  indirecte',  proinde  solum  jus-patronatus  rmfe 
hoc  modo  acquiritur;  et  in  hoc  casu  probe  atten¬ 
dendum  est,  ne  pro  hoc  jure  adnexo  pluris  fundus 
vendatur,  quia  secus  hoc  jus  in  venditione  directe 
veniret.  Huc  spectant  verba  Concilii  Tridentini 
eap.  9  sess.  25.  «  Nec  dictum  jus-patronatus  ven- 
»  ditione  aut  alio  quocumque  titulo  in  alios  contra 
»  canonicas  sanctiones  transferre  praesumant.  Si 
»  secus  fecerint,  excommunicationis  et  interdicti 
»  poenis  subjiciantur,  et  dicto  jure-patronatus  ipso 
»  jure  privati  existant  » .  Per  quam  sanctionem  talis 

contractus  directae  venditionis  aut  alius  consti¬ 
tuitur  viribus  carere;  constituitur  pariter  poena 
amissionis  ipsius  juris  et  Ecclesiae  liberatio,  ut 
evadat  liberae  collationis,  si  omnes  patroni  se  hoc 
crimine  faedent,  quos  manet  excommunicatio  vel 
interdictum,  prout  sunt  personae  singulares  vel  mo¬ 
rales.  Cui  accedit  quod  nec  pretium  recuperatur, 
quod  dicitur  pretium  simoniacum  applicandum  Ec¬ 
clesiae,  quae  talem  injuriam  passa  est.  —  (b)  Di¬ 
ctum  est  solum  jus-patronatus  reale  venire  posse 
in  venditione  et  quidem  indirecte;  quia  si  ven¬ 
duntur  omnes  res  haereditariae  etiam  per  modum 
unius ,  non  venit/^s-patrona^ashaeredibus  relictum, 
quia  hoc  non  computatur  in  universitate  bonorum, 
sed  hoc  competit  haeredibus  vi  juris  haereditarii, 
ex  vi  cujus  universum  jus  defuncti  in  haeredes 
transmittitur,  quod  non  fit  in  venditione  haeredi- 
tatis,  ut  docet  cum  probabiliore  sententia  Doctorum 
Schmalzgrueber  h.  t.  num.  158.  —  (c)  Conces¬ 
sione  in  Feudum  rei,  cui  inhaeret  jus-patronatus, 
aut  ejusdem  concessione  in  emphyteusim,  vel  in 
dotem,  indirecte  concessum  censetur  jus-patronatus 
ex  ccip.  7  et  cap.  13  h.  t.  et  in  casu  dotis  spectat 
praesentatio  marito,  constante  matrimonio,  juxta 
probabiliorem  sententiam;  quod  non  est,  si  jus-pa¬ 
tronatus  sit  personale,  vel  inhaereat  bonis  para- 
phernalibus;  tunc  enim  praesentatio  ad  foeminam 
spectat.  Non  transfertur  vero,  si  res  haec  pignori 
detur  vel  hypothecae  subjiciatur,  cum  in  tali  casu 
creditor  nec  directum  nec  utile  consequatur  domi- 


LIBER  m. 


TITULUS  XXXVIII. 


225 


> 


nium.  —  (d)  Idem  dicatur  de  permutatione  iis  quo¬ 
que  attentis,  quae  in  citato  titulo  XIX  sunt  expo¬ 
sita.  —  His  quatuor  modis  addi  debet  praescriptio, 
quae  in  casu  esset  titulus  derivatus,  et  procede¬ 
ret  contra  antiquum  possessorem  juris-patronatus. 
Porro  si  haec  praescriptio  est  contra  laicum,  tunc 
cum  titulo  adversus  praesentem  procedit  decem 
annis,  adversus  absentem  viginti  annis;  deficiente 
autem  titulo  completur  triginta  anuis  eodem  prorsus 
modo  quoad  alia  bona  et  jura.  Si  sit  contra  patronum 
ecclesiasticum  completur  quadraginta  annis  cum 
titulo;  sed  absque  titulo  tempore  immemoriali. 

6.°  Inspiciendum  nunc  est  quaenam  personae 
sint  acquirendi  juris-patronatus  capaces.  In  quo 
attendendum  est  discrimen  esse  inter  acquisitionem 
et  exercitium  juris-patronatus.  Acquirere  jus-pa- 
tronatus  omnibus  licet  in  Ecclesia,  qui  fideles  sint, 
Clericis  et  laicis,  viris  et  foeminis,  personis  sin¬ 
gularibus  et  personis  moralibus :  ut  enim  advertit 
Schmalzgrueber  h.  t.  num.  65,  edictum  de  jure- 
patronatus  est  prohibitorium,  consequenter  pro  re¬ 
gula  ponitur,  illud  posse  acquiri  ab  omnibus  illis, 
qui  prohibiti  non  sunt.  Et  nullus  est  canon,  qui 
tales  personas  prohibeat  ab  acquirendo  jure-patro- 
natus.  Imo  et  personae  morales  id  possunt  acqui¬ 
rere,  ut  Monasteria,  Capitula  etc.  Non  omnes  tamen, 
qui  capaces  sunt  acquirendi  juris-patronatus,  sunt 
ejusdem  exercendi  capaces;  nam  impuberes,  si 
septemnium  praetergressi  non  sunt,  istud  juris  per 
se  ipsos  nequeunt  exercere,  sed  exercent  per  tu- 

tores;  et  secundum  aliquos  Doctores  id  juris  exer¬ 
cent  per  tutores  usque  ad  pubertatem  propter  im¬ 
becillitatem,  seu  immaturitatem  judicii  in  ea  aetate. 
Ita  pariter  foeminae  non  illud  per  se  exercent,  sed 
per  maritum,  si  jus-patronatus  sit  bonis  dotalibus 
inhaerens.  Infideles  autem,  pagani  et  judaei  juris 
istius  acquirendi  incapaces  sunt,  quia  hoc  est  pri¬ 
vilegium  concessum  ab  Ecclesia  non  extraneis,  sed 
suis  tantummodo,  ut  dicitur  in  cit.  ean.  23  eatis.  16 
quaest.  7.  Ex  eadem  ratione  acquirendi  istius 
juris  incapaces  sunt  haeretici;  indigni  profecto  fa¬ 
vorum  Ecclesiae,  contra  quam  sunt  contumaces. 
Singulare  tamen  aliquid  jam  a  pluribus  saeculis 
servatur  in  Germania  et  Austria  circa  beneficia, 
quae  obnoxia  sunt  juri-patronatus  reali.  Namque 
a  tempore  pseudo-reformationis  ex  inducta  civili 
tolerantia  pacis  Westphalicae  anno  1648  inolevit, 
ut  etiam  Protestantes  jus-patronale  quatenus,  reale 
est,  exercerent  in  beneficia  catholicorum,  et  vice- 
versa  catholici  patroni  in  Parochias  sic  dictas  et 
beneficia  acatholicorum,  et  a  jure  ejusmodi  haebrei 
dumtaxat  excluderentur;  atque  hodie  quoque  id 
in  facto  servari  notum  est;  quin  imo  in  Bohemia 
quinquaginta  patronatus  jura  realia  ab  acatholicis 
ad  hodiernum  usque  diem  nulla  difficultate  oppo¬ 
sita  exerceri  cum  effectu  testis  est  Schulte  Com¬ 
peti.  jur.  eccles.  pag.  270  not.  8.  Quod  juri  Ec¬ 
clesiae  quamvis  sit  aperte  contrarium  et  repugnans, 
consentientibus  omnibus  Doctoribus  in  expositione 
cap.  25  h.  t.  cum  Fagnano  ad  dictum  caput 

num.  10,  tamen  hucusque  vel  toleratum  vel  dis¬ 
simulatum  est,  quia  secus  magnae  turbae,  simul¬ 
tates  et  odia  excitarentur,  et  Ecclesia  facile  damna 
tum  materialia  tum  moralia  pateretur,  quae  gra¬ 
viora  etiam  Episcopis  visa  sunt,  quam  malum  quod 
ex  hujusmodi  acatholicorum  praesentatione  oboriri 
posset.  —  Peculiaris  potius  quaestio  institui  potest 
circa  excommunicatos  relate  ad  capacitatem  exer¬ 
cendi  jus-patronatus;  et  quia  nostris  temporibus 
maxime  practica  haec  fuit  quaestio  in  Italia  nostra, 
fusior  aliquantulum  sermo  de  hac  instituetur.  Cer¬ 
tum  siquidem  est  excommunicatum  ipso  patronatu 
ante  excommunicationem  ratione  fundationis,  con¬ 
structionis  et  dotationis  titulo  sibi  quaesito  per 
excommunicationem  non  privari,  quia  ea  privatio 
nullo  jure  statuta  est.  Quod  retinendum  esse  puto, 
etiamsi  per  privilegium  fuerit  obtentum  ante  ex¬ 
communicationem,  vel  tempore  excommunicationis 
cum  clausula  absolutoria  ad  effectum  rescripti  con¬ 
sequendum,  ut  exposuimus  in  Titulo  De  Rescri¬ 
ptis.  At  certum  pariter  est  Superiorem  ecclesia¬ 
sticum  non  teneri  praesentationem  ab  excommuni¬ 
cato  factam  admittere ,  nec  teneri  expectare,  ut  a 
censura  absolvatur ,  si  in  mora  sit  petendae  abso¬ 
lutionis.  Haec  enim  est  sententia  moderatiorum 
Canonistarum  apud  Schmalzgrueber  h.  t.  num.  70 
contra  rigidiores  sustinentes  esse  praesentationem 
invalidam.  Quae  doctrina  applicari  potest  ultimo 
facto  Regni  Italici.  Cum  enim  Summus  Pontifex 
providisset  anno  1878  aliquas  Sedes  praesertim 

Teatinam  et  Neapolitanam  de  respectivis  Archie- 
piscopis,  putavit  Gubernium  italicum  regio  juri- 
patronatus  praejudicium  factum  esse,  vi  cujus  Pon¬ 
tificiae  institutioni  praeire  debebat  regia  nomi¬ 
natio,  et  hac  capta  occasione  recensita  sunt  antiqua 
diplomata  de  recognito  a  Sede  Apostolica  jure-pa- 
tronatus  regio  in  pluribus  sedibus  antiquae  di¬ 
ctionis  neapolitanae  eis  et  ultra  Pharum.  Huic 
Gubernii  praetentioni  ab  eruditis  et  praesertim  a 
Juristis  pluribus  modis  occursum  est.  Nec  tantum 
obstiterunt  qui  partes  Summi  Pontificis  tuebantur, 
sed  et  qui  Regno  italico  ex  animo  adhaeserant. 
A  nonnullis  siquidem  istae  notae  seu  enumera¬ 
tiones  Sedum  subjectarum  regio  juri-patronatus 
recognitae  sunt  exageratae,  utpote  non  desumptae 
ex  diplomatibus  Pontificiis,  sed  ex  aliis  excerptae 
documentis  quovis  valore  destitutis.  Atque  haec 
animadversio  vera  erat,  sed  quaestionem  in  totum 
non  perimebat  de  omnimoda  libertate  S.  Sedis  in 
provisione  omnium  Ecclesiarum.  Alii  scriptores 
contendebant  haec  diplomata  Pontificia  non  posse 
hodie  invocari,  vel  quod  non  respicerent  modernum 
Italiae  regimen,  vel  quod  eorum  favori  fuisset  re¬ 
nuntiatum  per  celebrem  dictam  Legem  «  delle  gua- 
rentigie.  »  Sed  non  defuit  Pontificium  documentum, 
quod  omnem  in  theoria  et  in  praxi  hac  super  re 
sustulit  dubitationem.  Nam  in  sapientissima  Epi¬ 
stola  Summi  Pontificis  Leonis  XIII  directa  ad  Car¬ 
dinalem  a  secretis  Status  sub  die  27  Augusti  1878 
quoad  hanc  quaestionem  haec  leguntur;  «  Non  e 

»  Nostra  mente  fermarci  a  mostrare  1’insussistenza 
»  di  tali  diritti,  che  d’altronde  viene  riconosciuta 
»  da  molti  anche  della  parte  avversa.  Ci  basta  solo 
»  di  ricordare,  che  la  Sede  Apostolica,  alia  quale 
»  e  riservata  la  provista  dei  Vescovati,  non  fu  so- 
»  lita  concedere  il  diritto  di  patronato  se  non  a 
»  quei  Principi,  che  molto  bene  avessero  meritato 
»  della  Chiesa,  sostenendone  le  ragioni,  favoren- 
»  done  1’ampliazione,  accrescendone  il  patrimonio; 
»  e  che  quelli  che  la  combattono,  impugnandone 
»  i  diritti,  appropriandosene  le  sostanze,  addiven- 
»  gono  per  cio  solo  incapaci  secondo  i  canoni  di 
»  esercitarlo  ».  His,  qui  talia  jura  afferebant,  po¬ 
terat  ne  tutius  et  mitius  responderi?  Et  hoc  re¬ 
sponsum  visum  est  omne  tulisse  punctum,  cum 
talis  quaestio  quoad  praxim  cessaverit.  Nos  vero 
in  subsequentibus  ostendere  conabimur  ab  eis 
fuisse  deperditum  ipsum  jus-patronatus,  quod  prae¬ 
stabimus  ultima  parte  praesentis  tituli;  quamvis 
Pontificia  Responsio  ab  extrema  conclusione  pru¬ 
dentissime  abstineat. 

7.°  At  quaenam  jura  competunt  patronis?  Ea 
partim  honorifica  sunt,  partim  lucrativa,  seu  uti¬ 
lia;  queis  adnectuntur  nonnullae  obligationes,  quod 
more  suo  exponit  Glossa  in  cap.  25  h.  t.  v.  mo¬ 
deste. 

Patrono  debetur  honos,  onus,  utilitasque, 

Praesentet,  praesit,  defendat,  alatur  egenus. 
Porro  quod  spectat  ad  honores,  hi  varii  recensentur 
ab  Auctoribus,  puta  jus  stemmatis ,  sedis,  praece- 

dentiae  in  processionibus ,  jus  thurificationis,  pacis, 
recipiendae  oblationis  palmarum  et  candelarum, 
jus  sepulturae,  aliaque  hujusmodi;  ut  notatur  in 
can.  26  caus.  16  quaest.  7  in  Decreto,  et  cap.  25 
h.  t.  Verum  attendendum  est  non  omnes  patronos 
habere  omnia  haec  jura,  et  in  pluribus  respicienda 
est  variorum  locorum  consuetudo.  —  Quod  attinet 
ad  jura  utilia,  ea  reduci  possunt  ad  sequentia:  — 
1°  jus  praesentationis,  — 2°  jus  census,  —  3°  jus 
alimentorum.  —  Et  cum  de  jure  praesentationis 
in  sequentibus  sit  loquendum,  nunc  tantum  de  al¬ 
tero  ac  tertio  jure  verba  faciemus.  Quae  donata 
Ecclesiae  sunt,  manere  debent  in  utilitatem  ejusdem 
exclusive,  neque  ulla  participatio  quoad  fructus 
esse  debet  illius,  qui  ea  libere  donavit.  Ex  hoc 
sequitur  quid  tenendum  sit  de  censu,  vel  pensione 
patrono  solvenda;  nam  aut  censum  vel  pensionem 
solvenda  sibi  suisque  successoribus  patronus  con¬ 
stituit  in  limine  fundationis,  vel  post  factam  fun¬ 
dationem  ea  pensione  gravare  vult  Ecclesiam  vel 
beneficium;  primum  licet  ex  cap.  23  h.  t.,  nam 
quilibet  est  moderator  et  arbiter  rerum  suarum, 
proinde  potest  quamcumque  legem  vel  conditio¬ 
nem  imponere,  dummodo  honesta  et  licita  sit. 
Unde  si  haec  pensio  vel  census  imponitur  initio 
cum  consensu  Episcopi,  est  fundatori  ejusque  suc¬ 
cessoribus  solvendus.  Probe  additur,  quod  debeat 
esse  consensus  Episcopi,  ut  advertunt  Doctores  in 
expositione  cit.  cap.  23  h.  t.,  cum  privatus  nequeat 
dispositionem  canonum  immutare.  At  ex  altera 

parte  Episcopus  nequit  hanc  conditionem  impro¬ 
bare,  eique  non  consentire,  si  hic  census  est  mo¬ 
deratus  spectata  fundationis  et  reddituum  ecclesia¬ 
sticorum  quantitate.  Secus  est  dicendum  ex  dicto 
cap.  23  h.  t.  et  cap.  7  et  8  de  censib.  si  postea 
quam  fundatio  jam  advenit,  imposita  sit  pensio  aut 
census,  cum  ex  principio  utriusque  juris  sit  re¬ 
cognitum  ex  Leg.  4  Cod.  de  donat,  donationem 
conditiones  postea  non  capere.  Imo  nec  census  aut 
pensio  antea  constituta  valet  augeri,  cum  jam  fuerit 
Ecclesiae  jus  perfecte  quaesitum.  Praeter  hunc 
censum,  qui  vocatur  antiquus,  id  est  in  ipsa  fun¬ 
datione  reservatus,  si  aliquid  fuerit  exactum,  venit 
sub  nomine  usurpationis,  quae  punitur  d.  cap.  23 
h.  t.  e  t  a  Concilio  Tridentino  sess.  22  cap.  XL 
Emolumentum  tertium  dicitur  emolumentum  ali¬ 
mentorum  competens  patrono  vergenti  ad  inopiam . 
Id  patet  ex  claris  verbis  cap.  25  h.  t.  <  et  si  fun- 
»  dator  ad  inopiam  vergat,  ab  Ecclesia  illi  modeste 
»  succurritur,  sicut  in  sacris  est  canonibus  insti- 
>  tutum.  »  Quod  ex  antiquis  canonibus  ad  quos 
respexit  in  eo  capite  Clemens  III  datur  etiam  filiis, 
ut  dicitur  in  can.  38.  Concilii  Toletani  IV  relato 
a  Gratiano  in  can.  30  caus.  16  quaest.  7.  Ad  hoc 
vero,  ut  alimenta  patronus  ab  Ecclesia  jure  petere 
valeat  docet  cum  communi  Doctorum  Schmalzgrue- 
ber  h.  t.  num.  106  et  seqq.  requiri  —  1°  ut  ultra 
sufficientem  ministrorum  sustentationem  et  impen¬ 
sas  pro  cultu  necessarias  habeantur  superflua:  — * 
2°  ut  patronus  suam  probet  egestatem,  et  quod  non 

habeat  personas  satis  divites  sibi  conjunctas  obli¬ 
gatas  ad  alimenta  ei  praebenda  :  —  3°  quod  sit  san¬ 
guine  cum  eis  conjunctus,  a  quibus  Ecclesia  vel 
beneficium  fuerit  fundatum.  —  Sed  quamvis  allati 
canones  loquantur  quoque  de  hac  tertia  conditione, 
advertit  tamen  Giraldi  op.  cit.  part.  1  sect.  580 
«  non  obstante  hac  clara  canonum  dispositione 
»  (non  deberi  alimenta  patronis  cum  fundatore  san- 
»  guine  non  conjunctis)  censuit  Rota  hoc  jus  ali- 
»  mentorum  extendendum  esse  etiam  ad  haeredes 

>  patroni  licet  extraneos,  in  quos  jus-patronatus 

>  transivit.  »  —  Atque  id  probat  pluribus  allatis 
Decisionibus  ejusdem  Supremi  Tribunalis.  Imo 
hodie,  ut  alibi  ostensum  est,  Sacrae  Congregatio¬ 
nes  ad  succurrendum  indigentiae  patronorum,  et 
praesertim  ad  elargiendas  filiabus  patronorum  do¬ 
tes,  quae  secus  indotatae  remanerent,  consueverunt 
in  vacationibus  eorumdem  beneficiorum  permit¬ 
tere,  ut  non  procederetur  ad  eorum  provisionem, 
sed  remanerent  vacantia  ad  tempus,  adimpletis  one¬ 
ribus  sacris  beneficio  adnexis,  ut  ita  prospici  huic 
necessitati  valeret,  sicut  et  pro  explenda  educa¬ 
tione  litteraria  filiorum  ad  eosdem  patronos  spe¬ 
ctantium. 

8.°  Cum  de  juribus  patronorum  actum  sit, 
nonnulla  addenda  sunt  de  eorum  oneribus.  Sacri 
canones  praeceperunt,  ut  patroni  essent  defensores 
et  Advocati  beneficiorum,  super  quibus  habebant 
jus-patronatus.  Quia  vero  haec  defensio  et  Advo- 
catia  malam  interpretationem  passa  est,  et  dedit 

ansam  usurpationi  patronorum ;  hinc  necesse  est, 
quod  in  hoc  onere  determinando  paulisper  insi¬ 
stamus.  Advocatia  vel  jus-patronatus  nullam  ju¬ 
risdictionem  in  Clericum  in  beneficio  institutum, 
aut  administrationem  bonorum  beneficii  vel  Eccle¬ 
siae  Advocato  vel  patrono  tribuit,  et  quando  pa¬ 
tronus  vel  Advocatus  ea  sibi  usurpare  censuerunt, 
tunc  constitutionibus  canonum  cohibiti  sunt,  prout 
constat  eap.  4,  13  et  23  h.  t.  eap.  12  de  poenis 
et  eap.  13  de  eleet.  in  VI,  donec  abusibus  elimi¬ 
nandis  supremam  manum  intulit  Concilium  Tri- 
dentinum  duobus  in  locis,  nempe  eap.  3  sess.  24 
ubi  decrevit:  «  Patroni  in  iis,  quae  ad  Sacramen¬ 
ti*  torum  administrationem  spectant,  nullatenus  se 

>  praesumant  ingerere  ;  neque  visitationi  ornamen- 
»  torum  Ecclesiae,  aut  bonorum  stabilium,  seu  fa- 
»  bricarum  proventibus  immisceant,  nisi  quatenus 
»  id  eis  ex  institutione  ac  fundatione  competat :  sed 
»  Episcopi  ipsi  haec  faciant,  et  fabricarum  redditus 
»  in  usus  Ecclesiae  necessarios  et  utiles,  prout  sibi 

>  expedire  magis  visum  fuerit,  expendi  curent.  > 
Et  sess.  25  eap.  9:  «  Patroni  beneficiorum  cujus- 

>  cumque  ordinis  et  dignitatis,  etiam  si  commu- 
»  nitates,  universitates,  collegia  quaecumque  Cle- 
»  ricorum  aut  laicorum  existant,  in  perceptione 

>  fructuum,  proventuum,  obventionum  quorum- 

>  cumque  beneficiorum,  etiam  si  vere  de  jure-pa- 
»  tronatus  ipsorum  ex  fundatione  et  dotatione  es- 

>  sent,  nullatenus,  nullave  causa  vel  occasione  se 
»  ingerant,  sed  illos  libere  rectori  seu  beneficiato, 

»  non  obstante  etiam  quacumque  consuetudine,  di- 
»  stribuendos  dimittant.  »  Nihilominus  patrono  et 
Advocato  incumbit  cura  Ecclesiarum  et  beneficio¬ 
rum,  et  modo  hoc  vocatur  jus,  modo  officium  et 
onus.  Ad  quod  determinandum  optime  Berardi 
opere  et  Dissertat  cit.  cap.  7  ait:  «Adhuc  hodie 
»  interpretes  nostri  distinxerunt  triplicem  Eccle- 
»  siae,  aut  beneficii  curam,  quarum  primam  au- 
»  ctorizabilem  dixerunt;  quae  jurisdictionem  habet 
»  adnexam,  alteram  minister ialem,  quae  actus  ex- 

>  plicat  spirituales,  aut  spiritualibus  adnexos,  po- 
»  stremam  providentialem,  sive  sollicitudinis ;  et 
»  quamquam  priora  duo  curae  genera  patrono  de- 

>  negata  agnoverint,  praesertim  ex  Tridentino  de- 
»  creto,  nisi  in  specie  expresse  reservationis  in  li- 
»  mine  fundationis  factae,  non  tamen  postremum 
»  curae  genus  denegatum  fuisse  tradiderunt.  Hanc 
»  ipsam  providentialem,  sive  sollicitudinis  curam 
» jam  suffragio  suo  comprobaverant  vetustissimi 
»  Toletani  Patres  in  can  31,  can.  16,  qu .  7.  Con- 
»  sistit  autem  potissimum  in  eo,  ut  detur  patrono 
»  facultas  inquirendi,  non  tamen  sub  quadam  ju- 
»  risdictionis,  aut  officii  specie,  sed  privatim,  an 
»  beneficiarii  oneribus  beneficii  satisfaciant,  an 
»  bona  beneficii  recte  administrent,  et  similia ;  et 

>  cum  quidquam  in  ea  re  peccatum  inveniant,  tum 
>>  id  deferant  ad  Superiorem,  a  quo  congruum  op- 

>  portunumque  remedium  petant,  expectent.  His 
»  proximum  est,  quod  etiam  hodie  tradi  solet  re- 

>  ceptum,  nimirum  si  ad  unionem,  vel  divisionem 

»  beneficii  patronalis  Episcopi  deveniendum  putet 
»  juxta  Concilium  Tridentinum  sess.  24  de  reform. 
»  cap.  45,  aut  si  in  collatione  beneficii  pensio 
»  gratia  alterius  reservetur,  aut  beneficium  cum 
»  alio  beneficio  permutetur,  vel  gratia  alterius  re- 
»  signetur,  aut  in  eo  Vicarius  perpetuus  consti- 
»  tuatur,  aut  res  beneficii  ex  necessaria,  vel  utili 
»  causa  alienetur,  necessarius  erit  consensus  pa- 
»  troni,  cum  in  his  omnibus  casibus  interesse  pa- 
»  troni  poscat  ne  quidquam  innovetur.  Ubi  vero 
»  nullum  patrono  detrimentum  ingeritur,  non  erit 
»  necessarius  illius  consensus,  quamobrem  poterit 
»  Episcopus  novam  Capellam  in  Ecclesia  patronata 
»  libere  erigere,  confraternitatem  inducere,  scamna 
»  extraneis,  non  tamen  honorifica,  concedere  et  ju- 
>  bere  sepulchra  excavari.  » 

9.°  Advocatia  seu  defensio  Ecclesiarum  et  be¬ 
neficiorum  a  Canonibus  aliquando  confunditur  cum 
jure-patronatus,  ita  ut  utrumque  nomen  eidem  juri 
competat,  prout  habetur  in  cap.  6  et  cap.  24  h.  t ., 
unde  teste  Gonzalez  in  Commentariis  ad  cap.  23 
h.  t.  nam.  8  patronus  dicitur  Advocatus  natus 
Ecclesiae  vel  beneficii.  Aliquando  autem  patronus 
impetrabat  jus  defensionis  a  Principe  territoriali, 
et  dicebatur  Advocatus  datus,  prout  habetur  cap.  23 
h.  t.  quia  defensio  ab  apertis  injuriis  et  usurpa¬ 
tionibus  non  poterat  praestari  nisi  subsidio  Summi 
Principis  territorialis,  a  quo  sub  diversis  nominibus 
deinde  impetrabant  patroni,  nempe  ut  vocarentur 
Advocati,  vicedomini,  custodes  etc.,  et  mandato 

ejusdem  Principis  eorum  beneficiorum  jura  defen¬ 
debant  et  possessiones.  Et  revera  plures  textus 
juris  et  monumenta  historica  affert  Gonzalez  eit. 
loeo,  ut  probet  primum  onus  Advocatiae  spectare 
ad  Principem  territorialem,  ex  quibus,  facta  com¬ 
paratione  ad  hodiernam  praxim,  videmus  quomodo 
in  pessimam  omnino  conditionem  res  versae  sint. 
Qui  enim  supremi  Principes  et  Gubernia  antiquitus 
contra  apertam  vim  possessiones  Ecclesiau  legi¬ 
timas  defendebant,  hodie  diripiunt,  aliisque  diri¬ 
piendas  relinquunt,  imo  et  facultatem  praebent  al¬ 
liciendo  patronos  ad  invadendam  substantiam  ta¬ 
lium  beneficiorum.  Qua  in  re  attendimus  praecipue 
ad  cit.  Legem  Gubernii  italici  editam  sub  die  15  Au¬ 
gusti  1867.  In  ea  lege  supprimuntur  omnia  be¬ 
neficia  ecclesiastica,  eorumque  bona  devolvuntur 
ad  demanium  status.  Sed  art.  5  fit  exceptio  pro 
benefieji  subjectis  juri-patronatus  laicali  vel  mixto 
et  pro  istis  constituitur:  «I  patroni  laicali  potranno 
»  rivendicare  i  beni  costituenti  la  dotazione,  con 
»  che  nel  termine  di  un  anno  dalla  promulgazione 
»  della  presente  legge  con  atto  regolare  esente  da 
»  tassa  di  registro  ne  facciano  dichiarazione,  pa- 
»  ghino  contemporaneamente  un  quarto  dei  trenta 
»  per  cento  dei  valore  dei  beni  medesimi  calcolato 

>  senza  detrazione  dei  pesi,  salvo  Tadempimento 

>  dei  medesimi,  se  e  come  di  diritto,  e  si  obbli- 
»  ghino  di  pagare  in  tre  rate  eguali  gli  altri  tre 
»  quarti  coghinteressi  »  cum  iis  quae  sequuntur.  — - 
In  conspectu  hujus  legis,  quae  injustitiae  jungit 

hypocrisim  phariseorum  camelum  deglutientium 
et  calicem  excolantium,  quippe  quae  jura  Ecclesiae 
despicit  et  exagerat  jura  patronorum  S.  Sedes 
indulget  patronis,  ut  quocumque  modo  valeant, 
certent  redimere  de  manu  Gubernii  apprehensa 
bona,  eaque  servent  in  utilitatem  Ecclesiae,  ac¬ 
cepta  reintegratione  omnium  factarum  expensa¬ 
rum,  prout  patet  ex  induito  pro  patronis  edito  a 
S.  Poenitentiaria  sub  die  13  Junii  1868.  Cujus 
indulti  hoc  est  principium,  nempe  patronos  nihil 
debere  lucrari  ex  hac  injusta  Gubernii  lege;  sed 
vicissim  omnes  eis  reficiendas  esse  expensas.  In¬ 
dultum  est  sequentis  tenoris  ;  —  «  Sacra  Poeniten- 
»  tiariajam  plurimis  locorum  Ordinariis  sequentes 
»  circa  Patronos  concessit  facultates ;  nempe :  — 
»  I.  Indulgendi  Patronis  Beneficiorum,  Cappella- 
»  niarum  ac  Praelaturarum  ut  persolvere  valeant 
»  Gubernio  quod  ab  eodem  super  iisdem  Beneficiis, 
»  Cappellaniis  et  Praelaturis  violenter  exigitur.  — 
»  II.  Indulgendi  pariter  iisdem  Patronis,  ut  bona 
»  eorumdem  Beneficiorum,  Cappellaniarum,  ac 
»  Praelaturarum  ad  normam  legis  a  Gubernio  la- 
»  tae;  amoto  scandalo,  retinere  seu  assequi  licite 
»  valeant  sub  sequentibus  conditionibus  :  —  la  Re- 
>  tinendi  eadem  bona  ad  nutum  Ecclesiae,  ejusque 
»  mandatis  subinde  parendi.  —  2a Conservandi  ipsa 
»  bona  et  in  eis  rem  utilem  gerendi.  —  3a  Impen- 
»  dendi  fructus  inde  colligendos  in  aequam  satisfa- 
»  ctionem  summae  ab  ipsis  Patronis  Gubernio  so- 
»  lutae,  quatenus  illam  repetere  velint,  et  in  re- 

»  dintegrationem  eorumdem  Beneficiorum,  Cappel- 
»  laniarum  ac  Praelaturarum.  Ut  autem  ejusmodi 
»  redintegratio  faciliori  ratione  obtineri  possit,  Sa- 
»  cra  Poenitentiaria  iisdem  locorum  Ordinariis  fa- 
»  «ultates  tribuit  necessarias  et  opportunas  ad  hoc, 
»  ut  eorumdem  Beneficiorum,  Cappellaniarum  ac 
»  Praelaturarum  vacantium  nominationem  et  pro- 
»  visionem  ad  tempus  suspendere,  et  pia  onera 
»  eisdem  adnexa,  prout  in  casibus  particularibus, 
»  bene  omnibus  perpensis,  sibi  in  Domino  expe- 
»  dire  visum  fuerit,  ad  tempus  pariter  reducere, 
»  seu  etiam  in  toto  suspendere  Apostolica  Aucto- 
»  ritate  valeant;  ita  tamen,  ut,  si  agatur  de  one- 
»  ribus  Missarum,  memoratis  Patronis  alicujus 
»  Missarum  numeri  celebratio  quotannis  impona- 
>  tur,  supplendo  reliquum  defectum  de  thesauro 
»  Ecclesiae.  Peracta  autem  praefata  redintegratione 
»  ipsi  Patroni  ad  eadem  Beneficia,  seu  Cappella- 
»  nias,  aut  Praelaturas  alium,  prout  de  jure,  no- 
»  minent,  seu  praesentent,  cui  universitas  fructuum 
»  eorumdem  bonorum  cum  omnibus  adnexis  one- 
»  ribus  juxta  legem  fundationis  cedat.  —  4a  Cer- 
»  tiorandi  haeredes  et  successores  de  hujusmodi 
»  obligationibus  per  syngrapham  subscriptam,  ut 
»  et  ipsi  sciant  ad  quid  teneantur.  —  Hujusmodi 
»  vero  facultates  quamvis  opportunae  sint  pro  ca- 
»  sibus,  in  quibus  agitur  de  Beneficiis  vacantibus, 
»  non  omnes  tamen  dirimunt  difficultates,  quae 
»  circa  Beneficia  non  vacantia  facile  exoriri  pos- 
»  sunt.  Quare  eadem  Sacra  Poenitentiaria  has  dif- 

»  ficultates  e  medio  tollere  cupiens,  de  speciali  et 
»  expressa  Apostolica  Auctoritate  nedum  supra- 
»  scriptas  facultates  iis  locorum  Ordinariis  in  Italia 
»  existentibus,  ad  quos  jam  transmissae  sunt,  con- 
»  firmat,  aliis  vero  ad  quos  nondum  pervenerunt, 
»  communicat;  verum  etiam  sequentes  circa  Bene- 
»  ficia  non  vacantia  concedit,  quibus  quidem  fa- 
»  cultatibus  in  actualibus  circumstantiis,  iisque 
»  durantibus  pro  grege  sibi  commisso  uti  libere 
»  valeant;  scilicet:  — Indulgendi  Patronis,  ut  per- 
»  solvere  valeant  Gubernio  quod  ab  eodem  super 
»  bonis  dictorum  Beneficiorum  violenter  exigitur, 
»  nec  non  eadem  bona  ad  normam  legis  a  Gu- 
»  bernio  latae,  amoto  scandalo,  vindicare,  seu  as- 
»  sequi  licite  valeant  cum  sequentibus  conditio- 
»  nibus:  —  la  Ut  bona  Beneficiorum  etiam  post 
»  dictam  vindicationem  a  respectivis  eorumdem 
»  Beneficiorum  Rectoribus  possideantur,  adhibitis 
»  debitis  cautelis;  et  emissa  a  Patronis  obligatione 
»  in  scriptis  pro  se,  suisque  haeredibus  et  succes- 
»  soribus  valitura,  ac  penes  Curiam  Episcopalem 
»  caute  asservanda,  se  numquam  molestiam  quoad 
»  hujusmodi  canonicas  possessiones  dictis  Recto- 
»  ribus,  eorumque  successoribus  allaturos.  —  2aUt 
»  fructus  eorumdem  Beneficiorum  a  respectivis 
»  Rectoribus  etiam  in  futurum  percipiantur,  facta 
»  potestate  Ordinariis  onera  illis  adnexa  Apostolica 
»  Auctoritate  reducendi,  vel  etiam  suspendendi  ad 
»  effectum  summam  ipsis  oneribus  respondentem 
»  favore  Patronorum  applicandi'  in  redintegratio- 

»  nem  summae  ab  ipsis  Gubernio  solutae,  quatenus 
»  illam  repetere  velint  ;  ita  tamen,  ut,  si  agatur 
»  de  onere  Missarum,  Rectoribus  Beneficiorum  ali- 
»  cujus  Missarum  numeri  celebratio  imponatur, 
»  supplendo  reliquum  defectum  de  thesauro  Eccle- 
»  siae.  Hujusmodi  autem  reductio,  seu  suspensio 
»  onerum  duratura  erit  solummodo  quoadusque 
»  Patroni  de  dicta  summa  Gubernio  soluta  redin- 
»  tegrentur.  Quod  si  post  vacationem  Beneficiorum 
»  Patroni  nondum  de  memorata  summa  redinte- 
»  grati  fuerint.  Sacra  Poenitentiaria  de  speciali 
»  pariter  Apostolica  Auctoritate  praelaudatis  Ordi- 
»  nariis  facultatem  concedit  permittendi  suspensio- 
»  nem  nominationis  et  provisionis  Beneficiorum, 
»  de  quibus  agitur,  pro  tempore  ad  dictam  re- 
»  dintegrationem  necessario,  deputatis  interim  ab 
»  eisdem  Ordinariis  bonorum  Beneficiorum  admi- 
»  nistratoribus  inter  Patronos,  si  fieri  possit,  eli- 
»  gendis,  qui  fructus  pro  eadem  redintegratione 
»  erogent,  detracta  rata  parte  pro  onerum  satisfa- 
»  ctione,  quorum  adimplementum  ab  ipsis  Ordi- 
»  nariis  praescriptum  fuerit.  Dicto  autem  tempore 
»  vix  elapso,  Patroni,  seu  eorum  successores  novos 
»  Beneficiorum  Rectores,  quibus  eorumdem  Bene- 
»  ficiorum  bona  cum  omnibus  fructibus,  et  oneribus 
»  adnexis  juxta  legem  fundationis  cedant,  nomi- 
»  nare,  seu  praesentare  teneantur,  adhibitis  debitis 
»  cautelis,  quas  circumstantiae  requisierint.  Con- 
»  trariis  quibuscumque  non  obstantibus  ».  — Quod 
si  Patroni  summam  non  haberent  Gubernio  pen- 

dendam,  permisit  eis  S.  Poenitentiaria,  ut  aes  alie¬ 
num  contrahere  valerent  data  quoque  hypotheca 
super  fundis  constituentibus  dotem  beneficii.  Ali¬ 
quando  concessit  rescriptis  particularibus,  ut  par¬ 
tem  dotis  alienarent  ad  eumdem  finem,  imposita 
tamen  conditione  reintegrationis  ex  fructibus  be¬ 
neficii  et  data  venia  reductionis  temporaneae  one¬ 
rum  adnexorum  ab  Episcopo  indulgendae.  Quo 
induito  et  rescriptis  S.  Poenitentiaria  voluit  alli¬ 
cere  Patronos  ad  redemptionem  faciendam  data 
securitate  indemnitatis  omnimodae  quarumcum¬ 
que  expensarum  et  fructuum  summae  exhibitae, 
et  servato  jure-patronatus.  Habita  deinde  ratione 
ad  alias  patronorum  postulationes  eadem  S.  Poe¬ 
nitentiaria  aliud  Episcopis  latius  indultum  commu¬ 
nicavit,  quod  est  tenoris  sequentis :  —  «  Sacra 
»  Poenitentiaria  conscientiarum  quieti,  et  causa- 
»  rum  piarum  utilitati,  quantum  in  Domino  potest, 
»  prospicere  cupiens,  praeter  facultates  per  literas 
»  diei  13  Junii  1868  Italiae  Ordinariis  jam  im- 
»  partitas,  ut  bona  juri-patronatus  subjecta  a  Pa- 
»  tronis  vindicari,  conservari,  et  in  pristinum  re- 
»  poni  possent,  attentis  noviter  expositis,  et  prae- 
»  sertim  ad  amovenda  pericula,  quibus  bona 
»  causarum  piarum  sic  vindicata  adhuc  subjiciun- 
»  tur.  Venerabili  in  Xto  Patri  Episcopo 
»  sequentes  concedit  facultates,  quibus  sive 
»  per  se  sive  per  aliam  idoneam  ecclesiasticam  per- 
»  sonam  ab  eo  ad  hoc  specialiter  deputandam,  per 

»  annum,  si  tantum  praesentes  circumstantiae  du- 

16 


T.  II. 


P.  II. 


242  PRAELECTIONES  JURIS  CANONICI 

»  raverint,  pro  sua  prudentia,  cum  Patronis  cau- 
»  sarum  piarum  in  territorio  suae  jurisdictionis 

>  existentium  uti  licite  valeat.  —  1.  Indulgendi 

>  praefatis  Patronis,  qui  bona  a  Gubernio  vindi- 
»  caverint,  ut  ea  libere  alienare,  vel  uti  propria 
»  habere  valeant,  constituto  tamen  pretio,  quod 
»  ipsi  Patroni,  detractis  expensis  pro  vindicatione 
»  supportatis,  Ordinario  vel  personae  aut  commis- 
»  sioni  ab  eo  designatae  tradere  teneantur ;  ac  prae- 

>  via  ipsorum  absolutione  a  censuris  et  poenis  ec- 
»  clesiasticis,  cum  poenitentia  salutari,  quatenus 
»  absque  Apostolica  venia  ad  vindicationem  pro- 
»  cesserint.  —  2.  Condonandi  partem  aliquam  prae- 
»  dicti  pretii  iis  Patronis,  qui  in  perpetuum  jus- 
»  patronatus  dimittere,  et  in  futurum  collationem 
»  omnino  liberam  in  manibus  Ordinarii  pro  tem- 
»  pore  relinquere  parati  sint.  —  3.  Indulgendi  pa- 
»  riter  iis,  qui  super  bonis  habeant  imposita  le- 
»  gata  pia,  vel  Missarum  onera,  ut  ea  redimere 
»  valeant,  data  summa,  quae  computatis  fructibus 
»  ad  quinque  pro  centum,  quotannis  reditus  suf- 
»  ficientes  praebeat  pro  integro  eorumdem  onerum 
»  adimplemento  et  sub  hac  lege,  ut,  si  praefata 
»  summa  solvatur  per  publicas  schedas  vulgo, 
»  di  Consolidato ,  ipsae  schedae  non  computentur 
» juxta  nominalem  valorem  ipsarum,  sed  juxta 
»  pretium,  quod  die  solutionis  effective  in  publicis 
»  negotiis  habeat.  —  4.  Sanandi  alienationes  quas- 
»  cumque  praedictorum  bonorum  a  Patronis  jam 
»  factas,  praevia  ipsorum  absolutione  a  censuris 

»  et  poenis  ecclesiasticis  propterea  incursis,  cum 
»  congrua  poenitentia  salutari,  et  tradito  pretio  in 
»  manibus  Ordinarii  prout  superius  in  numeris  1° 
»  et  2°  praescriptum  est.  —  Cavendum  porro  ma- 
>  xime  est  ne  praefatae  summae  a  Patronis  solutae 
»  novis  exponantur  periculis,  sed  in  tuto  et  ho- 
»  nesto  investimento  exclusive  in  utilitatem  illarum 
»  causarum  piarum,  ad  quas  ea  bona  pertinebant, 
»  collocentur;  confirmata  per  praesentes  literas  su- 
»  perlaudato  Ordinario  facultate  reducendi  ad  tem- 
»  pus  illarum  onera,  seu  etiam  suspendendi  col- 
»  lationem  juxta  formam  expressam  in  praecedenti 
»  Induito  circa  Patronos  ad  hoc  ut  ipsae  causae 
»  piae  in  pristinum  statum  facilius  reponi  possint. 
»  Contrariis  quibuscumque  non  obstantibus.  Da- 
»  tum  Romae  in  S.  Poenitentiaria  die 
»  » . 

10.°  Sermo  nunc  instituendus  est  de  actu  prae¬ 
sentationis.  Inter  patronorum  jura  recensetur  prae¬ 
sentatio  personae  ad  beneficium  vel  Ecclesiam  va¬ 
cantem,  quo  tantum  in  casu  vacationis  haec  ei  po¬ 
testas  advenit.  Ut  tamen  hic  actus  juxta  canones 
compleatur  plura  observanda  sunt.  Et  —  (a)  re¬ 
spiciendum  est  ad  personam  praesentandam.  Hic 
debet  esse  Clericus,  vel  qui  post  breve  temporis 
intervallum  Clericus  esse  valeat,  ut  observat  Pi- 
rhing  hoe.  t.  nam.  95,  quia  non  debet  institui  qui 
Clericus  actu  non  est,  sed  potest  nominari  vel  prae¬ 
sentari,  qui  Clericus  esse  valet  ante  institutionem; 
et  isti  dicuntur  arctati  ad  tonsuram  vel  ordines 

recipiendos  ratione  habendi  beneficium.  Praeter  hoc 
praesentandi  debent  habere  qualitates  requisitas 
juxta  tabulas  fundationis  beneficii  vel  Ecclesiae.  Si 
enim  requiritur  ex  fundatione  alius  ordo,  puta  Sub- 
diaconatus,  vel  Presbyteratus  actu  susceptus,  vel 
gradus  academicus,  aut  nobilitas,  aliaque  conditio 
honesta,  haec  debet  servari.  Quemadmodum  si  be¬ 
neficii  fundator  aliquas  personas  praetulerit  eisque 
dederit  jus-patronatus  passivum,  hae  si  idoneae 
reperiantur,  omnibus  aliis  praeferendae  sunt ;  qui 
'enim  passivum  jus-patronatus  possident,  hi  directe 
a  fundatore  vocati  sunt,  proindeque  nequeunt  ne- 
gligi.  Si  aliter  praesentatio  procedat,  nisi  qui  ha¬ 
bent  jus  praelationis  saltem  tacite  consentiant, 
quando  in  eorum  unice  favorem  constituta  est  prae¬ 
latio,  invalida  fit  nominatio.  —  De  digniore  prae¬ 
sentando  prae  digno,  quamvis  in  theologia  morali 
pro  conscientia  fiant  plures  et  practicae  quaestio¬ 
nes,  in  jure  tamen  canonico,  nempe  quoad  forum 
externum  non  habemus  regulam,  quae  praesenta¬ 
tionem  digni  faciat  irritam  vel  irritandam,  si  di¬ 
gnior  fuerit  spretus.  Solummodo  in  jure-patronatus 
ecclesiastico,  si  beneficium  habet  adnexam  curam 
animarum,  Patronus  tenetur  praesentare  quem  di¬ 
gniorem  ipse  putaverit  ex  approbatis  in  concursu, 
prout  alibi  dictum  est.'  Consulatur  hac  in  re  Be¬ 
nedictus  XIV  de  Syn.  Dioeces.  lib.  4,  cap.  8, 
num.  8 ,  in  quo  loco  deciditur  juxta  Tridentinum 
quaestio  de  designando  digniore  inter  approbatos, 
nempe  ab  Episcopo  et  non  a  Patrono  ecclesiastico, 

quando  institutio  non  pertinet  ad  Episcopum,  sed 
ad  alium.  In  omnibus  aliis  casibus  et  pro  qua¬ 
cumque  specie  juris-patronatus  pro  foro  externo 
sufficit,  ut  praesentatus  sit  idoneus  seu  dignus.  — 
Quamvis  cap.  26  h.  t.  interdicatur  Patrono  Cle¬ 
rico,  ut  ad  vacantem  Ecclesiam  se  ipsum  prae¬ 
sentet,  advertit  tamen  Giraldi  op.  Git.,  part.  1, 
seet.  581  esse  hanc  Decretalem  strictae  interpre¬ 
tationis,  namque  Rota  Romana  Diversor,  part.  2 
deeis.  175  num.  4  admisit  Clericum  Patronum 
posse  acceptare  praesentationem  sui  factam  ab 
aliis  compatronis  et  hac  acceptatione  facere  ma¬ 
jori  tatem  votorum.  Advertit  deinde  non  deesse  Do- 
ctores,  qui  rationabiliter  sentiant  Patronum  Cle¬ 
ricum  posse  utiliter  seipsum  praesentare,  si  agatur 
de  beneficio  adnexam  non  habente  praelationem, 
cum  circa  praelationem  ratio  decidendi,  qua  hic 
utitur  Pontifex,  maxime  locum  habeat.  Quae  Do¬ 
ctorum  sententia  probatur  quoque  ex  hoc,  quod 
Congregatio  Concilii  in  Nullius  14  Decembris  1630 
lib.  14  Decretor.  pag.  361  indulsit  Patrono  posse 
praesentare  seipsum  ad  canonicatum  et  praeben¬ 
dam  vacantem  de  suo  jure-patronatus,  eo  legitime 
probato,  approbante  ejusdem  Congregationis  sen¬ 
tentiam  Urbano  VIII.  —  (b)  Tempus  quoque  a 
Canonibus  determinatum  est  ad  praesentationem 
faciendam  et  inter  alias  juris  Constitutiones  clara 
est  dispositio  Bonifacii  VIII  cap.  unie.  h.  t.  in  VI. 
In  jure-patronatus  laicali  datur  ad  praesentandum 
quadrimestre  tantum  laico  Patrono;  Ecclesia  tamen, 

vel  Monasterium  et  in  genere  in  jure-patronatus 
ecclesiastico  habet  locum  semestre.  De  jure-patro¬ 
natus  mixto  non  habemus  regulam  juris;  sed  res 
determinatur  generalibus  juris  principiis  et  praxi. 
Optime  siquidem  cum  communi  Doctorum  insinuat 
Reiffenstuel  h.  t.  num.  52.  Juri -patronatus  mixto 
illud  speciale  esse,  quod  in  particularibus  casibus 
reguletur  vel  ut  ecclesiasticum,  vel  ut  laicale,  prout 
exigit  qualitas  casus  magis  privilegiati,  magisque 
favens  patronatui;  prout  monet  glossa  in  cap.  unie, 
h.  t.  in  VI  e.  de  ecclesiasticis,  quia  si  non-privile- 
giatus  in  materia  individua  seu  inseparabili  con¬ 
currat  cum  privilegiato,  utitur  hujus  privilegio. 
Unde  in  casu  in  jure-patronatus  mixto  tempus 
utile  ad  praesentationem  pro  Patrono  ecclesiastico 
et  laico  est  semestre;  quemadmodum  praxis  probat. 
Barbosa  lib.  3  jur.  eccles.  unie.  cap.  12  num.  17 
afferens  auctoritatem  Joan.  Andreae  in  cap.  cum 
in  illis  §  fin.  de  praebend.  in  VI,  limitat  in  casu, 
quo  Patronus  ecclesiasticus  et  laicus  inter  se  con¬ 
veniunt,  quod  alternis  vicibus  praesentare  velint 
juxta  Clement.  2  h.  t . ,  quia  tunc  in  casu,  quo 
praesentat  ecclesiasticus,  censetur  jus-patronatus 
ecclesiasticum  totaliter,  et  habet  locum  semestre; 
cum  vero  praesentat  laicus,  reputatur  totaliter  lai¬ 
cale,  et  tempus  est  quadrimestre ;  quoniam  per 
talem  alternativam  videtur  natura  mixtorum  esse 
redacta  ad  sua  simplicia.  —  (c)  Tempus  hoc  est 
continuum,  quia  quovis  die  ac  loco  ad  praesenta¬ 
tionem  procedi  potest.  Incipit  vero  a  die  habitae 

certae  notitiae  vucationis  beneficii ;  et  ne  allegetur 
ignorantia  in  Dioecesibus  receptum  est,  ut  publico 
edicto  Episcopus  notificet  vacationem  beneficii  et 
edoceat  Patronos,  ut  si  velint  procedant  ad  prae¬ 
sentationem  intra  tempus  a  jure  statutum,  quo  inu¬ 
tiliter  elapso  fiet  locus  liberae  collationi.  Hoc  vero 
tempus  legitime  impedito  non  currit :  Patroni  autem 
est  demonstrare  legitimum  interfuisse  impedimen¬ 
tum.  Et  si  hoc  tempore  praesentatio  facta  non 
fuerit  personae  idoneae,  devolvitur  ad  institutorem 
potestas  providendi  beneficium  pro  illa  vice  ;  ne 
negligentia  Patroni  grave  inferat  praejudicium  Ec¬ 
clesiae  vel  beneficio  vacanti.  —  Quid  vero  dicendum 
erit,  si  praesentatio  non  habeat  locum  ex  discordia 
et  lite  Patronorum,  vel  exitum  non  habeat  ex  re¬ 
nuntiatione  vel  morte  praesentati?  Expendimus  pri¬ 
mo  casum  discordiae  litis  Patronorum,  deinde  alios. 
In  discordia  dicuntur  esse  Patroni,  quando  non 
habetur  inter  praesentatos  praelatio,  vel  quia,  si 
communitas  habet  jus-patronatus,  non  habetur 
majoritas  absoluta  votorum  pro  nemine  ex  nomi¬ 
natis  ;  vel  quia  si  sunt  Patroni  singulares,  nullus 
habet  majoritatem  meritorum,  nec  plurimorum  eli¬ 
gitur  et  approbatur  assensu,  etsi  in  hoc  casu  suf¬ 
ficeret  majoritas  relativa  non  autem  absoluta.  In 
hoc  casu  juxta  dispositionem  cap.  1  et  2  h.  t. 
in  talibus  Ecclesiis  cessandum  fuisset  a  divinis, 
tollendae  Reliquiae,  et  claudenda  ostia  Ecclesiae. 
Sed  his  Canonibus  derogatum  est  cap.  3  et  27 
h.  t.,  et  statutum,  ut  Episcopus  non  differat  post 

tempus  Patronis  concessum  ad  praesentandum  Ec¬ 
clesiam  de  idonea  persona  providere,  ita  quod  Pa¬ 
tronis  ex  hoc  non  debeat  in  posterum  praejudicium 
generari ;  quod  idem  est  ac  dicere  pro  illa  vice 
Episcopum  debere  per  liberam  collationem  Eccle¬ 
siam  providere. — Lis  vero  in  jure-patronatus  potest 
tripliciter  exoriri ;  nempe  vel  inter  Patronos,  vel 
inter  praesentatos,  vel  demum  inter  Patronum  et 
Episcopum.  —  In  primo  casu  disputatur,  an  eis  com¬ 
petat  jus-patronatus  nec  ne ;  et  tunc  vel  aliquis 
possidet,  vel  nemo.  Si  aliquis  pacifice  possidet, 
juxta  dispositionem  cap.  19  h.  t.  praesentatus  a 
possessore  obtinebit,  ita  ut  etiamsi  postea  alius 
Patronus  evicerit  in  judicio,  institutus  non  debet 
ab  Ecclesia  propter  hoc  removeri ;  ita  tamen  ut  ex 
hoc  ei,  qui  de  jure  debet  patronatum  habere,  nul¬ 
lum  in  posterum  praejudicium  generetur.  Limitat 
Pirhing  h.  t.  num.  87  conclusionem  in  casu,  quo 
lis  finita  sit  intra  tempus  utile  praesentationi,  et 
vincat  ille  qui  non  possidebat ;  nam  tunc  debet 
praesentatio  ejus  praeferri,  quiat  proprietas  cognita 
absorbet  causam  possessionis  ex  cap.  cum  dilectus 
de  caus.  posses,  et  propriet.  Neque  huic  disposi¬ 
tioni  cap.  19  h.  t.  ulla  variatio  facta  est  per  de¬ 
cretum  Concilii  Tridentini  sess.  25  cap.  9,  quo 
cautum  est,  ut  nullum  sit  suffragium  merae  pos¬ 
sessionis  in  jure-patronatus.  Nam  ut  advertit  Fa- 
gnanus  in  cap.  19  h.  t.  num.  9  et  seqq.  sumus 
nos  in  hypothesi,  qua  certum  sit  Ecclesiam  esse 
juri-patronatus  subjectam,  et  quaestio  tantum  est 

cui  competat  jus-patronatus,  cum  Concilium  Tri- 
dentinum  loquatur  de  casu,  quo  dubitatur,  an  Ec¬ 
clesia  sit  nec  ne  juri-patronatus  subjecta,  et  Con¬ 
cilium  negat  sufficere  ad  probandam  servitutem 
Ecclesiae  solum  factum  possessionis.  At  si  nemo 
possidet,  tunc  contendentibus  Patronis,  et  litem 
protrahentibus  ultra  quadrimestre  vel  semestre, 
prout  jus-patronatus  est  laicale  vel  ecclesiasticum, 
Episcopus  Ecclesiam  ipsam  de  persona  idonea  non 
differet  providere,  prout  dicitur  in  cit.  cap.  3  h.  t. 
ita  quod  illi  in  hoc  non  debeat  in  posterum  prae¬ 
judicium  generari,  qui  jus-patronatus  evicerit. — In 
altero  casu  attendendus  est  terminus  litis,  et  in- 
terim  Ecclesiae  providetur  per  Rectorem  tempora¬ 
neum,  prout  quoque  hodierna  praxis  tribunalium 
ecclesiasticorum  et  Congregationum  Romanarum 
habet,  et  qui  vicerit,  demum  habebit.  Ratio  haec 
datur,  quia  non  potest  Patronis  improperari  di¬ 
scordia,  nec  casus  est  contemplatus  in  d.  eap.  3 
h.  t .,  ut  probat  Fagnanus  in  d.  eap.  3  num.  19 . — 
In  tertio  casu  pariter  non  currit  tempus  Patrono, 
etiamsi  lis  protrahatur  ultra  quadrimestre  vel  se¬ 
mestre  ;  sed  per  temporaneum  Rectorem  provide¬ 
bitur  Ecclesiae ;  quia  hic  non  est  casus  contem¬ 
platus  in  eap.  3  h.  t.  et  quia  secus  daretur  ansa 
excitandarum  harum  litium,  ut  praejudicium  infer¬ 
retur  juribus  Patronorum,  ut  exponit  Fagnanus  in 
loc.  cit.  nam.  18.  —  Quod  si  praesentatio  exitum 
non  habeat  sive  quia  praesentatus  renuntiaverit, 
sive  quia  morte  praeventus  non  fuerit  institutus. 

aliisque  similibus  causis,  tunc  cum  non  possit  id 
imputari  Patronis,  dabitur  illis  aliud  quadrimestre 
aut  semestre  a  die  renuntiationis  vel  obitus  supra- 
dicti,  ut  procedatur  ad  aliam  praesentationem ; 
prout  communiter  Doctores  in  hac  re  sentiunt  al¬ 
legantes  plures  textus  juris.  —  (d)  Quoad  modum 
praesentationis  attendendum  est  ad  personam,  quae 
jure-patronatus  gaudet,  nempe  an  sit  persona  mo¬ 
ralis,  vel  si  sint  singulares  personae.  Namque  si 
est  persona  moralis  actus  praesentationis  est  actus 
capitularis,  proinde  ille  erit  praesentatus,  in  quem 
major  pars  in  capitulum  coadunatorum  conveniat. 
E  contra  quando  hoc  jus  spectat  ad  personas  sin¬ 
gulares,  singulae  proponunt  separatim,  et  ille  di¬ 
cetur  praesentatus,  qui  majorem  numerum  vocum 
pro  se  habet,  habita  ratione  non  solum  ad  nu¬ 
merum,  sed  et  ad  pondus  seu  valorem  votorum, 
juxta  ea,  quae  in  antecessum  notata  sunt.  — 
Hic  loquendum  est  de  praesentatione  indigni,  vel 
de  plurium  simultanea  vel  successiva  ad  idem  be¬ 
neficium  nunc  vacans  praesentatione.  —  Si  Pa¬ 
tronus  indignum  praesentet,  ejus  praesentatio  non 
solum  non  debet  attendi,  sed  etiam  in  Patronum 
praesentantem  aliquod  damnum  advenire  posset. 
Convenit  autem  inter  Doctores,  ut  pluribus  ostendit 
Giraldi  op.  eit.  part.  1  seet.  578  distinguendum 
esse  inter  Patronum  ecclesiasticum  vel  laicum ; 
iterum  an  praesentatio  indigni  facta  sit  cum  scien¬ 
tia  indignitatis,  vel  ignoranter.  Nam  si  Patronus 
ecclesiasticus  scienter  indignum  praesentat,  pri- 

vatur  ea  vice  jure  praesentandi,  et  Episcopus  libere 
de  Ecclesia  vacante  aut  beneficio  disponit.  Quae 
tamen  poena  non  attingit  Patronum  laicum  scienter 
quoque  praesentans  indignum,  quique  proinde  an¬ 
tequam  tempus  utile  quadrimestris  elabatur,  poterit 
idoneum  praesentare.  Si  vero  praesentatio  indigni 
facta  est  ignorato  defectu,  tunc,  sive  Patronus  sit 
ecclesiasticus  vel  laicus,  non  nocet,  sed  intra  tempus 
utile  valebunt  idoneum  praesentare,  cum  quod 
culpa  vacat,  in  damnum  vocare  non  conveniat.  — 
Patrono  ecclesiastico  pariter  ac  laico  licet  plures 
simul,  nempe  una  eademque  vice  ad  idem  benefi¬ 
cium  praesentare,  et  tunc  Episcopus  juxta  Gon- 
zalez  ad  eap.  V  h.  t.  filium  instituet  ex  praesen¬ 
tatis,  quem  maluerit,  posito  quod  reperti  sint  omnes 
idonei,  prout  alibi  dictum  est.  At  juxta  Constitu¬ 
tionem  eap.  24  h.  t.  id  successive  facere,  nempe 
prius  unum  praesentare,  deinde  alium,  non  licet 
nisi  Patrono  laico,  et  quidem  non  primum  repel¬ 
lendo,  sed  alterum  cumulando.  Quod  etsi  ab  Au¬ 
ctoribus  nonnullis  id  pluries  ei  permissum  esse 
affirmet  Schmalzgrueber  h.  t.  num.  202 ,  tamen 
semel  et  non  amplius  ei  competere  servatum  fuisse 
in  praxi  tum  in  consulendo,  tum  in  judicando,  Au¬ 
ctor  est  Lambertini  de  jure-patronatus  pari.  2, 
lib.  2 ,  quaest.  2,  artie.  23  apud  Giraldi  loe.  cit.— 
(e)  Praesentatio  Clerici  in  Ecclesia  vel  beneficio 
instituendo  debet  fieri  Episcopo,  etsi  forte  institutio 
ad  aliam  personam  pertineat,  ut  clare  praecipitur 
in  eap.  13,  sess.  14  de  reform.  et  eap.  9,  sess.  25 

de  reform.  Concilii  Tridentini,  et  ab  Episcopo  de¬ 
bent  examinari,  alioquin  institutio  ab  inferioribus 
facta  irrita  erit  et  inanis.  —  (f)  Demum  si  quae¬ 
ratur  quaenam  sint  jura  praesentati,  respondendum 
est  nulla  alia  esse,  nisi  ut  debeat  institui  in  be¬ 
neficio,  si  recognitus  fuerit  idoneus,  nempe  illis 
omnibus  qualitatibus  praeditus,  quae  tum  ex  jure 
communi  tum  ex  lege  fundatoris  requiruntur. 

11.°  Ultimum  articulum  in  tractatu  de  jure- 
patronatus  Doctores  inscribunt :  «  de  probatione, 
derogatione,  et  amissione  ejusdem.  »  —  Circa  quem 
articulum  sequentia  exponenda  sunt :  —  (a)  Con¬ 
cilium  Tridentinum  sess.  25 ,  cap.  9  de  reform . 
antiquis  Canonibus  admissas  probationes  juris-pa- 
tronatus  ex  titulo  originario  admisit,  nihilque  duxit 
immutandum,  nisi  in  probatione  per  praescriptio¬ 
nem.  Nam  quoad  privatos  quoscumque  non  ad¬ 
misit  praescriptionem  nisi  temporis  immemorialis 
per  verba:  «  ex  multiplicatis  praesentationibus  per 
»  antiquissimum  temporis  cursum,  qui  hominum 
»  memoriam  excedat.  »  Pro  personis  autem  poten- 
tioribus  requisivit  aliquid  amplius,  voluit  enim  ut 
«  in  iis  personis  vel  communitatibus  vel  univer- 
»  sitatibus,  in  quibus  id  jus  plerumque  ex  usur- 

>  patione  potius  quaesitum  praesumi  solet,  plenior 

>  et  exactior  probatio  ad  docendum  verum  titulum 
»  requiratur,  nec  immemorabilis  temporis  probatio' 
»  aliter  eis  suffragetur,  quam  si  praeter  reliqua  ad 
»  eam  necessaria  praesentationes  etiam  continuatae 
»  non  minori  saltem  quam  quinquaginta  annorum 

»  spatio,  quae  omnes  effectum  sortitae  sint,  au- 
»  thenticis  scripturis  probentur.»  —  (p)  In  causis 
juris-patronatus  si  quaeratur  quinam  sit  judex 
competens,  distinguendum  est  an  sit  quaestio  facti 
meri ,  vel  potius  de  jure.  Porro  si  primum,  haec 
est  causa,  quae  dicitur  mixti  fori ,  nempe  pertra¬ 
ctari  potest  a  judice  ecclesiastico,  vel  laico,  ut  sit 
locus  praeventioni.  Si  vero  est  causa  de  jure,  ne¬ 
quit  videri  nisi  a  jure  ecclesiastico,  cum  ex  cap.  3 , 
de  judiciis ,  sit  causa  spiritualis.  Quamvis  in  hac 
re  fatendum  sit  factas  esse  plures  concessiones 
principibus  saecularibus  praesertim  in  diversis 
pactis  concordatis,  aliisque  induitis  datis  praeser¬ 
tim  a  Poenitentiaria  Apostolica.  Hodie  proinde  dici 
potest  vix  esse  casum,  in  quo  tales  quaestiones 
videantur  a  judicibus  ecclesiasticis. —  (y)  Derogatio 
juri-patronatus  fit,  quando  non  obstante  Patroni 
jure,  de  provisione  beneficii  disponitur,  eo  non  dante 
praesentationem.  Porro  Concilium  Tridentinum 
pluries  cit.  cap.  9,  sess.  25  regulam  generalem 
proposuit  «legitima  patronatuum  jura  tollere,  pias- 
que  fidelium  voluntates  in  eorum  institutione  vio¬ 
lare  aequum  non  esse. »  Quibus  verbis  veram  de¬ 
rogationem  juribus  Patronorum  fieri  non  permisit 
a  quocumque  etiam  Superiore  ecclesiastico,  qui 
subjectus  esset  auctoritati  Concilii  generalis.  Dico 
ceram  derogationem;  namque  talis  non  est,  cum 
Patronus  vel  pro  ea  vice,  vel  quoque  in  perpetuum 
amisit  ex  aliqua  causa  jus  praesentandi.  Hodie 
proinde  jus  derogandi  patronatui  nequit  asseri  nisi 

Romano  Pontifici,  qui  decretis  Concilii  Tridentini 
non  subjicitur.  Et  revera  quod  Summus  Pontifex 
derogare  valeat  juri-patronatus,  quodcumque  tan¬ 
dem  illud  sit,  ex  eo  eruitur,  quia  hoc  jus  est  sim¬ 
plicis  concessionis  ecclesiasticae;  unde  nil  mirum 
esse  debet,  si  de  potentia  absoluta  illi  possit  de¬ 
rogare. —  At  quando  a  Pontifice  dicetur  juri-patro¬ 
natus  derogatum?  Convenit  inter  Doctores  hanc 
derogationem  esse  odiosam,  proinde  in  reserva- 
tionibus  beneficiorum  esse  adhibendas  clausulas, 
quae  hanc  omnino  includant  reservationem.  Au¬ 
ctores  proinde  haec  criteria  proponunt  praesertim 
Gonzalez  ad  regulam,  octavam  Cancellariae  Apo- 
stolicae:  —  1°  Clausula  generali,  qua  Pontifex  re¬ 
servat  sibi  omnia  beneficia,  quae  tali  tempore  va¬ 
catura  sunt,  etiamsi  de  jure-patronatus  existant, 
veniunt  solum  reservata  beneficia  pertinentia  ad 
Patronum  ecclesiasticum,  quia  illi  juri-patronatus 
facilius  derogatur.  Imo,  ut  notant  alii  Doctores, 
haec  beneficia  veniunt  quoque  sub  reservatione,  si 
omnia  sunt  reservata,  etsi  de  patronatu  non  fiat 
mentio.  Sed  per  hanc  clausulam  non  reservantur 
beneficia  pertinentia  ad  patronatum  laicalem.  — 
2°  Haec  beneficia  laicalis  patronatus  tunc  cadunt 
sub  reservatione,  quando  clausula  apponitur,  quod 
nempe  Pontifex  sibi  reservat  beneficia  omnia  ad 
cujuscumque  praesentationem  pertineant  etiam  lai- 
eorum.  At  sub  hac  secunda  clausula  non  com¬ 
prehenduntur  beneficia  subjecta  summis  princi¬ 
pibus,  aliisque  dominis  territorialibus.  —  3°  Hinc 

est  quod  pro  obtinenda  vel  intendenda  eorum  re- 
servatione  sunt  necessaria  verba  specialia,  quae 
indic  idualiter  tales  personas  indicent.  Ista  tria  cri- 
teria  habent  in  hoc  fundamentum,  quod  derogatio 
est  odiosa  praesertim  si  respiciat  personas  laicorum, 
et  a  fortiori  principum  territorialium,  qui  se  fa¬ 
vore  Ecclesiae  praebuerunt  liberales.  De  hac  de¬ 
rogatione  juri-patronatus  laicorum  loquitur  re¬ 
gula  42  Cancellariae  Apostolicae,  cujus  hic  est 
tenor :  «  Item  voluit,  quod  super  quovis  beneficio 
»  ecclesiastico  de  jure-patronatus  laicorum,  non 
»  expediantur  litterae,  nisi  ponatur  expresse,  quod 
»  tale  beneficium  tanto  tempore  vacaverit,  quod 
»  ejus  collatio  ad  Sedem  Apostolicam  legitime  est 
»  devoluta,  vel,  quia  tempus  Patronis  laicis  ad 
»  praesentandum  a  jure  praefixum  lapsum  existat, 
»  aut  ad  id  patronorum  ipsorum  accedat  assensus. 
»  Et  si  per  ipsum  juri-patronatus  hujusmodi  de- 
»  rogari  contigerit,  juris-patronatus  hujusmodi 

>  mentio  dispositive  ac  specifice  et  determinate, 
»  non  autem  conditionaliter  fiat,  si  illud  ad  aliquem 

>  Regem,  Ducem,  Marchionem  vel  alium  Prin- 
»  cipem  pertineat.  Et  si  de  hoc  in  litteris  provi- 
»  sionis,  vel  mandato  de  providendo  de  dicto  be- 
»  neficio  similis  mentio  facta  non  fuerit,  non  cen- 
»  seatur  quomodolibet  derogatum.  »  Atqui  hodie 
vix  est  casus,  quo  ex  gravissimis  quoque  ratio¬ 
nibus  fiat  laicorum  juri-patronatus  derogatio.  — 
(8)  Amittitur  demum  jus-patronatus  pluribus  mo¬ 
dis.  Et  in  hac  re  mihi  videtur  inter  alios  Doctores 

sequendus  esse  Berardus,  qui  op.  et  dissertat,  cit ., 
eap.  8  tribus  generalibus  modis  jus -patro natus 
amitti  perhibet,  nempe  vel  fundatoris  voluntate, 
vel  facto  patroni,  vel  ex  natura  rei.  Porro  ex 
fundatoris  voluntate  amittitur  jus-patronatus,  cum 
fundato^  ab  iis,  qui  in  patronatu  succedunt,  pera¬ 
gendum  quidquam  voluerit  adjecta  poena  caduci, 
et  successor  in  patronatu  fundatoris  voluntatem 
non  impleverit,  et  tunc  Ecclesia  vel  beneficium 
suam  consequitur  libertatem  perpetuam.  Tunc 
enim  Patronus  non  solum  sibi,  sed  et  aliis  succes¬ 
soribus  nocet,  quia  ad  eos  res  vel  haereditas  trans¬ 
mittitur  absque  jure-patronatus  exceptis  duobus 
casibus,  nempe  in  jure-patronatus  familiari,  et  ec¬ 
clesiastico  :  in  familiari  quidem,  cum  unusquisque 
de  familia  censeatur  directe  vocatus  a  fundatore; 
et  in  jure-patronatus  ecclesiastico,  in  quo  successor 
id  non  consequitur  directe  ab  antecessore,  sed  quia 
succedit  in  praelatura,  vel  beneficio,  vel  officio, 
cui  adnexum  est  jus-patronatus;  proinde  quisque 
utens  sibi  tantum  nocet,  non  successori.  — Factum 
vero  Patroni  potest  esse  duplex,  nempe  crimi¬ 
nosum  et  non-criminosum.  Porro  plura  sunt  cri¬ 
mina,  ex  quibus  jus-patronatus  amittitur,  quae 
debent  esse  in  jure  canonico  ad  hanc  inducendam 
privationem  notata,  et  sunt  —  (1)  caedes  vel  mu- 
tilatio  Rectoris,  aut  alterius  Clerici  Ecclesiae  pa- 
tronatae  per  se  vel  per  alium  a  Patrono  facta  ex 
eap .  12  de  poenis:  —  (2)  venditio  seu  translatio 
juris-patronatus  simoniaca  ex  cap.  9,  sess.  25  Con- 

cilii  Tridentini  —  (3)  perceptio  illicita  fructuum 
beneficii,  vel  bonorum  istius  temeraria  usurpatio 
ex  Concilio  Tridentino  sess.  22,  cap.  XI.  Qua 
ex  ratione  diximus  in  antecessum  posse  probari 
Gubernium  italicum  amisisse  jura-patronatus  — 
(4)  haeresis,  apostasia  vel  schisma,  aut  eorum 
favor,  ut  unanimiter  tenent  Doctores  argum.  cap. 
jin.  de  haeret.  —  (5)  Crimen  laesae  majestatis, 
aliudve  enorme  inducens  confiscationem  bonorum, 
quibus  est  adnexum  accessorie  jus-patronatus. 
Animadvertit  tamen  Berardus  certum  esse  quod 
Patronus  unum  ex  talibus  criminibus  admittens 
perdit  jus-patronatus,  sed  Ecclesia  non  semper 
evadit  liberae  collationis,  quod  non  verifxcatur 
praecipue  in  jure-patronatus  ecclesiastico,  et  etiam 
forte  in  gentilitio ;  crimen  enim  unius  alteri  suc¬ 
cessori  non  praejudicat,  quia  hoc  jus  non  habent 
directe  ab  antecessore,  sed  vel  ab  officio  ecclesia¬ 
stico,  cui  adnexum  est,  et  in  quo  succedunt,  vel 
directe  a  fundatore,  a  quo  censentur  omnes  sin- 
gillatim  vocati.  —  Factum  non-criminosum  Patroni 
facit  quoque  deperdere  jus-patronatus  nempe:  — - 
1°  per  non-usum  longissimi  temporis  ad  praescri¬ 
ptionem  requisiti,  et  interim  si  bis  saltem  Rector 
Ecclesiae  vel  beneficiatus  absque  praesentatione 
est  institutus,  ut  notant  Auctores  et  singillatim 
Pirhing  h.  t.,  nam.  138.  Hic  modus  amittendi 
jus-patronatus,  ut  notant  Doctores,  non  respicit 
Summos  Principes;  qui  pariter  in  quavis  no¬ 
minatione  jus  non  deperdunt,  si  labatur  qua- 

drimestre,  cum  censeantur  ex  numerositate  ne¬ 
gotiorum  impediti.' — 2°  Per  renuntiationem  huic 
juri  (quando  haec  non  noceat  aliis  post  eum 
vocatis),  ut  habetur  cap.  unie.  h.  t.  in  VI.  — 
3°  Ex  dato  consensu  absque  reservatione  juris-pa- 
tronatus,  ut  illa  Ecclesia  uniatur  alteri  liberae  col¬ 
lationis  vel  Monasterio  ex  cap.  8  de  constitut. 
Qui  casus  a  Concilio  Tridentino  non  fuit  vetitus; 
cum  ipsum  simpliciter  interdixisset  unionem  bene¬ 
ficiorum  liberae  collationis  cum  beneficiis  subjectis 
patronatui,  quando  illi  servituti  addicebatur  bene¬ 
ficium  antea  liberum ;  non  vero  quando  contrarium 
eveniret;  prout  in  nostra  hypothesi.  —  4°  Addunt 
Canonistae  casum,  quo  Patronus  sinat  Ecclesiam 
suam  fieri  collegialem  aut  conventualem.  —  Sed 
tunc  ex  cap.  25  h.  t.  non  amittitur  jus-patro- 
natus,  sed  tantum  jus  praesentandi,  nisi  in  hac  ve¬ 
nia  danda  fuerit  jus  praesentationis  reservatum. — 
Demum  ex  natura  rei  aut  ex  eventu  potest  deperdi 
jus-patronatus. —  Sunt  vero  duo  casus, —  1°  nempe 
si  jus-patronatus  sit  gentilitium  simpliciter  vel  pri¬ 
vative  ex  fundatoris  explicita  intentione,  et  extin- 
guatur  familia  et  gens.  —  2°  Si  Ecclesia  destruatur 
absque  spe  reaedificationis  omnino,  aut  alia  ratione 
dos  et  redditus  pereant ;  tunc  enim  nihil  magis  na¬ 
turale  est,  ut  extinguantur  servitutes  pereunte  fundo 
quem  gravant. 


TITULUS  XXXIX. 


De  Censibus ,  Exactionibus  et  Procurationibus. 

1 .°  Census,  prout  accipitur  hoc  titulo  pluribus 
modis  ab  Auctoribus  definitur.  Mihi  autem  prae¬ 
ferenda  videtur  definitio  a  Schmalzgrueber  tradita 
utpote  plenum  conceptum  census  exhibens  his  ver¬ 
bis  :  «  pensio  annua,  quae  ex  proventibus  ecclesia¬ 
sticis  ab  Ecclesiis,  Monasteriis,  et  aliis  locis  piis 
debetur  et  solvitur  Superioribus,  Praelatis,  Pa¬ 
trono,  vel  alteri  personae  in  recognitionem  subje¬ 
ctionis,  vel  ex  alia  justa  causa.  »  —  In  qua  de¬ 
finitione  sequentia  sunt  notanda :  —  1.  quid  detur; 
nempe  datur  annua  pensio  ex  proventibus  eccle¬ 
siasticis,  proinde  esLvere  census  ecclesiasticus  an¬ 
nuat  im  debitus,  qui  distinguitur  ab  aliis  exactio¬ 
nibus  non  solitis  reddi  quolibet  anno,  et  ab  aliis 
praestationibus,  quae  non  exhibentur  ex  re  eccle- 

siastica.  —  2.  Indicantur  personae,  quibus  talis 
exhibitio  fit,  nempe  Superiores,  Praelati,  Patroni, 
aliique,  puta  Capitulum  Canonicorum,  Monasterium 
etc.  —  3.  Revelantur  personae,  quae  debent,  nempe 
loca  pia  in  genere,  quae  gaudent  de  proventibus 
ecclesiasticis,  ex  quibus  isti  census  debentur.  — 
4.  Demum  indicatur  causa,  ex  qua  debentur;  qualis 
causa  non  est  tantum  recognitio  subjectionis,  ut 
communiter  in  aliis  definitionibus  edicitur;  sed  vel 
recognitio  subjectionis,  vel  alia  justa  causa.  — 
Enimvero  aliquando  census  pensio  non  est  reco¬ 
gnitio  jurisdictionis,  sed  e  contra  datur  census  ab 
iis,  qui  a  jurisdictione  exempti  sunt  in  signum  non 
vigentis,  sed  antiquae  jurisdictionis,  quemadmodum 
aliquando  ejus  pensio  nullam  importat  rationem 
jurisdictionis,  sed  est  nihilominus  alia  justa  causa. 
Revera  in  jure  habemus  exempla  constituti  census, 
qui  non  sunt  statuti  ad  probandam  subjectionem 
Episcopo  eorum  locorum  piorum,  quae  eos  sol¬ 
vunt.  Sic  Episcopus  cum  de  consensu  Capituli  ali¬ 
quas  Ecclesias  locis  piis  concedit,  imponit  censum 
ex  cap.  9  de  his ,  quae  Jiunt  a  Praelatis.  Idem 
praestat,  cum  aliquam  Ecclesiam  eximit  a  sua  ju¬ 
risdictione  ex  cap.  6  de  religios.  domib.  Patronus 
pariter  censum  reservare  potest  de  consensu  Epi¬ 
scopi  in  limine  fundationis  in  Ecclesia  patronata  ex 
cap.  23  de  jure  patronat.  Ex  quibus  liquet  esse  com¬ 
pletam  definitionem  datam.  —  Census  porro  aliqui 
dicuntur  antiqui,  alii  novi ;  et  iterum  alii  perpetui , 
alii  temporanei .—  Antiquus  est  vel  qui  ipso  jure  de- 

betur,  vel  qui  ab  initio  impositus  est,  puta  in  con¬ 
secratione  Ecclesiae,  in  fundatione  beneficii  a  Pa¬ 
trono  reservatus;  —  novas  autem  qui  nec  ipso  jure 
debebatur,  vel  ab  initio  non  erat,  sed  deinde  pro¬ 
gressu  temporis  impositus,  puta  Ecclesiae  post¬ 
quam  jam  ipsa  consecrationem  receperit,  beneficio, 
postquam  jus-patronatus  constitutum  est.  —  Perpe¬ 
tuas  pariter,  qui  quoscumque  loci  pii  aut  beneficii 
possessores  gravat :  —  temporaneus ,  qui  aliquos  tan¬ 
tum,  puta  praesentes  percellitpossessores. — Novum 
censum  saltem  perpetuum  imponere  nulli  licet, 
nisi  Romano  Pontifici,  eique  tantum  licitum  est 
antiquum  augere,  et  quidquid  ab  alio  contigerit 
attentari,  viribus  carere  constituitur  ex  cap.  7 
h.  t.  Omnes  quin  imo  fraudes,  quae  hac  in  re 
intervenire  possent,  compescuntur  cap.  11,  13 
et  15  h.  t.  Quoad  censum  temporalem  vero  ex¬ 
ceptis  casibus  contemplatis  a  Concilio  Tridentino 
sess.  21,  cap.  6 ,  sess.  22 ,  cap.  18,  et  excepto 
peculiari  induito  a  Pontifice  concesso,  tenet  Giraldi 
op.  cit.,  pcirt.  P,  sed.  584  Episcopis  non  licere. 
Recolantur  quae  diximus  tit.  XII  hujus  libri.  Ad 
petendam  autem  solutionem  census  necesse  esse 
allegare  causam,  quantitatem  praestationis  et  tem¬ 
pus,  quo  solvendum  est,  habemus  ex  cap.  5  h.  t. 

2.°  Inter  census  antiquos  praecipuum  locum 
habet  Cathedraticum,  quod  ex  cap.  9  h.  t.  de¬ 
finitur:  «  certa  pensio  singulis  annis  Episcopo  solvi 
consueta  in  signum  subjectionis  et  honorem  cathe¬ 
drae,  seu  ad  Episcopalis  officii  munera  obeunda.  » 

Dicitur  quoque  synodaticum,  quia  in  Synodo  Dioe- 
cesana  solvebatur  cap.  2.  h.  t.,  et  quia  Synodi 
coadunabantur  post  Pascha,  dictum  est  quoque 
solutio  paschalis.  Fuse  de  hoc  loquitur  Benedi¬ 
ctus  XIV  in  Synod.  Dioeces lib.  5,  cap.  6  et  7 , 
ibique  demonstrat  hunc  esse  antiquissimum  cen¬ 
sum,  super  cujus  pensitatione  non  admittitur  a 
jure  ulla  legalis  exceptio ;  cum  debeatur  etiam  si 
fuerit  contraria  immemorialis  consuetudo;  quem¬ 
admodum  enim  nec  immemoriali  consuetudo  qui¬ 
dem  valet  subditos  eximere  a  subjectione;  sic  neque 
a  cathedratici  solutione  liberare;  etsi  Concilium 
Tridentinum  sess.  24 ,  cap.  3  prohibuerit  exigi  in 
visitatione.  Concilium  enim  Tridentinum  eo  loci  non 
substulissecathedraticum  pluribusprobat  Fagnanus 
in  cap.  16  de  ojfic.  jud.  ordin.  num.  48  allegans 
hac  super  re  Congregationis  Concilii  decisiones. 
Deberi  illud  deinde  probat  ab  omnibus  Ecclesiis 
Episcopo  subjectis,  etsi  Monasteriis  exemptis  pleno 
jure  unitae  sint,  et  ab  omnibus  beneficiatis.  Quoad 
quantitatem  vero  illius  pensionis  posse  inolescere 
consuetudinem,  et  modo  majorem  eam  quantitatem, 
modo  minorem  facere,  quandoquidem  de  hac  quan¬ 
titate  non  habetur  communis  omnium  Dioecesum 
ratio,  quin  potius  plane  diversa.  Ostendit  demum 
non  ab  omnibus  et  singulis  Ecclesiis  vel  benefi¬ 
ciatis  ejusdem  Dioecesis  in  eadem  quantitate  hunc 
censum  esse  pendendum,  sed  servata  proportione 
reddituum,  ut  quod  beneficium  vel  Ecclesia  habeat 
redditus  majores,  proportionaliter  in  majori  quan- 

titate  pendat;  quod  minores  redditus,  proportiona- 
liter  minus  solvat.  Datur  autem  Episcopo,  in  cujus 
Dioecesi  Ecclesia  vel  beneficium  statutum  est,  etsi 
tundi  vel  dos  in  alia  sint  Dioecesi  constituta,  cum 
hoc  non  sit  onus  praediorum  seu  fundorum,  sed 
Ecclesiae  vel  beneficii. 

3.°  Inter  exactiones  a  jure  permissas  compu¬ 
tatur  subsidium  charitativum  ;  quod  definiri  solet: 
« quaedam  exactio  extraordinaria  propter  mani¬ 
festam  et  rationabilem  causam  cum  charitate  a 
subditis  postulata.  »  Quidquid  vetera  jura  hac  su¬ 
per  re  statuerint;  hodie  circa  subsidium  hoc  ab 
Episcopis  exigendum  attendere  oportet,  quod  de¬ 
cisum  est  a  S.  Congregatione  Concilii  in  Gerun- 
densi  subsidii  charitatim. —  Cum  enim  quaesitum 
esset:  — I.  An  Episcopi  pingues  redditus  habentes, 
quia  videlicet  nedum  congruam  ipsis  juxta  formam 
Sacri  Cone.  Trident.  assignatam,  verum  etiam  du¬ 
plicatam,  ac  longe  majorem  habeant,  possint  exi¬ 
gere  charitativum  subsidium  a  suis  dioecesanis. — 
II.  An  Episcopi,  quibus  pro  exigendo  charitativo 
subsidio  non  obstat  sufficientia,  sive  exuberantia 
reddituum,  possint  illud  exigere,  nulla  urgente 
causa,  et  inconsultis  eorum  Capitulis.  —  III.  An 
possint  illud  exigere  a  Clericis  beneficiatis,  qui 
licet  aliquos  redditus  habeant,  non  consistentes  in 
distributionibus  quotidianis,  nihil  tamen  eis  su- 
perest  ultra  honestum  victum ;  imo  tales  redditus 
vix  sunt  sufficientes  ad  praedictum  eorum  victum. — 
IV.  Supposito,  quod,  consultis  eorum  Capitulis, 

dictum  charitativum  subsidium  exigere  valeant, 
possint  illud  exigere  a  suis  Clericis  beneficiatis, 
non  habentibus  alios  redditus,  quam  distributiones 
quotidianas. — V.In  casibus,  in  quibus  permissum 
est  exigere  charitativum  subsidium,  quanta  debeat 
esse  illius  quantitas.  —  Die  17  Februar.  1663 
rescriptum  fuit  :  —  Ad  I,  II,  III,  Negative.  — 
Ad  IV,  Explicandam  naturam  harum  distributio¬ 
num.  —  Ad  V,  Esse  arbitrariam  pro  qualitate  in¬ 
digentiae,  dummodo  moderatam,  et  non  onerosam, 
libr.  XXIII  Decretor.  pag.  435. — Ex  quibus  di¬ 
gnoscitur  non  posse  peti  ab  Episcopo,  nisi  audito 
Capitulo,  seu  ejus  consilio  antea  requisito.  —  His 
vero  addenda  est  dispositio  Innocentii  XI  promul¬ 
gata  sub  die  8  Octobris  167 8 :  «  Subsidium  cha¬ 
ritativum  in  illis  Dioecesibus,  in  quibus  solet  exigi, 
exigatur  una  vice  tantum,  nempe  in  ingressu  primo 
Episcopi  juxta  taxam  antiquam  jam  a  quadraginta 
annis  inductam,  nec  attendatur  si  deinde  aliae  va¬ 
riationes  recentiori  tempore  factae  sunt ;  post  quam 
unicam  exactionem  amplius  non  exigatur  quocum¬ 
que  praetextu,  etiam  sub  voluntariae  donationis 
nomine. »  Ex  quo  dignoscitur  quoad  subsidium  cha¬ 
ritativum  posse  locum  habere  praescriptionem.  — 
Alia  exactio  Sanctae  Sedis  nomine  habuit  antiquis 
temporibus  locum,  et  hodiernis  ex  circumstantiis 
revixit,  quae  dicitur  denarias  Sancti  Petri.  Ejus 
origo  est  antiquissima  sicut  et  nomen,  et  inolevit 
primum  in  Anglia,  unde  denarius  S.  Petri  dice¬ 
batur  denarius,  qui  a  quolibet  Anglo  pendebatur 

Cathedrae  Apostolicae  in  honorem  B.  Petri:  Baro- 
nius  in  annalibus  anno  710.  Ina  Rex  Anglorum 
anno  725  cum  Romam  venisset  visitaturus  sepul- 
chrum  Apostolorum  ad  formam  annui  census  illum 
pendendum  jussit,  constituens,  ut  deinde  ipse  et 
sui  successores  ac  quaelibet  sui  regni  familia,  com¬ 
prehensis  omnibus  etiam  Episcopis  et  Prioribus  ac 
Ecclesiis,  excepta  solummodo  Ecclesia  S.  Albani 
B.  Petro  dicata,  in  futurum  obligarentur  denarium 
argenteum  quotannis  solvere  Ecclesiae  Romanae, 
confirmantibus  deinde  Offa  I  et  Offa  II  Regibus.  — 
Ut  tollerentur  gravatoriae  exactiones  lata  est  Epi¬ 
stola  Alexandri  III  relata  in  cap.  12  h.  t.  — -  Per¬ 
mansit  hoc  tributum,  licet  aliquando  solutio  fuerit 
interrupta  ex  temporanea  nonnullorum  Regum  op¬ 
pressione,  usque  ad  Enricum  VIII,  sub  quo  Anglia 
recedens  a  communione  cum  Cathedra  B.  Petri  et 
a  fide,  cessavit  tributum  hoc  pendere  anno  1534. 
Et  licet  sub  Maria  duabus  annis  fuerit  restitutus, 
demum  subElisabetha  disparuit  anno  1558. — Suetia 
quoque  sub  Olao  Rege,  Polonia,  aliaeque  gentes 
pariter  dederunt  hanc  oblationem.  Nec  defuit  Gal¬ 
lia,  de  qua  habemus  in  Ep.  ult.  Gregorii  VII  : 

«  dicendum  est  autem  omnibus  Gallis,  et  per  veram 
obedientiam  praecipiendum,  ut  unaquaeque  domus 
saltem  unum  denarium  annuatim  solvat  S.  Petro, 
si  eum  recognoscunt  patrem  et  pastorem  suum 
more  antiquo.  »  Quo  sub  respectu  mansit  tributum 
seu  census  ordinarius.  Sed  deinde  invaluit  quoque 
ut  tributum  extraordinarium,  prout  habetur  ex  re- 

scripto  Caroli  VI,  quo  statuit:  «quod  si  Ecclesia 
»  Romana  caeterarum  Caput,  patrimonio  sorte  ali  - 
»  qua  disturbaretur,  quominus  uteretur,  caeteras 
»  monere  debebat  Ecclesias,  excitare,  adhortari,  et 
»  requirere  de  subsidio  charitativo,  quod  eidem  Ec- 
»  clesiae  Romanae  annui  deberet.  »  Et  revera  tem- 
»  pore  Alexandri  III  anno  1164  habemus  pastorales 
Epistolas  Episcoporum,  quibus  invitabantur  fideles 
ad  succurrendum  necessitatibus  peculiaribus  S.  Se¬ 
dis,  prout  videre  est  apud  Natalem  Alexandrum 
Histor.  Eccles.  saecul.  XV,  dissert.  IX,  art.  6. 
Atque  hanc  ultimam  formam  subsidii  eharitativi 
spontanei  et  vere  popularis  retinuit  nostris  tempo¬ 
ribus  denarius  S.  Petri.  Qua  ubere  largitione  non 
solum  prospectum  est  et  prospicitur  sustentationi 
Romani  Pontificis  ejusque  Aulae,  sed  et  datur 
modus,  quo  valeat  Summus  Pontifex  universalis  Ec¬ 
clesiae  necessitatibus  occurrere,  et  praesertim  tu¬ 
tandae  ac  propagandae  orthodoxae  fidei,  atque  edu¬ 
cationi  religiosae  catholicae  juventutis  provehen¬ 
dae.  Haec  autem  pensio  denarii  S.  Petri  hodie  non 
solum  habet  rationem  temporalis  auxilii,  quo  filii 
erga  Patrem  et  subditi  erga  supremum  Rectorem 
tenentur,  sed  est  solemnis  protestatio  totius  catho¬ 
lici  Orbis,  qui  vult  intacta  esse  jura  Romani  Pon¬ 
tificis  circa  dominia  temporalia  Ecclesiae  Roma¬ 
nae,  ad  quorum  renuntiationem  illum  adigere  mo¬ 
derni  politici  Italiae  moderatores  moliti  sunt  vili 
aliquorum  denariorum  oblatione,  et  timore  mendi¬ 
citatis,  si  renueret. 

4.°  Venit  demum  loquendum  de  procuratione. 
Procuratio  definitur  :  «  praestatio  eorum,  quae  Epi¬ 
scopo  aliisque  Praelatis  actualem  visitationem  o- 
beuntibus  cum  Notario  et  decente  comitatu  sunt 
necessaria  ad  competentem  victum  et  habitationem 
ab  iis,  quos  visitant,  praestanda.  »  —  Quae  ut  recte 
intelligantur,  notantur  sequentia:  —  (a)  Debitam 
esse  procurationem  satis  aperte  indicant  cap.  6 
h.  t.,  et  cap.  12  h.  t.,  in  VI.  Et  quia  procuratio 
datur  pro  expensis  in  visitatione  factis,  hinc  in  d. 
cap.  6  h.  t.,  ponitur  modus  immoderatis  expensis. 
Quas  expensas  coercuit  Concilium  Tridentinum 
sess.  24 ,  cap.  3,  generali  monitione  edicens,  ut 
Episcopi  modesto  contenti  sint  equitatu  et  famu¬ 
latu,  ac  quam  celerrime  visitationem  absolvant ; 
et  hanc  rem  S.  Congregatio  relinquendam  esse  cen- 
suit  conscientiae  et  prudentiae  visitantium,  ut  in 
pluribus  decisionibus  citatis  a  Giraldi  op.  cit., 
part.  1,  sect.  583.  Ex  cap.  2  h.  t.,  in  VI  prohi¬ 
bitum  est  recipere  procurationem  in  moneta;  sed 
deinde  cap.  3  h.  t.,  in  VI  optio  data  est  solven¬ 
tibus,  ut  in  pecunia  vel  in  victualibus  solverent, 
quod  servari  voluit  Concilium  Tridentinum  in  d. 
cap.  3,  per  verba:  «  Sit  autem  in  optione  etc.» 
Procuratio  haec  juxta  cap.  21  h.  t .,  poterat  peti 
et  debebat  reddi  etiam  bis  in  anno,  si  bis  facta 
esset  visitatio,  at  ex  responsis  S.  Congregationis 
Concilii  ita  res  determinata  est,  ut  semel  in  anno 
praestetur,  etiamsi  Episcopus  plus  semel  visitet, 
et  ita  ut  ab  ultima  procuratione  praestita  debeat 

praeterlabi  annus  ad  aliam  praestandam ;  ita  ut 
duplicata  intra  annum  visitatione  non  duplicetur 
procuratio,  prout  in  causa  Plurium  diei  16  Ja¬ 
nuarii  1723,  et  Policastren.  Procuration.  diei 
1  Junii  1737 .  — Demum  dicendum  est,  quod  an¬ 
tiquitus  ad  abolendam  procurationem  nihil  valere 
admittebatur  consuetudo ;  sed  deinde  Concilium 
Tridentinum  consuetudini  respexit,  quae  si  inter¬ 
fuisset  praescribens,  ut  nihil  deberetur,  nihil  pe¬ 
tendum  hac  re  foret;  prout  patet  ex  cit.  eap.  3.  — 
(b)  Juxta  vigentem  legislationem  procuratio  est 
pro  expensis  visitationis  expresse,  hinc  licet  in  eap. 
24  h.  t.,  dicatur  debita  procuratio  etiamsi  Eccle¬ 
siae  visitatae  sint  in  suburbiis ;  hodie  tamen  ex 
mente  Concilii  Tridentini  in  cit.  eap.,  quoad  illas 
Ecclesias  suburbiorum,  sicut  quoad  Ecclesias  Ci¬ 
vitatis  episcopalis  non  debetur  dicta  procuratio, 
cum  nullae  flant  expensae ;  imo  neque  debetur, 
etiamsi  consuetudo  esset  illas  solvendi,  prout  de¬ 
cisum  est  a  S.  Congregatione  Concilii  in  Castrensi 
Procurationis  diei  17  Novembris  1685.  Imo  nec 
eas  potest  exigere  visitando  Clerum  et  Oppidum 
Dioecesis,  si  aliqua  parte  anni  ibi  Episcopus  re¬ 
sideret  ex  decisione  S.  Congregationis  in  Polica- 
strensi  Procurationis  diei  5  Junii  1637 ,  Praeterea 
non  recipit  a  parvis  Conventibus  prius  suppressis, 
deinde  restitutis,  si  visitentur  ex  decreto  S.  Con¬ 
gregationis  approbato  ab  Alexandro  VII  diei 25  Ju¬ 
nii  1664.  Recipit  vero  ab  aliis  tum  saecularibus 
tum  regularibus,  si  eorum  Ecclesias  visitat  jure 

ordinario,  nisi  ab  hac  pendenda  procuratione  exi¬ 
mantur  privilegio  expresso,  exceptis  hospitalibus, 
aliisque  pauperibus  Ecclesiis,  atque  oratoriis  pri¬ 
vatis  ex  cap.  ult.  h.  t.  —  (c)  Visitare  autem 
Dioecesim  et  populum  sibi  commissum  antiquis 
Canonibus  indictum  erat  ex  cap.  6  h.  t.,  et  cap.  1 
h.  t.,  in  VI.  Cardinalibus  in  suis  titulis,  Archie- 
piscopis  in  provincia,  Episcopis  in  sua  Dioecesi, 
Vicariis  Capitularibus,  Archidiaconis  et  Decanis. 
Sed  hodie  Cardinales  in  suis  titulis  cum  non  ha¬ 
beant  subjectum  populum,  et  in  Clerum  nullam 
exerceant  jurisdictionem  nisi  in  iis,  quae  respiciunt 
servitium  chori,  non  complent  amplius  visitatio¬ 
nem.  Vix  pariter  casus  est,  quod  ea  compleatur 
ab  Archiepiscopis  in  provincia,  cum  Concilium  Tri- 
dentinum  sess.  24,  cap.  3 ,  cohibuerit  eorum  fa¬ 
cultatem  sub  limitibus,  quod  antea  plene  visita¬ 
verint  suam  Dioecesim,  et  causa  sit  cognita  et  pro¬ 
bata  in  Synodo  provinciali,  quae  raro  cogitur.  Hinc 
visitatio  completur  per  Episcopos,  queis  indictum 
est  a  Concilio  Tridentino  loc.  cit.,  ut  anno  eam 
compleant,  et  si  Dioecesis  satis  lata  est,  biennio 
vel  per  se  ipsos,  aut,  si  impediti  fuerint,  per  Vi¬ 
carios  Generales  aliosve  ecclesiasticos  idoneos  viros 
visitatores;  tempore  sedis  vacantis  per  Vicarios  Ca- 
pitulares  cum  limitationibus  alibi  appositis.  Com¬ 
pletur  demum  ad  Archidiaconis  in  suo  archidia- 
conatu,  et  Decanis,  quibus  ex  antiqua  consuetudine 
licet  cum  limitationibus  ab  eodem  Tridentino 
Concilio  positis ,  nempe  quod  Notarium  acci- 

piant  ab  Episcopo,  quod  ejusdem  peractae  visita¬ 
tionis  reddarlt  Episcopo  rationem,  et  demum  quod 
peracta  ab  eis  visitatio  nequeat  obstare,  quominus 
et  Episcopus  ejusve  Delegati  complere  eam  valeant 
in  iisdem  locis.  Visitabit  vero  Episcopus  omnes  Ec¬ 
clesias  et  oratoria  publica  ejus  auctoritate  erecta ; 
nec  non  Ecclesias  Monasteriis  unitas,  Parochiales, 
aliasque,  de  quibus  longum  catalogum  escribit  Gi- 
raldi  op.  Git.,  part.  1,  seet.  597  additis  quoque 
declarationibus  S.  Congregationis  super  Statu  Re¬ 
gularium  ;  quamvis  ab  iis,  quas  jure  delegato  vi¬ 
sitat,  procurationem  non  habeat,  ut  dictum  est. — 
Procurationem  integram  accipit  Episcopus,  dimi¬ 
diam  vero  Vicarius  Capitularis  ex  decisione  S.  Con¬ 
gregationis  Concilii  in  Ostunen.  Procurationis  diei 
23  Julii  1708.  Ex  eadem  ratione  mediam  reci¬ 
piunt  Vicarii  Generales,  qui  Vicario  Capitulari 
aequiparantur,  et  Archidiaconi  et  Decani,  pro  qui¬ 
bus  permanet  dispositio  cap.  6  h.  t.,  si  juxta 
Concilium  Tridentinum  eis  ex  antiqua  consuetu¬ 
dine  visitare  liceat.  Nuntii  vero  et  Legati  a  latere, 
de  quibus  agitur  in  cap.  17  et  24  h.  t .,  non  re¬ 
cipiunt  visitantes  procurationem,  cum  eis  sumptus 
exhibeantur  a  S.  Sede. 

5.°  Praeter  has  jam  descriptas  novae  taxae 
a  Superioribus  ecclesiasticis  imponi  nequeunt.  Sed 
haec  prohibitio  ex  cap.  10  h.  t.  extenditur  ad 
laicos,  qui  supremo  in  terris  dominio  carerent, 
quemadmodum  in  Bulla  Caenae  applicatur  ad 
omnes,  qui  in  terris  suis  pedagia  et  gabellas  novas 

imponerent  vel  augerent,  praeterquam  in  casibus 
a  jure,  vel  ex  speciali  Sedis  Apostolicae  licentia 
permissis,  sub  poena  excommunicationis.  Sed  hodie 
ista  vetita  quoad  personas  laicas  obsoleverunt,  cum 
Apostolica  Sedes  a  talibus  reprehendendis  abusi¬ 
bus  abstinendum  esse  censuerit  ad  declinandam 
aemulationem  civilis  potestatis,  non  sine  magno  ta¬ 
men  dampo  populorum. 


TITULUS  XL. 


De  Consecratione  Ecclesiae  et  Altaris. 


d.°  Nomine  Ecclesiae  hic  venit  «  aedes  sacra, 
in  qua  fideles  ad  adsistendum  sacrificio  christiano, 
praedicationem  divinam  audiendam,  et  ad  perci¬ 
pienda  Sacramenta  conveniunt  ».  Ex  qua  defini¬ 
tione  Conventus  christiani  formaliter  exhibentur. — 
Altare  vero  definitur  «  locus  in  quo  licet  offerre;  » 
cum  juxta  catholicam  praxim  imitantem  in  hoc 
liturgiam  veteris  foederis,  sacrificium  nequeat  of¬ 
ferri  nisi  in  loco  ad  hoc  deputato.  Equidem  verum 
est,  quod  in  novo  foedere  non  est  unus  locus,  seu 
templum,  extra  quod  non  liceat  sacrificium  pe¬ 
ragi,  sed  in  omni  loco  offertur  Deo  oblatio  munda; 
verum  hic  quicumque  locus  debet  ritu  sacro  prius 
initiari,  et  tunc  licet  in  eo  offerre.  De  utriusque 

consecratione  in  hoc  titulo  agendum  est,  prout 
fert  rubrica. 

2.°  Antiquissimo  more  fundato  super  praxi 
Apostolica,  receptum  est,  ut  notant  Doctores,  deinde 
lege  quoque  scripta  a  Sylvestro  Papa  decretum,  ut 
Ecclesiae  vel  templa  per  signationem  et  unctionem 
parietum  cum  oleo  sacro  ab  Episcopo  consecra¬ 
rentur;  aut  dilata  ex  aliqua  causa  hac  consecra¬ 
tione,  saltem  per  ablutionem  parietum  exterius  et 
interius  cum  aqua  lustrali  benedicerentur.  Prima 
dicta  est  solemnis  dedicatio  seu  consecratio ,  alia 
dicta  est  minas-solemnis  dedicatio ,  vel  benedictio , 
et  caeremoniae  referuntur  in  Pontificali  Romano 
in  titulo  de  Eccles.  didicat.  Advertit  autem  Giraldi 
op.  cit part.  i,  sect.  599 ,  quod  cum  successu 
temporis  multiplicatus  esset  numerus  Ecclesiarum, 
et  alicubi  Episcopis  ob  multigenam  aliorum  curam 
nimium  difficile  et  gravosum  evaderet  singulas  Ec¬ 
clesias  solemniter  consecrare,  suffecta  paulatim  est 
simplex  quarumdam  benedictio  in  consecrationis 
subsidium,  praesertim  Ecclesiarum  minus  princi¬ 
palium,  publicorumque  Oratoriorum,  quae  conse¬ 
crari  etiam  possent,  etsi  soleant  praecise  benedici. 
Et  quia  benedictio  Ecclesiae  solum  fit  in  subsidium, 
ac  per  modum  provisionis  usque  quo  fiat  ejusdem 
consecratio;  hinc  de  die  benedictionis  Ecclesiae  non 
fit  anniversarium.  Peracta  deinde  consecratione  non 
attenditur  amplius  benedictio,  et  agitur  anniver¬ 
sarium  de  consecratione  ex  Decreto  S.  Congrega¬ 
tionis  Rituum  in  Ferentina  diei 27 Novembris  1706 . 

Porro  istius  dedicationis  minister  est  Episcopus 
loci,  in  cujus  Dioecesi  erecta  est  Ecclesia,  ex 
can.  26,  catis.  16,  quaest.  7  in  Decreto  ex  cap.  1 
de  Relig.  domib.  et  cap.  2  h.  t.  Atque  adeo  Epi¬ 
scopo  Ordinario  reservantur,  ut  neque  Vicarius 
Generalis  id  valeat  explere,  etiamsi  Vicarius  Ge¬ 
neralis  per  accidens  insignitus  esset  charactere  epi¬ 
scopali;  quoniam  Vicarius  Generalis  vigore  solius 
generalis  commissionis  gerit  vices  sui  Episcopi 
dumtaxat  in  exercitio  jurisdictionis,  cujus  limites 
excedit  consecratio  Ecclesiae;  haec  enim  si  non  est 
actus  ipsius  Ordinis  episcopalis,  tamen,  teste  Car¬ 
dinali  Petra  tom.  4  Comment.  ad  Constitui.  6 
Urbani  IV,  est  actio  jure  canonico  reservata  ipsimet 
personae  Dioecesani,  quam  proinde  Vicarius  Ge¬ 
neralis  nec  ipse  exequi  etsi  insignitus  charactere 
episcopali,  nec  eamdem  potest  alteri  committere  ex 
se;  cum  habeat  mandatum  in  jurisdictione  limi¬ 
tatum,  quod  non  includat  graviora  negotia,  nisi 
speciali  delegatione  haec  ei  data  sint.  Atque,  ut 
exponit  Giraldi  op.  cit.,  part.  i,  sect.  598,  regula 
de  reservandis  dedicationibus  Ecclesiarum  Epi¬ 
scopo  dioecesano  valet  etiam  pro  Ecclesiis  Regu¬ 
larium,  Ordinumeue  exemptorum,  quae  sunt  in  il¬ 
lius  Dioecesi,  nisi  habeatur  speciale  indultum  Sedis 
Apostolicae,  de  quo  loquitur  Benedictus  XIV  De 
Synod.  dioeces.,  lib.  13,  cap.  15,  num.  2  et  seq. 
Vel  nisi  interveniat  casus  contemplatus  a  Leone  X 
in  Constit.  «  Dum  intra  »  diei  19  Decembris  1516, 
quo  edicitur,  ut  si  Regulares  ter  rogaverint  Epi- 

scopum  dioecesanum,  ut  dignetur  eorum  Ecclesiam 
consecrare,  et  is  sine  legitima  causa  recusaverit, 
vel,  ea  cessante,  differat  ultra  quadrimestre,  posse 
Regulares  quemcumque  alium  Episcopum  requi¬ 
rere,  ut  eam  consecrationem  impertiatur.  Quam 
Constitutionem  vigere  adhuc  hodie  gravibus  argu¬ 
mentis  defendit  Giraldi  loco  cit.  afferens  plures 
Doctores,  praesertim  Barbosa,  Passerinum  et  Fer- 
raris.  Quae  pariter  regula  juxta  eumdem  Auctorem 
comprehendit  Metropolitanos  quoscumque  respectu 
suffraganei  Episcopi,  in  cujus  Dioecesi  Ecclesia  con¬ 
secranda  constructa  fuit,  etsi  Metropolitanus  sit 
Cardinalis  S.  R.  E.,  et  affert  decisiones  S.  Con¬ 
gregationis  Concilii  relatas  a  Gallemart.  —  Tertiam 
exceptionem  faciunt  nonnulli  Doctores,  nempe  de 
casu,  quo  Ecclesia  consecranda,  existat  in  terri¬ 
torio  alicujus  Praelati,  qui  sit  vere  Nullius,  cum 
territorio  nempe  proprio  in  spiritualibus  et  tem¬ 
poralibus;  in  qua  specie  consentiunt  unanimiter 
Auctores,  quod  talis  Praelatus  Ordine  episcopali 
non  insignitus  valeat  requirere  quemcumque  Epi¬ 
scopum,  ut  Ecclesiam  consecret,  irrequisito  Epi¬ 
scopo  viciniore,  et  consentit  Cardinalis  Petra  loc. 
cit.  num.  48.  Sed  hic  non  est  casus  exceptionis, 
verum  ingreditur  in  regulam  generalem;  namque 
talis  Praelatus  vel  Abbas  in  casu  dicitur  et  est 
Ordinarius  territorialis,  ac  quasi-Episcopus  in  ter¬ 
ritorio  abstracto  a  quacumque  alia  Dioecesi. — Ho¬ 
die  tamen  propositae  regulae  debet  fieri  exceptio 
quoad  Cardinales  S.  R.  E.  in  suis  titulis;  ex  de- 

cisione  Congregationis  peculiaris  a  Summo  Pon¬ 
tifice  Leone  XIII  designatae,  quae  die  25.  Januarii 
cum  propositum  fuisset  dubium:  «  Utrum  in  Ec¬ 
clesiis  tituli  Cardinalitii  jus  consecrandi  altaria 
spectet  Eminentissimis  Cardinalibus  earumdem  ti- 
tularibus,  vel  potius  Emo  Cardinali  Urbis  Vicario? 
unanimi  suffragio  responderunt:  affirmative  ad 
primam  partem,  negative  ad  secundam;  quae  decisio 
fuit  a  Summo  Pontifice  Leone  XIII  confirmata  ». — 
Cujus  decisionis  haec  videtur  esse  ratio.  Etsi  enim 
Cardinalium  Tituli  hodie  careant  populo,  et  in  iis, 
in  quibus  adhuc  subsistit  Clerus,  nullam  aliam 
exerceant  Cardinales  jurisdictionem,  quam  illam, 
quae  concernit  servitium  chori  juxta  Constitutio¬ 
nem  Innocentii  XII  Romanus  Pontijex  5  Kalendas 
Octobris  1692;  videtur  tamen  servata  auctoritas 
Cardinalium  Titularium  coarctata  ad  Ecclesias  ma¬ 
teriales  tantum,  in  quibus  obtinet  in  praxi,  quod 
Cardinales  in  eis  incedant  cum  Rocchetto  discoo¬ 
perto  et  mozzetta  eo  modo,  quo  in  signum  juris¬ 
dictionis  iqcedit  Papa  per  universum  orbem  et  Epi¬ 
scopus  in  sua  Dioecesi,  habeant  baldacbinum  ere¬ 
ctum,  sedeant  sub  throno  etiam  cum  circulo  et 
subordinata  assistentia  Episcoporum  et  Praelato¬ 
rum,  solemnem  benedictionem  impertiantur,  et  In¬ 
dulgentias  centum  dierum  publicent,  etiamsi  sint 
Cardinales  Diaconi,  prout  decisum  refert  Cardinalis 
De  Luca  in  adnotat.  ad  discurs.  34  de  Jurisdict. 
per  S.  Congregationem  Rituum.  Unde  non  debet 
incongruum  reputari,  si  et  hoc  eis  servatum  sit 

in  antiquae  jurisdictionis  signum,  quod  ad  eos 
spectet  consecratio  Ecclesiae  Titularis  et  altarium 
in  ea  existentium. 

3.°  Supradicti  Ordinarii  locorum  hanc  Eccle¬ 
siarum  dedicationem  vel  per  se  complere  possunt, 
si  charactere  episcopali  insigniti  sunt,  vel  aliis 
complendam  demandare;  qui  extranei  nisi  delega¬ 
tionem  susceperint  illicite  in  alterius  Dioecesi,  hunc 
actum  praestant  juxta  disposita  per  Concilium  Tri- 
dentinum  ses§.  6,  cap.  5  de  reform.  — At  jam  ab 
antiquo  quaerebatur :  an  Ordinarii  locorum  hanc 
delegationem  dare  valeant  quibuscumque  etiam 
simplicibus  Sacerdotibus,  et  quid  juris  de  validi¬ 
tate  dedicationis  ab  istis  peractae  cum  hac  dele¬ 
gatione  ?  Ad  claritatem  responsionis  dispiciendum 
est  inter  dedicationem  soiemnem  seu  consecratio¬ 
nem,  et  benedictionem.  Episcopus  pro  impertienda 
benedictione  potest  delegare  quoque  simplicem  Sa¬ 
cerdotem,  sed  pro  concedenda  consecratione  Eccle¬ 
siarum  nequit  deputare  nisi  alium,  qui  insignitus 
sit  charactere  episcopali.  Et  quod  servatur  in  de¬ 
dicatione,  servari  quoque  debet  in  reconciliatione 
Ecclesiarum.  Neque  Episcopus  Ordinarius  loci  po¬ 
terit  sibi  auctoritatem  asserere  ex  consuetudine, 
quae  quantumvis  longa  non  respicitur,  imo  potius 
habetur  corruptela,  atque  acta  a  talibus  Sacerdo¬ 
tibus  non  sustinentur,  seu  sunt  invalida.  Solus  Ro¬ 
manus  Pontifex  potest  indulgere,  ut  simplex  Sa¬ 
cerdos  Ecclesiam  consecret  et  ab  Episcopo  conse¬ 
cratam  reconciliet,  prout  exemplis  demonstrat 

Benedictus  XIV  in  cit.  loco,  et  notatur  in  Rubrica 
Ritualis  Romani.  Haec  omnia  exponuntur  in  cap.  9 
h.  t.}  et  invocatur  principium  juris,  nempe:  «  licet 
Episcopus  committere  valeat  quae  jurisdictionis 
existunt;  quae  Ordinis  tamen  episcopalis  sunt,  non 
potest  inferioris  gradus  Clericis  demandare.  »  Atqui 
hoc  recte  intelligendum  est.  In  dedicatione  Eccle¬ 
siarum  tam  solemni,  quam  minus-solemni,  quem¬ 
admodum  in  reconciliatione  earumdem  nos  nihil 
habemus  institutionis  divinae,  sed  omnia  sunt  ex 
ecclesiastica  institutione,  quia  dedicatio  Ecclesia¬ 
rum  non  est  Sacramentum,  sed  ad  instar  Sa¬ 
cramenti  adinventum  et  constitutum  ab  Ecclesia. 
Porro  ex  eadem  institutione  ecclesiastica  factum 
est,  ut  dedicatio  solemnis  Ecclesiae  seu  consecratio 
haberetur  ut  actus  Ordinis  episcopalis,  prout  et 
reconciliatio  Ecclesiae  jam  consecratae;  ast  dedi¬ 
catio  minus  solemnis  seu  benedictio  et  reconciliatio 
Ecclesiae  benedictae  recensita  fuit  inter  actus  Or¬ 
dinis  mere  sacerdotalis.  —  Ex  quo  sequitur:  — 
(a)  Episcopis  Ordinariis  locorum  permissum  esse, 
ut  hos  ultimos  actus  delegare  valerent  simplicibus 
quoque  Praesbyteris,  non  sic  autem  de  prioribus 
actibus:  — ~ (b)  neque  ad  aliter  faciendum  Episcopos 
posse  se  tueri  consuetudine  licet  longa,  cum  ex 
dictis  talis  consuetudo  sit  irrationabilis,  seu  op¬ 
posita  fundamentalibus  principiis  canonicis :  — 
(c)  actus  ab  istis  simplicibus  Sacerdotibus  contra 
praescripta  editos  de  se  posse  considerari  invalidos, 
aut  saltem  invalidandos,  sed  e  converso  posse  quo- 

que  misericorditer  tolerari,  prout  exhibet  Pontifex 
in  cit.  cap.  9.  —  (d)  E  converso  quando  aliquis 
insignitus  Ordine  episcopali  id  praestat  etiam  sine 
venia  Dioecesani,  etsi  illicite  agat,  eum  tamen  va¬ 
lide  complere  consecrationem  etc.  - —  (e)  Demum 
Romanum  Pontificem,  qai  institutis  canonum  non 
ligatur,  impune  ex  causis  sibi  visis  sufficientibus 
valere  hunc  actum  delegare  simplicibus  quoque  Sa¬ 
cerdotibus.  —  Porro  Episcopus  hanc  faciet  con¬ 
secrationem  die  vel  festo  vel  feriato  ex  cap.  2  h.  t. 
Requiri  ad  consecrationem  Ecclesiae  positionem 
Reliquiarum  aperte  colligitur  ex  generali  septima 
Synodo,  quae  can.  7  depositione  dignum  et  tam¬ 
quam  transgressorem  ecclesiasticarum  traditionum 
eum  puniendum  judicavit,  qui  deinceps  templum 
sine  Reliquiis  consecraret,  prout  refert  Cardinalis 
Bona  Rer.  liturg .,  lib.  1,  cap.  19,  §  5.  Missam 
Episcopus  consecrans  celebrabit,  quae  Missa  est 
de  praecepto  celebranda  ex  Epis.  2  Benedicti  XIV 
ad  Engelbertum  Abboiem  Monasterii  Campido- 
nensis  diei  16  Novembris  1748.  Quae  Missa  ce¬ 
lebranda  est  ab  ipso  consecratore,  nec  alteri  valet 
committi  sine  licentia  Summi  Pontificis.  At  haec 
■  licentia  de  caetero  potest  praesumi,  quando  con¬ 
secrans  nimis  est  defatigatus,  quod  quasi  per  epi- 
kejam  indicatPontificaleRomanum.  — Substantialis 
vero  ritus  consecrationis  consistit  in  liniendis  Sacro 
Chrismate  duodecim  Crucibus  insculptis  vel  de¬ 
pictis  in  parietibus  cum  prolatione  verborum  «  San¬ 
ctificetur  et  consecretur  hoc  templum  in  nomine 

Patris  et  Filii  et  Spiritus  Sancti  Arnen.  »  In  quo 
semper  melius  dignoscitur  Ecclesiam  hunc  conse¬ 
crationis  Templorum  ritum  instituisse  ad  instar 
ritus  Sacramentalis.  Atque  hoc  adeo  verum  est, 
ut  si  hic  ritus  cum  formula  positus  sit,  et  deinde 
deficiat  Episcopus  consecrans,  per  alium  functio 
esset  continuanda;  verum  si  ante  haec  deficeret 
Episcopus,  tota  functio  sacra  esset  de  novo  repe¬ 
tenda  ex  Responso  S.  Congregationis  Rituum  in 
Ulissiponensi  diei  12  Aprilis  1614.  —  Caeteri  ritus 
consecrationis  videri  poterunt  in  Pontificali  Ro¬ 
mano,  sicut  pariter  et  benedictionis.  —  Haec  duo 
tantum  nunc  debent  adverti:  —  1°  Episcopum  non 
debere  devenire  ad  consecrationem  Ecclesiae,  nisi 
ea  sit  sufficienter  dotata,  secus  illicite  aget,  ut 
constat  ex  eap.  8  h.  t.,  atque  saltem  in  defectu 
Patroni  tenebitur  ad  supplendam  ejus  dotem  ar- 
gum.  can.  1 ,  caus.  I,  quaest.  2  in  Decreto  ducta 
similitudine  ex  eap.  2  de  praebend.  et  dignitat.  — 
2°  Consecrationem  Ecclesiae  debere  fieri  gratis ,  nec 
quidquam  pro  ea  exigere,  sub  crimine  simoniae 
ex  cap.  10  de  simon.  Non  est  tamen  insuetum 
aliquid  sponte  oblatum  ab  iis  accipere,  quorum 
rogatu  Ecclesia  consecratur,  aut  canonicas  procu¬ 
rationes  acceptare,  aut  demum  imponere  censum 
pro  exhibita  consecratione,  qui  tamen  census  ef¬ 
fugit  quamcumque  suspicionem  simoniae,  si  va- 
loris  aut  minimi  aut  spernendi  omnino  est,  ut  po¬ 
tius  ejus  oblatio  quam  pretiositas  attendatur. 

4.°  Ecclesia  semel  consecrata  amplius  con- 

secranda  non  est,  quia  ejus  consecratio  manet;  in 
quo  habetur  alia  similitudo  inter  res  Ordinis  ex 
institutione  divina,  et  hujus  ritus  consecrationis. 
Sicut  enim  Ordo  una  vice  tributus  amplius  rei¬ 
terari  nequit  absque  piaculo,  quia  imprimit  cha¬ 
racterem,  sic  semel  tributa  consecratio  non  est 
amplius  iteranda,  quia  manet,  secundum  canones. 
Ast  subditur  limitatio,  nempe  nisi  Ecclesia  con¬ 
secrata  execretur  vel  polluatur,  quo  casu  aut  novae 
consecrationi  fit  locus,  vel  reconciliationi.  Aliud 
porro  est  si  non  constet  vel  dubitetur,  an  Ecclesia 
fuerit  consecrata,  quia  tunc  est  locus  donandae 
consecrationis  ex  can.  16  et  18,  dist.  I,  de  Con¬ 
secrat.  Probari  autem  potest  intercessisse  conse¬ 
crationem  vel  signo,  aut  scriptura,  testibus,  vel 
alio  modo  ad  probationem  faciendam  idoneo.  Porro 
execratio  Ecclesiae  cum  dicitur  locum  habere, 
tunc  Ecclesia  nova  eget  consecratione.  — Casus  duo 
notantur  ab  Auctoribus,  in  quibus  execrata  est 
Ecclesia,  ut  nova  egeat  consecratione.  Primus  ca¬ 
sus  est  si  parietes  comburantur,  vel  devastentur,  aut 
abradantur  ex  toto,  vel  ex  majori  parte,  etiamsi 
parietes  non  corruerint  ex  can.  20,  distinet.  1,  de 
Consecrat.;  nam  consecratio  censetur  adhaerere 
parietibus,  seu  melius  externae  crustae  parietum : 
hinc  si  pars  superior  Ecclesiae  seu  tectum  corruat, 
illaesis  remanentibus  parietibus,  Ecclesia  non  de¬ 
bet  de  novo  consecrari  ex  cap.  6,  h.  t.  -Alter  casus 
est,  cum  Ecclesia  aut  casu  fortuito  aut  studio  de¬ 
struatur  vel  ex  toto  vel  ex  parte  majore  quoad  pa- 

rietes  simul  et  semel  ex  eit.  canone  et  indicata 
ratione.  Dicimus  simul  et  semel;  si  enim  aliqua 
pars  destruitur  et  reficitur,  et  successive  alia,  tunc 
non  dicetur  Ecclesia  execrata.  —  Longe  numero¬ 
siores  sunt  casus  pollutionis  seu  violationis  Eccle¬ 
siae.  Pollutionis  seu  violationis  Ecclesiae  conceptus 
est,  quod  ea  sit  «  injuria  facta  loco  sancto,  per 
quam  hic  maculatus  apparet  et  minus  decens  ad 
divina  celebranda  secundum  canones,  donec  sacris 
aliquibus  ritibus  reconciliatus  fuerit,  et  macula 
detersa.  »  Quia  vero  sumus  in  re  positiva,  illi 
tantum  casus  recenseri  valent,  qui  a  canonibus 
sunt  designati.  Et  iterum,  quia  hic  sermo  est  de 
populi  christiani  aestimatione,  prono  alveo  fluit, 
has  actiones  injuriam  irrogantes  non  nocere,  nisi 
sint  notoriae  et  publicae,  prout  communis  Docto¬ 
rum  sententia  tenet.  Non  enim  actibus  quibus¬ 
cumque  inquinari  Ecclesia  potest,  sed  si  illi  actus 
in  ea  interveniant,  populus  horrorem  habet,  et 
putat  a  sanctitate  loci  alienum  ibi  divina  celebrari, 
usque  dum  expiatoriis  ritibus  sublata  macula  non 
sit.  —  Casus  vero  pollutionis  a  jure  sequentes 
indicantur:  —  i.  Per  sepulturam  infidelis  seu  non 
baptizati  ex  can.  27  de  consecrat,  dist.  1.  Si 
saltem  charitas  eum  fidelibus  non  conjunxit,  et 
fides,  prout  benignior  Canonistarum  sententia  tenet 
de  cathecumenis,  quorum  tumulatione  non  cen¬ 
setur  polluta  Ecclesia :  — per  sepulturam  ex- 
communicati  vitandi ,  qui  post  Constitutionem 
Martini  V  editam  in  Concilio  Constantiensi  sunt 

soli  publici  percussores  Clericorum  et  nominatim 
excommunicati ;  ut  receptum  est  nostris  hodiernis 
moribus,  aut  melius  correctum  cap.  7  h.  t .,  quia 
in  iis  tantum  verificatur  principium  «  quibus  non 
communicavimus  vivis,  nec  communicemus  de¬ 
functis.» — Quaesitum  apud  Auctores  est,  an  sepul¬ 
tura  nominatim  interdicti  polluat  Ecclesiam  ?  Et 
sententia  meliori  receptum  est,  quod  quamvis  in¬ 
terdicto  hujusmodi  vetita  sit  in  Ecclesia  sepultura 
ex  cap.  20  de  sentent.  excomman.  in  VI;  imo 
debeat  exhumari,  tamen  per  hanc  non  polluitur 
Ecclesia,  quia  hoc  in  canone  non  legitur,  et  su¬ 
mus,  prout  diximus,  in  materia  mere  positiva.  — 
3.  Per  consecrationem  Ecclesiae  ab  Episcopo  ex¬ 
communicato  vitando  factam,  ut  docent  commu¬ 
niter  Doctores  ex  interpretatione  cap.  4  h.  t.,  et 
cap.  unie.  h.  t.  in  VI,  tamquam  quae  consecratio 
valida,  infecta  tamen  est  a  principio  aliqua  ma¬ 
cula,  quae  per  expiationem  tollenda  est.  —  4.  Per 
homicidium  voluntarium  directe  intentum  intra 
ipsam  Ecclesiam  perpetratum,  etiamsi  sine  ulla 
sanguinis  effusione,  sed  puta  suffocatione  vel  per¬ 
cussione  completum  sit  ex  can.  19  de  consecrat, 
dist.  1,  et  ex  cap.  4  h.  t.  Neque  necessarium 
est,  quod  tale  homicidium  sit  injustum;  nam  licet 
hoc  esset  justum,  nihilominus  injuria  semper  fit 
loco  sacro,  qui  deputatus  ad  cultum  divinum  non 
debet  esse  exeeutioni  justitiae  addictus.  Adde  juxta 
auctoritatem  glossae  in  cap.  un.  h.  t.,  in  VI  cn 
sanguinis  cum  sententia  omnium  Doctorum  pollui 

Ecclesiam  etiamsi  martyr  in  odium  fidei  in  illa 
trucidetur.  Etsi  enim  talis  mors  in  conspectu  Do¬ 
mini  sit  pretiosa,  atrox  tamen  delictum  in  ejus 
nece  commissum  est;  attamen  in  reconciliatione 
locus,  ubi  sanguis  martyris  effusus  est,  non  erit 
abluendus. — Per  homicidium  pariter  dicitur  polluta 
Ecclesia,  si  vulnus  lethale  quis  in  ea  recipiat,  etsi 
deinde  extra  Ecclesiam  moriatur.  —  5.  Per  vulnus 
in  Ecclesia  inflictum  sub  gravi  imputabile  cum 
sanguinis  humani  effusione  ex  cit.  juribus,  addito 
eap.  un.  h.  t.  in  VI,  etsi  Ecclesia  hoc  sanguine 
non  maculetur. —  6.  Demum  ex  voluntaria  humani 
seminis  effusione  in  Ecclesia  facta  ex  cap.  5  de 
adulter,  et  cap.  unie.  h.  t.,  in  VI.  Ubi  notat  Pi- 
rhing  h.  t.,  num.  12,  cum  communi  Doctorum 
neque  actum  conjugalem  extra  casum  periculi  in¬ 
continentiae  in  Ecclesia  licite  exerceri.  Queis  ca¬ 
sibus  recensitis  advertendum  est  quod  edicitur  in 
eap.  unie.  h.  t.,  in  VI,  nempe  polluta  Ecclesia, 
pollui  quoque  coemeterium,  si  Ecclesiae  est  con¬ 
tiguum  ;  sed  polluto  coemeterio  non  polluitur  Ec¬ 
clesia,  quamvis  contigua;  quia  coemeterium  est  ac¬ 
cessorium  Ecclesiae,  et  accessorium  sequitur  prin¬ 
cipale,  non  principale  accessorium.  —  Pollutio 
vero  coemeterii  importat,  ut  nequeant  in  illo  tu¬ 
mulari  fidelium  corpora  ante  reconciliationem,  sed 
si  coemeterium  pollutum  sit  per  violationem  Ec¬ 
clesiae,  tunc  per  istius  reconciliationem,  ipsum 
quoque  reconciliatur;  prout  sumunt  Doctores  ex 
interpretatione  eap.  un.  h.  t.,  in  VI.  —  Ecclesia 

polluta,  antequam  divina  mysteria  in  ea  fiant,  est 
reconcilianda.  —  Reconciliatio  autem  Ecclesiarum 
spectat  ad  dioecesanum.  —  Ex  cap.  9  et  10  h.  t. 
autem  notandum  est:  —  (a)  si  Ecclesia  polluta  erat 
consecrata,  Dioecesanus  Episcopus  si  nolit  per  se 
reconciliationem  complere,  debet  deputare  alium 
Episcopum,  nec  valet  simplici  Sacerdoti  munus 
reconciliationis  committere.  Unus  Romanus  Pon¬ 
tifex  valet  ad  hoc  officium  simplicem  Sacerdotem 
delegare,  cum  Minister  reconciliationis  juxta  ca¬ 
nones  sit  Minister  consecrationis.  At  si  Ecclesia 
sit  simpliciter  benedicta,  tunc  Episcopus  ad  eam 
reconciliandam  queit  etiam  simplicem  Sacerdotem 
delegare.  Equidem  plures  Doctores,  inter  quos 
Schmalzgrueber  h.  t.  num.  84,  Reiffenstuel  et 
ipse  Benedictus  XIV  De  Synod.  dioeces.,  lib.  13 , 
cap.  15 ,  nam.  2  secuti  auctoritatem  Glossae  in 
cap.  10  h.  t.  o.  Cavetar,  putaverunt  in  reconci¬ 
liatione  Ecclesiae  pollutae,  quae  tantum  erat  be¬ 
nedicta  posse  simplicem  Sacerdotem  procedere  lu¬ 
strando  eam  aqua  a  se  vel  ab  alio  Sacerdote  be¬ 
nedicta,  et  quidem  etiam  non  expectata  Episcopi 
delegatione  seu  licentia.  Verum  pluribus  com¬ 
monstrat  Giraldi  in  op.  cit .,  part.  1,  sect.  603 
esse  necessariam  Episcopi  dioecesani  delegatio¬ 
nem,  ad  hoc  ut  simplex  Sacerdos  valeat  Ecclesiam 
simpliciter  benedictam  pollutam  reconciliare,  ad¬ 
dendo  etiam  praescriptionem  Ritualis  Romani,  et 
decretum  S.  Rituum  Congregationis  de  die  9  Febr. 
1608,  quae  loquuntur  de  delegatione  Episcopi  ne- 

cessaria  Sacerdoti  in  casa. —  (p)  Aqua,  quae  adhi¬ 
betur  in  reconciliatione  Ecclesiae  pollutae,  quae 
prius  erat  consecrata,  est  cum  mixtione  vini  et 
cineris  benedicta  ex  cap.  4  h.  t.  cum  forma  sta¬ 
tuta  in  Pontificali  Romano;  quando  pro  reconci¬ 
liatione  pollutae  Ecclesiae,  quae  fuerat  simpliciter 
benedicta,  est  aqua  cum  alia  formula  benedicta, 
quae  dicitur  juxta  cap.  10  h.  t.  aqua  lustralis. — 
(y)  Ritus  demum  pro  utraque  reconciliatione  di¬ 
versi  sunt. 

5.°  Altaria  quoque  debere  consecrari,  ut  sa¬ 
crificium  Missae  super  iisdem  fieri  licite  possit, 
ex  antiquissimo  more  et  lege  receptum  esse  docet 
Bellarminus  tom.  1  Controc.,  lib.  1  de  Missa, 
cap.  16.  Duplicis  vero  altaris  consecratio  fit,  prout 
sunt  vel  fixa,  vel  portatilia.  —  Altare  fixam  illud 
dicitur,  quod  ut  conjunctum  basi  consecratur;  al¬ 
tare  autem  portatile  illud  quod  consecratur  tam¬ 
quam  a  basi  sejunctum.  —  Lapideum  vero  debere 
esse  Altare  consecrandum  sive  fixum  sit,  sive  por¬ 
tatile,  antiqui  canones  praescribunt,  inter  quos 
can.  31  de  consecrat.,  dist.  1:  « altaria  si  non 
fuerint  lapidea  chrismatis  unctione  non  consecren¬ 
tur.-»  Nihilominus  Benedictus  XIV  in  Constitu¬ 
tione  «  Imposito  nobis  »  46  Bullar.,  tom.  3  con¬ 
cessit  Sacerdotibus  latini  ritus  in  Russia  Polonica 
degentibus  tam  praesentibus  quam  futuris,  ut  de¬ 
ficientibus  tabulis  lapideis  consecratis  Missam  ce¬ 
lebrare  valeant  super  Antimensiis  Ruthenorum 
unitorum  ritu  tamen  latino  sacrum  facientes:  et 


LIBER  III.  —  TITULUS  XL.  287 

Antimensiae  sunt  lintei  quidam  Episcopali  benedi¬ 
ctione  consecrati,  in  quorum  angulis  Sanctorum  Re¬ 
liquiae  reconditae  sunt.  —  Ad  consecrationem  etiam 
Altaris  tum  fixi  tum  portatilis  necessariam  ibi  esse 
positionem  Reliquiarium  pluribus  probat  Giraldi 
op.  eit.,  part.  1  sect.  609,  addens  hanc  esse  ve¬ 
tustissimam  praxim,  cui  respondent  et  orationes 
liturgicae. — 'De  aliis  ritibus  et  forma  consecrationis 
loquitur  Pontificale  Romanum . — Unum  hic  adjicere 
praestat  de  Ministro  consecrationis  Altaris.  Ipse  est, 
quemadmodum  de  consecratione  Ecclesiae  dixi¬ 
mus,  dioecesanus  Episcopus,  qui  per  se  vel  per 
alios  Episcopos  complere  valet.  Simplicibus  vero 
Sacerdotibus  id  juris  concedere  non  est  nisi  Ro¬ 
mani  Pontificis.  Et  quando  per  privilegium  id  Pon¬ 
tifex  concedit,  limitare  censetur  regulariter  pro 
illorum  Ecclesiis,  aut  pro  Ecclesiis  sui  Ordinis. 
Subdit  Giraldi  loc.  cit.  cum  communi  privilegium 
quoque  requiri  ad  benedicenda  paramenta  sacer¬ 
dotalia,  quae  sunt  amictus,  alba  etc.  item  calices, 
pixides  etc.  Imo  pro  iis  benedicendis,  in  quibus  sacra 
adhibetur  unctio  seu  chrisma,  requiritur  privile¬ 
gium  speciale  apostolicum,  quo  qui  donantur,  eo 
uti  non  possunt,  nisi  pariter  pro  suis  Ecclesiis, 
nisi  in  privilegio  dictum  sit,  quod  eo  uti  valeant 
etiam  in  locis  alienis,  ad  hoc  non  suffragante  qua¬ 
cumque  consuetudine.  De  ista  re  consulatur  Be¬ 
nedictus  XIV  Indit,  eccles.  21.  —  Consecratio  Al¬ 
tari  tum  fixo  tum  portatili  impensa  manet  usque 
dum  non  execretur.  Execratio  autem  aliter  con- 


288 


praelectiones  JURIS  CANONICI 


tingit  in  fixo,  aliter  in  portatili.  Altare  namque 
fixum  execratur  tribus  modis:  Altare  vero  portatile 
duobus. —  Et  execratur  Altare  fixum:  —  1 .  quando 
tabula ,  cui  consecrationis  benedictio  pontificali  mi¬ 
nisterio  adhibetur,  mota  fuerit  ex  cap.  3  h.  t 
quod  ita  debet  intelligi,  ut  ipsa  tabula  vel  lapis 
consecratus  Altaris  disjuncta,  seu  disjunctus  fuerit 
a  sua  inferiori  structura  vel  basi.  Licet  enim  non¬ 
nulli  Doctores  putaverint  esse  execratum  Altare 
fixum,  cum  ipsum  fuerit  translatum  de  uno  in  alium 
locum;  tamen  haec  motio  tabulae  a  canone  ex¬ 
pressa  non  ita  debet  secundum  alios  Doctores  in¬ 
telligi,  ut  pluribus  demonstrat  Giraldi  loco  cit. 
Etenim  evenire  potest,  ut  Altare  fixum  sit  execra¬ 
tum,  etiamsi  non  transferatur  de  loco  in  locum, 
prout  evenire  potest,  ut  translatum  de  loco  in  locum 
non  tamen  sit  execratum.  Si  enim  tabula  conse¬ 
crata  dividitur  a  basi,  cui  affixa  consecrata  est 
(secus  enim  esset  Altare  portatile),  tunc  execratur, 
quia  mota  est.  At  vero  si  Altare  fixum  ac  integrum 
transfertur  de  loco,  in  quo  constructum  fuit  in 
alium  locum,  non  amittit  consecrationem.  Ratio 
siquidem  formalis  per  quam  Altare  fixum  differt 
a  portatili  proprie  in  eo  consistit,  quod  Altare  fixum 
habet  et  essentialiter  importat  conjunctionem  cum 
sua  structura  inferiori  seu  basi,  cum  quo  tabula 
proinde  necessario  debet  esse  unita ;  ubi  e  contra 
Altare  portatile  de  sui  natura  importat  esse  a  basi 
sejunctum.  —  Hic  modus  execrationis  est  solum  Al¬ 
taris  fixi,  non  vero  portatilis.  At  secundus  et  ter- 

tius  modus  utriusque  Altaris  proprius  est  quoad 
execrationem.  Nam  si  tabula  consecrata  fuerit 
enormiter  fracta,  tunc  quodvis  Altare  ex  ceratur  ex 
cap.  3  h.  t. ;  secus  autem  si  fractio  sit  levis,  ut 
dicitur  in  cap.  6  h.  t.  —  Disputant  Doctores  inter 
se,  ut  determinent  quando  fractura  sit  enormis. 
Inter  tot  opiniones  Doctorum  mihi  probatur  ea, 
quam  tenet  Giraldi  cum  Panormitano  aliisque  ce¬ 
lebrioribus  juris  interpretibus,  tunc  dici  fracturam 
enormem,  quando  tabula  amisit  veterem  usum  et 
formam.  Unde  si  tabula  in  duas  partes  divisa  est 
a  vertice  ad  fundum,  ita  etiam,  ut  in  earum  una 
integrum  maneat  Reliquiarum  repositorium,  ac 
commode  contineri  in  ea  possint  calix  et  hostia, 
nihilominus  dicatur  Altare  exeeratum ;  est  enim 
lapis  enormiter  diminutus,  ut  ait  Alexander  III  in 
cap.  1  h.  t.  Quando  dubium  est,  an  fractura 
enormis  sit  vel  non,  dubii  resolutio  remittitur  ar¬ 
bitrio  Episcopi,  ac  interim  abstinendum  est  a  ce¬ 
lebratione  Missae  super  eo,  ne  Sacerdos  seme- 
tipsum  exponat  periculo  celebrandi  in  loco  non 
consecrato. —  Tertius  exeerationis  modus  est,  si  ab 
Altaris  Tabula  auferantur  sacrae  Reliquiae,  aut 
amoveatur  vel  enormiter  frangatur  repositorium 
Reliquiarum  aut  sigillum,  idest  parvus  ille  lapis, 
qui  occludit  easdem  Reliquias  in  ipsarum  sepul- 
chro  vel  Repositorio,  prout  ex  cap.  1  h.  t.  et 
pluribus  decisionibus  S.  Congregationis  Rituum 
ibi  relatis.  — Execrato  autem  Altare  fixo  vel  por- 
tatili,  non  exeeratur  Ecclesia,  nec  viceversa  ex 

cap.  1  h.  i.  Ratio  est,  quia  utriusque  consecratio 
fit  aeque  principaliter,  proinde  potest  una  fieri 
vel  consistere  sine  altera,  cum  sint  inter  se  dispa¬ 
ratae;  etsi  polluta  Ecclesia  censeatur  etiam  Altaro 
pollutum,  usque  dum  in  ipsa  maneat. 


TITULUS  XLI. 


De  celebratione  Missarum , 
Sacramento  Eucharistiae ,  et  divinis  Officiis. 

l.°  Brevem  hunc  tractatum  de  celebratione 
Missarum  incohare  melius  nequimus,  quam  usur¬ 
pando  verba,  quae  Concilium  Tridentinum  adhi¬ 
buit  sess.  22  in  Decreto  de  observandis  et  vitandis 
in  celebratione  Missae ,  nempe :  «  Quanta  cura  adhi¬ 
benda  sit,  ut  sacrosanctum  Missae  sacrificium 
omni  religionis  cultu  ac  veneratione  celebretur, 
quivis  facile  existimare  poterit,  qui  cogitarit  ma¬ 
ledictum  in  sacris  litteris  eum  vocari,  qui  facit 
opus  Dei  negligenter.  Quod  si  necessario  fatemur, 
nullum  aliud  opus  adeo  sanctum  ac  divinum  a 
Christi  fidelibus  tractare  posse,  quam  hoc  ipsum 
tremendum  mysterium,  quo  vivifica  illa  hostia, 
qua  Deo  Patri  reconciliati  sumus,  in  Altari  per 
Sacerdotes  quotidie  immolatur,  satis  etiam  apparet 

omnem  operam  et  diligentiam  in  eo  ponendam 
esse,  ut  quanta  maxima  fieri  potest  interiori  cordis 
munditia  et  puritate,  atque  exteriori  devotionis  ac 
pietatis  specie  peragatur.  »  Ad  quem  scopum  ob¬ 
tinendum  canones  plura  hac  super  re  praecepta 
ac  dispositiones  constituerunt,  quas  nos  expone¬ 
mus,  Theologiae  morali  relinquentes  quae  prae¬ 
cipue  forum  internum  juxta  Concilii  Tridentini 
verba  respiciunt. 

2.°  Primo  agemus  de  modo,  tempore  ac  loco 
Missarum  celebrandarum.  Antiquum  praeceptum 
esse  in  Ecclesia,  quod  Sacerdotes  quicumque  etiam 
non  obligati  ad  curam  animarum,  quater  saltem 
in  anno,  idest  in  principalioribus  festis,  in  quibus 
religiosiores  laici  communicare  solent,  Missam  ce¬ 
lebrent,  legitimo  impedimento  cessante,  nobis  sup¬ 
ponere  facit  cap.  9  h.  t.  Et  licet  a  Doctoribus 
controvertatur  an  istius  legis  non  observatio  grave 
peccatum  constituat,  videtur  tamen  tutior  sen¬ 
tentia  affirmativa,  quam  tenet  Fagnanus  in  cap.  9 
h.  t.,num.  13  cum  S.  Thoma  et  Doctoribus  ibi 
relatis.  Addit  autem  hic  Giraldi  op.  cit.,  part.  1, 
sed.  608  hanc  sententiam  probabiliorem  factam  esse 
ex  facto  Pii  V,  qui,  ut  refert BenedictusXIV  i nlnstit. 
eccles.  55  §  non  ignoramus ,  deleri  jussit  ex  libris 
Cardinalis  Cajetani  opinionem  illam  asserentem  : 
«Levi  solum  culpae  obnoxios  esse,  qui  nulla  ani¬ 
marum  cura  praediti,  numquam  per  anni  cursum 
sacrificium  Missae  celebraverint.»  Concilium  qui¬ 
dem  Tridentinum  hunc  articulum  non  definivit,. 

sed  cap.  14,  sess.  23  injunxit  tantum  Episcopo  cu¬ 
rare,  ut  Sacerdotes  saltem  diebus  dominicis  et 
festis  solemnibus,  si  non  sint  Parochi,  Missam 
celebrent.  Sed  cum  quaesitum  est  a  Congregatione 
Concilii:  «  an  Episcopus  facere  debeat  id  solis 
adhortationibus  et  admonitionibus,  an  vero  possit 
monere  sub  poenis  et  censuris,  ut  legitime  non 
impediti  debeant  celebrare?  »  sub  die  25  Februarii 
1617  censuit  non  posse  ex  cap.  14,  sess.  23.— Quovis 
autem  die  una  Missa  tantum  est  celebranda,  et 
non  plures  nisi  in  casibus  a  jure  expressis.  Ce¬ 
lebris  ac  super  re  est  dispositio  cap.  3  h.  t., 
quam  referemus:  «  Consuluisti  nos,  utrum  Pre- 
»  sbyter  duas  Missas  in  eadem  die  valeat  cele- 
»  brare.  Super  quo  tibi  duximus  respondendum, 

»  quod  excepto  die  Nativitatis  Dominicae,  nisi 
»  causa  necessitatis  suadeat,  sufficit  Sacerdoti 
»  semel  in  die  unam  Missam  solummodo  cele- 
»  brare.  »  Qui  canon  de  una  tantum  Missa  quo¬ 
tidie  celebranda  et  non  pluribus  interpretationem 
habet,  ita  ut  verbum  sufficit  debeat  referri  ad  pro¬ 
positum  quaesitum.  Restrictio  haec  facta  est,  ut 
habet  Benedictus  XIV  in  Constitutione  mox  ci¬ 
tanda,  non  alia  ex  causa,  quam  ut  avaritiae  et 
sordidis  quaestibus  adimeretur  occasio,  vel  saltem 
oblocutionibus  silentium  imponeretur,  quae  sci¬ 
licet  ex  eleemosynis  pro  Missarum  numero  mul¬ 
tiplicatis  aut  ortum  habuerant,  aut  oriri  posse  vi¬ 
debantur.  At  fiunt  exceptiones,  quarum  prima  est 
exceptio  diei  Nativitatis  Dominicae.  —  Quoad  hanc 

advertendum  est:  —  (a)  hanc  esse  exceptionem 
pro  Sacerdotibus  latini  ritus,  qui  ter  valent  in  ea 
festivitate  celebrare,  sed  id  est  interdictum  Sacer¬ 
dotibus  Ecclesiae  Orientalis,  ut  docet  Benedictus 
XIV  in  Epistola  «  In  Superiori  »  diei  29  Decem¬ 
bris  1755 ,  %  1  et  2.  Hanc  vero  exceptionem  in 
Ecclesia  latina  esse  antiquissimam,  cum  de  ea  me¬ 
minerit  quoque  Gregorius  Magnus,  prout  in  suis 
homojiis,  quae  illius  diei  in  Nocturno  ponuntur.  — 
(b)  At  Sacerdos  non  tenetur  has  Missas  omnes 
celebrare,  prout  fideles  non  tenentur  tres  audire; 
sed  unam,  sicut  exponunt  Doctores  cum  Navarro 
Consil.  1  de  Celebrat.  Missar.,  num.  1. —  (c)  Sed 
si  Sacerdos  unam  celebrat  eo  die  Missam,  melior 
est  ea  sententia  Doctorum,  quae  tenet  ab  eo  illam 
esse  legendam,  quae  tempori  respondet  in  quo  ce¬ 
lebrat,  nempe  si  in  nocte,  primam,  si  in  aurora, 
secundam,  si  facto  jam  die,  tertiam.  —  (d)  Re¬ 
spiciendum  tamen  est  Decretum  S.  Rituum  Con¬ 
gregationis  in  Pisauriensi  diei  20  Aprilis  1641, 
nempe :  «  In  nocte  Nativitatis  Domini  post  can- 
»  tatam  primam  Missam,  nullo  modo  posse  alias 
»  duas  immediate  celebrari,  nec  fideles  commu- 
»  nicari.  »  Quod  decretum  percellit  cunctos  quoque 
Regulares  non  obstantibus  suis  privilegiis,  ut  patet 
ex  decreto  ejusdem  S.  Congregationis  diei  23 
Martii  1686;  proinde  necessarium  est  aliud  po¬ 
sterius  privilegium  vel  facultas  apostolica  in  ca¬ 
sibus  peculiaribus  sive  pro  Missis  celebrandis, 
vel  pro  recipienda  communione.  —  (e)  An  vero 

liceat  cuique  Sacerdoti  illa  nocte  celebrare  Missam 
ante  auroram,  disputant  Docto  res;  sed  est  melior 
sententia,  qua  asseritur  unumquemque  teneri  re¬ 
spicere  suae  Ecclesiae  consuetudinem,  quia  defi¬ 
ciente  vetito  generali  potest  peculiare  interdictum 
supervenire  Ecclesiarum  particuliarium.  —  Consi¬ 
mile  in  pluribus  huic  Sacerdotum  omnium  lati- 
norum  privilegio  illud  est,  quod  concessum  est  pro 
omnibus  Sacerdotibus  degentibus  in  Hispanis  et 
Lusitania,  ut  in  commemoratione  omnium  fidelium 
defunctorum  possint  tres  celebrare  Missas.  Dif¬ 
ferentia  in  hoc  est,  quod  Sacerdotes  latini  in  die 
Nativitatis  Domini  pro  tribus  Missis  valent  trinam 
eleemosynam  suscipere,  aut  satisfacere  tribus  obli¬ 
gationibus,  prout  constat  ex  pluribus  responsis 
S.  Congregationis  Concilii.  E  contra  in  hoc  pri¬ 
vilegio,  saltem  quoad  extensionem  factam  a  Bene¬ 
dicto  XIV  Constitut.  «  Quod  expensis  »  diei  26  Au¬ 
gusti  17 48 ,  Sacerdotes  nequeunt  recipere  nisi  unam 
eleemosynam  juxta  taxam  consuetam,  nec  nisi  uni 
obligationi  satisfacere,  cum  aliae  due  Missae  sint 
pro  omnibus  defunctis  applicandae.  —  Praeter  pri¬ 
vilegia,  de  quibus  locuti  sumus,  non  datur  alius 
casus  celebrandi  uno  die  plusquam  unam  Missam, 
nisi  ratio  necessitatis,  de  qua  in  eit.  cap.  Qui 
casus  autem  hodie  veniant  sub  hac  necessitatis 
ratione  apprime  explicat  cl.  Lucidi  in  op.  eit.  De 
Visitatione  ete.  part.  1,  vol.  2 ,  pag.  592,  num.  64 , 
ibi:  «  Quaenam  porro  hujusmodi  debeat  esse  ne¬ 
cessitas,  non  parum  inter  doctores  disputatum 

est,  praesertim  cum  glossa  in  cit.  cap.  «  Consuluisti » 
hujusmodi  necessitatis  causae  causam  addiderit 
honestatis  vel  utilitatis  (dummodo  res  sit  non  de 
utilitate  celebrantis,  sed  Missam  audientis) ;  Abbas 
in  dict.  cap.,  nam.  2 ,  aliique.  Hodie  vero  praesertim 
post  memoratam  Benedictinam  Constitutionem, 
communis  est  theologorum  sententia,  qua  neces¬ 
sitatis  casus  ad  Missam  eodem  die  iterandam  is 
in  praxi  reputetur,  quo  presbyter  duas  paroecias 
habeat,  et  in  alterutram  Parochiam  nequeat  po¬ 
pulus  convenire,  nec  alius  praesto  sit  Sacerdos 
praeter  Parochum,  qui  Missam  die  festivo  valeat 
celebrare.  Nec  absimilis  ad  hunc  effectum  repu¬ 
tatur  esse  etiam  casus,  quo  Parochus  etsi  minime 
praesit  duabus  Paroeciis,  vel  duos  tamen  regat 
populos,  adeo  inter  se  dissitos,  ut  alter  ipsorum 
Parocho  celebranti  nullatenus  adstare  valeat  ob 
maximam  locorum  distantiam ;  vel  tametsi  una 
tantum  sit  Ecclesia,  in  qua  Missa  a  Parocho  ite¬ 
randa  sit,  universus  tamen  populus  in  ea  insimul 
adesse  non  possit.  Hi  quippe  duo  casus  eodem  jure 
censendi  sunt ,  uti  post  Theophilum  Raynaudum 
tom.  17  oper.  edit.  Lugdun.,  pag.  8 ,  animadvertit 
laudatus  Pontifex  Benedictus  XIV  in  cit.  sua  ad 
Episcopum  Oscensem  Constitutione.  Iis  ergo  oc¬ 
currentibus  circumstantiis,  omnino  deficiente  alio 
Sacerdote,  qui  aliud  sacrificium  offerre  valeat,  le¬ 
gitima,  juxta  hodiernam  Ecclesiae  disciplinam, 
aderit  iterandi  sacrificii  necessitas  ».  — Et  part.  1 , 
vol.  1 ,  pag.  348 ,  num.  380,  ibi:  «  Quando  vero 

plane  constiterit,  necessitatem,  quam  diximus, 
vere  locum  habere,  non  idcirco  suo  marte  potest 
Parochus  binandi  facultatem  sibi  arrogare:  nam¬ 
que  ex  aperta  declaratione  Ben.  XIV  loe.  eit ., 
§  Tui  requiritur  insuper  Episcopi  licentia,  cujus 
judicio  relinquitur  determinare,  an  justa,  et  vera 
necessitatis  ratio  in  casibus  peculiaribus  inter¬ 
cedat.  Neque  indiscriminatim  Episcopis  hanc  fa¬ 
cultatem  impertiri  fas  est,  sed  tantum  ob  veram 
in  casu  particulari  necessitatis  causam;  ideoque 
personale  binandi  privilegium  alicui  Parocho,  vel 
alteri  Sacerdoti  elargiri  minime  possent;  velut  ab 
eodem  Pontifice  diserte  inibi  statuitur.  Hinc  est, 
quod  Antistites  ad  S.  Sedem  se  vertere  soleant 
etiam  ea  de  causa,  ut  iudicium  tutius,  ac  certius 
existat,  quod  vera  et  justa  necessitas  subsit  veniae, 
de  qua  agitur,  elargiendae,  ceu  demonstrant  com- 
plupima  passim  exempla,  quae  afferri  possent. 
S.  C.  vero  in  suis  resolutionibus,  sive  in  respon¬ 
sionibus  ad  relationes  super  statu  ecclesiarum  so- 
lemne  habet  absolutam  Benedictinae  Constitutionis 
observantiam  praecipere,  et  urgere  ».  —  Parochus 
vero  si  habet  duas  Paroecias,  utramque  Missam  pro 
populo  celebrabit;  si  autem  unam  Paroeciam,  tunc 
etsi  non  teneatur  utramque  pro  populo  applicare, 
tamen  pro  altera  eleemosynam  accipere  nequit, 
sicut  alius  Sacerdos  iterans  Missam  pro  secunda 
eleemosynam  nequit  recipere;  prout  est  constans 
S.  Congregationis  Concilii  mens,  relata  in  Folio 
Causae  Cameracensis  Missar.  pro  populo  diei  25 

Septembr.  anni  1858  relato  a  Lucidi  in  op.  eit ., 
part.  2,  num.  29. 

3.°  Benedictus  XIV  De  Sacros.  Missae  Sa¬ 
crificio  lib.  3,  cap.  7,  num.  5,  edocet,  excepto 
pervigilio  Nativitatis  Dominicae,  in  qua  post  me¬ 
diam  noctem  Missa  conventualis  celebratur  secun¬ 
dum  ea  quae  anterius  exposuimus,  quoad  tempus 
celebrationis  Missae  ex  aequitate  esse  receptum 
juxta  eam,  quae  etiam  Romae  viget,  praxim,  ut 
Missa  horae  triente  ante  auroram  et  post  meridiem 
celebretur;  privilegio  vero  apostolico  nonnullis  per¬ 
mitti,  ut  Missam  celebrare  valeant  hora  ante  au¬ 
roram  vel  post  meridiem,  ut  communiter  petitiones 
sunt. —  De  loco  vero  celebrationis  Missarum  hodie 
post  Concilium  Tridentinum,  sess.  22,  in  Decreto 
de  observandis  et  evitandis  in  Sacrificio  Missae, 
tenendum  est  Episcopos  non  debere  pati  privatis 
in  domibus  atque  omnino  extra  Ecclesiam  et  ad 
divinum  tantum  cultum  dedicata  Oratoria  ab  iis¬ 
dem  Ordinariis  designanda  et  visitanda  Sanctum 
hoc  Sacrificium  a  saecularibus  aut  Regularibus 
quibuscumque  peragi. —  Cujus  dispositionis  tenor 
ut  dignoscatur,  advertendum  est :  —  (a)  Per  hoc 
decretum  sublata  esse  omnia  quorumcumque  etiam 
Regularium  privilegia,  seu,  ut  ajunt,  usum  Altaris 
portatilis,  ut  censuit  Clemens  XI  in  suo  Decreto 
Quoniam  Sancta,  diei  15  Decembr.  1703:  proinde 
eis  posse  hunc  usum  interdici  ab  Episcopis  etiam 
tamquam  Apostolicae  Sedis  delegatis  usque  ad 
censuras  latae  sententiae.  Proinde  est,  quod  Gre- 

gorius  XIII  cum  Patribus  Missionariis  Societatis 
Jesu  privilegium  Altaris  portatilis  concessit,  Triden- 
tino  huic  decreto  derogavit,  prout  videre  est  apud 
Verricellum  «  de  Apostolicis Missionibus»,  quaest. 
131,  num.  1.  —  (p)  Verum  advertente  Benedicto 
XIV  de  Sacri/.  Missae,  lib.  3,  cap.  6,  num.  5, 
Tridentina  Synodus  privilegium  Episcoporum  non 
sustulit,  ut  saepe  declaravit  S.  Congregatio  apud 
Barbosam  de  Episcopo,  allegat.  13,  num.  1 ,  et 
constat  ex  libro  12  Decretor.,  pag.  120,  ubi  sic 
ea  respondit:  <  Sacra  Congregatio  censuit  Cardi-  * 
nales  non  secus  ac  Episcopos  sine  ulla  Episcopi 
dioecesani  licentia  uti  posse  privilegio  Altaris  por¬ 
tatilis  ad  praescriptum  Constitutionis  fe:  record: 
Bonifacii  VIII,  quae  incipit:  Quoniam  Episcopi,  » 
nec  hujusmodi  privilegium  sublatum  fuisse  Con¬ 
cilii  decreto  cap.  unie.,  sess.  22.  —  Verum  Cle¬ 
mens  XI  in  cit.  Decreto  diei  15  Decembr.  1703 
cum  videret  eo  privilegio  quosdam  abuti,  statuit 
ne  quis  extra  suam  domum,  nec  propterea  in  lai- 
corum  domibus  sive  in  Dioecesi  sive  extra  Dioe- 
cesim  ejusmodi  privilegio  uteretur,  prout  legere  est 
in  cit.  op.  Benedicti  XIV.  Ne  vero  hoc  decretum 
Clemens  XI  in  sensum  a  Pontifice  non  intentum 
acciperetur,  opus  fuit  declaratione,  quam  exibuit 
Innocentius  XIII,  qui  in  Bulla  Apostolici  Ministerii 
de  Regularium  disciplina  pro  Hispaniarum  regnis, 
quam  Benedictus  XIII  confirmavit,  declaravit  de¬ 
creto  Clementino  locum  non  esse,  si  Episcopus 
tamquam  hospes  in  alicujus  laici  domo  moretur 

aut  Dioecesim  visitando,  aut  iter  faciendo,  aut  ex 
licentia  Sedis  Apostolicae  habitando  in  domo  aliena 
extra  Dioecesim.  —  Sub  nomine  autem  Episco¬ 
porum  a  fortiori  in  hoc  privilegio  comprehenduntu^ 
etiam  S.  R.  E.  Cardinales  etsi  sint  Ordinis  Pre- 
sbyteralis  vel  Diaconalis.  —  (y)  Advertit  vero  Be¬ 
nedictus  XIV  loc.  cit.,  relate  ad  Oratoria  et  Ca¬ 
pellas  privatas,  quibus  certus  fixusque  assignatus 
est  locus  in  domibus  tam  Episcoporum  quam  Car¬ 
dinalium,  posse  ibi  plures  quotidie  Missas  cele¬ 
brari  etiam  a  Sacerdotibus,  qui  non  sint  ex  fa¬ 
milia,  licet  Episcopus  vel  Cardinalis  absit;  et  eos 
etiamsi  non  ex  familia,  qui  diebus  festis  ibi  Missam 
audiant,  ecclesiastico  praecepto  satisfacere.  — 
(8)  Quoties  vero  Oratorium  est  publicam,  non  com¬ 
prehenditur  sub  vetito  Concilii;  et  in  genere  Ora¬ 
torium  publicum  habetur,  quando  januam  habet 
in  via,  ita  ut  cuique  pateat  accessus.  Imo  docet 
S.  Congregatio  in  Compsana  diei  31  Maii  1704, 
Oratorium  dici  publicum  etsi  in  aula  baronis,  vel 
in  atrio  palatii  situm  sit,  dummodo  alia  publicitatis 
signa  praeseferat,  prout  Altare  marmoreum  fixum, 
et  campanile  cum  campanis  pro  plebis  ad  sacrum 
audiendum  convocatione. —  Quoad  ritus  autem  in 
Missae  celebratione  servandos,  sicut  quod  unus¬ 
quisque  Presbyter  debeat  sequi  suae  Ecclesiae  ritus 
si  est  Latinus  vel  Orientalis,  et  demum  quoad  lin¬ 
guam  in  Missae  celebratione  retinendam,  videatur 
in  hac  re  opus  citatum  Benedicti  XIV  De  Sacro- 

sancto  Missae  Sacrificio ;  de  qua  re  nonnulla  ad¬ 
demus  in  ultima  parte  istius  tituli. 

4.°  De  Missarum  applicatione  nunc  est  lo¬ 
quendum.  Reservato  fructu  generalissimo  Missae 
in  utilitatem  omnium  fidelium,  et  fructu  specia¬ 
lissimo  pro  ipso  offerente,  certum  est  fructum  me- 
div.m  Missae  posse  a  Sacerdote  applicari  pro  iis, 
pro  quibus  sacrificium  offert.  Teneri  autem  ad  ap¬ 
plicandum  illum  fructum  potest  Sacerdos  multipli¬ 
citer,  nempe  vel  ratione  officii  vel  beneficii,  vel 
praecepti  Superioris,  vel  demum  ratione  eleemo¬ 
synae  acceptae.  —  Ratione  officii  qui  curam  habent 
animarum  tenentur  statis  diebus  Missam  applicare 
pro  populo,  de  quibus  in  antecedentibus  titulis 
egimus,  et  in  Cathedralibus  ac  Collegiatis  Ecclesiis 
est  onus  Missae  pro  benefactoribus  in  genere.  — De 
celebratione  et  applicatione  Missae  conventualis 
agit  Benedictus  XIV  in  Constitut.  «  Cum  semper 
oblatas  »,  num.  XT  et  seqq.,  diei  19  Augusti  17 44 , 
et  in  Ecclesiis  Cathedralibus  ac  veris  Collegiatis 
ad  hoc  onus  ferendum  tenentur  omnes  praeben- 
dati,  qui  Clerum  Capitularem  efficiunt,  per  turnum, 
ut  ea  quotidie  persolvatur.  A  qua  obligatione  non 
absolvuntur  neque  ex  veteri  consuetudine  in  con¬ 
trarium,  neque  ex  reddituum  insufficientia,  neque 
ex  alia  causa,  nisi  ex  S.  Sedis  venia,  quae  talibus 
precibus  aliquantulum  difficilem  se  praebet,  cum 
ea  sit  pars  maxima  persolvendi  officii  canonicalis, 
etsi  aliquando  habita  ratione  ad  modicitatem  red¬ 
dituum  eam  persolvendam  tantum  indulserit  in 

diebus  festis  et  dominicis.  Quae  omnia  exponuntur 
a  Lucidi  op.  cit.,  part.  1,  colam.  1,  pag.  310  et 
seqq.  —  Ratione  beneficii  est  Missa  applicanda 
quando  de  ejus  applicatione  in  fundatione  bene¬ 
ficii  verba  fuerunt  clare  definita.  Tantummodo  esse 
dubium  potest  de  applicatione,  quando  in  funda¬ 
tione  onus  Missarum  indictum  est,  sed  nihil  de 
applicatione  clare  expressum ;  et  tunc  secundum 
fundatam  opinionem  Benedicti  XIV  in  eit.  opere , 
lib.  3,  cop.  9 ,  praesumendum  est  esse  quoque  prae¬ 
scriptam  applicationem,  nisi  in  contrarium  habean¬ 
tur  gravissimae  praesumptiones,  quod  scilicdt  in¬ 
stitutor  praeceperit  Missarum  celebrationem,  sed 
reliquerit  liberam  applicationem,  quod  fusius  ex¬ 
plicatur  in  ejusdem  Instit.  Ecclesiast .,  56.  Harum 
praesumptionum  una  est,  si  pro  Capellano  tempore 
institutionis  redditus,  detractis  detrahendis,  essent 
infra  eleemosynam  manualem  juxta  regionis  mores, 
ut  S.  Congr.  censuit  in  Novariensi  22  Nov.  1727 . 
Sacerdoti  etiam  sibi  subjecto  Superior  praecipere 
potest,  ut  Missam,  quam  celebrabit,  applicet  huic,, 
aut  illi  personae;  cui  praecepto  si  non  obtemperet, 
saltem  inobedientiae  reus  erit,  etsi  Doctores  apud 
Benedictum  XIV  op.  cit.,  loc.  cit.,  probabilius  pu¬ 
tent  sacrificium  in  casu  inobedientiae  illi  prodesse, 
pro  quo  Sacerdos  applicaverit.  —  Ratione  demum 
eleemosynae  acceptae  teneri  Sacerdotes  ad  appli¬ 
candas  Missas  explorati  juris  est.  Dixi  acceptae 
eleemosynae;  nam,  ut  refert  Benedictus  XIV  de 
Sacri/.  Missae ,  lib.  3,  cap.  22,  num.  10,  cum  tem- 

pore  Clementis  VIII,  S.  Congregatio  Concilii  re¬ 
quisita  fuisset:  «  an  Sacerdotes  Missam  applicare 
valerent  pro  iis,  qui  postea  Missae  celebrationem 
postulaturi  ac  pro  ea  eleemosynam  praebituri  es¬ 
sent,  tametsi  antequam  Missae  Sacrificium  pera¬ 
geretur,  neque  a  Sacerdote  illud  rogassent,  neque 
ei  hac  de  causa  eleemosynam  praebuissent?  »,  re¬ 
spondit  hujusmodi  usum  tamquam  pluribus  nomi¬ 
nibus  periculosum;  fidelium  scandalis  et  offensio- 
nibis  obnoxium,  atque  a  vetusto  Ecclesiae  more 
nirris  abhorrentem  explodendum  et  improbandum 
esse  quae  decisio  a  Paulo  V  probata  est. 

5.°  Eleemosyna  autem  haec  aut  est  ex  fun¬ 
dationibus,  aut  est  manualis.  — -Dicitur  ex  funda¬ 
tionibus,  cum  erecta  fuerit  capellania  perpetua,  vel 
perpetuum  legatum  Missarum  persolvendarum  :  — 
Manualis  vero,  cum  respicitur  ad  oblationes  sin¬ 
gulares  fidelium,  quae  dantur  pro  una  vel  pluribus 
Missis  celebrandis.  —  In  quantitate  istius  eleemo¬ 
synae  determinanda  ratio  habetur  vel  consuetu¬ 
dinis  vigentis  vel  legis  synodalis.  Et  jure  quidem, 
cum  in  hac  eleemosyna  habeatur  respectus  ad  par¬ 
tem  sustentationis  ministrorum  sacrorum.  Hanc 
vero  taxam  vel  ex  consuetudine  statuendam,  vel 
rectius  ex  decreto  Episcopi  in  Synodo  dioecesana 
edito,  ut  stabilior  sit  et  Sacerdotibus  commodius 
notificetur,  correspondere  Concilii  Tridentini  san¬ 
ctioni  in  cit.  Decreto  sess.  22  pluribus  demonstrat 
laudatus  Benedictus  XIV  op.  cit.,  I.  3,  cap.  21, 
num.  19  et  seq.  Effectus  porro  istius  taxae  est. 

ut  impediantur  importunae  et  immoderatae  elee¬ 
mosynarum  exactiones,  cum  ultra  eam  nemo  quid¬ 
quam  exigere  valeat;  et  simul  honori  Sacerdotum 
prospiciatur.  —  Huic  praescripto  obtemperant  Epi¬ 
scopi,  cum  in  fundatione  Capellaniarum  aut  Le¬ 
gatorum  exigunt,  ut  stipendium  assignatum  pr» 
Missis  celebrandis,  saltem  adaequet  vigentem  U- 
xam,  si  fundator  velit  non  solum  celebrationem 
sed  et  applicationem  Missarum;  liberum  tamen  sst 
piis  fundatoribus  uberiorem  eleemosynam  consti¬ 
tuere.  —  Haec  pariter  ratio  est,  ut  si  progressu  tem¬ 
poris  taxata  in  fundationibus  eleemosyna  evadat 
tenuis,  possint  rogatu  Sacerdotum  Episcopi  petere 
a  S.  Sede  reductionem  Missarum.  Dico  <  Episcopos 
debere  petere  a  S  .Sede  hanc  reductionem  »;  nam 
ipsi  nequeunt  id  impertiri,  cum  decretum  Gap.  4 
sess.  25  respexerit  primam  Synodum  post  Conci¬ 
lium  Tridentinum  habitam,  ac  de  oneribus  Mis¬ 
sarum  ante  idem  Concilium  impositis  (nisi  a  te¬ 
statore  fuerit  facultas  reducendi  Episcopo  concessa) 
et  proinde  fuerit  temporaneum,  prout  rescripsit 
S.  Congregatio  in  Ferrariensi ,  diei  5  Mart.  1597 , 
citata  a  Benedicto  XIV  deSynod .,  lib.13 ,cap,25 . — 
Quoad  Missas  vero  manuales  hoc  decretum  ab  Epi¬ 
scopis  latum  non  prohibet,  quominus  uberior  elee¬ 
mosyna  sponte  queat  offerri,  ut  nonnulli  rigidio¬ 
res  Doctores  putaverunt;  sed  tantum,  quod  arbi¬ 
trium  Sacerdotum  fuerit  compescitum. 

6.°  Ad  abusus  eliminandos  quoad  serotinum 
adimplementum  Missarum  emanarunt  plura  de- 

creta  S.  Congregationis  Concilii  confirmata  ab  Ur¬ 
bano  VIII,  et  Innocentio  XII  Constitutione  «  Nu¬ 
per  »  diei  23  Decembr.  1697 ;  quae  legi  possunt 
apud  Richter  Canones  et  Decreta  Concilii  Triden- 
iini  ad  Decretum  «de  observandis»  etc.,  sess.  22 , 
num.  92.  Sed  progressu  temporis  alius  et  quidem 
perniciosissimus  abusus  patuit  circa  commissio¬ 
nem  Missarum  celebrandarum  aliis  Sacerdotibus 
dandam  aliquid  retinendo  vel  resecando  de  sti¬ 
pendio  pro  iisdem  Missis  assignato.  Quaestio  suo 
iis  terminis  jam  proposita  fuerat,  prout  edocet  Be¬ 
nedictus  XIV  in  Constitutione  «  Quanta  cura  »  diei 
30  Juniil7 41 :  «  An  liceat  aliis  Sacerdotibus  Missas 
celebrandas  elargiri  decurtata  eleemosyna  pro  iis¬ 
dem  Missis  assignata?  »  Cui  quaestioni  tum  a  Do- 
ctoribus  tum  decisionibus  S.  Congregationis  fuerat 
responsio  data,  nempe  distinguendum  esse  inter 
Missas  fundatas  et  manuales.  Quoad  fundatas  ad¬ 
vertendum  pariter  est,  an  Capellania  obtineatur 
in  titulum,  vel  non.  Si  obtinetur  in  titulum,  tunc 
possunt  Missae  aliis  dari  celebrandae  minori  quo¬ 
que  eleemosyna,  dummodo  adaequent  taxam  sy- 
nodalem  Dioecesis  illius  Sacerdotis,  cui  conce¬ 
duntur;  et  ratio  est,  quia  in  proventibus  illius 
Capellaniae  computatur  quoque  emolumentum  Ca- 
pellani;  qui  consideratur  velut  beneficiatus,  et 
proinde  suae  Capellaniae  emolumenta  recipit,  dum¬ 
modo  per  se  vel  per  alium  tale  onus  adimpleat. 
At  si  non  possidentur  in  titulum,  de  iis  idem  sermo 

manuales  non  possunt  dari  aliis  celebrandae,  nisi 
tributa  totali  eleemosyna  accepta,  nec  quidquam 
retineri  valet.  Ratio  est,  quia  offerens  eleemo¬ 
synam,  eam  impendi  vult  in  utilitatem  ejus,  qui 
Missam  celebraverit,  et  proinde  ille,  qui  partem 
subtrahit,  nullum  habet  titulum  eam  sibi  servandi, 
sed  potius  furti  reus  est.  Unus  casus  est  nempe  si 
excessus  eleemosynae  ultra  consuetam  datus  fuerit 
ex  alia  causa,  puta  gratitudinis  propter  opera  a 
persona  praestita:  quia  tunc  censetur  eleemosynae 
excessus  datus  pro  operibus,  et  eleemosyna  com¬ 
munis  data  pro  Missa  celebranda;  et  proinde  potest 
committi  Missa  alii  celebranda  cum  eleemosyna 
communi,  retento  excessu  pro  opere  alio  praestito. 
Qui  tamen  casus  non  verificatur  in  Parocho,  qui 
eleemosynam  ultra  taxam  recipiens  in  funeralibus, 
Missam  committit  suo  Vicario  celebrandam  elee¬ 
mosyna  communi  pro  se  retinens  excessum  datae 
eleemosynae.  Haec  enim  eleemosina  pinguior  con¬ 
sueta  non  tribuitur  Parocho  tanquam  pars  jariatn 
stolae ,  pro  quibus  sunt  determinatae  aliae  elargi- 
tiones  in  funeribus,  neque  consuetudo  generalis  re¬ 
gionis  rem  sic  retinet;  proinde  tota  celebranti  danda 
est,  quanta  fuit  recepta.  Propter  eamdem  rationem 
haec  pars  subtracta  non  potest  expendi  in  quos¬ 
cumque  usus  pios,  cum  ei  debeatur,  qui  Missas 
celebravit;  ac  proinde  neque  est  locus  condona¬ 
tioni  etiam  ex  potestate  Poenitentiariae  Apostolicae, 
cum  haec  non  valeat  juri  tertio  quaesito  praeju¬ 
dicare.  Neque  valet,  quod  Sacerdoti  Missam  ce- 

celebranti  et  consentienti  fuerit  indicatum  majoris 
pretii  stipendium  seu  eleemosynam  acceptam  esse, 
quam  quae  ei  datur;  cum  talis  consensus  non  liber, 
sed  coactus  praesumatur.  Unde  ei  restituendum 
‘est,  quod  fuit  subtractum,  nisi  sponte  et  absque 
ulla  praevia  invitatione  in  hanc  remissionem  libere 
conveniat;  quia  tunc  censetur  intervenisse  donatio. 
Hinc  in  casu  antecedenti  S.  Poenitentiaria  concedit 
condonationem  indicta  aliqua  eleemosyna  in  opera 
pia  eroganda  tantum  in  illis  circumstantiis,  in 
quibus  non  possunt  illi  Sacerdotes  aut  eorum  hae¬ 
redes  adinveniri,  qui  Missas  celebraverunt.  Quod 
si  in  hac  hypothesi  emolumentum  in  opera  pia 
fuerit  impensum,  tunc  ei  condonat  cum  animadver¬ 
sione,  ut  in  futurum  a  similibus  abstineat.  Cum 
vero  non  obstantibus  hisce  decisionibus  a  laicis  et 
Sacerdotibus  nonnullis  colligerentur  Missarum  sti¬ 
pendia  ad  lucrum  faciendum,  edita  est  Constitutio 
Benedicti  XIV  «  Quanta  cara ,  »  in  qua  contra  eos, 
si  Iaici  essent,  excommunicationis  censura  lata  est; 
et  si  Clerici,  suspensionis  ipso  facto  incurrenda. 
Hodie  vero  in  Constitutione  «  Apostolicae  Sedis  » 
sub  nam.  12  plectuntur  excommunicatione  sim¬ 
pliciter  Summo  Pontifici  reservata  colligentes  elee¬ 
mosynas  majoris  pretii  pro  Missis  et  ex  eis  Iaeram 
captantes  faciendo  eas  celebrare  in  locis ,  ubi  Mis¬ 
sarum  stipendia  minoris  pretii  esse  solent.  Quam 
excommunicationem  sive  Clerici  sive  laici  incur¬ 
runt,  quoties  pro  Missis  celebratis  vel  celebrandis 
tradito  stipendio,  retinent  ejus  partem  et  quidem 

tantam,  quanta  sufficit  ad  grave  furtum.  At  necesse 
est,  ut  sit  copiosa  collectio  facta  modo  mercaturae; 
unde  censuram  non  incurrit  etsi  peccet  qui  lucrum 
captat  ex  stipendiis,  quae  ei  dantur  vel  sponte  de¬ 
feruntur.  Et  quia  in  canone  exprimitur  quod  haec 
collectio  Missarum  fiat  ad  lucrum  faciendum,  hinc 
qui  excessum  impendit  in  usus  pios  excusaretur 
a  censura,  quamvis  a  culpa  et  restitutione  non 
esset  immunis.  —  Verum  dicet  aliquis:  numquid  non 
licet  ex  collectis  Missis  partem  stipendii  subtrahere 
ad  aliquod  pium  opus  et  necessarium  explendum? 
Respondeo  id  licitum  esse,  dummodo  venia  a 
S.  Sede  imploretur,  et  quidem  praeventive,  idest 
antequam  Missae  celebrandae  consignentur.  Et  re¬ 
vera  non  desunt  casus,  in  quibus  pro  Semina¬ 
riorum  manutentione,  aut  alio  necessario  pio  opere 
implendo  S.  Sedes  rogata  id  sinit,  verum  talis  pe¬ 
titio  praeventive  fieri  debet.  Nam  etsi  S.  Sedes 
rerum  ad  Ecclesiam  pertinentium  omnimodam  ha¬ 
beat  et  plenissimam  administrationem ;  quando 
tamen  Missae  celebratae  sunt,  Sacerdotes  habent 
jus  quaesitum  ad  totam  eleemosynam;  proinde  ne¬ 
queunt  illa  privari. 

7.°  Novissimis  hisce  temporibus  alius  penes 
nonnullas  catholicas  regiones  mos  invaluit,  ut  Bi¬ 
bliopolae  aliique  mercatores,  qui  ecclesiasticos  li¬ 
bros  vendunt,  aut  ornamenta  sacra,  adhibitis  pu¬ 
blicis  invitamentis  et  praemiis,  vel  alio  quocumque 
modo  Missarum  eleemosynas  colligerent,  et  Sacer¬ 
dotibus,  quibus  eas  celebrandas  committebant,  non 

pecuniam,  sed  libros  aliasque  merces  rependerent. 
Disputantibus  et  varia  opinantibus  Doctoribus  prae¬ 
sertim  ex  eo,  quod  singulis  offerebantur  expendendi 
casus  cum  diversis  circumstantiis,  demum  recursus 
factus  est  ad  Sanctam  Sedem,  et  a  S.  Congrega¬ 
tione  Concilii  prodiit  sequens  Decretum:  — -  «  Cum 
circa  eleemosynam  Missarum  graves  quaedam  quae¬ 
stiones  S.  Sedi  propositae  fuerint,  eas  SSmus 
D.  N.  Pius  divina  providentia  Papa  IX  Emis  ac 
Rmis  DD.  S.  Rom.  Ecclesiae  Cardinalibus  Con¬ 
cilio  Tridentino  interpretando  ac  vindicando  prae¬ 
positis  expendendas  ac  resolvendas  mandavit.  Ita¬ 
que  injuncto  sibi  muneri,  ea,  qua  par  est,  diligentia 
et  consilii  maturitate  iidem  Emi  Patres  satisfacere 
cupientes,  infrascripta  dubia  desuper  concinnari 
voluerunt.  —  I.  An  turpe  mercimonium  sapiat, 
ideoque  improbanda,  et  poenis  etiam  ecclesiasticis, 
si  opus  fuerit,  coercenda  sit  ab  Episcopis  eorum 
Bibliopolarum  vel  mercatorum  agendi  ratio,  qui 
adhibitis  publicis  invitamentis  et  praemiis,  vel  alio 
quocumque  modo  Missarum  eleemosynas  colligunt, 
et  Sacerdotibus,  quibus  eas  celebrandas  commit¬ 
tunt,  non  pecuniam,  sed  libros  aliasve  merces  re¬ 
pendunt? —  II.  An  haec  agendi  ratio  ideo  coho¬ 
nestari  valeat,  vel  quia  nulla  facta  imminutione, 
tot  Missae  a  memoratis  collectoribus  celebrandae 
committantur,  quot  collectis  eleemosynis  respon¬ 
deant,  vel  quia  per  eam  pauperibus  Sacerdotibus, 
eleemosynis  Missarum  carentibus,  subvenitur?  — - 
III.  An  hujusmodi  eleemosynarum  collectiones  et 

erogationes  tunc  etiam  improbandae  et  coercendae, 
ut  supra,  sint  ab  Episcopis,  quando  lucrum,  quod 
ex  mercium  cum  eleemosynis  permutatione  hau¬ 
ritur,  non  in  proprium  colligentium  commodum, 
sed  in  piarum  institutionum  et  bonorum  operum 
usum  vel  incrementum  impenditur?  —  IV.  An  turpi 
mercimonio  concurrant,  ideoque  improbandi  atque 
etiam  coercendi,  ut  supra,  sint  ii,  qui  acceptas  a 
fidelibus  vel  locis  piis  eleemosynas  Missarum  tra¬ 
dunt  Bibliopolis,  mercatoribus,  aliisque  earum  col¬ 
lectoribus,  sive  recipiant,  sive  non  recipiant  quid¬ 
quam  ab  iisdem  praemii  nomine?  —  V.  An  turpi 
mercimonio  concurrant,  ideoque  improbandi  et 
coercendi,  ut  supra,  sint  ii,  qui  a  dictis  Bibliopolis, 
et  mercatoribus  recipiunt  pro  Missis  celebrandis 
libros,  aliasve  merces,  harum  pretio  sive  immi¬ 
nuto,  sive  integno?  —  VI.  An  illicite  agant  ii,  qui 
pro  Missis  celebratis  recipiunt  stipendii  loco  libros 
vel  alias  merces,  seclusa  quavis  negotiationis,  vel 
turpis  lucri  specie?  —  VII.  An  liceat  Episcopis  sine 
speciali  S.  Sedis  venia  ex  eleemosynis  Missarum, 
quas  fideles  celebrioribus  Sanctuariis  tradere  so¬ 
lent,  aliquid  detrahere,  ut  eorum  decori  et  orna¬ 
mento  consulatur,  quando  praesertim  ea  propriis 
reditibus  careant?  —  VIII.  An  et  quid  agendum 
ab  Episcopis,  ne  in  iisdem  Sanctuariis  plures  Mis¬ 
sarum  eleemosynae  congerantur,  quam  quae  ibi 
intra  praescriptum,  seu  breve  tempus  absolvi 
queant?  —  IX.  An  et  quid  agendum  ab  Episcopis, 
ut  Missae,  sive  quae  singulis  Sacerdotibus,  sive 

quae  Ecclesiis  et  locis  piis  a  fidelibus  celebrandae 
committuntur,  accurate  et  fideliter  persolvantur?  — 
Quibus  dubiis  non  semel  in  propriis  comitiis  se¬ 
dulo  et  accurate  perpensis,  tandem  in  Congrega¬ 
tione  Generali  habita  in  Palatio  Apostolico  Vati¬ 
cano  diei  25  Julii  1874 ,  iidem  Emi  Patres  in  hunc 
modum  respondendum  censuerunt,  videlicet.  — 
Ad  I.  Affirmative. —  Ad  II.  Negative.—  Ad  III.  Af¬ 
firmative.  —  Ad  IV.  Affirmative.  —  Ad  V.  Affir¬ 
mative. —  Ad  VI.  Negative. —  Ad  VII.  Negative, 
nisi  de  consensu  oblatorum. —  Ad  VIII.  et IX.  Stan¬ 
dum  Constitutionibus  Apostolicis  et  Decretis  alias 
datis.  Vide  Benediet.  XIV  Instit.  Eccl.,  56;  De 
Synodo  Dioeces .,  lib.  5,  cap.  8  seq.;  De  Sacri/. 
Miss.y  lib.  3y  cap.  21  et  seq.  —  Factaque  die  31  Au¬ 
gusti  187  4  ds  his  omnibus  SSmo  D.  N.  per  me 
infrascriptum  Secretarium  relatione,  Sanctitas  Sua 
resolutiones  S.  Congregationis  Apostolica  sua  au¬ 
ctoritate  adprobavit  et  confirmavit,  atque  ad  Epi¬ 
scopos  transmitti  jussit,  ut  ipsi  eas  intra  propriae 
jurisdictionis  limites  exequendas,  perpetuoque  et 
inviolabiliter  servandas  curent.  Contrarii  non  ob¬ 
stantibus  quibuscumque.  — Datum  Romae,  ex  Se¬ 
cretaria  S.  C.  Concilii,  die  9  Septembris  1874.  — 
P.  Card.  Caterini  Praef. — P.  Archiepiscopus  Sar¬ 
dianus  Secretarius  ». 

8.°  Altera  pars  tituli  agit  de  divinis  officiis. 
Sub  nomine  divini  offici  veniunt  horae  canonicae. 
Porro  antiquissima  lex  ecclesiastica  ab  aevo  apo- 

stolico  inducta  est  Clericos  ex  susceptione  Ordinis 
sacri,  vel  ratione  beneficii  recepti  tenere  ad  recita¬ 
tionem  officii  divini  sive  horarum  canonicarum. 
Cui  legi  deinde  illi  subjecti  sunt,  qui  Religionem 
solemniter  professi  sunt  choro  adstrictam,  exceptis 
laicis  vel  conversis.  Consulto  appositum  est,  quod 
tales  Religiones  sint  choro  adstrictae:  nam  si  ex 
instituto  suae  Religionis  ad  chorum  adstrictae  non 
sunt,  tunc  ratione  editi  voti  Religiosi  non  tenentur 
ad  recitationem,  ut  sunt  Ordines  militares  et  Re¬ 
ligiosi  quoque  Societatis  Jesu  in  majoribus  Ordi¬ 
nibus  ecclesiasticis  non  constituti.  —  Quod  vero 
pertinet  ad  Moniales  praeter  alias,  attendenda  est 
decisio  S.  Congregationis  Episcoporum  et  Regu¬ 
larium,  quae  sub  die  19  Aprilis  1844  ad  dubium 
propositum:  «  An  Moniales  in  genere  teneantur  sub 
gravi  in  vim  earum  professionis  ad  recitationem 
officii  divini  suo  instituto  proprii? »  respondit:  «  Af¬ 
firmative  quoad  Moniales  vota  solemnia  professas 
juxta  regulam  ab  Apostolica  Sede  approbatam,  in 
qua  hujusmodi  onus  imponitur.  Si  autem  tale  onus 
in  regulis  non  imponitur,  Orator  consulat  probatos 
Auctores  relate  ad  obligationem,  quae  ex  consue¬ 
tudine  oriri  potest.  Ubi  vero  vota  simplicia  sunt, 
non  teneri  ». —  Haec  vero  obligatio  complexa  erat, 
nempe  includens  primario  recitationem  completam 
horarum  canonicarum,  et  deinde  ut  ea  fieret  in 
Ecclesiis  horis  et  modo  determinato  in  communi, 
prout  patet  ex  cap.  9  et  10  h.  t.  At  post  Con- 

stitutionem  cap.  1  h.  t .,  in  Clementin.  haec  re¬ 
citatio  horarum  canonicarum  in  Ecclesiis  publice, 
altaque  voce,  perculit  Ecclesias  Cathedrales,  Regu¬ 
lares  et  Collegiatas,  atque  Clericos  vel  Regulares 
iis  addictos  :  quoad  reliquum  vero  caetum  Cleri¬ 
corum  majorum  seu  beneficiatorum  remansit  re¬ 
citatio  privatim  facienda,  quam  ab  iis  omnibus  esse 
praestandam,  qui  vel  choro  non  tenentur,  vel  qui 
de  facto  choro  non  intersunt,  tenuit  communis  prae¬ 
dictae  legis  interpretatio  et  doctrinalis  et  usualis. 
Solliciti  canonistae  non  sunt  de  iis  proponendis  re¬ 
gulis,  quae  respiciunt  recitationem  privatam  ho¬ 
rarum  canonicarum,  cum  ista  omnia  a  tractato¬ 
ribus  theologiae  moralis  fuse  tradantur  ;  et  tantum 
de  publica  divini  officii  recitatione  agunt.  Ex  com¬ 
muni  interpretatione  d.  cap.  1  h.  t .,  in  Clementin. 
regula  proposita  est,  ut  in  praefatis  Ecclesiis  Ca- 
thedralibus,  Regularibus,  et  Collegiatis  universum 
officium  divinum  nocturnum  pariter  et  diurnum 
quotidie  recitetur  statis  horis.  Cumque  hoc  sit  lege 
generali  inductum,  nequit  talis  obligatio  relaxari 
ex  ulla  causa,  praesertim  cum  Concilium  Triden- 
tinum  eamdem  obligationem  instauraverit  eap.  12, 
sess.  24,  ut  exponit  Benedictus  XIV  Instit.  Ee- 
cles.  107 ,  nam.  7.  «  Quaestio  dumtaxat  oriri  po- 
»  test,  ait  Lucidi  in  op.  eit.,part.  l,vol.l,  pag.  300, 
»  an  ob  consuetudinem  immemorialem  alicujus  Ca- 
»  pituli,  vel  reddituum  tenuitatem,  aliasque  cau- 
»  sas,  veluti  coeli  gravitatem  vel  inclementiam. 

»  totum  officium  aut  ejusdem  partem  omnibus  vel 
»  aliquibus  diebus  praetermittere  fas  sit.  Hujus- 
»  modi  quaestio,  ut  certa  ratione,  omnique  con- 
»  fusione  sublata  enodetur,  distinguendum  est  in- 
»  ter  Capitula  Cathedralium,  Collegiatarum  insi- 
»  gnium,  et  Collegiatarum  simplicium.  Quod  enim 
»  pertinet  ad  Cathedrales  et  Collegiatas  insignes, 
»  nulla  ratio  est  praeter  beneplacitum  Apostolicum, 
»  quae  ab  integra  et  quotidiana  horum  recitatione 
»  excuset.  Quod  vero  pertinet  ad  Collegiatas  sim- 
»  plices  sive  urbanas  sive  rurales,  reddituum  te- 
»  nuitas,  et  consuetudo  immemorabilis,  aliaque  le- 
»  gitima  causa  ex  S.  Sedis  tolerantia  suffragari 
»  potest,  ut  Canonici  juxta  modum  ab  hac  lege 
»  plus  vel  minus  relevati  impune  abeant.»  Et  totam 
hanc  rem  pertinere  exclusive  ad  Sedem  Aposto- 
licam,  non  vero  ad  Episcopos,  praeter  ea,  quae 
diximus,  probant  plures  recentes  S.  Congregationis 
Concilii  decisiones  relatae  loc.  cit.,  a  Lucidi  et 
praecipue  in  causa  S.  Hippolyti  servitii  chori  et 
Missae  Conventualis  die  23  Januar.  1864.  Ast 
sicut  S.  Congregatio  se  praebuit  constanter  inexo¬ 
rabilem  in  rejicienda  consuetudine  etiam  immemo¬ 
rabili  quoad  Cathedrales  et  Collegiatas  insignes ; 
ita  detulit  aliis  causis,  quae  ex  modernorum  tem¬ 
porum  conditione  emerserunt,  prout  Canonicatuum 
diminutioni  et  quoad  redditus,  et  quoad  numerum 
Canonicorum  ;  proinde  ad  instantiam  Capitulorum 
justis  impedimentorum  et  difficultatum  causis  di- 

scussis, accedente  testimonio  et  commendatione  Epi¬ 
scoporum,  non  abnuit  eorumdem  petitionem  exci¬ 
pere  juxta  modum,  quem  magis  expedire  ipsa  in 
Domino  judicavit. 

9.°  Concilium  Tridentinum,  sess„  25,  in  De¬ 
creto  «  De  indice  librorum  et  catechismo,  breviario 
et  missali  »  terminandum  reliquit  auctoritati  Ro¬ 
mani  Pontificis  quidquid  pertinebat  ad  reforma¬ 
tionem  et  evulgationem  Breviarii  et  Missalis.  Quae 
res  post  curas  Pauli  IV  et  Pii  IV  ad  exitum  de¬ 
ducta  est  a  Pio  V  Constitutione  «  Quod  a  nobis  » 
data  Romae  septimo  Idas  Julii  1568  et  alia  Consti¬ 
tutione  «  Quo  primum  »  pridie  Idus  Julii  1570 . — In 
prima  Constitutione  Summus  Pontifex  ad  tollendam 
orandi  varietatem  : —  1°  praecipit  ab  omnibus  Ritus 
Latini,  qui  ad  horas  canonicas  persolvendas  tenen¬ 
tur,  in  toto  orbe  observari  Breviarium  a  se  editum, 
et  juxta  illud  horas  canonicas  recitari  sub  poena  non 
satisfaciendi  suae  obligationi;  jubetque  omnibus 
Praelatis,  ut  illud  introducant  tam  in  choro,  quam 
extra  chorum,  et  prohibet,  ne  in  eo  aliquid  im¬ 
mutetur,  addatur,  vel  detrahatur.  —  2°  Cui  re¬ 
gulae  generali  unam  facit  exceptionem,  nempe  eos 
ab  hac  obligatione  eximit,  qui  a  biseentum  saltem 
annis  uti  consuevissent  Breviario  ab  illo  diverso, 
ita  videlicet,  ut  ipsi  non  quidem  commutare  iterum 
atque  iterum  arbitrio  suo  librum  hujusmodi,  sed 
quo  utebantur,  si  vellent,  retinere  possent.  Per¬ 
mittit  tamen,  ut  antiquiora  ducentis  annis  pos- 

sint  in  praedictum  Breviarium  mutari,  si  Epi¬ 
scopus  et  universum  Capitulum  consentiant.  — 
3°  Tollit  et  abolet  omnino  Breviarium  a  Cardinali 
S.  Crucis,  seu  Cardinali  Francisco  Quignonii,  quod 
erat  brevissimum,  item  alia  Breviaria  Romana,  et 
alia,  quae  ex  institutione  vel  consuetudine  legitima 
non  superarent  ducentos  annos,  ac  revocat  quas¬ 
cumque  permissiones,  consuetudines,  statuta,  pri¬ 
vilegia,  licentias,  et  indulta  precandi  et  psallendi 
more  et  ritu  praedictorum  Breviariorum  suppres¬ 
sorum.  —  Editionem  hanc  Breviarii  Romani  in 
pluribus  depravatam  restituit  Clemens  VIII,  et  sua 
Constitutione,  quae  incipit  «  Cum  in  Ecclesia  » 
data  die  10  Maii  1602 ,  probavit,  juxta  quam  di¬ 
ctam  editionem  vaticanam,  deinde  praecepit  omnes 
alias  in  futurum  esse  faciendas  de  licentia  Ordi¬ 
nariorum  in  scriptis  habenda,  ex  qua'  constet  de 
collatione  facta  cum  codice  vaticano  in  ipsa  edi¬ 
tione  inserenda  sub  poena  excommunicationis  ipso 
facto  incurrendae.  Demum  Urbanus  VIII,  ut  ex 
Constitutione,  quae  incipit  «  Divinam  Psalmo¬ 
diam  »  de  die  25  Januarii  1631,  Breviarium  a 
Pio  V  editum,  a  Clemente  VIII  recognitum,  a  plu¬ 
ribus  mendis  expurgavit,  hymnos  ad  metri  et  la¬ 
tinitatis  regulas  revocavit,  in  psalmis  et  canticis 
interpunctionem  editionis  vulgatae  restituit,  ser¬ 
mones,  homilias  et  Sanctorum  historias,  collatis  ve¬ 
teribus  manuscriptis,  recognovit,  et  juxta  hanc  cor¬ 
rectionem  impressit  Breviarium,  atque  secundum 

talem  editionem  alias  faciendas  esse  decrevit,  eis¬ 
dem  praescriptionibus  et  poenis  decretis,  quas  con¬ 
stituerat  Clemens  VIII. 

10.°  Supradictae  praescriptiones  usu  receptae 
sunt;  singularis  tamen  supervenit  in  Galliis  con¬ 
ditio.  In  diversis  siquidem  ejus  regionis  Dioece¬ 
sibus  vetera  manebant  et  in  usu  erant  Breviaria, 
jam  ab  antiquissimo  tempore,  unde  dictae  Dioe¬ 
ceses  comprehendebantur  sub  exceptione  a  Pio  V 
in  Constitutione  contemplata.  Verum  successu 
temporis  in  illis  Breviariis  variationes  gravissimae 
inductae  sunt  praesertim  ex  praevalente  audacia 
Jansenistarum,  ita  ut  unusquisque  Episcopus  sub 
initio  saeculi  decimi  septimi  putaret  sibi  jus  inesse 
addendi,  minuendi  vel  corrigendi  in  Breviario,  unde 
tot  diversa  fuerunt  Breviaria,  quot  ferme  Dioeceses. 
Confusio  major  evasit,  cum  initio  istius  saeculi 
facta  nova  delimitatione  Dioecesum,  antiquis  ex- 
tinctis,  in  una  eademque  Dioecesi  diversa  Breviaria 
in  usu  essent.  Ex  tunc  coeperunt  Episcopi,  atque 
eminentes  viri  in  ecclesiastica  disciplina  edocti 
hanc  confusionem  lamentari;  atque  coepit  dignosci 
necessitas  redeundi  ad  unitatem  in  liturgia  am¬ 
plectendo  Breviarium  et  Missale  Romanum.  Hoc 
pium  desiderium  Romana  Sedes  fovit  jam  a  tempore 
Gregorii  XVI  in  Litteris  sub  forma  Brevis  directis  ad 
Archiepiscopum  Rhemensem  die  6  Augusti  1842. 
At  ex  nullo  alio  documento  melius  apparet  quinam 
fuerit  status  quaestionis  liturgicae  in  Gallia,  quam 

ex  Responsione  S.  Rituum  Congregationis  ad  Ar- 
chiepiscopum  Cardinalem  Bisuntinum  data  die  8 
Augusti  1856 ,  cujus  tenor  hic  est:  «  Ex  iis  omni- 
»  bus,  quae  huic  Sacrae  Rituum  Congregationi  ab 
»  Eminentia  Vestra  exposita  magna  cum  erudi- 
»  tione  fuerunt  circa  historiam  et  libros  veteris  Li- 
»  turgiae  Bisuntinae,  duo  emergere  videntur  explo- 
»  ratissima  facta.  Primum  est;  Dioecesim  Bisun- 
»  tinam,  quo  tempore  S.  Pius  V  suas  edidit  de 
»  Breviario  et  Missali  Romano  Constitutiones , 
y>  quum  a  plurimis  saeculis  usu  frueretur  proprii 
»  Breviarii  et  Missalis,  veteres  hos  suos  libros, 

>  juxta  exemptionem  in  iisdemque  Constitutionibus 
»  appositam,  retinere  legitime  potuisse,  ac  revera 
»  retinuisse.  Alterum  est :  Bisuntinos  Antistites 
»  post  aetatem  Sancti  Pii  V  tot  induxisse,  laben- 

>  tibus  annis,  in  praefatos  Ecclesiae  suae  libros 
»  additiones,  tdetractiones  et  variationes,  ut  fa- 
»  tendum  sit  Missale  ac  Breviarium,  quibus  hodie 
»  eadem  Ecclesia  utitur,  diversissima  evasisse  a 
»  primaevis  Breviario  ac  Missali  sub  Sancto  Pio  V 
»  retentis.  —  Haec  quum  constent  in  facto,  erui 
»  facile  poterit  quid  consequatur  in  jure,  si  revo- 
»  cetur  in  mentem  regula  illa,  quam  Gregorius  XVI, 
»  in  suo  ad  Archiepiscopum  Rhemensem  Brevi  sub 

>  die  6  Augusti  1842 ,  enuntiavit  scribens,  San- 
»  ctum  Pium  V:  «  Eos  tantum  ab  obligatione  Bre- 
»  viarii  et  Missalis  Romani  recipiendorum  exem- 
» ptos  voluisse ,  qui  a  biscentum  annis  saltem  uti 

»  consueverant  Breviario  et  Missali  ab  illis  diverso , 

»  ita  VIDELICET,  UT  IPSI  NON  QUIDEM  COMMUTARE  ITERUM 
»  ATQUE  ITERUM  ARBITRIO  SUO  LIBROS  HUJUSMODI,  SED 

>  QUIBUS  UTEBANTUR,  SI  VELLENT,  RETINERE  POSSENT  ». 

»  Ex  hac  namque  Regula  sequitur  Bisuntinam  Ec- 
»  clesiam  post  multiplices,  quas  in  suos  libros  li- 
»  turgicos  arbitrio  proprio  variationes  induxit,  ab 

>  omni  privilegio  excidisse,  quod  ipsi  fuerat  per 
»  Constitutiones  Sancti  Pii  V  quaesitum.  Jure 
»  itaque  inspecto,  jam  videt  Eminentia  Vestra  mi- 
»  nime  posse  Dioecesim  Bisuntinam  ad  veteres 
»  suos,  quos  dimisit,  liturgicos  libros  regredi.  • — 
»  Sed  quoniam  Eminentia  Vestra  in  calce  suae  ad 
»  hanc  Sacram  Congregationem  Epistolae,  dum 

>  votum  emittit,  ut  liceat  Bisuntinae  Dioecesi  reas- 

>  sumere  Breviarium  et  Missale  ab  Archiepiscopo 
»  Antonio  Petro  de  Grammont  annis  1667  et  1673 

>  excusa,  iterumque  subinde  annis  1692  et  1694 
»  impressa,  retentis  tantummodo  novis  prosis  Car- 

>  dinalis  de  Choiseul,  ingenue  profitetur  se,  non 
»  jure  aut  consuetudine  aliqua  innixam,  id  postu- 

>  lare,  sed  una  Sanctae  Sedis  benignitate  confi- 

>  sam,  haud  praetermisit  eadem  Sacra  Congregatio 

>  praedictam  Eminentiae  Vestrae  postulationem, 
»  cui  jus  adversari  jam  senserat,  etiam  sub  re- 

>  spectu  opportunitatis  perpendere.  Verum  dissi- 
»  mulare  sibi  non  potuit  gravissima,  quae  conse- 

>  cutura  forent,  incommoda,  si  generali  disposi- 
»  tioni  juris  in  gratiam  unius  Eminentiae  Vestrae 

»  derogaretur,  id  Bisuntinae  Dioecesi  indulgendo, 
»  quod  omnibus  hucusque  Galbarum  Episcopis  ad 
»  Romanam  Liturgiam  reversis  denegatum  fuit, 
»  licet  plures  ex  illis  eosdemque  titulos  easdemque 
»  circumstantia  ac  Bisuntina  Dioecesis  obtendere 
»  valuissent.  Ex  his  porro  Eminentia  Vestra  cau- 
»  sas  intelligit,  ob  quas  ipsius  precibus,  sive  juris 
»  sive  opportunitatis  habita  ratione,  satisfieri  haud 
»  posse  sacra  haec  Congregatio  censuit.  —  Hanc 
»  vero  Sacrae  Congregationis  deliberationem,  quum 
»  referente  subscripto  Secretario,  Sanctissimus  Do- 
»  minus  noster  Pius  Papa  IX  ratam  habere  et  con- 
»  firmare  dignatus  sit,  nihil  aliud  superest  nisi  ut 
»  Eminentia  Vestra,  pro  ea,  qua  praestat  erga  San- 
»  ctam  Apostolicam  Sedem,  filiali  reverentia,  et 
»  obsequio,  commissam  sibi  Bisuntinam  Dioecesim 
»  arctiori  cum  illa  communionis  vinculo  conso - 
»  ciare  studeat,  quod  certe  efficiet  si  praefatam 
»  Dioecesim  ad  unitatem  Romanae  Liturgiae  quam 
»  primum  adducat  ».  —  Ex  quibus  omnibus  di¬ 
gnoscitur  quo  jure  simul  et  prudentia  tota  haec 
res  a  S.  Sede  pertractata  fuerit.  Eventus  haec 
omnia  probavit,  cum  Dioeceses  Galbarum  ad  uni¬ 
tatem  Romanae  Liturgiae  redierint.  Deinde  tamen 
pro  petentibus  Propria  diversa  Sanctorum  et  ka- 
lendaria  perpetua  pro  diversis  Dioecesibus  fuerunt 
a  S.  Rituum  Congregatione  approbata,  et  per  spe¬ 
cialissimam  exceptionem  Ecclesiae  Lugdunensi  in¬ 
dultum  est,  ut  illius  antiqua  Liturgia  ab  omnibus 

novitatibus  emendata  ad  modum  et  formam,  quae 
a  S.  Rituum  Congregatione  fuit  sancita,  futuris 
quoque  temporibus  servari  posset,  quod  concessum 
est  per  Breve  directum  Cardinali  Ludovico  de 
Bonald  Archiepiscopo  Lugdunensi  die  17  Mar¬ 
tii  1864. 


i 


\ 

TITULUS  XLII. 


De  Baptismo  et  ejus  effectu. 


1 . °  Baptismus  a  cathechismo  romano  part.  2y 
cap.  2  definitur  :  «  Sacramentum  regenerationis  per 
aquam  in  verbo  vitae  >.  Qui  baptismus  etsi  triplex 
distinguatur,  nemp q, fluminis,  flaminis  et  sanguinis , 
verum  tamen  Sacramentum  novae  legis  non  est 
nisi  baptismus  .fluminis  vel  aquae.  Relinquentes 
autem  Theologiae  dogmaticae  et  moralis  tractato¬ 
ribus  quaestiones,  quae  respiciunt  materiam  hujus 
Sacramenti,  ministrum,  subjectum  et  ritus,  tantum 
ea  breviter  afferemus,  quae  innuuntur  in  Deere* 
talibus  sub  hoc  titulo. 

2. °  In  cap.  1  h.  t.  sermo  est  de  forma  ba¬ 
ptismi.  Quamquam  enim  baptismus  possit  conferri 
per  immersionem,  aut  infusionem  sive  aspersio¬ 
nem,  et  unusquisque  in  hoc  teneatur  suae  Eccle- 

siae  consuetudinem  sequi,  quoad  formam  tamen 
attendendum  est,  ut  haec  praeter  invocationem  ex¬ 
pressam  trium  personarum  SS.mae  Trinitatis  indicet 
actionem,  quam  minister  complet,  et  personam 
super  qua  completur  illa  actio. —  Quae  omnia  nisi 
sufficienter  exprimantur  non  habetur  verus  ba¬ 
ptismus,  prout  in  cit.  cap.  dicitur.  Cohaerenter 
ad  hoc  Alexander  VIII  die  7  Decembris  1690 
proscripsit  propositionem  27am  «  valuit  aliquando 
baptismus  sub  hac  forma  collatus  «  in  nomine 
Patris  et  Filii  et  Spiritus  Sancti  »  praetermissis 
illis  «  ego  te  baptizo  »  inflicta  poena  excommuni¬ 
cationis  ipso  facto  incurrendae  et  Papae  reservatae 
in  eam  docentes,  defendentes,  edentes,  aut  de  ea 
etiam  publice  disputantes  ac  privatim  tractantes, 
nisi  forsan  impugnantes ;  et  ab  eodem  Pontifice  fuit 
prohibitum  in  virtute  sanctae  obedientiae  et  sub 
interminatione  divini  judicii  eamdem  a  quocumque 
in  praxim  deduci. 

3.°  Ex  Extrcwagante  Clementin.  unie.  h.  t., 
prohibetur  ne  baptismus  in  aulis  vel  cameris,  aut 
aliis  privatis  domibus  conferatur  sub  poenis  ab 
Episcopo  indicendis  sed  in  Ecclesiis,  in  quibus 
sunt  fontes  ad  id  specialiter  deputati;  quod  vetitum 
manet  etiamsi  ibidem  baptizati  postea  ad  sacrum 
fontem  efferantur,  ut  consuetae  caeremoniae  ac 
ritus  in  Ecclesiis  celebrentur.  Exceptio  duplex  est 
nempe  primo  quoad  liberos  Regum  et  magnorum 
principum,  quibus,  si  isti  petant,  etiam  juxta  Ri¬ 
tuale  Romanum  potest  conferri  baptismus  in  eo- 

rum  domibus,  nempe  in  capellis  eorum  vel  ora¬ 
toriis  aqua  tamen  de  more  benedicta.  Altera  ex¬ 
ceptio  est,  si  infantes  absque  periculo  ad  Eccle¬ 
siam  deferri  nequeant,  quod  periculum  a  Glossa 
hujus  capitis  explicatur  nedum  respectu  baptizan¬ 
dorum,  quando  nempe  sunt  in  mortis  articulo, 
quam  respectu  eorum,  qui  illos  deferre  deberent 
ad  Ecclesiam. 

4.°  Ex  rubrica  tituli  XVI libri  primi  constat 
esse  tria  Sacramenta,  baptismi  nempe  confirma¬ 
tionis  et  ordinis,  quae  utpote  characterem  impri¬ 
mentia  reiterari  nequeunt.  —  Quid  ergo  si  dubium 
sit  an  aliquis  fuerit  baptizatus?  Responsio  ex  cap.  2 
h.  t.  est,  eum  esse  sub  conditione  baptizandum.. 
Verum  ad  quascumque  difficultates  tollendas  ad¬ 
vertendum  est,  hoc  dubium  debere  esse  probabile. 
Si  enim  hoc  dubium  non  est  probabile,  tunc  etiam 
sub  conditione  reiterans  baptismum  non  effugit  ir¬ 
regularitatem,  prout  communiter  sentiunt  Cano- 
nistae;  quam  sententiam  defendit  quoque  Bene¬ 
dictus  XIV  in  Institui.  Eccles.,  84  et  in  S ynod. 
Dioeces.,  lib.  7 ,  cap.  6,  num.  3,  citans  plures  de¬ 
cisiones  S.  Congregationis  Concilii,  et  auctoritatem 
Cathechismi  Romani part.  2,  de  Sacram.  Baptismi , 
num.  57 .  Dubium  autem  hoc  probabile  esse  potest, 
vel  circa  baptisma  susceptum,  vel  circa  validitatem 
suscepti  baptismatis.  Porro  si  baptismus  collatus 
fuerit  in  aliqua  tantum  corporis  parte,  et  non  in 
capite,  tunc  secundum  praescriptum  Ritualis  Ro¬ 
mani  §  de  baptizandis  parvulis,  baptisma  est 


LIBER  III.  —  TITULUS  XLII.  325 

conferendam  sub  dicta  conditione.  At  vero  si  du¬ 
bitatur  de  facto,  tunc  juxta  Epistolam  S.  Congre¬ 
gationis  Concilii  datam  Vicario  Generali  Ulissipo- 
nensi  sub  die  26  Aprilis  1732 ,  libr.  28  Epistolarum 
ejusdem  Congregationis ,  quae  lata  est  ad  normam 
cap.  3  de  presbyt.  non  baptizato ,  non  est  proba¬ 
bile  dubium,  si  desit  simpliciter  attestatio  baptismi 
pro  eo,  qui  fuit  natus  ex  christianis  parentibus  et 
inter  christianos  fideliter  fuit  conversatus,  donec 
evidentissimis  argumentis  contrarium  probetur. 
Sed  non  desinit  e  contrario  esse  probabile  dubium, 
si  de  aliquo  tantum  haberetur  haec  conjectura  su¬ 
scepti  baptismatis,  quod  orthodoxae  fidei  rudi¬ 
menta  reperiatur  instructus,  cum  omnes  aliae  con¬ 
jecturae  et  adminicula  deficiunt;  prout  tenuit  S. 
Congregatio  Concilii  in  Ripana  diei  12  Decembr. 
1733.  Quoad  infantes  expositos  pariter  non  de¬ 
sinit  esse  probabile  dubium,  et  proinde  ii  sunt  sub 
conditione  baptizandi,  etiamsi  habeant  collo  ap¬ 
pensam  schedulam  attestantem  eos  fuisse  bapti- 
zatos.  Licet  enim  ad  comprobandum  collationem 
baptismi  satis  sit  unius  dumtaxat  testimonium, 
prout  patet  ex  Epistola  35  Leonis  Papae  rescripta 
Episcopo  Ravennatensi,  relata  in  can.  112 ,  dist.  4, 
de  Conseer.  et  glossa  in  eo  canone ;  tamen  de  fi¬ 
delitate  istius  testis  debet  constare.  At  quando 
schedula  subscripta  non  est,  quam  nam  credibili- 
tatem  habebit  ?  Ex  quo  eruitur  dubium  non  esse 
probabile  si  schedula  subscripta  sit,  et  constet  de 
scientia  et  fidelitate  scribentis.  Unde  S.  Congre- 

gatio  Concilii  in  Congressu  diei  18  Decembris  17 23 , 
et  diei  15  Januarii  1724  proposito  sibi  dubio : 
«  Quomodo  se  gerere  debeat  Parochus  S.  Spiritus 
in  Saxia  in  collatione  baptismatis  infantibus,  qui 
ad  Archiospitale  deferuntur,  sive  iidem  habeant 
schedulam  de  baptismo  testantem,  sive  non  ha¬ 
beant,  et  etiamsi  ex  colore  et  caeteris  corporis  qua¬ 
litatibus  deprehendatur  eosdem  esse  constitutos 
in  aetate  sex  aut  decem  mensium  vel  unius  anni 
cum  dimidio?»  Respondit:  «Esse  rebaptizandos 
sub  conditione  in  omnibus  casibus  expositis  juxta 
instructionem:  et  instructio  est  quod  excipiatur  a 
baptismo  sub  conditione  casus  schedulae,  quae 
haberet  certitudinem.  »  Consulto  autem  notat  hic 
Giraldi,  op.  cit.,  part.  i,  sect.  615 ,  quoties  reite¬ 
randus  est  baptismus,  si  res  est  de  adultis,  semper 
reiterandum  esse  secreto,  sive  adultus  matrimonio 
ligatus  sit  sive  non ;  et  hanc  reiterationem  debere 
intelligi  factam  sine  praejudicio  matrimonii,  si 
quod  prius  fuerit  rite  contractum,  ut  clarum  est 
ex  Decretis  S.  Congregationis  Concilii  in  Ripana 
cit.,  et  in  Tarvisina  Baptismi  dei  4  Maii  17 37 , 
tom.  8  thesauri,  pag.  59. 

5.°  In  cap.  3  h.  t . ,  sermo  est  de  effectu  ba¬ 
ptismi,  et  exponitur  antiqua  quaestio  Theologorum 
de  infusione  vel  non  virtutum  per  modum  habitus 
in  baptismo  infantium.  Sed  hodie  hac  super  re 
praestat  referre,  quae  Benedictus  XIV  habet  De 
Beatif.  et  Canonizat.  Sanctorum,  tom.  3,  cap.  21, 
num.  13  ibi.  «  De  habitibus  virtutum  theologi- 

>  carum,  hoc  est  de  fide,  spe,  et  caritate,  olim 
»  quaestio  erat  inter  theologos,  an  una  cum  gratia 

>  in  Baptismo  infunderentur;  plurique  enim  ante 

>  Innocen.  III  existimabant,  quod  adultis  cum  ju- 
»  stificatione  infunderentur  habitus  virtutum,  prae- 

>  sertim  theologicarum,  licet  aliqui  ex  speciali  ra- 

>  tione  negarent,  tales  habitus  parvulis  in  Bapti- 

>  smate  infundi,  veluti  desumitur  ex  cap.  Majores, 
»  de  ‘ Baptismo ,  et  probat  Suarez  lib.  6  de  Gratia 

>  cap.  8.  In  Concilio  Viennensi  sub  Clem.  V  ap- 
»  probata  fuit  tamquam  probabilior  sententia  as- 
»  truens,  tum  parvulis,  tum  adultis  gratiam  in- 
»  fundi,  et  virtutes,  uti  habetur  in  Clementin.  unie. 
»  de  Summa  Trinitate,  et  Fide  Catholica:  cumque 

>  postmodum  in  Concilio  Triden.  sess.  6,  cap.  7 

>  de  justificatione  sic  legatur:  Unde  in  ipsa  ju - 
»  stificatione  cum  remissione  peccatorum  haec  o- 
»  mnia  simul  infusa  accipit  homo  per  Jesum  Chri- 
»  stum,  cui  inseritur,  fidem,  spem,  caritatem,  pu- 
»  tant  nonnulli,  probabile  admodum  esse,  quod 
»  post  Triden.  de  fide  sit,  justificatis  dari  habitus 
»  infusos  fidei,  spei,  et  caritatis:  Suarez,  loc.  cit., 
»  §  14.  Vega  in  Concilium  Tridentinum,  lib.  7 , 
»  cap.  6.  » 


TITULUS  XLIII. 


De  Presbytero  non  Baptizato. 


l.°  Unica  quaestio,  quae  proponitur  hoc  ti¬ 
tulo,  est  sequens:  «  an  ad  ordines  valide  susci¬ 
piendos  necessario  praemitti  debeat  baptismus 
aquae,  vel  sufficiat  baptismus  flaminis  aut  desi¬ 
derii?  »  Respondetur  autem  ex  cap.  1  h.  t.  esse 
necessarium  baptismum  aquae,  quia  in  eo  edicitur  : 
«  si  quis  Presbyter  ordinatus  deprehenderit  se  non 
esse  baptizatum,  baptizetur  et  iterum  ordinetur.  » 
Quod  est  servandum  non  modo  circa  eos,  qui 
baptismum  non  susceperunt,  'verum  etiam  circa 
eos,  qui  invalide  baptismum  receperant,  prout  ser¬ 
vandum  esse  quoad  baptizatos  a  Paulianistis  sta¬ 
tuit  Concilium  Nicaenum  primum  can.  19.  Cum 
enim  Paulianistae  formam  baptismi  corrupissent, 
et  proinde  tali  cum  forma  baptizantes  invalide  mi- 

nistrarent  baptisma;  si  aliquis  ab  ipsis  baptizatus 
jam  ordines  suscepisset,  et  deinde  ad  Ecclesiam 
catholicam  conversus  fuisset,  prius  baptizabatur, 
et  deinde  iterum  ordinabatur  juxta  citati  canonis 
praescriptum.  Haec  autem  doctrina  in  praxi  omni¬ 
no  tenenda,  theoretice  loquendo  tempore  Innocen- 
tii  III  erat  tantum  probabilior  et  tutior;  quemad¬ 
modum  patet  ex  cap.  3  h.  t ast  hodie  post  di¬ 
sertam  locutionem  cap.  2  de  cognat.  spirit.  in  VI, 
post  declarationem  Concilii  Florentini  in  decreto 
unionis  et  communem  Theologorum  consensum 
duce  B.  Thoma,  certa  et  indubitata  est,  sicut  docet 
Gonzalez  in  Commentar,  ad  cap.  3  h.  t. 

2.°  Quid  ergo  censendum  erit  de  actibus  ab 
hoc  •  Presbytero  positis,  qui  non  erat  baptizatus  ? 
Doctores  apud  Schmalzgrueber,  num.  5  h.  t.,  di¬ 
stinguunt  inter  actus,  qui  ab  ordine  vere  suscepto 
et  proinde  a  baptismo  ex  divina  institutione  non 
pendent,  et  inter  actus,  qui  a  Sacramentis  illis  jure 
divino  pendent.  Si  priores  exerceantur  ab  eo  qui 
communi  errore  pro  Presbytero  tali  potestate  prae¬ 
dito  habetur,  propter  utilitatem  publicam  sustinen¬ 
tur;  cum  Ecclesia  ob  talem  causam  censeatur  sup¬ 
plere  jurisdictionem.  Verum  posteriores  actus  pro 
irritis  haberi  debent,  quia  Ecclesia  defectum  Sa¬ 
cramentorum,  quae  ad  valorem  hujusmodi  actuum 
jure  divino  necessaria  sunt,  supplere  et  circa  sub¬ 
stantialia  Sacramentorum  immutare  nihil  potest, 
prout  colligitur  ex  Cone.  Trid.,  sess.  21  de  Sa- 
cr ament,  eucharist. 


TITULUS  XLIV. 


De  Custodia  Eucharistiae ,  Chrismatis , 
et  aliorum  Sacramentorum. 

l.°  Mos  asservandi  Eucharistiam  in  Ecclesia 
vetustissimum  est,  ut  illum  Nicaeni  quoque  Concilii 
saeculum  agnoverit,  prout  Patres  Tridentini  do¬ 
cuerunt  sess.  13,  cap.  6 ,  proinde  hanc  laudabilem 
consuetudinem  ex  praecepto  plurium  Conciliorum 
inculcatam  et  cum  summa  aequitate  ac  ratione  con¬ 
junctam  iidem  Patres  Tridentini  retinendam  esse 
omnino  statuerunt  utpote  salutarem  et  necessariam. 
Ast  in  quibus  Ecclesiis  Eucharistia  asservari  debet 
et  potest?  Responsio  est:  eam  asservari  debere  in 
Ecclesiis  Parochialibus;  cum  enim  una  e  potio- 
ribus  rationibus  asservationis  sit,  ut  deferatur  ad 
infirmos,  ne  sine  communione  moriantur,  prout 
dicitur  in  can.  Presbyter.,  dist.  2  de  consecr.,  hinc 
in  Ecclesiis  Parochialibus  asservatur  Eucharistia, 

cum  cura  eam  deferendi  spectet  ad  Parochum.  Eam 
pariter  in  Cathedrali  debere  asservari  ratio  est, 
quia  reputatur  prima  Dioecesis  Parochia.  Sed  debet 
aduotari  quod  resolvit  S.  Congregatio  Episcoporum 
et  Regularium  in  Lucens,  diei  10  Febr.  1579, 
nempe:  «  Tabernaculum  Sanctissimi  Sacramenti  in 
Cathedralibus  non  debere  esse  in  Altari  majori 
propter  functiones  particulares,  quae  fiunt  versis 
renibus  ad  Altare,  in  Parochialibus  vero  et  regu¬ 
laribus  Ecclesiis  debere  esse  in  Altari  majori  re¬ 
gulariter  tamquam  digniori  >.  Regularibus  pariter 
permissum  est  ut  in  suis  Ecclesiis  asservent  Eu¬ 
charistiam,  sive  quia  Religiosi  viri  et  foeminae  ha¬ 
bentur  tamquam  parochiani  eorumque  Ecclesiae 
tamquam  Parochiae;  sive  quia  regularium  domo- 
rum  erectio  cum  a  Sede  Apostolica  procedat,  ta¬ 
cite  hoc  privilegium  secum  ferre  dicenda  est.  Est 
tamen  servandum  quod  statuitur  a  Concilio  Tri- 
dentino  cap.  10,  sess.  25,  de  regular .,  nempe  Mo- 
niales  non  posse  ex  quovis  induito  aut  privilegio 
Eucharistiam  servare  intra  claustra,  sed  in  parte 
exteriori  Ecclesiae.  Quod  tamen  non  intelligitur 
nisi  de  Ordinibus  Religiosis  proprie  dictis;  nam 
si  sermo  sit  de  Congregationibus  cum  votis  sim¬ 
plicibus,  seu  de  domibus  erectis  tantum  auctoritate 
Episcopali,  tunc  ad  Eucharistiae  jugem  asservatio- 
nem  necessaria  est  venia  Apostolica,  prout  docet 
Benedictus  XIV  Constitutione  «  Quamvis  justo  » 
data  die  30  Aprilis  anni  1749,  §  24.  Ecclesiae 
autem  collegiales  nisi  simul  sint  Parochiales  et 

multo  minus  aliae  Ecclesiae  minores  non  Paro- 
chiales  Eucharistiam  asservare  nequeunt,  nisi  ex 
privilegio  Apostolico,  ut  demonstrat  Cardinalis  Pe¬ 
tra  in  Commentar,  ad  Constitui.  1  Urbani  IV, 
num.  31.  Una  est  exceptio  scilicet  consuetudo  im¬ 
memorabilis,  quae  tamen  proprie  loquendo  non 
constituit  casum  exceptionis,  nam  prout  docet  Be¬ 
nedictus  XIV  in  constitut.  cit.  haec  praesumere 
facit  privilegium  Apostolicum .  —  Neque  Episcopi 
valent  dare  licentiam  asservandi  Eucharistiam, 
cum  excedat  fines  propriae  auctoritatis,  ut  plu¬ 
ribus  probat  Cardinalis  Petra  in  loc.  eit.  —  Cae- 
terum  id  Episcopis  intelligitur  vetitum  de  asser- 
vatione  perpetua;  nam  quod  pertinet  ad  custodiam 
temporaneam,  facultatem  ipsi  valent  elargiri,  ut 
probavit  S.  Congregatio  Concilii  in  Cassanen.,  diei 
12  Augusti  1717 . 

2.°  Claves  tabernaculi,  ubi  custoditur  Eucha¬ 
ristia,  sicut  et  chrisma,  aliaque  sacramentalia  as¬ 
servantur  a  Parocho  in  Ecclesiis  Parochialibus  non 
obstante  quocumque  statuto  vel  consuetudine,  uti 
pluries  decisit  S.  Congregatio  Concilii  et  praesertim 
in  Neapolitana  diei  14  Nooembr.  1695  cum  li¬ 
mitatione  ibi  admissa  de  retinendis  clavibus  cu¬ 
stodiae  Sacramenti  in  V  Feria  majoris  hebdomadae 
ex  consuetudine  immemoriali  a  patronis.  Quoad  Ec¬ 
clesias  vero  Monialium  claves  tabernaculi  servantur 
aCapellanononaMonialibusutmJaftwm.  14  Apri¬ 
lis  1725.  Quae  vero  diligentia  adhibenda  sit  in 
tali  asservatione  docet  eap.  1  h.  t.  et  Encyclicae 

Litterae  S.  Congregationis  Episcoporum  et  Regu¬ 
larium  diei  9  Febr.  1751 ,  quarum  compendium 
exhibet  Lucidi  op.  cit .,  part.  1,  pag.  90-91.  — 
Quoad  expensas  vero,  quae  sunt  necessariae  pro 
ratione  custodiae  et  praesertim  pro  nutrienda  lam¬ 
pade,  quae  ante  Eucharistiam  perpetuo  collucere 
debet,  in  subsidium  cogi  valent  quoque  parochiani, 
prout  probat  Cardinalis  Petra  loc.  cit.  Circa  poenas 
autem  male  custodientium  Eucharistiam  ab  Epi¬ 
scopo  infligendas,  quod  etiam  Regulares  compre¬ 
hendantur  pluribus  demonstrat  Benedictus  XIV  De 
Syn.  Dioeces.,  lib.  9,  cap.  15,  num.  4.  —  Huc 
spectat  pariter  adnotare  fuisse  a  Romanis  Ponti¬ 
ficibus  latas  leges  circa  renovationem  Eucharistiae 
ut  Constiiutio  Innocentii  IV  «  Sub  catholicae  »  diei 
6  Martii  1254,  et  Clementis  VIII  «  Sanctissimus  » 
diei  31  Augusti  1595 .  —  Nostris  autem  tempo¬ 
ribus  hac  super  re  nova  emersit  quaestio  relate 
ad  materias,  quibus  lumina  nutriuntur;  quae  fuit 
resoluta  Decreto  S.  Rituum  Congregationis,  quod 
subnectimus:  —  <  Nonnulli  Rmi  Galliarum  anti- 
»  stites  serio  perpendentes  in  multis  suarum  Dioe- 
»  cesum  Ecclesiis  difficile  admodum  et  nonnisi 
»  magnis  sumptibus  comparari  posse  oleum  oli- 

>  varum  ad  nutriendam  diu  noctuque  saltem  unam 
»  lampadem  ante  Sanctissimum  Eucharistiae  Sa- 

>  cramentum,  ab  Apostolica  Sede  declarari  petie- 
»  runt,  utrum  in  casu,  attentis  difficultatibus  et 
»  Ecclesiarum  paupertate,  oleo  olivarum  substitui 
»  possint  alia  olea,  quae  ex  vegetalibus  habentur. 

>  ipso  non  excluso  petroleo.  Sacra  porro  Rituum 

>  Congregatio,  etsi  semper  sollicita  ut  etiam  in  hac 

>  parte  quod  usque  ab  Ecclesiae  primordiis  circa 
»  usum  olei  ex  olivis  inductum  est,  ob  mysticas 
»  significationes  retineatur;  attamen  silentio  prae- 
»  terire  minime  censuit  rationes  ab  iisdem  Epi- 
»  scopis  prolatas ;  ac  proinde  exquisito  prius  toto 
»  alterius  ex  Apostolicarum  coeremoniarum  ma- 

>  gistris,  subscriptus  Cardinalis  Praefectus  ejus- 
»  dem  Sacrae  Congregationis  rem  omnem  propo- 
»  suit  in  ordinariis  comitiis  ad  Vaticanum  hodierna 
»  die  habitis.  Emi  autem  et  Rmi  Patres  sacris 
»  tuendis  Ritibus  praepositi,  omnibus  accurate  per- 
»  pensis  a,c  diligentissime  examinatis,  rescriben- 

>  dum  censuerunt :  Generatim  utendum  esse  oleo 
»  olivarum;  ubi  vero  haberi  nequeat ,  remittendum 
»  prudentiae  Episcoporum ,  ut  lampades  nutriantur 

>  ex  aliis  oleis  quantum  Jieri  possit  vegetalibus. 
»  Die  9  Julii  1864.  —  Facta  postmodum  de  prae- 
»  missis  Sanctissimo  Domino  nostro  Pio  Papae  IX 
»  per  infrascriptum  Secretarium  fideli  relatione, 

>  Sanctitas  Sua  sententiam  Sacrae  Congregationis 
»  ratam  habuit  et  confirmavit.  Die  14  iisdem  mense 
»  et  anno.  —  C.  Episcopus  Portuen  et  S.  Rufinae 
»  Card.  Patrizi  S.  R.  C.  Praef.  —  Loco 0  Sigilli.  — 

>  D.  Bartolini  S.  R.  C.  Secretarius.  »  —  Debere 
vero  et  quolibet  die  Missae  sacrificium  offerri  in 
Ecclesia,  ubi  Eucharistia  asservatur,  colligi  potest 
ex  Decreto  S.  Congregationis  Rituum  in  Firmana 
diei  16  Martii  1833  sequentis  tenoris:  «  Sacerdos 

quidam  Archidioecesis  Firmanae  rurali  Ecclesiae, 
ubi  SS.  Eucharistiae  Sacramentum  quotidie  asser¬ 
vatur,  uti  aedituus  addictus  S.  Congregationem 
lituum  supplex  rogavit :  an  aedituus  ruralis,  ubi 
CS.  Sacramentum  asservatur,  teneatur  ibi  resi¬ 
dere,  ut  sacrosanctum  Missae  sacrificium  quotidie 
cehbret;  et  an  possit  per  quinque  vel  sex  dies  quo¬ 
libet  mense  abscedere,  ut  aliis  obligationibus  in 
alia  Ecclesia  vacet?  S.  Congregatio  respondit,  te¬ 
neri  ad  residentiam,  et  quotidianam  Missae  cele¬ 
brationem,  vel  per  se  vel  per  alium  Sacerdotem.  » 
Quae  dicta  sunt  de  custodia  Eucharistiae,  eadem 
dicantur  de  custodia  chrismatis,  et  olei  infirmorum, 
ut  serventur  in  Ecclesiis  parochialibus  et  regularibus 
in  apposito  loco  honorabiliori  et  sub  parvo  ostiolo 
clauso,  quaeque  quolibet  anno  renovanda  sunt. 

3.°  Quod  vero  attinet  ad  expositionem  SS.  Eu¬ 
charistiae  retinendum  est,  quod  in  Instit.  Ec- 
cles.  30.  pluribus  probat  Benedictus  XIV,  distin¬ 
guendum  scilicet  esse  inter  expositionem  in  osten- 
sorio  et  in  pixide.  Si  agatur  de  expositione  in 
ostensorio,  hanc  fieri  non  posse  nisi  ex  causa  pu¬ 
blica  per  Episcopum  probata,  etiamsi  fieret  a  Re¬ 
gularibus  in  propriis  Ecclesiis,  quae  sint  a  juris¬ 
dictione  Episcopi  immunes;  si  vero  fiat  in  pixide, 
tunc  fieri  posse  quoque  ex  causa  privata,  nec  esse 
necessariam  veniam  Ordinarii.  Desumitur  hoc  ex 
decreto  Concilii  Tridenti  ni  sess.  21,  cap.  8  dereform ., 
et  pressius  ex  Decisione  S.  Congregationis  Concilii 
in  Causa  Neapolitana  diei  17  Aagasti  1630,  in 

qua  «  S.  Congregatio  censuit  non  licere  Regula¬ 
ribus  etiam  in  eorum  propriis  Ecclesiis  Sanctis¬ 
simum  Eucharistiae  Sacramentum  publice  ado¬ 
randum  exponere,  nisi  ex  causa  publica,  quae  pro-/ 
bata  sit  ab  Ordinario:  ex  causa  autem  privat-t 
posse,  dummodo  Sanctissimum  Sacramentum  e 
tabernaculo  non  extrahatur,  et  sit  velatum  ita,  ut 
ipsa  Sacra  Hostia  videri  non  possit.  »  Quod  de¬ 
cretum  etsi  pro  peculiari  causa  editum  sit,  tamen 
pro  generali  norma  a  S.  Congregatione  deinceps 
receptum  est,  ita  ut  quoties  hujus  generis  causae 
propositae  sunt,  idem  statuendum  responderit.  Qui 
plura  hac  de  re  desiderat,  citatam  Institutionem 
ecclesiasticam  Benedicti  XIV  adeat. 


TITULUS  XLV. 


De  Reliquiis  et  Veneratione  Sanctorum. 


l.°  Nulla  meliore  ratione  hujus  tituli  expo¬ 
sitio  inchoari  potest,  quam  si  afferamus  Decretum 
Concilii  Tridentini  sess.  26  «  De  Invocatione ,  ve¬ 
neratione  et  reliquiis  Sanctorum,  et  sacris  Imagi¬ 
nibus  ».  Decretum  hoc  tribus  partibus  constat; 
primo  enim  loquitur  de  invocatione  et  veneratione 
Sanctorum,  secundo  de  veneratione  reliquiarum, 
et  tertio  de  imaginibus  sacris;  praestabit  proinde 
per  partes  illud  offerre  et  brevibus  commentariis 
exponere.  Prima  pars  ejus  Decreti  est:  «  Mandat 
S.  Synodus  omnibus  Episcopis  et  caeteris  docendi 
munus  curamque  sustinentibus,  ut  juxta  catholicae 
et  apostolicae  Ecclesiae  usum  a  primaevis  Chri¬ 
stianae  Religionis  temporibus  receptum,  sancto¬ 
rumque  Patrum  consensionem  et  Sacrorum  Con- 

ciliorum  decreta,  imprimis  de  Sanctorum  interces¬ 
sione,  invocatione,  reliquiarum  honore  et  legitimo 
imaginum  usu  fideles  diligenter  instruant,  docentes 
eos,  sanctos  una  cum  Christo  regnantes  orationes 
suas  pro  hominibus  Deo  offerre,  bonum  atque  utile 
esse  suppliciter  eos  invocare,  et  ob  beneficia  im¬ 
petranda  a  Deo  per  Filium  ejus  Jesum  Christum 
Dominum  nostrum,  qui  solus  noster  Redemptor 
et  Salvator  est,  ad  eorum  orationes,  opem  auxi¬ 
liumque  confugere ;  illos  vero  qui  negant  Sanctos 
aeterna  felicitate  in  coelo  fruentes  invocandos  esse, 
aut  qui  asserunt,  vel  illos  pro  hominibus  non  orare, 
vel  eorum,  ut  pro  nobis  etiam  singulis  orent,  in¬ 
vocationem  esse  idololatriam,  vel  pugnare  cum 
verbo  Dei,  adversarique  honori  unius  mediatoris 
Dei  et  hominum  Jesu  Christi,  vel  stultum  esse  in 
coelis  regnantibus  voce  vel  mente  supplicare,  impie 
sentire.  » 

2.°  Cultus  autem  hic  duplex  est,  privatas:  et 
pubblieas.  Privatus  dicitur  cum  proprio  colentis  no¬ 
mine  exhibetur;  publicus  vero  cum  exhibetur  no¬ 
mine  Ecclesiae.  Quidquid  sit  de  privato  cultu,  de 
quo  deinde  nonnulla  afferemus,  certum  id  est  non 
posse  alicui  etiam  si  cum  publica  sanctitatis  aesti¬ 
matione  defuncto  praestari  cultum  publicum,  nisi 
praecedat  judicium  Ecclesiae  ;  quod  duplex  est, 
nempe  Beati jicationis  et  Canonizationis.  Id  pro¬ 
batur  ex  antiquissima  praxi  Ecclesiae  et  praecipue 
cap.  1  h.  t.,  atque  unanimi  interpretatione 
Doctorum.  Canonizare  aliquem,  ait  Reiffenstuel, 

h.  t.,  n.  4  cum  communi,  nihil  aliud  est,  quam 
solemniter  et  canonice  illum  inscribere  Albo  seu 
numero  et  catalogo  Sanctorum,  atque  auctoritative 
declarare  ac  definire  eum  existere  in  coelis,  si- 
mulque  statuere  ut  ab  omnibus  christifidelibus  pro 
Sancto  habeatur.  Beatificare  autem  aliquem  aliud 
non  est  quam  rite  ac  legitime  concedere  alicui  certo 
Regno,  Provinciae,  Religioni  vel  loco  facultatem, 
qua  ille  tamquam  in  coelis  existens  cultu  publico, 
celebratione  videlicet  Missae,  recitatione  Officii  Di¬ 
vini  etc.  juxta  determinationem  concedentis  vene¬ 
rari  ac  invocari  possit.  Unde  exurgit  differentia 
inter  canonizationem  et  beatificationem;  nam  in 
canonizatione  praecipitur  et  statuitur  ut  canoni- 
zatus  ab  omnibus  christifidelibus  pro  sancto  ha¬ 
beatur,  et  coli  possit  quovis  cultu  publico.  In  bea- 
tificatione  vero  tantum  conceditur,  non  autem  prae¬ 
cipitur  ut  beatus  cultu  aliquo  per  auctoritatem 
ecclesiasticam  determinato  et  quidem  non  a  toto 
mundo  christiano,  sed  tantum  a  certo  Regno,  pro¬ 
vincia,  loco,  vel  Religione  coli  valeat.  —  Diffe¬ 
rentias  intercedentes  inter  canonizationem  et  bea¬ 
tificationem  enucleatius  et  maxima  doctrina  exponit 
Benedictus  XIV  in  celebri  Opere  «  De  Servorum 
Dei  Beati ficatione  et  Beatorum  Canonizatione  » 
lib.  1 ,  cap.  39,  num.  12,  13  et  14.  —  Ex  his 
quae  diximus  facile  deprehenditur  canonizationem 
esse  de  sui  natura  soli  Romano  Pontifici  reser¬ 
vatam,  quam  in  Concilio,  vel  extra  Concilium 
exercet,  ut  exempla  demonstrant;  nam  praecipere 

toti  Ecclesiae  nulli  alii  competit,  quam  ei,  qui  supre¬ 
mam  habet  Auctoritatem.  Hinc  canonizatio  fuit  de 
sui  natura  semper  causa  major.  Non  sic  tamen  di¬ 
cendum  est  de  beatificatione,  quae  antiquitus  per 
Episcopos  compleri  poterat,  et  de  facto  pluries  com¬ 
pleta  est.  Sed  hodie  et  haec  Summo  reservata  est 
Pontifici.  Quando  vero  haec  facta  fuerit  causa 
major  non  conveniunt  Doctores.  Praeferenda  inter 
omnes  videtur  sententia,  quam  amplectitur  Bene¬ 
dictus  XIV  op.  et  lib.  cit.y  cap.  10,  num.  8, 
nempe  ab  Alexandro  III,  cap.  1  h.  t.,  fuisse  Epi¬ 
scopis  sublatam  beatificandi  facultatem  ad  impe¬ 
diendos  in  re  tam  gravi  quoscumque  abusus.  Cum 
vero  hoc  praeceptum  forte  ab  omnibus  Episcopis 
non  fuisset  executioni  mandatum  ut  abstinerent, 
omnis  et  quaecumque  controversia  sublata  est  per 
Bullam  Urbani  VIII  editam  anno  1634,  cum  in 
ea  clare  statuti  fuerint  fines  auctoritati  Episcopali, 
et  omnia  ad  cultum  publicum  Beatorum  pertinen¬ 
tia,  et  ipsa  servorum  Dei  beatificatio  fuerit  claris¬ 
sime  Sedi  Apostolicae  reservata.  —  Canonizatio, 
quae  verum  et  definitivum  judicium  Pontificis  con¬ 
tinet,  versatur  super  facto  dogmatico  attingente 
scilicet  regulam  morum  et  considerato  ut  quaedam 
fidei  nostrae  professio,  prout  docet  S.  Thomas  in 
Quodlibeto  9,  quaest.  7,  art.  16,  sed  Pontifex  est 
infallibis  in  factis  dogmaticis  definiendis,  ut  post 
Jansenianam  haeresim  ab  omnibus  catholicis  te¬ 
neri  debet;  ego  in  canonizatione  ejus  judicium  est 
irreformabile.  Id  quoque  pari  ratione  tenendum 

esset  de  beatificatiuna,  respecta  materia  seu  causa; 
nisi  quod  haec  sit  differentia,  quod  in  beatificatione 
non  panditur  judicium  undequaque  definitivum  et 
ultimum,  cum,  ut  habet  Benedictus  XIV  op.  et 
lib.  cit.,  cap.  42,  nam.  10,  sit  permittens  non  prae¬ 
cipiens,  et  ad  finem  utique  conducat,  sed  non  sit 
extremum.  —  Advertendum  hic  est  Constitutionem 
Sixti  IV  relatam  in  cap.  2  h.  t.  inter  extrarag. 
comm.,  hodie  locum  non  habere,  cum  ex  Bulla 
dogmatica  Pii  IX  quae  incipit  «  Ineffabilis  Deus  » 
data  anno  1854  de  fide  sit:  «  Doctrinam,  quae 
tenet  Beatissimam  Virginem  Mariam  in  primo  in¬ 
stanti  suae  Conceptionis  fuisse  singulari  omnipo¬ 
tentis  Dei  gratia  et  privilegio  intuitu  meritorum 
Christi  Jesu  Salvatoris  humani  generis  ab  omni 
originalis  culpae  labe  praeservatam  immunem  esse 
a  Deo  revelatam,  atque  idcirco  ab  omnibus  fide¬ 
libus  firmiter  constanterque  credendam.  » 

3.°  Subsequitur  Concilium  Tridentinum  loc . 
cit.  edicens :  «  Sanctorum  quoque  martyrum  et 
atiorum  cum  Christo  viventium  sancta  corpora, 
quae  viva  membra  fuerunt  Christi  et  templum  Spi¬ 
ritus  Sancti,  ab  ipso  ad  aeternam  vitam  suscitanda 
et  glorificanda  a  fidelibus  veneranda  esse,  per  quae 
multa  beneficia  a  Deo  hominibus  praestantur,  ita 
ut  affirmantes  Sanctorum  reliquiis  venerationem 
atque  honorem  non  deberi,  vel  eas  aliaque  sacra 
monumenta  a  fidelibus  inutiliter  honorari,  atque 
eorum  opis  impetrandae  causa  Sanctorum  memo¬ 
rias  frusta  frequentari,  omnino  damnandos  esse, 

prout  jampridem  eos  damnavit,  et  nunc  etiam 
damnat  Ecclesia.  »  Qua  doctrina  proposita  Conci¬ 
lium  Tridentinum  insistens  in  sanctionibus  ve¬ 
terum  canonum  circa  venerationem  sacrarum  re¬ 
liquiarum  onerat  conscientiam  Episcoporum  et  Or¬ 
dinariorum  locorum,  eisque  necessariam,  quatenus 
opus  sit,  auctoritatem  impertitur.  —  Episcoporum 
proinde  erit:  —  (a)  eruere  extrahere  et  transferre 
reliquias,  ut  deinde  venerationi  exponantur  ex 
can.  37  de  Consecrat.,  dist.  1.  Huc  refertur  ar¬ 
ticulus  XV  excommunicationum  Romano  Pontifici 
simpliciter  reservatarum  in  Constitutione  «  Apo- 
stolicae  Sedis  »  qui  plectit:  «Extrahentes  absque 
legitima  venia  reliquia  ex  sacris  coemeteriis  sive 
catacumbis  Urbis  Romae  ejusque  territorii,  eisque 
auxilium  vel  favorem  praebentes  »  quique  articulus 
desumptus  est  ex  Constitutione  Clementis  X  «  Ex 
Commissae  nobis  »  diei  13  Januarii  1672.  In  qua 
Constitutione  traditur  quoque  modus  servandus  a 
Cardinali  Vicario  ejusque  officialibus  in  extrahen¬ 
dis  et  asservandis  Sacris  Reliquiis.  —  Q)  Episco¬ 
porum  est  invigilare  ut  in  reliquiarium  veneratione 
omnis  superstitio  et  omnis  turpis  quaestus  elimi¬ 
netur.  Turpis  autem  hic  quaestus  dupliciter  inter¬ 
venire  potest,  nempe  exponendo  reliquias  quaestus 
causa,  idest  ut  largiores  oblationes  fiant;  vel  se¬ 
cundo  ut  reliquiae  exponantur  venales,  cum  in  hoc 
altero  casu  habeatur  vera  simonia  et  sacrilegium. 
Quando  autem  dicimus  non  posse  exponi  venales 
has  reliquias,  non  dicimus  semper  esse  interdictam 

illarum  acquisitionem  pretio ;  nam  est  casus  jam 
a  Theologis  et  Juristis  notatus,  ut  refert  P.  The¬ 
saurus  de  poenis  ecelesiast . ,  verb.  Reliquiae ,  eap.  1, 
quo  licet  reliquias  de  manibus  infidelium  et  hae¬ 
reticorum  pretio  redimere.  Qui  casus  infaustis 
hisce  temporibus  in  nostra  Italia  fuit  et  est  ma¬ 
xime  practicus,  cum  in  direptione  Ecclesiarum  ad 
Regulares  pertinentium  legaliter  facta  a  Judaeis 
et  haereticis  vel  impiis  ominibus  vel  subtractae 
vel  etiam  emptae  sint  insignes  Sanctorum  Reli¬ 
quiae  ut  deinde  ex  iis  lucrum  facerent  eas  catholicis 
offerentes.  Qua  in  re  dum  detestari  non  desistimus 
istorum  malitiam  et  turpem  lucrandi  libidinem, 
non  possumus  dignis  laudibus  non  prosequi  ca¬ 
tholicorum  Clericorum  et  laicorum  pietatem,  qui 
ad  hos  spirituales  thesauros  comparandos  sum¬ 
ptibus  non  parcunt,  easque  deinde  reliquias  sic  re¬ 
demptas  debitae  restituunt  venerationi.  —  (y)  Ad 
Episcopos  spectat  noviter  inventas  reliquias  reco¬ 
gnoscere  et  approbare  antequam  venerationi  fide¬ 
lium  exponantur.  Idque  valet  etiamsi  agatur  de 
istis  Reliquiis  exponendis  in  Ecclesiis  Regularium 
exemptorum.  Imo  donec  Episcopus  recognoscat 
potest  mandare,  ut  custodiantur  in  loco  sibi  bene 
viso,  et  apud  se  elavem  retinere  ex  decreto  S.  Con¬ 
gregationis  Concilii  inViterbien.,diei 25  Junii  16 27 , 
lib.  3.  Decretor.  pag.  288 .  At  si  agatur  de  reli¬ 
quiis  ab  antiquo  publicae  venerationi  expositis  in 
Ecclesiis  Regularium,  Episcopus  nequit  eas  visi¬ 
tare  licet  constet  numquam  fuisse  visitatas  ex  De- 

creto  ejusdem  S.  Congregationis  in  Urbinaten.  Vi¬ 
sit .  Liminum ,  diei  19  Martii  1663.  —  (S)  Demum 
ad  Episcopos  spectat  curare  ne  populus  in  hac  re 
magni  momenti  decipiatur  variis  figmentis  aut  fal¬ 
sis  documentis,  id  est  relatis  falsis  misaculis.  Et 
huc  spectat  Constitutio  Leonis  X  edita  in  Concilio 
Lateranensi  V,  die  13  Decembr.  1516,  quae  incipit 
<c  Supremae  Majestatis  >  in  qua  infligitur  excom¬ 
municatio  Papae  reservata  contra  audentes  sub 
confictorum  miraculorum  mendaciis  errores  frau¬ 
desque  disseminare.  Quae  Constitutio  etsi  quoad 
censuram  non  vigeat,  utpote  non  relata  in  Bulla 
«  Apostolicae  Sedis ,  »  quoad  mandatum  tamen 
viget,  et  Episcopi  possunt  contra  eos  procedere 
poenis  a  se  statutis.  Ad  hoc  sese  refert  illa  lau¬ 
dabilis  praxis  nonnullorum  Episcoporum,  qua  fit, 
ut  si  in  aliquo  Sanctuario  ex  divina  miseratione 
aliquod  prodigiosum  signum  aut  miraculum  con¬ 
tingat,  Episcopi  super  eo  facto  processum  regu¬ 
larem  compleant,  et  edant.  Haec  enim  praxis  dum 
ex  una  parte  exhibet  legitimas  probationes  de  ve¬ 
ritate  facti  miraculosi,  ex  altera  tollit  quascumque 
exageratas  et  non  veras  relationes,  et  S.  Rituum 
Congregatio  exhortata  est  non  semel  Ordinarios 
locorum  ad  eam  frequentandam ;  est  enim  factum 
Episcopale  seu  Ordinariorum,  quod  maxime  fovet 
pietatem,  et  ad  quod  edendum  ipsi  omnimoda  au¬ 
ctoritate  a  jure  donati  sunt. 

4.°  Docet  demum  in  cit.  Decreto  Concilium 
Triden tinum  Imagines  Christi,  Deiparae  Virginis 

et  aliorum  Sanctorum  in  templis  praesertim  ha¬ 
bendas  et  retinendas,  eisque  debitum  honorem  et 
venerationem  impertiendam,  non  quod  credatur 
inesse  aliqua  in  iis  divinitas  vel  virtus,  propter 
quam  sint  colendae,  vel  quod  ab  eis  sit  aliquid 
petendum,  vel  quod  fiducia  in  imaginibus  sit  fi¬ 
genda,  veluti  olim  fiebat  a  gentibus,  quae  in  idolis 
spem  suam  collocabant:  sed  quoniam  honos,  qui 
eis  exhibetur,  refertur  ad  prototypa,  quae  illae  re¬ 
praesentant,  ita  ut  per  imagines,  quas  osculamur, 
et  coram  quibus  caput  aperimus  et  procumbimus, 
Christum  adoremus,  et  Sanctos,  quorum  illae  si¬ 
militudinem  gerunt,  veneremur.  Id  quod  Conci¬ 
liorum,  praesertim  vero  secundae  Nicaenae  Sy¬ 
nodi,  decretis  contra  imaginum  oppugnatores  est 
sancitum.  Illud  vero  diligenter  doceant  Episcopi, 
per  historias  mysteriorum  nostrae  redemptionis, 
picturis  vel  aliis  similitudinibus  expressas,  erudiri 
et  confirmari  populum  in  articulis  fidei  commemo¬ 
randis  et  assidue  recolendis ;  tum  vero  ex  omnibus 
sacris  imaginibus  magnum  fructum  percipi,  non 
solum  quia  admonetur  populus  beneficiorum  et 
munerum,  quae  a  Christo  sibi  collata  sunt,  sed 
etiam  quia  Dei  per  Sanctos  miracula  et  salutaria 
exempla  oculis  fidelium  subjiciuntur,  ut  pro  iis 
Deo  gratias  agant,  ad  Sanctorumque  imitationem 
vitam  moresque  suos  componant,  excitenturque  ad 
adorandum  ac  diligendum  Deum,  et  ad  pietatem 
colendam.  Si  quis  autem  his  decretis  contraria  do¬ 
cuerit  aut  senserit;  anathema  sit.  In  has  autem 

sanctas  et  salutares  observationes  si  qui  abusus 
irrepserint,  eos  prorsus  aboleri  sancta  Synodus 
vehementer  cupit,  ita  ut  nullae  falsi  dogmatis  ima¬ 
gines  et  rudibus  periculosi  erroris  occasionem 
praebentes  statuantur.  Quod  si  aliquando  historias 
et  narrationes  Sacrae  Scripturae  quum  id  indoctae 
plebi  expediet,  exprimi  et  figurari  contigerit,  do¬ 
ceatur  populus,  non  propterea  divinitatem  figurari, 
quasi  corporeis  oculis  conspici  vel  coloribus  aut 
figuris  exprimi  possit.  —  Super  hac  parte  Decreti 
utimur  iis  animadversionibus  quae  factae  sunt  a 
Giraldi  op.  cit.,  part.  2,  sect.  153 ,  nempe:  —  Huic 
decreto  quoad  praeceptum,  ut  nullae  falsi  dogmatis 
Imagines  statuantur,  accessit  decretum  Urbani  VIII 
incip .«Sanctissimus» , sub  die  13  Martii  1625  in  quo 
interdicitur  pingi  Imagines  Sanctorum,  qui  non¬ 
dum  a  Sede  Apostolica  canonizati,  vel  beatificati 
sunt,  cum  radiis,  splendoribus,  alioque  signo,  quod 
cultum  indicet,  aut  praeseferat,  sub  poenis  amis¬ 
sionis  earumdem,  ac  pecuniariis,  aliisque  etiam 
corporalibus,  Ordinariorum,  seu  Inquisitorum  ar¬ 
bitrio  infligendis.  —  Quod  decretum  ab  eodem  su¬ 
binde  confirmatum,  et  declaratum  fuit  sub  die 
6  Julii 16 34 , Constit.«  Coelestis  Hierusalem,»  prohi¬ 
bente,  ne  sic  pictae  teneantur,  exponanturque  ad 
venerationem  tam  in  Ecclesiis  publicis,  sive  saecu¬ 
laribus,  sive  Regularibus,  quam  in  Oratoriis,  cae- 
terisque  privatis  locis. —  Accessit  etiam  alia  ejus¬ 
dem  Pontificis  Constit.  «  Sacrosancta  Tridentina,  » 
15  Martii  1642,  in  qua  expresse  inhaerendo  huic 

Tridentini  decreto,  prohibuit  Imagines  Christi, 
B.  M.  Virginis,  Apostolorum,  et  Evangelistarum 
pingi  cum  habitu,  vel  forma  nova,  alias  in  Ec¬ 
clesia  non  usitata,  neque  cum  habitu  Regularium, 
praecepitque,  ut  sic  pictae  deleantur,  et  reformen¬ 
tur,  data  facultate  locorum  Ordinariis  judicandi, 
et  puniendi  etiam  Regulares,  revocatis  quoad  hoc 
exemptorum  privilegiis.  —  Prohibuit  insuper,  ne 
Sanctorum  Imagines  pingerentur  habitu  profano, 
vel  indecentiam,  aut  inhonestatem  praeseferen- 
tes.  —  Quoad  simulacrum  vero  Dei  Patris  accessit 
damnatio  sequentis  Propositionis,  XXXVI  in  or¬ 
dine  inter  proscriptas  ab  Alexandro  VIII,  die  7  De- 
cembr.  1690 :  «  Dei  Patris  sedentis  simulacrum 
nefas  est  christiano  in  templo  collocare  »  .  —  Quoad 
Imagines  Spiritus  Sancti  sub  humana  specie  de¬ 
picti,  accessit  Constit.  Benedicti  XIV  «  Solieitudini 
nostrae  »,  1  Octob.  1745 ,  in  qua  improbantur  hujus¬ 
modi  Iconis  usus,  aliaeque  superstitiones  circa 
Sanctissimae  Trinitatis  Imagines.  —  Quibus  decretis 
et  Constitutionibus  insistens  jugiter  S.  Congregatio 
Rituum  quascumque  novitates  interdixit;  et  nuper¬ 
rime  sequentia  prodiere  decreta:  —  Capuana,  Por¬ 
tus  Aloisii  et  SSmae  Conceptionis  de  Chile.  — 
Quum  non  solum  in  fidelium  domibus,  sed  etiam 
modo  in  Ecclesiis  venerationi  soleant  exponi  ima¬ 
gines  B.  M.  V.  assertas  quasdam  ejusdem  Vir¬ 
ginis  apparitiones  repraesentantes,  Emus  et  Rmus 
D.  Card.  Franciscus  Xaverius  Apuzzo  Archiepi- 
scopus  Capuanus,  Rmus  D.  Guilelmus  Scharishik 

Episcopus  Portus  Aloisii  et  Rmus  D.  Josephus 
Solas  Episcopus  SSmae  Conceptionis  de  Chile  a 
Sacra  Rituum  Congregatione  insequentium  dubio¬ 
rum  solutionem  humiliter  postularunt  nimirum:  — 
Dubium  I.  An  possit  ab  Ordinariis  permitti,  vel 
saltem  tolerari  ut  ad  publicam  fidelium  venera¬ 
tionem  exponantur  in  Ecclesiis  imagines,  seu  si¬ 
mulacra  B.  M.  Y.  sub  titulo  de  Lourdes,  et  de 
la  Salette,  nec  non  Immaculatae  Conceptionis  lucis 
radios  e  manibus  emittentis?  —  Dubium  II.  Num 
ah  Apostolica  Sede  approbatae  fuerint  apparitio¬ 
nes,  seu  revelationes,  quae  contigisse  perhibentur,, 
quaeque  cultui  B.  M.  V.  sub  memoratis  titulis 
causam  praebuerunt?  — Dubium  III.  An  pium  so¬ 
dalitium  B.  M.  V.  de  la  Salette  dicatum  ab  Or¬ 
dinario  dioecesano  admitti  valeat?  —  Dubium  IV. 
An  festum  B.  M.  V.  sub  eodem  titulo  cum  Missa 
et  ritu  duplici  primae  classis  cum  octava  ibidem 
celebrari  possit?  —  Dubium  V.  An  litaniae  spe¬ 
ciales  apparitionis  B.  M.  Y.  de  la  Salette  ibi  re¬ 
citari  valeant  ?  —  Quee  quidem  dubia  quum  sub¬ 
scriptus  Cardinalis  Praefectus  in  Ordinariis  Sa¬ 
crorum  Rituum  Comitiis  hodierna  die  ad  Vaticanum 
habitis  retulerit,  Emi  et  Rmi  Patres  Sacris  tuendis 
Ritibus  praepositi,  auditis  votis  tum  alterius  ex 
Consultoribus  Theologis  tum  Rmi  D.  Assessoris, 
omnibus  mature  perpensis  ac  consideratis,  rescri¬ 
bendum  censuere:  —  Ad  I.  Affirmative,  servatis 
tamen  cautelis,  praesertim  Decreto  Sacrosanctae 
Tridentinae  Synodi  de  invoc.  venerat,  et  reliquiis 

Sanctorum  et  Sacris  Imaginibus  fsess.  25)  prae¬ 
scriptis,  et  sa:  me:  Urbani  VIII  Constitutione  «  Sa¬ 
crosancta  Tridentina  Synodus  »,  diei  15  Maii  1642 
confirmatis.  —  Ad  II.  Ejusmodi  apparitiones  seu 
revelationes  neque  approbatas  vel  damnatas  ab 
Apostolica  Sede  fuisse,  sed  tantum  permissas  tan- 
quam  pie  credendas  fide  solum  humana,  juxta  tra¬ 
ditionem  quam  ferunt,  idoneis  etiam  testimoniis  ac 
monumentis  confirmatam.  Nihil  prohinde  obstare 
quin  Ordinarii  pari  ratione  se  gerant :  facta  desuper 
(si  de  opere  typis  vulgando  agatur)  in  eodem  sensu 
opportuna  declaratione  seu  protestatione,  ad  tra¬ 
mitem  Decretorum  praelaudati  Urbani  Papae  VIII.  — 
Ad  III.  Affirmative,  sed  in  admissione  dicti  soda- 
titii  stetur,  quoad  titulum,  praxi  adhibitae  in  ap¬ 
probatione  ejusmodi  Confraternitatis  Romae  ere¬ 
ctae  in  Ecclesia  Sancti  Salvatoris  in  Thermis,  ni¬ 
mirum  Beatae  Mariae  Virginis  Reconciliatricis 
peccatorum  vulgo  de  la  Salette.  —  Ad  IV.  Nega¬ 
tive,  nisi  de  speciali  et  expressa  Apostolica  facul¬ 
tate.  —  Ad  V.  Negative.  —  Atque  ita  rescripsere 
ac  servari  mandarunt  die  12  Maii  1877 .  —  Vi- 
varien.  —  Rmus  D.  hodiernus  Episcopus  Vivarien. 
a  Sacra  Rituum  Congregatione  humiliter  inse- 
quentis  dubii  solutionem  expostulavit,  nimirum:  — 
An  publicae  venerationi,  prouti  in  pluribus  suae 
Dioeceseos  locis  jam  obtinet,  exponi  possint  simu¬ 
lacra,  seu  statuae  D.  N.  J.  C.  Suum  Cor  Sacra¬ 
tissimum  monstrantis  Beatae  Margaritae  Alacoque 
ad  ejus  pedes  provolutae?  —  Quod  quidem  du- 

bium  quum  subscriptus  Cardinalis  Praefectus  in 
Ordinariis  Sacrorum  Rituum  Comitiis  hodierna  die 
ad  Vaticanum  habitis  retulerit.  Emi  et  Rmi  Patres 
Sacris  tuendis  Ritibus  praepositi,  auditis  votis  tum 
alterius  ex  consultoribus  Theologis  tum  Rmi  D. 
Assessoris,  omnibus  mature  perpensis  ac  consi¬ 
deratis,  rescribendum  censuere.  —  Negative,  in¬ 
consulta  Sede  Apostolica  juxta  Decretum  sa:  me: 
Alexandri  Papae  VII  die  27  Septembris  1659 . 
Atque  ita  rescripsere  ac  servari  mandarunt  die 
12  Maii  1877. 


TITULUS  XLVI 


♦ 

De  observatione  jejuniorum. 


l.°  Christianis  ex  praecepto  Ecclesiae  impo¬ 
situm  est,  ut  in  quadragesima,  in  quatuor  anni 
temporibus  et  aliis  nonnullis  diebus,  ac  vigiliis  de 
praecepto  servent  jejunium;  in  diebus  Veneris  et 
Sabbathi  cujuscumque  haebdomadae  vero  servent 
abstinentiam  a  carnibus,  salvis  consuetudinibus 
aliquarum  terrarum,  quibus,  ut  ait  eap.  2  h.  t., 
in  illo  die  carnes  sumuntur.  Videndum  porro  est 
quid  importet  lex  jejunii  et  lex  abstinentiae  a  car¬ 
nibus,  quam  supra  innuimus.  —  Jejunium,  ut  cum 
communi  tenet  Layman,  Theol.  moral.,  lib.  4 , 
tract.  8,  eap.  3,  est:  «  abstinentia  a  quibusdam 
cibis  cum  unica  refectione  in  die  hora  competenti 
sumenda.  »  Unde  duo  sunt  jejunii  elementa,  nempe 
abstinentia  a  quibusdam  cibis,  et  unica  refectio 

in  die.  —  Ab  hac  lege  nonnulli  sunt  exempti ,  alii 
excusati ,  alii  dispensati  vel  indultarii.  Exemptio  id 
operatur,  ut  exempti  nullo  modo  legis  rigorem  per¬ 
sentiant  neque  quoad  primam  neque  quoad  alteram 
partem,  proinde  isti  neque  tenentur  abstinere  ab  ali¬ 
quibus  cibis,  neque  unicam  servare  refectionem  in 
die,  et  tales  sunt  minores  septem  annis,  dementes,  et 
infirmi  illius  nempe  infirmitatis,  quae  cum  jejunio 
incompatibilis  sit.  Pro  istis  proinde  dies  jejunii  non 
sunt,  sed  omnes  dies  sunt  liberi.  Omnes  alii  Chri¬ 
stiani  utpote  Ecclesiae  legibus  subjecti  legi  jejunii 
per  se  tenentur,  sed  aliqui  impune  illam  non  ob¬ 
servant,  vel  quia  excusati  vel  quia  dispensati  sunt. 
Excusatio  vero  venit  a  jure ,  dispensatio  autem  ab 
homine. —  Excusatio  a  jure  datur,  aut:  —  1 .  propter 
debilitatem  corporis,  ut  pro  iis,  qui  annum  aetatis 
vigesimum  primum  non  compleverunt,  sive  qui  in 
annis  senectutis  vivunt,  vel  ab  infirmitate  mox  con¬ 
valuerunt  et  vocantur  aegrotantes;  aut: — 2.  propter 
asperitatem  laboris,  qui  minium  vires  consumit. 
Dispensatio  demum  datur  a  legitimo  Superiore  vel 
propter  peculiares  petentis  rationes,  vel  propter 
causam  communem.  Hoc  autem  maximum  discri¬ 
men  est  inter  excusationem  et  dispensationem,  ut 
neutra  tollat  in  totum  legem  jejunii,  sed  excusatio 
a  jure  data  absolvit  a  lege  unicae  in  die  refectionis, 
at  remanet  alia  pars  legis  implenda,  nempe  absti¬ 
nentia  a  quibusdam  cibis;  e  contra  dispensatio 
absolvit  a  lege  abstinentiae  ciborum,  sed  integram 
facit  manere  legem  unicae  comestionis.  At  dispen- 

satio  seu  indultum  non  ita  absolvit  a  lege  abstinen¬ 
tiae  in  diebus  jejunii  servandae,  ut  aliquibus  finibus 
non  comprehendatur;  namque  prout  constat  ex  se¬ 
quentibus  Constitutionibus  Benedicti  XIV,  nempe 
«Non  ambigimus»  cliei  30  Maii  17 4 1 ,  «In  suprema» 
diei  22  Augusti  1741,  «  Libentissime  »  diei  10  Ju¬ 
nii  1745,  in  qua  inserta  est  Littera  Decretalis 
«  Si  fraternitas  »  scripta  ad  Archiepiscopum  Com- 
postellae  die  8  Julii  1874 ,  et  ex  Constitutione  Cle¬ 
mentis  XIII  «  Appetente  »  diei  20  Decembris  1759 , 
dispensatio  vescendi  carnibus  tempore  jejunii  da¬ 
tur  geminis  hisce  adjectis  conditionibus,  videlicet 
unicae  in  die  comestionis,  et  non  permiscen¬ 
darum  epularum,  et  illi  qui  hac  dispensatione 
utuntur,  sub  gravi  ad  binas  ipsas  conditiones  im¬ 
plendas  obligantur.  —  Ex  citatis  vero  Constitu¬ 
tionibus  clare  patet:  —  1.  utrumque  grave  prae¬ 
ceptum  unicae  comestionis  in  die,  et  non  permi¬ 
scendi  epulas  licitas  cum  interdictis  etiam  extra 
quadragesimam  urgere  iis  diebus,  quibus  ser¬ 
vandum  est  jejunium  de  praecepto.  — •  2.  Epulas 
licitas,  quae  vetantur  cum  interdictis  conjungi  pro 
iis,  quibus  permissum  est  carnes  comedere,  esse 
carnes  ipsas:  epulas  vero  interdictas  esse  pisces, 
adeoque  utrumque  simul  adhiberi  non  posse.  Pi¬ 
scibus  tamen  edendis  non  interdici  eos,  quibus 
datur  tantum  facultas  adhibendi  ova  et  lactici- 
nia.  —  3.  His,  quibus  concessum  est  vesci  car¬ 
nibus,  non  licere  in  vespertina  refectiuncula  ea 

quantitate  carnis  vesci,  quae  jejunantibus  permit¬ 
titur;  sed  opus  habere  uti  eo  cibo  eaque  portione, 
quibus  utuntur  homines  jejunantes  recte  meticu¬ 
losae  conscientiae.  —  4.  Praeceptum  de  utroque 
epularum  genere  non  miscendo  quoque  Dominicas 
quadragesimales  complecti:  ab  iis  vero,  quibus  je¬ 
junii  tempore  vesci  carnibus  permittitur,  non  modo 
unicam  comestionem,  verum  etiam  horam  jejunan- 
tiqus  praescriptam  observandam  esse.  —  At  probe 
observandum  est  quandoque  dispensationem  con¬ 
jungi  cum  excusatione;  tunc  quia  non  tenentur 
unicam  servare  refectionem  ex  excusatione,  dispen¬ 
satio  taliter  procedit  ut  quoties  in  die  edant,  pos¬ 
sint  vesci  carnibus  seu  uti  dispensatione;  proinde 
in  hoc  casu  manebit  tantum  pro  istis  lex  eccle¬ 
siastica  de  non  permiscendis  epulis,  cum  qua  con¬ 
ditione  datur  dispensatio. 

2.°  Diximus  diebus  Veneri  et  Sabbathi  per 
annum  servandam  esse  abstinentiam  a  carnibus, 
et  tunc  huic  legi  satisfit,  si  quis  a  carnibus  ab¬ 
stineat  non  solum  eas  non  comedendo  ad  morem 
epularum,  sed  quoque  ab  eis  abstinendo  ad  morem 
condimenti,  licet  quis  vesci  possit  ovis,  lacte,  aliis¬ 
que  omnibus,  quae  ex  carne  trahunt  originem. 
Quod  contra  est  lege  generali  in  diebus  jeju¬ 
nii,  in  quibus  abstinentia  non  est  indicta  tan¬ 
tum  a  carnibus,  sed  etiam  ab  iis,  quae  ex  carne 
trahunt  originem,  tum  ad  morem  epularum,  tum 
ad  morem  condimentorum  nisi  vel  longa  regionis 

consuetudo,  quae  rationabilis  dicitur,  cum  ex  ne¬ 
cessitate  saltem  generali  inducatur  vel  dispensatio 
Apostolica  id  permittat. 

3.°  His  adnotatis,  atque  tractatoribus  Theo¬ 
logiae  moralis  onere  relicto  tradendi  completam 
theoriam  de  observatione  jejunii  et  abstinentiae, 
nonnulla  inseremus  hic  S.  Poenitentiariae  Re¬ 
scripta  interpretativa.  Dicimus  jure  haec  esse 
rescripta  interpretativa  dispensationum,  namque 
haec  tantum  a  S.  Poenitentiaria  emanant,  cum 
Rescripta  concessiva  dentur  a  Congregatione  S. 
U.  Inquisitionis  dispensationum  a  S.  Sede  con¬ 
cessarum  quoad  hanc  legem.  Sunt  autem  se¬ 
quentia  ex  authenticis  documentis  deprompta. 
Primum  est  Rescriptum  Signaturae  sub  die  15 
Martii  1824 ,  quoad  ab  Auctoribus  citatur  sub 
die  16  Januarii  1834.  Requisita  S.  Poeniten¬ 
tiaria:  an  stante  induito  lacticiniorum  in  quadra¬ 
gesima,  Pater-familias  legitime  dispensatus  ad 
carnes  edendas,  si  nolit  vel  nequeat  parare  cibos 
esuriales  pro  filiis  aliisque  familiaribus  personis, 
an  tales  personae  valeant  dictis  diebus  carnibus 
vesci?  Et  responsum  est:  *  S.  Poenitentiaria  ex¬ 
pensis  expositis  respondet  posse  personis,  quae 
sunt  in  potestate  Patris-familias,  cui  facta  est  le¬ 
gitime  facultas  edendi  carnes,  permitti  uti  cubis 
Patrifamilias  induitis,  adjecta  conditione  his,  qui 
jejunare  tenentur,  de  unica  comestione  in  die  ser¬ 
vanda,  et  de  non  permiscendis  epulis.  »  Mirum 

profecto  est  quot  falsis  interpretationibus  se  prae¬ 
buerit  hoc  Rescriptum,  quasi  contineret  exten¬ 
sionem  indulti  factam  filiis-familias,  vel  Patrem- 
familias  a  quacumque  solveret  obligatione  parandi, 
si  posset,  cibos  esuriales  pro  sua  familia.  Unde 
est,  quod  ad  ejus  explicationem  data  sunt  alia  Re¬ 
scripta.  Die  siquidem  6  Augusti  1860  editum  est 
sequens:  «  S.  Poenitentiaria  numquam  censuit  di¬ 
spensato  ob  legitimam  causam  Patre-familias  ab 
abstinentia  carnium  in  diebus  esurialibus,  dispen¬ 
satos  hoc  ipso  esse  filios  sub  ejus  potestate  po¬ 
sitos,  sed  declarationem  tantum  modo  seu  instru¬ 
ctionem  dare  intendit  Confessariis,  posse  iis  per¬ 
mitti  justis  concurrentibus  causis  a  vera  necessitate 
petitis,  quando  aliter  se  sustentare  non  possent, 
uti  cibis  Patri-familias  induitis.  Firma  semper 
obligatione  de  non  permiscendis  licitis  atque  illi¬ 
citis  epulis,  de  unica  comestione  in  die  pro  iis, 
qui  jejunare  tenentur.  »  Et  jam  sub  die  1  Maii 
1843  aliud  editum  erat  responsum:  «  S.  Poeniten¬ 
tiaria  declaravit  responsionem  datam  sub  die  16  Ja¬ 
nuarii  1834  non  continere  dispensationem,  neque 
declarationem  in  favorem  Patrum-familias,  qui- 
buscum  fuerit  dispensatum  pro  se  tantummodo, 
quasi  possent  ex  hoc  solo  titulo  vel  etiam  ex  solo 
titulo  oeconomiae  toti  familiae  apponere  cibos  ve¬ 
titos;  sed  continere  meram  declarationem  unice  in 
favorem  personarum  sub  potestate  Patrum-fami¬ 
lias  constitutarum,  quae  per  se  sibi  cibos  compa¬ 
rare  non  possunt,  vel  non  facile  possunt,  ut  sunt 

filii  et  filiae  in  aetate  minorenni  constitutae.  »  Et 
demum  requisita  S.  Ponitentiaria:  «  Quaenam  sit 
ratio  permissionis  factae  filiis-familias  edendi  cibos 
vetitos,  quibus  tamen  ex  induito  Pater-familias 
vesci  potest?  Est  ne  indultum,  quo  gaudet  Pater- 
familias,  vel  impotentia  physica  aut  moralis,  in 
qua-filii  familias  versantur  observandi  praeceptum? 
Sacra  Poenitentiaria  die  16  Decembris  1862  re¬ 
spondit  :  Ratio  talis  permissionis  non  est  indultum 
Patris-familias,  sed  impotentia,  in  qua  versantur 
filii-familias  observandi  praeceptum.  » 

4.°  Alterum  Rescriptum  est  de  usu  carnium 
aliorumque  ciborum  habito  per  dispensationem 
diebus  jejunii.  Propositum  fuit  dubium  S.  Poeni- 
tentiariae;  «  An  qui  excusantur  ab  observantia  je¬ 
junii  causa  laboris,  in  quadragesima,  cum  ex  di¬ 
spensatione  concessus  est  usus  carnium  et  lactici- 
niorum  pro  unica  comestione,  possint  uti  carnibus 
et  lacticiniis  in  die  quoties  edunt,  quemadmodum 
licet  (posito  tali  induito)  in  diebus  dominicis,  in 
quibus  non  habetur  lex  jejunii,  licet  in  quadrage¬ 
sima  sint?  Et  Sacra  Poenitentiaria  sub  die  16  Ja¬ 
nuarii  1834  respondit  de  mandato  fel.  rec.  Pii 
Papae  VII,  fideles,  qui  ratione  aetatis  vel  laboris 
jejunare  non  tenentur,  licite  posse  in  quadrage¬ 
sima,  cum  indultum  concessum  est,  omnibus  die¬ 
bus  induito  comprehensis  vesci  carnibus  aut  lacti¬ 
ciniis  per  idem  indultum  permissis,  quoties  per  diem 
edunt.  »  At  Auctores  nonnulli  non  distinguentes  inter 
excusatos  et  inter  dispensatos  seu  indultarios  vo- 

luerunt  hanc  responsionem,  quae  est  favore  excu¬ 
satorum,  applicare  quoque  dispensatis.  Unde  est, 
quod  necessarium  fuerit  aliud  Rescriptum  edere. 
Revera  cum  S.  Poenitentiaria  requisita  esset:  «  An 
iis,  qui  jejunare  non  tenentur  ratione  aetatis  vel 
laboris  aequiparandi  sint,  qui  ratione  male  affectae 
valetudinis  a  jejunio  dispensantur,  ut  istis  quoque 
pluries  in  die  vesci  carnibus  liceat?  die  27  Maii 
1863  respondit  non  aequiparari.  » 

5.°  De  vitanda  promiscuitate  ciborum  relate 
ad  personas  et  ad  dies  quibus  lex  obligat,  nec  non 
quando  haec  promiscuitas  verificetur  sequentia  ha¬ 
bemus  Responsa,  nempe:  —  1.  ad  ipsam  servan¬ 
dam  omnes  teneri,  qui  non  sunt  exempti  a  lege 
jejunii,  etiamsi  sint  excusati,  sive  dispensati.  Re¬ 
vera  cum  S.  Poenitentiaria  esset  requisita:  <  An 
pueri,  qui  non  teneantur  observare  jejunium  possint 
diebus  jejunii  edere  carnes  cum  piscibus;  aut  potius 
obligentur  ad  observandam  ciborum  qualitatem?  » 
sub  die  15  Martii  1837  respondit:  «  Pueros  post 
septennium  teneri  observare  qualitates  ciborum  ab 
Ecclesia  praescriptum.  »  Quae  responsio  ex  sensu 
contrario  firmat  regulam,  nempe  exemptos  a  jejunii 
lege  observanda,  nec  abstinentiam  servare  debere, 
nec  persentire  legem  vitandae  ciborum  promiscuita- 
tis;  contra  vero  quoscumque  alios  etsi  excusatos  vel 
dispensatos  subdi  tamen  legi  vitandae  promiscui- 
tatis.  —  2.  De  diebus,  quibus  est  observanda  lex 
de  vitanda  promiscuitate  ciborum,  certum  est,  eam 
servari  debere  omnibus  diebus,  in  quibus  jejunii 

lex  est  statuta  non  solum  in  quadragesima  sed 
etiam  in  aliis  diebus  jejunii  per  annum,  ut  notum 
est  ex  ipsa  Constitutione  Benedicti  XVI.  Iterum 
certum  est  legem  de  vitanda  promiscuitate  cibo¬ 
rum  servandam  esse  in  Dominicis  quadragesimae 
cum  indultum  de  esu  carnium  datum  est,  et  pro¬ 
inde  in  eadem  comestione  non  licet  permiscere  istos 
cibos  ex  eadem  Constitutione.  Dubium  inter  Theo¬ 
logos  et  Juristas  fuit,  an  eadem  lex  de  vitanda 
ciborum  promiscuitate  haberet  locum  in  diebus 
Veneris  et  Sabbathi  per  annum,  quibus  diebus 
abstinendum  est  a  carnibus  sive  per  modum  epulae 
sive  per  modum  condimenti ;  permissis  tamen  la- 
cticiniis  et^  ovis,  si  quando  alicui  indultum  ex 
dispensatione  sit  vesci  carnibus.  Et  in  hac  re  te¬ 
nendum  est  hanc  prohibitionem  originem  duxisse 
a  tempore  Benedicti  XIV  non  quidem  ex  citatis 
Constitutionibus,  sed  ex  quodam  Rescripto  dato 
ad  preces  Archiepiscopi  Caesaraugustani,  quod 
Rescriptum  revera  existit  et  invenitur  relatum  in 
pag.  14  Voluminis  Mensis  Januarii  anni  1755 
in  Secretaria  Memorialium,  et  est  sequentis  te¬ 
noris:  «  Ex  audientia  SS.mi  die  5  Januarii  1755 
Sanctissimus  firma  remanente  dispositione  Consti¬ 
tutionum  Apostolicarum  30  Maii  et  22  Augusti 
1741,  et  Declarationum  super  ipsis  a  Sanctitate 
Sua  editaram  8  Julii  1744 ,  quae  in  precibus  Ar¬ 
chiepiscopi  Caesaraugustani  enunciantur,  quamvis 
illae  respiciant  tempus  quadragesimae  aliosque 
dies,  quibus  jejunium  de  praecepto  observandum 

est;  nihilominus  ex  alia  ratione  declarat  eos  etiam, 
quibus  ex  justa  causa  permittitur  esus  carnium 
diebus  Veneris  et  Sabbathi  aliisque  per  annum, 
in  quibus  praeceptum  est  abstinendi  ab  iisdem 
carnibus  absque  obligatione  jejunii,  nequaquam 
posse  una  cum  carnibus  pisces  quoque  comedere, 
nisi  forte  valetudinis  causa  hoc  ipsis  a  Medicis 
concessum  fuerit.  »  Hoc  rescriptum  ab  Auctoribus 
vulgatum  a  nonnullis  fuit  consideratum  ut  univer¬ 
salis  obligationis,  cum  ratio  ejus  esset  declaratoria 
legis,  ab  aliis  vero  fuit  retentum  prout  Rescriptum 
particulare.  In  praxi  vero  ab  aliquibus  fuit  re¬ 
ceptum  et  servatum,  ab  aliis  vero  non  servatum. 
At  non  desinebant  multiplicari  preces  apud  S.  Poe- 
nitentiariam,  an  scilicet  in  diebus  simplicis  absti¬ 
nentiae  ab  esu  carnium  a  dispensatis  ex  induito 
servari  deberet  juxta  hoc  Rescriptum  declarativum 
Benedicti  XIV  lex  de  non  permiscendis  epulis ; 
donec  S.  Poenitentiaria  receptis  precibus:  «  N.N. 
Confessarius  devote  petit  utrum  dispensato  ad 
esum  carnium  diebus  Veneris  et  Sabbathi  per  an¬ 
num,  in  quibus  non  adsit  lex  jejunii,  licita  sit  ci¬ 
borum  promiscuitas  non  obstante  responso  diei 
5  Januarii  1755  dato  a  Summo  Pontifice  Bene¬ 
dicto  XIV  Archiepiscopo  Caesaraugustano  ?  »  re¬ 
spondit  die  8  Februarii  1834:  «  S.  Poenitentiaria 
proposito  dubio  diligenter  perpenso,  factaque  re¬ 
latione  SS.mo  Dno  Gregorio  Papae  XVI,  de  ejusdem 
Sanctitatis  Suae  Mandato  respondet  « permitti.  » 
Cujus  responsionis  oeconomia  maxime  laudanda 

est.  Nam  etsi  Auctores  diverse  sentirent  de  vi  de¬ 
clarationis  factae  a  Benedicto  XIV,  S.  Poeniten- 
tiaria  insinuavit  Gregorio  XVI,  ut  nova  permis¬ 
sione  id  sineret,  quod  ab  antecessore  Pontifice  de¬ 
claratum  erat  vetitum;  et  mandante  Gregorio  XVI 
id  fuit  permissum.  Et  quoniam  in  legibus  posterior 
derogat  anteriori,  hinc  factum  est  ut  antiqua  de¬ 
claratio  censeatur  esse  sublata.  Neque  dicatur  id 
in  forma  Rescripti  factum  esse,  quia  habuit  vim 
legis  generalis,  cum  mandatum  sit,  ut  omnibus 
supplicationibus  semper  ita  rescriberetur.  Imo  non¬ 
nullis  sciscitantibus  an  illud  Rescriptum  esset  au¬ 
thenticum,  respondit  affirmative  S.  Poenitentiaria, 
et  deinde  ex  eo  tempore  quibuscumque  petentibus 
communicavit  Rescriptum  praefatum,  ut  evenit  die 
13  Martii  1865 ,  aliisque  vicibus.  Demum  3°  in¬ 
dicandum  est  quando  habeatur  haec  vetita  cibo¬ 
rum  promiscuitas.  Quod  cum  carne  non  possint 
in  diebus  jejunii  edi  eadem  refectione  quicumque 
pisces  neque  magni  neque  parvi,  id  ex  citatis  Con¬ 
stitutionibus  Benedicti  XIV  manifestum  est.  Et 
S.  Poenitentiaria  interrogata:  an  quando  inter¬ 
dicta  est  promiscuitas  ciborum  possint  cum  carne 
edi  illi,  qui  fructus  maris  dicuntur,  die  15  Martii 
1837  respondit  Negative.  E  contra  interrogata:  an 
dispensatus  ad  edendas  carnes  in  diebus  jejunii 
possit  in  eadem  comestione  vesci  ad  consulendum 
suae  valetudini  pulmento  carnis  jure  cocto,  et  de 
cetero  vesci  piscibus  ut  quantum  potest  observan¬ 
tiam  jejunii  servet;  S.  Poenitentiaria  sub  die  28  Fe- 

bruarii  anni  1826  (Apud  Auctores  die  8  Februa¬ 
rii  1828)  respondit  «  Affirmative.  >  Ratio  fuit;  quia 
non  sunt  duo  jentacula  unum  piscium,  et  alterum 
carnium,  et  in  materia  odiosa,  verba  sunt  stricto 
sub  sensu  accipienda.  Revera  non  fuerunt*  rationes 
ad  dandum  responsum  affirmativum  nec  ratio  va¬ 
letudinis,  nec  ratio  affectus  observantiae  legum ; 
quia  cum  alii  casus  fuissent  progressu  temporis 
S.  Poenitentiariae  delati  in  quibus  istae  rationes 
proponebantur,  sed  simpliciter  expostulabant:  an 
diebus  jejunii  posset  ab  indultariis  edi  pulmentum 
carnis  jure  cocto  et  piscibus;  data  est  seu  com¬ 
municata  eadem  responsio,  ut  contigit  die  2  Maii 
1839 ,  die  28  Februarii  1855,  et  28  Februa¬ 
rii  1856. 

6.°  De  condimentis  tandem  agendum  est.  Et 
in  primis  notandum  est  responsum  S.  Poeniten¬ 
tiariae,  quo:  «de  expresso  Pontificis  Leonis  XII 
oraculo  respondit,  quod  ii,  qui  ad  jejunium  te¬ 
nentur,  licite  uti  possunt  in  serotina  etiam  refe¬ 
ctione  condimentis  in  induito  permissis,  quia  illa 
vi  indulti  olei  locum  tenent,  dummodo  in  induito 
non  sit  posita  restrictio,  quod  ea  condimenta  adhi¬ 
beri  possint  in  unica  comestione,  ut  rescripsit 
Card.  De  Gregorio  M.  Poenitentiarius  die  16  Ja- 
nuar.  1834.  »  Deinde  aliud  rescriptum  datum  est; 
nam  requisita  S.  Poenitentiaria:  «  Concesso  con¬ 
dimento  adipis,  vulgo  di  grasso,  an  possit  fleri  usus 
adipis  cujuscumque  animantis,  vel  tantum  adipis 

suini?  S.  Poenitentiaria  in  audientia  SS.rai  diei 
15  Aprilis  1836,  facta  praemissorum  relatione 
SS.mo  Dno  Gregorio  Papae  XVI,  ex  ipsius  Sancti¬ 
tatis  suae  mandato  respondit  adhibendum  tantum 
esse  condimentum  suinum.  —  Et  subsequenti  tem¬ 
pore  eadem  S.  Poenitentiaria  requisita:  — -  1°  an 
concesso  per  apostolicum  indultum  usu  adipis  per¬ 
mitti  etiam  possit  adeps  caponis  saltem  ex  con¬ 
suetudine  ,  vigente  ?  Et  quatenus  affirmative :  — 
2°  an  etiam  permitti  possit  carnium  jusculum  ?  Die 
24  Aprilis  1855  respondit  ad  primum  utendum 
tantum  esse  condimento  suino,  prout  alias  in  si¬ 
mili  casu  die  15  Aprilis  1836  responsum  fuit ; 
Episcopus  proinde  opportune  et  prudenter  curet 
contrariam  consuetudinem  vigentem  abolere.  Ad 
secundum  Negative.  »  Quibus  addimus  aliud  re¬ 
sponsum.  Requisita  enim  S.  Poenitentiaria:  «  an 
possit  diebus  jejunii,  in  quibus  concessio  facta  est 
de  condimentis  adipis,  comedi  pulmentum  vulgo 
la  Minestra  coctum  jusculo  carnium,  sicut  an  pos¬ 
sint  comedi  olera  jusculo  carnium  cocta?  Sacra 
Poenitentiaria  sub  die  19  Februarii  1841  per¬ 
pensis  expositis  et  inhaerendo  declarationi  de  man¬ 
dato  SS.™1  Dni  Gregorii  XVI  alias  datae  respondit 
adhibendum  tantum  esse  condimentum  suinum.  » 
Et  cum  demum  esset  requisita  an  saltem  id  fieri 
posset  diebus  Veneris  et  Sabbathi  per  annum,  cum 
condimentum  adipis  indultum  est,  die  20  Mar¬ 
tii  1847  respondit  Negative;  hoc  est  sub  terminis 

condimenti  adipis  vulgo  di  grasso  non  comprehendi 
jusculum  carnis  coctae.  >  Praeter  ea  quae  diximus 
consuli  potest  in  hac  re  Libellus,  cui  titulus:  «  Del 
Digiuno  e  della  Quaresima,  Lettere  due  di  Giu- 
seppe  Righetti  Sacerdote  Romano ,  edizdone  seconda 
Romana.  » 


f 


TITULUS  XLVII. 


De  Purificatione  post  Partum. 


1 .°  Purificatio  post  partum  in  nova  lege  non 
est  praecepta,  sicut  in  veteri  lege.  Quae  lex  prae¬ 
cipiebat,  ut  mulieribus  puerperis  determinato  tem¬ 
pore  aditus  Ecclesiae  sive  templi  interdiceretur,  et 
deinde  oblatione  facta  in  illud  iterum  admitterentur 
religiosa  caeremonia  peracta.  Quod  ex  praecepto 
legis  in  antiquo  foedere  peragebatur,  hoc  in  novo 
ex  devotione  frequentari  canones  non  retinuerunt 
improbandum,  prout  edocemur  ex  cap.  unico  h.  t., 
et  proinde  in  Rituali  Romano,  in  quo  haec  pia  et 
laudabilis  consuetudo  appellatur,  habetur  ritus  be¬ 
nedictionis  mulieris  post  partum.  Haec  porro  fun¬ 
ctio  non  est  privative  Parochialis,  nisi  aliud  ex 
consuetudine  regionis  servandum  sit;  proinde  in 
expositione  hujus  tituli  Doctores,  et  praesertim  Gi- 

raldi  op.  eit.,  part.  1 ,  sed.  627,  unice  quaerunt 
quaenam  sint  functiones  de  jure  Parocbiales,  et 
quae  mere  Sacerdotales  existant,  quarum  enume¬ 
ratio  habetur  apud  eumdem  Giraldi  citata  se¬ 
ctione. 


s 


TITULUS  XLVIII. 

De  Ecclesiis  aedificandis  et  reparandis. 


l.°  Patet  ex  ipsa  tituli  Rubrica,  duas  esse 
hic  quaestiones  pertractandas,  nempe  de  Ecclesia¬ 
rum  aedificatione,  et  de  earumdem  reparatione. 
Quoad  primam  vero  quaeri  potest,  an  sit  necessaria 
venia  Auctoritatis  ecclesiasticae,  vel  potius  liberum 
cuique  sit  nova  templa  excitare  ?  Et  responsio  in 
promptu  est  esse  hanc  veniam  necessario  requi¬ 
rendam  et  habendam.  Praecisione  etenim  facta  de 
Oratoriis  privatis,  quae  unusquisque  fidelium  in 
domo  sua  construere  valet  irrequisito  quovis  Su¬ 
periore  ecclesiastico,  ut  habet  can.  33  de  Conse- 
cr&t.,  distinet.  1 ,  et  communiter  a  Doctoribus  ad¬ 
mittitur,  cum  cultus  publicus  in  Ecclesiis  debeat 
exhiberi,  nemo  fidelium  eas  aedificare  potest  non 
petita  et  habita  venia  ab  Auctoritate  ecclesiastica. 

Quid  quod  cultus  publicus  in  eis  exerceri  nequit,  nisi 
ab  Episcopo  recipiant  consecrationem,  aut  saltem 
benedictae  sint  ministerio  Sacerdotali  ?  Haec  omnia 
manifesta  sunt  ex  can.  9,  de  consecr.,  dist.  1,  et 
conveniunt  omnes  Doctores.  Unde  si  in  loco  exem¬ 
pto  sit  Ecclesia  aedificanda,  requiritur  venia  Pon¬ 
tificis,  si  autem  in  Dioecesibus,  requiritur  venia 
Episcopi  Dioecesani.  Qui  tamen  Episcopus  nequit 
ex  communi  Doctorum  veniam  petentibus  dene¬ 
gare,  nisi  obsistendi  habeat  justam  causam;  secus 
enim  ad  Superiorem  fieri  potest  recursus,  qui  in¬ 
terponet  suam  Auctoritatem  supplendo  hunc  ac¬ 
tum,  vel  adigendo  Episcopum,  ut  tale  officium 
compleat.  At  quaenam  sunt  causae  rationabiles  a 
canonibus  admissae,  quarum  una  vel  altera  exi- 
stente  Episcopus  aedificationi  obsistere  valet  ?  Duae 
recensentur,  nempe  defectus  dotis  vel  alterius  jam 
existentis  Ecclesiae  praejudicium,  de  quibus  nunc 
est  paulo  fusius  loquendum. 

2.°  Episcopum  posse  suum  consensum  dene¬ 
gare  imo  debere  Ecclesiae  aedificationi,  si  ea  non 
sit  sufficienter  dotata,  Doctores  ex  praescripto  ca¬ 
nonum  unanimiter  arguunt,  adeo  ut  si  Ecclesia 
fuerit  aedificata  cum  consensu  Episcopi  non  suf¬ 
ficienter  dotata  ipse  Episcopus  teneatur  supplere 
defectum  dotis  de  proprio;  quemadmodum  si  or¬ 
dinavit  Clericum  absque  titulo,  tenetur  eum  alere, 
prout  tenet  cum  aliis  Engel,  num.  6  h.  t.  argum.y 
cap.  8  de  consecr.,  dist.  1.  Sufficientis  autem  vel 
congruae  dotis  nomine  juxta  can.  9  de  consecrat 

dist.  1,  veniunt  omnes  qui  requiruntur  redditus 
pro  luminaribus,  paramentis,  fabrica,  Sacerdo¬ 
tibus,  ministris,  aliisque  necessariis  Ecclesiae  ab 
aedificatore  praestandis.  Quae  dos  si  in  terris  seu 
possessionibus  esset  constituta  dicebatur  Mansus  ex 
glossa  tn  cap.  1  de  eensib.  id  est  quae  sufficeret  ad  la¬ 
borem  annuum  duorum  boum;  secus  si  in  pecunia 
constitueretur  aut  in  aliis  bonis,  nam  praestanda  erat 
tanta  quanta  pro  antedictis  muneribus  explendis 
fuisset  sufficiens.  Istius  dotis  totalis  exhibitio  facien¬ 
da  non  est,  quando  aedificatur  Ecclesia  pertinens  ad 
Religiosos  mendicantes,  quia  in  hoc  casu  habetur 
ratio  ad  consuetas  eleemosynas,  prout  notatum  est  in 
titulis  de  Regularibus.  Huc  spectat,  quod  notatur  in 
titulo  de  Consecratione  Ecclesiarum ,  nempe  conse¬ 
crationem  esse  ab  Episcopo  denegandam  nisi  de  con¬ 
gruentia  ejus  dotis  constet.  —  Aliud  quod  obstare 
potest  aedificationi  novae  Ecclesiae  est  probabile 
praejudicium  circumstantium  Ecclesiarum  jam  aedi¬ 
ficatarum,  et  canones  ad  id  respiciendum  esse  prae¬ 
cipiunt,  ut  can.  44,  caus.  16,  quaest.  1  et  cap.  1  de 
nov.  oper.  nuntiat.,  ibi.  «  Nulla  Ecclesia  in  praeju¬ 
dicium  alterius  est  construenda.  >  Praejudicium  au¬ 
tem  in  pluribus  esse  potest,  puta  ex  diminutione 
decimarum,  oblationum,  aliarumque  possessionum 
aut  jurium,  et  etiam  consuetarum  eleemosynarum 
pro  Ecclesiis  regularium.  Unde  est  quod  in  an¬ 
tecessum  debeant  audiri  circumjacentes  Rectores 
Ecclesiarum,  patroni  aliique,  ut  objiciant  si  eis 
praejudicium  adveniat  ex  hac  nova  aedificatione; 

et  si  id  non  fiat,  isti  possunt  aedificanti  novum 
opus  nuntiare  ex  cap.  1  et  2  de  novi  operis  nun¬ 
tiatione ex  quo  fit  ut  debeat  cessari  a  constru¬ 
ctione  aedificii,  et  si  quid  deinde  fuerit  molitum, 
debeat  utpote  attentatum  destrui  expensis  aedifi¬ 
cantis,  antequam  in  causa  procedatur.  Episcopus 
autem  videbit  de  probabilitate  istorum  praejudi¬ 
ciorum  et  debet  deferre  justis  reclamationibus.  Ali¬ 
quando  tamen  Ecclesiae  aedificatio  est  necessaria, 
ut  in  casu  contemplato  a  Concilio  Tridentino  sess.  21, 
cap.  4 ,  de  reform.,  et  tunc  Episcopus,  auditis  par¬ 
tibus,  procedere  quoque  valet  ad  aedificationem  no¬ 
vae  Parochialis  Ecclesiae  ipsis  invitis,  quemad¬ 
modum  fuse  expositum  est  in  titulo  De  praebendis; 
ibique  declaratum  quomodo  providendum  sit  ex¬ 
pensis  necessariis  pro  illa  necessaria  constructione. 

3.°  Altera  pars  tituli  loquitur  de  reparatione 
Ecclesiarum.  Hoc  a  jure  vocatur  opus  necessarium, 
a  quo  exemptio  non  fit,  nisi  quando  sufficientia 
media  non  habentur  ad  hoc  opus  implendum,  ut 
patet  ex  Concilio  Tridentino  sess.  21 ,  cap.  7,  de 
reform.  Tota  proinde  quaestio  in  hoc  est,  ut  juxta 
canones  quaeramus  quarum  personarum  expensis 
debeat  fieri  haec  reparatio.  Cum  vero  nequeat  dari 
unum  idemque  responsum  pro  reparatione  omnium 
Ecclesiarum,  hinc  secundum  monitum  Doctorum 
distinguimus  Ecclesias  in  Cathedrales,  Collegiatas, 
Parochiales,  et  simplices.  — -  Quod  attinet  ad  re¬ 
parationem  Ecclesiarum  Cathedralium,  quo  sub 
nomine  veniunt  quoque  Ecclesiae  metropolitanae. 

primatiales  et  patriarchales,  rem  clare  exponit  Spe- 
rellius  in  Decisione  68,  num.  20:  «  Si  agitur  de 
»  instauranda  Ecclesia  Cathedrali  latior  distinctio 
»  seu  graduatio  facienda  est,  nam  et  hoc  in  casu 
»  prius  ad  portionem  pro  fabrica  destinatam,  deinde 

>  recurrendum  est  ad  consuetudinem;  quibus  ces- 
»  santibus  Episcopus  tenetur  dare  quartam  partem 
»  fructuum  suae  mensae  tam  praesentium  quam 

>  futurorum :  qua  non  sufficiente  pro  fabrica  neces- 

>  saria,  non  tamen  ad  ornatum,  tenentur  canonici 
»  de  praebendis  (deducto  ne  egeant)  contribuere; 
»  et  illis  quoque  non  sufficientibus  possunt  ceteri 
»  in  dicta  Ecclesia  beneficiati  juxta  vires,  et  deinde 
»  etiam  totus  Clerus  ab  Episcopo  cum  consensu 
»  majoris  partis  Capituli  ad  contribuendum  cogi; 
»  et  denique  in  subsidium  tenetur  contribuere  po- 
»  pulus:  ita  latissime  varias  antiquorum  reassu- 
»  mens  opiniones  consuluit  Boerus,  cons.  3,  et  Bar- 
»  bosa,  cons.  25,  coi.  3.  Manutentio  autem  seu 
»  reaedificatio  Ecclesiae  aediumque  illi  adnexarum 
»  eodem  jure  definitur  juxta  can.  Boni  principis, 

>  dist.  96.  »  —  Relate  ad  Collegiatas  Ecclesias,  de¬ 
ficientibus  redditibus  fabricae  et  consuetudine  ut 
supra,  tenetur  Episcopus  concurrere,  si  consuetudo 
id  ferat,  prout  judicatum  fuit  in  Castellanet . ,  24  Ju¬ 
lii  4858,  et  secundo  Clerus  de  eadem  Collegiata 
cum  illa  gradatione  anterius  relata.  Caeterum  hodie 
pro  Italia  et  insulis  adjacentibus  observanda  est 
Constitutio  Benedicti  XIII,  quae  incipit  «  Pius  et 
misericors  »  data  quarto  Idus  Martii  4725 ,  qua 

cavetur,  ut  ad  restaurationem  Cathedralis  omnes 
beneficiati  Dioecesis,  exceptis  beneficiis  Collegia- 
tarum,  teneantur  solvere  primo  anno  mediam  an- 
natam  seu  dimidium  reddituum  beneficialium  pri¬ 
mi  anni;  et  similiter  pro  restauratione  Collegiatae 
omnes  ejusdem  beneficiati  teneantur  eamdem  me¬ 
diam  armatam  solvere,  a  qua  persolvenda  neque 
immemorialis  consuetudo  absolvere  potest.  Con¬ 
sultissime  autem  advertit  Lucidi  op.  cit.,  part.  1, 
vol.  1,  pag.  63:  «  Quoniam  per  hanc  Benedicti  XIII 
Constitutionem  sacrorum  canonum  statuta  et  prae¬ 
sidia  sublata  vel  imminuta  non  sunt,  firmissimum 
remanere  decernitur  reparandae  Cathedralis  onus, 
quod  Episcopis  a  jure  injunctum  est;  neque  etiam 
eadem  constitutio  habet  locum,  quando  reperitur 
opus  seu  patrimonium  peculiare  fabricae  suffi¬ 
cienter  instructum,  aut  onus  vel  obligatio  restau¬ 
rationis  ac  tuitionis  residet  penes  communitates 
laicorum,  vel  adsunt  dictarum  Ecclesiarum  pa¬ 
troni,  qui  nisi  reparare  velint  ac  manutenere  eas¬ 
dem  Ecclesias,  earum  patronatum  amittunt.  » 

4.°  Pro  reparatione  Ecclesiae  Parochialis  ha¬ 
bentur  statuta  Concilii  Tridentini  sess.  21,  cap.  7 
de  rejorm.  Series  autem  per  gradus  eorum,  qui 
tenentur  ad  hanc  reparationem  Ecclesiae  Paro¬ 
chialis  datur  a  S.  Congregatione  Concilii  in  Spo- 
letana  Restaurat.  Dom.  Parochial.  diei  18  De- 
rembr.  1847  in  haec  verba:  «  Itaque  primo  loco 
Ecclesiarum  Parochialium  statui  prospiciendum 
est  ex  fructibus  et  proventibus  Ecclesiae.  Secundo 

sumptibus  eorum,  qui  ex  Constitutione  aliqua  vel 
statuto  ad  id  obligantur.  Tertio  loco,  eorum  ex¬ 
pensis,  si  qui  sunt,  qui  ex  antiqua  ac  certa  con¬ 
suetudine  obstringuntur:  haec  autem  ad  inducen¬ 
dam  coactionem  esse  debet  idonea.  Inter  illos... 
nedum  privatae  personae,  sed  et  moralia  ut  ajunt, 
corpora ,  ex.  g.,  municipia  comprehenduntur,  uti 
statuit  haec  S.  C.  in  Balneor.  Rest.  Eccl.  Par. 
15  Septemb.  1838 ,  con jirmaia  diei Februar .  1840 . 
Quarto,  expensis  Parochi,  si  tamen  idem  Parochus 
amplo  censu  potiatur,  et  postquam  necessarii  ad 
ejusdem  alimoniam  sumptus  deducti  fuerint:  quod 
si  congruo  censu  destitutus  sit,  a  reparationum 
onere  exemptus  abire  permittitur.  Et  hac  quidem 
in  sede  una  cum  Parocho  locum  habere  debere  non 
solum  ii,  qui  pensiones,  (dummodo  hae  libere  as¬ 
signatae  non  fuerint)  ex  Parochiali  dote  percipiunt, 
sed  etiam  qui  simplicia  beneficia  in  Ecclesia  Pa¬ 
rochiali  possident.  Quinto  loco,  onus  reficiendi  Pa- 
rochiale  templum  Patronis  imponitur,  si  nimirum 
patronatus  jura  retinere  velint.  Porro  Patronis  con¬ 
gruus  terminus  praefigitur,  ut  Ecclesiam  reparent, 
quo  inutiliter  elapso,  omni  patronatus  jure  ceci¬ 
disse  declarari  possunt.  (Vide  Bened.  XIV  Inst ., 
cap.  100,  n.  14  et  recenter  S.  C.  Ep.  et  Reg.  in 
Bononien.  Reaed.  Eccl.  15  Jan.  1855).  Sexto  loco, 
ad  taxationem  populi  deveniendum  est,  sicuti  vi¬ 
dere  licet  in  Imolen.  Rest.  Eccl.  Par.  6  Septemb. 
1785,  ubi  S.  C.  definivit  ad  reparationem  Ecclesiae 
teneri  populum  et  possidentes  in  districtu  Paroe- 

ciae  per  aes  et  libram,  et  hujusmodi  declarationem 
confirmavit  die  10  Jan.  1784.  Exceptio  fit,  si  Pa¬ 
roeciae  incolae  pauperrimi  sint,  tunc  enim  adigi 
nequeunt.  Septimo  loco,  si  Parochialis  Ecclesia 
censu  divite  praedita  sit,  quin  Parochi  redditus  ne¬ 
quaquam  distinguantur,  census  hujusce  partem 
alienandi  facultas  postulari  poterit,  ad  sacras  aedes 
reparandas,  vel  a  fundamentis  extruendas.  Prae¬ 
ter  haec,  alia  etiam  suppetunt  extra  ordinem  re¬ 
media  ope  S.  Congregationis  obtinenda,  videlicet 
Capelaniarum  suspensio  ut  in  Tiburtina  Susp., 
cap.  17,Febr.  1816 ,  census  impositio  super  bonis 
Ecclesiae  S.  C.  Forolivien.  13  Jun.  1789 ,  ad  1. 

dub .,  ac  etiam  Missarum  reductio  in  Veliternen. 

* 

Susp.  Miss.  18,  Septemb.  1790,  ad  1  dub.  » —  Ea 
vero  quae  de  reparatione  Ecclesiae  sancita  sunt, 
reparationi  quoque  domus  Parochialis  similiter  ac- 
comodantur,  prout  pluribus  adductis  Superiorum 
temporum  declarationibus  eadem  S.  Congregatio 
confirmavit  in  citata  causa  Spoletana.  — Deum  pro 
reparatione  Ecclesiarum  simplicium  dicendum  est, 
eam,  deficiente  fabrica  et  redditibus  Ecclesiae  ad 
ejus  reparationem  et  manutentionem  destinatis,  vel 
consuetudine  vel  legato  vel  statuto,  faciendam  esse 
sumptibus  patroni,  (si  est  juris-patronatus),  et  si 
post  terminum  ipsi  Patrono  praefigendum  non  re¬ 
ficitur,  poterint  aliis  cedi,  qui  ex  reparatione  jus- 
patronatus  acquirent,  ut  statuit  S.  Congregatio 
Episcoporum  et  Regularium  in  Mutinen.  2  Maii 
1601,  quod  habet  locum  etiam  in  Capellis  et  AI- 

taribus  Patronorum  sitis  in  Ecclesiis  Parochialibus 
et  aliis,  ut  censuit  S.  Congr.  in  Faren.  10  Ju¬ 
nii  1848.  Quod  si  non  habeat  Patronum,  omnibus 
praedictis  deficientibus  ad  eam  complendam  te¬ 
netur  beneficiarius  seu  rector,  si  beneficium  sit 
pingue,  nempe  de  superfluis  post  honestam  ejus 
tuitionem;  secus  si  sit  tenue  et  beneficiatus  seu 
Rector  resideat,  et  Ecclesiae  servitium  operamque 
praestet.  —  Idem  ordo  servandus  est  ad  provi¬ 
dendas  sacras  aedes  et  Altaria  de  suppellectibus.  — 
At  si  haec  quae  indicavimus  praestari  nequeunt 
pro  Ecclesiasiarum  reparatione,  tunc  juxta  Concilii 
Tridentini  decretum  eit.,  sess.  21,  cap.  7,  fit  locus 
Ecclesiarum,  sacellorum  et  Altarium  demolitioni, 
et  beneficiorum  translationi,  aliisque  ibi  comme¬ 
moratis.  —  Hic  notandum  est  sacris  ornamentis 
Cathedralium  Ecclesiarum  fuisse  provisum  per 
Constitutiones  Pontificias  Pii  V  «  Romani  Ponti¬ 
ficis  procidentia  »  die  5  Kalendas  Septembris  1567 
et  Pii  IX  «  Quum  illud  »  diei  1  Junii  1847  re¬ 
latas  a  Lucidi  op.  et  loc.  eit. 


TITULUS  XLIX. 


De  Immunitate  Ecclesiarum ,  Coemeterii 
et  rerum  ad  eas  pertinentium. 

l.°  Quamvis  juxta  rubricam  tituli  hic  non 
comprehendatur  immunitas  personarum  ecclesia¬ 
sticarum,  nihilominus  de  ea  quoque  agendum  hic 
censemus,  quia  nonnulla  habentur  capita  in  De¬ 
cretalibus  Gregorii  IX,  quae  hanc  respiciunt  per¬ 
sonalem  immunitatem,  licet  de  ea  jam  sermo  in 
diversis  titulis  factus  sit  et  postmodum  fiet.  Im¬ 
munitas  a  Doctoribus  fere  eodem  modo  definitur, 
sed  magis  completa  mihi  videtur  definitio  tradita 
a  Reiffenstuel,  h.  t.,  num.  4 ,  quae  complectitur 
omnes  ejus  species,  nempe  quod  sit :  «Jus,  quo 
Ecclesia,  et  alia  loca  sacra,  nec  non  personae  ec¬ 
clesiasticae  ac  res  ipsarum  liberae  et  immunes  sunt 
a  muneribus  et  oneribus  saecularibus,  atque  ab 
actibus  eorum  sanctitati  et  reverentiae  debitae  re- 

pugnantibus.  »  Dividitur  autem  haec  immunitas  in 
personalem,  realem,  et  localem.  Immunitas  perso¬ 
nalis  eximit  Clericos  aliasque-  personas  ecclesia¬ 
sticas  ab  obeundis  illis  civilibus  actibus,  quos  alii 
cives  necessario  obeunt  lege,  more,  imperiove  ejus, 
qui  jubendi  habet  potestatem,  quae  proprie  solent 
vocari  munera  ex  leg.  214  Digestor .,  de  verb.  si¬ 
gni/.,  et  ab  omnibus  aliis  civilibus  oneribus  mere 
personalibus,  prout  essent  taxae,  quae  dicuntur 
capitationes.  Immunitas  realis  res,  quae  ad  perso¬ 
nas  et  loca  ecclesiastica  pertinent,  a  quibuscumque 
tributis,  vectigalibus,  et  similibus  oneribus  pen¬ 
dendis  liberat.  Localis  demum  immunitas  respicit 
Ecclesias  aliaque  loca  sacra  et  religiosa,  et  propter 
reverentiam  certas  actiones  in  eis  fieri  prohibet. 

2.°  Immunitatem  hanc  ecclesiasticam  plenis¬ 
simo  jure  tum  pontificio,  tum  etiam  civili  jamdiu 
viguisse  omnes  facile  admittunt.  Tantummodo  in¬ 
ter  Doctores  quaestio  est  de  origine  ejusdem.  Et 
in  hoc  sunt  plures  sententiae.  Prima  tenet  cum 
Layman,  lib.  4,  tract.  9,  c.  8,  num.  1>  et  pluribus 
hanc  immunitatem  introductam  esse  jure  divino 
scilicet  naturali  et  positivo,  ad  quod  ostendendum 
utuntur  argumentis:  —  1°  ex  communi  calculo 
omnium  nationum,  etiam  quae  viverent  in  falsa 
religione,  quae  retinuerunt  templa,  personas  cultui 
mancipatas,  resque  ad  eas  pertinentes  exemptas 
esse  a  principum  auctoritate,  quae  communis  opi¬ 
nio  explicari  nequit  nisi  admittendo  in  hoc  di- 
ctamen  legis  naturalis,  —  2°  quod  istius  immu- 

nitatis  initia  in  Ecclesia  lateant,  et  ubique  ac 
semper  viguerit,  atque  consuetudo  contraria  reco¬ 
gnita  semper  fuerit  irrationabilis,  prout  ab  omnibus 
Doctoribus  catholicis  talis  retinetur,  —  3°  quod 
nonnullis  verbis  Christi  Matth.  cap.  17  v.  25  ro¬ 
boratur,  et  —  4°  clarissimis  dictionibus  Bonifa- 
cii  VIII  cap.  4  de  censib.  in  VI  et  Concilii  Tri- 
dentini  sess.  25,  cap.  20,  de  reform.  Contrariam 
sententiam  tenet  Alciatus  in  cap.  cum  non  ab  homi¬ 
ne  de  judic .,  Gonzalez  in  cap.  4  h.  t.,  num.  8, 
aliique,  nempe  hanc  inductam  esse  ex  jure  humano, 
scilicet  ecclesiastico,  ex  hoc  quod  ex  jure  naturali 
non  habeamus  nisi  convenientiam  non  vero  prae¬ 
cisum  jus  immunitatis,  et  in  lege  cbristiana  im¬ 
munitatis  ejusdem  non  habeamus  vestigium,  pro¬ 
inde  ea  processit  ex  lege  ecclesiastica.  Haec  tamen 
altera  sententia  non  est  confundenda  cum  illa  quam 
amplexi  sunt  paucissimi  inter  Doctores  catholicos, 
et  est  communis  inter  eterodoxos,  scilicet  hanc  im¬ 
munitatem  ortum  habuisse  simpliciter  ex  conces¬ 
sione  potestatum  civilium  et  pia  Imperatorum  lar¬ 
gitione;  quod  indultum,  ut  ferunt  moderni  Juris 
publici  tractatores  Ecclesiae  infensi,  mutata  tem¬ 
porum  et  societatis  conditione  est  tollendum,  cum 
hodie  vigeat  principium,  quo  omnes  in  societate 
quavis  debeant  esse  aeque  legi  subjecti.  Mihi  magis 
fundata  videtur  cum  Lessio,  lib.  2,  de  justit.  et 
jure,  cap.  32,  num.  2,  aliisque  sententia,  quae  tenet 
immunitatem  ecclesiasticam  habere  fundamentum 
in  jure  divino  et  naturali,  sed  formaliter  esse  re- 

petendam  ex  jure  ecclesiastico,  videlicet  ex  cano¬ 
nicis  sanctionibus,  quas  christiani  principes,  prout 
debebant  recognoverunt.  Revera  certum  est,  quod 
ex  jure  naturali  non  habemus  nisi  convenientiam 
de  statuenda  immunitate  ecclesiastica,  cum  sit  ma¬ 
xime  decens  ut  Ecclesiae,  personae  et  bona  ad  illas 
pertinentia  constituantur  immunia  ;  sed  convenien¬ 
tia  non  constituit  jus  praecisum  et  formale:  ex  al¬ 
tera  vero  parte,  in  lege  evangelica  non  habemus 
praescriptum  de  hac  immunitate,  quin  imo  posset 
argui  hanc  non  esse  ab  eo  requisitam  propter  illa 
verba  Christi  «  reddite  ergo  quae  sunt  Caesaris 
Caesari,  et  quae  sunt  Dei  Deo...»  Quod  igitur  est 
formale  in  ea  lege  immunitatis  venit  ex  praescripto 
auctoritatis  ecclesiasticae.  Ecclesia  siquidem  a 
Christo  habuit  auctoritatem  ea  omnia  statuendi, 
quae  ipsa  cognosceret  esse  pro  suo  honore  ac  con¬ 
venientia  maxime  utilia ;  et  in  hac  recepta  pote¬ 
state  insistens  constituit  legem  immunitatis  respi¬ 
cientem  loca  sacra  vel  religiosa,  personas  et  bona  ad 
ipsas  pertinentia.  Qui  proinde  non  respicit  ad  istam 
Ecclesiae  sanctionem  spernit  potestatem  a  Christo 
Ecclesiae  concessam,  Dei  proinde  ordinationi  re¬ 
sistit.  Et  hoc  sensu  debent  intelligi  verba  Boni- 
facii  VIII  in  citata  Decretali,  et  Concilii  Tridentini 
in  sess.  25,  cap.  20.  Hinc  pariter  est  quod  con¬ 
traria  consuetudo  retenta  sit  ut  irrationabilis  et 
corruptela;  quia  non  tam  legem  ecclesiasticam  im¬ 
petebat  quam  ipsam  Ecclesiae  Auctoritatem.  Ex 
hoc  explicatur  quomodo  principes  christiani  ad  eam 

respicere  debuerunt,  eamque  legem  recognoscere. 
Quemadmodum  enim  principes  civiles  absque  pia¬ 
culo  nequiverunt  non  recognoscere  Ecclesiam,  sic 
pariter  non  potuerunt  non  ratas  habere  regulas 
ab  ea  propositas  de  immunitate  ecclesiastica.  Ista 
proinde  non  fuit  libera  Principum  concessio,  sed 
necessaria  recognitio.  Ex  quo  facile  intelligitur 
quid  putandum  sit  de  sententia  illorum  aulicorum 
juristarum,  qui  censent  Principes  et  Statum  posse 
semel  recognitam  legem  immunitatis  hodie  non 
amplius  recognoscere  vel  abnegare.  Namque  im¬ 
primis  eos  urgemus  hoc  argumento,  quod  sicut 
antiquitus  ex  dictis  fuit  necessaria  recognitio,  sic 
et  nunc  abnegatio  non  fiat  sine  maxima  injustitia 
et  impietate.  Ad  deinde  contra  eos  est  illud  juris 
principium  «  quod  semel  placuit,  amplius  displicere 
non  potest.  >  Quod  si  illae  immunitatis  leges  ex 
mutata  societatis  conditione  amplius  servari  ab¬ 
sque  dispendio  nequeunt,  una  relinquitur  civilibus 
principibus  via  se  componendi  cum  auctoritate  ec¬ 
clesiastica,  et  ista  se  exorabilem  esse  atque  prom¬ 
ptam  ad  has  leges  attemperandas  novae  societatum 
civilium  conditioni  non  semel  professa  est,  et  de 
facto  pluries  id  praestitit  in  Concordatis  legibus 
cum  diversis  nationibus  initis.  Quod  cum  ex  una 
parte  demonstret  arbitrarium  et  non  qualificabilem 
agendi  modum  illorum  Guberniorum,  quae  proprio 
marte  et  irrequisita  Ecclesia  leges  illas  violarunt, 
imo  resciderunt ;  ex  altera  arguere  facit  has  leges 
non  esse  de  jure  divino  sed  formaliter  saltem  pro- 

cedere  ex  jure  ecclesiastico ;  in  his  enim  quae  de 
jure  divino  sunt  Ecclesia  non  admittit  nec  admit¬ 
tere  potest  transactionem,  et  amicabilem  compo¬ 
sitionem,  ex  qua  aliquid  remittitur,  sed  tantum  in 
iis,  quae  ecclesiastici  juris  sunt.  Quas  vero  mu¬ 
tationes  in  hac  re  fecerit  Ecclesia,  inferius  indi¬ 
cabimus  postquam  immunitatis  legem  proposue¬ 
rimus. 

3.°  Immunitatem  personalem  Clericorum  do¬ 
cet  cum  communi  Schmalzgrueber  h.  t.,  nam.  9, 
importare  :  —  1°  privilegium  canonis,  —  2°  pri¬ 
vilegium  fori,  —  3°  exemptionem  ab  obligatione 
legum  civilium,  —  4°  exemptionem  ab  oneribus 
personalibus,  —  5°  exemptionem  ab  oneribus  pa¬ 
trimonialibus.  —  Cumque  de  primis  tribus  in  aliis 
titulis  sit  sermo,  hic  de  quarta  tantum  exemptione 
agemus,  reservantes  loqui  de  quinta  in  immunitate 
reali.  Inter  onera  personalia  recensebatur  anti¬ 
quitus  Capitatio ,  de  qua  in  Leg.  unie.  Cod.  de 
capitatione  cimam,  quae  nostris  temporibus  cor- 
respondet  Taxae  sulV  industria  e  mestieri,  et  hodie 
uni  ex  articulis  Taxae  di  ricchezza  mobile.  Huic 
taxae  Clerici  non  subdebantur  ex  cap.  1  h.  t. 
in  VI,  et  leg.  1 .  et  2.  Cod.  de  Episc.  et  Cleric. 
Sicut  erant  immunes  a  muneribus  publicis  tutelae, 
curatelae  et  militiae;  imo  hoc  militiae  munus  exer¬ 
cere  non  poterant,  can.  19,  caus.  23,  qaaest.  8, 
neque  in  bello  defensivo,  excepta  gravissima  ne¬ 
cessitate,  de  qua  Doctores  loquuntur  in  exposi¬ 
tione  cap.  2  h.  t.  —  Nomine  autem  Clerici  utpote 

in  re  favorabili  comprehendebantur  omnes,  de  qui¬ 
bus  sermo  habitus  est  in  titulo  primo  hujus  libri.  — - 
Immunitas  porro  realis  eximebat  a  quacumque 
taxa  vel  tributo  omnia  bona  vel  fundos  ad  Ec¬ 
clesias  pertinentes  hoc,  est  omnes  fundos  com¬ 
putatos  in  patrimonio  Ecclesiae  sic  dictos  eccle¬ 
siasticos,  etiamsi  Ecclesia  super  his  servasset 
tantum  dominium  directum,  comprehensis  quoque 
fundis  beneficiorum,  imo  et  eos,  qui  quavis  ratione 
ad  patrimonium  Clericorum  pertinerent,  super  qua 
re  videri  potest  inter  alios  Auctores  Giraldi  in  op. 
cit.j  part.  1 ,  sect.  634 ,  referentem  Decreta  SS.  Con¬ 
gregationum.  Atque  haec  immunitas  realis  non  po¬ 
terat  violari  ab  ipsis  Clericis  pendendo  Guberniis 
taxas  absque  incursu  censurarum,  cum  hic  appli¬ 
caretur  principium  «  iis,  quae  jure  publico  statuta 
sunt,  non  potest  pactionibus  privatorum  obviari.  » 
Cavebatur  autem  in  jure  ecclesiastico,  quod  loca 
pia  et  Clerici  succurrerent  extraordinariis  neces¬ 
sitatibus  Statuum,  recepta  venia  et  profata  causa 
ab  Episcopo  vel  a  Romano  Pontifice  ex  cap.  3 
et  7  h.  t.  —  Demum  ex  immunitate  locali  statutum 
erat,  ut  in  Ecclesia  aliisque  locis  Deo  sacris  vel 
religiosis  non  possent  agi  neque  causae  criminales 
neque  civiles,  aliaque  negotia  profana,  quippe 
dedicata  essent  exclusive  divino  cultui,  vel  quia 
ea  occupaverat  Religio.  At  insuper  loca  haec  prae¬ 
bebant  asylum  iis  personis,  quae  ad  ea  confugis¬ 
sent,  ne  possent  a  justitia  quoque  pubblica  appre¬ 
hendi ;  quamdiu  in  iis  mansissent;  imo  nec  indi- 

recte  poterat  impediri,  ne  ad  haec  loca  accederent, 
aut  in  iis  manerent;  et  si  nihilominus  captae  fuis¬ 
sent,  debebant  in  loco  sacro  restitui  interminatis 

( 

gravissimis  poenis  in  eos;  qui  jus  hoc  asyli  vio- 
lassent,  exceptione  facta  graviorum  criminum,  pro 
quibus  non  concedebatur  hoc  privilegium.  Nec 
repellebantur  a  participatione  hujus  privilegii  per¬ 
sonae  etsi  non  fuissent  inter  christianos  com¬ 
putatae,  sed  exceptio  erat  criminum  commisso¬ 
rum,  ad  quae  attendebatur.  In  exponendis  hisce 
speciebas  diversis  immunitatis  Doctores  fuso  ca¬ 
lamo  procedunt,  qui  consuli  possunt,  et  praesertim 
Reiffenstuel  et  Schmalzgrueber  ac  Giraldi  cit.  se¬ 
ctione. 

4.°  Praedictum  immunitatis  privilegium  ex 
Dei  ordinatione  ab  Ecclesia  inductum  et  a  Statibus 
recognitum  erat  maxime  rationabile  et  Ecclesiae 
ac  societati  quam  perutile.  Quod  enim  respicit  im¬ 
munitatem  personalem,  interest  quod  ministri  Re¬ 
ligionis,  aliaeque  personae  Deo  dicatae  in  honore 
sint  et  quod  servitio  divino  mancipatae  saecula¬ 
ribus  negotiis  agendis  non  distrahantur.  Optima 
est  ratio,  quae  redditur  in  cit.  can.  19 ,  catos.  23 , 
quaest.  8 :  «  militum  Christi  est  Christo  servire, 
militum  vero  saeculi  saeculo.  »  Societati  autem  ci¬ 
vili  maximum  emolumentum  afferunt,  cum  Reli¬ 
gioni  inserviant,  quae  fundamentum  est  cujusque 
civilis  Reipublicae.  Exempta  pariter  haberi  bona 
Ecclesiarum  optime  confert  bono  civilis  societatis, 
quippe  id  recognitum  sit  a  quibuscumque  bene  mo- 

ratis  Rebuspublicis,  etiamsi  falsae  Religioni  essent 
addictae  hoc  sub  principio,  nempe  exempta  esse  a 
Status  jurisdictione  ea  bona,  quae  divino  cultui  quo¬ 
modocumque  essent  addicta.  Demum  quod  spectat 
ad  exemptionem  localem,  id  pariter  admissum  est 
communi  populorum  consensu.  Nullaenimtam  fera 
gens  fuit,  quae  non  distingueret  inter  forum  et  tem¬ 
plum,  ac  non  putaret  templa  esse  sedem  divinitatis, 
proinde  esse  exclusive  exercitio  religionis  et  cultui 
addicta;  ac  denique  nulla  fuit  tam  impia  gens,  quae 
sontes  amplectentes  Altaria  persequeretur  et  ca¬ 
peret  facta  distinctione  inter  crimina  graviora  et 
minus  gravia.  Et  revera  societates  civiles  Chri¬ 
stianae  legem  hanc  seu  privilegium  per  plura  sae¬ 
cula  libentes  respexerunt,  quamvis  non  defuerint 
casus  violationis,  prout  in  humanis  aliquando  ac¬ 
cidit.  Verum  sub  fine  saeculi  decimioctavi  instante 
spiritu  ribellionis  et  odii  contra  catholica  sacra  ac 
invadente  quoque  gubernia  civilia  longe  aliter  res- 
cesserunt.  Imprimis  enim  contraitum  est  privi¬ 
legio  immunitatis  realis,  et  bona  pertinentia  ad  Cle¬ 
ricos,  Ecclesias,  et  loca  pia  subjecta  sunt  iisdem 
taxis  et  gravaminibus,  quibus  bona  laicorum  sub¬ 
debantur  plaudentibus  pluribus  incautis,  quasi  ex 
hoc  fieret  quod  eorum  taxae  minuerentur,  quae 
tamen  semper  aggravatae  sunt;  donec  hodierno 
tempore  pene  disparuerit  Ecclesiae  patrimonium 
in  bonis  stabilibus.  Pro  hac  servanda  immunitate 
reali  non  putavit  S.  Sedes  amplius  insistere  neque 
reclamare,  et  toleravit  quod  Ecclesia  et  Clerici  re- 

late  ad  bona  essent  in  eadem  conditione  a.c  caeteri 
laici.  Hinc  est,  quod  in  Constitutiene  «  Apostolicae 
Sedis  »  disparuerint  omnes  censurae  latae  contra 
eos,  qui  super  bonis  Ecclesiae  vel  Clericorum  im¬ 
ponunt  taxas,  prout  Superioribus  Canonibus  ple¬ 
ctebantur.  Atque  in  hac  re  Ecclesia  prudentissime 
egit  ad  cessandam  invidiam  aemulationemque, 
quasi  vellet  ditescere  alienis  dispendiis,  dici  proinde 
potest  immunitatem  realem  saltem  ex  non  recla¬ 
matione  Ecclesiae  vel  ex  ejus  taciturnitate  in  praxi 
cessasse.  Verum,  ut  in  antecessum  innuimus,  non 
remansit  Ecclesiae  conditio  sicut  et  aliorum  quo¬ 
rumcumque  privatorum,  sed  ejus  bona  rapta  et 
usurpata  sunt,  contra  quae  crimina  in  citata  Con¬ 
stitutione  «  Apostolicae  Sedis  »  habentur  plures  in¬ 
terminatae  censurae.  Ad  tuendam  immunitatem 
personalem  Clericorum  duo  articuli  propositi  sunt 
in  citata  Constitutione  ab  antiquis  Canonibus  de¬ 
sumpti,  nempe  articulus  VII  in  excommunicatio¬ 
nibus  latae  sententiae  speciali  modo  Romano 
Pontifici  reservatis,  et  articulus  II  inter  excommu¬ 
nicationes  Papae  simpliciter  reservatas,  quod  im¬ 
portat  eam  legem  juxta  Ecclesiae  praescriptum 
adhuc  vigere.  Specialiter  tamen  attendenda  est  di¬ 
spositio  praecitati  articuli  VII,  cujus  tenor 'est ; 
«  Cogentes  sive  directe  sive  indirecte  judices  laicos 
ad  trahendum  ad  suum  tribunal  personas  eccle¬ 
siasticas,  praeter  canonicas  dispositiones,  item 
edentes  leges  vel  decreta  contra  libertatem  aut  jura 
Ecclesiae.  »  Ex  quo  facile  intelligi  potest  quaenam 

sit  differentia  inter  antiquos  canones,  et  hanc  Con¬ 
stitutionem,  in  qua  anatemate  plectuntur  non  illi, 
qui  quomodocumque  coguntur,  etiamsi  trahant 
personas  ecclesiasticas  ad  suum  tribunal,  sed  so¬ 
lum  cogentes,  proinde  in  facto  hic  articulus  cen¬ 
surarum  est  interpretationis  restrictae  et  admodum 
rarae,  et  paucas  numero  personas  comprehendit 
in  prima  parte.  Solummodo  in  altera  parte  com¬ 
prehendit  omnes,  qui  edunt  leges  vel  decreta  contra 
libertatem  et  jura  Ecclesiae.  Adde  in  articulo  fa¬ 
ctam  esse  exceptionem  canonicarum  dispositio¬ 
num.  Quae  canonicae  dispositiones  verificantur 
tum  si  procedant  ad  morem  regulae,  tum  ad  mo¬ 
rem  rescripti.  Et  ad  morem  regulae  comprehendunt 
leges  generales  in  casibus  determinatis,  et  pacta 
concordata  cum  diversis  nationibus,  in  quibus  mo¬ 
dificata  est  lex  de  immunitate  personali  ecclesia¬ 
sticorum,  prout  videre  est  in  tenore  eorumdem 
pactorum.  Sub  nomine  vero  Rescripti  veniunt  quae¬ 
cumque  facultates  concessae  hac  super  re  a  Con¬ 
gregationibus  Romanis ;  prout  pro  emergentibus 
circumstantiis  dantur,  et  inferius  notabuntur.  Hic 
verba  facienda  sunt  de  lege  conscriptionis  pro  mi¬ 
litia,  quae  ex  suageneralitate  comprehendens  quos¬ 
cumque  cives  viginti  annorum  aetatem  attingentes, 
nullumque  habens  respectum  ad  statum  clericalem 
maxime  laedit  immunitatem  ecclesiasticam.  Exinde 
Ecclesia  eam  magnopere  lamentata  est  utpote  edu¬ 
cationi  ecclesiasticae  juvenum  Clericorum  adver¬ 
sam,  et  proinde  contrariam  quoque  libertati  Reli- 

gionis,  quod  principium  moderni  Status  admittunt. 
Illam  legem  propter  suam  generalitatem  esse  in¬ 
consultam,  et  bono  privatorum  ac  publico  totius 
societatis  oppositam  propter  alios  etiam  respectus 
viri  docti  demonstrarunt.  At  in  irritum  usque  adhuc 
tales  conatus  cesserunt;  namque  hodierni  Statuum 
legislatores,  potius  quam  ad  culturam  et  veram 
civilitatem,  attendunt  ad  augendas  vires  materiales 
seu  ad  vim  armatam,  tamquam  si  exercitus  ma¬ 
gnitudo  esset  civilis  gubernii  unicum  rectae  admi¬ 
nistrandae  reipublicae  medium.  Immunitati  locali 
demum  .  asserendae  et  servandae  intendit  Ecclesia 
propter  honorem  ecclesiarum,  et  si  ea  laedatur  re¬ 
clamare  non  cessat,  quamvis  a  guberniis  civilibus 
haec  non  attendatur.  Exinde  est,  quod  in  cit.  Con¬ 
stitutione  «  Apostolicae  Sedis  »  inter  excommunica¬ 
tiones  Summo  Pontifici  simpliciter  reservatas  lega¬ 
mus  sub  art.  5  excommunicationi  latae  senten¬ 
tiae  esse  obnoxios  «  immunitatem  asyli  ecclesiastici 
ausu  temerario  violare  jubentes  aut  violantes.  » 
Ex  quo  tamen  judices,  milites,  et  omnes,  qui  lege 
civili  coacti  violant  jus  asyli  non  incurrunt  excom¬ 
municationem,  prout  respondit  S.  Congregatio  Uni¬ 
versalis  Inquisitionis  sub  die  1  Februarii  187 1. 

5.°  Ex  quibus  hucusque  disputatis  concluditur 
Ecclesiam  hodie  insistere  in  urgenda  observantia 
immunitatis  personalis  et  localis,  cum  putaverit 
non  esse  poenis  animadvertendum  in  immunitatis 
realis  violatores;  imo  huic  privilegio  renuntiaverit 
tacite  ad  declinandam  aemulationem.  Cum  tamen 

frequentes  essent  inobservantiae  casus,  nisi  succur¬ 
reretur  induitis  in  nova  Italiae  conditione:  hinc  est 
quod  S.  Poenitentiaria  Episcopis  Ordinariis  locorum 
concessit  facultates,  ut  in  sequenti  modulo :  —  «  Sacra 
Poenitentiaria  de  speciali  et  expressa  Apostolica  Au¬ 
ctoritate,  attentis  peculiaribus  circumstantiis  Epi¬ 
scopo  N.  N.  sequentes  concedit  facultates,  quibus 
sive  per  se,  sive  per  aliam  idoneam  personam  ec¬ 
clesiasticam,  ab  eo  ad  hoc  specialiter  deputandam, 
ad  annum,  si  tandiu  praefatae  circumstantiae  per¬ 
duraverint,  pro  grege  sibi  commisso  uti  licite  va¬ 
leat.  —  Componendi  absque  strepitu  et  figura  ju¬ 
dicii  controversias  inter  personas  ecclesiasticas  et 
Regulares,  praevio  tamen  examine  super  ratio¬ 
nibus  et  documentis  ac  salva  semper  justitia.  — 
Indulgendi  quibuscumque  personis,  ut  loca  pia,  et 
ecclesiasticos  apud  judices  laicos  in  causis  civilibus 
convenire,  ac  etiam  in  causis  criminalibus,  quae 
periculum  capitis  nullimode  afferant,  accusare  va¬ 
leant,  dummodo  accusatores  aliter  propriae  in¬ 
demnitati  nequeant  consulere,  et,  quatenus  sint 
ecclesiastici,  facta  prius  protestatione  juxta  S.  Ca¬ 
nones.  —  Habilitandi  ecclesiasticos  quoscumque  ac 
loca  pia,  ut  in  judicium  coram  judicibus  laicis  tam 
active,  quam  passive  comparere  ac  proprias  causas 
civiles  tantum  ac  profanas  agere  valeant.  —  In¬ 
dulgendi  pariter  iisdem,  ut  citati  apud  forum  sae¬ 
culare  criminales  causas  agere,  et  se  defendere 
valeant.  —  Permittendi,  ut  documenta  et  acta  Epi¬ 
scopalis  Curiae  ex  Tabulario  ecclesiastico  extra- 

hantur,  et  saeculari  potestati  tradantur,  cum  ipsa 
saecularis  potestas  id  ex  officio  requisierit,  facta 
saltem  quo  meliori  ac  decentiori  modo  fieri  possit, 
declaratione,  ex  qua  pateat  ecclesiasticam  Pote¬ 
statem  ea  in  re  cedere  circumstantiarum  gravitati 
juxta  instructiones  a  S.  Sede  tributas.  —  Prae¬ 
terea  praelaudato  Episcopo  sequentes  etiam  ad 
annum  similiter  duraturas  concedit  facultates,  qui¬ 
bus  sive  per  se,  sive  per  suum  Vicarium  Gene¬ 
ralem,  vel  alium  idoneum  virum  ecclesiasticum 
pro  temporum  ratione  deputandum,  atque  etiam 
in  singulis  casibus  sive  per  confessarios  vel  alias 
idoneas  personas  ecclesiasticas  specialiter  depu¬ 
tandas  intra  fines  suae  Dioecesis,  et  pro  grege  sibi 
commisso  uti  valeat,  facta  in  unoquoque  casu  ex¬ 
pressa  mentione  Apostolicae  Auctoritatis,  vigore 
praesentis  Indulti  eidem  delegatae.  —  Permittendi 
judicibus  laicis,  aliisque  executoribus,  sibi  ob  mo¬ 
rum  integritatem  et  studio  Religionis  benevisis,  ut 
in  causis  tam  civilibus  mere  profanis,  quam  cri¬ 
minalibus  item  profanis,  quae  non  afferant  peri¬ 
culum  capitis,  ecclesiasticas  personas,  Ecclesiae 
bona,  ac  loca  pia  respicientibus  agere  possint,  ac 
hujusmodi  facultate  utantur  cum  recta  ratio,  et 
bonorum  morum  conservatio  id  postulare  videan¬ 
tur,  omnib usque  perspectum  sit  non  proprio  jure, 
sed  speciali  facultate  ab  Apostolica  Sede  delegata 
procedere.  —  Permittendi  iisdem  executoribus,  ut 
contra  delinquentes  et  suspectos,  si  ad  locum  im- 
munem  confugerint,  servatis,  quantum  fieri  potest, 

debitis  cautelis,  valeant  procedere,  remoto  scan¬ 
dalo,  caute  ac  prudenter  manifestando  facultatem 
ad  eos  actus  impetratam.  —  Excipiuntur  Episco¬ 
porum  causae  cujuscumque  generis  illae  sint.  Con¬ 
trariis  quibuscumque  non  obstantibus.  » 


TITULUS  L. 


-Ne  Clerici  vel  Monachi  saecularibus  negotiis 

se  immisceant. 


l.°  Sententiam  Apostoli  Pauli  Ep.  2  ad  Ti¬ 
motheum,  cap.  2,  «  nemo  militans  Deo  implicat  se 
negotiis  saecularibus  >  Ecclesia  antiquis  canonibus 
servatam  voluit,  prout  habetur  cap.  1  h.  t.,  aliis¬ 
que  Constitutionibus,  eamque  posuit  ut  rubricam 
istius  tituli.  Et  jure  quidem,  cum  implicatio  in  ne¬ 
gotiis  saecularibus  mentem  a  divinis  abstrahat,  et 
variis  sollicitudinibus  animum  vexet,  quod  utrum¬ 
que  vocationi  Clericorum  est  prorsus  contrarium. 
Tota  difficultas  proinde  in  hoc  est,  ut  dignoscamus 
quaenam  sint  ista  negotia  saecularia,  quibus  Cle¬ 
rici  non  debent  se  immiscere.  Negotii  saecularis 
nomine  autem  stricte  loquendo  non  veniunt  actus 
illiciti,  quippe  qui  etiam  laicis  prohibentur,  sed  illi 
qui  ad  civilem  statum  pertinent,  et  sunt  proprii 

laicorum,  atque  abstrahunt  a  spiritualibus,  proinde 
Clericis  sunt  interdicti.  Id  vero  magis  ex  positiva 
canonum  prohibitione  scimus,  quam  ex  abstracta 
notione. 

2.°  Canones  autem  utpote  negotia  saecularia 
vetant  sequentia:—  (a)  Ne  Clerici  ministri  laicorum 
liant,  nec  in  rebus  eorum  procuratores  existant,  ut 
habetur  cap.  2  h.  t.,  etiamsi  laicus  sit  princeps 
territorialis,  aut  alias  magnus  Dominus,  prout  di¬ 
citur  in  cap.  4  h.  t.  Unde  nec  Principum  vices 
gerentes,  vicedomini,  Cancellarii,  praefecti,  admi¬ 
nistratores  vel  alia  ratione  officiales  esse  possunt 
ex  cap.  5  h.  t .,  Clerici  siquidem  non  in  aula 
principum  manere  debent,  eorumque  negotia  agere, 
sed  in  Ecclesia  assiduos  se  praebere  debent:  poenae 
adversus  contrafacientes  sunt  ferendae  sententiae 
et  arbitrariae,  non  autem  ministerio  juris  infli¬ 
ctae,— (b)  officium  tabellionis  vel  Notarii  publici 
est  Clericis  interdictum  ex  cap.  8  h.  t.,  et  con- 
trafaciens  si  monitus  non  abstineat,  potest  bene¬ 
ficio  privari.  Potior  prohibitionis  ratio  non  ea  esse 
mihi  videtur,  quam  affert  Glossa  in  cap.  2  de 
usuris  in  VI,  nempe  vilitas  officii;  sed  potius  alia 
affinis,  scilicet  quod  Notarius  distentus  quotidie 
hisce  alienis  curis  non  potest  ea,  quae  sunt  Cle¬ 
ricalis  officii  sedulo  adimplere.  At  si  Notarii  offi¬ 
cium  exerceatur  in  negotiis  ecclesiasticis,  prae¬ 
sertim  in  causis  fidei,  et  ut  servari  solet  in  curia 
romana,  praecipue  in  negotiis  coram  Pontifice  ex¬ 
pediendis;  in  iis  causis  etiam  Clerici  valent  istud 

officium  exercere;  quamvis  communiter  commit¬ 
tatur  laicis,  qui  ex  quotidiana  experientia  magis 
idonei  ad  id  muneris  habentur. —  (c)  In  nonnullis 
canonibus,  praesertim  in  cap.  3  et  ult.  h.  t.,  pro¬ 
hibetur  Clericis  et  Monachis  studium  juris  et  phy- 
sices  in  publicis  universitatibus.  At  hoc  decretum 
videtur  fuisse  latum  propter  circumstantias  parti¬ 
culares  temporum.  Ut  enim  refert  Gonzalez  in  com¬ 
mentariis  ad  caput  ult.  h.  t . ,  cum  saeculo  decimo 
secundo  fuissent  libri  Pandectarum  juris  civilis  a 
Pisanis  adinventi  in  Civitate  Melphitana,  et  Lo- 
tharius  Imperator  statuisset,  ut  abrogato  Longo¬ 
bardorum  jure,  civile  observaretur  et  publice  do¬ 
ceretur,  coepit  esse  ejus  professio  apud  omnes  in 
magna  aestimatione;  proinde  etiam  Clerici  et  Mo¬ 
nachi  relicto  Monasterio,  et  neglecto  studio  theolo¬ 
giae  et  canonum  praetulerunt  vacare  juri  civili,  ac 
physicis  disciplinis  cum  dispendio  sacrarum  scien¬ 
tiarum.  Ex  hoc  Pontifices  coacti  sunt  prohibere  ha¬ 
rum  scientiarum  studium,  non  quasi  malum  esset 
in  se,  sed  relative ,  nempe  in  dispendium  doctrinae 
theologicae  et  canonicae;  quae  sunt  propriae  Cleri¬ 
corum;  atque  in  contumaces  edere  excommunica¬ 
tionis  sententiam .  A  quo  rigore  subsequentibus  tem¬ 
poribus  temperatum  est,  prout  historia  confirmat. — 
(d)  His  pariter  temporibus  inducta  fuit  alia  lex  prohi¬ 
bens,  qua,  ut  docet  Benedictus  XIV  DeSynod.  Dioe- 
ces:,lib.  XIII,  cap.  10,num.  4  etseq., nempe,  Clericis 
et  Monachis  vetabatur  exercitium  medicinae  et  chi¬ 
rurgiae,  quaeque  usque  adhuc  perseverat,  etsi  plu- 

ribus  Induitis  deinde  fuerit  id  peculiariter  permis¬ 
sum  propter  speciales  rationes  sub  conditionibus 
tamen  aliquibus  in  eo  opere  relatis.  Has  exercens 
professiones  Clericus  absque  venia,  si  infirmi  mors 
sequatur  evenit  irregularis,  secus  poenis  subjacet 
arbitrariis,  —  (e)  de  vetito  Clericis  officio  Advo¬ 
cati  sic  loquitur  Benedictus  XIV  op.  et  eap.  cit., 
num.  12:  «  Advocent  Clerici,  sed  in  judiciis  cri¬ 
minalibus  tantum  pro  defensione  rei,  et  in  aliis 
quantum  sufficit  ad  congruam  sustentationem.»  — 
(f)  Prohibetur  Clericis  negotiatio,  de  qua  eap.  6 
h.  t.  Advertendum  tamen  est  hic  sermonem  esse 
de  negotiatione  proprie  dicta,  quando  res  emuntur 
habitualiter,  ut  charius  vendantur  absque  ullo  ar¬ 
tificio  addito.  Porro  Clerici  negotiatores  juxta  d. 
eap.  6  h.  t.,  debent  excommunicari,  nisi  moniti 
desistant;  possunt  quoque  deponi,  prout  habetur 
in  can.  1,  eaus.  14,  quaest.  4,  et  omnia  sic  ac¬ 
quisita  pertinent  ad  Cameram  Spolii  ex  Constitu¬ 
tione  Pii  IV  quae  incipit  «  Decens  »  diei  5  No¬ 
vembris  1560.  In  hac  parte  consulatur  Constitutio 
Benedicti  XIV,  quae  incipit  «  Apostolicae  servi¬ 
tutis  »  diei  25  Februariis  1741  et  Epistola  ency- 
clica  Clementis  XIII  «  Cum  primum  »  diei  17 
Septembr.  1759,  quas  commentariis  partialibus  ex¬ 
ponit  Giraldi  op.  cit.,  part.  2,  sect.  73.  —  (g)  De¬ 
mum  prohibitum  est  Clericis  quibuscumque  sub 
poena  irregularitatis  ex  defectu  lenitatis  incurrenda 
judicium  sanguinis  quomodocumque  exercere,  id 
est  sententiam  mortis  aut  mutilationis  membrorum 

proferre  sive  per  se  sive  per  alios  executioni  de¬ 
mandandam,  ex  eap.  5  et  9  h.  t.  Quin  imo  ea¬ 
dem  prohibitio  sub  eadem  poena  incurrenda  datur 
iis,  qui  quomodocumque  aut  directe  provocant,  aut 
in  eadem  poena  infligenda  ex  officio  cooperantur, 
prout  habetur  ex  responsione  S.  Congregationis 
Concilii  diei  19  Januarii  1686.  Exceptio  datur 
ex  Decretali  Bonifacii  VIII  in  eap.  7  h.  t.,  in  VI, 
pro  Episcopis,  aliisque  Praelatis  aut  Clericis  ju¬ 
risdictionem  obtinentibus  temporalem:  tunc  etenim 
eas  causas  debent  et  possunt,  metu  irregularitatis 
cessante,  aliis  delegare.  Imo  ex  Constitutione  Leo¬ 
nis  X  «  Etsi  pro  cunctarum  »  diei  28  Jun.  1514, 
§  15  non  incurrunt  ullam  poenam,  censuram,  vel 
irregularitatem,  si  comminantur,  committunt,  vel 
imponunt  poenam  corporalem  etiam  mutilationis 
membrorum,  aut  capitalem. 

